
Partea întâi 
Şerbii pământului 


Capitolul 1 
Anul 1320 
Masia! /ui Bernat Estanyol 
Navarcles, Principatul Cataloniei 


Când nimeni nu părea să-i dea vreo atenţie, Bernat şi-a ridicat 
privirile la cerul senin şi albastru. Soarele lingav al sfârşitului de 
septembrie mângâia chipurile oaspeţilor. Atâtea ceasuri după ceasuri 
se străduise să pregătească petrecerea, că numai vremea lipsită de 
îndurare mai putea să i-o tulbure. A surâs cerului de toamnă şi, când a 
plecat ochii, zâmbetul i s-a luminat şi mai abitir la auzul zarvei care 
umplea curtea de piatră din faţa porţii ce dădea în cele două ogrăzi, 
de lângă catul de jos al casei. 

Cei vreo treizeci de oaspeţi se bucurau cu asupra de măsură: 
culesul viilor din acel an n-avea pereche. Cu toţii, bărbaţi, femei şi 
copii, trudiseră din zori până-n zori, întâi adunând strugurii, apoi 
zdrobindu-i cu tălpile, neîngăduindu-şi nici măcar un strop de răgaz. 

Abia acum, cu vinul fierbând în butoaie şi boasca la povarnă, 
pentru tescovina de distilat în urâtul zilelor de iarnă, petreceau ţăranii 
din Catalonia sărbătorile din septembrie. lar Bernat Estanyol hotărâse 
să nuntească tocmai în acele zile. 

Gazda şi-a măsurat oaspeţii din priviri. Trebuiseră să se scoale cu 
noaptea în cap şi să meargă pe jos, uneori pe drumuri nesfârşite, de 
la casele lor până la cea a lui Estanyol. Sporovăiau cu însufleţire, 
poate despre nuntă, poate despre recoltă, poate despre amândouă; 
unii, precum ceata din jurul verilor Estanyol şi a familiei Puig, rudele 
cumnatului său, au izbucnit în râs, şi, hohotind, l-au privit parşiv. 
Bernat a simţit că se îmbujorează şi s-a făcut că nu pricepe ce-i 
dădeau ei de înţeles; n-a vrut nici măcar să-şi închipuie de ce râdeau 
în hohote. Risipiţi pe esplanada casei, i-a zărit pe alde Fontani, Vila, 
Joaniquet şi, fireşte, rudele miresei - familia Esteve. 

Bernat şi-a privit socrul cu coada ochiului. Pere Esteve nu făcea 
decât să-şi plimbe burdihanul uriaş, zâmbindu-le unora şi adresându- 
se de îndată altora. Apoi, când Pere şi-a întors chipul mulţumit către 
el, Bernat s-a văzut silit să-l salute pentru a nu ştiu câta oară. Şi-a 
căutat cu privirea cumnaţii şi i-a zărit printre oaspeţi. Incă de la 
început îl trataseră cu oarece neîncredere, oricât se străduise Bernat 
să-i câştige de partea lui. 

Şi-a ridicat iar privirea la cer. Dar recolta şi vremea hotărâseră să 
fie de partea lui la petrecere. S-a uitat la masía, apoi iar la lume şi a 
strâns uşor din buze. Deodată, în ciuda vuietului înstăpânit peste tot, 
s-a simţit stingher. Nu trecuse anul de când tată-său trecuse la cele 


! În Ib. cat., „fermă, gospodărie”. (n.tr.) 


veşnice; cât despre soră-sa Guiamona, strămutată la Barcelona după 
măritiş, nu răspunsese darurilor pe care i le trimisese, deşi el tare ar fi 
vrut s-o revadă. Era singura rudă de sânge care-i mai rămăsese după 
ce răposase tătâne-său. 

Plecarea lui pe lumea cealaltă făcuse din gospodăria familiei 
Estanyol buricul preocupării arătate de întregul ţinut: fete de măritat 
şi taţi cu fete neajunse la majorat se perindaseră fără preget pe acolo. 
Înainte, nu venea nici ţipenie în ospeţie, dar moartea tatălui, căruia i 
se mai zicea şi „bolândul de Estanyol” din pricina acceselor lui de 
răzvrătire, trezise iar nădejdile celor care visau să-şi dea fata după cel 
mai înstărit catalan de pe acele meleaguri. 

— Eşti destul de matur ca să te însori, îl iscodeau. Câţi ani ai? 

— Cred că douăzeci şi şapte, răspundea. 

— La vârsta asta aproape că ar trebui să ai nepoți, îl luau la rost. 
Ce-ai să faci singur în toată masía? Ai nevoie de-o muiere. 

Bernat primea sfaturile răbduriu, ştiind că mai mult ca sigur aveau 
să fie urmate de numele vreunei amatoare, ale cărei virtuţi depăşeau 
forţa boului şi splendoarea celei mai roze aurore. 

Povestea nu era nouă. Chiar şi Estanyol, beteag la minte şi văduv 
după naşterea Guiamonei, încercase să-i găsească o pereche, dar toţi 
părinţii cu fete de măritat plecaseră din masía bombănind: nimeni nu 
se ridica la înălţimea pretențiilor ridicate de bolândul Estanyol cu 
privire la zestrea viitoarei nurori. Aşa că lui Bernat îi slăbise tot 
interesul. Cu vârsta, sănătatea bătrânului scăpătase, iar mofturile 
răzvrătirilor lui deveniseră deliruri. Bernat îşi închinase viaţa muncilor 
şapte de ani, stingher şi luat cu asalt. 

Primul care îl vizitase, încă înainte de a-şi duce tatăl la groapă, a 
fost vechilul cavalerului din Navarcles, seniorul său. „Ce dreptate 
aveai, tată!” îşi zisese Bernat în sinea lui, văzând că vechilul era 
înconjurat de niscaiva oşteni călare. 

— Când am să plec pe lumea cealaltă, îi repeta bătrânul fără 
preget, ori de câte ori îşi venea în minţi, ai să te trezeşti cu ei aici; 
atunci va trebui să le arăţi testamentul. 

Şi arăta piatra sub care, învelit într-o bucată de piele, stătea 
hrisovul în care Estanyol cel beteag la minte îşi adunase ultimele 
vreri. 

— De ce, tată? îl întrebase Bernat, când i-l arătase întâia oară. 

— După cum bine ştii, îi răspunsese bătrânul, avem pământurile în 
emfiteoză, dar eu sunt văduv şi, de n-aş fi făcut testament, la moartea 
mea seniorul ar avea dreptul să primească jumătate din toate 
mobilele şi vitele noastre. Acest drept se numeşte de /ntestie; seniorii 
au duium de drepturi şi trebuie să le ştii pe toate. Au să vină, Bernat; 
au să vină să ia ce-i al nostru, şi doar dacă ai să le arăţi testamentul ai 


să poţi scăpa de ei. 

— Şi dacă mi-l iau? întrebase Bernat. Doar îi ştii cum sunt. 

— Chiar de-ar săvârşi aşa ceva, testamentul e înregistrat în 
catastife. 

Furia vechilului şi a seniorului dădu ocol ținutului, făcând şi mai de 
râvnit starea bietului orfan, moştenitor al avutului lăsat de ţăranul 
beteag la minte. 

Bernat îşi aducea foarte bine aminte de vizita pe care i-o făcuse 
socrul lui de azi, înainte de începutul culesului. Cinci simbrii, o saltea 
şi o cămaşă albă de in: aceea era zestrea pe care o oferea pentru fiica 
sa, Francesca. 

— De ce-aş vrea o cămaşă albă de in? îl întrebase Bernat, 
scormonind neîncetat paiele de la catul de jos al casei. 

— Uite, îi răspunsese Pere Esteve. 

Sprijinit în furcă, Bernat se uită încotro arătase Pere Esteve: 
intrarea în staul. Furca îi căzuse pe paie. In lumină i se înfăţişase 
Francesca, purtând cămaşa albă de in. Tot boiul ei i se dăruia prin 
cămaşa aceea! 

Pe Bernat îl luase cu fiori pe tot spatele. Pere Esteve zâmbise. 

Şi se învoise cu zestrea. Chiar atunci, acolo în hambar, fără să se 
apropie măcar de codană, dar şi fără să-şi ia ochii de la ea. 

Fusese o hotărâre pripită. Bernat îşi dădea seama, dar nu-şi mai 
putuse lua vorba înapoi; Francesca era tânără, nurlie, viguroasă. 
Răsuflarea i se iuţise. Şi azi... Ce-o fi gândind copila? O fi simțind ca şi 
el? Francesca nu lua parte la sporovăiala veselă a femeilor; tăcea 
lângă mamă-sa, fără să râdă, surâzând silnic la glumele şi hohotele 
celorlalţi. O clipă, privirile li s-au încrucişat. Ea s-a îmbujorat şi a lăsat 
ochii în pământ, dar Bernat a zărit cum pieptul îi trăda neastâmpărul. 
Cămaşa albă de in s-a aliat iar cu închipuirea şi vrerile lui Bernat. 

— Primeşte urările noastre! a auzit cum îi spuneau din spate, 
bătându-l cu putere pe umeri. 

Socrul s-a apropiat de el. 

— Ai mare grijă de ea, a adăugat, urmărind privirea lui Bernat şi 
arătând-o pe fată, care nu mai ştia unde să se pitească. Deşi, dacă ai 
să-i faci o viaţă ca petrecerea asta... E cea mai făloasă masă pe care 
am văzut-o vreodată. Neîndoios, nici seniorul de Navarcles n-a gustat 
asemenea bunătăţi! 

Bernat voise să-şi cinstească oaspeţii şi pregătise patruzeci şi 
şapte de pâini mari şi bălaie din făină de grâu; nici nu se gândise la 
orz, secară ori chiar secară albă, obişnuite pe mesele ţăranilor 
catalani. Făină din grâul cel mai bun, albă precum cămaşa nevesti-sii. 
Şi-a cărat pâinile mari la cuptorul seniorului din castelul Navarcles, 
chibzuind că două dintre ele aveau să ajungă, precum îndeobşte, 
drept plată pentru copt. Ochii pitarului s-au făcut cât roata carului în 


faţa pâinilor de grâu şi s-au închis de îndată în două crăpături prin 
care nu putea vedea nimic. De astă dată, plata a urcat la şapte pâini, 
iar Bernat a plecat de la castel, blestemând legiuirea ce nu-ţi îngăduia 
să ai acasă propriul cuptor de pâine, o forjă ori un atelier pentru 
hamuri. 

— Fără nicio şovăială, i-a răspuns socrului său, gonindu-şi din 
minte amintirea hidoasă. 

Amândoi s-au uitat spre curtea gospodăriei. Poate că i-or fi furat 
nişte pâini, şi-a zis Bernat, dar în niciun caz vinul din care sorbeau 
acum oaspeţii (cel mai bun, pritocit de taică-său şi lăsat ani la rând să 
se învechească), nici carnea de porc sărată, nici supa din două găini 
cu zarzavat, nici, fireşte, cei patru miei care, spintecaţi în lung şi 
legaţi cu lemne, se frigeau potolit pe jăratic, sfârâind şi împrăştiind o 
aromă căreia nu-i puteai ţine piept. 

Brusc, femeile s-au pus în mişcare. Supa era gata, aşa că blidele 
aduse de oaspeţi au început să se umple. Pere şi Bernat s-au aşezat la 
singura masă din curte, iar femeile au venit să-i servească; nimeni nu 
s-a aşezat pe cele patru scaune rămase. 

In picioare, pe trunchiuri de copac ori pe jos, oamenii au început să 
vină de hac bucatelor, cu ochii pironiţi pe mieii păziţi neîntrerupt de 
câteva femei, pe când beau vin, tăifăsuiau, strigau şi hohoteau. 

— O petrecere mare, da, domnule, a declarat Pere Esteve între 
două îmbucături. 

Cineva a toastat pentru miri. Şi cu toţii i s-au alăturat. 

— Francesca! a strigat-o tatăl, ridicând potirul şi toastând pentru 
mireasă, care stătea printre femei, lângă miei. 

Bernat s-a uitat la codană, care şi-a ascuns iar chipul. 

— E speriată, a dezvinovăţit-o Pere, făcându-i cu ochiul. Francesca, 
fata tatii! a strigat din nou. Vino să ciocneşti cu noi o ulcică! Profită 
acum, că peste puţin plecăm aproape cu toţii. 

Hohotele au zăpăcit-o şi mai şi pe Francesca. Fătuca a ridicat pe 
jumătate ulcica pe care i-o puseseră în mână; nesorbind din ea şi 
întorcând spatele hohotelor, şi-a îndreptat din nou atenţia către miei. 

Pere Esteve a ciocnit cu Bernat, făcând vinul să salte în potir. 
Oaspeţii l-au imitat. 

— O să ai tu grijă să-i treacă sfiala, i-a grăit ginerelui cu glas tare, 
ca să-l audă toţi cei de faţă. 

S-au auzit alte hohote, de astă dată însoţite de vorbe parşive, dar 
Bernat a preferat să nu le dea nicio atenţie. 

Printre râsete şi glume, veneau de hac vinului, porcului şi supei de 
găină cu zarzavat. Tocmai când femeile dădeau să ia mieii de pe 
jăratic, unii dintre oaspeţi au amuţit, îndreptându-şi privirile spre 
pădurea care străjuia pământurile lui Bernat, la capătul ogoarelor 
întinse, chiar acolo unde se afla o costişă blândă pe care alde Estanyol 


plantaseră butucii din care scoteau vinul acela atât de bun. 

In câteva clipe, toţi au tăcut mâlc. 

Trei călăreţi se iviră dintre copaci. li urmau pe jos mai mulţi bărbaţi 
în uniformă. 

— Ce caută aici? a şoptit Pere Esteve. 

Bernat i-a urmărit cu privirea pe cei care se apropiau, dând ocol 
ogorului. Oaspeţii şuşoteau între ei. 

— Nu pricep, a rostit Bernat în cele din urmă, tot în şoaptă, 
nicicând n-a trecut pe aici. Drumeagul ăla nu coboară de la castel. 

— Nu-mi miroase a bine venirea lor, a mai adăugat Pere Esteve. 

Ceata se apropia domol. Pe măsură ce călăreţii înaintau, hohotele 
şi vorbele lor luau locul zarvei ce domnise până atunci în curte; toţi i- 
au putut auzi. Bernat s-a uitat la oaspeţi; unii nu-i mai priveau şi-şi 
lăsaseră capetele în ţărână. S-a uitat după Francesca, printre muieri. 
Vocea grea a seniorului de Navarcles a ajuns până la el şi Bernat s-a 
simţit cuprins de mânie. 

— Bernat! Bernat! îl strigă Pere, scuturându-i braţul. Ce tot faci? 
leşi în calea lui! 

Bernat s-a ridicat dintr-un salt şi s-a dus să-şi întâmpine seniorul. 

— Fiţi bine-venit în casa lInălţimii Voastre, l-a salutat, gâfâind, 
odată ajuns în faţa lui. 

Llorenç de Bellera, senior de Navarcles, a tras de căpăstrul 
bidiviului şi s-a postat în faţa lui Bernat. 

— Tu eşti Estanyol, fiul bolândului? l-a iscodit sec. 

— Da, seniore. 

— Intorcându-ne de la vânătoare, în drum spre castel, ne-a uimit 
petrecerea voastră. Cu ce prilej? 

Printre cai, Bernat i-a întrezărit pe oştenii care purtau trofeele: 
iepuri de casă, iepuri de câmp, cocoşi sălbatici. „De fapt, vizita 
Inălţimii Voastre ar avea nevoie de lămuriri, ar fi poftit să-i răspundă. 
Ori poate că pitarul v-a vorbit de pâinea mea din grâul cel mai bun?” 

Până şi caii potoliţi, care îl priveau cu ochi mari şi rotunzi, păreau 
să-i aştepte răspunsul. 

— Mă căsătoresc, seniore. 

— Şi cine-i mireasa? 

— Fiica lui Pere Esteve, seniore. 

Llorenç de Bellera a tăcut mălc, privindu-l pe Bernat pe deasupra 
bidiviului. Trăpaşii au bătut cu mare larmă cu copitele în pământ. 

— Şi? a lătrat seniorul. 

— Soţia mea şi cu mine, a glăsuit Bernat, încercând să-şi ascundă 
scârba, am fi onoraţi dacă Inălţimea Voastră şi cei care vă însoțesc aţi 
binevoi să vă alăturaţi nouă. 

— Ne e sete, Estanyol, a bolmojit seniorul de Bellera în loc de orice 
alt răspuns. 


Caii s-au pus în mişcare fără ajutorul pintenilor. Cu capul în 
pământ, Bernat s-a îndreptat spre masía, alături de senior. La capătul 
drumeagului, toţi oaspeţii se adunaseră ca să-l întâmpine; muierile 
priveau în ţărână, iar bărbaţii îşi scoseseră cuşmele. Un zvon neînțeles 
s-a ridicat când Llorenç de Bellera s-a oprit în faţa lor. 

— Haide, haide, le-a poruncit, descălecând; daţi-i înainte cu 
petrecerea! 

Oamenii i-au dat ascultare şi s-au întors în tăcere. Oştenii s-au dus 
la cai şi i-au luat în primire. Bernat şi-a călăuzit noii oaspeţi la masa 
unde stătuse cu Pere. Blidele şi potirele lor se făcuseră nevăzute. 

Seniorul de Bellera şi cei doi ciraci ai lui s-au aşezat. Bernat s-a dat 
câţiva paşi înapoi, iar cei trei s-au pus la taifas. Femeile au venit în 
graba mare, aducând urcioare cu vin, potire, pâini, blide cu supă de 
găină, talgere cu carne sărată de porc şi miel abia fript. Bernat a 
căutat-o cu privirea pe Francesca, dar n-a aflat-o. Nu era printre 
muieri. Privirea i s-a încrucişat cu a socrului său, care stătea printre 
oaspeţi, şi acela i-a făcut semn cu bărbia înspre femei. Cu o mişcare 
aproape neobservată, Pere Esteve a dat din cap şi s-a întors. 

— Daţi-i înainte! a strigat Llorenç de Bellera, cu o pulpă de miel în 
mână. Haideţi, haideţi, daţi-i înainte! 

Oaspeţii s-au îndreptat pe muteşte către grătarele cu miei fripţi. 
Doar câţiva au rămas neclintiţi, departe de privirile seniorului şi 
ciracilor lui: Pere Esteve, fiii lui şi alţi câţiva oaspeţi. Bernat a zărit 
albul cămăşii de in printre ei şi s-a apropiat. 

— Pleacă de aici, prostule! a lătrat socru-său. 

Inainte să poată spune ceva, mama Francescăi i-a pus un talger cu 
miel în mâini şi i-a şoptit: 

— Slujeşte-l pe senior şi nu te apropia de fata mea. 

În tăcere, ţăranii au început să înfulece mielul, trăgând cu coada 
ochiului la masă. In curte nu se auzeau decât hohotele şi strigătele 
seniorului de Navarcles şi ale ciracilor lui. Oştenii se odihneau departe 
de petrecere. 

— Inainte hohoteaţi atât de tare, a strigat seniorul de Bellera, că 
ne-aţi gonit vânatul. Haide, râdeţi, blestemaţilor! 

— Vite de ţară, le-a dat lămuriri ciracilor, care i-au primit vorbele 
cu alte hohote de râs. 

Cei trei şi-au potolit foamea cu miel şi pâine albă. Carnea sărată de 
porc şi blidele cu supă de găină le-au făcut uitate pe colţul mesei. 
Bernat a îmbucat ceva în picioare, mai încolo, privind pieziş la ceata 
de femei între care se pitise Francesca. 

— Aduceţi vin! a poruncit seniorul de Bellera, ridicând urciorul. 
Estanyol, a strigat deodată, căutându-l printre oaspeţi, când ai să-mi 
plăteşti iar arenda pentru pământul meu, să-mi aduci soiul ăsta de 
vin, nu poşirca şi lăturile cu care tătâne-tu m-a tot dus de nas. Bernat 


l-a auzit din spate. Mama Francescăi venea cu urciorul. Estanyol, unde 
mi-eşti? 

Cavalerul a dat cu pumnul în masă chiar când femeia se pregătea 
să-i umple potirul cu urciorul. Câţiva stropi de vin au zburat pe 
veşmintele lui. 

Bernat era de-acum lângă Llorenç de Bellera. Ciracii seniorului 
râdeau de păţanie, iar Pere Esteve îşi acoperise faţa cu mâinile. 

— Baborniţă toantă! Cum cutezi să verşi vinul? Muierea a lăsat 
ochii în jos, a supunere, şi, când seniorul a dat s-o plesnească, s-a 
depărtat, prăvălindu-se în ţărână. Cavalerul s-a întors spre soţii lui, şi 
bătrâna s-a depărtat de-a buşilea în hohotele lui de râs. Apoi seniorul 
s-a făcut iar serios şi i-a zis lui Bernat: Ce spui, chiar eşti aici, 
Estanyol! Uite ce fac babele nepricepute! Vrei oare să-ţi faci seniorul 
de ocară? Doar n-oi fi chiar atât de slab de minte, ca să nu ştii că pe 
oaspeţi trebuie să-i slujească stăpâna casei. Unde-i mireasa? a 
întrebat, rotindu-şi privirile peste curte. Unde-i mireasa? a strigat în 
faţa tăcerii celorlalţi. 

Pere Esteve a luat-o pe Francesca de braţ şi s-a apropiat de masă, 
încredinţându-i-o lui Bernat. Codana tremura toată. 

— Înălţimea Voastră, a zis Bernat, aceasta e soţia mea, Francesca. 

— Asta-i ceva mai bine, s-a răstit Llorenç, privind-o de sus în jos 
fără urmă de respect. Mult mai bine. De acum înainte, tu să ne torni 
vinul. 

Seniorul de Navarcles s-a aşezat iar pe scaun şi s-a întors către 
fată, ridicând potirul. Francesca a căutat un urcior şi a dat fuga să i-l 
umple. A încercat să-i toarne vinul în potir, dar mâna îi tremura. 
Llorenç de Bellera a prins-o de încheietură şi i-a ţinut-o strâns până ce 
vinul a curs în potir. Apoi a tras-o de braţ şi a silit-o să-i slujească şi pe 
soţii lui. Sânii copilei au atins uşor faţa lui Llorenç de Bellera. 

— Aşa se toarnă vinul! a strigat seniorul de Navarcles, iar lângă el 
Bernat a strâns din pumni şi din dinţi. 

Llorenç de Bellera şi ciracii lui i-au dat înainte cu băutura, cerând în 
gura mare să vină iar Francesca, şi să facă tot la fel. 

Soldaţii râdeau alături de senior şi de prietenii lui, ori de câte ori 
codana era silită să se plece peste masă ca să toarne vinul. Francesca 
încerca să-şi ţină lacrimile, iar Bernat vedea cum sângele îi curgea 
şuvoi din palmele în care îşi înfipsese unghiile. Tăcuţi, oaspeţii 
întorceau privirile ori de câte ori fata era silită să toarne vinul. 

— Estanyol, a strigat Llorenç de Bellera, ridicându-se în picioare, 
dar tot ţinând-o pe Francesca de încheietura mâinii. Ca senior al tău, 
am hotărât să-mi arog dreptul primei nopţi cu soaţa ta. 

Ciracii seniorului de Bellera au aplaudat gălăgios spusele 
prietenului. Bernat s-a avântat spre masă, dar, înainte să ajungă el 
acolo, cei doi prieteni, care păreau beţi, s-au ridicat în capul oaselor şi 


au dus mâinile la spade. Bernat s-a oprit brusc. Llorenç de Bellera l-a 
privit, a zâmbit, apoi a râs gălăgios. Fata şi-a aţintit privirile asupra lui 
Bernat, implorându-l s-o ajute. 

Bernat a făcut un pas înainte, dar spada unui cirac de-al nobilului a 
dat să-i intre în pântece. Neputincios, s-a oprit din nou. Cât au tras-o 
spre scara din afara casei, Francesca l-a urmărit fără preget cu 
privirea. Şi, când seniorul domeniului a luat-o de cingătoare, punându- 
io mână pe-un umăr, fata a început să urle. 

Ciracii seniorului de Navarcles s-au aşezat la loc, bând şi hlizindu- 
se fără habar, iar soldaţii s-au postat la picioarele scării, nelăsându-l 
pe Bernat să urce. 

De acolo, din faţa lor, Bernat n-auzea hohotele seniorului de 
Bellera, nici plânsetele femeilor. N-a amuţit ca musafirii, dar nici n-a 
auzit glumele soldaţilor, care dădeau din mâini, cu ochii pe casă; n- 
auzea decât urletele de durere ce coborau de la fereastra primului 
cat. 

Bolta azurie tot mai strălucea. 

După o vreme, care lui Bernat i-a părut nesfârşită, Llorenç de 
Bellera s-a ivit asudat pe scară, încheindu-şi tunica de vânătoare. 

— Estanyol, a strigat cu vocea lui tunătoare, trecând pe lângă 
Bernat şi îndreptându-se spre masă, acum e rândul tău. Dofei 
Caterina, a adăugat pentru ciraci, vorbind despre tânăra şi proaspăta 
lui soţie, îi e de-acum lehamite de copiii mei din flori, şi nu-i mai sufăr 
smiorcăielile. Fă-ţi datoria de bun soţ creştin! l-a îndemnat, 
întorcându-se iar spre el. 

Bernat a lăsat iar capul în jos şi, sub privirea neclintită a tuturor, a 
urcat istovit scara laterală. A suit la primul cat, o încăpere mare, 
cuhnia în care se şi mânca, unde peste căminul mare de lângă un 
perete domnea un impresionant grilaj din fier forjat, pe post de vatră. 
Indreptându-se spre scara cu balustradă ce ducea la catul al doilea, 
unde erau iatacul şi hambarul, Bernat şi-a auzit sunetul paşilor pe 
duşumeaua de lemn. Şi-a iţit capul prin borta din podelele catului de 
sus şi a privit înăuntru, necutezând să urce de tot. Nu se auzea nici cel 
mai mic zgomot. 

Cu capul plecat în podea şi trupul încă pe scară, a desluşit 
veşmintele Francescăi risipite prin odaie; cămaşa ei albă de in, 
mândria familiei, era ruptă şi făcută zdrenţe. In sfârşit, a urcat. 

A găsit-o pe Francesca ghemuită ca un făt, cu privirea pierdută, 
goală puşcă pe salteaua nouă din paie, acum pătată cu sânge. Trupul 
ei asudat, acoperit de zgârieturi şi vânătăi, împietrise. 

— Estanyol, l-a auzit strigând de jos pe Llorenç de Bellera, seniorul 
tău aşteaptă. 

Icnind scuturat, Bernat a vomitat peste grânele puse acolo la 
adăpost, până când maţele i-au fost gata-gata să iasă pe nas. 


Francesca nici nu mişca. Bernat a luat-o la goană. Când a ajuns jos, 
alb ca varul, capul îi era un vârtej de simţăminte care de care mai 
rele. Cum stătea orbit pe vine, s-a lovit de imensitatea cavalerului, 
care stătea în picioare la începutul scării. 

— Nu s-ar părea că noul soţ şi-a consumat căsătoria, le-a limpezit 
acela ciracilor. 

Bernat a trebuit să ridice capul, ca să-l înfrunte pe seniorul de 
Navarcles. A 

— Nu, n-am putut, lnălţimea Voastră, a bâiguit. 

Llorenc de Bellera a tăcut câteva clipe. 

— Păi, dacă n-ai putut, sunt sigur că unul dintre ciracii ori oştenii 
mei are să poată. Doar ţi-am dat de ştire că nu mai poftesc şi alţi 
bastarzi. 

— N-aveţi dreptul! 

La vederea înfruntării, ţăranii s-au cutremurat cu toţii, închipuindu- 
şi urmările unei atari obrăznicii. Seniorul de Navarcles l-a luat pe 
Bernat de gât cu o singură mână şi l-a strâns din răsputeri, pe când 
acela căsca gura căutând aer. 

— Cum îndrăzneşti? N-oi fi având de gând să invoci dreptul legitim 
al seniorului de a se culca primul cu soţia ta, ca să-mi vii pe urmă 
plângând cu un bastard în braţe? Llorenç l-a scuturat pe Bernat 
înainte de a-l pune jos. Asta ai de gând? Drepturile vasalului le 
hotărăsc doar eu, te-ai dumirit? Uiţi că pot să te pedepsesc când şi cât 
poftesc? 

Llorenç de Bellera l-a izbit pe Bernat din toate puterile, trântindu-l 
la pământ. 

— Biciul! a urlat, înfuriat. 

Biciul! Bernat era mic copil când, alături de o droaie de alţii ca el, 
fusese silit să asiste laolaltă cu părinţii la pedepsirea în faţa tuturor, 
din porunca seniorului de Bellera, a unui biet nefericit a cărui vină 
nimeni nu izbutise s-o afle sigur nicicând. Amintirea plesnetelor de bici 
pe spatele acelui om i-a răsunat în urechi la fel în ziua aceea ca şi, 
noapte de noapte, în mare parte din copilărie. Niciunul dintre cei de 
faţă nu cutezase să mişte atunci, cum nu îndrăznea nici acum. Bernat 
a început să se târâie şi a ridicat privirea la seniorul său, care stătea 
în picioare, o namilă uriaşă, ca din piatră, cu mâna întinsă, aşteptând 
ca un slujitor să-i aducă biciul. Şi-a amintit carnea vie de pe spatele 
acelui nenorocit: sângera şuvoi şi nici chiar întreaga duşmănie a 
seniorului nu mai putea smulge vreo fărâmă de carne de pe el. Bernat 
s-a tras în patru labe spre scară: nu i se vedea decât albul ochilor şi 
tremura ca în copilărie când cădea pradă coşmarurilor. Nimeni n-a 
clintit, Nimeni n-a scos o vorbă. Soarele tot mai dogorea. 

— Imi pare rău, Francesca, a bolborosit odată ajuns lângă ea, după 
ce suise scara din greu, urmat de un soldat. 


Şi-a slăbit brăcinarii şi a îngenuncheat lângă nevastă. Copila nici nu 
se clintise. Bernat şi-a privit mădularul stins şi s-a întrebat cum s-ar 
putea supune poruncii seniorului. Cu un singur deget, a mângâiat 
domol trupul despuiat al Francescăi. 

Dar codana n-a răspuns. 

— Eu trebuie, noi trebuie s-o facem, i-a cerut Bernat, luând-o de 
încheietura mâinii, ca s-o tragă la el. 

— Nu mă atinge! i-a strigat Francesca, ieşind din tăcere. 

— Mă omoară în bătăi! 

Bernat şi-a întors năprasnic nevasta, dezvelindu-i trupul. 

— Lasă-mă! 

S-au bătut până ce Bernat a izbutit s-o apuce de amândouă mâinile 
şi s-o ridice în capul oaselor. Dar Francesca tot se lupta. 

— O să vină altul! i-a şoptit. O să te siluiască altul! Ochii copilei s- 
au întors în lume şi s-au deschis, învinovăţindu-l. O să mă omoare în 
bătăi, o să mă omoare în bătăi, se apără Bernat. 

Francesca se tot zbătea, dar Bernat s-a aruncat năprasnic peste 
ea. Lacrimile copilei n-au putut mistui vrerea trezită în Bernat de 
trupul ei, şi el a intrat în ea, în vreme ce Francesca striga la tot 
universul. 

Urletele ei l-au mulţumit pe soldatul care îl urmase pe Bernat şi 
care, fără nicio urmă de ruşine, îi privea aşezat cu jumătate de trup pe 
podea. 

Bernat nu sfârşise încă, dar Francesca nu-i mai ţinea piept. Puțin 
câte puţin, urletele i s-au topit, în suspine. Plânsul soţiei l-a însoţit pe 
Bernat la zenit. 

Llorenç de Bellera auzise urletele disperate ce veneau de la 
fereastra celui de-al doilea cat şi, când cel care trăsese cu ochiul i-a 
adeverit consumarea căsătoriei, a cerut să fie aduşi caii, şi a plecat 
împreună cu siniştrii lui ciraci. Cea mai mare parte a oaspeţilor l-au 
imitat, abătuţi. 

Liniştea s-a înstăpânit peste tot. Urcat pe nevastă-sa, Bernat nu 
mai ştia ce să facă. Şi-a dat seama că o ţinea strâns de umeri; i-a dat 
drumul şi şi-a sprijinit mâinile pe salteaua din paie, lângă capul ei, dar 
trupul i s-a prăvălit peste al ei. Dintr-o pornire, s-a ridicat în capul 
oaselor, întinzând braţele, ca să se sprijine pe ele, dar a dat de ochii 
Francescăi, care îl priveau nevăzători. Stând aşa, oricum s-ar fi 
mişcat, iar şi-ar fi atins soţia cu trupul. Voia să nu mai simtă aşa ceva, 
dar nu ştia cum să ocolească, fără s-o rănească iar pe codană. Ar fi 
vrut să leviteze, ca să se despartă de Francesca fără s-o mai atingă. 

În cele din urmă, după nesfârşite şovăieli, s-a depărtat de fată şi a 
îngenuncheat în faţa ei; nici acum nu ştia ce să facă: să se ridice, să 
se întindă lângă ea, să iasă din odaie, să încerce s-o dumirească. Şi-a 
luat privirea de pe trupul Francescăi, culcat cu faţa în sus, aproape 


necuviincios. l-a căutat chipul, la mai puţin de două palme de al lui, 
dar n-a fost în stare să-l vadă. A coborât privirea şi, zărindu-şi 
fulgerător membrul descoperit, s-a ruşinat. 

— Imi pa... 

L-a surprins mişcarea neaşteptată a Francescăi. Fata era acum cu 
faţa la el. A încercat să găsească înţelegere în ochii ei, dar erau cum 
nu se putea mai pustii. 

— Imi pare rău, a stăruit. Francesca a continuat să-l privească, 
nedând însă nici cel mai mic semn de viaţă. Imi pare rău, îmi pare rău. 
M-ar fi omorât în bătăi, a bolborosit. 

Lui Bernat i-a răsărit în minte seniorul din Navarcles, în picioare, 
aşteptând biciul cu mâna întinsă. A căutat iar privirea Francescăi: 
pustie. A încercat să găsească un răspuns în ochii ei şi l-a luat spaima: 
aceştia ţipau pe muteşte, urlau aşa cum făcuse şi ea. 

Fără nicio chibzuială, ca şi cum voia să-i dea de înţeles că el ştia ce 
simţea ea, ca şi cum codana ar fi fost o fetiţă, Bernat a apropiat o 
mână de obrazul Francescăi. 

— Eu... a dat să-i spună. 

N-a ajuns s-o atingă. Când a apropiat mâna de ea, toţi muşchii 
Francescăi s-au încordat. Bernat şi-a acoperit propriul chip cu mâna 
aceea şi a plâns. 

Francesca a stat tot neclintită, cu privirea pierdută nicăieri. 

In cele din urmă, Bernat a stat din plâns, şi-a pus nădragii şi s-a 
mistuit prin borta care ducea la catul de jos. Când i s-au stins paşii, 
Francesca s-a ridicat şi s-a apropiat de cufăr, singura mobilă din iatac, 
ca să-şi ia straiele. Inveşmântată, şi-a adunat blând zdrenţele, printre 
ele şi cămaşa albă de in atât de prețioasă; a împăturit-o cu grijă, 
încercând s-o dosească, şi a pus-o în cufăr. 


Capitolul 2 
__ Francesca rătăcea prin masía ca sufletele chinuite prin Purgatoriu. 
Implinea treburile casei în cea mai deplină tăcere, în care picura 
tristeţea ce n-a zăbovit prea mult să se înstăpânească până şi în cel 
mai ascuns cotlon din casa familiei Estanyol. 

Bernat încercase de nenumărate ori să-şi şteargă vinovăția pentru 
cele petrecute. Departe acum de groaza trăită în ziua nunţii, el fusese 
în stare să limpezească totul mai în amănunt: teama de cruzimea 
seniorului, urmările grave pe care le-ar fi avut încercarea de a nu-i da 
ascultare şi pentru ea, şi pentru el. Şi „îmi pare rău”, miile de „îmi 
pare rău” rostite de Bernat în faţa Francescăi, care îl privea şi-i 
asculta mută spusele, de parcă aştepta clipa când vorbele lui Bernat 
ar fi ajuns neîndoios la miez: „Ar fi venit altul, de n-o făceam eu”. Dar 
tocmai când să ajungă la miez, Bernat tăcea; orice dezvinovăţire îşi 
pierdea tăria, siluirea se proţăpea între ei, ca o stavilă de netrecut. 
Toate acele „îmi pare rău”, dezvinovăţirile şi tăcerile ca răspuns au 
şters rana nevestii pe care soţul voia să i-o tămăduiască, iar 
remuşcarea s-a stins în treburile de zi cu zi ale casei, până ce Bernat 
s-a împăcat cu nepăsarea Francescăi. 

Dis-de-dimineaţă, ori de câte ori se trezea ca să se apuce de truda 
grea de ţăran, Bernat se ducea la fereastra din iatac. Aşa făcuse şi cu 
taică-său, şi chiar în ultimii lui ani se propteau amândoi în glaful gros 
din piatră. Priveau cerul, ca să afle ce zi îi aştepta. Işi priveau 
pământurile mănoase, cu haturi brăzdate desluşit între ogoarele ce se 
întindeau în valea uriaşă, deschisă la poalele gospodăriei. Priveau 
păsările şi ascultau cu băgare de seamă mugetele vitelor din ograda 
de lângă catul de jos. Erau clipele apropierii dintre tată şi fiu, dintre ei 
doi şi ogoarele lor, momentele fugare când tatăl părea să-şi vină în 
fire. Bernat visase să le trăiască şi cu soţia, în loc s-o facă de unul 
singur, auzind-o trebăluind la catul de jos, şi să-i istorisească tot ce 
auzise de la tătâne-său, şi acela de la al lui, şi tot aşa, generaţie după 
generaţie. 

Visase să-i poată istorisi că acele ogoare mănoase fuseseră cândva 
alodiale, aparținuseră familiei Estanyol, iar strămoşii lui le lucraseră cu 
bucurie şi iubire, culegându-le roadele, neplătind dări ori dăjdii, şi 
neînchinându-se seniorilor nedrepţi şi trufaşi. Visase să împartă şi cu 
ea, soaţa lui, viitoarea mamă a celor care aveau să moştenească 
acele ogoare, tristeţea pe care o împărţise cu tată-său, când îi 
lămurea pricinile pentru care, trei sute de ani mai târziu, fiii pe care 
ea avea să-i nască urmau să fie şerbii altuia. l-ar fi plăcut să-i 
istorisească mândru, aşa cum şi tatăl lui îi povestise lui, că în urmă cu 
trei sute de ani alde Estanyol şi o droaie de alţi ca ei îşi ţineau armele 
acasă, ca oameni slobozi ce erau, ca să poată sări, la ordinul contelui 
Ramon Borrell şi al fratelui său, Ermengol d'Urgell, în apărarea vechii 


Catalonii, ce înfrunta incursiunile sarazinilor; i-ar fi plăcut să-i spună şi 
cum, la porunca dată de contele Ramon, o droaie de Estanyoli 
făcuseră parte din oastea ce-i biruise pe sarazinii din califatul 
Cordobei la Albesa, dincolo de Balaguer, în plana? Urgel. Tatăl său îi 
istorisea totul cu emoție, când avea vreme, dar emoția i se topea în 
nostalgie când pomenea de moartea contelui Ramon Borrell în anul 
1017. După el, moartea aceluia făcuse din ei nişte şerbi ca toţi şerbii: 
fiul contelui Ramon Borrell, de doar cincisprezece ani, îi urmase 
tatălui; iar mama lui, Ermessenda de Carcassonne, fusese numită 
regentă; de cum deveniseră sigure fruntariile principatului, baronii de 
Catalonia - chiar cei care luptaseră cot la cot cu ţăranii catalani - se 
folosiseră de golul de putere, prigonindu-i pe ţărani, căsăpindu-i pe cei 
care nu se supuneau, găbjind pământuri, oferindu-le foştilor 
proprietari în schimb dreptul de a le lucra şi îndatorirea de a plăti 
noului stăpân parte din roadele trudei lor. Alde Estanyol se învoiseră 
ca atâţia alţii, dar duium de familii de ţărani fuseseră ucise cu 
sălbăticie şi cruzime. 

— Eram slobozi, îi spunea tatăl lui, aşa că noi, ţăranii, ne-am bătut 
alături de cavaleri, pedestru, fireşte, cu arapii, dar n-am putut 
nicicând să luptăm contra cavalerilor, iar când conții de Barcelona au 
vrut rând pe rând să ia din nou în mâini frâiele principatului catalan, s- 
au lovit de nobilimea cu dare de mână şi puternică, cu care au trebuit 
să cadă la pace, mereu pe spinările noastre. Intâi pământurile, cele 
din Catalonia veche, apoi neatârnarea, viaţa şi cinstea noastră. Bunicii 
tăi, îi povestea cu glas tremurat, neluându-şi ochii de pe ogoare, au 
fost primii care şi-au pierdut slobozia. Au fost opriţi să-şi părăsească 
pământurile, au ajuns şerbi legaţi de glie, de care aveau să rămână 
legaţi şi fiii lor, ca mine, şi nepoţii lor, ca tine. Viaţa noastră, a ta, e în 
mâinile seniorului, care hotărăşte ce-i şi ce nu-i drept, şi e îndrituit să 
ne facă viaţa un iad, şi să ne calce cinstea în picioare. Nici măcar nu 
ne putem apăra! Dacă unul îţi face vreun rău, trebuie să mergi la 
seniorul tău, ca el să ceară despăgubiri, şi, dacă le obţine, lui îi revine 
jumătate din ele. 

Apoi îi recita nesmintit sumedenia de drepturi ale seniorului, care 
se întipăriseră în mintea lui Bernat, fiindcă nicicând nu cuteza să pună 
stavilă vorbirii furioase a tatălui. Seniorul putea să-şi pună oricând 
şerbul să-i juruiască supunere. Putea să ia o parte din avutul şerbului, 
dacă acela murea fără să fi făcut testament ori, când îl moştenea fiul, 
dacă acela nu putea face copii; dacă soţia lui preacurvea; dacă îi lua 
foc masia; dacă o ipoteca; dacă se căsătorea cu vasala altui senior, şi, 
fireşte, dacă voia să-l părăsească. Seniorul se bucura de dreptul 
primei nopţi; le putea cere femeilor să le alăpteze fiii, ori fiicelor să fie 


2 În Ib. cat., „câmpie” (n.tr.) 


slujnice la castel. Şerbii aveau îndatorirea de a trudi pe degeaba pe 
ogoarele seniorului; de a apăra castelul; de a plăti cu parte din 
roadele gospodăriilor; de a da găzduire acasă la ei seniorului ori solilor 
lui, hrănindu-i pe durata şederii; de a plăti pentru folosirea pădurilor 
ori a păşunilor; de a folosi, plătind mai înainte, fierăria, cuptorul ori 
moara seniorului, şi de a-i trimite daruri de Crăciun şi de alte 
sărbători. 

Şi ce să mai zicem de Biserică? Când tatăl lui punea acea 
întrebare, în glas i se simţea o mânie ce se făcea tot mai mare. 

— Monahi, prelați, popi, diaconi, arhidiaconi, canonici, stareţi, 
episcopi, rostea el: oricare dintre ei e aidoma seniorilor care ne 
năpăstuiesc! Nu ne mai lasă pe noi, ţăranii catalani, să ne hirotonim, 
ca să nu ne rupem de pământ, asta doar ca să perpetuăm şerbia! 
Bernat, îi atrăgea el atenţia cu seriozitate când Biserica devenea ţinta 
atacurilor lui furioase, să n-ai niciodată încredere în cei care spun că-L 
servesc pe Domnul Dumnezeu. Glăsuiesc senini, cu vorbe alese şi 
culte, că nici nu le pricepi. Încearcă să te înduplece cu spuse pe care 
doar ei ştiu să le toarcă, până pun stăpânire pe mintea şi pe gândul 
tău. Vin în faţa ta ca bărbaţi cumsecade, spun că au de gând să te 
scape de rău şi de ispită, dar părerea lor despre noi e ştiută în 
realitate, şi cu toţii, ca soldaţi ai lui Hristos cum îşi zic, sunt credincioşi 
celor înscrise în terfeloagele lor. Spusele lor sunt dezvinovăţiri, iar 
lămuririle lor leit-poleite cu cele pe care şi tu le-ai putea aduce unui 
mMucos. 

— Tată, şi-a amintit Bernat că-l întrebase cândva, ce spun 
ceasloavele lor despre noi, ţăranii? 

Tatăl privise ogoarele până unde se uneau cu cerul, tocmai acolo, 
căci nu voia să privească locul în numele căruia vorbeau rasele şi 
sutanele. 

— Spun că suntem vite, că nu ne dumirim ce-i curtenia. Spun că 
suntem respingători, mitocani nesimţiţi, neruşinaţi şi neştiutori. Spun 
că suntem cruzi şi îndărătnici, că nu merităm nicio cinste, fiindcă nu 
ştim s-o respectăm, şi nu înţelegem decât cu sila. Spun că...’ 

— Şi chiar suntem aşa, tată? 

— Fiule, asta vor ei să facă din noi. 

— Dar tu te rogi zi de zi, şi la moartea mamei... 

— Mă rog Fecioarei, fiule, Fecioarei. Maica Preacurată n-are nimic 
de-a face cu monahii şi popii. Numai în ea putem să mai credem. 


3 Lo crestiă, de Francesc Eiximenis (n.a.). Scriitorul catalan Francesc 
Eiximenis (1340-1409) a fost călugăr franciscan şi a locuit la Valencia mai 
bine de 20 de ani. Lucrarea sa cea mai cunoscută este Creştinul, vastă 
enciclopedie în treisprezece volume, din care se păstrează doar patru; dintre 
cele mai însemnate lucrări ale sale menţionăm: Cartea îngerilor (1329), 
Cartea femeilor (1396) şi Viata Mântuitorului Hristos (1397 sau 1398). (n.tr.) 


Lui Bernat Estanyol i-ar fi plăcut să se sprijine din nou dimineaţă de 
dimineaţă de glaful ferestrei, stând de vorbă cu tânăra-i soţie; să-i 
spună tot ce-i istorisise tătâne-său, şi să privească ogoarele împreună 
cu ea. 

In ce mai rămăsese din septembrie şi în cursul întregii luni 
octombrie, Bernat a înjugat boii şi a arat ogoarele, brăzdând şi 
spărgând crusta cea tare care le acoperea, pentru ca soarele, aerul şi 
bălegarul să înnoiască pământul. Apoi, cu ajutorul Francescăi, a 
semănat grâne; ea arunca seminţe dintr-o coşarcă mare, iar el ara cu 
boii înjugaţi, apoi netezea pământul deja semănat cu o foaie grea de 
fier. Trudeau într-o tăcere spartă doar de „hăisurile” şi „ceaurile” cu 
care Bernat mâna boii, şi care răsunau în toată valea. Bernat credea 
că truda laolaltă avea să-i mai apropie puţin. Dar nu. Francesca era 
tot nepăsătoare; îşi lua coşarca şi arunca seminţe fără ca măcar să se 
uite la el. 

A sosit noiembrie, şi Bernat a făcut tot ce îndeobşte se făcea în 
luna aceea: a scos la păscut porcii de tăiat, a strâns lemne pentru 
masia şi bălegar pentru îngrăşatul pământului, a pregătit pometul şi 
ogoarele ce-aveau să fie însămânţate în primăvara următoare, a 
copilit şi a curăţat podgoriile. Când Bernat se întorcea la masía, 
Francesca terminase toate treburile prin casă şi pomet şi se ocupase 
de găini şi iepuri. Seară de seară, îi dădea să îmbuce în tăcere, apoi se 
ducea la culcare; se deştepta înaintea lui, odată cu găinile, şi, când 
Bernat cobora, găsea pe masă micul dejun şi desaga cu merindea 
pentru amiază. Pe când mânca, o auzea îngrijind vitele din staul. 

Crăciunul a trecut cât ai zice peşte, iar în ianuarie s-a sfârşit 
culesul măslinelor. Bernat n-avea prea mulţi măslini, doar cât să 
acopere nevoile gospodăriei şi să plătească dijma seniorului. 

Apoi a trebuit să taie porcii. Pe vremea când trăia taică-său, 
megieşii, care abia de dădeau pe la masía familiei Estanyol, nu 
lipseau niciodată de Ignat. Bernat îşi amintea de acele zile ca despre 
nişte petreceri sadea; erau sacrificați porcii, apoi puneau pe masă 
bucate şi băutură, iar muierile pregăteau carnea. 

Alde Esteve, tata, mama şi doi dintre fraţi au sosit într-o bună 
dimineaţă. Bernat i-a salutat din curtea gospodăriei; Francesca adăsta 
în spatele lui. 

— Cum îţi merge, fata mamii? a întrebat-o maică-sa. 

Francesca n-a răspuns, dar i-a lăsat s-o îmbrăţişeze. Bernat i-a 
privit: mama, nerăbdătoare, îşi strângea fiica în braţe, aşteptând ca şi 
aceea să facă deopotrivă. Dar nu; ea a stat nemişcată. Bernat s-a 
uitat la socru-său. 

— Francesca, s-a mărginit să zică Pere Esteve, privindu-şi fiica fără 
s-o vadă. 

Fraţii au salutat-o, ridicând braţul. 


Francesca s-a dus la cocină, să caute porcul; ceilalţi au rămas în 
curte. Nimeni n-a scos nicio vorbă; doar un suspin sufocat al mamei a 
spart tăcerea. Bernat era ispitit s-o mângâie, dar s-a abținut, văzând 
că nici bărbatul, nici fiii ei n-o făceau. 

Francesca a adus porcul, care nu voia s-o urmeze, de parcă îşi 
cunoştea soarta, şi i l-a dat soţului, cu mutismul ei obişnuit. Bernat şi 
cei doi fraţi ai Francescăi au pus porcul la pământ, şi au sărit pe el. 
Guiţatul lui ascuţit a răsunat în toată valea familiei Estanyol. Pere 
Esteve l-a descăpăţânat cu o spintecătură sigură şi toţi au adăstat în 
tăcere ca sângele să-i curgă şuvoi în blidele pe care femeile le 
schimbau pe măsură ce se umpleau. Nimeni nu privea pe nimeni. 

Nici măcar n-au băut un urcior cu vin pe când mama şi fiica 
pregăteau porcul de-acum hăcuit. 

La căderea serii, odată treaba dusă la bun sfârşit, mama a încercat 
să-şi îmbrăţişeze iar fiica. Bernat le-a privit, doritor să vadă ce făcea 
nevastă-sa. Dar degeaba. Tatăl şi fraţii şi-au luat rămas-bun de la ea, 
cu capul plecat şi privirea în ţărână. Mama s-a apropiat de Bernat. 

— Când ai să crezi că vine copilul, l-a povăţuit, luându-l deoparte, 
trimite după mine. Nu cred ca ea s-o facă. 

Alde Esteve au plecat acasă. In noaptea aceea, când Francesca 
urca scara spre iatac, Bernat nu s-a putut ţine să nu-i privească 
pântecele. 


La sfârşitul lunii mai, în prima zi de recoltat, Bernat şi-a privit 
ogoarele cu secera pe umeri. Cum să strângă singur ditamai grânele? 
Cu cincisprezece zile în urmă, o oprise pe Francesca să mai trudească, 
fiindcă se pierduse de două ori cu firea. Ea îi ascultase porunca în 
tăcere şi-i dăduse ascultare. De ce o oprise oare? Bernat s-a uitat iar 
la ogoarele ce-l aşteptau. La urma urmelor, se întreba, dacă nici nu 
era copilul lui? Femeile năşteau pe câmp, trudind, dar după primul şi 
al doilea leşin, îl luaseră, totuşi, grijile. 

Bernat a pus mâna pe unealtă şi a început să secere viguros. 
Spicele săltau în văzduh. Apoi soarele a ajuns sus, la amiază. Bernat 
nici măcar n-a stat să îmbuce. Ogorul era nesfârşit. Secerase 
întotdeauna laolaltă cu tatăl lui, chiar şi când sănătatea aceluia 
scăpătase. Grânele păreau să-i dea viaţă. „Hai, fiule! îl îndemna, să nu 
ni le strice bătaia furtunii ori grindina.” Şi secerau. Când unul ostenea, 
cerea ajutorul celuilalt. Prânzeau la umbră şi beau vin din cel bun, de- 
al lui taică-său, vechi, tăifăsuiau şi râdeau, iar acum n-auzea decât 
şuierul secerii când tăia vântul şi lovea spicul; nimic altceva, secera, 
secera, secera, şi părea să pună întrebări văzduhului despre cine era 
tatăl viitorului copil. 

In zilele care au urmat, Bernat a secerat până la scăpătatul 
soarelui; într-o zi a trudit chiar până la răsăritul lunii. Când se întorcea 


la masía, găsea bucatele pe masă. Se spăla în lighean şi îmbuca fără 
niciun chef. Până când, într-o noapte, leagănul pe care îl cioplise în 
cursul iernii, când burta Francescăi nu mai putea fi ţinută sub obroc, s- 
a mişcat. Bernat l-a privit cu coada ochiului, dar şi-a sorbit zeama mai 
departe. Francesca îşi făcea somnul la catul de sus. S-a uitat iar la 
leagăn. O lingură, două, trei. Leagănul din lemn a mişcat iar. Bernat a 
rămas cu ochii pe el, cu a patra lingură de zeamă în aer. A măturat cu 
privirea tot etajul, căutând vreo urmă de-a soacră-sii. Dar nu. 
Nevastă-sa născuse de una singură. Şi se dusese la culcare. 

A pus jos lingura şi s-a ridicat, dar înainte de a ajunge la leagăn s-a 
oprit, s-a întors, şi s-a aşezat iar. Şovăielile cu privire la copil l-au lovit 
mai rău ca niciodată. „Alde Estanyol au toţi o aluniţă lângă ochiul 
drept”, îi zisese tătâne-său. Amândoi o aveau. „Şi bunicul tău avea, îl 
încredinţase, şi tatăl bunicului tău.” 

Bernat era sfârşit: trudise din zori până-n zori. Făcea aşa de zile 
întregi. S-a uitat din nou la leagăn. 

S-a ridicat iar şi s-a apropiat de copil. Picotea liniştit, cu mânuţele 
deschise, acoperit cu un cearşaf făcut din resturile unei cămăşi albe 
de in. Şi Bernat l-a răsucit, ca să-i vadă chipul. 


Capitolul 3 

Francesca nici măcar nu se uita la copil. Ducea băiatul - căruia îi 
puseseră numele Arnau - la un sân apoi la celălalt. Dar nu se uita la 
el. Bernat văzuse cum dădeau ţărăncile sân, şi, de la cea mai chiabură 
la cea mai umilă, toate surâdeau lin, ori lăsau pleoapele în jos, ori îşi 
mângâiau copiii pe când aceia sugeau. Francesca nu. Il spăla şi-l 
hrănea, dar în cele două luni de când copilul venise pe lume, Bernat 
nici n-o auzise vorbindu-i dulce, nici n-o văzuse jucându-se cu el, 
ridicându-i mânuţele, muşcându-l, sărutându-l ori pur şi simplu 
mângâindu-l. „Ce vină are el, Francesca?” se întreba Bernat când îl 
lua pe Arnau în braţe. Il lua de lângă mamă şi-l ducea acolo unde 
putea să-i vorbească şi să-l mângâie, departe de nepăsarea 
Francescăi. 

Fiindcă băiatul era al lui. „Toată familia Estanyol o avem”, îşi 
spunea Bernat când săruta aluniţa pe care Arnau o avea lângă 
sprânceana dreaptă. „Toţi o avem, tată”, repeta apoi, înălţând copilul 
spre cer. 

Aluniţa a fost curând ceva mai mult decât un temei de linişte 
pentru Bernat. Când Francesca mergea să coacă pâine la castel, 
femeile ridicau păturica cu care era acoperit Arnau, ca să-l vadă. 
Francesca le lăsa, iar ele zâmbeau una la alta în faţa pitarului şi 
soldaţilor. Când Bernat se ducea să lucreze ogoarele seniorului, ţăranii 
îl băteau pe spate şi îi făceau urări, tot în faţa vechilului care îi 
supraveghea. 

Mulţi dintre ei erau copii din flori ai lui Llorenç de Bellera, dar nicio 
plângere n-avusese vreodată izbutire; îşi impunea vorba în faţa 
spuselor oricărei ţărănci neştiutoare, deşi apoi, printre ai lui, se 
împăuna neîncetat cu bărbăţia lui. Era vădit că Arnau Estanyol nu-i 
era fiu, iar seniorul de Navarcles începuse să bage de seamă 
zâmbetele tăioase ale ţărăncilor care veneau la castel; din odăile lui, 
le desluşise şopocăind între ele, chiar şi cu oştenii, când o întâlneau 
pe muierea lui Estanyol. Zvonul trecuse dincolo de ţărani, iar Llorenç 
de Bellera era ţinta glumelor făcute de egalii lui. 

— Mănâncă, Bellera, i-a îndrugat, zâmbitor, un baron în vizită la 
castel; mi-a ajuns la urechi că ai nevoie de vigoare. 

Toţi comesenii seniorului de Navarcles au râs în cor de vorba de 
duh. 

— Pe domeniile mele, a arătat altul, nu îngădui ca vreun ţăran să- 
mi pună sub semnul întrebării bărbăţia. 

— Oare ai poprit aluniţele? a replicat primul, cam dus de vin, 
stârnind hohote sonore, cărora Llorenç de Bellera le-a răspuns cu un 
zâmbet silnic. 


A fost pe la începutul lui august. Arnau era în leagăn, la umbra unui 


smochin, în ograda de la intrarea în gospodărie; mama lui se ducea şi 
venea de la pomet la ogradă, iar tatăl lui, mereu cu un ochi pe 
leagănul de lemn, îşi silea boii să calce de nenumărate ori peste 
grânele întinse în ogradă, pentru ca de spice să se desprindă boabele 
mult preţuite cu care aveau să se hrănească tot anul. 

Nu i-au auzit venind. Trei călăreţi au intrat galopând în masía; 
vechilul lui Llorenç de Bellera şi încă doi bărbaţi, înarmaţi şi călare pe 
nişte roibi straşnici, crescuţi pentru războaie. Pesemne că nu 
crezuseră că era nevoie să le dea arme pentru a înfricoşa un ţăran 
oarecare. Vechilul a rămas ceva mai încolo, dar ceilalţi doi, mergând 
de-acum la pas, şi-au îmboldit caii spre Bernat. Dresaţi pentru luptă, 
caii n-au stat în cumpănă şi s-au năpustit asupra lui. Bernat s-a tras 
înapoi, împiedicându-se, şi s-a prăvălit în ţărână, chiar lângă copitele 
bidiviilor agitaţi. Doar atunci le-au poruncit călăreţii să stea în loc. 

— Seniorul tău, Llorenç de Bellera, a strigat vechilul, are nevoie de 
muierea ta, ca să-l alăpteze pe don Jaume, fiul seniorei tale, dona 
Caterina. Bernat a dat să se ridice, dar un călăreț a dat iar pinteni 
armăsarului. 

Vechilul s-a dus la Francesca: 

— la-ţi fiul şi vino cu noi! i-a poruncit. 

Ea l-a luat pe Arnau din leagăn şi a pornit cu capul plecat, în urma 
bidiviului călărit de vechil. Bernat a strigat, a dat să se salte în 
picioare, dar, înainte de a izbuti, unul dintre călăreţi s-a năpustit cu 
bidiviul asupra lui şi l-a trântit iar jos. A încercat din nou, de câteva 
ori, dar de fiecare dată cu aceeaşi izbândă: cei doi călăreţi s-au jucat 
cu el, urmărindu-l, trântindu-l la pământ, hohotind. La urmă, gâfâind şi 
plin de vânătăi, a rămas la pământ, la picioarele trăpaşilor, care îşi 
muşcau neîntrerupt căpestrele. Când vechilul s-a mistuit în zare, 
Bernat s-a uitat la vârtejul de praf ridicat de călăreţi, apoi şi-a 
îndreptat privirile spre cei doi boi, ce păşteau spicele pe care atâta le 
călcaseră în picioare. 


Din acea zi, Bernat se îngrijea în neştire de vite şi de treburile 
câmpului, cu mintea doar la fiu-său. Noaptea hălăduia printre 
acareturi, amintindu-şi de şoaptele copilului, care vorbeau de viaţă şi 
viitor, de trosnetul leagănului de lemn când Arnau se mişca, de 
plânsetul ascuţit cu care băieţelul cerea să sugă. Pe pereţii casei, în 
cotloane, căuta aroma nevinovăţiei copilăreşti. Unde îşi făcea somnul 
acum? Aici era leagănul lui, pe care îl întocmise cu propriile mâini. 
Când izbutea să pună geană peste geană, îl deştepta tăcerea. Atunci 
se chircea pe salteaua din paie şi asculta ore în şir, în loc de orice alţi 
tovarăşi, mugetele vitelor de jos. 

Bernat mergea regulat la castelul lui Llorenç de Bellera ca să coacă 
pâinea pe care acum n-o mai aducea Francesca, încuiată la porunca 


dofei Caterina şi a capricioasei pofte de mâncare a fiului ei. Aşa cum 
îi povestise tatăl lui, când merseseră laolaltă acolo, castelul nu fusese 
la început decât un turn de strajă durat pe un mic promontoriu. 
Strămoşii lui Llorenç de Bellera profitaseră de golul de putere ivit 
după ce răposase contele Ramon Borrell şi îl întăriseră, punându-i la 
trudă pe ţăranii catalani de pe domeniile lor tot mai întinse. În jurul 
turnului mare, fuseseră zidite în dezordine şi fără nicio armonie un 
cuptor, o forjă, grajduri noi şi mai mari, hambare, cuhnii şi alte 
acareturi. 

Castelul lui Llorenç de Bellera era la mai mult de o leghe depărtare 
de masia familiei Estanyol. La primele drumuri, n-a putut afla nicio 
veste despre băiat. Pe oricine întreba, răspunsul era mereu acelaşi: 
soţia şi fiul lui erau în apartamentul dofei Caterina. Singura deosebire 
era că, răspunzându-i, unii râdeau cinic, iar alţii lăsau capul în ţărână, 
de parcă n-ar fi vrut să-l aibă în faţă pe tatăl micuţului. Bernat a 
înghiţit asemenea lămuriri mai bine de o lună, până când într-o zi, 
după ce luase de la copt două pâini din făină de bob, a dat nas în nas 
cu un ucenic sfrijit de la fierărie, pe care îl întreba uneori despre 
băieţel. 

— Ce ştii de Arnau al meu? l-a iscodit. 

Nici ţipenie nu era de faţă. Băiatul a încercat să-l ocolească, de 
parcă nu l-ar fi auzit, dar Bernat l-a apucat de braţ. 

— Te-am întrebat ce ştii de Arnau al meu. 

— Mulierea şi fiul tău... a început să murmure acela cu privirea în 
pământ. 

— Ştiu unde sunt, l-a oprit Bernat. Eu te întreb dacă Arnau al meu 
e bine. 

Flăcăiaşul, tot cu privirea plecată, şi-a jucat picioarele în nisipul de 
pe jos. Bernat l-a scuturat. 

— E bine? 

Ucenicul n-a ridicat ochii, iar Bernat a devenit năprasnic. 

— Nu! a strigat băiatul. Bernat s-a oprit şi l-a înfruntat. Nu, a 
repetat. 

Ochii lui Bernat erau întrebători. 

— Ce-i cu copilul? 

— Nu pot. Avem poruncă să nu-ţi zicem. 

Vocea băiatului s-a întrerupt. 

Bernat l-a scuturat iar din răsputeri şi a tunat, fără să-i pese că 
putea atrage luarea-aminte a străjii. 

— Ce-i cu fiul meu? Ce-i cu el? Răspunde-mi! 

— Nu pot. Nu putem. 

— Asta te va face să-ţi schimbi părerea? l-a întrebat, întinzându-i o 
pâine. 

Ochii ucenicului s-au holbat. Mut, a smucit pâinea din mâinile lui 


Bernat şi a muşcat din ea de parcă n-ar fi pus nimic în gură de zile 
întregi. Bernat l-a tras departe de priviri. 

— Ce-i cu Arnau al meu? l-a iscodit iar, îngrijorat. 

Flăcăiaşul l-a privit cu gura plină şi i-a făcut semn să-l urmeze. Au 
mers tăcuţi, una cu pereţii, până la forjă. Au intrat, apoi au ieşit pe 
uşa din dos. Flăcăiaşul a deschis uşiţa unei ghimirlii lipite de fierărie, 
unde se păstrau fiare şi unelte, şi a intrat urmat de Bernat. De cum au 
ajuns, flăcăul s-a pus pe jos şi s-a năpustit asupra pâinii. Bernat a 
privit prin chilie. Dogoarea era înăbuşitoare. N-a desluşit nimic care 
să-i dea de înţeles de ce îl dusese băiatul acolo: în acel loc nu erau 
decât unelte şi fiare vechi. 

Bernat l-a întrebat pe flăcău din priviri. Mestecând cu poftă, băiatul 
i-a răspuns arătându-i un ungher, îndemnându-l să se ducă acolo. 

Pe nişte lemne, părăsit şi nemâncat, într-o coşarcă mare şi 
grosolană din alfă, băiatul lui îşi aştepta moartea. Cămaşa albă de in 
era murdară şi zdrenţăroasă. Bernat nu şi-a putut înăbuşi strigătul 
pornit din inimă. Un strigăt surd, un suspin abia omenesc. L-a luat pe 
Arnau şi l-a strâns la piept. Copilul abia dacă a răspuns, foarte slab, 
dar a făcut-o. 

— Seniorul a dat poruncă să stea aici, l-a auzit Bernat pe ucenic. La 
început nevastă-ta venea de mai multe ori pe zi şi-i dădea să sugă din 
plin. Cu lacrimi în ochi, Bernat strângea la piept trupşorul copilaşului, 
vrând parcă să-i insufle viaţă. Întâi a venit vechilul, a urmat 
flăcăuaşul; muierea ta s-a luptat şi a strigat. Eu l-am zărit, din fierărie. 
A arătat scobitura dintre stinghiile de lemn ce alcătuiau peretele. Dar 
vechilul e foarte puternic. Când a terminat, a venit seniorul, cu niscai 
soldaţi. Muierea ta zăcea în ţărână şi seniorul şi-a râs de ea. Apoi au 
râs cu toţii. Incepând de atunci, de câte ori venea nevastă-ta să-şi 
alăpteze copilul, soldaţii o aşteptau la uşă. Ea nu le putea ţine piept. 
De câteva zile abia de mai vine. Soldaţii, oricare dintre ei, o prind de 
cum iese din odăile doñei Caterina. Nici nu mai ajunge aici. Uneori 
seniorul îi vede, dar nu face decât să râdă. 

Fără să mai stea pe gânduri, Bernat şi-a ridicat cămaşa şi a pitit 
sub ea trupşorul fiului; apoi, ca să nu se vadă, şi-a acoperit cămaşa cu 
pâinea ce-i mai rămăsese. Micuţul nici măcar nu s-a mişcat. Ucenicul 
s-a ridicat fulgerător, dar Bernat se apropia de uşă. 

— Seniorul a oprit aşa ceva. N-ai voie! 

— Dă-mi pace, băiete! 

Flăcăul a încercat să i-o ia înainte. Bernat a fost mai iute. Ţinând 
într-o mână pâinea şi pe micuțul Arnau, a luat cu cealaltă un drug de 
fier rezemată de perete şi a făcut o mişcare deznădăjduită. Drugul l-a 
izbit pe flăcăuaş în cap, chiar când dădea să iasă din ghimirlie. S-a 
prăvălit şi n-a mai spus nici cârc. Bernat nici măcar nu l-a privit. A 
ieşit, închizând uşa după el. 


Nu i-a venit greu să plece de la castelul lui Llorenç de Bellera. 
Nimeni nu şi-ar fi putut închipui că Bernat ascundea sub pâine trupul 
chinuit al fiului său. Doar când a ieşit pe poarta castelului s-a gândit la 
Francesca şi la soldaţi. Revoltat, i-a cerut socoteală în minte că nu 
încercase să ia legătura cu el, să-i atragă luarea-aminte despre 
primejdia în care era fiul lor, să nu se bătuse pentru Arnau. Bernat a 
strâns trupşorul fiului şi s-a gândit la maica lui, pângărită de soldaţi, 
pe când Arnau îşi aştepta moartea pe butucii soioşi. 


Cât avea să dureze până îl găseau pe flăcăul în care dăduse? Era 
mort? Închisese uşa odăiţei? Făcând cale întoarsă, pe Bernat îl luau cu 
asalt întrebările. Da, o închisese. Işi amintea vag că o făcuse. 

De cum a trecut de primul cot al drumeagului şerpuit ce cobora de 
la castel, iar acesta s-a pierdut pentru o clipă din vedere, Bernat şi-a 
dezvelit fiul; ochii lui stinşi păreau pierduţi. Era mai uşor ca pâinea! 
Braţele şi picioruşele lui. | s-a întors stomacul pe dos, i-a urcat un nod 
în gât. L-au podidit lacrimile. Ştia că aveau să-i ia urma, să pună câinii 
pe el, dar... La ce să fugă dacă băieţaşul nu supravieţuia? Bernat s-a 
depărtat de drumeag şi s-a pitit printre tufe. A îngenuncheat, a pus 
pâinea jos, l-a luat pe Arnau în mâini şi l-a ridicat în dreptul ochilor. 
Copilul nu s-a clintit, capul îi atârna într-o parte. „Arnau!” a şoptit 
Bernat. L-a scuturat blând de câteva ori. Ochişorii lui s-au mişcat, l-au 
privit. Cu faţa plină de lacrimi, Bernat şi-a dat seama că băieţaşul n- 
avea nici măcar putere să plângă. L-a întins pe un braţ de-al lui. A luat 
niscai fărâmituri de pâine, le-a muiat în salivă şi le-a dus la gura 
micuţului. Arnau n-a răspuns, dar Bernat l-a momit, până a izbutit să i 
le bage în guriţă. A adăstat. „Inghite, fiule” l-a implorat. Buzele lui 
Bernat au tremurat când gura lui Arnau a părut să mişte abia simţit. A 
luat alte fărâme şi a repetat temător mişcările. Arnau a înghiţit de 
încă şapte ori. N 

— leşim noi din belea, i-a zis. lţi făgăduiesc. 

Bernat a făcut cale întoarsă pe drumeag. Totul era liniştit. 
Neîndoios, încă nu-l aflaseră pe flăcău; altfel, ar fi auzit zarvă. O clipă, 
s-a gândit la Llorenç de Bellera; crâncen, mârşav, neîndurător. Ce 
încântare pentru el să vâneze un Estanyol! 

— leşim noi din belea, Arnau, a repetat, luând-o la fugă spre masía. 

A făcut tot drumul neprivind deloc înapoi. Nici măcar când a ajuns 
nu şi-a îngăduit o clipă de răgaz: l-a pus pe Arnau în leagăn, a luat un 
sac şi l-a umplut cu grâu măcinat şi legume uscate, un burduf cu apă 
şi altul cu lapte, carne sărată, un blid, o lingură şi veşminte, ceva 
firfirici pe care îi dosise, un cuţit de vânătoare şi arbaleta. „Ce mândru 
mai era tata de arbaleta lui!” şi-a amintit, cântărind-o în mână. „Am 
luptat alături de contele Ramon Borrell când alde Estanyol erau 
slobozi”, îi repeta ori de câte ori îl învăţa s-o folosească. Slobozi! 


Bernat şi-a legat băiatul la piept şi a luat tot. Avea să fie întotdeauna 
şerb, doar dacă nu... 

— Pentru moment vom fi fugari, i s-a destăinuit băiatului, înainte 
de a lua drumul pădurii. Nimeni nu ştie codrii ăştia mai bine ca aceia 
din neamul Estanyol, l-a-ncredinţat odată ajunşi printre copaci. Am 
vânat mereu pe aceste domenii, aşa să ştii. A mers prin frunziş până 
la un torent, a intrat în pârâu şi, cu el până la genunchi, a luat-o în sus 
pe firul apei. Arnau închisese ochii şi moţăia, dar Bernat i-a dat 
înainte: Câinii seniorului nu-s isteţi, sunt prea chinuiţi. O să ajungem 
sus, unde codrul se îndeseşte şi-i greu de mers călare. Seniorii 
vânează doar călare, n-ajung nicicând acolo. lar soldaţii, la ce bun să 
vâneze? Ne iau nouă bucatele, şi le e destul. O să ne ascundem, 
Arnau. Nimeni n-are să ne afle, mă leg. 

Bernat a mângâiat căpşorul fiului său, urcând înainte pe firul apei. 

Pe la jumătatea după-amiezii, a făcut popas. Codrul era atât de 
stufos, că arborii ocupaseră şi malurile torentului, şi acopereau tot 
cerul. S-a aşezat pe un bolovan, privindu-şi picioarele, albe şi zbârcite 
din pricina apei. Doar atunci a simţit durerea, dar nici că i-a păsat. A 
lăsat jos boccelele şi l-a desfăşat pe Arnau. Fiişorul a deschis ochii. A 
amestecat lapte cu apă, a adăugat grâu măcinat, a mestecat totul şi a 
dus blidul la buzele micuţului. Arnau a respins totul cu o strâmbătură. 
Bernat a muiat un deget în torent, l-a băgat în mâncare şi s-a silit iar. 
După câteva încercări, Arnau a răspuns, lăsându-şi tatăl să-l 
hrănească cu degetul; apoi a închis ochii şi a aţipit. Bernat n-a gustat 
decât ceva carne sărată. l-ar fi plăcut să se odihnească, dar mai era 
mult până atunci. 

Grota familiei Estanyol, aşa îi spunea tătâne-său. Au ajuns acolo 
când nici nu se întunecase bine, după ce mai făcuseră un popas ca să 
mănânce Arnau. În grotă se intra printr-o bortă săpată în stâncă, pe 
care Bernat, tatăl şi bunicul lui o astupau pe dinăuntru cu trunchiuri 
de copac, ca să doarmă feriţi de vreme rea şi de jivine, când ieşeau la 
vânătoare. 

A aprins focul la gura peşterii şi a intrat cu o torţă în mână, să vadă 
de nu cumva le-o ocupase cine ştie ce dihanie; apoi l-a pus pe Arnau 
într-un culcuş întocmit din sac şi crengi uscate şi i-a dat iar să 
mănânce. Micuţul a primit hrana şi a adormit adânc, ca şi Bernat, care 
n-a putut nici măcar să-şi mântuie carnea sărată. Acolo aveau să fie la 
adăpost de senior, a chibzuit înainte de a închide ochii şi a-şi potrivi 
suflarea cu a fiului. 


Llorenç de Bellera a sărit cât colo odată cu oamenii lui când 
meşterul fierar şi-a găsit ucenicul mort într-o baltă de sânge. 
Dispariţia lui Arnau chiar când tatăl lui fusese zărit la castel l-a 
învinovăţit nesmintit pe Bernat. Seniorul de Navarcles, care adăsta 


călare chiar la intrarea în masía familiei Estanyol, a zâmbit când 
oamenii lui i-au zis că înăuntru era mare harababură şi că, după cât se 
părea, Bernat fugise luându-şi fiul. 

— După moartea tatălui tău, ai ales neatârnarea, a bombănit, dar 
acum totul are să fie al meu. Căutaţi-l! le-a strigat oamenilor. S-a 
întors către vechil. Fă inventarul avutului, uneltelor şi vitelor de pe 
proprietate, şi ai grijă să nu lipsească nicio livră de grâu. Apoi caută-l 
pe Bernat. 

După câteva zile, vechilul s-a înfăţişat seniorului, în turnul de 
onoare al castelului. 

— Am căutat prin celelalte gospodării, în codri şi pe câmpii. Nici 
urmă de Estanyol. Şi-o fi luat tălpăşiţa spre vreo cetate, poate la 
Manresa ori... 

Llorenç de Bellera i-a tăiat vorba, dând din mână. 

— Cade el în ghearele noastre! Anunţă-i pe ceilalţi seniori şi pe 
oamenii noştri din alte cetăţi. Spune-le că un şerb a fugit de pe 
domeniile mele şi trebuie prins. Atunci şi-au făcut apariţia Francesca 
şi doña Caterina, cu Jaume, fiul ei, în braţele primeia. Llorenç de 
Bellera s-a uitat la ea şi a schimbat mişcarea; nu mai avea nevoie de 
doică. Doamnă, i-a cerut socoteală soţiei, nu pricep cum de îngădui ca 
o stricată să-mi alăpteze fiul. Doña Caterina s-a arătat surprinsă. Oare 
chiar nu ştii că doica Domniei Tale e târfa tuturor oştenilor? 

Doña Caterina şi-a smuls fiul din mâinile Francescăi. 

Când ea a aflat că Bernat fugise cu Arnau, s-a întrebat ce s-o fi ales 
de fiu-său. Ogoarele şi avutul familiei Estanyol erau de-acum ale 
seniorului de Bellera. N-avea la cine să se ducă şi estimp soldaţii se 
tot înfruptau din ea. Un codru de pâine uscată, o legumă putredă, 
uneori câte-un os de ros: ăsta era preţul trupului ei. 

Niciunul dintre ţăranii catalani care veneau la castel cu nemiluita n- 
a catadicsit nici măcar să-i arunce o privire. Francesca a dat să se 
apropie de unul, dar au gonit-o. N-a îndrăznit să se întoarcă acasă la 
ai ei, mama ar fi renegat-o pe faţă, în faţa cuptorului de pâine, aşa că 
s-a văzut silită să rămână lângă castel, ca o cerşetoare din droaia de 
cerşetori care se apropiau de ziduri, căutând prin gunoaie. Nu părea 
să poată avea altă soartă decât cea de a trece de la unul la altul 
dintre soldaţii rămaşi acolo, de-ar fi ales-o într-o zi, în schimbul unor 
resturi de mâncare. 


A sosit septembrie. Bernat îşi vedea fiul zâmbind şi umblând de-a 
buşilea în jurul peşterii şi prin împrejurimi. Dar proviziile erau tot mai 
mici, şi iarna tot mai aproape. Venise clipa plecării. 


Capitolul 4 

Cetatea se întindea la picioarele lui. 

— Priveşte, Arnau, i-a înfăţişat Bernat copilului, care picotea liniştit, 
aciuat la pieptul lui, acolo-i Barcelona. Acolo vom fi slobozi. 

De când fugise cu Arnau, Bernat chibzuise fără preget la acea 
cetate, marea nădejde a tuturor şerbilor. li auzise vorbind despre ea 
când trudeau pe ogoarele seniorului, reparau zidurile castelului ori 
făceau tot ce avea nevoie seniorul de Bellera. Prevăzători neîncetat, 
să nu-i audă cumva vechilul ori oştenii, şoaptele lor îi treziseră la 
început lui Bernat doar simpla curiozitate. El era fericit cu ogoarele lui 
şi niciodată nu şi-ar fi părăsit tatăl. Dar, după ce-şi pierduse pământul, 
când noaptea îşi privea fiul adormit, spusele lor prinseseră viaţă, 
răsunând în peştera familiei. 

„Dacă reuşeşti să trăieşti acolo un an şi-o zi fără ca potera să pună 
mâna pe tine, îşi amintea că auzise, primeşti o carte cum că eşti de- 
acolo, şi devii slobod.” Toţi şerbii tăcuseră. Bernat se uitase la ei: unii 
ţineau ochii închişi şi buzele strânse, alţii dădeau din cap în semn că 
nu, ceilalţi zâmbeau, uitându-se la cer. 

— Nu trebuie decât să locuieşti în acea cetate? spărsese tăcerea 
un băiat dintre cei care se uitase la cer, visând neşovăielnic să-şi rupă 
lanţurile ce-l legau de pământ. De ce-ţi poţi dobândi neatârnarea la 
Barcelona? 

Cel mai vârstnic îi răspunsese măsurat: 

— Da, nu mai e nevoie de nimic. Doar să locuieşti acolo estimp. Cu 
ochii strălucitori, băiatul îl îndemnase să urmeze. Barcelona e putred 
de avută. Ani la rând, de la Jaime Cuceritorul“ până la Pedro cel Mare”, 
regii au cerut bani cetăţii pentru războaiele ori curţile lor. In toţi aceşti 
ani, locuitorii Barcelonei au dat parale, dar pe privilegii alese, până 
când însuşi Pedro cel Mare, care se războia cu Sicilia, le-a rânduit într- 
un cod. Bătrânul a stat în cumpănă: Recognoverunt proceres, cred că 
se cheamă. In el se zice că ne putem dobândi slobozia. Barcelona are 
nevoie de truditori, de lucrători slobozi. 

A doua zi, băiatul n-a venit la ceasul cerut de senior. Şi nici a treia 


1jaime Cuceritorul (1208-1276), rege al Coroanei Aragonului, fiul lui 
Pedro | de Aragon şi al Mariei de Montpellier. îşi începe domnia în 1227. 
Cucereşte Mallorca, Menorca, Ibiza şi Valencia în 1238. (n.tr.) 

5 Pedro III cel Mare (1240-1285), rege al Coroanei de Aragon (1276-1285), 
fiul lui Jaime |, care îl numeşte moştenitor în 1262. Prin căsătoria cu 
Constanza, fiica regelui Siciliei, devine moştenitor al tronului din acest regat. 
În timpul domniei sale s-au pus bazele constituţionalismul medieval în 
Catalonia. (n.tr.) 

SDrept local acordat Barcelonei de Pedro IIl de Aragon (1283), o 
compilaţie de drept consuetudinar. (n.tr.) 


zi. Tatăl lui, în schimb, a trudit mai departe în tăcere. După trei luni, l- 
au adus înapoi în lanţuri, păşind în faţa gârbaciului; dar toţi au crezut 
că-i desluşeau în ochi un licăr de mândrie. 

Din înaltul munţilor Collserola, de pe bătrâna via romană care unea 
Ampurias cu Tarragona, Bernat a privit neatârnarea şi marea! N-o mai 
văzuse nicicând, nici nu şi-o închipuise, marea era o imensitate ce 
părea să nu se mai mântuie. Ştia că dincolo de marea aceea erau 
ţinuturi catalane, aşa ziceau neguţătorii, dar întâlnea prima oară ceva 
căruia nu-i putea întrezări sfârşitul. „In spatele acelui munte. După ce 
trec râul.” Intotdeauna putea arăta un loc ori barem un punct 
străinului care-i punea vreo întrebare. A scrutat zarea care se unea cu 
apele. Câteva clipe, a țintuit cu privirea depărtarea, mângâind 
creştetul lui Arnau şi părul rebel care îi crescuse în pădure. 

Apoi şi-a îndreptat privirea spre locul unde marea se făcea una cu 
pământul. Cinci nave se zăreau la țărm, lângă ostrovul Maians. Până 
în acea zi, Bernat văzuse doar ambarcaţiuni desenate. La dreapta lui, 
se întindea Montjuïc, muntele care lingea marea; la picioarele lui, 
ogoare şi câmpii, apoi Barcelona. Din inima cetăţii, unde creştea 
mons’ Taber, micul promontoriu, sute de clădiri se răsfirau în jur; 
unele scunde, înghiţite de cele megieşe, altele maiestuoase: palate, 
biserici, mănăstiri. Bernat se întreba câţi oameni or fi locuind oare 
acolo. Fiindcă Barcelona se isprăvea dintr-odată. Era ca un stup 
apărat de ziduri, cu excepţia părţii dinspre mare, iar dincolo de ziduri 
erau doar ogoare. 

— Cum să ne găsească între patruzeci de mii de oameni? a şoptit, 
privindu-l pe Arnau. Tu eşti slobod, fiule. 

Acolo se puteau ascunde. Avea să-şi caute sora. Dar Bernat ştia că 
mai întâi trebuia să treacă pragul. Şi dacă seniorul de Bellera îi 
răspândise descrierea? Aluniţa... Chibzuise la toate în cele trei nopţi 
de când ieşise din pădure. S-a aşezat în ţărână şi a pus mâna pe 
iepurele de câmp pe care îl vânase cu arbaleta. l-a tăiat capul, 
lăsându-i sângele să-i curgă şuvoi în palmă, unde ţinea o grămăjoară 
de nisip. A amestecat nisipul cu sângele şi, când amestecul a început 
să se usuce, şi l-a întins pe ochiul drept. Apoi a băgat iepurele în sac. 

Când pasta s-a uscat şi nu mai putea ţine ochiul deschis, a început 
să coboare spre arcada Sfânta Anna, locul cel mai nordic al zidului de 
apus. Oamenii stăteau la coadă în drum, ca să intre în cetate. Bernat 
s-a aşezat în urma lor, târându-şi discret picioarele şi mângâindu-şi 
neîncetat copilul, care se deşteptase. Un ţăran desculţ şi gheboşat 
sub un sac uriaş cu napi a întors capul la el. Bernat a zâmbit. 

— Lepră! a strigat ţăranul, lăsând să-i cadă sacul în ţărână şi 
făcând un salt, cât mai departe de drum. 


7 în Ib. cat., „deal, munte” (n.tr.) 


Bernat a desluşit că toată coada, care se întindea până în poartă, 
se mistuia către marginile drumului, unii de-o parte, alţii de cealaltă; 
fugeau de el, împestriţând poteca de intrare în cetate cu boccele şi 
merinde, cărucioare şi catârci. lar orbii care cereau îndeobşte de 
pomană lângă arcada Sfânta Anna alergau urlând printre ei. 

Arnau a început să plângă, iar Bernat a văzut că soldaţii îşi scoteau 
spadele din teci şi închideau porţile. 

— Du-te la leprozerie! i-a strigat cineva de departe. 

— Nu-i lepră! s-a împotrivit Bernat. Mi-a intrat o creangă în ochi. 
Uitaţi-vă! Bernat a ridicat mâinile şi le-a mişcat. Uitaţi-vă! a repetat, 
arătându-şi tot trupul, viguros, nevătămat şi fără pată, rană ori semn. 
Uitaţi-vă! Nu-s decât un ţăran, dar am nevoie de un medic care să-mi 
tămăduiască ochiul; de nu, n-am să mai pot lucra. 

Unul dintre soldaţi s-a apropiat de el. Ofiţerul a trebuit să-l împingă 
dindărăt. A stat în loc la câţiva paşi de Bernat şi l-a privit. 

— Intoarce-te, i-a poruncit, sucindu-şi degetul. 

Bernat i-a dat ascultare. Soldatul s-a întors la ofiţer, făcând cu 
capul semn că nu. Din poartă, i-a arătat cu spada buclucurile de la 
picioare. 

— Şi copilul? 

Bernat s-a aplecat să-l ia pe Arnau. L-a dezbrăcat cu partea 
dreaptă a trupului lipită de piept şi l-a înfăţişat culcat, de parcă îl 
oferea, ţinându-l de cap; cu degetele, a acoperit aluniţa. 

Privind spre poartă, soldatul a făcut iar semn că nu. 

— Acoperă-ţi rana, ţărane, a poruncit; de nu, n-ai să faci nici măcar 
un pas în cetate. 

Oamenii s-au întors pe potecă. Porţile de la Sfânta Anna s-au 
deschis iar şi ţăranul cu napii şi-a luat sacul, fără să se uite la Bernat. 

El a trecut de arcadă, acoperindu-şi ochiul drept cu o cămăşuţă a 
lui Arnau. Soldaţii l-au urmărit cu privirea, dar cum să nu fi atras 
luarea-aminte având jumătate de faţă acoperită cu cămaşa? A lăsat în 
urmă biserica Sfânta Anna pe stânga şi a mers în urma oamenilor care 
intrau în cetate. A cotit a dreapta şi a ajuns în piaţa Sfânta Anna. 
Mergea cu capul în pământ. Ţăranii s-au risipit prin cetate; picioarele 
desculţe, opincile şi sandalele lor s-au mistuit rând pe rând, iar Bernat 
s-a trezit cu ochii pe nişte picioare acoperite cu ciorapi din mătase 
purpurie ca focul, care se iţeau din nişte pantofi verzi de pânză fină, 
fără pingele, ajustaţi pe picior, cu vârful ascuţit, atât de ascuţit că 
ieşea din el un lănţug de aur care înconjura glezna. 

Fără să stea pe gânduri, a ridicat ochii, desluşind un bărbat cu 
pălărie. Purta un costum negru, împodobit cu fire de aur şi argint, o 
cingătoare brodată tot cu aur, şi cureluşe cu perle şi nestemate. 
Bărbatul s-a întors la tânăr, dar a privit dincolo de el, ca şi cum acesta 
nici n-ar fi existat. 


Bernat a stat în cumpănă, a lăsat iar ochii în ţărână şi a oftat 
uşurat văzând că nu-i dăduse nici cea mai mică atenţie. A mers pe 
uliţă până la catedrală, care încă se mai dura, şi a ridicat domol 
privirile. Nu se uita nimeni la el. O bună bucată de vreme, a privit cum 
trudeau ciocănarii la seo*: sfărâmau piatra, umblau pe schelele înalte 
din jurul ei, ridicau blocuri uriaşe de piatră cu scripeţii. Dar Arnau i-a 
atras luarea-aminte, izbucnind în plâns. 

— Om bun, l-a iscodit pe un salahor care trecea pe lângă el, cum 
pot să dau de mahalaua olarilor? 

Sora lui, Guiamona, era măritată cu unul dintre ei. 

— Mergi înainte pe uliţa asta, i-a răspuns bărbatul în graba mare, şi 
ai să ajungi într-o piaţă, Sant Jaume. Acolo ai să vezi o fântână; dă 
colţul la dreapta şi du-te la zidul cel nou, la arcada care dă în 
Boqueria”. Nu ieşi pe Raval. Mergi pe lângă zid, spre mare, până la 
următoarea arcadă, din Trentaclaus. Acolo e mahalaua olarilor. 

Bernat s-a dat de ceasul morţii să ţină minte toate acele nume, dar 
când să-l întrebe din nou bărbatul se făcuse nevăzut. 

— Mergem înainte pe uliţa asta până în piaţa Sant Jaume, i-a 
repetat lui Arnau. De asta îmi aduc aminte. Şi, odată ajunşi în piaţă, o 
luăm la dreapta, şi de asta ne amintim, aşa-i, băiete? 

Arnau se oprea din plâns ori de câte ori auzea vocea tatălui său. 

— Şi acum? a cuvântat cu glas tare. Era într-o altă piaţă, Sant 
Miquel. Bărbatul vorbise de o singură piaţă, dar nu putem să ne fi 
amăgit. Bernat a dat să întrebe vreo doi bărbaţi. Dar niciunul n-a stat 
în loc. Toţi sunt grăbiţi, i-a spus Bernat băiatului, tocmai când a zărit 
un bărbat oprit în faţa intrării... un castel? Ala nu pare să fie grăbit; 
poate că... 

— Om bun, a îngăimat de la spate, atingându-i aceluia chi/aba!? 
neagră. 

Chiar şi Arnau, strâns lipit de pieptul lui, a tresărit când bărbatul s- 
a întors, atât de tare s-a speriat Bernat. 

Bătrânul evreu a clătinat ostenit din cap. Asta izbuteau 
propovăduielile avântate ale preoţilor creştini. 

— Spune, a zis. 

Bernat nu-şi putea lua ochii de pe emblema stacojie cu galben care 
acoperea pieptul bătrânului. Apoi s-a uitat la ceea ce-i păruse un 

castel apărat de ziduri. Toţi cei care intrau şi ieşeau de acolo erau 
evrei! Toţi purtau acel semn. Era, oare, voie să li te adresezi? 

— Voiai ceva? a stăruit bătrânul. 

— Cum se ajunge în mahalaua olarilor? 

— Mergi drept înainte pe uliţa asta, i-a arătat bătrânul cu mâna, şi 
ai să ajungi la arcada care dă în Boqueria. Mergi pe lângă zid până la 
mare şi la următoarea poartă e mahalaua pe care o cauţi. 

La urma urmelor, preoţii nu pretindeau decât că nu se putea 
preacurvi cu ei; de aceea îi şi sileşte Biserica să poarte emblema, 
pentru ca nimeni să nu poată spune că nu ştia că erau evrei. Popii 
vorbeau mereu cu ardoare despre ei, dar moşul acela... 

— iți mulţumesc, om bun, a răspuns Bernat, schiţând un surâs. 

— Eu îţi mulţumesc ţie, i-a răspuns bătrânul, dar pe viitor ai grijă să 
nu fii zărit vorbind cu unul dintre noi, şi cu atât mai mult nu ne zâmbi. 
Moşul a strâns din buze, strâmbându-se mohorât. 

In arcada care dădea în Boqueria, Bernat a întâlnit o ceată mare de 
femei, care târguiau carne: măruntaie şi carne de ţap. Câteva clipe, 
le-a privit cum cercetau marfa şi se gâlceveau cu vânzătorii. „Asta-i 
carnea care îl supără cu asupra de măsură pe seniorul nostru”, i-a 
atras luarea-aminte copilului. Apoi a râs cu gândul la Llorenç de 
Bellera. De câte ori nu-l văzuse încercând să bage spaima în păstorii şi 
crescătorii de vite care aprovizionau cu carne Barcelona, cetatea 
contelui! Dar nu cuteza decât să-i sperie cu caii şi oştenii lui; cei care 
duceau vitele la Barcelona, unde ele nu puteau intra decât vii, aveau 
drept de păşune în tot principatul. 

Bernat a dat ocol întregii pieţe şi a coborât spre Trentaclaus. 
Uliţele erau mai late şi, pe măsură ce se apropia de arcadă, a 
observat că în faţa caselor erau puse la uscat duzini de vase de lut: 
talgere, blide, oale, ulcele, dar şi cărămizi. 

— Caut casa lui Grau Puig, i-a dezvăluit unuia dintre soldaţii care 
păzeau arcada. 


Cei din neamul Puig fuseseră megieşi cu cei din neamul Estanyol. 
Bernat şi-l amintea pe Grau, al patrulea dintre opt fraţi hămesiţi, care 
n-aveau pe ogoarele lor sărmane destulă hrană pentru toţi. Mama lui 
îi ţinea pe toţi la mare preţ, fiindcă mama Puig o ajutase să-i nască pe 
el şi pe sora lui. Grau era cel mai isteţ şi harnic dintre toţi opt; de 
aceea, când Josep Puig izbutise ca o rudă de-a lui să-i primească un 
fiu ca ucenic de olar la Barcelona, tocmai el fusese ales, deşi avea 
doar zece ani. 

Dar dacă Josep Puig nici măcar nu-şi putea hrăni familia, cu şi mai 
mare greutate avea să poată plăti cele două măsuri de grâu alb şi 
cele zece sueldos pe care îi cerea rubedenia ca să-l ţină pe Grau 
vreme de cinci ani, cât dura ucenicia. La toate acelea se mai adăugau 


şi cei doi sueldos pe care îi ceruse Llorenç de Bellera ca să lase slobod 
un şerb, şi paralele pentru veşmintele pe care avea să le poarte în 
primii doi ani; în înţelegerea de ucenicie, meşterul făgăduia să-l 
îmbrace doar în ultimii trei. 

Aşa că tata Puig se dusese la masía familiei Estanyol întovărăşit 
doar de fiul său, Grau, ceva mai mare decât Bernat şi sora lui. 
Bolândul de Estanyol îl ascultase pe Josep Puig cu luare-aminte: dacă 
îi dădea toţi banii aceia drept zestre pentru Guiamona şi dinainte lui 
Grau, fiul lui avea să se însoare cu ea la optsprezece ani, când avea 
să fie calfă de olar. Estanyol cel beteag la minte se uitase la Grau; de 
câteva ori, când familia băiatului nu putuse să se descurce, se dusese 
să-i ajute la muncile câmpului. Nicicând nu le ceruse nimic, dar mereu 
venise acasă cu niscaiva legume ori grâu. Avea încredere în el. Şi 
bolândul de Estanyol consimţise. 

După cinci ani în care trudise din greu ca ucenic, Grau fusese 
înălţat calfă. Rămăsese la porunca meşterului, care, mulţumit de 
priceperea lui, începuse să-i plătească o simbrie. La optsprezece ani, 
se ţinuse de făgăduială şi se însurase cu Guiamona. 

— Fiule, îi dezvăluise tatăl lui Bernat, am hotărât să-i dau încă o 
zestre Guiamonei. Suntem doar noi doi şi avem cele mai bune, mai 
întinse şi mai mănoase ogoare din ţinut. Poate că ei au nevoie de 
aceşti gologani. 

— Tată, îl oprise Bernat, de ce îmi dai lămuriri? 

— Fiindcă soru-tii i-am mai dat o zestre, şi tu ai să mă moşteneşti. 
Paralele astea sunt ale tale. 

— Fă cum ţi se pare nimerit. 

Patru ani mai târziu, când împlinise douăzeci şi doi, Grau se 
înfăţişase la proba ce avea loc în faţa celor patru mai-mari ai breslei. 
Făcuse primele lucrări: o ulcea, două talgere şi un blid, sub privirile 
atente ale acelor bărbaţi, care îl declaraseră meşter, ceea ce îi 
îngăduia să-şi deschidă atelierul lui la Barcelona, şi, ca atare, să 
poarte pecetea de meşter, ce trebuia pusă, pentru a o lua înaintea 
posibilelor plângeri, pe toate piesele de lut care ieşeau din atelierul 
lui. Onorându-şi numele de familie!!, Grau a ales imaginea unui 
munte. 

Grau şi Guiamona, care căzuse grea, se mutaseră într-o căsuţă cu 
un singur cat din mahalaua olarilor, aflată din porunca regelui la 
graniţa de apus a Barcelonei, între zidul ridicat de regele Jaime |”? şi 
vechiul hotar fortificat al cetăţii. Ca să cumpere casa, folosiseră 
zestrea Guiamonei, de care nu se atinseseră, făcându-şi visuri în 

aşteptarea acelei zile. 

Atelierul şi locuinţa împărțeau locul cu cuptorul şi iatacul. Grau 
ajunsese meşter chiar când avântul negoţului catalan schimba 
meşteşugul olarilor, silindu-i să înveţe altul, fapt cu care, o droaie 
dintre ei, ancoraţi în datini, nu se învoiau. 

— O să facem urcioare şi chiupuri, hotărâse Grau; numai urcioare 
şi chiupuri. Guiamona îşi îndreptase privirile spre operele măiestre ale 
soţului. Ştiu o sumedenie de neguţători care, i-a dat înainte, cerşesc 
chiupuri ca să vândă ulei, miere ori vin, şi meşteri olari care îi gonesc 
fără să stea la gânduri, fiindcă au cuptoarele pline ochi cu lespezi de 
gresie împodobite, pentru case noi, talgere multicolore pentru cine 
ştie ce nobil, şi bocaluri pentru spiţeri. 

Guiamona îşi trecuse degetele peste acele opere minunate. Ce 
netede erau la pipăit! Când Grau i le dăruise, înflăcărat, după ce 
trecuse de încercări, ea îşi închipuise că avea să fie mereu înconjurată 
de vase ca acelea. Chiar şi căpeteniile breslei îi făcuseră urări. Cu cele 
patru lucrări, Grau arătase tuturor meşterilor câte ştia din acel 
meşteşug: ulceaua, cele două talgere şi blidul, împodobite cu linii în 
zigzag, frunze de palmier, rozete şi flori de crin, împreunau pe albul 
cositorului aplicat dinainte toate culorile: arama verde a Barcelonei, 
nelipsită în lucrările oricărui meşter din cetate, purpura ori vineţiul 
manganului, tuciuriul fierului, albastrul cobaltului ori galbenul 
antimoniului. Fiecare linie şi fiecare desen erau de altă culoare. 
Guiamona abia de se îndurase să aştepte, de teamă să nu le zgârie. 
La sfârşit, Grau pusese pe ele un strat transparent de lac din plumb 
vitrificat, prin care era cu neputinţă să se treacă. Cu buricele 
degetelor, Guiamona le pipăise iar netezimea. Şi acum n-avea să-i dea 
decât chiupurile. 

Grau se apropiase de soţia lui. 

— Nu te necăji, o liniştise; pentru tine, am să mai fac asemenea 
oale. 

Şi nimerise la ţanc. Umpluse uscătoria umilului său atelier cu 
urcioare şi chiupuri, iar neguţătorii aflaseră pe loc că în atelierul lui 
Grau Puig puteau găsi de îndată tot ce voiau. Niciunul nu mai trebuia 
să umble cu sărut mâna pe la meşterii fuduli. 

De aceea şi era atât de diferită de prima casă-atelier locuinţa în 
faţa căreia au adăstat Bernat şi Arnau, care se trezise şi-şi cerea 
hrana. Bernat a desluşit cu ochiul stâng o casă mare, cu trei caturi. La 
catul de jos, deschis spre uliţă, era atelierul, iar la cele două caturi de 
sus locuiau meşterul cu familia. De-o parte a casei, erau un pomet şi o 
grădină, iar de cealaltă, felurite acareturi care dădeau spre cuptor şi o 
curte mare, unde se grămădeau sub dogoarea soarelui o mare 
nesfârşită de ulcele şi chiupuri de toate soiurile, mărimile şi culorile. În 
spate se întindea, după cum cereau legiuirile cetăţii, un loc menit 


descărcării şi înmagazinării argilei şi altor materiale. Tot acolo se 
păstrau cenuşa şi alte rămăşiţe de la copt, pe care olarii n-aveau voie 
să le arunce pe ulițele din cetate. 

Din uliţă se putea zări că în atelier trudeau de zor zece bărbaţi. 
După cum se înfăţişau, niciunul nu era Grau. Bernat a văzut că lângă 
uşa de intrare, alături de un car cu boi plin de chiupuri noi, îşi luau 
rămas-bun doi bărbaţi. Unul a urcat în car şi a plecat. Celălalt era bine 
îmbrăcat şi, înainte să intre în atelier, l-a zărit pe Bernat. 

— Aşteptaţi! Bărbatul a privit cum se apropia Bernat. Il caut pe 
Grau Puig, l-a lămurit. 

Bărbatul l-a cercetat de sus până jos. 

— Dacă eşti în căutare de-o slujbă, n-avem nevoie de nimeni. 
Meşterul nu-şi poate pierde vremea, i-a răspuns, răstit, şi nici eu, a 
adăugat, dând să-i întoarcă spatele. 

— Sunt rudă cu meşterul. 

Bărbatul s-a oprit ca fulgerat, apoi s-a întors năprasnic. 

— Oare meşterul nu ţi-a plătit destul? La ce mai stărui? a bombănit 
printre dinţi, înghiontindu-l pe Bernat. Arnau a scâncit. Ţi-am dat de 
ştire că, de mai vii pe-aici, o să ne plângem. Grau Puig e bărbat 
însemnat, ştii asta? 

Bernat se dădea înapoi pe măsură ce omul îl împingea, 
neînţelegând despre ce-i vorbea. 

— Ascultaţi-mă, s-a apărat, eu... 

Arnau behăia. 

— N-ai priceput? a strigat pentru a nu ştiu câta oară bărbatul, 
acoperind scâncetul lui Arnau. 

— Bernat! Bernat! 

Bernat şi bărbatul s-au întors la o femeie care, cu trupul pe 
jumătate aplecat pe fereastră, îşi flutura brațele. 

— Guiamona! a strigat Bernat, salutând-o la rândul lui. 

Femeia s-a făcut nevăzută; Bernat s-a întors la bărbatul cu ochi 
mijiţi. 

— Doamna Guiamona te cunoaşte? l-a iscodit acesta. 

— E sora mea, a răspuns Bernat sec, şi să ştii că mie nimeni nu mi- 
a plătit niciodată nimic. 

— Imi pare rău, s-a dezvinovăţit bărbatul, acum speriat. Vorbeam 
despre fraţii meşterului: mai întâi unul, apoi altul, şi altul, şi altul. 

Când şi-a zărit sora răsărind din casă, Bernat l-a lăsat cu vorba pe 
buze şi s-a dus în goana mare s-o îmbrăţişeze. 


— Şi Grau? şi-a întrebat Bernat sora, odată aşezaţi, după ce-şi 
curăţase sângele de pe ochi, îl dăduse pe Arnau roabei arape care se 
îngrijea de copiii Guiamonei şi văzuse cum fiul lui hăpăia dintr-un blid 
cu terci cu lapte. Mi-ar plăcea să-l îmbrăţişez. 


Guiamona nu s-a prea arătat încântată. 

— S-a întâmplat ceva? s-a mirat Bernat. 

— Grau s-a schimbat mult. E bărbat cu dare de mână şi însemnat. 
Sora lui arătă spre numeroasele cufere de lângă pereţi, dulapul şi 
mobila cum altele Bernat nu mai văzuse, în care erau cărţi şi vase de 
lut, spre covoarele ce făceau podeaua mai făloasă, micile tapiserii de 
pe pereţi, perdelele atârnate la ferestre şi la tavane. Aproape că nu se 
mai ocupă nici de atelier, nici de socoteli; asta face Jaume, prima 
calfă, cu care te-ai întâlnit în uliţă. Grau face neguţătorie: nave, vin, 
ulei. Acum e una dintre căpeteniile breslei, ca atare, după usatges”, 
bărbat de vază şi cavaler, şi e pe cale să fie numit în Sfatul Celor o 
Sută din cetate. Guiamona şi-a plimbat privirea prin încăpere. Nu mai 
e acelaşi, Bernat. 

— Şi tu te-ai schimbat mult, i-a curmat vorba Bernat. Guiamona şi- 
a admirat înfăţişarea de matroană şi a încuviinţat, surâzând. Jaume 
ăla, a urmat Bernat, mi-a pomenit de rudele lui Grau. Despre ce 
vorbea? 

Guiamona a făcut semn cu capul că nu, înainte de a răspunde. 

— Păi, ştie că, de cum au auzit că fratele lor e cu dare de mână, cu 
toţii, fraţi, veri şi nepoți, au început să dea pe la atelier. Toţi fug de pe 
pământurile lor şi vin să ceară sprijinul lui Grau. Guiamona a citit pe 
faţa fratelui ei. Şi tu deopotrivă? Bernat a încuviinţat. Dar tu aveai 
nişte ogoare de toată frumuseţea! 

Guiamona nu şi-a putut ţine lacrimile auzind povestea lui Bernat. 
Când el i-a pomenit şi de flăcăuaşul din fierărie, s-a ridicat şi a 
îngenuncheat lângă scaunul fratelui ei. 

— Să nu spui nimănui nimic din toate astea, i-a dat povaţă. Apoi l-a 
ascultat mai departe, cu capul sprijinit de piciorul lui. Nu-ţi face griji, a 
suspinat când Bernat şi-a isprăvit povestea, o să te ajutăm. 

— Surioară, a întrebat-o Bernat, mângâind-o pe creştetul capului, 
cum să mă ajutaţi, când Grau nu şi-a ajutat nici propriii fraţi? 


— Fiindcă fratele meu e altfel! a strigat Guiamona, făcându-l pe 
Grau să dea un pas înapoi. 

Bărbatul ei venise acasă după ce se lăsase noaptea. Micul şi 
costelivul Grau, tot numai snagă, a urcat scara, bodogănind sudalmă 
după sudalmă. Guiamona îl aştepta, aşa că l-a auzit când a sosit. 
Jaume îi dăduse în vileag lui Grau cele păţite: „Cumnatul doarme în 
şopron, laolaltă cu ucenicii, iar băiatul cu fiii Domniei Voastre”. 

Grau s-a repezit la nevastă-sa, de cum a zărit-o. 

— Cum de-ai îndrăznit? i-a strigat după primele lămuriri. E un şerb 

fugar! Ştii ce-am păţi de ne-ar găsi cu un fugar în casă? Năpasta mea! 
Nenorocirea mea! 

Cu un cap mai înaltă ca el, Guiamona l-a ascultat fără să-l 
oprească, lăsându-l să se sucească şi să dea din mâini în jurul ei. 

— Eşti beteagă la minte! Mi-am trimis propriii fraţi peste mare, în 
lume! Le-am dat zestre femeilor din familia mea, ca să se mărite cu 
străini, totul pentru ca nimeni să nu ne poată învinovăţi de nimic, şi 
acum vii tu şi... De ce-aş trebui să mă port altfel cu fratele tău? 

— Fiindcă el e altfel! i-a strigat Guiamona, spre uimirea lui. 

Grau a şovăit. 

— Ce? Ce vrei să zici? 

— Ştii foarte bine. Nu cred că trebuie să-ţi mai aduc aminte. 

Grau a lăsat privirea în podea. 

— Tocmai azi, a şoptit, am vorbit cu unul dintre cei cinci sfetnici ai 
cetăţii, pentru ca, drept căpetenie a breslei, să fiu ales membru în 
Sfatul Celor O Sută. Se pare că am reuşit să-i atrag de partea mea pe 
trei dintre cei cinci sfetnici, şi nu-mi mai rămân decât un jude şi un 
veguer!“. iți închipui ce-ar zice despre mine de-ar afla că am ajutat un 
şerb fugar? 

Guiamona i-a vorbit soţului ei cu blândeţe. 

— Lui îi datorăm totul. 

— Sunt doar meşter, Guiamona. Chiabur, dar meşter. Nobilii mă 
dispreţuiesc, iar neguţătorii mă duşmănesc, oricât s-ar asocia cu 
mine. Dacă ar şti că am dat adăpost unui fugar... Ştii ce-ar spune 
nobilii cu domenii? 

— Lui îi datorăm totul, a repetat Guiamona. 

— Bine, atunci să-i dăm bani şi să se ducă. 

— Are nevoie să fie slobod. Un an şi o zi. 

Grau s-a agitat iar prin odaie. Apoi şi-a acoperit faţa cu mâinile. 

— Nu putem, a zis printre degete. Nu putem, Guiamona, a repetat 
privind-o. |ţi închipui? N 

— Îți închipui! Îți închipui! l-a oprit ea, ridicând iar glasul. îţi 
închipui ce s-ar întâmpla dacă l-am goni de aici, l-ar umfla oamenii lui 
Llorenç de Bellera ori proprii tăi vrăjmaşi, şi ar afla că-i datorezi totul 
lui, un şerb fugar care s-a învoit să primesc o zestre ce nu mi se 
cuvenea? 

— Mă ameninţi? 

— Nu, Grau, nu. Dar stă scris. Totul e scris. De nu vrei s-o faci drept 
mulţumire, fă-o pentru tine. E mai bine să-l ai sub ochi. Bernat n-are 
să plece din Barcelona, vrea să nu atârne de nimeni. Dacă nu-l 
primeşti, un fugar şi un copil, cu câte o aluniţă lângă ochiul drept, ca 
mine, o să umble hoinari prin Barcelona, la cheremul vrăjmaşilor tăi, 


14 în Ib. cat., „consilier”. (n.tr.) 


de care te temi atât! 

Grau Puig şi-a țintuit nevasta cu privirea. Voia să-i răspundă, dar n- 
a făcut decât o mişcare cu mâna. A ieşit din odaie şi Guiamona l-a 
auzit urcând scara spre iatac. 


Capitolul 5 

— Fiul tău va rămâne în casa mare; doña Guiamona se va îngriji de 
el. Când are să împlinească vârsta de cuviinţă, va merge la atelier, ca 
ucenic. 

Bernat n-a mai ascultat ce-i spunea Jaume. Calfa venise la sculatul 
găinilor în odaie. Robii şi ucenicii săriseră din culcuşuri de parcă li se 
arătase Necuratul, şi ieşiseră izbindu-se unul de altul. Bernat l-a 
ascultat şi a crezut că Arnau va fi bine îngrijit şi va ajunge ucenic, apoi 
bărbat slobod şi cu meşteşug. N 

— Ai înțeles? l-a întrebat calfa. In fața tăcerii lui Bernat, Jaume a 
tras o sudalmă: Ţărani blestemaţi! 

Bernat a dat să-i răspundă năprasnic, dar zâmbetul de pe chipul lui 
Jaume l-a împiedicat. 

— Incearcă numai, l-a provocat. Fă-o, şi soră-ta nu va mai avea de 
ce să se lege. Am să-ți repet ce-i mai însemnat, ţărane: vei trudi din 
zori până-n noapte, ca toţi ceilalţi, pentru culcuş, de-ale gurii, straie şi 
pentru ca doña Guiamona să-i poarte de grijă fiului tău. N-ai voie să 
intri în casă; sub niciun temei n-o poţi face. N-ai voie să intri nici în 
atelier, decât după acel un an şi o zi de care ai nevoie ca să fii slobod, 
şi ori de câte ori un străin are să intre în atelier ai să te ascunzi. Nu 
trebuie să vorbeşti nimănui despre starea ta, nici măcar celor de aici, 
deşi cu aluniţa ta... Jaume a făcut semn din cap că nu. Aşa s-a înţeles 
meşterul cu doña Guiamona. Ţi se pare bine? 

— Când am să-mi pot vedea fiul? a întrebat Bernat. 

— Asta nu mă priveşte pe mine. 

Bernat a închis ochii. Când văzuse Barcelona întâia oară, îi 
făgăduise lui Arnau că aveau să fie slobozi. Că fiul lui nu urma să mai 
aibă stăpân. 

— Ce trebuie să fac? a întrebat în cele din urmă. 

Să care lemne. Să tot care trunchiuri, sute de trunchiuri, mii de 
trunchiuri, câte trebuiau ca să duduie cuptoarele. Să aibă grijă ca ele 
să ardă fără răgaz. Să care argilă şi să curețe lutul, praful de argilă şi 
cenuşa din hornuri. La nesfârşit, asudând, cărând cenuşa şi praful 
îndărătul casei. lar când se întorcea, plin de praf şi cenuşă, atelierul 
era din nou slinos, şi trebuia s-o ia de la capăt. Să ducă oalele sub 
dogoarea soarelui, ajutat de alţi robi, sub ochii atenţi ai lui Jaume, 
care veghea neîncetat asupra atelierului, plimbându-se printre ei, 
strigând, plesnindu-i pe ucenicii tineri şi lovindu-i din greu pe robi, pe 
spinarea cărora nu stătea în cumpănă să folosească gârbaciul, atunci 
când ceva nu-i era pe plac. 

Odată, o oală mare le scăpase din mâini pe când o cărau la soare 
şi se dusese de-a dura în ţărână, iar Jaume îi pedepsise pe vinovaţi cu 
lovituri de gârbaci. Oala nici măcar nu se spărsese, dar calfa, urlând 
ca un posedat de Necuratul, îi biciuise fără milă pe cei trei robi care o 


strămutau laolaltă cu Bernat; chiar ridicase gârbaciul şi la Bernat. 

— Cutează şi te căsăpesc, îl ameninţase fratele Guiamonei, stând 
neclintit în faţa lui. 

Jaume stătuse în cumpănă; îndată după aceea, se roşise la faţă şi 
plesnise din bici către ceilalţi, care avuseseră mare grijă să stea 
departe de el. Jaume fugise cât îl ţineau picioarele după ei. Văzând că 
se depărta, Bernat răsuflase uşurat. 

Dar Bernat a trudit mai departe din greu, fără îndemnul cuiva. 
Băga în gură ce-i puneau în faţă. l-ar fi plăcut să-i vorbească grăsanei 
care îi servea despre câinii lui, care fuseseră mai bine hrăniţi, dar 
văzând că ucenicii şi robii se aruncau nesăţioşi asupra blidelor, a 
preferat să tacă. Işi făcea somnul în odaia comună, într-un culcuş din 
paie, sub care îşi păstra puţinul avut şi paralele pe care le putuse 
pune la adăpost. Totuşi, înfruntarea cu Jaume părea să-i fi adus 
respectul robilor şi ucenicilor, ca şi al celorlalte calfe, aşa că Bernat se 
odihnea liniştit, în ciuda puricilor, duhorii de sudoare şi sforăielilor. 

Totul îl îndura pentru cele două prilejuri pe săptămână când roaba 
arapă i-l aducea jos pe Arnau, de obicei adormit, atunci când 
Guiamona nu mai avea nevoie de ea. Bernat îl lua în braţe şi-i simţea 
aroma de straie curate şi săpun pentru copii. Apoi, îngrijindu-se să nu- 
| trezească, îi dădea hăinuţele la o parte ca să-i vadă picioruşele, 
braţele şi burtica bine pusă la cale. Creştea şi se întrema. Bernat îi 
punea hăinuţele la loc şi i-l înapoia Habibei, tânăra arăpoaică, 
cerându-i din priviri încă puţin răgaz. Uneori încerca să-l mângâie, dar 
mâinile lui aspre zgăriau pielea copilului, iar Habiba i-l înşfăca fără să 
şovăie. Cu trecerea zilelor, a ajuns pe tăcute la o înţelegere cu 
arăpoaica (ea nu-i vorbea nicicând), şi Bernat mângâia obrăjorii 
îmbujoraţi ai micuţului cu dosul degetelor; atingerea pielii lui îl făcea 
să tremure. Când, în cele din urmă, fata îi făcea semn să-i înapoieze 
copilul, Bernat îl săruta întâi pe frunte, apoi i-l dădea. 

După luni de zile, Jaume şi-a dat seama că Bernat putea lucra cu 
mai mult folos în atelier. Amândoi învăţaseră să se respecte unul pe 
celălalt. 

— Cu robii n-avem ce face, i-a dat de înţeles calfa lui Grau Puig; 
trudesc doar de frica gârbaciului, nu se îngrijesc de nimic. Dar 
cumnatul Domniei Voastre... 

— Să nu mai spui că-i cumnatul meu! i-a tăiat vorba Grau încă o 
dată, dar aceea era formula pe care Jaume se dădea în vânt să şi-o 
îngăduie cu meşterul. 

— Țăranul, s-a îndreptat calfa, simulând stinghereala, ţăranul e 
altcum; ia seama chiar şi la îndatoririle cele mai puţin însemnate. 
Curăţă cuptoarele cu o grijă pe care nicicând mai înainte... 

— Şi ce mă sfătuieşti? i-a curmat vorba Grau încă o dată, 
neridicându-şi privirile din înscrisurile pe care le cerceta. 


— Păi, să-l pun la treburi mai însemnate, şi cu cât de ieftin ne 
vine... 

Auzindu-i vorbele, Grau a ridicat privirea la calfă. 

— Să nu greşeşti, i-a spus. Nu ne-o fi costat cât un rob, nici n-o fi 
având înţelegere de ucenicie, nici n-o fi trebuind să-l plătim ca pe-o 
calfă, dar e cel mai scump lucrător al meu. 

— Eu spuneam că... 

— Ştiu ce spuneai. Grau şi-a întors înscrisurile. Fă ce crezi că-i mai 
potrivit, dar ţine minte: ţăranul să nu uite nicicând care-i e locul în 
atelier la noi. Dacă păţim aşa ceva, te dau afară de aici şi n-ai să fii 
nicicând meşter. M-ai înţeles? 

Jaume s-a învoit, dar din ziua aceea Bernat le-a ajutat direct pe 
calfe; a luat-o chiar înaintea a doi ucenici, care nu puteau să 
mânuiască matriţele mari şi grele din argilă refractară, singurele care 
îndurau temperaturi potrivite pentru coptul faianţei ori lutului. Cu ele 
făceau nişte chiupuri mari şi pântecoase, cu gura mică, gâtul foarte 
scurt, fundul drept şi mic, unde încăpeau chiar şi două sute optzeci de 
litri:5, folosite la strămutarea vinului. Până atunci, Jaume trebuise să 
folosească pentru ridicarea lor barem două calfe; cu Bernat, era de 
ajuns doar una pentru tot: pregătirea matriţei, coacerea, întinderea pe 
chiup a straturilor de oxid de cositor şi oxid de plumb ca fondant, şi 
băgarea chiupului în al doilea cuptor, la o temperatură ceva mai mică, 
pentru ca plumbul şi cositorul să se topească şi să se amestece, 
oferind chiupului un strai impermeabil şi alb, sticlos. 

Jaume a urmărit cu băgare de seamă roadele hotărârii pe care o 
luase, până când s-a simţit mulţumit: roadele trudei din atelier 
sporiseră din plin, iar Bernat era la fel de grijuliu cu tot ce făcea. 
„Chiar mai mult decât unele calfe!” s-a văzut silit să recunoască 
odată, când s-a apropiat de Bernat şi de calfa căreia îi venise rândul 
să pună pecetea meşterului acolo unde se sfârşea gâtul unui chiup 
nou. 

Jaume încerca să-i citească gândurile ascunse în ochii de ţăran ai 
lui Bernat. Dar în ei nu părea să fie nici ură, nici pică. Se întreba de ce 
ajunsese ţăranul tocmai la ei. Nu era ca alte rude ale meşterului 
venite la atelier: toţi se supuseseră doar pentru câţiva firfirici. Dar 
Bernat... Cum îşi mai mângâia fiul când i-l lua arăpoaica! Işi dorea să 
nu atârne de nimeni şi trudea pentru slobozia lui din greu, mai mult ca 
oricine. 

inţelegerea dintre cei doi bărbaţi a dat şi alte roade pe lângă sporul 
muncii. Odată, când Jaume s-a apropiat de el tot ca să pună pecetea 
meşterului, Bernat a mijit ochii şi s-a uitat la fundul chiupului. 


15 Pentru o mai uşoară înţelegere, s-au folosit unităţi de măsură din 
sistemul metric zecimal, care fireşte că nu existau în epocă. (n. ed. sp.) 


„N-ai să fii niciodată meşter!” îl ameninţase Grau. Acele vorbe 
roiau în mintea lui Jaume ori de câte ori se gândea să fie mai 
prietenos cu Bernat. 

Jaume s-a prefăcut fulgerător că-l apucă tusea. A plecat de lângă 
chiup, nepunându-i pecetea, şi a privit ce-i arătase ţăranul: o fisură 
mică, din pricina căreia oala avea să crape la copt. S-a înfuriat pe 
calfă, dar şi pe Bernat. 

A trecut acel un an şi o zi de care aveau nevoie Bernat şi fiul său 
ca să fie slobozi. Cât despre cumnatul său, Grau Puig obținuse mult 
râvnitul loc în Sfatul Celor o Sută. Dar nu observase nicio schimbare la 
ţăran. Altul ar fi cerut cartea de cetăţean şi s-ar fi aruncat pe ulițele 
Barcelonei în căutare de distracţii şi femei, dar Bernat nici vorbă. Ce 
era, oare, cu acel ţăran? 

Bernat trăia cu amintirea nesmintită a flăcăuaşului din fierărie. Nu 
se simţea vinovat; nenorocitul se pusese în drumul fiului său. Dar 
dacă murise... Putea obţine slobozia de la seniorul său, dar chiar şi 
după un an şi o zi n-avea să scape de osânda pentru omucidere. 
Guiamona îl sfătuise să nu spună nimănui, şi aşa făcuse. Nu putea 
cuteza; poate că Llorenç de Bellera poruncise să fie prins nu doar ca 
fugar, ci şi ca ucigaş. Ce păţea Arnau dacă pe el îl popreau? 
Omuciderea se osândea cu moartea. . 

Fiul lui creştea puternic şi sănătos. Incă nu vorbea, deşi mergea în 
patru labe şi gângurea de-i sălta inima lui Bernat. Măcar că Jaume nu-i 
vorbea, locul nou pe care îl avea în atelier - pe care Grau, preocupat 
de treburile şi cinurile lui, nu-l cunoştea - îi făcuse pe ceilalţi să simtă 
pentru el tot mai mult respect, dacă se putea, iar arăpoaica îi aducea 
copilul mai des, treaz de cele mai multe ori, cu încuviințarea tacită a 
Guiamonei, şi ea tot mai ocupată datorită noului cin al soţului. 

Bernat nu trebuia să se arate prin Barcelona, fiindcă putea prăpădi 
tot viitorul fiului său. 


Partea a doua 
Şerbii nobilimii 


Capitolul 6 
Crăciunul anului 1329 
Barcelona 


Arnau împlinise opt ani şi era un băieţel potolit şi isteţ. Părul 
castaniu, lung şi buclat, îi cădea pe umeri, încadrând un obraz 
atrăgător, pe care străluceau doi ochi mari, limpezi, de culoarea 
mierii. 

Casa lui Grau Puig era împodobită pentru sărbătorirea Crăciunului. 
Băiatul care la zece ani putuse părăsi pământurile tatălui datorită unui 
vecin generos izbândise la Barcelona, iar acum aştepta alături de 
soţie sosirea oaspeţilor. 

— Vin să mă cinstească, i s-a fălit Guiamonei. Unde s-a mai aflat ca 
nobili şi neguţători să vină în casa unui meşter? 

Ea s-a mărginit să-l asculte. 

— Chiar regele mă sprijină. Te-ai dumirit? Chiar regele! Regele 
Alfonso'*! 

In acea zi atelierul era închis, iar Bernat şi Arnau, îndurând frigul pe 
podea, priveau din curtea plină ochi cu chiupuri cum robii, calfele şi 
ucenicii intrau şi ieşeau fără preget din casă. In cei opt ani care se 
scurseseră, Bernat nu mai pusese piciorul în casa lui Puig, dar nici că-i 
păsa, s-a socotit, ciufulind părul lui Arnau: era cu fiul lui, îl îmbrăţişa, 
ce-i mai trebuia? Băiatul mânca şi dormea în casa Guiamonei şi chiar 
lua lecţii de la preceptorul fiilor lui Grau: deprinsese să citească, să 
scrie şi să socotească odată cu verii lui. Dar ştia că Bernat îi era tată, 
deoarece Guiamona nu-l lăsase să uite. Cât despre Grau, el îşi trata 
nepotul cu desăvârşită nepăsare. 

Arnau se purta cuviincios în casă; Bernat se ruga mereu de el să fie 
la locul lui. Când băiatul intra râzând în atelier, chipul lui Bernat se 
lumina. Robii şi calfele, chiar şi Jaume, se uitau cum alerga cu 
zâmbetul pe buze în curte, şi se punea jos, aşteptând ca Bernat să-şi 
dovedească treaba, apoi se repezea la el şi-l îmbrăţişa din răsputeri. 
După aceea se aşeza iar, hăt-departe de vânzoleala lor, îşi privea tatăl 
şi zâmbea tuturor celor care i se adresau. In câte o noapte, la 
închiderea atelierului, când Habiba îl lăsa să iasă, tatăl şi fiul 
sporovăiau şi râdeau. 


16 Alfonso IV cel Bun [III al Cataloniei] (1299-1336), rege al Aragonului şi 
Sardiniei (1327-1336). Al doilea fiu al lui Jaime II şi al Blancăi de Anjou, a 
ajuns rege după ce frate-său, Jaime a renunţat la tron în 1319. În 1314, s-a 
căsătorit cu Teresa de Entenza şi a obţinut comitatul Urgel, iar în 1327, cu 
Leonor de Castilia. A condus cucerirea Sardiniei (1323-1324). Între 1329 şi 
1336 s-a războit cu Genova, de la care a cucerit fortăreaţa Sassari, loc-cheie 
pentru stăpânirea Sardiniei. (n.tr.) 


Treburile se schimbaseră încă de pe când Jaume mai juca rolul 
cerut de ameninţarea neîntreruptă a stăpânului. Pe Grau nu-l 
preocupau câştigurile aduse de truda lor şi cu atât mai puţin alte 
treburi legate de el. Dar nici nu se putea lipsi de atelier, fiindcă doar 
mulţumită lui ajunsese la cinul de căpetenie a breslei din Barcelona şi 
membru în Sfatul Celor o Sută. Cu toate acestea, odată depăşite 
primele demersuri, Grau Puig intrase adânc în politica şi finanţele 
înalte, fapt nu prea încâlcit pentru un bărbat de vază din Barcelona. 

De la începutul domniei sale, în 1291, Jaime Il!” poftise să se 
impună în faţa seniorilor catalani, fapt pentru care căutase să obţină 
sprijinul cetăților slobode şi al locuitorilor lor, începând cu Barcelona. 
Sicilia aparţinea Coroanei încă din vremea lui Pedro cel Mare; de 
aceea, când papa îi dăduse dreptul de a cuceri Cerdaña, Barcelona şi 
locuitorii ei i-au dat bani. 

Alăturarea la Coroană a celor două insule mediteraneene aducea 
foloase tuturor părţilor, era chezăşia grânelor cu care se va 
aproviziona Catalonia, a dominaţiei catalane în Mediterana 
Occidentală şi, odată cu ea, a controlului exercitat pe rutele maritime 
ale negoţului; iar Coroana îşi păstra folosirea minelor de argint şi a 
salinelor din insulă. 

Grau Puig nu trăise acele evenimente. Norocul lui venise odată cu 
moartea lui Jaime Il şi încoronarea lui Alfonso III. În anul 1329, 
corsicanii se răzvrătiseră în cetatea Sassari. Şi tot atunci, temându-se 
de puterea neguţătorească a Cataloniei, genovezii declaraseră război, 
atacând navele sub pavilionul principatului. Nici regele, nici 
neguţătorii n-au stat nicio clipă în cumpănă: campania de înăbușire a 
răscoalei din Cerdaña, ca şi războiul cu Genova trebuiau susţinute de 
burghezia din Barcelona. Zis şi făcut, îmboldiţi cu precădere de un 
bărbat de vază din cetate: Grau Puig, care a contribuit generos la 
cheltuielile de război şi, prin vorbiri înflăcărate, i-a convins şi pe cei 
mai reţinuţi să nu stea deoparte. Chiar regele i-a mulţumit pe faţă 
pentru sprijin. 

Grau se ducea a nu ştiu câta oară la fereastră ca să-şi vadă 
oaspeţii sosind, iar Bernat îşi lua rămas-bun de la fiul său, sărutându-l 
pe obraz. 

— E foarte frig, Arnau. Mai bine du-te în casă. Băiatul a dat să se 


17 Jaime II cel Drept (1267-1327), rege al Aragonului (1291-1327), Siciliei 
(1286-1296) şi Sardiniei (1324-1327). Fiul lui Pedro Ill cel Mare şi al 
Constanzei de Suevia. La moartea tatălui său a fost proclamat rege al Siciliei 
(1286), în vreme ce domeniile peninsulare i-au revenit fratelui său Alfonso III. 
La moartea acestuia, a moştenit Coroana Aragonului şi a semnat cu Sancho 
IV de Castilia Tratatul de la Monteagudo (1291), prin care stabilea relaţii 
cordiale cu Castilia. A respectat instituţiile catalane şi i-a sprijinit pe 
negustorii catalani. (n.tr.) 


plângă. Azi o să aveţi o cină bună, nu-i aşa? 
— Cocoş, turrón’? şi corăbioare, i-a răspuns băiatul în grabă. 
Bernat l-a bătut iubitor peste coapse. 
— Fugi în casă! Mai vorbim noi. 


Arnau a sosit la vremea cinei; el şi cei doi copii mai mici ai lui Grau, 
Guiamon, chiar de vârsta lui, şi Margarida, cu un an şi jumătate mai 
mare, gustau câte ceva la cuhnie; cei doi fii mai mari, Josep şi Genis 
erau sus, cu părinţii. 

Sosirea oaspeţilor l-a făcut pe Grau şi mai nervos. 

— Mă ocup eu de tot, îşi prevenise soaţa, care pregătea 
petrecerea; tu să te ocupi doar de femei. 

— Cum adică, te ocupi tu? dăduse să-i ţină piept Guiamona; dar 
Grau dădea deja porunci bucătăresei Estranya, roaba mulatră, grasă 
şi neobrăzată, care asculta spusele stăpânului, trăgând cu coada 
ochiului la stăpână. 

„Cum ai vrea să răspund? s-a întrebat Guiamona. Doar nu vorbeşti 
cu aprodul de la breaslă, nici la Sfatul Celor o Sută. Nu mă crezi în 
stare să mă ocup de oaspeţii tăi, nu-i aşa? Nu-s la înălţimea lor, asta- 
i?” 

Pe ascuns de bărbat, Guiamona a pus la punct slugile şi s-a 
străduit ca pregătirea Crăciunului să fie o izbândă, dar în ziua 
petrecerii, cu Grau care se ocupa de toate, inclusiv de pelerinele 
fastuoase ale oaspeților, a trebuit să se tragă în planul doi pe care 
soțul i-l conferise, mărginindu-se să surâdă femeilor, care o priveau 
peste umăr. Estimp, Grau părea un general de oaste în dârdora 
bătăliei; sporovăia cu unii şi cu alţii, dar le şi arăta robilor ce aveau de 
făcut şi de cine trebuiau să se îngrijească; totuşi, oricâte semne le 
făcea, slugile erau tot mai tulburate. La sfârşit, toţi robii - fără 
Estranya, care pregătea cina la cuhnie - au ales să asculte de Grau 
prin casă, atenţi la poruncile lui nestăvilite. 

Nevegheaţi de nimeni (fiindcă Estranya şi ajutoarele ei, cu spatele 
la aceştia, dădeau zor printre oale şi sobe), Margarida, Guiamon şi 
Arnau au făcut un amestec din cocoş, corăbioare şi turrón, şi au 
ciugulit când una, când alta, glumind neostoit. La un moment dat, 
Margarida a luat o ulcea cu vin neîndoit cu apă şi a tras o duşcă 
zdravănă. S-a îmbujorat pe loc, obrajii i s-au făcut stacojii, dar fata a 
trecut peste încercare şi n-a dat afară vinul. Apoi şi-a îndemnat fratele 
şi vărul să facă aşijderea. Arnau şi Guiamon au băut, încercând să-şi 
ţină firea aidoma Margaridei, dar până la urmă au început să tuşească 


18 Desert asemănător cu nugaua, din migdale, alune, fisticuri prăjite şi 
amestecate cu miere şi zahăr, la care se adaugă ouă, cocos, marţipan şi alte 
ingrediente. In Spania, este desertul tradiţional de Crăciun. (n.tr.) 


şi să caute pe pipăite apa de pe masă, cu ochii în lacrimi. Toţi trei au 
început să râdă doar fiindcă se uitau unul la celălalt: de ulceaua cu 
vin, de fundul Estranyei. 

— Afară cu voi! a strigat roaba după ce le înghiţise o vreme 
glumele. 

Cei trei copii au luat-o la goană din cuhnie, strigând şi râzând. 

— Ssst! i-a luat la rost un rob, aproape de scară. Stăpânul nu vrea 
să aibă copii pe-aici. 

— Dar... a început să spună Margarida. 

— Niciun „dar”, a stăruit robul. 

Chiar atunci, Habiba a coborât să mai ia vin. Stăpânul o privise cu 
mânie în ochi, fiindcă, vrând să se servească, un musafir dăduse doar 
de câţiva stropi. 

— Ai grijă de copii, i-a poruncit Habiba robului de pe scară şi a 
trecut mai departe. Vin! i-a strigat Estranyei, înainte de a intra în 
cuhnie. 

Grau, temându-se ca arăpoaica să nu aducă vin din cel obişnuit în 
locul celui ce trebuia servit, a ieşit în goană după ea. 

Copiii nu râdeau. La picioarele scării, priveau toată babilonia la 
care acum lua parte şi Grau. 

— Ce căutaţi aici? i-a întrebat, văzându-i lângă rob. Şi tu? Ce te-ai 
poticnit aici? Du-te şi spune-i Habibei să aducă vin din chiupurile cele 
vechi. Ţine minte, că de n-ai grijă te jupoi de viu. Copii, la culcare. 

Robul a zburat la cuhnie. Copiii s-au uitat unul la altul zâmbind, cu 
ochii sclipind din pricina vinului. Când Grau a luat-o la goană în susul 
scărilor, au pufnit în râs. La culcare? Margarida s-a uitat la uşa larg 
deschisă, a strâns din buze şi a ridicat din sprâncene. 

— Şi copiii? a întrebat Habiba când l-a zărit pe rob. 

— Adu vin de la chiupurile cele vechi, a început să-i spună acela. 

— Şi copiii? 

— Cele vechi. De la cele vechi. 

— Şi copiii? a stăruit Habiba. 

— La culcare. Stăpânul i-a trimis la culcare. Sunt cu el. De la 
chiupurile vechi, da, că altfel ne jupoaie. 


Era Crăciun, şi Barcelona avea să fie pustie până la liturghia de la 
miezul nopţii, când lumea sacrifica un cocoş. Luna se oglindea în 
mare, de parcă uliţa pe care păşeau mergea până în zare. Cei trei au 
privit brazda argintie de pe apă. 

— Azi nu-i nici ţipenie pe plajă, a şoptit Margarida. 

— Nimeni nu se duce pe malul mării de Crăciun, a ripostat 
Guiamon. 

Amândoi s-au întors la Arnau, care a făcut cu capul semn că nu. 

— Nimeni n-are să-şi dea seama, a stăruit Margarida. Ne ducem şi 


ne întoarcem la iuţeală. E doar la câţiva paşi. 

— Laşule, l-a provocat Guiamon. 

Au alergat până la Framenors, mănăstirea franciscană ce se înălța 
în capătul de răsărit al zidului ce apăra cetatea, chiar lângă mare. De 
cum au ajuns, au privit plaja, care se întindea până la mănăstirea 
Santa Clara, în capătul de apus al Barcelonei. 

— la te uită! a exclamat Guiamon. Flota cetăţii! 

— N-am mai văzut plaja aşa, a spus şi Margarida. 

Arnau, cu ochii cât cepele, încuviinţa, dând din cap. 

De la Framenors la Santa Clara, plaja era plină ochi cu 
ambarcaţiuni de toate soiurile. Nicio clădire nu ştirbea cu prezenţa ei 
bucuria acelei privelişti magnifice. Trecuse aproape un veac de când 
regele Jaime Cuceritorul oprise ridicarea de clădiri pe plaja Barcelonei, 
le povestise Grau fiilor lui când, laolaltă cu preceptorul, îl însoţiseră în 
port, ca să vadă cum se încărcau şi se descărcau navele al căror 
proprietar era în parte şi el. Plaja trebuia să fie pustie, pentru ca 
năierii să-şi poată ancora corăbiile. Dar copiii nu dăduseră nicio 
atenţie lămuririlor lui Grau. Nu era, oare, firesc ca navele să fie pe 
plajă? Fuseseră mereu acolo. Grau schimbase o privire cu preceptorul. 

— In porturile vrăjmaşilor ori concurenţilor noştri întru negoţuri, îi 
dumirise preceptorul, navele nu ancorează pe plajă. 

Cei patru fii ai lui Grau se întorseseră fulgerător spre preceptor. 
Vrăjmaşi! Asta da, chiar îi interesa. 

— Desigur, se băgase Grau în vorbă, izbutind în sfârşit să le 
trezească luarea-aminte. Preceptorul zâmbise. Genova, duşmana 
noastră, are un port natural minunat, la adăpost de mare, mulţumită 
căruia navele n-au nevoie să ancoreze pe plajă. Veneţia, aliata 
noastră, are o lagună mare unde se intră prin canale înguste; bătaia 
furtunilor nu-i face niciun rău şi navele pot sta fără nicio grijă. Portul 
din Pisa este legat de mare prin râul Arno, chiar şi Marsilia are un port 
natural, la adăpost de asprimile mării. 

— Grecii din Focea foloseau deja portul Marsiliei, adăugase 
preceptorul. 

— Vrăjmaşii noştri au porturi mai bune? întrebase Josep, fiul cel 
mare. Dar noi îi batem, suntem stăpânii Mediteranei! strigase, 
repetând vorbele auzite de atâtea ori din gura tatălui. Ceilalţi 
încuviinţaseră. Cum de e cu putinţă? 

Grau reluase lămurirea preceptorului. 

— Fiindcă Barcelona a avut mereu cei mai buni năieri. Dar acum n- 
avem port şi, cu toate acestea... 

— Cum adică, n-avem port? sărise Genís cu gura. Şi ăsta? 
adăugase, arătând spre plajă. 

— Asta nu-i port. Un port trebuie să fie un loc ferit, la adăpost de 
mare, şi ce spui tu... Preceptorul dăduse din mână, arătând marea 


deschisă, care mătura plaja. Ascultaţi, le arătase, Barcelona a fost 
mereu o cetate de năieri. Inainte, în urmă cu o droaie de ani, aveam 
un port, ca toate cetăţile de care v-a vorbit tatăl vostru. Pe vremea 
romanilor, navele se refugiau la adăpostul lui mons Taber, cam pe- 
aici, şi arătase spre interiorul cetăţii, dar uscatul s-a întins în mare, şi 
portul s-a dus. Apoi am avut portul Comtal, ce s-a mistuit şi el, şi în 
fine portul lui Jaime I, la adăpostul altui mic refugiu natural, pe care îl 
numeam Puig de les Falsies. Ştiţi unde-i acum acel Puig de les Falsies? 

Cei patru se priviseră unul pe altul, apoi se întorseseră la Grau, 
care, cu o mişcare vicleană, ca şi cum nu voia să afle şi preceptorul, le 
arătase cu degetul ţărâna. 

— Aici? întrebaseră copiii într-un glas. 

— Da, răspunsese preceptorul, stăm deasupra lui. Şi el s-a făcut 
nevăzut, iar Barcelona a rămas fără port; pe atunci eram deja cei mai 
buni năieri, iar azi suntem la fel, dar fără port. 

— Atunci, sărise Margarida, ce însemnătate mai are portul? 

— Asta ţi-o poate lămuri mai bine tatăl tău, răspunsese 
preceptorul, iar Grau se învoise. 

— Mare, foarte mare însemnătate, Margarida. Vezi nava aceea? o 
întrebase, arătându-i o galeră înconjurată de bărci micuţe. Dacă am 
avea un port, ea ar putea descărca pe cheiuri, nemaiavând nevoie de 
barcagiii care preiau mărfurile. In plus, dacă acum s-ar porni să ne 
bată vreo furtună, nava ar fi în mare primejdie, fiindcă nu pluteşte şi-i 
foarte aproape de plajă, aşa că ar trebui să părăsească Barcelona. 

— De ce? stăruise fata. 

— Fiindcă aici n-ar putea să scape de bântuirea furtunii, în schimb 
ar putea să naufragieze. E atât de adevărat, că însăşi legea, legiuirile 
cu privire la mare pe ţărmul Barcelonei, cer ca pe vijelie navele să se 
adăpostească în portul Salou ori la Taragona. 

— N-avem port, se plânsese Guiamon de parcă i se luase ceva de 
cea mai mare însemnătate. 

— Nu, adeverise Grau, râzând şi îmbrăţişându-l, dar suntem tot cei 
mai buni năieri, Guiamon. Suntem stăpânii Mediteranei! Şi avem plaja. 
Acolo ne ancorăm navele când se isprăveşte sezonul de navigaţie, 
acolo le reparăm şi le ridicăm, în faţa acelor arcade. 

— Putem să urcăm pe galere? îl iscodise Guiamon. 

— Nu, îi răspunsese tatăl cu gravitate. Navele sunt sacre, fiule. 

Arnau nu ieşea niciodată cu Grau şi fiii lui, şi cu atât mai puţin cu 
Guiamona. Rămânea acasă cu Habiba, dar apoi verii lui îi povesteau 
tot ce văzuseră şi auziseră. Şi-i lămuriseră totul şi despre nave. 

lar acum erau toate aici în noaptea de Crăciun. Toate! Cele mici: 
feluci, schifuri şi gondole; cele mijlocii: luntre, bărci castiliene, corăbii 
pentru cai, caravele, bărci cu trei vele şi o singură covertă, galiote şi 


barquants!*, şi chiar unele ambarcaţiuni mari: corăbii, navetes, coci 
medievale şi galere pe care, în ciuda mărimii lor, regele le oprise să 
mai navigheze între octombrie şi aprilie. 

— Ce spui?! a exclamat iar Guiamon. 

Pe şantierele navale, vizavi de Regomir, ardeau niscai focuri în 
jurul cărora se stătea de strajă. De la Regomir la Framenors navele se 
înălţau tăcute, sub lumina lunii, strânse ciorchine pe plajă. 

— Urmaţi-mă, năieri! a poruncit Margarida, ridicând braţul drept. 

Intre furtuni şi corsari, abordaje şi bătălii, căpitana Margarida şi-a 
dus oamenii de la o navă la alta, sărind de pe un travers pe altul, 
biruindu-i pe genovezi şi pe arapi, recucerind cu urlete Cerdaña 
pentru regele Alfonso. 

— Cine mai e în viaţă? 

Cei trei au împietrit pe o luntre. 

Margarida şi-a iţit pe jumătate capul la bord. Trei torţe se iviră între 
corăbii. 

— Cine mai e în viaţă? 

— Haideţi, a şoptit Guiamon, întins pe luntre, trăgând de rochia 
surorii. 

— Nu putem, a răspuns Margarida; ne-au tăiat calea. 

— Nici spre şantierul naval? a întrebat Arnau. 

Margarida s-a uitat spre Regomir. Alte două torţe s-au pus în 
mişcare. 

— Nici, a şoptit. 

„Navele sunt sacre!” Vorbele lui Grau au răsunat în sufletele 
copiilor. Guiamon a început să plângă cu sughiţuri. Margarida l-a făcut 
să tacă. Un nora acoperit luna. 

— Pe mare, a cuvântat căpitana. 

Au sărit peste bord şi au intrat în apă. Margarida şi Arnau s-au 
ghemuit, Guiamon s-a întins cât era de lung; toţi trei erau atenţi la 
torţele ce se mişcau printre nave. Când torţele s-au apropiat de 
navele de pe mal, toţi trei au dat înapoi. Margarida a privit luna, 
rugându-se pe muteşte să rămână între nori. 

Rondul a durat o veşnicie, dar nici ţipenie n-a privit marea, şi, de-o 
fi făcut-o cineva, era Crăciunul, şi, la urma urmelor, erau trei copii 
speriaţi şi destul de uzi. Era nespus de frig. j 

Când s-au întors acasă, Guiamon nici nu mai putea să meargă. li 
clănțăneau dinții, îi tremurau genunchii, avea convulsii. Margarida şi 
Arnau l-au apucat de subsuori, şi aşa au mers pe drumeagul scurt. 

Când au ajuns, oaspeţii abia plecaseră. Grau şi robii, după ce 
descoperiseră escapada celor mici, erau gata să plece în căutarea lor. 

— Arnau a fost, l-a învinovăţit Margarida, pe când Guiamona şi 

roaba arăpoaică îl băgau pe cel mic în apă fierbinte. El ne-a convins să 
mergem pe plajă. Eu nu voiam. 

Fata şi-a îndrugat minciunile printre lacrimile ce aveau mare 
izbândă cu tatăl ei. 

Nici baia fierbinte, nici păturile, nici supa dată în fiert n-au izbutit 
să-i facă bine lui Guiamon. Febra i-a crescut. Grau a trimis după 
medicul lui, dar nici îngrijirile aceluia n-au dus la nimic; febra era din 
ce în ce mai rea, Guiamon a început să tuşească, iar răsuflarea i s-a 
făcut un fluierat văicăreţ. 

— Nu mai pot face nimic, a recunoscut resemnat medicul Sebastià 
Font, după a treia noapte. 

Albă ca varul, trasă la chip, Guiamona şi-a acoperit faţa cu mâinile 
şi au podidit-o lacrimile. 

— Nu-i cu putinţă! a strigat Grau. Trebuie să fie o cale. 

— Ar putea fi, dar... 

Medicul îl ştia bine pe Grau şi vrăjmăşiile lui. Dar clipa cerea 
măsuri disperate. Trebuiau să-l cheme pe Jafudă Bonsenyor. 

Grau a amuţit. 

— Cheamă-l, l-a grăbit Guiamona printre sughiţuri. 

„Un jidov!” a replicat în sinea lui Grau. Cine bate un jidov îl bate pe 
Necuratul, îi spuseseră în tinereţe. Incă de mic copil, Grau şi alţi 
ucenici alergau după jidoavce ca să le spargă urcioarele când 
mergeau să ia apă de la fântânile publice. Şi făcuse tot aşa până 
când, la stăruinţele evreimii din Barcelona, regele oprise ocările. li ura 
pe jidovi. Toată viaţa îi prigonise ori scuipase pe purtătorii emblemei. 
Erau eretici; îl uciseseră pe Mântuitorul Isus Hristos. Cum să intre unul 
de-ai lor în casa lui? 

— Cheamă-l! a urlat Guiamona. 

Ţipătul i-a răsunat în toată mahalaua. Bernat şi ceilalţi l-au auzit, şi 
s-au ghemuit mai bine în culcuşuri. În ultimele trei zile Bernat nu 
izbutise sa-i vadă nici pe Arnau, nici pe Habiba, dar Jaume îi aducea 
veşti despre tot ce se petrecea. 

Fiul tău e bine, îi adeverise când nimeni nu-i vedea. 

Jafudă Bonsenyor a venit de cum l-au chemat. Purta o chi/aba 
simplă, neagră, cu emblemă şi glugă, şi avea barba sură. Grau îl 
privea de departe, din sufragerie, cum asculta, gârbovit, lămuririle lui 
Sebastià în faţa Guiamonei. „Vindecă-l, jidovule!” l-a implorat din ochi, 
când privirile li s-au încrucişat. Jafudă Bonsenyor şi-a plecat capul 
către el. Era un erudit care îşi dedicase toată viaţa filosofiei şi 
scrierilor sfinte. Din porunca regelui Jaime ll, scrisese Libre de 
paraules de savis y filosofs*, dar era şi medic, cel mai însemnat 
medic al comunităţii evreieşti. De cum l-a zărit pe Guiamon, Jafudă 

Bonsenyor s-a mărginit să facă semn cu capul că nu. 

Grau a auzit urletele nevestei. A fugit spre scară. Guiamona a 
coborât din alcov însoţită de Sebastiă. Jafudă venea în urma lor. 

— Jidov ce eşti! a ţipat Grau, scuipându-l. 

Guiamon şi-a dat sufletul după două zile. 


Cum au intrat în casă, toţi în doliu, după înmormântarea 
băieţelului, Grau i-a făcut semn lui Jaume, chemându-l lângă el şi 
Guiamona. 

— Poftesc să-l iei chiar acum pe Arnau şi ai grijă să nu mai pună 
nicicând piciorul aici în casă. 

Guiamona l-a ascultat în tăcere. 

Grau i-a povestit spusele Margaridei: Arnau îi aţâţase. Fiul lui ori o 
fetiță ca ea n-ar fi putut plănui atare aventură. Pe Guiamona a 
învinuit-o că le dăduse adăpost fratelui şi nepotului. Măcar că în 
fundul inimii ştia că totul nu fusese decât o ispravă cu urmări 
distrugătoare, moartea fiului cel mic îi tăiase Guiamonei bravura de a- 
şi înfrunta soţul, iar chipul în care Margarida îl învinovăţise pe Arnau o 
împiedica să stea de vorbă cu băiatul. Era fiul fratelui ei, nu-i voia 
răul, dar prefera să nu-l mai vadă. 

— Leag-o pe arăpoaică de o bârnă din atelier, i-a poruncit Grau 
calfei, înainte ca Grau să plece în căutarea lui Arnau, şi adu toate 
slugile în jurul ei, chiar şi pe băiat. 

Grau se socotise în timpul înmormântării: roaba purta toată vina, 
ar fi trebuit să le poarte de grijă. Apoi, pe când Guiamona plângea, iar 
preotul îşi urma rugăciunile, a mijit ochii şi s-a întrebat ce osândă să-i 
dea. Legiuirea nu-l oprea decât s-o omoare ori s-o mutileze, dar 
nimeni nu-i putea cere socoteală dacă murea în urma osândei date. 
Grau nu se înfruntase nicicând cu o vină atât de gravă. A chibzuit la 
schingiuirile despre care auzise vorbindu-se: să-i ungă trupul cu 
untură încinsă - oare Estranya avea destulă untură la cuhnie? s-o 
pună în lanţuri şi s-o întemniţeze - prea lesne; s-o bată şi să-i pună 
cătuşe la picioare ori s-o biciuiască. 

„Ai grijă cum te foloseşti de el, îi atrăsese luarea-aminte căpitanul 
uneia dintre navele lui, după ce i-l dăruise, fiindcă dintr-o singură 
lovitură poţi să iei pielea de pe om.” De atunci îl ţinuse ascuns: un 
gârbaci oriental care izbea precis, împletit din piele, gros, dar uşor, 
lesne de mânuit, care sfârşea în cozi ce aveau toate la capăt bucățele 
tăioase din fier. 

Când preotul a tăcut o clipă, nişte băieţi au cădelniţat în jurul 
sicriului. Guiamona a tuşit, Grau a răsuflat din adâncul bojocilor. 

Arăpoaica aştepta cu mâinile legate de o grindă, atingând 
pământul cu vârfurile degetelor. 

— Nu vreau ca fiul meu să vadă aşa ceva, i-a atras luarea-aminte 


Bernat lui Jaume. 

— Nu-i momentul acum, Bernat, l-a povăţuit Jaume. Nu ţi-o căuta 
cu lumânarea. 

Bernat a făcut cu capul semn că nu. 

— Ai lucrat din răsputeri, Bernat, nu-i face necazuri fiului tău! 

Grau, în doliu, a intrat în cercul alcătuit de robi, ucenici şi calfe în 
jurul Habibei. 

— Dezbrac-o! i-a poruncit lui Jaume. 

Arăpoaica a dat să ridice picioarele, simțind că-i scoteau cămaşa. 
Trupul ei despuiat, ca tuciul, lucios de sudoare, s-a înfăţişat celor siliţi 
să stea acolo, în faţa gârbaciului pus jos de Grau. Bernat strângea din 
răsputeri umerii lui Arnau, pe care l-a podidit plânsul. 

Grau şi-a tras braţul în spate şi a lovit cu gârbaciul pieptul 
despuiat; pielea lui a sunat pe spatele femeii, iar cozile cu bucățele 
tăioase din fier au dat ocol trupului ei, apoi i s-au înfipt în sâni. Un 
firicel subţire de sânge s-a ivit pe pielea ei neagră, iar sânii arăpoaicei 
s-au făcut carne vie. Durerea i-a intrat în trup. Habiba a ridicat 
privirea la cer şi a urlat. Arnau a început să tremure înfricoşat şi a 
tipat, rugându-l pe Grau să se oprească. 

Grau şi-a tras iar braţul în spate. 

— Trebuia să le fi purtat de grijă copiilor mei! 

Plesnetul pielii l-a făcut pe Bernat să-şi întoarcă fiul la sine şi să-i 
îndese capul în pântece. Fata a urlat din nou. Arnau şi-a îngropat 
tipetele în trupul tatălui. Grau a biciuit-o fără preget, până ce spatele, 
umerii, sânii, coapsele şi picioarele arăpoaicei au fost doar carne şi 
sânge. 


— Spune-i meşterului tău că plec. 

Jaume a strâns din buze. O clipă, s-a simţit ispitit să-l îmbrăţişeze 
pe Bernat, dar îi priveau ucenicii. j 

Bernat l-a privit cum mergea spre casă. Incercase să vorbească cu 
Guiamona, dar soră-sa nu se învoise ori de câte ori încercase. Arnau 
nu se mai ridicase de multe zile din culcuşul tatălui; stătea cât era 
ziulica de lungă pe salteaua de paie al lui Bernat, pe care o împărțeau 
acum, şi când tatăl intra să-l vadă îl găsea ţintuind neîncetat cu 
privirea locul unde încercaseră s-o tămăduiască pe arăpoaică. 

O dezlegaseră de cum ieşise Grau din atelier, dar nici măcar nu 
ştiuseră de unde s-o apuce. Estranya dăduse fuga din atelier cu ulei şi 
unsori, dar când dăduse de amestecul de carne şi sânge, se mărginise 
să facă semn din cap că nu. Arnau privise totul de la oarece distanţă, 
potolit, cu lacrimi în ochi; Bernat încercase să-l facă să plece, dar 
băiatul se împotrivise. Habiba murise chiar în noaptea aia. Arăpoaica 
îşi anunţase moartea oprindu-se din acel vaiet neîntrerupt, aidoma cu 
al unui nou-născut, care îi urmărise întreaga zi. 


Grau a ascultat mesajul cumnatului din gura lui Jaume. Asta îi mai 
lipsea: cei doi Estanyol, cu aluniţele lor de lângă ochi, străbătând 
Barcelona în căutarea unei slujbe, vorbind despre el cu oricine voia 
să-i asculte; şi erau puzderie de oameni dispuşi s-o facă, acum, când 
ajunsese aproape de vârf. A simţit un junghi în inimă şi i s-a uscat 
gura: Grau Puig, bărbat de vază din Barcelona, căpetenia breslei 
olarilor, membru al Sfatului Celor o Sută, oblăduia ţărani catalani 
fugari. Nobilii erau împotriva lui. Cu cât îl ajuta Barcelona mai mult, cu 
atât mai puţin depindea regele Alfonso de vasalii săi, seniorii, şi cu 
atât mai mici erau câştigurile pe care nobilii le puteau obţine de la 
monarh. Şi cine fusese cel mai însemnat susţinător al ajutorului dat 
regelui? El. Şi cui îi aducea prejudicii fuga şerbilor de pe domenii? 
Nobililor care le aveau. Grau a dat din cap în semn că nu şi a oftat. 
Blestemat fie ceasul când îl primise pe ţăran în casa lui! 

— Adu-l aici! i-a poruncit lui Jaume. 

— Mi-a dezvăluit Jaume, i-a spus Grau cumnatului de cum i s-a 
înfăţişat, că vrei să ne laşi. 

Bernat a încuviinţat, dând din cap. 

— Şi ce-ai de gând să faci? 

— Am să-mi caut o slujbă, ca să-mi pot creşte fiul. 

— N-ai niciun meşteşug. Barcelona e plină de oameni ca tine: 
ţărani care n-au putut trăi din roadele pământului lor, care nu găsesc 
nicio slujbă şi până la urmă mor de foame. Peste toate, a adăugat, nici 
măcar n-ai carte de cetăţean; măcar că eşti de mult în cetate. 

— Ce-i aia carte de cetăţean? a întrebat Bernat. 

— Un înscris care dovedeşte că locuieşti de un an şi o zi în 
Barcelona, şi, ca atare, eşti cetăţean slobod, nesupus niciunui senior. 

— Şi de unde se ia înscrisul? 

— II semnează oamenii de vază din cetate. 

— Am să-l cer. 

Grau s-a uitat la Bernat. Era murdar, purta o cămaşă simplă, 
ponosită, şi opinci. Şi-l închipuia în faţa mai-marilor cetăţii, după ce-şi 
istorisise soarta zecilor de aprozi: cumnatul şi nepotul lui Grau Puig, 
om de frunte din cetate, ascunşi în atelier ani în şir. Vestea avea să 
treacă din gură în gură. Chiar şi el profitase de asemenea clipe ca să- 
şi atace vrăjmaşii. 

— Stai jos, l-a poftit. Când Jaume mi-a vorbit despre ce-ai de gând, 
am vorbit cu sora ta, Guiamona, l-a minţit ca să-i lămurească de ce-şi 
schimbase purtarea, şi m-a rugat să mă milostivesc de tine. 

— N-am nevoie de milă, l-a oprit Bernat, gândindu-se la Arnau, 
care stătea în culcuş cu privirea pustie. Trudesc din greu de ani la 
rând pe... 

— Asta ne-a fost înţelegerea, i-a tăiat-o Grau, şi tu te-ai învoit. Aia 
voiai atunci. 


— Se prea poate, a recunoscut Bernat, dar nu m-am vândut rob, iar 
acum nu-mi mai pasă. 

— Să uităm de milă. Nu cred să găseşti vreo slujbă în toată 
cetatea, şi cu atât mai puţin dacă nu poţi dovedi că eşti slobod. Fără 
înscris n-ai să-i faci decât să profite de tine. Ştii câţi şerbi legaţi de 
pământ, fără un copil în spate, hălăduiesc pe-aici, se învoiesc să 
lucreze pe veresie, numai şi numai ca să poată sta un an şi-o zi în 
Barcelona? Nu poţi să le faci faţă. Inainte să primeşti cartea de 
cetăţean, o să muriţi de foame şi tu, şi fiu-tău, şi, în ciuda celor 
întâmplate, nu putem îngădui ca micul Arnau să aibă aceeaşi soartă 
ca micul nostru Guiamon. De ajuns. Soră-ta n-ar mai putea îndura. 
Bernat a amuţit, aşteptându-şi cumnatul să spună mai departe. Dacă 
te interesează, a consimţit Grau, apăsând pe vorba aceea, poţi să 
lucrezi tot aici, la fel, plătit deopotrivă cu orice lucrător fără niciun 
meşteşug, iar din plată ţi se vor scădea culcuşul şi mâncarea, pentru 
tine şi fiul tău. 

— Şi Arnau? 

— Ce-i cu băiatul? 

— Ai făgăduit să-l iei ucenic. 

— Aşa am să şi fac, atunci când o să aibă anii. 

— Vreau să-mi dai în scris. 

— Aşa voi face, s-a juruit Grau. 

— Şi cartea de cetăţean? 

Grau a încuviinţat. Lui nu avea să-i fie greu s-o obţină... în taină. 


Capitolul 7 

„... Îi declarăm cetăţeni slobozi ai Barcelonei pe Bernat Estanyol şi 
pe fiul lui, Arnau.” In sfârşit! Bernat s-a înfiorat auzind spusele 
şovăielnice ale bărbatului care citea înscrisurile. Il găsise la şantierul 
naval, după ce întrebase unde putea să dea de cineva care să ştie să 
citească şi îi dăruise un blid micuţ în schimbul hatârului. In vuietul 
şantierului, al mirosului de catran şi mângâiat de briza mării pe obraji, 
Bernat a ascultat cum i se citea şi cel de-al doilea înscris: Grau avea 
să-l ia ucenic pe Arnau când băiatul va împlini zece ani şi promitea să- 
| înveţe meşteşugul de olar. Fiul lui era slobod şi într-o zi va putea să- 
şi câştige pâinea şi să se apere în cetate. 

Bernat şi-a luat surâzător rămas-bun de la blidul făgăduit şi a 
plecat iar la atelier. Primirea cărţii de cetăţean însemna că Llorenç de 
Bellera nu îi pârâse stăpânirii, că nu intentase nicio judecată penală 
contra lui. Oare supravieţuise flăcăul de la fierărie? s-a întrebat. Chiar 
şi aşa... „Rămâi cu ogoarele noastre, senior de Bellera; noi rămânem 
cu neatârnarea noastră”, a şoptit Bernat, sfidător. Robii lui Grau şi 
însuşi Jaume şi-au curmat truda şi au venit să-l vadă de Bernat, radios 
de fericire. Incă se mai vedeau pe jos urmele sângelui vărsat de 
Habiba. Grau dăduse poruncă să nu fie şterse. Bernat a încercat să nu 
calce pe ele şi s-a schimbat la faţă. 

— Arnau, i-a şoptit fiului în noaptea aceea, pe când stăteau întinşi 
pe saltea. 

— Spune, tată. 

— Suntem cetăţeni slobozi ai Barcelonei. 

Arnau n-a răspuns. Bernat a căutat capul băiatului şi l-a mângâiat 
pe creştet; ştia ce puţin însemna aşa ceva pentru un copil căruia îi 
fusese luată bucuria. Bernat a ascultat suflarea robilor şi a urmat să-şi 
mângâie fiul pe creştet, dar l-a cuprins îndoiala: oare băiatul o să 
ajungă într-o zi să lucreze pentru Grau? In acea noapte, Bernat a pus 
nespus de târziu geană pe geană. 

In fiecare dimineaţă, când se crăpa de ziuă şi oamenii îşi începeau 
truda, Arnau pleca din atelierul lui Grau. In fiecare dimineaţă, Bernat 
încerca să-i vorbească şi să-i dea curaj. „Trebuie să-ţi faci prieteni”, a 
vrut să-i spună o dată, dar înainte de a o putea face, Arnau i-a întors 
spatele şi a ieşit liniştit în uliţă. „Bucură-te de slobozie, fiule”, a vrut 
să-i spună altă dată, când băiatul a adăstat cu ochii pe el, după ce-i 
făcuse semn că voia să-i vorbească. Dar, chiar când s-o facă, o 
lacrimă îi cursese pe obrazul de copil. Bernat îngenunchease şi nu 
putuse decât să-l îmbrăţişeze. Apoi îl zărise cum traversa ograda, 
târşâindu-şi picioarele. Când, altă dată, Arnau a ocolit petele de sânge 
rămase de la Habiba, gârbaciul lui Grau a răsunat iar în mintea lui 
Bernat. Şi-a făgăduit că n-avea nicicând să mai dea înapoi din faţa 
biciului: o singură dată îi fusese prea destul. 


Bernat a alergat după Arnau, care s-a întors, auzindu-i paşii. Când 
a ajuns în dreptul lui, a început să râcâie cu piciorul pământul întărit, 
în care rămăseseră la vedere petele de sânge ale arăpoaicei. Chipul 
lui Arnau s-a luminat, iar Bernat râcâia şi mai abitir. 

— Ce faci? a strigat Jaume din celălalt capăt al ogrăzii. 

Bernat a împietrit. Gârbaciul i-a sunat iar în amintire. 

— Tată! 

Cu vârful încălţării, Arnau a împins domol pământul înnegrit pe 
care Bernat tocmai îi râcâise. 

— Ce faci, Bernat? a repetat Jaume. 

Bernat n-a răspuns. După câteva clipe, calfa s-a întors şi a văzut că 
toţi robii, liniştiţi, îl ţintuiau cu privirea. 

— Adu-mi apă, fiule, i-a cerut Bernat, profitând de cumpăna lui 
Jaume. 

Arnau a plecat ca din puşcă şi, pentru prima oară în ultimele luni, 
Bernat l-a văzut alergând. Jaume a încuviinţat. 

În genunchi, pe muteşte, tatăl şi fiul au râcâit pământul până au 
şters urmele nedreptăţii. 

— Du-te la joacă, fiule, i-a dat povaţă Bernat în dimineaţa când au 
isprăvit truda. 

Arnau a lăsat ochii în pământ. l-ar fi plăcut să-l întrebe cu cine 
trebuia să se joace. Bernat i-a ciufulit părul, apoi l-a împins spre uşă. 
Ajuns în uliţă, Arnau s-a mărginit, ca în fiece zi, să dea ocol casei lui 
Grau şi să se caţere într-un copac stufos care se apleca peste ostreţe 
şi dădea în grădină. Pitit acolo, a adăstat să iasă verii lui, însoţiţi de 
Guiamona. 

— De ce nu mă mai iubeşti? a şoptit. Eu n-am nicio vină. 

Verii lui păreau mulţumiţi. Moartea lui Guiamon se mistuia în timp, 
şi doar pe chipul mamei se mai citea tristeţea amintirii. Josep şi Genis 
se făceau că se bat, iar Margarida îi privea stând jos lângă maică-sa, 
care abia de se dezlipea de ea. Pitit în copac, Arnau simţea ghimpele 
dorului, aducându-şi aminte de îmbrăţişările ei. 

In fiecare dimineaţă, Arnau se urca în acelaşi copac. 

— Pe tine nu te iubeşte nimeni? a auzit că era întrebat într-o zi. 

De spaimă, şi-a pierdut o clipă cumpăna şi a fost gata să cadă. 

Arnau s-a uitat jur împrejurul lui, căutându-l pe cel care-i vorbise, 
dar n-a desluşit pe nimeni. 

— Aici, a auzit. 

S-a uitat în copac, de unde plecase vocea, dar nici aşa n-a desluşit 
nimic. In fine, a zărit mişcându-se niscaiva crengi, iar printre ele l-a 
întrezărit pe un băieţel care îl saluta dând din mână, foarte serios, şi 
aşezat călare pe o creangă noduroasă a copacului. 

— Ce faci aici... de ce stai în... copacul meu? l-a întrebat sec Arnau. 

Copilul, murdar şi slinos, nu s-a sinchisit. 


— Ca şi tine, i-a răspuns. Mă uit. 

— Tu nu poţi să te uiţi, a declarat Arnau. 

— De ce? Fac asta de mult. Şi înainte te vedeam. Copilul murdar a 
tăcut câteva clipe. Nu te mai iubesc? De ce plângi atât? 

Arnau şi-a dat seama că începuse să-i curgă o lacrimă pe obraz şi 
s-a înfuriat: băieţelul trăsese cu ochiul. 

— Dă-te jos de acolo! i-a poruncit după ce a coborât. 

Băiatul s-a desprins cu iscusinţă şi a venit în faţa lui. Arnau prinse 
curaj, dar puştiul n-a părut speriat. 

— Ai tras cu ochiul la mine! l-a învinovăţit. 

— Şi tu ai iscodit, s-a apărat copilul. 

— Da, dar sunt verii mei şi eu pot s-o fac. 

— Atunci, de ce nu te joci cu ei ca mai înainte? 

Arnau nu s-a mai putut ţine şi scoase un suspin. Când a dat să 
răspundă la întrebare, vocea i-a tremurat. 

— Nu-ţi face griji, l-a potolit băieţaşul, încercând să-l liniştească, şi 
eu plâng de multe ori. 

— Dar tu de ce plângi? l-a iscodit Arnau, bâlbâindu-se. 

— Nu ştiu. Plâng uneori, când mă gândesc la mama. 

— Ai mamă? 

— Da, dar... 

— Şi ce cauţi aici dacă ai mamă? De ce nu te joci cu ea? 

— Nu pot să stau cu ea. 

— De ce? Nu-i acasă la tine? 

— Nu, a răspuns copilul, şovăielnic. Sigur că e acasă. 

— Atunci, de ce nu stai cu ea? 

Băieţaşul murdar şi slinos nu răspunse. 

— E bolnavă? a stăruit Arnau. 

A făcut semn cu capul că nu. 

— E bine, a zis. 

— Atunci? a stăruit Arnau. 

Băieţelul l-a privit, nefericit. Şi-a muşcat de câteva ori buza de jos 
şi în cele din urmă s-a hotărât. 

— Vino, s-a rugat, trăgându-l pe Arnau de mânecă. Vino cu mine! 

Micuţul necunoscut a luat-o la goană cu o sprinteneală neobişnuită 
pentru cât era de scund. Arnau l-a urmat, încercând să nu-l piardă din 
ochi, fapt uşor, de altfel, fiindcă au traversat mahalaua deschisă şi 
întinsă a olarilor, care se încâlcea pe măsură ce pătrundeau în inima 
Barcelonei; ulicioarele înguste din cetate, pline ochi de oameni şi 
tarabe ale meşteşugarilor, erau ca nişte capcane, prin care era cu 
neputinţă de trecut. 

Arnau nu ştia unde era, dar nici că-şi făcea vreo grijă. Singurul lui 
tel era să nu-şi piardă din ochi noul prieten, sprinten şi ager, care 
alerga printre oameni şi mesele meşteşugarilor spre indignarea 


multora. Arnau, mai greoi la ocolitul trecătorilor, îndura urmările, căci 
aceia ţipau la el şi-l mustrau. Unul l-a pocnit în scăfârlie, altul a dat să- 
| ţină, luându-l de cămaşă, dar Arnau a scăpat de amândoi, deşi, de 
atâta împiedicat, a pierdut urma prietenului, şi deodată se pomeni 
stingher, la intrarea într-o piaţă mare şi plină ochi cu oameni. 

Cunoştea piaţa. Fusese cândva acolo cu tatăl lui. „Asta-i piaţa Blat, 
îi spusese, miezul Barcelonei. Vezi piatra din inima ei?” Arnau se 
uitase unde îi arăta tatăl. „Ei bine, piatra arată că de acolo cetatea se 
împarte în patru sferturi: al Mării, al lui Framenors, al lui Pi şi al 
Saladei ori Tatălui Sfânt.” Arnau ajunsese în piaţă urmând uliţa 
mătăsarilor şi, oprit sub arcada castelului unde lucra domnul veguer, 
a încercat să-l zărească pe băiatul murdar, dar norodul strâns acolo l- 
a împiedicat. Lângă el, într-o parte a arcadei, era cea mai mare 
parlagerie a cetăţii, iar în cealaltă niscaiva mese unde se vindea pâine 
coaptă. Arnau s-a străduit să-l găsească pe micuţ printre băncile de 
piatră aşezate de-o parte şi de alta a pieţei, prin faţa cărora trecea 
lumea. „Asta-i piaţa de grâne, îl lămurise Bernat. Intr-o parte, pe 
băncile acelea, vând grâu mijlocitorii şi tarabagiii din cetate, iar pe 
cealaltă, pe celelalte bănci, îşi vând recolta ţăranii din afara cetăţii.” 
Arnau nu dădea de puştiul murdar care îl adusese aici nici într-un loc, 
nici într-altul, nici printre oamenii care se târguiau la preţuri ori 
cumpărau grâu. 

Pe când încerca să-l găsească, stând în picioare sub arcada cea 
mare, pe Arnau l-au împins oamenii care încercau să intre în piaţă. A 
încercat să-i ocolească, apropiindu-se de mesele pitarilor, dar de cum 
a atins cu spatele o masă, a şi primit o palmă fioroasă peste grumaz. 

— Cară-te de aici, mucosule! i-a strigat pitarul. 

Arnau a nimerit iar în gloata, hărmălaia şi ţipetele pieţei 
nemaiştiind unde să se ducă, împins când într-o parte, când într-alta 
de bărbaţi mai înalţi ca el şi care, cărându-şi sacii cu grâne, nu-i 
dădeau nicio atenţie. 

incepea să-l ia cu amețeli când în cale i s-a ivit din senin feţişoara 
şmecheră şi murdară pe care o urmărise prin toată Barcelona. 

— Ce stai? l-a întrebat băieţelul, ridicând glasul, ca să se facă auzit. 

Arnau nu i-a răspuns. A ales să se ţină zdravăn de cămaşa băiatului 
şi a traversat piaţa, tras de el, până în uliţa Bòria. Pe acolo au ajuns în 
mahalaua căldărarilor, pe ale cărei ulicioare sunau ciocane care 
izbeau în aramă şi fier. Pe acolo n-au mai fugit. Sfârşit şi încă ţinându- 
se strâns de mâneca băieţaşului, Arnau şi-a silit călăuza neatentă şi 
nerăbdătoare să rărească pasul. 

— Asta-i casa mea, i-a dezvăluit în cele din urmă puştiul, arătându-i 
o căscioară cu un singur cat. In faţa porţii era o masă plină cu cazane 
din aramă de toate soiurile, unde lucra un bărbat zdravăn, care nici 
măcar nu s-a uitat la ei. Acela-i tata, a adăugat după ce s-au depărtat 


de faţada căscioarei. 

— De ce nu...? a dat să-l întrebe Arnau, întorcând ochii spre casă. 

— Aşteaptă, l-a oprit băieţelul murdar. 

Au mers pe ulicioară în sus, au dat ocol altor căscioare şi au ieşit 
îndărătul lor, unde începeau pometurile lor. Când au ajuns la căsuţa 
unde locuia copilul, Arnau l-a văzut căţărându-se pe ostreţele 
dindărătul pometului şi invitându-l să facă la fel. 

— De ce...? 

— Urcă! i-a poruncit băieţelul, călare pe uluci. 

Au sărit împreună în acel pomet mititel, dar băieţaşul a stat pe loc, 
ţintuind cu privirea o ghimirlie de lângă căsuţă, o chilie care avea în 
peretele ce dădea în pomet, destul de sus, o bortă mică în formă de 
ferestruică. După câteva clipe, copilul tot n-a mişcat. 

— Şi acum? a întrebat Arnau în cele din urmă. 

Băieţelul s-a întors la el. 

— Ce...? 

Dar ştrengarul nici nu i-a dat atenţie. Arnau a stat liniştit, iar 
tovarăşul lui a luat un scrin de lemn şi l-a pus sub ferestruică; apoi s-a 
cocoţat pe el, privind drept prin bortă. 

— Mamă, a şoptit băieţelul. 

Braţul palid al unei femei s-a ivit cu mare greutate pe marginea 
ferestruicii; cotul a rămas pe glaf, iar mâna, nemaipipăind, a început 
să mângâie părul micuţului. 

— Joanet, a auzit Arnau un glas blând, azi ai venit mai devreme; 
soarele n-a suit încă la amiază. 

Joanet s-a mulţumit să încuviinţeze, dând din cap. 

— S-a întâmplat ceva? a stăruit vocea. 

Joanet şi-a luat un răgaz de câteva clipe înainte de a răspunde. A 
tras aer în piept şi a mărturisit: 

— Am venit cu un prieten. 

— Mă bucur că ai prieteni. Cum îl cheamă? 

— Arnau. 

„De unde ştie cum mă...? Fireşte! Mă iscodea”, şi-a zis Arnau. 

— E aici? 

— Da, mamă. 

— Bună ziua, Arnau. 

Arnau s-a uitat la ferestruică. Joanet s-a întors la el. 

— Bună ziua, doamnă, a şoptit, neştiind prea bine ce trebuia să 
spună unei voci care ieşea pe o ferestruică. 

— Câţi ani ai? l-a întrebat femeia. 

— Opt ani, doamnă. 

— Eşti cu doi ani mai mare decât Joanet al meu, dar sper să vă 
aveţi bine şi să rămâneţi prieteni. Nimic nu-i mai bun pe lumea asta 
decât un bun prieten; să ţineţi seamă de asta mereu. 


Vocea n-a mai iscodit nimic. Mâna mamei lui Joanet îi tot mângâia 
părul, iar Arnau a văzut cum băieţelul sprijinit de perete, căruia îi 
atârnau picioarele de pe scrinul din lemn, stătea neclintit sub 
mângâieri. 

— Duceţi-vă la joacă, le-a poruncit deodată femeia, trăgându-şi 
mâna. Mergi sănătos, Arnau! Ai mare grijă de fiul meu, doar eşti mai 
mare decât el. Arnau a îngăimat un salut, abia auzit. La revedere, 
fiule, a adăugat vocea. Ai să mai vii să mă vezi? 

— Fireşte, mamă. 

— Hai, duceţi-vă. 


Cei doi băieţaşi s-au întors în hărmălaia uliţelor barceloneze, 
hoinărind la voia întâmplării. Arnau a aşteptat ca Joanet să-i dea vreo 
lămurire, dar cum n-a făcut-o, până la urmă a îndrăznit să-l întrebe: 

— De ce nu iese mama ta în pomet? 

— E încuiată, i-a răspuns Joanet. 

— De ce? 

— Nu ştiu. Ştiu numai că stă acolo. 

— Şi de ce nu intri tu prin bortă? 

— M-a oprit Pong. 

— Cine-i Ponç? 

— Pong e tatăl meu. 

— Şi de ce te-a oprit? 

— Nu ştiu de ce. 

— Şi de ce-i spui Pong şi nu tată? 

— Fiindcă şi asta m-a oprit. 

Arnau s-a oprit brusc în loc şi l-a tras spre el pe Joanet, până au 
ajuns faţă în faţă. 

— Şi nici asta nu ştiu de ce, i-a luat-o înainte băieţelul. 

S-au plimbat mai departe; Arnau încerca să înţeleagă întreaga 
aiureală, iar Joanet aştepta următoarea întrebare a noului său prieten. 

— Cum e mama ta? s-a hotărât Arnau în cele din urmă. 

— Intotdeauna a stat încuiată acolo, a răspuns Joanet, străduindu- 
se să zâmbească. Odată, când Pong nu era în cetate, am încercat să 
mă strecor pe ferestruică, dar nu m-a lăsat ea. A zis că nu voia s-o 
văd. 

— De ce zâmbeşti? 

Joanet a mai făcut câţiva paşi, înainte de a-i răspunde: 

— Ea îmi spune mereu că trebuie să zâmbesc. 

Tot restul dimineţii, Arnau a umblat cu capul plecat pe ulițele din 
Barcelona după copilul murdar care nu văzuse nicicând chipul mamei 
lui. 


— Mama lui îl mângâie pe cap prin ferestruica odăii, i-a şoptit 


Arnau tatălui său chiar în acea seară, pe când stăteau întinşi pe 
saltea. N-a văzut-o nicicând. Nici tatăl, nici mama lui nu-l lasă. 

Bernat îşi mângâia fiul pe creştet, cum îi povestise Arnau că făcea 
mama noului prieten. Sforăitul robilor şi ucenicilor care locuiau laolaltă 
cu ei le-a spart tăcerea. Bernat s-a întrebat ce vină avea femeia ca să 
merite asemenea pedeapsă. 

Pong  căldărarul n-ar fi stat în cumpănă să-i răspundă: 
„Preacurvie!”. Povestise totul de zeci de ori oricui dorise să afle. 

— Am Surprins-o preacurvind cu ibovnicul, tinerel ca şi ea; foloseau 
ceasurile când eu trudeam în fierărie. M-am dus la jude, desigur, ca să 
cer dreptatea pe care o cer legiuirile noastre. Apoi, namila de căldărar 
se distra pomenind de legiuirea ce-i îngăduise să-şi facă dreptate. 
Principii noştri sunt bărbaţi înţelepţi şi cunosc răutatea muierii. Numai 
nobilele pot să scape de osânda de preacurvie prin legământ; 
celelalte, ca şi Joana mea, trebuie să lupte şi să se supună judecății lui 
Dumnezeu. 

Cei care asistaseră la înfruntare îşi aminteau că Pong îl făcuse mici 
fărâme pe tânărul ibovnic al Joanei; iar Dumnezeu nu prea avusese ce 
să facă între căldărarul călit în truda de la forjă şi tinerelul blând, 
dăruit iubirii. 

Hotărârea regală a fost dată după usatges: „De va câştiga femeia, 
soţul o va păstra în mare cinste şi va plăti toate cheltuielile făcute de 
ea şi prietenii ei în judecată şi înfruntare, ca şi în dauna adversarului. 
Dar dacă va pierde, ea va trece în mâinile soţului cu tot ce are.” Pong 
nu ştia să citească, dar recita pe de rost hotărârea de câte ori arăta 
înscrisul oricui voia să-l vadă: 


Hotărâm ca numitul Pong, de vrea să-i fie încredinţată Joana, să dea bună 
şi dreaptă chezăşie, ca şi încredinţări că vrea s-o ţină la el acasă într-un loc 
de douăsprezece palme lungime, şase lăţime şi doi stânjeni înălţime. Trebuie 
să-i dea un sac de paie pe care să doarmă şi o pătură cu care să se acopere, 
să sape în acel loc o gaură, unde ea să-şi facă nevoile, şi să lase o bortă prin 
care aceleiaşi Joana să i se împingă de-ale gurii: numitul Pong trebuie să-i 
dea zilnic optsprezece uncii de pâine bine coaptă şi oricâtă apă voieşte ea, şi 
să nu-i dea, nici să nu facă nimic ce i-ar atrage ori grăbi în vreun fel, moartea 
numitei Joana. Despre toate acelea să dea bună şi dreaptă seamă, ca şi 
chezăşii înainte de a-i fi încredinţată numita Joana. 


Ponç a înfăţişat chezăşia cerută de jude, care i-a încredinţat-o pe 
Joana. A ridicat la el în pomet o ghimirlie de doi metri şi jumătate pe 
un metru şi douăzeci, a făcut o gaură pentru ca femeia să-şi poată 
face nevoile, a scobit ferestruica prin care Joanet, venit pe lume la 
nouă luni după judecată, şi niciodată recunoscut de Pong, îşi lăsa 
mângâiat părul, şi şi-a zidit pe viaţă tânăra soţie. 

— Tată, i-a şoptit Arnau lui Bernat, cum era mama, de ce nu-mi 


vorbeşti nicicând despre ea? 

„Ce vrei să-ţi spun? Că şi-a pierdut fecioria cu un nobil beat turtă? 
Că a ajuns târfă la toţi în castelul seniorului de Bellera?” s-a întrebat 
Bernat. 

— Mama ta, i-a răspuns, n-a avut noroc. A fost o nefericită. 

Bernat l-a auzit pe Arnau trăgând aer în piept, înainte de a-i vorbi 
iar: 

— Mă iubea? a stăruit copilul cu glas răguşit. 

— N-a avut când. S-a săvârşit la naştere. 

— Habiba mă iubea. 

— Şi eu te iubesc. 

— Dar tu nu eşti mama. Chiar şi Joanet are una care îl mângâie pe 
cap. 

— Nu toţi copiii au, a dat să-l îndrepte. 

„Mama tuturor creştinilor!” Vorbele prelaţilor i-au sunat în minte. 

— Ce spuneai, tată? 

— Sigur că ai o mamă. Fireşte că ai. Bernat a observat ce liniştit îi 
era fiul. Tuturor copiilor orfani de mamă, ca tine, Dumnezeu le dă altă 
mamă: pe Fecioara Maria. 

— Şi unde-i Maria asta? 

— Fecioara Maria, l-a îndreptat, e în cer. 

Arnau a tăcut câteva clipe, înainte de a vorbi din nou: 

— Şi la ce-i de folos o mamă în cer? N-o să mă mângâie, n-o să se 
joace cu mine, n-o să mă sărute, n-o... 

— Ba da, are să facă toate astea. Bernat şi-a amintit limpede 
lămuririle pe care i le dădea tatăl lui când punea aceleaşi întrebări: 
trimite păsările să te mângâie. Când vezi o pasăre, trimite-i o solie 
mamei tale şi ai să vezi că ele zboară la cer, ca să i-o ducă Fecioarei 
Maria; apoi îşi vor povesti una alteia, şi o pasăre are să vină să 
ciripească şi să zboare vesel în jurul tău. 

— Dar eu nu înţeleg pasările. 

— Ai să înveţi să le înţelegi. 

— Dar n-o pot vedea niciodată. 

— Ba da, sigur că o poţi vedea. O poţi vedea în biserici şi chiar îi 
poţi vorbi. 

— In biserici? 

— Da, fiule, da. E în cer şi în unele biserici, şi îi poţi vorbi cu 
ajutorul păsărilor, ori în biserici. Ea are să-ţi răspundă prin păsări, sau 
noaptea, în somn, şi are să te iubească şi să te răsfeţe mai mult ca 
orice mamă dintre cele pe care le vezi. 

— Mai mult decât Habiba? 

— Mult mai mult. 

— Şi în noaptea asta? a întrebat băiatul. Azi n-am vorbit cu ea. 

— Nu te îngriji, am făcut-o eu pentru tine. Dormi şi ai să vezi. 


Capitolul 8 

Cei doi noi prieteni se întâlneau zi de zi şi alergau laolaltă la plajă, 
ca să vadă corăbiile, ori hoinăreau şi se jucau pe ulițele Barcelonei. De 
câte ori se jucau în spatele zidului, de câte ori glasurile lui Josep, 
Genis ori Margarida răsunau dincolo de grădina familiei Puig, Joanet 
vedea că prietenul lui ridica privirea la cer, ca şi cum căuta ceva ce 
plutea peste nori. 

— La ce te uiţi? l-a întrebat într-o zi. 

— La nimic, i-a răspuns Arnau. 

Râsetele se auzeau tot mai tare, iar Arnau s-a uitat din nou la cer. 

— Ne urcăm în copac? a întrebat Joanet, crezând că pe prietenul lui 
îl preocupau crengile. 

— Nu, a răspuns Arnau, căutând cu privirea o pasăre căreia să-i 
dea o solie pentru mama lui. 

Ce putea să-i spună Fecioarei Maria? Ce i se zicea unei mame? 
Joanet nu-i spunea nimic mamei lui; doar o asculta, încuviinţa ori nu 
se învoia, dar fireşte, el putea să audă vocea mamei lui, să-i simtă 
mângâierile, s-a gândit Arnau. 

— Ne urcăm? 

— Nu, a strigat Arnau, ştergându-i lui Joanet zâmbetul de pe faţă. 
Tu ai o mamă care te iubeşte, n-ai nevoie să tragi cu ochiul la ceilalţi. 

— Dar tu n-ai, i-a răspuns Joanet; dacă urcăm... 

Că o iubea! Asta îi spuneau Guiamonei copiii ei. „Spune-i aşa, 
păsăruico! Arnau a văzut-o cum zbura pe cer. Spune-i c-o iubesc.” 

— Ce? Urcăm? a stăruit Joanet cu mâna deja pe o creangă de jos. 

— Nu. Şi nici n-am nevoie. Joanet a coborât din copac şi şi-a 
întrebat prietenul din priviri. Şi eu am o mamă. 

— O altă mamă? 

Arnau a stat în cumpănă. 

— Nu ştiu. O cheamă Fecioara Maria. 

— Fecioara Maria? Cine mai e şi asta? 

— E în unele biserici. Ei, a urmat, arătând ostreţele, mergeau la 
biserici, dar nu mă luau şi pe mine. 

— Eu ştiu unde-i. Arnau a căscat ochii. Dacă vrei, te duc. La cea 
mai mare biserică din Barcelona. 

Ca întotdeauna, Joanet a fugit cât îl ţineau picioarele, 
nemaiaşteptând răspunsul prietenului, dar Arnau îşi luase de-acum 
măsuri de prevedere şi l-a ajuns de îndată din urmă. 

Au alergat până în uliţa Boqueria şi au dat ocol mahalalei evreieşti, 
numită judería, apoi au luat-o pe uliţa Bisbe, până au dat de 
catedrală. 

— Tu crezi că înăuntru e Fecioara Maria? şi-a întrebat Arnau 
prietenul, arătând roiul de schele care suia pe pereţii neterminaţi. 

A urmărit cu privirea o piatră mare ce se ridica prin strădaniile mai 


multor bărbaţi care trăgeau de un scripete. 

— Sigur că da, a răspuns Joanet convins. Asta-i o biserică. 

— Asta nu-i biserică! au auzit amândoi că le spunea cineva din 
spate. S-au întors şi s-au izbit de un bărbat aspru, cu un ciocan şi o 
daltă în mână. Asta-i catedrala, le-a făcut cunoscut, mândru de truda 
lui de ajutor al meşterului cioplitor; să n-o luaţi niciodată drept o 
biserică. 

Arnau s-a uitat furios la Joanet. 

— Unde-i o biserică? l-a întrebat Joanet pe bărbat, când acela 
dădea să plece. 

— Chiar aici, le-a răspuns spre surprinderea lor, arătând cu dalta 
chiar uliţa pe care veniseră, în piaţa Sant Jaume. 

In graba mare, au făcut cale întoarsă pe uliţa Bisbe, până în piaţa 
Sant Jaume, unde au zărit un mic lăcaş, diferit de celelalte, cu o 
sumedenie de figuri în basorelief, sculptate în timpanul uşii, la care se 
ajungea urcând pe o scăriţă. Niciunul dintre ei n-a stat la gânduri. Au 
intrat cât au putut de iute. Ilnăuntru era întuneric şi răcoare, şi înainte 
ca ochii să li se fi deprins cu penumbra, nişte mâini puternice i-au luat 
de umeri, şi aşa cum intraseră i-au aruncat pe scări în jos. 

— Mi-e lehamite să vă tot spun că n-am poftă de alergături prin 
biserica Sant Jaume! 

Arnau şi Joanet s-au uitat unul la celălalt, şi nu i-au dat atenţie 
preotului. Biserica Sant Jaume! Nici aia nu era biserica Fecioarei 
Maria, a recunoscut fiecare în tăcere, în sinea lui. 

Când preotul a plecat, s-au ridicat; erau înconjurați de şase băieţi 
desculți, zdrenţăroşi şi murdari ca şi Joanet. 

— E tare acru, a recunoscut unul dintre ei, arătând cu bărbia uşile 
bisericii. 

— Dacă vreţi, vă putem arăta pe unde se intră pe neobservate, le-a 
zis celălalt, dar după aia trebuie să ieşiţi singuri la liman. Dacă vă 
prind... 

— Nu, n-are nicio însemnătate, a răspuns Arnau. Ştiţi şi altă 
biserică? 

— N-au să vă lase să intraţi în niciuna, a răspuns al treilea. 

— Asta-i treaba noastră, a răspuns Joanet. 

— la te uită la piciul ăsta! a râs cel mai în vârstă dintre toţi, 
apropiindu-se de Joanet. Era de două ori cât el, şi Arnau s-a temut 
pentru prietenul său. Tot ce mişcă pe aici ne priveşte, e treaba 
noastră, te-ai dumirit? l-a întrebat, îmbrâncindu-l. 

Când Joanet s-a înfuriat, gata să se repeadă la băiatul cel mare, 
ceva a atras luarea-aminte tuturor celor aflaţi de cealaltă parte a 
pieţei. 

— Un jidov! a strigat alt băiat. 

Toată ceata a luat-o la fugă spre un puşti pe pieptul căruia 


strălucea emblema stacojie cu galben şi care a tulit-o de cum a văzut 
că se năpustiseră asupra lui. Micuţul evreu a ajuns la intrarea în 
cartierul evreiesc înainte ca ei să-l fi prins. Băieţii au stat fulgerător în 
loc, chiar la intrare. Lângă Arnau şi Joanet rămăsese, totuşi, un băieţel 
şi mai mic decât Joanet, cu ochii mari de uimire în faţa încercării lui de 
a se răzvrăti împotriva celui mai mare. 

— Aveţi chiar aici o altă biserică, e în spatele lui Sant Jaume, le-a 
arătat. Profitaţi şi duceţi-vă, fiindcă Pau, a adăugat, arătând cu capul 
ceata care se întorcea la ei, o să vină foarte supărat şi are să se 
răzbune pe voi. Se supără ori de câte ori îi scapă vreun evreu. A 

Arnau l-a smucit pe Joanet care, neîncrezător, îl aştepta pe Pau. In 
cele din urmă, când a desluşit că băieţii o luau la goană spre ei, Joanet 
i-a dat ascultare prietenului. 

Au fugit pe uliţă în jos, spre mare, dar când şi-au dat seama că Pau 
şi ai lui - pesemne mai preocupaţi de jidovii care forfoteau prin piaţă - 
nu-i urmăreau, şi-au reluat pasul obişnuit. Abia trecuseră de o uliţă 
care pleca din piaţa Sant Jaume, că au şi dat de altă biserică. Au 
adăstat la picioarele scării, şi s-au privit. Joanet a făcut un semn din 
ochi şi din cap spre uşi. 

— O să stăm, s-a învoit Arnau. 

O bătrână a ieşit din biserică şi a coborât scara fără grabă. Arnau 
n-a stat pe gânduri. 

— Femeie bună la suflet, a iscodit-o când ea a coborât de pe 
trotuar, ce biserică e asta? 

— Sant Miquel, i-a răspuns bătrâna, nemaistând în loc. 

Arnau a oftat. Acum şi Sant Miquel. 

— Şi unde găsim altă biserică? s-a băgat şi Joanet în vorbă, văzând 
privirea prietenului. 

— Chiar la capătul uliţei. 

— Şi a cui e? a stăruit, trezind pentru întâia oară atenţia femeii. 

— Aia e a lui Sant Just Pastor. Dar de ce vă interesează? La ce 
atâta curiozitate? 

Copiii nu i-au răspuns şi au plecat de lângă femeie, care i-a privit 
cum se depărtau cu capul în pământ. 

— Toate bisericile sunt pentru bărbaţi, a observat Arnau. Trebuie 
să găsim una pentru femei; sigur că acolo are să fie şi Fecioara Maria. 

Joanet a mers mai departe pe drum, gânditor. 

— Ştiu un loc, a recunoscut în cele din urmă. Numai cu femei. E la 
capătul zidului, lângă mare. | se zice... a căutat Joanet să-şi aducă 
aminte. | se zice Santa Clara. 

— Nici asta nu-i Fecioara. 

— Dar e femeie. Sigur că mama ta e cu ea. Oare ar sta cu alt 
bărbat decât cu tatăl tău? 

Au coborât pe uliţa Ciutat, până la Arcada Mar, care dădea în 


vechiul zid roman, chiar lângă castelul Regomir, de unde pleca 
drumeagul mănăstirii Santa Clara, ce închidea noile ziduri pe la 
capătul de răsărit, lângă mare. După ce au trecut de castelul Regomir, 
au cotit la stânga şi au mers mai departe până au ajuns la uliţa care 
duce de la piaţa Blat la biserica Maria a Mării, unde se risipea în 
ulicioare, toate paralele, dând spre plajă. De acolo, traversând pieţele 
Born şi Pla d'en Llull ajungeai, urmând uliţa Santa Clara, la mănăstirea 
cu acelaşi nume. 

Deşi nerăbdători să afle biserica pe care o căutau, amândoi copiii 
n-au putut să nu facă popas la mesele argintarilor care adăstau pe 
ambele laturi ale uliţei Mar. Barcelona era o cetate prosperă şi avută, 
şi dovada acelui fapt erau obiectele de valoare adunate cu nemiluita 
pe acele mese: veselă din argint, carafe şi ulcele din metale preţioase 
încrustate cu  nestemate, coliere, brățări şi inele, cingători, 
nenumărate opere meşteşugite care sclipeau sub lumina soarelui de 
vară, şi pe care Arnau şi Joanet încercau să le privească înainte ca 
meşterul să-i trimită cu sudalme şi înghionteli să-şi vadă de drum. 

Astfel, alergând în faţa unui ucenic de argintar, au ajuns în piaţa 
Sfânta Maria; la dreapta lor era un cimitir, fossar Mayor”, şi la stânga 
- biserica. 

— Santa Clara e pe... a dat să spună Joanet, dar a tăcut de îndată. 

Aia, aia era impresionantă! 

— Cum or fi făcut-o? s-a întrebat Arnau şi a rămas cu gura căscată. 

In faţa lor se înălța o biserică, robustă şi trainică, gravă, severă, 
scundă, fără ferestre, cu ziduri foarte groase. In jurul ei, maidanul era 
curat şi neted. Era înconjurată de o sumedenie de ţăruşi înfipţi în 
pământ, legaţi eu frânghii, care formau figuri geometrice. 

Inconjurând absida bisericuţei, zece coloane zvelte, înalte de 
şaisprezece metri, străluceau printre lemnele schelei care le dădea 
ocol. 

Schelele din lemn, sprijinite de biserică, urcau neîncetat, ca nişte 
trepte uriaşe. Chiar de unde era, Arnau a trebuit să ridice privirea ca 
să întrezărească locul unde se isprăvea schela, mult deasupra 
coloanelor. 

— Hai, l-a îndemnat Joanet, când a ostenit să tot privească 
primejdiosul du-te-vino al lucrătorilor pe schelă; sigur că asta-i altă 
catedrală. 

— Asta nu-i o catedrală, au auzit în spatele lor. Arnau şi Joanet s-au 
privit şi au zâmbit. S-au întors şi l-au întrebat din priviri pe bărbatul 
puternic şi asudat, care căra o piatră mare în spate. Şi ce-i? părea să-l 
iscodească Joanet, surâzând. Catedrala o plătesc nobilii şi cetatea; dar 
biserica asta, care va fi mai însemnată şi mai făloasă decât catedrala, 

o plăteşte şi o durează tot norodul. 

Bărbatul nici măcar nu se oprise. Povara pietrei părea să-l împingă 
înainte; şi totuşi, le zâmbise. 

Cei doi copii l-au urmat până pe-o latură a bisericii, alături de alt 
cimitir, fossar Menor”. 

— Vreţi să vă dăm o mână de ajutor? a întrebat Arnau. 

Bărbatul şi-a tras sufletul înainte de a se întoarce zâmbind. 

— Iţi mulţumesc, băiete, dar ar fi mai bine să n-o faceţi. 

In fine, s-a lăsat pe vine şi a pus piatra jos. Copiii au privit-o, iar 
Joanet s-a apropiat de ea, încercând s-o clintească, dar n-a putut. 
Bărbatul a hohotit şi Joanet i-a răspuns surâzând. 

— Dacă nu-i catedrală, s-a băgat în vorbă Arnau, arătând înaltele 
coloane octogonale, atunci ce-i? 

— Asta e noua biserică pe care o durează mahalaua Ribera 
aducând mulţumire şi arătându-şi devotamentul faţă de Doamna 
Noastră, Fecioara... 

— ... Maria? a sărit în sus Arnau, tăindu-i vorba cu ochii cât cepele. 

— Fireşte, băiete, i-a răspuns bărbatul, ciufulindu-i părul. Fecioara 
Maria, Doamna Mării noastre. 

— Şi unde-i Fecioara Maria? a întrebat iar Arnau, cu ochii pe 
biserică. 

— Acolo înăuntru, în bisericuţă, dar când o vom dovedi, va fi cel 
mai mare templu pe care l-a putut avea vreodată o Fecioară. 

Acolo înăuntru! Arnau nici n-a mai ascultat restul. Acolo înăuntru 
era Fecioara lui. Deodată, un vuiet i-a silit pe toţi să ridice ochii: un 
stol de păsări îşi luase zborul din înaltul schelelor. 


2 în Ib. sp. şi cat., „Cimitirul Mic”. (n.tr.) 


Capitolul 9 

Mahalaua Ribera de Mar? din Barcelona, unde se dura biserica 
având hramul Fecioarei Maria, crescuse ca o suburbie a Barcelonei 
carolingiene, înconjurată şi fortificată de vechi ziduri romane. La 
început, fusese o simplă mahala de pescari, cărăuşi şi tot soiul de 
oameni modeşti. Incă de atunci era acolo o bisericuţă, cu hramul 
Sfintei Maria a Nisipurilor, înălţată pe locul unde se presupunea că 
fusese martirizată Sfânta Eulàlia în anul 303. Bisericuța Sfintei Maria a 
Nisipurilor primise acel nume pentru că fusese ridicată chiar pe 
nisipurile de pe plaja Barcelonei, dar aceleaşi depuneri de nisip, care 
făcuseră de nefolosit porturile cetăţii, duseseră biserica departe de 
nisipurile care configurau ţărmul, până îşi pierduse primul nume, şi îl 
schimbase în Sfânta Maria a Mării, fiindcă, deşi ţărmul se depărtase 
de ea, nu se întâmplase deopotrivă şi cu veneraţia pe care i-o arătau 
toţi oamenii care trăiau de pe urma mării. 

Trecerea timpului, care izbutise să mute nisipurile din jurul 
bisericuţei, silise şi cetatea să-şi caute maidane noi dincolo de ziduri, 
unde să-şi afle adăpost prima burghezie a Barcelonei, care nu mai 
putea să se stabilească în incinta romană. Dintre cele trei fruntare ale 
Barcelonei, burghezia îl alesese pe cel de răsărit, al traficului din port 
către cetate. Acolo, chiar pe uliţa Mar, se instalaseră argintarii; 
celelalte uliţe îşi luaseră numele de la zarafi, torcători, parlagii, pitari, 
negustori de vin, brânzari, pălărieri, armurari şi o droaie de alţi 
meşteşugari. Apăruse tot aici şi un caravanserai unde trăgeau 
neguţătorii aflaţi în trecere prin cetate, care fusese durat în piaţa 
Born, în spatele Sfintei Maria, şi unde se ţineau lupte şi turniruri. Dar 
nu numai meşteşugarii bogaţi fuseseră atraşi de noua mahala Ribera; 
o puzderie de nobili se strămutaseră aici, laolaltă cu mai-marele 
nobilimii, Guillem Ramon de Montcada, căruia contele de Barcelona, 
Ramon Berenguer IV, îi dăduse maidanele unde se deschisese uliţa 
ce-i purta numele şi care dădea în piaţa Born, laolaltă cu Sfânta Maria 
a Mării, pe care se ridicaseră palate mari şi făloase. 

Când mahalaua Ribera del Mar din Barcelona ajunsese îmbelşugată 
şi avută, vechea bisericuţă romană căreia pescarii şi năierii veneau 
să-i venereze hramul ajunsese să le pară neîncăpătoare şi săracă 
enoriaşilor prosperi şi bogaţi. Dar strădaniile băneşti ale bisericii din 
Barcelona şi ale regalității urmăreau doar refacerea catedralei din 
cetate. 

Enoriaşii Sfintei Maria a Mării, atât bogaţi, cât şi sărmani, uniţi în 
devotamentul faţă de Fecioară, nu-şi pierduseră nădejdea în faţa 
lipsei de sprijin şi, laolaltă cu de curând numitul arhidiacon al Mării, 
Bernat Llull, ceruseră mai-marilor bisericeşti îngăduinţa de a dura 


2% În Ib. sp., „Malul Mării”. (n.tr.) 


ceea ce ei doreau să fie cel mai mare monument închinat Fecioarei 
Maria. Şi o obţinuseră. 

lnălţarea Sfintei Maria a Mării începuse, aşadar, prin şi pentru 
popor, fapt de care dădea mărturie piatra de temelie a templului, 
pusă chiar unde avea să crească marele altar şi pe care, spre 
deosebire de clădirile ce se bucurau de sprijinul stăpânirii, s-au 
sculptat doar însemnele parohiei, drept dovadă că lucrarea, cu toate 
drepturile ce decurgeau din ea, era numai şi numai a enoriaşilor care 
o ridicaseră: bogătanii - cu paralele; sărmanii - cu truda. De când se 
pusese piatra de temelie, un grup de enoriaşi şi bărbaţi de vază din 
cetate, numiţi Cei Douăzeci şi Cinci, trebuiau să se întâlnească în fiece 
an cu parohul pentru ca, în faţa notarului, să-i înmâneze cheile 
bisericii pentru acel an. î 

Arnau îl privea pe bărbatul cu piatra. Incă asudat, gâfâind, acela 
surâdea, cu ochii pe clădire. 

— Aş putea-o vedea? 

— Pe Fecioară? a întrebat la rândul lui bărbatul, zâmbindu-i 
băiatului. 

Şi dacă micuţii nu puteau intra singuri în biserici? s-a întrebat 
Arnau. Şi dacă trebuiau să vină cu părinţii? Ce le spusese preotul de la 
Sant Jaume? 

— Fireşte. Fecioarei îi place să fie vizitată de copii ca voi. 

Arnau a râs, speriat. Apoi s-a uitat la Joanet. 

— Mergem? l-a îndemnat. 

— Ei! O clipă, le-a atras luarea-aminte bărbatul; trebuie să mă 
întorc la treabă. S-a uitat la lucrătorii care ciopleau în piatră. Angel, i-a 
strigat unui flăcăuaş de vreo doisprezece ani, care s-a apropiat în 
fugă, mergi cu copiii în biserică. Spune-i preotului că vor s-o vadă pe 
Fecioară. 

Bărbatul a mai ciufulit o dată părul lui Arnau şi s-a mistuit în 
direcţia mării. Arnau şi Joanet au rămas cu Angel, dar când băiatul s-a 
uitat la ei, şi-au lăsat amândoi capul în pământ. 

— Vreţi s-o vedeţi pe Fecioară? 

Glasul îi suna sincer. 

Arnau a încuviinţat şi a întrebat: 

— Tu o ştii? i 

— Fireşte, a râs Angel. E Fecioara Maria a Mării, Fecioara mea. 
Tatăl meu e barcagiu! a adăugat cu mândrie. Haideţi! 

Cei doi l-au urmat până la intrarea în biserică, Joanet cu ochii cât 
cepele, Arnau cu capul plecat. 

— Ai mamă? a întrebat deodată. 

— Da, fireşte, a răspuns Angel, mergând în faţa lor. 

In spatele lui, Arnau i-a zâmbit lui Joanet. Au intrat pe uşile Sfintei 
Maria, iar Arnau şi Joanet au stat în loc până ce ochii li s-au deprins cu 


bezna. Mirosea a ceară şi a tămâie. Arnau a comparat coloanele 
zvelte şi înalte, care se ridicau afară, cu acelea din biserică: scunde, 
pătrate, groase. Lumina pătrundea doar prin nişte ferestre înguste, 
alungite, adâncite în zidurile clădirii, ce aruncau dreptunghiuri 
chihlimbarii ici şi colo pe podea. Atârnate de acoperiş, pe pereţi, peste 
tot, erau mici corăbii: unele lucrate îngrijit, altele - mai grosolan. 

— Să mergem, le-a şoptit Angel. 

In drum spre altar, Joanet i-a arătat oameni îngenuncheaţi, pe care 
nu-i zăriseră la început. Trecând pe lângă ei, şoaptele rugilor pe care 
le spuneau i-au mirat pe copii. 

— Ce fac? l-a întrebat Joanet la ureche pe Arnau. 

— Se roagă, i-a răspuns băiatul. 

Când au ajuns în faţa altarului, un preot subţirel s-a apropiat de ei. 
Joanet s-a aşezat în faţa lui Arnau. 

— Ce te aduce pe-aici, Angel? a întrebat preotul în şoaptă, dar cu 
privirile îndreptate spre cei doi băieţaşi. 

Preotul i-a întins mâna lui Angel şi băiatul s-a plecat în faţa ei. 

— Sunt doi băieţaşi, părinte. Vor s-o vadă pe Fecioară. 

Ochii preotului au licărit în beznă, când s-au îndreptat spre Arnau. 

— Priviţi-o, le-a destăinuit, făcând semn către altar. 

Arnau a privit unde arăta preotul, până ce ochii lui au dat de 
silueta mică şi simplă a unei femei tăiate în piatră, cu un copilaş pe 
braţul drept şi o barcă de lemn la picioare. A mijit ochii; trăsăturile 
femeii erau senine. Mama lui! 

— Cum vă cheamă? a întrebat preotul. 

— Arnau Estanyol, a răspuns primul. 

— Joan, dar mi se zice Joanet, a dezvăluit al doilea. 

— Şi după tată? 

Zâmbetul s-a dus de pe faţa lui Joanet. Nu-şi cunoştea numele 
după tată. Mama îl povăţuise să nu-l ia pe al lui Ponç căldărarul, 
fiindcă, de afla acela, se supăra peste poate, dar să nu-l ia nici pe al 
ei. Nu trebuise să spună nimănui până acum numele lui de familie. 
Oare de ce voia să i-l ştie preotul? Dar acela stăruia din priviri. 

— Ca şi el, s-a învoit în cele din urmă, Estanyol. 

Arnau s-a întors la el şi ochii prietenului l-au implorat. 

— Atunci sunteţi fraţi. 

— Da, a bolborosit Joanet în faţa complicităţii tăcute a lui Arnau. 

— Ştiţi să vă rugaţi? 

— Da, a răspuns Arnau. 

— Eu nu ştiu încă, a răspuns Joanet. 

— Păi, să te înveţe fratele tău mai mare, i-a dat povaţă preotul. 
Puteţi să vă rugaţi Fecioarei. Vino, Angel, vreau să-ţi dau ceva pentru 
meşterul tău. Sunt aici nişte pietre... 

Glasul preotului se pierdea pe măsură ce se îndepărta; cei doi copii 


au rămas în faţa altarului. 

— Trebuie să ne rugăm în genunchi? l-a iscodit în şoaptă Joanet pe 
Arnau. 

Băiatul a întors privirea la umbrele pe care i le arăta Joanet şi, când 
puştiul se îndrepta spre scaunele de rugăciune acoperite cu mătase 
purpurie din faţa marelui altar, l-a luat de braţ. 

— Lumea stă în genunchi, l-a învăţat tot şoptit, înfăţişându-i 
enoriaşii, dar ei se roagă. 

— Şi tu ce-ai să faci? 

— Eu nu mă rog. Vorbesc cu mama mea. Tu nu stai în genunchi 
când vorbeşti cu mama ta, nu-i aşa? 

Joanet s-a uitat la el. Da, nu se aşeza în genunchi... 

— Dar preotul nu ne-a adeverit că putem vorbi cu ea; doar că ne 
putem ruga. 

— Nici să nu-ţi treacă prin minte să-i spui ceva preotului. De nu, 
am să-i spun că ai minţit şi că nu mi-eşti frate. 

Joanet a rămas lângă Arnau, privind numeroasele corăbii care 
împodobeau biserica. l-ar fi plăcut să aibă una. S-a întrebat dacă ele 
puteau pluti. Sigur că da; de nu, la ce bun să fi fost sculptate? Ar 
putea pune una dintre ele pe malul mării şi... 

Arnau nu-şi lua ochii de la figura din piatră. Ce să-i spună? Oare 
păsările duseseră solia? Le spusese că o iubea, le-o mărturisise de 
multe ori. 

„Tata mi-a istorisit că, deşi arăpoaică, ea stă lângă mine, dar să nu 
spun nimănui, fiindcă lumea zice că arapii nu merg la cer, a urmat în 
şoaptă. Era foarte bună. Şi n-a avut nicio vină. Margarida a fost”. 

Arnau o pironea cu privirea pe Fecioară. Era înconjurată de zeci de 
lumânări aprinse. Aerul vibra în jurul figurii din piatră. 

„Habiba e cu tine? Dacă o vezi, spune-i că o iubesc şi pe ea. Nute 
superi că o iubesc, da, măcar că e arăpoaică.” 

Prin întuneric, aer şi tremurul zecilor de lumânări, Arnau a desluşit 
cum buzele micuţei figuri din piatră se rotunjeau într-un surâs. 

— Joanet! şi-a chemat prietenul. 

— Ce? 

Arnau i-a arătat-o pe Fecioară, dar de astă dată buzele ei... Poate 
că Fecioara nu voia s-o mai vadă şi altcineva surâzând? Poate că era o 
taină. 

— Ce? a stăruit Joanet. 

— Nimic, nimic. 

— Ei, v-aţi rugat? 

Prezenţa lui Angel şi a preotului i-a surprins. 

— Da, a răspuns Arnau. 

— Eu nu, a început să se dezvinovăţească Joanet. 

— Ştiu, ştiu, l-a oprit iubitor preotul, mângâindu-i părul. Şi tu ce te- 


ai rugat? 

— Ave Maria, a răspuns Arnau. 

— Frumoasă rugăciune! Haidem, a adăugat preotul, însoţindu-i 
până la uşă. 

— Părinte, l-a întrebat Arnau după ce au ieşit afară, mai putem 
veni? 

Preotul a zâmbit. 

— Desigur, dar sper că până atunci ai să-ţi înveţi fratele să se 
roage. Joanet a primit cu seriozitate cele două pălmuţe date de preot 
pe obrajii lui. Veniţi când vreţi, a adăugat; veţi fi oricând bine-veniţi. 

Angel s-a îndreptat spre locul unde se grămădeau pietrele. Arnau şi 
Joanet l-au însoţit. 

— Şi acum unde vă duceţi? i-a întrebat, întorcându-se la ei. Cei doi 
băieţaşi s-au uitat unul la celălalt şi au dat din umeri. Nu puteţi 
rămâne pe şantier. Dacă meşterul... 

— Omul cu piatra? l-a întrerupt Arnau. 

— Nu, a răspuns Angel, râzând. Acela e Ramon, un bastaix*. 
Joanet a luat şi el aerul de inchizitor al prietenului său. Basta/xos sunt 
un soi de cărăuşi; strămută mărfuri de la plajă la magaziile 
neguţătorilor ori invers. Incarcă şi descarcă mărfuri aduse de barcagii 
pe plajă. 

— Atunci nu lucrează la Sfânta Maria? l-a iscodit Arnau. 

— Ba da. Cei mai mulţi lucrează aici. Angel a râs de feţele lor. Sunt 
modeşti, n-au nicio leţcaie, dar sunt devotați Sfintei Maria a Mării, mai 
devotați decât toţi. Cum nu pot să dea parale pentru durarea ei, 
breasla lor s-a juruit să aducă pe veresie piatra de la cariera regelui, 
din Montjuic, până la şantier. Şi cară cu cârca, a lămurit Angel cu 
privirile pierdute, poartă mile întregi în spate pietre pe care mai apoi 
abia de le urnesc doi bărbaţi. 

Arnau şi-a amintit de piatra enormă pe care acel bastaix o pusese 
jos. 

— Fireşte că lucrează pentru Fecioara lor! a stăruit Angel, mai mult 
ca oricine. Duceţi-vă la joacă, a mai adăugat, înainte de a-şi relua 
drumul. 


2 În Ib. cat., „cărăuş”. (n.tr.) 


Capitolul 10 

— De ce tot suie schelele? | 

Arnau a arătat spatele bisericii Sfânta Maria. Angel a înălţat 
privirea şi, cu gura plină de pâine şi brânză, a bâiguit o lămurire greu 
de priceput. Pe Joanet l-a podidit râsul, Arnau i s-a alăturat şi, la 
sfârşit, chiar şi Angel nu s-a mai putut ţine, până s-a înecat, iar râsul i 
s-a prefăcut în tuse. 

Zi de zi, Arnau şi Joanet se duceau la Sfânta Maria, intrau în 
biserică, îngenuncheau. Indemnat de maică-sa, Joanet hotărâse să se 
roage şi repeta la nesfârşit rugăciunile pe care Arnau îl învăţa să le 
spună. Apoi, când cei doi prieteni se despărţeau, micuțul fugea la 
ferestruica ei şi îi istorisea cât se rugase în acea zi. Arnau vorbea cu 
mama lui, doar până când părintele Albert, aşa se numea preotul, se 
apropia de ei; atunci se alătura şopotelor lui Joanet. 

Când ieşeau de la Sfânta Maria şi mereu de la ceva distanţă, Arnau 
şi Joanet priveau lucrările, dulgherii, cioplitorii în piatră şi zidarii; apoi 
se aşezau pe jos în piaţă, aşteptând ca Angel să-şi curme truda şi să li 
se alăture, ca să îmbuce pâine şi brânză. Părintele Albert îi privea 
duios, lucrătorii îi salutau zâmbind şi chiar unii bastaixos, care cărau 
pietre cu nemiluita în cârcă, îşi întorceau privirile la cei doi micuţi din 
faţa Sfintei Maria. 

— De ce tot suie schelele? a întrebat iar Arnau. 

Cei trei au privit spatele bisericii, unde se înălţau cele zece 
coloane; opt în semicerc, două mai departe. Indărătul lor începuse 
ridicarea contraforţilor şi a zidurilor ce aveau să alcătuiască absida. 
Dar, dacă acele coloane suiau mai sus decât bisericuţa romanică, 
schelele urcau la nesfârşit, fără niciun temei părelnic, fără coloane în 
interior, de parcă lucrătorii înnebuniseră şi voiau să urce cu scara la 
cer. | 

— Nu ştiu, a răspuns Angel. 

— Toate schelele astea nu sprijină nimic, s-a băgat în vorbă Joanet. 

— Dar au să fie un sprijin, a rostit, neşovăielnică, vocea unui 
bărbat. 

Toţi trei s-au întors. Hohotind şi tuşind, nu-şi dăduseră seama că 
îndărătul lor se adunaseră niscaiva bărbaţi, unii gătiţi, alţii cu haine 
preoţeşti, dar purtând cruci de aur şi nestemate pe piept, ca şi inele 
mari şi cingători brodate cu fir de aur şi argint. 

Din uşa bisericii, părintele Albert s-a grăbit să le iasă în 
întâmpinare. Angel s-a ridicat dintr-un salt şi s-a înecat iar. Nu era 
întâia oară că-l vedea pe bărbatul care le dăduse răspuns, dar arareori 
îl văzuse înconjurat de atâta fast. Il chema Berenguer de Montagut” şi 


25 Berenguer de Montagut (sec. XIV), arhitect care a activat în Catalonia, 
construind catedrala din Manresa (1328) şi, laolaltă cu R. Despuig, proiectul 


stătea în fruntea şantierului de la biserica Sfintei Maria a Mării. 

Arnau şi Joanet s-au ridicat şi ei. Padre Albert a venit lângă ceata 
care îl înconjura pe bărbat şi i-a salutat pe episcopi, sărutându-le 
inelele. 

— Şi ce-o să sprijine? 

intrebarea lui Joanet l-a oprit pe părintele Albert în loc, înaintea 
altui salut; cum stătea acolo stingherit, s-a uitat la copil; „nu vorbi şi 
nu întreba”, i-a poruncit din priviri. Un staroste a dat să se ducă la 
biserică, dar Berenguer de Montagut l-a luat de umeri pe Joanet şi s-a 
aplecat asupra lui. 

— Copiii pot adesea să vadă ceea ce nouă ne scapă, le-a adeverit 
cu glas tare celor care-l însoțeau, aşa că nu m-ar mira ca băieţii să fi 
văzut ceva ce nouă ne-a scăpat. Vrei să ştii de ce tot suie schelele? 
Joanet a încuviinţat, nu înainte de a se uita la părintele Albert. Vezi 
capătul coloanelor? Păi, de acolo în sus, de la capătul fiecăreia, vor 
porni şase arcade, iar pe cea mai însemnată dintre ele se va sprijini 
absida noii biserici. 

— Ce-i o absidă? a întrebat Arnau. 

Berenguer a zâmbit, şi s-a uitat îndărăt. Unii dintre cei de acolo 
erau la fel de atenţi la lămuriri ca şi copiii. 

— O absidă e ceva asemănător cu asta. Maestrul şi-a adunat 
degetele de la mâini deasupra palmelor. Copiii i-au privit atent mâinile 
vrăjite; unii dintre cei dindărăt au luat şi ei seama la el, ca şi părintele 
Albert. Ei bine, deasupra întregii clădiri, cel mai sus, i-a dat înainte 
maestrul, depărtând o mână şi arătând cu ea vârful degetului 
arătător, va sta o piatră mare, numită bolţar. Intâi trebuie să suim 
bolţarul în vârful schelei, aici sus, vedeţi? Toţi au privit la cer. După 
ce-l vom fi suit, vom înălța nervurile arcadelor, până ce se vor uni cu 
bolţarul. De aceea avem nevoie de schele atât de înalte. 

— Dar la ce-s bune atâtea strădanii? a întrebat iar Arnau. Auzindu-l 
pe copil, preotul a tresărit, deşi începea să se deprindă cu întrebările 
şi spusele lui. Nu se va vedea totul din biserică, ci va rămâne dincolo 
de tavan. 

Berenguer a râs şi odată cu el şi câţiva dintre însoțitorii lui. 
Părintele Albert a oftat. 

— Ba se va vedea, băiete, fiindcă tavanul bisericii de acum se duce 
pe măsură ce durăm noua alcătuire. Va fi ca şi cum din bisericuţă s-ar 
naşte o nouă biserică, mai mare, mai... 

Aerul indignat al lui Joanet l-a uimit. El era deprins cu singurătatea 
din bisericuţă, cu mirosul, bezna şi liniştea de care se bucura atunci 
când se ruga. 

— O vrei pe Fecioara Mării? l-a întrebat Berenguer. 


bisericii Sfintei Maria a Mării din Barcelona (1329). (n.tr.) 


Joanet s-a uitat la Arnau. Amândoi s-au învoit. 

— Ei bine, când o să-i isprăvim noua biserică, Fecioara pe care o 
iubiţi atât de mult va avea mai multă lumină decât oricare alta de pe 
lume. Nu va mai sta pe întuneric ca acum şi va avea templul cel mai 
frumos pe care ni-l putem închipui; nu va mai fi închisă între ziduri 
groase şi scunde, ci între unele subţiri şi înalte, zvelte, cu coloane şi 
abside până la cer, unde şi trebuie să stea Fecioara. 

Toţi au privit la cer. 

— Da, a urmat Berenguer de Montagut, până acolo are să ajungă 
noua biserică al cărei hram va fi Fecioara Mării. 

Apoi s-a îndreptat spre Sfânta Maria, laolaltă cu însoțitorii; i-au 
lăsat în urmă pe copii şi pe părintele Albert. 

— Părinte, a întrebat Arnau când nimeni nu-i mai putea auzi, ce se 
va alege de Fecioară când bisericuţa are să fie dărâmată, iar cea nouă 
n-are să fie încă dovedită? 

— Vezi acei contraforți? i-a răspuns preotul, arătând doi dintre cei 
pe care îi durau ca să închidă deambulatoriul, în spatele marelui altar. 
Ei bine, între ei se va dura prima capelă, cea a Preasfântului 
Mântuitor, unde provizoriu şi alături de trupul lui Hristos, ca şi de racla 
unde adăpostim moaştele preasfintei Eulàlia, vom da adăpost 
Fecioarei, ca să nu sufere nicio stricăciune. 

— Şi cine are s-o vegheze? 

— Nu-ţi face griji, i-a răspuns prelatul, de astă dată zâmbind, 
Fecioara va fi bine păzită. Capela Preasfântului Mântuitor aparţine 
breslei în care s-au unit bastaixos; ei vor avea cheia grilajului şi o vor 
străjui pe Sfânta Fecioară. | 

Arnau şi Joanet îi ştiau deja pe bastaixos. Angel le spusese numele 
când mergeau în şir, ducând în cârcă pietre uriaşe: Ramon, primul pe 
care îl cunoscuseră; Guillem, tare ca pietrele pe care le ducea în 
spate, ars de dogoarea soarelui, cu faţa desfigurată groaznic de un 
accident, dar cu purtări blânde şi iubitoare; alt Ramon, căruia i se 
zicea „Băiatul”, mai scund decât primul şi îndesat; Miquel, bărbat 
vânos, care părea neputincios să-şi care povara, dar izbutea prin forţa 
tuturor nervilor şi tendoanelor din trup, care păreau gata să i se rupă 
în orice moment; Sebastiă, cel mai nesuferit şi taciturn, împreună cu 
fiul lui, Bastianet; Pere, Jaume şi alte nesfârşite nume ale truditorilor 
din Ribera, care îşi asumaseră îndatorirea personală de a duce de la 
cariera regelui din Roca la Sfânta Maria a Mării miile de pietre 
necesare pentru a dura biserica. 

Arnau s-a gândit la bastaixos: la cum zâmbeau după ce-şi luau 
pietrele din cârcă; la puterea de care dădeau dovadă umerii lor. Era 
sigur că urmau să aibă mare grijă de Fecioară. 


N-au trecut nici şapte zile până ca spusele lui Berenguer de 


Montagut să se împlinească. i 

— Mâine să veniţi în zori, i-a povăţuit Angel; o să ridicăm bolţarul. 

Şi iată, copiii erau acolo, fugind prin spatele lucrătorilor adunaţi la 
picioarele schelelor. Erau mai bine de o sută de bărbaţi, lucrători, 
bastaixos şi chiar preoţi; părintele Albert îşi scosese sutana şi era 
acum îmbrăcat ca toţi ceilalţi, legat cu o bucată de pânză la 
cingătoare, în loc de brâu. 

Arnau şi Joanet s-au băgat printre ei, salutându-i pe unii, zâmbind 
altora. 

— Copii, i-a avertizat un meşter zidar, când începem să ridicăm 
bolţarul, nu vreau să vă văd pe-aici. 

Cei doi s-au învoit. 

— Şi bolţarul unde-i? l-a iscodit Joanet, ridicând mâna spre meşter. 

Au luat-o la goană către locul arătat de el, la picioarele primei 
schele, cea mai scundă dintre toate. 

— Sfântă Fecioară! au exclamat într-un glas, când au ajuns lângă 
uriaşa piatră circulară. 

Mulţi bărbaţi se uitau la ea, ca şi ei, dar în tăcere; ştiau că ziua 
aceea era de mare însemnătate. 

— Are peste şase mii de kilograme, i-a dumirit cineva. 

Cu ochii cât cepele, Joanet s-a uitat la Ramon, primul bastaix, pe 
care îl văzuse lângă piatră. 

— Nu, îi răspunse el, ghicindu-i gândurile, pe asta n-am adus-o noi. 

Spusele lui au provocat ceva hohote nestăpânite, curmate totuşi 
de îndată. Arnau şi Joanet i-au privit pe bărbaţi trecând în şir pe acolo, 
privind piatra şi ridicând privirile în vârful schelelor; trebuiau să ridice 
peste şase mii de kilograme la vreo treizeci de metri, trăgând de funii! 

— Dacă dă greş ceva... au auzit că spunea unul dintre ei, făcându- 
şi cruce. 

— ... ne prinde dedesubt, a terminat altul, strângând din buze. 

Nimeni nu stătea în loc; până şi părintele Albert, cu straiele lui 
fistichii, umbla agitat printre ei, dându-le curaj, bătându-i pe spate, 
vorbind iute. Biserica veche se înălța între oameni şi schele. O droaie 
dintre ei priveau la construcţie. Barcelonezii au început să se 
îmbulzească nu prea departe de şantier. 

In sfârşit, s-a ivit Berenguer de Montagut şi, nemailăsându-i pe 
oameni să stea în loc ori să se salute, a urcat pe schela cea mai 
scundă şi le-a vorbit celor strânşi acolo. În timpul ăsta, câţiva dintre 
zidarii care îl însoțeau au legat de piatră roata mare a unui scripete. 

— După cum veţi vedea, a strigat, în vârful schelei s-au montat mai 
multe palane, cu ajutorul cărora vom ridica bolţarul. Roţile scripeţilor, 
cele de sus şi cele pe care le leagă de bolţar, sunt alcătuite din trei 
soiuri de scripeţi, alcătuiți la rândul lor din trei scripeţi fiecare. După 
cum ştiţi de-acum, nu vom folosi nici trolii, fiindcă va trebui neîncetat 


să îndreptăm bolţarul dintr-o parte. Trei frânghii, care trec prin 
scripeţi, urcă până sus şi coboară la pământ. Urmărit de vreo sută de 
capete, maestrul a arătat drumul frânghiei. Vreau să vă împărţiţi în 
trei cete, în jurul meu. 

Meşterii zidari au început să împartă oamenii. Arnau şi Joanet s-au 
fofilat îndărătul bisericii şi de acolo, cu spatele aciuat la perete, au 
urmărit pregătirile. Când Berenguer a văzut că în jurul lui se 
alcătuiseră cele trei cete, a urmat, adăugând: 

— Fiecare dintre cele trei grupuri va trage de o frânghie. Voi, a 
adăugat adresându-se unuia dintre ei, veţi fi Sfânta Maria. Repetaţi 
odată cu mine: Sfânta Maria! Oamenii au strigat: „Sfânta Maria”. Voi, 
Sfânta Clara. Cea de-a doua ceată a strigat în cor: „Sfânta Clara”. Şi 
voi, Sfânta Eulàlia. Aşa vă voi numi. Când am să spun: „toţi!”, le voi 
vorbi tuturor celor trei cete. Trebuie să trageţi drept, după cum veţi 
sta aşezaţi, fără să vă rupeţi de spatele celui de dinaintea voastră, la 
porunca meşterului din fruntea fiecărei cete. Amintiţi-vă: trebuie să 
staţi tot timpul drepţi! Puneţi-vă în rând. 

Pe fiecare ceată a pus-o în şir un meşter zidar. Funiile erau deja 
pregătite, iar bărbaţii le-au apucat de jos. Berenguer de Montagut nu 
i-a lăsat să gândească. 

— Toţi! Incepeţi să trageţi când vi se zice „gata”, mai întâi 
încetişor, până simţiţi funiile încordate. Gata! 

Arnau şi Joanet au văzut cum s-au mişcat rândurile până când 
funiile au început să se încordeze. 

— Toţi! Cu forţă! 

Copiii şi-au ţinut răsuflarea. Bărbaţii şi-au înfipt călcâiele în ţărână, 
au început să tragă, iar braţele, spatele şi chipurile li s-au încordat. 

— Toţi! Mai tare! 

Porunca a răsunat în toată curtea. Chipurile bărbaţilor au început 
să se îmbujoreze. Lemnul schelelor a scârţâit şi bolţarul s-a ridicat o 
palmă de la pământ. Şase mii de kilograme! 

— Şi mai tare! a hăulit Berenguer, neluându-şi ochii de pe bolţar. 

Incă o palmă. Copiii uitaseră chiar şi să răsufle. 

— Sfânta Maria! Mai tare! Şi mai tare! 

Arnau şi Joanet şi-au îndreptat privirile spre şirul Sfintei Maria. 
Acolo era părintele Albert, care închisese ochii şi trăgea de funie. 

— Aşa! Sfânta Maria, aşa! Toţi! Mai cu putere! 

Lemnul era tot numai scrâşnet. Arnau şi Joanet s-au uitat la schele, 
apoi la Berenguer de Montagut, care nu privea decât la bolţarul care 
suia pe îndelete, foarte domol. 

— Mai! Mai! Mai! Cu toţii! Cu putere! 

Când bolţarul a ajuns la înălţimea primei schele, Berenguer a 
poruncit celor trei şiruri să nu mai tragă, să ţină piatra în văzduh. 

— Sfânta Maria şi Sfânta Eulălia, staţi aşa! a poruncit apoi. Sfânta 


Clara, trage! Bolţarul s-a mişcat dintr-o parte chiar spre schela de pe 
care dădea porunci Berenguer. Acum cu toţii! Daţi-i drumul puţin câte 
puţin. 

Toţi, chiar şi cei care trăgeau de funii, şi-au ţinut răsuflarea când 
bolţarul a fost lăsat pe schelă, la picioarele lui Berenguer. 

— Incet! a strigat meşterul de lucrări. 

Platforma s-a îndoit sub povara bolţarului. 

— Şi dacă nu ţine? i-a şoptit Arnau lui Joanet. 

Dacă nu ţine, Berenguer... 

Dar a ţinut. Totuşi, schela nu era pregătită să îndure prea multă 
vreme povara bolţarului. El trebuia să ajungă sus, unde, după 
socotelile lui Berenguer, schelele aveau să ţină. Zidarii au urcat funiile 
la al doilea palan, iar bărbaţii au început iar să tragă de ele. A doua 
schelă şi următoarea; cele şase mii de kilograme de piatră suiau acolo 
unde urmau să întâlnească nervurile arcadelor, deasupra lumii, în cer. 

Bărbaţii asudau, muşchii li se încordaseră. Din când în când, câte 
unul cădea, iar căpetenia şirului fugea să-l ia de sub picioarele celor 
din faţa lui. Niscai orăşeni zdraveni se apropiaseră şi, când un lucrător 
nu mai putea, meşterul alegea pe câte unul dintre ei ca să-i ia locul. 

De sus, Berenguer dădea porunci, pe care le trecea oamenilor alt 
meşter, aflat cu o schelă mai jos. Când bolţarul a ajuns pe ultima 
schelă, pe buzele strânse din răsputeri s-au ivit câteva zâmbete, dar 
aceea era clipa cea mai grea. Berenguer de Montagut socotise locul 
precis unde trebuia pus bolţarul, aşa încât nervurile arcadelor să se 
întrepătrundă negreşit. Zile la rând, întocmise între cele zece coloane 
triunghiuri din frânghii şi ţăruşi, aruncase bucăţi de plumb de pe 
schelă, întinsese frânghii după frânghii de la ţăruşii de jos până sus pe 
schelă. Zile în şir întocmise schiţe pe pergamente, le răzuise şi 
scrisese iar pe ele. Dacă bolţarul n-ajungea la locul precis, n-avea să 
poată îndura apăsarea arcadelor, iar absida se putea prăbuşi. 

La urmă, după mii de socoteli şi schiţe fără număr, înscrisese locul 
precis pe platforma ultimei schele. Acolo trebuia să fie pus bolţarul, 
nici o palmă mai încoace, nici o palmă mai încolo. Pe bărbaţi i-a 
apucat deznădejdea când, spre deosebire de celelalte platforme, 
Berenguer de Montagut nu i-a lăsat să pună bolţarul jos şi i-a dat 
înainte cu poruncile: 

— Incă niţel, Sfânta Maria. Nu. Sfânta Clara, trageţi, acum staţi. 
Sfânta Eulalia! Sfânta Clara! Sfânta Maria! Jos, sus! Acum! a strigat 
deodată. Opriţi-vă cu toţii! Jos! Puțin câte puţin. Incet! 

Brusc, frânghiile şi-au pierdut greutatea. In tăcere, toţi bărbaţii au 
privit la cer, unde Berenguer de Montagut se lăsase pe vine, ca să 
cerceteze locul bolţarului. A dat ocol pietrei, care avea un diametru de 
doi metri, s-a ridicat în capul oaselor şi i-a salutat pe cei de jos, 
înălţând braţele. 


Arnau şi Joanet au crezut că aud îndărătul lor, lipit de zidul bătrânei 
biserici, mugetul zvâcnit din gâtlejurile bărbaţilor care ceasuri la rând 
trăseseră de funii. O sumedenie dintre ei s-au trântit pe jos. Alţii, mai 
puţini, s-au îmbrăţişat şi au sărit în sus de bucurie. Sutele de privitori 
care urmăriseră totul aclamau şi aplaudau, iar Arnau a simţit că-i urcă 
un nod în gât şi s-a înfiorat teribil. 


— Mi-ar plăcea să fiu mare, i-a şoptit Arnau în noaptea aceea 
tatălui său, pe când stăteau întinşi în culcuşul de paie, între robii şi 
ucenicii care tuşeau şi sforăiau. 

Bernat a încercat să ghicească de unde până unde îi venea vrerea 
aceea. În acea zi, Arnau venise avântat şi povestise de mii de ori cum 
se ridicase bolţarul absidei la Sfânta Maria. Jaume îl ascultase cu 
atenţie. 

— De ce, fiule? 

— Toţi fac câte ceva. La Sfânta Maria sunt o droaie de copii care îşi 
ajută taţii ori meşterii, dar Joanet şi cu mine... 

Bernat şi-a petrecut braţul pe după umerii băiatului şi l-a tras la 
piept. Nu se putea tăgădui, când nu-i dădea câte ceva de făcut, 
băiatul îşi petrecea toată ziua acolo. Cu ce putea fi şi el de folos? 

— Te dai în vânt după bastaixos, e drept? 

Bernat simţise înflăcărarea cu care băiatul povestea cum cărau 
bărbaţii aceia pietre până la biserică. Copiii se ţineau după ei până la 
porţile cetăţii, îi aşteptau acolo şi îi însoțeau la întoarcere, de-a lungul 
plajei, de la Framenors la Sfânta Maria. 

— Da, i-a răspuns Arnau, pe când taică-său scormonea cu celălalt 
braţ sub saltea. 

— la asta, i-a zis, dându-i vechiul burduf pentru apă, care îi însoţise 
pe când fugeau. Arnau l-a luat pe întuneric. Dă-le apă proaspătă; ai să 
vezi că n-au să te respingă, ci au să-ţi mulţumească. 

A doua zi, în zori, Joanet îl aştepta în uşa atelierului lui Grau. Arnau 
i-a arătat burduful, şi l-a atârnat de gât, pe urmă au dat fuga pe plajă, 
la fântâna Ingerului, lângă Encantes, singura de pe drumul urmat de 
bastaixos. Următoarea fântână era la Sfânta Maria. 

Când au zărit cum şirul de bastaixos se apropia mergând domol, 
fiecare copleşit de povara pietrei sale, copiii s-au urcat pe una dintre 
bărcile ancorate pe plajă. Când primul bastaix a ajuns la ei, Arnau i-a 
arătat burduful. Bărbatul a zâmbit şi a adăstat lângă barcă, lăsându-l 
pe Arnau să-i picure apa drept în gură. Ceilalţi au aşteptat ca primul 
să stea din băut; a urmat al doilea. Intorcându-se la cariera regelui, de 
astă dată fără povară, toţi bastaixos se opreau la barcă, mulţumindu- 
le pentru apa proaspătă. 

Incepând din acea zi, Arnau şi Joanet au devenit sacagiii cetei de 
bastaixos. li aşteptau în faţă la fântâna Ingerului, iar când trebuia 


descărcată vreo navă şi cărăuşii nu se duceau la Sfânta Maria, îi 
urmau prin cetate şi le dădeau mereu apă, iar ei nu mai erau nevoiţi 
să-şi lase poverile din cârcă. 

Au venit iar şi iar la Sfânta Maria, şi au tot privit, stând la taifas cu 
părintele Albert ori, aşezându-se pe jos, s-au uitat cum îşi îmbuca 
Angel merindea la prânz. Oricine îi privea putea desluşi în ochii lor alte 
luciri când priveau biserica. Şi ei ajutau la înălţarea ei, le spuseseră 
unii bastaixos şi chiar părintele Albert. 

Cu bolţarul aproape de cer, copiii s-au dumirit cum din cele zece 
coloane care înconjurau biserica porneau nervurile arcadelor; zidarii 
au ridicat cofraje de lemn, pe care au înşirat în chip de arc piatră după 
piatră, alcătuind cheia de boltă. Prin spatele coloanelor, înconjurându- 
le pe primele opt, se ridicaseră deja zidurile deambulatoriului, cu 
contraforţii întorşi spre interior, cuprinși în biserică. Intre acei doi 
contraforți, le-a lămurit părintele Albert, arătându-le alţi doi, se va afla 
capela Preasfântului Mântuitor, care va fi a tuturor bastaixos, şi acolo 
o vor duce pe Fecioară. 

Fiindcă, pe măsură ce creşteau zidurile deambulatoriului şi se 
durau noile bolți, sprijinite pe nervurile care răsăreau din coloane, se 
dărâma vechea bisericuţă. | 

— Deasupra absidei, le-a lămurit tot preotul, pe când Angel îi 
încuviinţa spusele, se va dura acoperişul. Ştiţi din ce se va face? 
Băieţii au dat din cap că nu. Din toate oalele de lut prăpădite pe care 
le vor găsi în cetate. Intâi se vor pune moloane şi peste ele toate 
blidele, unul lângă altul, în rânduri. lar peste toate, acoperişul bisericii. 
_ Arnau văzuse cioburile grămădite lângă pietrele de la Sfânta Maria. 
II întrebase pe taică-său ce căutau acolo, dar Bernat nu ştiuse să-i 
răspundă. 

— Nu ştiu decât că, toate blidele cu beteşug sunt puse claie peste 
grămadă, aşteptând să fie luate. Nu ştiam că-s pentru biserică, îi 
dezvăluise. 

Aşa a prins formă noua biserică, în spatele absidei celei vechi, pe 
care începuseră s-o dărâme cu grijă, ca să-i poată folosi pietrele. 
Mahalaua Riberta din Barcelona nu voia să rămână fără biserică, nici 
măcar până se dura noul şi măreţul templu marianic, iar slujbele 
religioase n-au fost oprite nicicând. Dar senzaţia era ciudată. Ca toată 
lumea, Arnau intra în biserică pe uşa mare prăvălită lângă bisericuţa 
romanică şi, odată înăuntru, bezna în care se cufunda ca să stea la 
taifas cu Fecioara se mistuia, lăsând loc luminii care pătrundea prin 
ferestrele mari ale noii abside. Vechea biserică era ca o răcliţă 
înconjurată de măreţia alteia mai mari, menită să dispară pe măsură 
ce creştea cealaltă, o răcliţă la capătul căreia se deschidea preasfânta 
absidă deja acoperită. 

Dar viaţa lui Arnau nu era doar Sfânta Maria şi apa de băut pentru 
bastaixos. Printre îndatoririle lui, pentru culcuş şi de-ale gurii, era şi 
aceea de a da ajutor bucătăresei la cumpărăturile din cetate. 

La fiecare două sau trei zile, Arnau pleca din atelierul lui Grau în 
zorii zilei, însoţind-o pe Estranya, roaba mulatră care mergea cu 
picioarele crăcănate, şovăielnic, legănându-şi primejdios cărnurile 
înfloritoare. De cum Arnau se punea în uşa cuhniei, roaba îi dădea pe 
muteşte primele poveri: două coşărci cu pâini mari, care trebuiau 
duse la copt în uliţa Ollers Blancs. Într-una erau pâinile pentru Grau şi 
familie, frământate cu făină din grâul cel mai bun, care aveau să 
devină pâini albe şi alese; în cealaltă, pâinile pentru ceilalţi, din făină 
de orz, mei, chiar bob şi năut, o pâine care ieşea neagră, neafânată şi 
tare. 

După ce lăsau aluatul la cuptor, Estranya şi Arnau plecau din 
mahalaua olarilor, treceau de ziduri şi mergeau spre buricul 
Barcelonei. La începutul drumului, Arnau o urma pe roabă cu uşurinţă, 
râzând de cum îşi sălta şi legăna ea în mers cărnurile tuciurii. 

— De ce râzi? îl întrebase mulatra de câteva ori. 

Arnau îi privise chipul, rotund şi turtit, şi se oprise din râs. 

— Vrei să râzi? Râzi acum, îi spunea în piaţa Blat, punându-i în 
cârcă un sac cu grâu. Unde ţi-e râsul? îl întreba când coborau pe uliţa 
Llet şi-i dădea laptele pentru verii lui; apoi repeta întrebarea în piaţeta 
Cols, de unde cumpărau verze, legume şi verdeţuri, ori în piaţa Oli, de 
unde cumpărau ulei, vânat ori păsări. i 

De acolo, Arnau o urma pe roabă prin toată Barcelona. In zilele de 
post, o sută şaizeci la număr, aproape jumătate din an, cărnurile 
mulatrei se legănau în drum spre plajă, lângă Sfânta Maria, şi acolo, în 
oricare din cele două pescării ale cetăţii, cea nouă şi cea veche, 
Estranya se bătea să cumpere cei mai buni delfini, toni, sturioni, 
palomides, neros, reigs ori corballs*€. 

— Acum mergem după peştele tău, îi spunea surâzătoare, după ce 
târguise tot ce voia. 

Şi se duceau în dos, unde mulatra cumpăra rămăşiţe. Era duium de 
lume îndărătul oricărei pescării, însă acolo Estranya nu se mai bătea 
cu nimeni. 

Dar Arnau prefera zilele de post celor în care Estranya trebuia să 
cumpere carne, deoarece, dacă pentru cumpăratul rămăşiţelor de 
peşte nu făceau decât doi paşi până în spate, pentru cele de carne 
Arnau trebuia să traverseze jumătate din Barcelona, cu toate 
cumpărăturile mulatrei în cârcă. 

In parlageriile de lângă abatoarele cetăţii cumpărau carne pentru 

Grau şi familia lui. Era de primă mână, cum se vindea doar în cetate; 
în Barcelona nu primeau jivine moarte. |n cetate se cumpărau doar 
animale vii, care abia apoi erau sacrificate. 

lar ca să cumperi resturi de carne pentru slugi şi robi trebuia să 
mergi hăt dincolo de ziduri, şi să treci prin Portaferrisa, până la piaţa 
unde vindeau cu grămada vite moarte şi tot soiul de cărnuri 
necunoscute. Târguind carnea aceea, Estranya îi zâmbea lui Arnau, 
dar îl punea s-o care; apoi, după ce treceau pe la cuptor şi luau 
pâinile, se întorceau acasă la Grau; Estranya tot legănându-se, Arnau 
târându-şi picioarele. 


Într-o dimineaţă, când Estranya şi Arnau făceau târguieli la cel mai 
mare abator, lângă piaţa Blat au început să sune clopotele la biserica 
Sant Jaume. Nu era nici duminică, nici sărbătoare. Estranya a stat în 
loc, cât era de mare, cu picioarele crăcănate. In piaţă, cineva a scos 
un strigăt. Arnau n-a priceput ce spunea, dar strigătului i s-au alăturat 
multe altele, iar oamenii au luat-o la goană în toate direcţiile. Băiatul 
s-a întors spre Estranya, cu o întrebare pe buze, dar n-a putut zice 
nimic. A scăpat jos târguielile. Neguţătorii de grâu îşi strângeau în 
graba mare tarabele. Oamenii strigau şi alergau fără oprire, iar 
dangătele clopotelor de la Sant Jaume nu se mai opreau. Arnau a dat 
s-o ia spre piaţa bisericii, dar oare nu se auzeau şi clopotele de la 
Santa Clara? A ciulit urechile, încercând să audă ceva dinspre 
mănăstirea de maici, dar au început să bată şi cele de la Sant Pere, de 
la Framenors, de la Sant Just. Băteau toate clopotele din cetate! Arnau 
a stat în loc, cu gura căscată, asurzit, privind cum fugeau oamenii. 

Brusc, a dat nas în nas cu Joanet. Scos din fire, prietenul lui nu 
putea să stea locului. 

— Via fora! Via fora!! ţipa. 

— Ce-i? a întrebat Arnau. 

— Via fora! i-a ţipat Joanet în ureche. 

— Ce înseamnă asta? 

Joanet i-a făcut semn să tacă şi a arătat bătrâna arcadă Mayor, de 
lângă palatul domnului veguer. 

Arnau şi-a îndreptat privirea spre ele tocmai când ieşea un 
locotenent de alguazili din palat, îmbrăcat ca pentru război, în platoşă 
argintie şi cu o spadă mare atârnată de centiron. In mâna dreaptă, 
prins de o lance aurie, purta stindardul lui Sant Jordi”: crucea purpurie 
pe fond alb. In urma lui, alt locotenent de alguazili, şi el pregătit să-şi 
măsoare puterile în luptă, ducea stindardul cetăţii. Cei doi locotenenţi 
de alguazili s-au dus în buricul pieţei, la piatra ce împărțea cetatea în 

mahalale. Ajunşi acolo, au ridicat stindardele lui Sant Jordi şi ale 
Barcelonei, şi au strigat într-un glas: 

— Via fora! Via fora! 

Clopotele băteau nestăvilit, iar pe ulite Via fora! era pe buzele 
tuturor cetăţenilor. 

Joanet, care privise spectacolul într-o tăcere respectuoasă, a 
început să strige neobişnuit de tare. 

In cele din urmă, Estranya a părut să priceapă şi i-a strigat lui 
Arnau că trebuiau să plece de acolo. Cu ochii pironiţi pe cei doi 
alguazili care stăteau în poziţie de drepţi în buricul pieţei, în platoşe 
strălucitoare şi cu spade mari, nemişcaţi sub stindardele în culori, 
băiatul s-a smuls din mâna mulatrei. 

— Hai, Arnau! i-a poruncit Estranya. 

— Nu, s-a împotrivit el, îmboldit de Joanet. 

Estranya l-a luat de umăr şi l-a scuturat bine. 

— Haide! Asta nu-i treaba noastră. 

— Ce zici, roabo? a repezit-o o tânără care, laolaltă cu altele, 
fermecate ca şi ei, privea ce se petrecea şi auzise discuţia dintre 
Arnau şi mulatră. Băiatul e rob? Estranya a făcut semn cu capul că nu. 
E cetăţean? Arnau a încuviinţat. Atunci, cum de cutezi să spui că Via 
fora! nu-i treaba lui? 

Estranya a stat în cumpănă şi a mişcat din picioare ca o rață care 
nu vrea să umble. 

— Şi cine eşti tu, roabo, a întrebat-o altă femeie, de nu-i recunoşti 
băiatului cinstea de a apăra drepturile Barcelonei? 

Estranya a lăsat capul în jos. Ce-avea să zică stăpânul dacă afla? 
El, care avea atâtea pretenţii la onorurile cetăţii. Clopotele nu se mai 
opreau. Joanet se apropiase de femei şi-l îmboldea pe Arnau să li se 
alăture. 

— Femeile nu însoțesc nicio host, i-a amintit prima femeie 
Estranyei. 

— Şi robii cu atât mai puţin, a adăugat alta. 

— Cine crezi că trebuie să le poarte de grijă soţilor noştri, dacă nu 
băieţi ca ei? 

Estranya n-a îndrăznit să ridice privirile. 

— Cine credeţi că le fac de-ale gurii ori alte treburi, le scot cizmele 
ori le curăţă arbaletele? _ 

— Vezi-ţi de drum! i-au poruncit. Asta nu-i loc pentru roabe. 

Estranya şi-a luat sacii pe care până atunci îi cărase Arnau şi a 
plecat dând din şunci. Zâmbind încântat, Joanet a privit cu admiraţie 
ceata femeilor. Arnau nu s-a clintit din loc. 

— Plecaţi, băieţi, i-au îndemnat muierile, şi aveţi grijă de soţii 

noştri. 

— Să-i spui tatei! i-a strigat Arnau Estranyei, care nu făcuse decât 
trei sau patru metri. 

Joanet a văzut că Arnau nu-şi lua ochii de pe roaba care mergea 
domol şi i-a ghicit îndoielile. 

— Nu le-ai auzit pe femei? l-a întrebat. Noi trebuie să le purtăm de 
grijă oştenilor din Barcelona. Tatăl tău are să priceapă. 

Arnau s-a învoit, întâi mai reţinut, apoi mai avântat. Fireşte că avea 
să priceapă! Oare nu luptase el pentru ca ei doi să fie cetăţeni ai 
Barcelonei? 

Când s-au întors către piaţă, au desluşit că lângă cele două 
stindarde ale locotenenţilor de alguazili mai era unul: al neguţătorilor. 
Stegarul nu purta straie de război, ci o arbaletă în spate şi o spadă 
atârnată de centiron. Nu mult după aceea, a sosit alt stindard, al 
argintarilor şi, aşa, pe îndelete, piaţa s-a umplut de flamuri colorate, 
cu tot soiul de blazoane şi steme: ale blănarilor, chirurgilor ori 
bărbierilor, dulgherilor, căldărarilor, olarilor. 

Sub stindarde se grupau treptat, după meşteşuguri, cetăţenii 
slobozi ai Barcelonei; aşa cum cerea legiuirea, toţi purtau o arbaletă, 
o tolbă cu o sută de săgeți, o spadă ori o suliță. In mai puţin de două 
ceasuri, fiece sagramentaF” al Barcelonei era gata să plece în 
apărarea privilegiilor cetăţii. 

In cele două ceasuri, Arnau a aflat ce fusese. Chiar Joanet l-a 
dumirit. 

— Barcelona nu numai că se apără la nevoie, i-a lămurit, dar îi şi 
atacă pe cei care se pun cu noi. Micuţul vorbea înfocat, arătând 
soldaţii şi stindardele, mândru de portul tuturor. E nemaiauzit! Ai să 
vezi şi tu. Dacă avem noroc, stăm câteva zile pe-afară. Când cineva se 
poartă urât cu un cetăţean ori încalcă drepturile cetăţii, se face o 
plângere... păi, nu ştiu la cine se face, dacă la veguer ori la Sfatul 
Celor o Sută, dar, dacă stăpânirea crede că tot ce spune acela e de 
netăgăduit, atunci cheamă întreaga host sub stindardul lui Sant Jordi; 
e acolo, îl vezi? In buricul pieţei, deasupra tuturor celorlalte. Clopotele 
bat, iar oamenii se reped în uliţă strigând Via fora!, ca să afle toată 
Barcelona. Căpeteniile confreriilor scot stindardele în uliţă, iar breslaşii 
se adună în jurul lor, gata de bătălie. 

Cu ochii cât cepele, urmându-l pe Joanet printre cetele alcătuite în 
piaţa Blat, Arnau privea totul în jur. 

— Şi ce trebuie făcut? E primejdios? a întrebat Arnau în faţa 
mulţimii de arme, aduse în piaţă. 

— De obicei, nu-i cu primejdie, a răspuns Joanet, zâmbindu-i. 
Gândeşte-te că, dacă un veguer se arată gata să încuviinţeze o 

asemenea chemare la bătălie, o face în numele lui, şi al cetăţii şi al 
regelui, şi de aceea nu trebuie luptat nicicând cu oastea regelui. Totul 
depinde de cine-i vrăjmaşul, dar dacă un senior, vasalul regelui, vede 
apropiindu-se o host din Barcelona, îndeobşte îi acceptă vrerile. 

— Deci, nu se dă o bătălie? 

— După cum hotărăsc stăpânirea şi acel senior. Ultima dată, o 
fortăreață a fost rasă de pe faţa pământului; atunci chiar că a fost 
bătălie, şi morţi, şi atacuri, şi... Uite! Ala trebuie să fie unchiul tău, i-a 
atras luarea-aminte Joanet, arătând stindardul olarilor, haide! 

Sub stindard, alături de ceilalţi trei bărbaţi de vază ai breslei, era 
Grau Puig, îmbrăcat de război, cu cizme, o platoşă din fier care îi 
acoperea pieptul şi jumătatea de sus a pulpelor, şi încins cu o spadă. 
In jurul celor patru oameni de frunte, se înghesuiau olarii din cetate. 
Grau l-a zărit pe băiat, şi i-a făcut un semn lui Jaume, care a ieşit în 
calea celor doi băieţi. 

— Incotro? i-a întrebat. 

Arnau a cerut din priviri sprijinul lui Joanet. 

— Ne ducem să-i dăm o mână de ajutor meşterului, a răspuns 
Joanet. l-am putea căra desaga cu merinde ori ce-o mai vrea el. 

— Imi pare rău, s-a mărginit să spună Jaume. 

— Şi acum ce facem? a întrebat Arnau când Jaume le-a întors 
spatele. 

— Tot aia! i-a răspuns Joanet. Nu-ţi face griji, aici e plin cu bărbaţi 
care ar fi încântați să le dăm o mână de ajutor; şi nici n-au să-şi dea 
seama că mergem cu ei. 

Cei doi băieţi s-au pus în rând cu lumea; se uitau la spade, arbalete 
şi sulițe, se minunau privindu-i pe cei care purtau armuri ori încercau 
să prindă vorbele înflăcărate. 

— Ce se întâmplă cu apa? au auzit strigându-se îndărătul lor. 

Arnau şi Joanet s-au răsucit. Chipul li s-a luminat la vederea lui 
Ramon, care zâmbea. De lângă el, îi priveau mai bine de douăzeci de 
macips*!, impunători şi înarmaţi. 

Arnau s-a pipăit la spate, căutându-şi burduful, şi a fost atât de 
dezamăgit că nu l-a găsit, că sumedenie de bastaixos s-au apropiat de 
el râzând, şi i l-au dat pe al lor. 

— Trebuie să fii mereu gata pentru chemarea cetăţii, au glumit. 

intregul sagramental a ieşit din Barcelona, mergând în urma crucii 
purpurii de pe stindardul lui Sant Jordi, către târgul Creixell de lângă 
Tarragona. Locuitorii lui opriseră turma unui parlagiu din Barcelona. 

— Asta-i ceva grav? l-a întrebat Arnau pe Ramon, pe care cei doi 
copii hotărâseră să-l însoţească. 

— Fireşte. Vitele parlagiilor barcelonezi au privilegiul 

transhumanţei şi păşunatului în toată Catalonia. Nimeni, nici chiar 
regele, nu poate opri o turmă care trebuie să ajungă la Barcelona. Fiii 
noştri trebuie să aibă cea mai bună carne din principat, a adăugat, 
ciufulindu-i pe amândoi. Seniorul din Creixell a oprit o turmă şi îi cere 
păstorului să plătească drepturi de trecere şi păşunat pe domeniile lui. 
Vă închipuiţi ce-ar fi dacă de la Tarragona la Barcelona toţi nobilii şi 
baronii ar cere plată pentru trecere şi păşunat? N-am mai putea băga 
nimic în gură! 

Dacă ai şti tu ce carne ne dă Estranya să mâncăm, gândi Arnau în 
sinea lui. Joanet a ghicit gândul prietenului său, şi s-a strâmbat 
scârbit. Arnau nu-i spusese decât lui. Fusese ispitit să-i dezvăluie 
tatălui său de unde venea carnea care plutea în oală în zilele de dulce. 
Dar când îl vedea îmbucând cu atâta plăcere, când îi vedea pe toţi 
robii şi lucrătorii lui Grau cum se năpusteau asupra ei, îşi făcea curaj, 
tăcea şi înghiţea laolaltă cu ei. 

— Mai sunt şi alte pricini pentru care se ridică un sagramental la 
luptă? a întrebat Arnau cu gura amară. 

— Fireşte. Orice ştirbire adusă privilegiilor Barcelonei ori ale unui 
cetăţean. De pildă, dacă cineva răpeşte un cetăţean din cetate, 
întregul sagramental dă fuga să-l scape. 

Sporovăind şi mergând tot înainte, Arnau şi Joanet au parcurs 
ţărmul (Sant Boi, Castelldefels şi Garraf), sub privirea ageră a 
oamenilor cu care se încrucişau, care se fereau din calea lor, muţi la 
vederea întregului sagramental. Până şi marea părea să-şi arate 
respectul pentru toată host din Barcelona, iar vuietul i se stingea la 
trecerea sotniilor de bărbaţi înarmaţi, care mărşăluiau sub stindardul 
lui Sant Jordi. Dogoarea soarelui i-a însoţit întreaga zi şi, când marea a 
început să se acopere de argint, au mas pentru noapte în târgul 
Sitges. Seniorul de Fonollar i-a găzduit în castelul său pe oamenii de 
frunte ai cetăţii, şi întregul sagramental şi-a ridicat tabăra la porţile 
burgului. 

— Are să fie război? a întrebat Arnau. 

Toată ceata de bastaixos i-a aruncat o privire. Trosnetul focului a 
spart tăcerea. Joanet adormise cu capul pe una din coapsele lui 
Ramon. Niscai bastaixos au schimbat între ei priviri la auzul întrebării 
lui Arnau. Are să fie război? 

— Nu, a răspuns Ramon. Seniorul de Creixell nu se poate pune cu 
noi. 

Arnau părea dezamăgit. 

— Poate că da, a dat să-l aline unul dintre mai-marii breslei, care 
stătea de cealaltă parte a focului. Cu o droaie de ani în urmă, când 
eram tânăr, aşa, cam ca tine (Arnau era gata să se ardă, doar l-o auzi 
mai bine), a fost chemat întregul sagramental să meargă la 
Castellbisbal, al cărui senior oprise şi el o turmă de vite, precum cel 


din Creixell. Seniorul de Castellbisbal nu s-a dat bătut, şi a înfruntat 
întregul sagramental; poate credea că barcelonezii, neguţători, 
meşteşugari ori bastaixos ca noi, nu erau în stare să se măsoare în 
luptă. Barcelona a cucerit castelul, l-a făcut una cu pământul şi i-a luat 
ostatici pe senior şi soldaţii lui. 

Arnau se şi vedea cu spada în mână, urcând o scară ori strigând 
biruitor de pe crenelurile castelului Creixell: „Cine cutează să se pună 
cu viteazul sagramental din Barcelona?” Toţi bastaixos s-au uitat la 
chipul lui: un băiat cu privirile pierdute în vâlvătăile focului, încordat, 
cu mâinile crispate pe băţul cu care înainte se jucase, iar acum 
fremăta, aţâţând focul. „Eu, Arnau Estanyol...” Râsetele l-au readus la 
Sitges. 

— Du-te la culcare, l-a povăţuit Ramon, ridicându-se, cu Joanet în 
spate. Arnau s-a strâmbat. Aşa ai să poţi visa la război, l-a ogoit 
cărăuşul. 

Noaptea era răcoroasă şi cineva le-a dat pătura lui celor doi băieţi. 

A doua zi dis-de-dimineaţă, au mărşăluit mai departe, spre Creixell. 
Au trecut prin Geltru, Vilanova, Cubelles, Segur şi Bară, toate târguri 
cu câte un castel, şi, de la Bară, s-au depărtat de mare, luând-o către 
Creixell. Era un târg stingher, la ceva mai puţin de o milă de mare, 
aşezat pe o culme în vârful căreia se înălța castelul seniorului de 
Creixell, durat şi fortificat pe un taluz din pietre cu unsprezece laturi, 
cu felurite turnuri de apărare, în jurul căruia se îmbulzeau casele 
târgului. 

Mai erau doar câteva ceasuri până să lunece noaptea peste ei. 
Căpeteniile breslelor au fost chemate la sfetnici şi veguer. Oastea 
Barcelonei s-a aliniat în formaţiune de luptă în faţa Creixellului, cu 
stindardele în frunte. Arnau şi Joanet mergeau în urma trupei, cu apă 
pentru bastaixos, dar cei mai mulţi dintre ei nu primeau; erau cu ochii 
pironiţi pe castel. Nici ţipenie nu deschidea gura, iar copiii nu 
îndrăzneau să spargă tăcerea. Oamenii de vază ai breslelor s-au întors 
fiecare la ai lui. Intreaga oaste a aflat că trei soli ai Barcelonei se 
duceau la Creixell; tot atâţia plecaseră din castel şi s-au întâlnit la 
mijlocul drumeagului. 

Ca toţi cetăţenii Barcelonei, Arnau şi Joanet i-au privit în tăcere pe 
negociatori. 

N-a fost război. Seniorul de Creixell izbutise să fugă printr-o trecere 
de taină care unea castelul cu plaja, prin spatele oştii. In faţa 
barcelonezilor şi în poziţie de luptă, primarul a poruncit târgului să 
împlinească toate cererile cetăţii. Locuitorii burgului au dat vitele 
înapoi, l-au slobozit pe păstor, s-au învoit să plătească o despăgubire 
însemnată, s-au legat să ţină seama şi să respecte în viitor privilegiile 
cetăţii, şi i-au predat pe doi dintre ei, pe care îi considerau vinovaţi de 
afrontul adus, şi care au fost luaţi pe loc ostatici. 


— Creixell s-a predat, au vestit sfetnicii în faţa oştii. 

Din rândurile barcelonezilor s-a ridicat un vuiet. Soldaţii de-o zi au 
băgat spadele în teacă, au pus deoparte arbaletele şi suliţele, şi şi-au 
scos straiele de luptă. Printre luptători au început să răsune râsete, 
strigăte şi glume. 

— Vinul, băieţi! i-a îmboldit Ramon pe băieţi. Ce-i cu voi? a 
întrebat, văzându-i opriţi în drum. V-ar fi plăcut să priviţi un război, 
aşa-i? 

A citit pe feţele lor că acela era răspunsul. 

— Oricare dintre noi ar fi putut fi rănit ori chiar ucis. V-ar fi plăcut 
aşa ceva? Arnau şi Joanet s-au grăbit să dea din cap că nu. Altfel ar fi 
trebuit să-l vedeţi: veniţi din cea mai mare şi mai puternică cetate a 
principatului, şi tuturor le e teamă să se bată cu noi. Arnau şi Joanet l- 
au ascultat pe Ramon cu ochii cât roata carului. Duceţi-vă după vin, 
copii! Şi veţi ciocni şi voi un potir pentru biruinţa noastră. 

Stindardul lui Sant Jordi s-a întors cu mare cinste la Barcelona şi, 
odată cu el, şi cei doi băieţi, mândri de cetatea şi concetăţenii lor, 
mândri că erau barcelonezi. Cei doi bărbaţi luaţi de la Creixell au 
intrat în cetate în lanţuri şi au fost înfăţişaţi tuturor pe ulițele 
Barcelonei. Femeile şi toţi cei care se înghesuiau să-i privească au 
aclamat oastea şi i-au scuipat pe ostatici. Arnau şi Joanet au însoţit 
convoiul, serioşi şi mândri, la fel cum, după ce ostaticii au fost 
definitiv întemnițați în palatul domnului veguer, s-au dus la Bernat 
care, uşurat că-şi vede fiul teafăr şi nevătămat, a uitat de perdaful pe 
care avea de gând să i-l tragă, şi a ascultat zâmbind povestea noilor 
lor încercări. 


Capitolul 12 

Trecuseră de-acum câteva luni de la aventura care îi purtase până 
la Creixell, dar viaţa lui Arnau nu se prea schimbase estimp. 
Aşteptând să împlinească zece ani, când urma să fie primit ucenic în 
atelierul unchiului Grau, hoinărea neîntrerupt, laolaltă cu Joanet, prin 
Barcelona ispititoare şi mereu uimitoare; aducea apă pentru 
bastaixos, se bucura nespus de Sfânta Maria a Mării, care creştea sub 
ochii lui, şi se ruga Fecioarei, căreia îi istorisea păsurile lui, 
bucurându-se de surâsul pe care îl descoperea pe figura din piatră. 

Aşa cum îi lămurise părintele Albert, când marele altar al bisericii 
romanice s-a dus şi el, Fecioara a fost strămutată în capela micuță a 
Preasfântului Mântuitor, din deambulatoriu, prin spatele noului altar 
principal din Sfânta Maria, între doi contraforți ai alcătuirii, şi încuiată 
în spatele unui grilaj înalt şi gros. Capela Preasfântului Mântuitor nu se 
bucura de niciun folos, decât că bastaixos aveau misiunea să-i poarte 
de grijă, s-o ocrotească, s-o curețe, să facă curat şi să ţină neîncetat 
aprinse lumânările care o luminau. Era capela lor, cea mai însemnată 
din întreaga biserică, unde se păstra trupul lui Hristos, şi, totuşi, 
parohia o dăduse unor cărăuşi umili. Puzderie de nobili şi neguţători 
bogaţi, le-a istorisit părintele Albert, voiau să dea gologani pentru 
amenajare şi apoi să ia parte la câştigurile băneşti de pe urma 
celorlalte treizeci şi trei de capele ce aveau să fie în Sfânta Maria a 
Mării, toate durate printre contraforţii din deambulatoriu ori din navele 
laterale, dar capela Preasfântului Mântuitor era a cărăuşilor, iar micul 
sacagiu n-a întâmpinat nicicând greutăţi când a vrut să se apropie de 
Fecioara lui. 

Intr-o dimineaţă, când Bernat îşi potrivea avutul sub saltea, unde 
dosise şi punga în care ţinea paralele puse la adăpost când fugise în 
graba mare din masía, în urmă cu aproape nouă ani, şi puţinii 
gologani pe care i-i dădea cumnatul lui (bani cu care avea de gând să- 
| ajute pe Arnau să răzbească după ce va fi învăţat meşteşugul), 
Jaume a intrat în încăperea robilor. Uimit, Bernat s-a uitat la calfă. 
Acela nu obişnuia să intre astfel. 

— Ce...? 

— Sora ta a murit, i-a curmat vorba Jaume. 

Lui Bernat i s-au tăiat picioarele şi s-a prăvălit în culcuş, cu punga 
şi banii în mână. 

— Cum adică? Ce-a păţit? Ce s-a întâmplat? a bolborosit. 

— Meşterul nu ştie. In zori era rece. 

Lăsând să-i cadă punga, Bernat şi-a acoperit faţa cu mâinile. Când 
şi le-a luat de pe chip şi a ridicat privirile, Jaume nu mai era. Cu un 
nod în gât, Bernat şi-a amintit de fetiţa care lucra la câmp laolaltă cu 
tatăl lui şi cu el, cântând fără zăgaz când îngrijea de vite. Adeseori îşi 
văzuse tatăl oprindu-se din trudă, şi închizând ochii câteva clipe, 


lăsându-se fermecat de vocea ei veselă şi fără griji. lar acum... 

Chipul lui Arnau a rămas neclintit când, la masă, a primit vestea de 
la tatăl lui. 

— M-ai auzit, fiule? a stăruit Bernat. 

Arnau a dat din cap că da. Era un an de când n-o mai văzuse pe 
Guiamona decât în rarele prilejuri când se urca în copaci ca să-şi 
privească verii jucându-se; el era acolo, trăgând cu ochiul, plângând 
pe muteşte, iar ei râdeau, alergau şi nimeni... S-a simţit ispitit să-i 
spună tatălui că nu-i păsa, că Guiamona nu-l iubea, dar ochii trişti ai 
lui Bernat l-au oprit. 

— Tată, l-a chemat Arnau, apropiindu-se de el. 

Bernat şi-a îmbrăţişat fiul. 

— Nu plânge, i-a şoptit cu capul aciuat la pieptul lui. 

Bernat l-a strâns la piept, iar el i-a răspuns strângându-şi braţele în 
jurul lui. 


Îmbucau pe tăcute, laolaltă cu robii şi ucenicii, când s-a auzit 
primul strigăt. Un urlet sfâşietor, care părea să zgârie văzduhul. Toţi s- 
au uitat la casă. 

— Bocitoare, i-a dumirit un ucenic; şi mama mea e bocitoare. 
Poate-i chiar ea. Boceşte cel mai bine din toată cetatea, a adăugat cu 
mândrie. 

Arnau s-a uitat la taică-său; s-a auzit alt țipăt, iar Bernat şi-a văzut 
băiatul încovoindu-se. 

— O să tot auzim, i-a dat de veste. Mi-au povestit că Grau a tocmit 
duium de bocitoare. 

Aşa a şi fost. Toată după-amiaza şi toată noaptea, în vreme ce 
lumea venea la casa familiei Puig ca să-şi arate părerile de rău, 
sumedenie de femei au plâns moartea Guiamonei. Nici Bernat, nici fiul 
lui n-au putut închide ochii din pricina lor. 

— Ştie toată Barcelona, i-a vestit Joanet lui Arnau, când l-a întâlnit 
de dimineaţă, în gloata ce se îmbulzea la porţile casei lui Grau. Arnau 
a dat din umeri. Toţi au venit la îngropăciune, a adăugat Joanet, 
văzând semnul pe care i-l făcea prietenului său. 

— De ce? 

— Fiindcă Grau e bărbat cu dare de mână şi oricui va veni la 
îngropăciune îi va dărui câteva straie. Joanet i-a arătat lui Arnau o 
cămaşă neagră şi lungă. Ca asta - a arătat zâmbind. 

Pe la prânz, când tot norodul era în straie cernite, cortegiul funebru 
a plecat la biserica Nazaret, unde se afla capela lui Hipolit, sfântul 
care ocrotea breasla olarilor. Bocitoarele mergeau lângă coşciug, 
plângând, ţipând şi smulgându-şi părul. 

Biserica era plină ochi cu bărbaţi de vază: oameni de frunte ai 
feluritelor bresle, sfetnici ai cetăţii şi cea mai mare parte dintre 


membrii Sfatului Celor o Sută. Acum, că Guiamona îşi dăduse sufletul, 
nimănui nu-i mai păsa de alde Estanyol, dar Bernat, trăgându-l pe fiu- 
său, a izbutit să se apropie de locul unde odihnea trupul surorii lui, 
unde straiele simple dăruite de Grau se amestecau cu mătăsuri şi 
biss6s, pânze scumpe din în negru ca tuciul. Nici măcar nu l-au lăsat 
să-şi ia rămas-bun de la soră-sa. 

Pe când preoţii ţineau slujba de îngropăciune, Arnau a zărit feţele 
roşii de plâns ale verilor lui: Josep şi Genis se ţineau tari, Margarida 
stătea dreaptă, dar nu-şi putea stăpâni tremurul buzei de jos. Işi 
pierduseră mama, ca şi el. Ştiau, oare, de Fecioară? s-a întrebat; apoi 
şi-a întors privirea la unchiul lui, împietrit. Nu se îndoia că Grau Puig n- 
avea să le vorbească despre ea copiilor lui. Bogătanii sunt altfel, i se 
arătase mereu; poate că ei aveau altă cale de a-şi găsi o mamă nouă. 

Şi chiar aveau. Un văduv cu dare de mână, care năzuia să urce tot 
mai sus, din Barcelona... Nici nu trecuse încă doliul, că Grau şi 
începuse să primească propuneri de căsătorie. Nu l-a stânjenit 
târguiala. In cele din urmă, a ales-o ca viitoare mamă pentru fiii 
Guiamonei pe Isabel, o tânără nu prea frumuşică, dar nobilă. 
Cântărind însuşirile tuturor pretendentelor, Grau se hotărâse pentru 
singura nobilă dintre ele. Avea ca zestre un titlu fără bani, domenii ori 
alte bunuri, dar care lui îi îngăduia să intre în lumea ce-i fusese oprită. 
Ce-i păsa de zestrea mare pe care i-o promiteau unii neguţători, 
dornici să-şi unească avutul cu al lui? Marilor familii nobile din cetate 
nu le păsa de văduvia unui olar oarecare, oricât de chiabur ar fi fost; 
doar tatăl Isabelei, rămas fără niciun sfanţ, a desluşit în firea lui Grau 
putinţa unei uniri mulţumitoare pentru ambele părţi, şi n-a greşit. 

— Va trebui să pricepi, i-a cerut viitorul socru, că fiica mea nu 
poate trăi printre oale. Grau a încuviinţat. Şi nici nu se poate căsători 
cu un olar oarecare. De astă dată, Grau a dat să răspundă, dar socrul 
a făcut o mişcare de dispreţ cu mâna. Grau, a adăugat, noi, nobilii, nu 
putem fi meşteşugari, te-ai dumirit? Poate nu suntem bogaţi, dar n-o 
să fim nicicând meşteşugari. 

„Noi, nobilii, nu putem...” Grau şi-a ascuns încântarea de a fi 
inclus. Şi avea dreptate: ce nobil din cetate mai avea atelier de olărit? 
Domnul baron; avea să i se spună „domnule baron” la târguielile 
dintre neguţători, la Sfatul Celor o Sută. Domnule baron! Cum să aibă 
un baron din Catalonia atelier de olărit? 

Dinspre partea lui Grau, om de frunte al breslei, Jaume n-a 
întâmpinat nicio greutate ca să fie avansat meşter. Au vorbit despre 
asta mânaţi de graba lui Grau de a se căsători cu Isabel, căci îl chinuia 
teama că nobilii aceia, mereu capricioşi, să nu-şi schimbe părerea. 
Viitorul baron nu mai avea vreme pentru piaţă. Astfel că Jaume avea 
să fie meşter, iar Grau urma să-i vândă atelierul şi casa, în cote. Mai 
era doar ceva: 


— Am patru fii, i-a arătat Jaume. O să-mi fie greu să-ţi plătesc 
preţul. Grau l-a îndemnat să-i dea înainte. Nu-mi pot asuma toate 
îndatoririle de aici: robi, calfe, ucenici. Nici măcar nu le-aş putea da de 
mâncare! Dacă vreau să răzbesc, trebuie să ies la liman doar cu cei 
patru fii ai mei. 

Data nunţii era hotărâtă. Laolaltă cu tatăl lui Isabel, Grau a 
cumpărat un palat mic, dar scump, pe uliţa Montcada, unde locuiau 
familiile nobile din Barcelona. 

— Ţine minte, i-a atras luarea-aminte socrul, la ieşirea din palatul 
abia cumpărat; nu intra în biserică având în spate un atelier. 

Au căutat până şi prin ultimul cotlon al casei; baronul încuviinţa 
superior, iar Grau socotea în minte cât îl va costa să umple toată casa. 
In spatele arcadelor uriaşe care dădeau în uliţa Montcada, se 
deschidea un patio podit cu piatră; în faţă, grajdurile, care ocupau cea 
mai mare parte a catului de jos, alături de cuhnii şi încăperile unde îşi 
făceau robii somnul. La dreapta, o scară mare din piatră, în aer liber, 
urca la primul cat nobil, unde se aflau saloane şi alte odăi; deasupra, 
la al doilea cat erau iatacurile. Micul palat era cu totul şi cu totul din 
piatră; cele două caturi nobile, cu ferestre care se trăgeau, ogivale, 
dădeau în patio. 

— Bine, i-a arătat bărbatului care îi fusese primă calfă ani la rând, 
eşti slobod de orice legământ. 

Au semnat înţelegerea chiar în acea zi, iar Grau s-a dus la socru- 
său, fudulindu-se cu înscrisul. 

— Am vândut atelierul, i-a dat de veste. 

— Domnule baron, l-a salutat acesta, întinzându-i mâna. 

„Şi acum? s-a întrebat Grau deodată. Cu robii n-am nicio grijă; îi 
păstrez pe cei de folos, iar ceilalţi, la piaţă. Cât despre calfe şi 
ucenici...” 

Grau a vorbit cu membrii breslei şi i-a vândut pe mai nimic. Nu i-au 
mai rămas decât cumnatul şi băiatul. Bernat n-avea niciun cin în 
breaslă; nu era nici măcar calfă. Nimeni n-avea să-l primească într-un 
atelier, cu precădere fiindcă nu era voie. Băiatul nici măcar nu-şi 
începuse ucenicia, dar exista o înţelegere, şi în orice caz, cum să 
ceară cuiva să primească nişte Estanyoli? Toţi aveau să afle că fugarii 
aceia doi îi erau rude. li chema Estanyol, ca şi pe Guiamona. Asta mai 
lipsea acum, când să fie înnobilat, să afle toţi că dăduse adăpost unor 
şerbi legaţi de pământ. Oare nu tocmai nobilii erau cei mai înverşunaţi 
vrăjmaşi ai şerbilor fugari? Oare nu tocmai ei îl băteau la cap pe rege 
să anuleze legiuirile care le îngăduiau şerbilor legaţi de pământ să 
fugă? Cum să devină el nobil cu alde Estanyol pe buzele tuturor? Ce- 
avea să zică socru-său? 

— Veţi veni cu mine, i-a arătat lui Bernat, care era încă de câteva 
zile îngrijorat de tot ce se întâmpla. 


Jaume, noul stăpân al atelierului, care nu se mai supunea 
poruncilor lui Grau, stătuse cinstit de vorbă cu el: „Nu va cuteza să 
facă nimic cu voi. Eu ştiu, mi-a dezvăluit; nu vrea să intraţi în gura 
tuturor. Bernat, eu am ieşit cu bine la liman. E grăbit, îi arde buza să 
rânduiască totul înainte de a se căsători cu Isabel. Ai o înţelegere 
semnată pentru fiu-tău. Foloseşte-te de ea, Bernat. Strânge-l cu uşa 
pe câinos. Ameninţă-l cu judecata. Eşti om bun. Pricepe că tot ce s-a 
întâmplat în anii ăştia...” 

Bernat i-a dat ascultare. Şi, convins de spusele fostei calfe, a 
îndrăznit să-i ţină piept cumnatului. 

— Ce zici? a ţipat Grau, când Bernat i-a răspuns cu un simplu 
„Unde şi la ce?”. Unde şi la ce poftesc eu, striga neîncetat, dând 
nestăpânit din mâini. 

— Nu suntem robii tăi, Grau. 

— N-ai prea mult de ales. 

Bernat şi-a dres glasul ca să poată urma sfaturile lui Jaume. 

— Pot să te chem la judecată. 

Incordat, tremurând, scund şi slăbănog, Grau s-a ridicat din jilţ. Dar 
Bernat nici n-a clipit, oricât voia s-o ia la fugă; ameninţarea cu 
judecata a răsunat în urechile văduvului. 


Aveau să îngrijească de caii pe care Grau se văzuse silit să-i 
cumpere odată cu micul palat. „Cum să ţii grajdurile goale?” îl 
provocase socrul în treacăt, de parcă vorbea cu un copil neştiutor. 
Grau se tot socotea în minte. „Fata mea, Isabel, călăreşte de când se 
ştie”, a adăugat nobilul. 

Dar cea mai însemnată a fost pentru Bernat simbria bună pe care a 
câştigat-o pentru el şi Arnau, care urma şi el să trudească la cai. 
Puteau locui în afara palatului, într-o odaie numai a lor, fără robi, fără 
ucenici; el şi fiul lui urmau să aibă destule parale ca să răzbească. 

insuşi Grau l-a grăbit pe Bernat să anuleze înţelegerea pentru 
Arnau şi să semneze una nouă. 


De când fusese recunoscut cetăţean, Bernat pleca arareori din 
atelier şi mereu singur ori cu Arnau. Nu părea să se fi făcut vreo pâră 
contra lui; numele îi era în catastifele cu cetăţeni. De nu, ar fi venit să- 
| caute, se gândea ori de câte ori păşea pe uliţă. Obişnuia să se 
amestece pe plajă cu zeci de năieri şi să privească neîncetat departe 
în zare, lăsându-se mângâiat de briză, savurând văzduhul sărat ce 
învăluia plaja, navele, catranul. 

Trecuseră aproape zece ani de când îl lovise pe flăcăuaşul din 
fierărie. Nădăjduia să nu fi murit. Arnau şi Joanet săltau în jurul lui. l-o 
luau înainte, fugind deopotrivă de iute, şi-l priveau zâmbitori, cu ochi 
strălucitori. 


— Casa noastră! a strigat Arnau. Să stăm în mahalaua Ribera, te 
rog! 

— Mă tem că o să avem doar o odaie, a dat Bernat să-l 
lămurească, dar copilul zâmbea de parcă vorbeau despre cel mai 
frumos palat din Barcelona. 

— Nu-i rău, i-a spus Jaume, când Bernat i-a pomenit sfatul fiului. 
Acolo găseşti odăi. 

Acolo s-au şi dus toţi trei. Cei doi copii în fugă, Bernat cărând 
câteva buclucuri. Trecuseră aproape zece ani de când sosiseră în 
cetate. 

Până la Sfânta Maria, Arnau şi Joanet i-au tot salutat pe oamenii cu 
care se încrucişau. 

— E tatăl meu, a strigat Arnau unui bastaix care căra un sac cu 
grâne, arătându-i-l pe Bernat, căruia i-o luase înainte cu vreo douăzeci 
de metri. 

Bărbatul a zâmbit fără să stea în loc, îndoit sub povară. Arnau s-a 
întors către Bernat şi a luat-o la goană spre el, dar după câţiva paşi a 
stat în loc. Joanet nu l-a urmat. 

— Haide, l-a îndemnat, dând din mâini. 

Dar Joanet a dat din cap în semn că nu. 

— Ce-i cu tine, Joanet? l-a întrebat, întorcându-se la el. 

Micuţul a lăsat ochii în ţărână. 

— E tatăl tău, a şoptit. Acum ce-o să se aleagă de mine? 

Avea dreptate. Toţi îi credeau fraţi. Arnau nu se gândise. 

— Hai! Vino cu mine! i-a poruncit, trăgând de el. 

Bernat i-a zărit apropiindu-se; Arnau trăgea de Joanet, care părea 
să se împotrivească. „Cele mai bune urări pentru fiii pe care îi ai”, 
rostise acel bastaix, trecând pe lângă ei. A zâmbit. Alergau laolaltă de 
mai bine de un an. Şi mama micuţului Joanet? Bernat şi l-a închipuit 
aşezat pe scrin, lăsându-se mângâiat de braţul fără chip. | s-a pus un 
nod în gât. 

— Tată... a început să spună Arnau, când au ajuns lângă el. 

Joanet s-a pitit în spatele prietenului său. 

— Copii, l-a oprit Bernat, cred că... 

— Tată, te-ar supăra să fii şi tatăl lui Joanet? a întrebat Arnau dintr- 
o singură suflare. 

Bernat a văzut cum micuțul îşi iţea capul dindărătul lui Arnau. 

— Vino aici, Joanet, a zis Bernat. Vrei să fii băiatul meu? l-a întrebat 
când puştiul a ieşit din ascunzătoare. 

Chipul lui Joanet s-a luminat. 

— Asta înseamnă că da? l-a iscodit Bernat. 

Băiatul i-a îmbrăţişat piciorul. Arnau i-a surâs tatălui său. 

— Duceţi-vă la joacă, le-a poruncit Bernat cu glas întretăiat. 


Copiii l-au dus pe Bernat la părintele Albert. 

— Sigur că el ne va ajuta, a zis Arnau, iar Joanet a făcut semn că 
da. 

— Tatăl nostru! a rostit micuțul, luând-o înaintea lui Arnau şi 
repetând vorbele pe care le tot repetase pe drum, chiar şi celor pe 
care nu-i cunoştea decât din vedere. 

Părintele Albert le-a cerut copiilor să-i lase singuri, l-a poftit pe 
Bernat la o ulcea cu vin dulce şi i-a ascultat lămuririle. 

— Ştiu unde puteţi locui, i-a grăit; sunt oameni buni. Spune-mi, 
Bernat. Ai găsit o îndeletnicire bună pentru Arnau; va avea o simbrie 
bună şi va învăţa un meşteşug, fiindcă de rândaşi e mereu nevoie. 
Dar ce-ai să faci cu celălalt fiu? Ce-ai de gând să faci cu Joanet? 

Bernat a şovăit, apoi i-a dezvăluit totul părintelui Albert. 

Părintele i-a dus pe toţi la casa lui Pere şi a Marionei, doi bătrâni 
fără copii, care vieţuiau într-o căsuţă cu două caturi, chiar lângă plajă: 
ei locuiau la catul de jos, dar mai aveau trei odăi la cel de sus, şi el 
ştia că doreau să dea cu chirie una dintre ele. 

Pe drum, şi chiar atunci când i-a înfăţişat pe Estanyol tatăl şi fiul lui 
Pere şi soaţei lui, uitându-se cum Bernat le arăta gologanii, părintele 
Albert l-a tot ţinut pe Joanet pe după umeri. Cum de putuse fi atât de 
orb? Cum de nu-şi dăduse seama de calvarul micuţului? De câte ori 
nu-l văzuse căzând pe gânduri, cu privirea pierdută departe în zare? 

Părintele Albert l-a strâns pe puşti la piept. Joanet s-a întors la el, şi 
i-a zâmbit. 

Odaia era simplă, dar curată, cu două saltele pe jos în loc de orice 
alt mobilier, cu vuietul nesfârşit al mării drept orice altă tovărăşie. 
Arnau a ciulit urechile, încercând să-i audă pe lucrătorii de la Sfânta 
Maria, chiar în spatele lor. Au sorbit din bine-cunoscuta supă a 
nevestei lui Pere. Arnau s-a uitat în blid, a ridicat ochii şi i-a zâmbit 
tatălui său. Ce hăt-departe erau acum lăturile Estranyei! Toţi trei au 
sorbit cu plăcere, sub privirile bătrânei, gata în orice clipă să le umple 
încă o dată blidele. 

— La culcare, le-a poruncit Bernat, sătul; mâine avem treabă. 

Joanet a stat în cumpănă. S-a uitat la Bernat şi, când toţi se 
ridicaseră de la masă, s-a întors spre uşă. 

— Asta nu-i oră de ieşit, fiule, l-a dojenit Bernat de faţă cu cei doi 
bătrâni. 


Capitolul 13 

— Sunt fratele mamei şi fiul lui, a dumirit-o Margarida pe mama 
vitregă, care s-a mirat că Grau mai tocmise doi oameni pentru cei 
şapte cai. 

Grau îi arătase că nu voia să ştie nimic de cai şi, de fapt, nici măcar 
n-a coborât să vadă splendidele grajduri de la catul de jos al palatului. 
Ea se îngrijise de tot: alesese trăpaşii şi adusese cu ea un comis, pe 
Jesus care, la rândul lui, o povăţuise să tocmească un rândaş priceput: 
Tomás. 

Dar patru bărbaţi la şapte cai erau mult prea mulţi, chiar şi pentru 
gusturile baronesei, şi aşa l-a şi mustrat când a mers întâia oară la 
grajd, după ce veniseră şi alde Estanyol. 

Isabel a îndemnat-o pe Margarida să-i dea înainte. 

— Erau ţărani, şerbi legaţi de pământ. 

Isabel n-a zis nimic, dar în minte i s-a trezit o bănuială. 

Fata a vorbit mai departe: 

— Fiul, Arnau, poartă vina pentru moartea fratelui meu mai mic, 
Guiamon. li urăsc! Nu ştiu de ce i-o fi tocmit tata. 

— Ştim noi, a bombănit baroneasa, ţintuindu-l cu privirea pe 
Bernat, care tocmai atunci ţesăla un armăsar. 

In noaptea aceea, Grau n-a luat, totuşi, în seamă vorbele soaţei. 

— Aşa am crezut eu de cuviinţă, s-a mărginit să zică, după ce-i 
adeverise bănuielile că erau doi fugari. 

— Dacă află tata... 

— Dar n-are să afle, aşa-i, Isabel? Grau şi-a privit soţia, care se 
îmbrăcase de-acum pentru cină, una dintre noile deprinderi pe care 
ea le adusese în viaţa lui Grau şi a familiei. Abia de avea douăzeci de 
ani, şi era nespus de firavă, ca şi Grau. Prea puţin drăguță şi fără 
niciuna dintre rotunjimile ispititoare pe care la vremea ei i le dăruise 
Guiamona, ea era, cu toate acestea, nobilă, aşa cum trebuia să-i fie şi 
firea, a chibzuit Grau. Nu ţi-ar plăcea ca tatăl tău să afle că locuieşti 
laolaltă cu doi fugari. 

Baroneasa l-a privit mânioasă şi a ieşit din încăpere. 

Cu toată scârba pe care o arătau baroneasa şi fiii ei vitregi, Bernat 
le-a dovedit că se pricepea la cai. Ştia să se poarte cu ei, să-i 
hrănească, să le spele copitele şi furcuţele, să-i lecuiască, la nevoie, şi 
să umble printre ei; dar se putea spune că nu prea ştia cum să-i 
împodobească pentru a-i face mai frumoşi. 

— Vor să strălucească, i-a lămurit într-o zi lui Arnau, în drum spre 
casă, şi n-aibă niciun fir de praf. Trebuie pieptănaţi neîncetat, ca să le 
scoţi nisipul ce le intră în păr şi apoi ţesălaţi până strălucesc. 

— Şi coama şi coada? 

— Scurtate, împletite şi împodobite. 

— La ce le trebuie cai cu atâtea zorzoane? 


Arnau n-avea voie să se apropie de cai. Îi admira în grajd; vedea 
cum îi răspundeau tatălui său pentru îngrijiri, şi se bucura când, singur 
cu el, Bernat îl lăsa să-i mângâie. Pe nepregătite, de vreo două ori, 
feriţi de priviri indiscrete, Bernat îl urcase pe unul dintre cai, chiar în 
grajd. Truda nu-i îngăduia să plece din magazia cu hamuri; Acolo le 
curăța la nesfârşit; ungea pieile de pe gâtare şi fruntare, le freca apoi 
cu o cârpă, până trăgeau toată unsoarea, iar faţa şeilor şi hamurilor 
lucea; curăța frâiele şi pintenii, peria păturile şi alte podoabe, până se 
făcea nevăzut şi ultimul păr de cal, treabă pe care o încheia folosind 
degetele şi unghiile drept pense, ca să scoată acele fine care se 
înfigeau în pânză, formând un tot cu aceasta. lar când îi rămânea 
timp, lustruia fără preget careta cumpărată de Grau. 

Cu trecerea lunilor, chiar şi comisul Jesus trebuise să recunoască 
priceperea acelui ţăran catalan. Când Bernat intra într-un grajd, caii 
nici măcar nu clinteau, şi de cele mai multe ori întorceau capul la el. li 
atingea, îi mângâia şi le şoptea ceva liniştitor. Insă, când intra Tomás, 
trăpaşii plecau urechile, iar când acela striga la ei fugeau la un perete 
cât mai departe de rândaş. Ce-avea bărbatul ăla? Până atunci fusese 
un rândaş fără cusur, se gândea Jesus ori de câte ori auzea un nou 
strigăt. 


În fiece dimineaţă, când tatăl şi fiul plecau la treabă, Joanet se 
ducea să-i dea ajutor Marionei, soţia lui Pere. Făcea curat şi rânduia, 
apoi o însoțea la târguieli. Când ea se apuca de gătit, Joanet fugea cât 
îl ţineau picioarele la plajă, în căutarea lui Pere. Acesta pescuise toată 
viaţa şi, pe lângă ceva parale date de breaslă, mai primea şi niscai 
sfanţi pentru că dădea ajutor la reparatul uneltelor; Joanet îl însoțea, 
luând seama la lămuririle lui şi alerga dintr-un loc într-altul când 
bătrânul pescar avea nevoie de câte ceva. 

De cum putea, fugea să-şi vadă mama. 

— Azi-dimineaţă, i-a istorisit într-o zi, când Bernat s-a dus să-i 
plătească, Pere îi dăduse înapoi ceva parale. l-a povestit că micuțul... 
Micuţul sunt eu, ştii, mamă? Imi spun „micuţul”. Ei bine, i-a dezvăluit 
că micuțul dădea ajutor în casă şi pe plajă, aşa că nu trebuia să-i 
plătească partea mea. 

Ostatica asculta, cu mâna pe creştetul băiatului. Cum se mai 
schimbase totul! De când vieţuia cu alde Estanyol, micuțul ei nu mai 
stătea jos, suspinând, aşteptându-i mângâierile tăcute şi câte o vorbă 
drăgăstoasă şi oarbă. Acum vorbea, îi istorisea câte ceva, chiar râdea! 

— Bernat m-a îmbrăţişat, i-a dezvăluit Joanet, iar Arnau m-a lăudat. 

Mâna mamei s-a strâns pe creştetul băiatului. 

Şi Joanet i-a dat înainte. Vorbea împiedicat. Despre Arnau şi 
Bernat, despre Mariona şi Pere, despre plajă, pescari, uneltele pe care 
le reparau, dar femeia nu-l mai asculta, mulţumită că fiul ştia în sfârşit 


ce era o îmbrăţişare, că micuțul era fericit. 

— Fugi, fiule, i-a curmat mama vorba, încercând să-şi ascundă 
tremurul vocii. Te-or fi aşteptând. 

Din temniţa ei, Joana şi-a auzit băiatul sărind de pe scrin şi luând-o 
la fugă; şi l-a închipuit sărind peste ostreţele care se luptau să dispară 
din amintirile ei. g 

Ce rost mai avea acum? Indurase atâţia ani de pâine şi apă între 
cei patru pereţi ale căror mici unghere degetele ei le pipăiseră de sute 
de ori. Luptase cu singurătatea şi nebunia, privind cerul prin 
ferestruica pe care i-o dăruise regele, monarhul grandios! Invinsese 
febra şi boala, şi toate le făcuse pentru micuțul ei, ca să-i mângâie 
creştetul capului, să-i dea curaj, să-l facă să simtă că nu era, totuşi, 
singur pe lume. 

Acum nu mai era. Bernat îl îmbrăţişa! lar ei i se părea că-l 
cunoştea. Îl visase în ceasurile care se veşniceau. „Ai grijă de el, 
Bernat!”, spunea văzduhului. Acum Joanet era fericit, râdea, alerga 
şi... 

Joana s-a aşezat în țărână şi a rămas acolo. În acea zi nu s-a atins 
nici de pâine, nici de apă; nu mai avea nevoie de ele. 

Joanet a venit a doua zi şi a treia, şi a patra, şi ea l-a ascultat cum 
râde, vorbind despre lume, făcându-şi visuri. Pe fereastră ieşeau doar 
sunete tot mai stinse: da, nu, du-te, fugi, du-te să trăieşti. 

— Du-te să te bucuri de viaţa pe care din vina mea n-ai avut-o, a 
şoptit Joana, când băiatul a sărit peste zăplaz. 

Pâinea se aduna grămadă în temniţa Joanei. 


— Ştii ce-a fost, mamă? Joanet a sprijinit scrinul de perete şi s-a 
pus pe el; picioarele încă nu-i ajungeau până jos. Nu. Cum să ştii? 
Aşezat, ghemuit, şi-a aciuat spatele la zid, acolo unde ştia că mâna 
mamei o să-i caute creştetul capului. Stai să-ţi spun. E foarte vesel. 
leri, unul dintre caii lui Grau... 

Dar pe ferestruică n-a ieşit niciun braţ. 

— Mamă? Ascultă. |ţi spun că-i vesel. Unul dintre cai... 

Joanet şi-a întors privirea la ferestruică. 

— Mamă? 

A adăstat. 

— Mamă? 

A ciulit urechile, încercând să treacă peste loviturile de ciocan ale 
căldărarilor, ce răsunau în toată mahalaua. Nimic. 

— Mamă! a strigat. 

A îngenuncheat pe scrin. Ce să facă? Ea nu-l lăsase niciodată să se 
apropie de ferestruică. 

— Mamă! a strigat, înălțându-se până la borta ferestruicii. 

Ea îi ceruse mereu să nu privească înăuntru, să nu încerce s-o 


vadă. Dar nu răspundea! Joanet s-a aplecat pe ferestruică. Înăuntru 
era beznă. 

S-a ridicat până acolo şi a băgat un picior. Nu încăpea. Nu putea 
încăpea decât pe-o parte. 

— Mamă? a repetat. 

Atârnat pe partea de sus a ferestruicii, şi-a pus amândouă 
picioarele pe glaful ei şi, stând pe-o parte, a sărit înăuntru. 

— Mamă? a şoptit pe când ochii i se deprindeau cu întunericul. 

A stat până a zărit o gaură din care ieşea o duhoare îngrozitoare şi 
de cealaltă parte, în stânga lui, lângă perete, făcut ghem pe o saltea 
de paie, un trup. 

Joanet a aşteptat. Trupul nu se clintea. Bătăile ciocanelor de aramă 
rămăseseră afară. 

— Voiam să-ţi povestesc ceva vesel, a zis, apropiindu-se. Lacrimile 
au început să-i curgă pe obraji. Ai fi râs, a bolborosit când a ajuns 
lângă ea. 

Joanet s-a aşezat lângă leşul mamei. Joana îşi ascunsese chipul 
între braţe, ca şi cum ştiuse dinainte că fiul ei avea să-i intre în 
temniţă, ca şi cum voise ca el să n-o vadă nici după moarte. 

— Pot să te ating? 

Micuţul a mângâiat părul mamei, murdar, încurcat, uscat, aspru. 

— A trebuit să mori ca să fim laolaltă. 

Joanet a izbucnit în plâns. 


Bernat nu s-a îndoit nicio clipă când, la întoarcerea acasă, vorbind 
unul peste altul, chiar în poartă, Pere şi nevastă-sa i-au dat de veste 
că Joanet nu venise acasă. Nu-l întrebaseră niciodată unde mergea 
când se făcea nevăzut; îşi închipuiau că la Sfânta Maria, dar nimeni 
nu-l zărise pe-acolo în acea după amiază. Mariona şi-a dus o mână la 
gură. 

— Şi dacă a păţit ceva? a suspinat. 

— II găsim noi, a încercat s-o liniştească Bernat. 

Joanet a rămas lângă mama lui; întâi a mângâiat-o pe păr, apoi şi-a 
trecut degetele prin el, descurcându-l. N-a încercat să-i vadă faţa. S-a 
ridicat şi s-a uitat la ferestruică. 

S-a lăsat seara. 

— Joanet? 

Joanet s-a uitat iar pe ferestruică. 

— Joanet? a auzit iar din partea cealaltă a peretelui. 

— Arnau? 

— Ce s-a întâmplat? 

l-a răspuns dinăuntru: 

— A murit. 

— De ce nu...? 


— Nu pot. Aici n-am scrinul. E prea sus. 

„Miroase înfiorător”, s-a speriat Arnau. Bernat a bătut iar la uşa 
casei lui Ponç căldărarul. Ce făcuse băiatul înăuntru toată ziulica? A 
bătut iar, cu putere. De ce nu răspundea? Uşa s-a deschis şi un uriaşa 
acoperit aproape tot cadrul uşii. Arnau a dat înapoi. 

— Ce vreţi? a mugit căldărarul, desculţ şi purtând, drept orice alt 
strai, o cămaşă ponosită, care îi ajungea până la genunchi. 

— Sunt Bernat Estanyol, el e fiul meu, s-a înfăţişat, luându-l pe 
Arnau de umeri şi  împingându-l înainte, prietenul fiului 
dumneavoastră Joa... 

— N-am niciun fiu, i-a curmat vorba Pong, dând să închidă uşa. 

— Dar aveţi o soţie, a răspuns Bernat, împingând uşa cu braţul. 
Ponç a dat înapoi. Sau mai curând, a lămurit în faţa privirii 
căldărarului, aveaţi. S-a stins. 

Ponç n-a tresărit. 

— Şi? l-a iscodit, dând uşor din umeri. 

— Joanet e înăuntru cu ea. Bernat a încercat să se uite la el cât 
putea de aspru. Nu poate ieşi. 

— Acolo ar fi trebuit să stea puiul ăsta de lele toată viaţa. 

Bernat a înfruntat ochii căldărarului, strângând umerii fiului său. 
Arnau era gata să cadă, dar, când căldărarul l-a privit, l-a înfruntat 
ţeapăn. 

— Ce-aveţi de gând să faceţi? a stăruit Bernat. 

— Nimic, a răspuns căldărarul. Mâine, când am să dărâm coşmelia, 
băiatul va putea ieşi. 

— Nu puteţi lăsa un copil noaptea întreagă... 

— In casa mea pot să fac ce poftesc. 

— O să-l anunţ pe veguer, l-a ameninţat Bernat, ştiind cât de 
zadarnice îi erau spusele. 

Ponç a mijit din ochi şi, nemaiscoţând o vorbă, s-a dus în casă, 
lăsând uşa deschisă. Bernat şi Arnau au aşteptat până s-a întors cu o 
funie, pe care i-a dat-o direct lui Arnau. 

— Scoate-l de acolo, i-a poruncit, şi spune-i că, acum că mă-sa-i 
moartă, nu poftesc să-l mai văd pe aici. 

— Cum...? a dat să-l întrebe Bernat. 

— Prin locul pe unde s-a strecurat în toţi aceşti ani, i-a luat-o Pong 
înainte; sărind peste îngrăditură. Prin casa mea n-o să treceţi. 

— Şi mama? a întrebat Bernat înainte ca el să închidă uşa. 

— Mama mi-a dat-o regele, poruncindu-mi să n-o ucid, şi regelui 
am să i-o înapoiez acum că s-a dus, i-a spus Ponç pe loc. Am dat bani 
buni drept gaj şi Dumnezeu mi-e martor că n-am de gând să-i pierd 
pentru o târfă. 


Numai părintele Albert, care cunoştea povestea lui Joanet, laolaltă 


cu bătrânul Pere şi muierea lui, cărora Bernat se văzuse silit să le-o 
spună, au ştiut de nenorocirea micuţului. Cei trei s-au apropiat de el. 
Dar tăcerea grea a copilului dăinuia şi mişcările lui, înainte atât de 
sprintene şi agere, erau acum mai încete, ca şi cum umerii lui purtau 
o povară de neîndurat. 

— Timpul tămăduieşte totul, l-a alinat într-o bună dimineaţă Bernat 
pe Arnau. Trebuie să aşteptăm şi să-i dăm iubire şi ajutor. 

Dar Joanet a rămas mut printre crizele de plâns din fiece noapte. 
Tatăl şi fiul stăteau nemişcaţi, ascultându-l chirciţi în culcuşuri, până 
părea să-şi piardă puterile, şi somnul, nicicând potolit, îl biruia. 

— Joanet, a auzit Bernat cum îl chema într-o noapte Arnau, Joanet. 

Nu i-a răspuns. 

— Dacă vrei, o pot ruga pe Fecioară să fie şi mama ta. 

„Bine, fiule!”, şi-a grăit în sinea lui Bernat. Nu voise să-l sfătuiască 
aşa ceva. Era Fecioara lui, taina lui. l-o împărtăşise tatălui: dar el 
trebuia să fie cel care lua asemenea hotărâre. 

Şi o făcuse, dar Joanet n-a răspuns. Peste odaie s-a înstăpânit o 
tăcere uriaşă. 

— Joanet? a stăruit Arnau. 

— Aşa îmi spunea mama. Erau primele lui vorbe, după zile întregi, 
şi Bernat a stat nemişcat în culcuş. Şi nu mai e. Acum sunt Joan. 

— Cum vrei. Ai auzit ce ţi-am destăinuit despre Fecioară, Joanet... 
Joan? s-a îndreptat Arnau. 

— Dar mama ta nu-ţi vorbeşte, pe când a mea aşa făcea. 

— Spune-i despre păsări, i-a şoptit Bernat. 

— Eu o pot vedea pe Fecioară, dar tu n-o puteai vedea pe mama 
ta. 

Băiatul a amuţit iar. 

— De unde ştii că te ascultă? l-a iscodit în cele din urmă. E doar o 
statuie din piatră şi statuile din piatră nu aud. 

Bernat şi-a ţinut răsuflarea. 

— Dacă-i drept că nu ascultă, a răspuns, atunci de ce îi vorbesc cu 
toţii? Chiar şi părintele Albert îi vorbeşte. Doar l-ai văzut. Ori crezi că 
părintele Albert se înşală? 

— Dar ea nu-i mama părintelui Albert, a stăruit micuțul. El m-a 
dumirit că are una. Cum să ştiu dacă Fecioara vrea să-mi fie mamă, 
când nici nu-mi vorbeşte? 

— O să-ţi spună noaptea, în somn, prin păsări. 

— Păsări? 

— Păi, a stat Arnau în cumpănă, e drept că nu înţelesese niciodată 
ce era cu păsările, dar nici nu cutezase să-i spună tatălui său. Asta-i 
mai încâlcit. O să te dumirească tatăl meu... adică al nostru. 

Bernat a simţit cum i se punea un nod în gât. Peste încăpere s-a 
lăsat iar tăcerea, până ce Joan a vorbit iar: 


— Arnau, am putea să mergem chiar acum s-o întrebăm pe 
Fecioară? 

— Acum? 

„Da. Acum, fiule, acum. Are nevoie”, s-a învoit Bernat în sinea lui. 

— Te rog. 

— Ştii că nu-i voie să se între noaptea în biserică. Părintele Albert... 

— N-o să facem gălăgie. N-are să afle nimeni. Te rog! 

Arnau s-a învoit şi cei doi copii au plecat pe muteşte din casa lui 
Pere, şi au făcut câţiva paşi până la Sfânta Maria a Mării. 

Bernat s-a ghemuit în culcuş. Ce puteau păţi? Toţi îi iubeau la 
biserică. 

Luna dănţuia printre zidurile pe jumătate ridicate, pe schele, 
contraforți, arcade, abside. Sfânta Maria tăcea şi doar câte un foc îi 
trăda ici şi colo pe paznici. Arnau şi Joanet au dat ocol bisericii până în 
uliţa Born; intrarea mare era închisă, iar cimitirul Moreres, lângă care 
erau puse la adăpost materialele de construcţie, era cel mai păzit. Un 
foc stingher lumina şantierul fațadei. Nu era greu de intrat: zidurile şi 
contraforţii coborau din absidă până la poarta dinspre Born, unde o 
placă din lemn arăta locul scării de la intrare. Au călcat peste 
desenele maestrului Montagut, pe care apărea locul precis al uşii şi al 
treptelor, au intrat în Sfânta Maria, şi s-au dus pe muteşte la capela 
Preasfântului Mântuitor din deambulatoriu, unde îndărătul unui grilaj 
întărit din fier forjat frumos împodobit îi aştepta Fecioara, luminată 
fără preget de lumânările pe care basta/xos le înlocuiau mereu. 

Şi-au făcut cruce. „Aşa trebuie să faceţi de câte ori veniţi la 
biserică”, le dăduse povaţă părintele Albert şi şi-au pus mâinile pe 
grilajul capelei. 

— Vrea să-i fii mamă, i-a cerut domol Fecioarei. A lui s-a stins din 
viaţă, a zis Arnau, şi pe mine nu mă supără să te împart cu el. 

Cu mâinile pe grilaj, Joan s-a uitat de mai multe ori când la 
Fecioară, când la Arnau. 

— Ce? i-a tăiat el vorba. 

— Taci! 

— Părintele ştie că a suferit mult. Mama lui era închisă, ştii? Nu 
scotea decât un braţ pe o ferestruică mică de tot şi el n-o vedea, până 
când ea s-a săvârşit din viaţă, dar mi-a dezvăluit că nici atunci n-a 
privit-o. Ea nu-i dădea voie. 

Fumul lumânărilor din ceară curată de albine, care urca din sfeşnic, 
chiar lângă icoană, a înnourat iar vederea lui Arnau şi buzele de piatră 
au surâs. 

— O să fie mama ta, a hotărât el, întorcându-se la Joan. 

— Cum ştii, dacă ai povestit că-ţi răspunde prin...? 

— Ştiu şi gata, l-a oprit Arnau, tăios. 

— Şi dacă aş întreba-o? 


— Nu, i-a curmat din nou vorba Arnau. 

Joan s-a uitat la statuia din piatră; voia să-i poată vorbi, ca Arnau. 
De ce pe el nu-l asculta, iar pe fratele lui da? Cum putea şti Arnau? 
Chiar când Joan îşi promitea în sinea lui că într-o zi avea să fie vrednic 
ca ea să-i vorbească, s-a auzit un sunet. 

— Ssst! a şoptit Arnau, privind spărtura mare din portalul Moreres. 

— Cine-i acolo? 

Şi-a făcut apariţia lumina unui opaiţ ridicat. 

Arnau a luat-o către uliţa Born, pe unde intraseră, dar Joan a stat 
nemişcat, ţintuind cu privirea opaițul ce se apropia de deambulatoriu. 

— Haide! i-a şoptit Arnau, trăgând de el. 

Când au ieşit în uliţa Born, au desluşit mulţime de opaițe venind 
drept la ei. Arnau a privit îndărăt; în Sfânta Maria, alte lumini se 
alăturaseră celei dintâi. 

N-aveau nicio scăpare. Paznicii strigau, vorbind între ei. Ce puteau 
face? Podeaua! L-a împins pe Joan în ţărână; micuțul înlemnise. Pe 
margini nu erau scânduri. L-a împins iar pe Joan şi amândoi s-au târât 
până la fundaţia bisericii. Joan s-a lipit de zid. Luminile au urcat pe 
scândurile groase. Paşii paznicilor au răsunat pe parchet în auzul lui 
Arnau, iar vocile lor i-au acoperit bătăile inimii. 

Au aşteptat ca oamenii să cerceteze biserica. O veşnicie! Arnau 
privea în sus, încercând să vadă ce se petrecea, şi, ori de câte ori 
lumina se strecura prin îmbinările scândurilor, se făcea mic, şi se 
ascundea şi mai tare. 

Până la urmă, paznicii s-au lăsat păgubaşi. Doi dintre ei au rămas 
pe loc şi au luminat podeaua din jur câteva clipe. Cum de nu-i auzeau 
bătăile inimii? Şi ale lui Joan. Bărbaţii au coborât de pe scândurile 
groase. Şi ale lui Joan? Arnau a întors capul spre locul unde stătuse 
micuțul. Unul din paznici a atârnat un opaiţ lângă scândurile groase, 
celălalt s-a pierdut în depărtate. Nu era! Unde se băgase, oare? Arnau 
s-a apropiat de locul unde fundaţia se unea cu scândurile groase. A 
pipăit cu mâna şi a dat peste o bortă, o mină care se deschisese 
printre zidurile fundaţiei. 

Impins de Arnau, Joan se târâse printre scânduri; nimic nu-i tăiase 
drumul, iar micuțul se tot târâse prin bortă şi prin mină, care cobora 
molcom către marele altar. Arnau îl făcuse să se târască. „[inecţi 
gura!”, îi poruncise de câteva ori. Atingerea dintre trupul său şi 
pământul din mină nu-l lăsa să audă nimic, dar Arnau trebuia să fie în 
urma lui. A auzit că intra sub scândurile groase. Doar când tunelul s-a 
lărgit, îngăduindu-i să se întoarcă şi chiar să stea în genunchi, şi-a dat 
seama Joan că era singur. Unde se afla? Putea tăia bezna cu cuțitul, 
atât era de groasă. 

— Arnau? l-a strigat. 

Vocea i-a răsunat în jur. Era ca o peşteră. Sub biserică! 


A strigat iar, de multe ori încă. Mai întâi a vorbit încet, apoi a urlat, 
dar s-a speriat de propriile sunete. Putea încerca să se întoarcă, dar 
unde era tunelul? Joan a întins braţele, dar mâinile lui n-au atins 
nimic; se târâse prea mult. 

— Arnau! a strigat iar. 

Nimic. S-a pus pe plâns. Ce era acolo? Monştri? Dacă era iadul? Era 
sub o biserică; nu spuneau că iadul era dedesubt? Dacă venea 
Necuratul? 

Arnau s-a târât prin mină. Joan n-o putuse lua decât pe acolo. Nu 
ieşise de sub scândurile groase. După ce a mers niţel, şi-a strigat 
prietenul; era cu neputinţă să fie auzit în afara tunelului. Nimic. S-a 
mai târât puţin. 

— Joanet! a strigat. Joan! s-a îndreptat. 

— Aici, i s-a răspuns. 

— Unde aici? 

— La capătul tunelului. 

— Eşti bine? 

Joan şi-a curmat tremuratul. 

— Da. 

— Atunci vino înapoi. 

— Nu pot. Arnau a oftat. Aici e ca o peşteră şi nu ştiu unde-i 
ieşirea. 

— Pipăie pereţii până când... Nu! s-a îndreptat Arnau pe loc. Să nu 
faci aşa ceva, auzi, Joan? Ar putea să mai fie şi alte tuneluri. Dacă eu 
ajung până acolo... Se vede ceva, Joan? 

— Nu, a răspuns micuțul. 

Putea merge înainte, până dădea de el, dar dacă se pierdea şi el? 
De ce era o grotă acolo jos? Aha, acum ştia cum să ajungă. Avea 
nevoie de lumină. Cu un opaiţ se puteau întoarce. 

— Aşteaptă! Mă auzi, Joan? Stai potolit şi aşteaptă-mă acolo, 
nemişcat! Mă auzi? 

— Da, te aud. Ce-ai să faci? 

— Mă duc să caut o lumină şi mă întorc. Stai acolo, nemişcat, da? 

— Da, a şovăit Joan. 

— Gândeşte-te că eşti sub Fecioară, mama ta. Arnau n-a auzit 
niciun răspuns. Joan, m-ai auzit? 

Cum să nu-l audă? s-a întrebat micuțul. Zisese „mama ta”. El n-o 
auzea. Arnau, da. Dar nici nu-l lăsase să stea de vorbă cu ea. Dar dacă 
Arnau nu voia să-şi împartă mama cu el şi-l închisese în iad? 

— Joan? a stăruit Arnau. 

— Ce? 

— Aşteaptă-mă nemişcat. 

Arnau a făcut cu greu cale întoarsă, târându-se până a ajuns iar 
sub podeaua din uliţa Born. Nemaistând mult în cumpănă, a luat 


opaițul pe care paznicul îl atârnase acolo şi a intrat iar în tunel. 

Joan a desluşit apropierea luminii. Arnau a mărit flacăra abia când 
pereţii galeriei s-au lăţit. Micuţul stătea în genunchi la doi paşi de 
ieşirea din tunel. Joan l-a privit speriat. 

— Nu-ţi fie frică, a încercat să-l ogoiască Arnau. 

Băiatul a ridicat opaițul şi a mărit iar flacăra. Ce era acolo? Un 
cimitir! Erau într-un cimitir. Din cine ştie ce pricină, sub Sfânta Maria 
se păstrase o grotă mică, asemenea unei bule de aer. Tavanul era 
atât de scund, că nici măcar nu se puteau ridica în picioare. Arnau a 
îndreptat lumina spre nişte amfore mari, aidoma chiupurilor pe care le 
văzuse în atelierul lui Grau, dar mai grosolane. Unele erau sparte şi 
lăsau la vedere leşurile din ele, dar altele nu: amfore mari, cu 
pântecele spintecat, unite între ele, şi pecetluite în mijloc. 

Joan tremura; ţintuia cu privirea un leş. 

— Stai potolit, a stăruit Arnau, apropiindu-se de el. 

Dar Joan s-a depărtat ca fulgerat. 

— Ce...? a dat să-l întrebe Arnau. 

— Să plecăm, i-a cerut Joan, oprindu-l. 

Fără să-i mai aştepte răspunsul, a intrat în tunel. Arnau l-a urmat 
şi, ajunşi sub scânduri, a stins opaițul. Nu se vedea nici ţipenie. A pus 
opaițul la loc şi s-au întors acasă la Pere. 

— Să nu spui nimic nimănui, i-a cerut lui Joan pe drum. Da? 

Joan nu i-a răspuns. 


Capitolul 14 

De când Arnau îl încredinţase că Fecioara era şi mama lui, Joan 
alerga până la biserică ori de câte ori avea o clipă liberă, şi, cu mâinile 
pe grilajul capelei Preasfântului Mântuitor, îşi băga capul printre 
zăbrele, şi rămânea cu privirile pe statuia din piatră, care îşi ţinea 
copilul pe un umăr, şi avea o navă la picioare. 

— Într-o zi n-ai să-ţi mai poţi scoate capul dintre ele, i-a atras 
luarea-aminte odată părintele Albert. 

Joan a scos capul şi i-a zâmbit. Preotul l-a ciufulit şi s-a lăsat pe 
vine lângă el. 

— O iubeşti? l-a întrebat, arătând spre capelă. 

Joan a stat în cumpănă. 

— Acum e şi mama mea, a răspuns, mânat mai mult de vrere 
decât de credinţă. 

Părintele Albert a simţit că i se urcă un nod în gât. Câte i-ar fi putut 
istorisi despre Maica Domnului! A încercat să vorbească, dar n-a 
putut. L-a îmbrăţişat pe micuţ, aşteptând să-i revină glasul. 

— Te rogi la ea? l-a întrebat când a putut vorbi. 

— Nu. Doar îi vorbesc. Părintele Albert l-a întrebat din priviri. Da, îi 
vorbesc de-ale mele. 

Preotul s-a uitat la Fecioară. 

— Dă-i înainte, fiule, dă-i înainte, a adăugat, lăsându-l singur. 


Nu i-a fost greu s-o facă. Părintele Albert s-a gândit la trei sau 
patru bărbaţi şi în cele din urmă a ales un argintar cu dare de mână. 
La ultima spovedanie anuală, meşterul se pocăise destul cu privire la 
unele preacurvii. 

— Tu eşti şi mama lui, şoptise părintele Albert ridicând privirea la 
cer, nu te superi dacă folosesc acel mic şiretlic spre folosul fiului tău, e 
drept, Maică Preacurată? 

Argintarul nu îndrăznise să spună nu. 

— Nu-i decât o mică danie pentru şcoala de pe lângă catedrală, s-a 
învoit preotul; cu ea ai să ajuţi un copil, iar Dumnezeu te va răsplăti. 

Nu-i mai rămânea decât să-i spună lui Bernat, aşa că părintele 
Albert s-a dus să-l caute. 

— Am izbutit ca Joanet să fie primit la şcoala de pe lângă catedrală, 
l-a anunţat pe când se plimbau pe plajă, pe lângă casa lui Pere. 

Bernat s-a întors la preot. 

— N-am destule parale, părinte, s-a dezvinovăţit. 

— N-are să te coste niciun gologan. 

— Ştiam că la şcoli... 

— Da, dar numai la cele din cetate. La cea de pe lângă catedrală e 
de ajuns... La ce să-l mai limpezească? Ei bine, am izbutit. S-au 
plimbat înainte. Va învăţa să scrie şi să citească, mai întâi pe 


abecedar, apoi pe psalmi şi rugăciuni. De ce oare nu spunea Bernat 
nimic? Când va împlini treisprezece ani, va putea merge la şcoala 
secundară, ca să studieze latina şi cele şapte arte liberale: gramatica, 
retorica, dialectica, aritmetica, geometria, muzica şi astronomia. 

— Părinte, i-a dezvăluit Bernat, Joanet dă ajutor în casă şi de aceea 
Pere nu mă pune să plătesc pentru el. Dacă băiatul învaţă... 

— O să-i dea de mâncare la şcoală. Bernat s-a uitat la el şi a dat 
din cap, ca şi cum se gândea. In afară de asta, a adăugat preotul, am 
şi vorbit cu Pere, şi se învoieşte să nu-ţi ceară mai mult. 

— V-aţi îngrijit mult de băiat. i 

— Da, te superi? Bernat a tăgăduit, zâmbind. Inchipuieşte-ţi că, 
mai târziu, Joanet ar putea merge la universitate, la cea din Lérida ori 
chiar la vreuna din alte ţări, la Bologna, la Paris... 

Bernat a izbucnit în hohote. 

— Dacă v-aş zice că nu, aţi fi dezamăgit, aşa-i? Părintele Albert a 
încuviinţat. Nu-i fiul meu, părinte, a urmat Bernat. De-ar fi, n-aş 
îngădui ca unul să trudească pentru celălalt, dar dacă nu mă costă 
parale, de ce nu? Băiatul merită. Poate că într-o zi chiar are să meargă 
la una dintre universităţile pe care le-aţi pomenit. 


— Eu aş prefera să stau cu caii ca tine, i-a recunoscut Joanet lui 
Arnau, când se plimbau pe plajă, chiar pe unde părintele Albert şi 
Bernat îi hotărâseră viitorul. 

— E tare greu. Joanet... Joan. Nu fac decât să rânesc şi să tot 
rânesc, şi când totul străluceşte, iese un bidiviu, şi o iau de la capăt. 
Asta când nu vine Tomâs urlând şi-mi dă vreun dârlog ori vreo curea 
să le repar. Prima dată mi-a dat una zdravănă peste ceafă, dar atunci 
a apărut tata şi... De l-ai fi văzut! Avea o furcă şi l-a înghesuit la 
perete, cu vârfurile în piept, iar el a început să bolborosească, cerând 
iertare. 

— Tocmai de-aia mi-ar plăcea să rămân cu voi. 

— Vai de mine, nu! a răspuns Arnau. De atunci nu se mai atinge de 
mine, e drept, dar mereu găseşte câte ceva prost făcut. Le 
murdăreşte el, ştii? L-am zărit. 

— De ce nu-i spui comisului Jesus? 

— Tata zice că să nu-i spun, că nu m-ar crede, fiindcă Tomás e 
prietenul lui şi are să-i ia oricând apărarea, iar baroneasa s-ar folosi de 
orice ca să se ia de noi; ne duşmăneşte. Aşa că vezi, tu înveţi cu 
duiumul la şcoală, iar eu rânesc tot ce murdăresc alţii şi înghit tot 
soiul de urlete. Au tăcut o vreme, călcând nisipul şi privind marea. 
Profită, Joan, profită, îl povăţuise Arnau deodată, repetând vorbele 
auzite din gura lui Bernat. 

Joan n-a zăbovit să se bucure de şcoală. A făcut-o chiar din ziua în 
care preotul învăţător l-a lăudat de faţă cu toţi. Băiatul a simţit un 


gâdilat plăcut şi s-a lăsat privit de colegii de clasă. De-ar fi trăit maică- 
sa! Ar fi fugit imediat la scrin şi i-ar fi spus cum fusese lăudat: cel mai 
bun, recunoscuse învățătorul, şi-l priviseră cu toţii. Nicicând nu fusese 
cel mai bun la ceva! 

In acea noapte, Joan s-a întors acasă învăluit într-un nor de fericire. 
Pere şi Mariona l-au ascultat zâmbind şi făcându-şi visuri, şi i-au cerut 
să repete vorbele pe care băiatul credea că le folosise, pierdute 
printre strigăte şi mişcări. Când au sosit Arnau şi Bernat, toţi trei s-au 
uitat la uşă. Joan a dat să fugă la ei, dar faţa fratelui l-a împiedicat: se 
vedea că plânsese, iar Bernat, ţinându-l cu mâna pe după umeri, îl tot 
strângea la piept. 

— Ce...? a întrebat Mariona, apropiindu-se de Arnau ca să-l 
îmbrăţişeze. 

Dar Bernat a oprit-o cu mâna. 

— Trebuie să înduri, a adăugat, nevorbind cuiva în chip deosebit. 

Joan a căutat privirea fratelui, dar Arnau se uita la Mariona. 

Şi au îndurat. Rândaşul Tomás nu cuteza să se ia de Bernat, dar de 
Arnau da. 

— Caută sămânță de zâzanie, fiule, încerca să-l aline Bernat când 
Arnau izbucnea iar, furios. 

— Dar nu putem trăi aşa toată viaţa, tată, s-a plâns Arnau într-o zi. 

— Nici n-o s-o facem. Am auzit că Jesus i-a atras de nenumărate ori 
luarea-aminte. Nu munceşte bine şi comisul Jesus ştie. De caii pe care 
el îi îngrijeşte nu te mai poţi atinge: sunt nărăvaşi şi muşcă. li vine lui 
rândul, fiule, nu mai e mult. 

lar urmările, cum prevăzuse Bernat, nu s-au lăsat aşteptate. 
Baroneasa se îndărătnicea ca fiii lui Grau să înveţe să călărească. Că 
Grau nu ştia să călărească, mai îndura ea, dar cei doi fii ai lui trebuiau 
să înveţe negreşit. De aceea, de câteva ori pe săptămână, după lecţii, 
Isabel şi Margarida în trăsura mânată de Jesus, iar băieţii, preceptorul 
şi rândaşul Tomâs pe jos, ducând un bidiviu de dârlogi, ieşeau din 
cetate, ducându-se la un maidan de dincolo de ziduri, unde luau rând 
pe rând lecţii de la comisul Jesus. 

El apuca cu dreapta frânghia lungă pe care o legase de frâul 
bidiviul, iar trăpaşul se vedea silit să meargă în cerc în jurul lui; în 
mâna stângă ţinea biciul cu care îl îmboldea, iar ucenicii lui încălecau 
rând pe rând, dând ocol mai-marelui peste rândaşi şi respectându-i 
poruncile şi sfaturile. 

In acea zi, din trăsura de unde îi urmărea, Tomás nu-şi lua ochii de 
la botul bidiviului; n-avea nevoie decât să tragă de el mai mult decât 
îndeobşte, doar o singură dată. Era întotdeauna un moment când 
bidiviul se speria. 

Genis Puig încălecase. 

Grăjdarul şi-a întors privirea la chipul băiatului. Frică. Băiatului îi 


era frică de cai şi stătea ţeapăn. Era mereu un moment când 
armăsarul se speria. 

Jesus a plesnit din bici, îmboldind bidiviul la galop. Calul a dat tare 
cu capul înainte şi a tras de funie. 

Tomás nu şi-a putut ascunde zâmbetul, dar acesta i s-a şters pe loc 
de pe buze, când cârligul s-a desprins de funie şi armăsarul a rămas 
slobod. Nu fusese greu să intre pe ascuns în magazia cu hamuri şi să 
taie pe dinăuntru funia, abia prinsă în cârlig. 

Isabel şi Margarida şi-au înăbuşit un țipăt. Jesus a aruncat biciul la 
pământ şi a încercat să oprească trăpaşul, dar în zadar. 

Văzând că funia se rupsese, Genis a urlat şi s-a prins de grumazul 
calului. Şi-a înfipt picioarele în coastele trăpaşului care, dezlănţuit, a 
pornit întins în galop, spre porţile cetăţii, cu Genis bălăbănindu-se în 
şa. Când bidiviul a sărit peste o mică înălţime, băiatul a fost aruncat în 
văzduh şi, după ce s-a dus de câteva ori de-a dura prin ţărână, s-a 
prăvălit cu burta peste nişte tufişuri. 

Din grajduri, Bernat a auzit mai întâi copitele cailor pe pavelele din 
patio, acela pe unde se intra în palat, apoi imediat urletele baronesei. 
In loc să vină la pas, liniştiţi, cum făceau îndeobşte, caii izbeau 
puternic în dale. Când Bernat s-a îndreptat spre ieşirea din grajduri, 
Tomás a intrat cu armăsarul. Calul era fioros, plin de sudoare, şi 
scotea aburi pe nări. 

— Ce...? a dat să întrebe Bernat. 

— Baroneasa vrea să-l vadă pe fiu-tău, a strigat Tomás, lovind 
calul. 

Ţipetele femeii sunau fără oprire dincolo de grajduri. Bernat s-a 
uitat iar la bietul cal, care bătea cu picioarele în pământ. 

— Doamna vrea să te vadă, a urlat iar Tomás, când Arnau a ieşit 
din magazie. 

Băiatul şi-a privit tatăl, iar Bernat a dat din umeri. Au ieşit în patio. 
Mânioasă şi mânuind biciul pe care îl lua cu ea ori de câte ori ieşea la 
călărit, baroneasa ţipa la comis, la preceptor, la toţi robii care se 
apropiaseră. Margarida şi Josep erau îndărătul ei. Alături de ea, plin de 
lovituri, Genis sângera cu veşmintele rupte. Când au apărut Bernat şi 
Arnau, baroneasa s-a apropiat de copil şi l-a izbit cu biciul peste faţă. 
Arnau şi-a acoperit gura şi obrajii cu mâinile. Bernat a dat să 
riposteze, dar Jesus s-a băgat între ei: 

— Priveşte aici, a tunat mai-marele peste rândaşi, dându-i lui 
Bernat funia ruptă şi cârligul. Aşa trudeşte fiu-tău. 

Bernat a privit funia şi cârligul; Arnau, cu mâinile pe faţă, s-a uitat 
şi el. Le încercase cu o zi mai înainte. Îşi ridicase privirea la tatăl lui 
tocmai când acesta se uita la uşa grajdurilor, de unde Tomâs privea la 
toate. 

— Erau bune, a strigat Arnau, luând funia şi cârligul, şi fluturându- 


le în faţa lui Jesus. S-a uitat iar la uşa grajdurilor. Erau bune, a repetat 
şi pe faţă i s-au ivit primele lacrimi. 

— Uită-te la el cum mai plânge, s-a auzit îndată. Margarida îl arăta 
pe Arnau. El poartă vinovăția pentru accident şi mai şi plânge, a spus, 
adresându-se fratelui său, Genis. Tu n-ai plâns când te-ai prăbuşit de 
pe armăsar din vina lui, a minţit. 

Josep şi Genis n-au ripostat de îndată, dar şi-au râs de Arnau. 

— Fetiţa dă apă la şoareci. 

— Da, asta face fetiţa. 

Arnau a zărit cum îl arătau cu degetul şi-şi râdeau de el. Nu putea 
sta din plâns! Lacrimile îi curgeau pe obraji, pieptul îi tresărea la fiece 
suspin. De unde stătea, a întins mâinile şi a arătat iar tuturor, chiar şi 
robilor, funia şi cârligul. 

— În loc să boceşti, ar trebui să ceri iertare că n-ai avut grijă, i-a 
cerut baroneasa după ce le zâmbise neobrăzat fiilor vitregi. 

lertare? Arnau şi-a privit tatăl cu un „de ce” în ochi. Bernat nu-şi 
lua ochii de la baroneasă. Margarida împungea neîncetat cu degetul 
spre el, şopocăind cu fraţii ei. 

— Nu, aţipat. Erau bune, a mai zis, aruncând funia şi cârligul jos. 

Baroneasa a început să dea din mâini, dar s-a oprit când Bernat a 
făcut un pas spre ea. Jesus l-a apucat pe Bernat de braţ. 

— E nobilă, i-a şoptit la ureche. 

Arnau s-a uitat la toţi şi a ieşit din palat. 


— Nu! a ţipat Isabel când, după ce aflase tot, Grau a hotărât să se 
descotorosească şi de tată, şi de fiu. Poftesc ca tatăl să rămână aici şi 
să-ţi slujească fiii. Poftesc să-şi amintească neîncetat că aşteptăm ca 
fiul său să-şi ceară iertare. Poftesc ca băiatul să-şi ceară iertare de 
faţă cu toţi în faţa fiilor tăi! Şi n-am să obţin nicicând aşa ceva dacă îi 
dai afară. Dă-i de veste că fiu-său n-are să mai vină la treabă de nu-şi 
cere iertare. Isabel ţipa şi dădea din mâini neobosită. Spune-i că până 
atunci va primi doar jumătate din simbrie şi că, de-şi caută altă slujbă, 
dăm de veste întregii Barcelone ce-a fost aici, ca să nu aibă din ce 
trăi. Poftesc să-mi ceară iertare! cerea, cuprinsă de isterie. 

„Dăm de veste întregii Barcelone.” Grau a simţit cum i se strângea 
inima. Incercase atâţia ani să-şi ascundă cumnatul, iar acum nevastă- 
sa voia ca toată Barcelona să afle de el! 

— Te rog să fii discretă, a fost tot ce i-a dat prin minte să-i spună. 

Isabel s-a uitat la el cu ochii injectaţi. 

— Poftesc să se umilească! 

Grau a vrut să spună ceva, dar a amuţit fulgerător şi a strâns din 
buze. 

— Discreţie, Isabel, discreţie, i-a cerut în cele din urmă. 

Grau s-a supus vrerii nevestei. La urma urmelor, Guiamona nu mai 


trăia; nu mai erau alte aluniţe în familie, iar ei toţi erau cunoscuţi 
drept Puig, nu Estanyol. Când Grau a plecat de la grajduri, Bernat a 
ascultat cu ochii întredeschişi noile cerinţe ale slujbei, despre care i-a 
dat de veste comisul. 


— Tată, dârlogii erau buni, s-a dezvinovăţit Arnau în timpul nopţii, 
când erau toţi trei în odăiţa lor. Mă leg! a stăruit în faţa tăcerii lui 
Bernat. 

— Dar n-o poţi dovedi, s-a băgat în vorbă Joan, ştiind ce se 
petrecuse. 

„Nu-i nevoie să mi te juruieşti, şi-a zis în gând Bernat, dar cum pot 
să te lămuresc?” Tatăl a simţit că i se rupea inima, amintindu-şi cum 
răspunsese fiul în grajdurile lui Grau: „N-am nicio vină, n-am de ce să 
cer iertare”. 

— Tată, a repetat Arnau, vă jur. 

— Dar... 

Bernat i-a poruncit lui Joan să tacă. 

— Te cred, fiule. Şi acum, la culcare. 

— Dar... a încercat încă o dată Arnau. 

— La culcare! 

Arnau şi Joan au stins opaițul, dar Bernat a stat treaz până târziu în 
noapte şi, abia când le-a auzit răsuflarea cadenţată, s-a convins că 
dormeau. Cum să-i spună că aceia voiau ca el să le ceară iertare? 


— Arnau... Vocea i-a tremurat când a văzut că fiul său se oprise din 
îmbrăcat şi se uita la el: Grau, Grau vrea să-ţi ceri iertare; altfel... 

Arnau l-a întrebat din priviri. 

— ... altfel nu-ţi va îngădui să te întorci la slujbă... 

Nici nu-şi sfârşise bine vorba, că a şi văzut cum ochii băiatului se 
făceau mai serioşi ca niciodată până atunci. Bernat a întors privirea la 
Joan, şi l-a zărit că se oprise şi el, pe jumătate dezbrăcat, cu gura 
căscată. A încercat să lege iar vorba, dar n-a putut. 

— Şi atunci? a întrebat Joan, spărgând tăcerea. 

— Credeţi că trebuie să cer iertare? 

— Arnau, eu am lăsat tot ce aveam doar ca tu să fii slobod. Mi-am 
părăsit ogoarele, care erau de veacuri ale familiei Estanyol, pentru ca 
nimeni să nu-ţi poată face ţie ceea ce îmi făcuseră mie, tatălui meu şi 
tatălui tatălui meu, iar acum o luăm de la capăt, la cheremul celor 
care-şi spun nobili; dar nu cu o deosebire: putem spune nu. Fiule, 
învaţă să-ţi foloseşti slobozia pe care ne-am dobândit-o cu atâtea 
strădanii. Numai tu poţi să hotărăşti. 

— Dar ce povaţă îmi dai, tată? 

Bernat a tăcut o clipă. 

— In loc tău, eu nu m-aş supune. 


Joan a încercat să se bage în vorbă. 

— Nu-s decât nişte baroni catalani! De iertat nu iartă decât 
Domnul. 

— Şi cum avem să trăim? a întrebat Arnau. 

— Nu-ţi face griji, fiule. Am ceva bani puşi deoparte şi cu ei ieşim 
noi la liman. O să căutăm alt loc unde să trudim. Nu numai Grau Puig 
are cai. 

Bernat n-a mai adăstat nicio zi. Chiar în acea după-amiază, când şi- 
a isprăvit truda, a început să caute slujbe pentru el şi Arnau. A găsit o 
casă nobilă, cu grajduri, şi a fost bine primit de chelar. In Barcelona o 
droaie de case pizmuiau caii lui Grau Puig şi, când Bernat a spus că el 
îi îngrijise, chelarul şi-a arătat vrerea să-i tocmească. Dar a doua zi, 
când Bernat s-a dus iar acolo, ca să i se adeverească vestea pe care 
deja o sărbătorise cu fiii lui, nici măcar nu l-au primit. „Nu plătesc 
îndestulător”, a minţit seara, la cină. A mai încercat şi la alte case 
nobile cu grajduri, dar toţi păreau dispuşi să-i tocmească, iar doua zi 
se răzgândeau. 

— N-ai să găseşti nicio slujbă, l-a dumirit până la urmă un rândaş, 
mişcat de deznădejdea de pe chipul lui Bernat care, cu capul în 
ţărână, privea dalele de piatră ale al nu ştiu câtelea grajd unde nu-l 
primeau. Baroneasa se va pune mereu de-a latul, i-a lămurit. După ce 
ai fost la noi, stăpânul meu a primit un răvaş de la baroneasă, care îl 
ruga să nu-ţi dea nicio slujbă. Imi pare rău. 


— Fecior de lele ce-mi eşti, i-a spus la ureche, în şoaptă, dar ferm, 
lungind sunetele. Rândaşul Tomâs a sărit în sus, încercând s-o ia la 
goană, dar Bernat l-a luat de gât pe la spate, strângându-l până ce s-a 
îndoit de şale. Abia atunci a slăbit strânsoarea. „Dacă nobilii primesc 
răvaşe, a chibzuit Bernat, cineva trebuie că mă iscodeşte.” „Lasă-mă 
să ies pe altă poartă”, l-a rugat pe celălalt rândaş. Tomás, care stătea 
de pândă la colţul din faţa porţii de la grajduri, nu l-a zărit ieşind; 
Bernat s-a apropiat de el pe la spate: „Tu ai potrivit dârlogii ca să se 
rupă, aşa-i? Acum ce mai vrei?” Bernat l-a strâns iar de gât. 

— Ce? Şi ce mai contează? a îngăimat Tomás. 

— Ce vrei să zici? Bernat a strâns cu putere. Rândaşul a dat din 
mâini, dar n-a scăpat. După câteva clipe, Bernat a crezut că Tomás 
stătea să leşine. l-a dat drumul şi l-a întors spre el. Ce vrei să zici? l-a 
iscodit iar. 

Tomâs a tras aer în piept de câteva ori, înainte de a răspunde. De 
cum i-a revenit sângele în obraji, un zâmbet parşiv i s-a ivit pe buze. 

— Omoară-mă de vrei, i-a cerut, vorbind întretăiat, dar ştii foarte 
bine că, de nu erau dârlogii, era orice altceva. Nu eşti decât un şerb 
fugar, iar băiatul tău, fiu de şerb fugar. N-ai să găseşti nicio slujbă în 
Barcelona. Aşa a poruncit baroneasa şi, de nu-s eu, altuia i se va 


porunci să tragă cu ochiul la tine. 

Bernat l-a scuipat între ochi. Tomás nu numai că nu s-a clintit, dar 
zâmbetul i s-a lăţit şi mai şi pe chip. 

— N-ai nicio ieşire, Bernat Estanyol. Fiul tău va trebui să ceară 
iertare. 


— Am să cer iertare, a dat înapoi Arnau în acea noapte, cu pumnii 
strânşi şi ţinându-şi lacrimile, după ce a ascultat lămuririle tatălui său. 
Nu putem să ne măsurăm puterile cu nobilii şi trebuie să trudim. 
Porcii! Porcii, porcii! 

Bernat şi-a privit fiul. „Acolo vom fi slobozi”, şi-a amintit că-i 
făgăduise când avea doar câteva luni, la vederea Barcelonei. La ce 
bun atâtea strădanii şi atâta sărăcie? 

— Nu, fiule! Stai! O să căutăm alt... 

— Ei poruncesc, tată. Nobilii poruncesc. Pe câmp, pe pământurile 
tale, în cetate. 

Joanet îi privea mut. „Trebuie să dai ascultare, să te supui 
principilor, îl învăţaseră profesorii. Omul va fi slobod în împărăţia 
Domnului, nu aici.” 

— Nu pot să poruncească în toată Barcelona. Numai nobilii au cai, 
dar putem învăţa alt meşteşug. Găsim noi ceva, fiule. 

Bernat a întrezărit o rază de nădejde în ochii fiului, care păreau să 
se facă tot mai mari, pentru a sorbi încurajarea ultimelor lui vorbe. 
„Ţi-am făgăduit slobozia, Arnau. Trebuie să ţi-o dăruiesc şi o voi face. 
Nu renunţa la ea atât de repede, băiete.” 

In zilele care au urmat, Bernat a ieşit în uliţă, în căutarea sloboziei. 
La început, când îşi sfârşea truda la grajdurile lui Grau, Tomás îl urma, 
acum o făcea cu neobrăzare, dar rândaşul s-a lăsat păgubaş când 
baroneasa a priceput că nu-i putea înrâuri pe meşteşugari, mici 
negustori ori zidari. 

— Tare greu are să găsească ceva, a încercat s-o liniştească Grau, 
când nevastă-sa a venit la el strigând cât o ţinea gura, revoltată de 
purtarea ţărănoiului. 

— Ce vrei să spui? a întrebat baroneasa. 

— Că n-are să găsească nicio slujbă. Barcelona culege acum 
roadele lipsei sale de prevedere. Isabel l-a îndemnat să urmeze; Grau 
nu preţăluia nicicând ceva în chip greşit. Recoltele din ultimii ani au 
fost o nenorocire, i-a dumirit soţul mai departe; satele sunt prea pline 
şi recoltele mici n-ajung la cetăţi. Le bagă în burtă ţăranii. 

— Dar Catalonia e foarte mare, a observat baroneasa. 

— Mă tem că greşeşti, draga mea. Catalonia e foarte mare, e de 
netăgăduit, dar de o puzderie de ani ţăranii nu mai cresc grâne, cum 
s-ar zice bucate. Acum pun in, struguri, măsline ori fructe pe care apoi 
le usucă, dar nu grâne. Schimbarea i-a îmbogăţit pe seniorii ţăranilor 


şi ne-a picat nespus de bine şi nouă, neguţătorilor, dar e greu de ţinut 
totul în cumpănă. Până acum, ne hrăneam cu grâne din Sicilia şi 
Sardinia, dar din pricina războiului cu Genova nu mai putem să le 
cumpărăm de acolo. Bernat nu va găsi nicio slujbă, dar toţi, chiar şi 
noi, vom da de greutăţi, şi totul din vina acelor nobili neghiobi. 

— Cum de vorbeşti aşa? i-a curmat spusele baroneasa, simțind că 
el vorbea şi despre ea. 

— Ai să vezi tu, iubito, a răspuns Grau, serios. Din negoţul pe care 
îl facem, noi câştigăm parale bune. Parte din ele le băgăm în propriul 
nostru negoţ. Azi nu mai navigăm ca acum zece ani; de aia şi căutăm 
fără preget să câştigăm bani. Dar moşierii nobili n-au băgat un sfanţ 
nici în ogoare, nici în unelte; de fapt, le folosesc tot pe alea rămase de 
la romani; ogoarele trebuie să se odihnească la doi ori trei ani odată, 
când, bine lucrate, scoatem din ele de două sau trei ori mai mult. 
Nobililor proprietari, pe care îi aperi atât de tare, puţin le pasă de 
viitor; nu vor decât bani uşor câştigaţi şi duc principatul de râpă. 

— Ei, că n-o fi chiar aşa, a stăruit baroneasa. 

— Păi, ştii tu la cât a ajuns cuartera*? de grâu? Soaţa nu i-a 
răspuns, iar Grau a tăgăduit, dând din cap, înainte de a urma: cam la 
o sută de sueldos. Ştii care-i preţul obişnuit? N-a mai aşteptat 
răspuns. Zece sueldos fără măcinat şi şaisprezece cu măcinat. 
Cuartera s-a scumpit de zece ori! 

— Dar noi putem mânca? a întrebat baroneasa, nemaiascunzând 
îngrijorarea ce o lovise. 

— Nu pricepi, femeie? Putem plăti grâul, dacă există, fiindcă e cu 
putinţă nici să nu existe, dacă nu cumva clipa aia a şi venit. Dar 
treaba e că, deşi grâul s-a scumpit de zece ori, norodul câştigă tot la 
fel. 

— Atunci, nu ne va lipsi grâul, i-a curmat vorba nevasta. 

— Nu, dar... 

— ... Şi Bernat nu va găsi nicio slujbă. 

— Nu cred, dar... 

— Mie doar de asta-mi pasă, i-a mărturisit Isabel înainte de a-i 
întoarce spatele, cu lehamite de atâtea lămuriri. 

— ... dar se apropie ceva teribil, a rostit Grau, când baroneasa nici 
nu-l mai auzea. 

Un an prost. Lui Bernat îi era silă să tot audă la nesfârşit aceeaşi 
desluşire. Anul prost era pomenit ori de câte ori se ducea să caute o 
slujbă. „A trebuit să dau afară jumătate din ucenici, cum vrei să-ţi dau 
ţie o slujbă?” i-a recunoscut unul. „E un an prost, n-am nici ce da de 
mâncare copiilor”, i-a recunoscut altul. „N-ai aflat? i-a trântit al treilea: 
e un an prost; mi-am cheltuit mai bine de jumătate din ce pusesem 


32 Veche unitate de măsură, egală cu 69,5 ori 74 decimetri cubi. (n.tr.) 


sub saltea pe burta copiilor, când altădată mi-ar fi ajuns a douăzecea 
parte.” „Cum să nu fi aflat?” s-a mirat Bernat. Dar a tot căutat până 
au sosit iarna şi frigul. In unele locuri nici n-a mai îndrăznit să întrebe. 
Copiilor le era foame, părinţii posteau ca să-i hrănească, iar vărsatul 
de vânt, tifosul ori difteria secerau în stânga şi-n dreapta. i 

Când Bernat nu era acasă, Arnau îi căuta în pungă. Intâi 
săptămânal, acum zi de zi; uneori, controla punga de trei ori, ştiind că 
banii din ea erau tot mai îndoielnici. 

— Care-i preţul libertăţii? l-a întrebat într-o zi pe Joan, când se 
rugau împreună la statuia Fecioarei. 

— Sfântul Grigorie spune că la început toţi s-au născut egali şi, ca 
atare, toţi erau slobozi. Joan vorbea domol, potolit, de parcă recita o 
lecţie. Spre propriul lor bine, chiar cei născuţi slobozi s-au supus unui 
senior, care să le poarte de grijă. Şi-au pierdut parte din slobozie, dar 
au dobândit un senior care să se îngrijească de ei. 

Arnau a ascultat spusele fratelui, privind la Fecioară. „De ce nu-mi 
surâzi? Sfinte Grigorie... Oare avea şi el punga pustie ca tata?” 

— Joan. 

— Spune. 

— Tu ce crezi că trebuie să fac? 

— Trebuie să iei singur hotărârea. 

— Dar tu ce crezi? 

— Ţi-am mai spus. Chiar oamenii născuţi slobozi au hotărât ca un 
senior să le poarte de grijă. 

Chiar în acea zi, fără ştirea tatălui, Arnau s-a dus acasă la Grau 
Puig. A intrat prin cuhnie, ca să nu fie zărit dinspre grajduri. Acolo a 
întâlnit-o pe Estranya, la fel de grasă, ca şi cum pe ea n-o chinuia 
foamea, stând ca o rață în faţa cazanului de pe foc. 

— Spune-le stăpânilor tăi că am venit să-i văd, a înştiinţat-o, când 
bucătăreasa l-a văzut acolo. 

Un zâmbet prostesc s-a ivit pe buzele roabei. Estranya l-a înștiințat 
pe majordomul lui Grau, iar acela pe seniorul său. L-au lăsat să 
aştepte în picioare ceasuri la rând. Intre timp, toate slugile casei s-au 
perindat prin cuhnie, vrând să-l vadă: unii zâmbeau; alţii, cei mai 
puţini dintre ei, lăsau să se întrezărească tristeţea trezită de 
capitularea lui. Arnau a înfruntat privirile tuturor, a răspuns trufaş 
celor care surâdeau, dar n-a izbutit să le şteargă batjocura de pe 
chipuri. 

N-a lipsit decât Bernat, deşi rândaşul Tomás n-a stat în cumpănă 
să-i spună că fiul lui venise să-şi ceară iertare. „Imi pare rău, Arnau, 
îmi pare rău”, îngăimase Bernat la nesfârşit, ţesălând un cal. 

Aşteptând, au început să-l doară picioarele de la nemişcarea silită 
(încercase să se aşeze, dar Estranya nu-i îngăduise), apoi a fost 
călăuzit în marele salon. Arnau n-a dat nicio atenţie fastului din 


încăpere. De cum a intrat, s-a uitat la cei cinci membri ai familiei, care 
îl aşteptau în fundul salonului: baronii în jilţ, iar cei trei veri ai lui în 
picioare, alături de ei; bărbaţii purtau ciorapi frumoşi, din mătase de 
felurite culori, pieptare până mai jos de genunchi şi cingători daurite; 
femeile aveau rochii împodobite cu perle şi nestemate. 

Majordomul l-a dus pe Arnau până în mijlocul încăperii, la câţiva 
paşi de familie. Apoi s-a întors la uşă unde, din porunca lui Grau, a 
aşteptat. 

— Te ascultăm, a zis Grau, hieratic ca întotdeauna. 

— Am venit să vă cer iertare. 

— Atunci, fă-o! i-a poruncit Grau. 

Arnau a dat să vorbească, dar baroneasa nu l-a lăsat. 

— Aşa vrei să ceri iertare? In picioare? 

Arnau a stat câteva clipe la îndoială, dar până la urmă a pus un 
genunchi pe podea. Hlizeala prostească a Margaridei a răsunat în tot 
salonul. 

— Vă cer iertare tuturor, a spus Arnau răspicat, privind drept la 
baroneasă. 

Femeia l-a străpuns cu privirile. 

„N-o fac decât pentru tata, i-a răspuns Arnau din ochi, scârbă.” 

— Picioarele! a cârâit baroneasa. Sărută-ne picioarele! Arnau a dat 
să se ridice, dar baroneasa l-a oprit. In genunchi! a ţipat de a răsunat 
tot salonul. 

Arnau i-a dat ascultare şi s-a dus spre ei în genunchi. „Doar pentru 
tata. Doar pentru tata. Doar pentru tata.” Baroneasa i-a arătat 
condurii ei din mătase, iar Arnau i-a sărutat, mai întâi stângul, apoi 
dreptul. Neridicând privirile, s-a dus către Grau, care a şovăit când 
copilul a ajuns în faţa lui, în genunchi, pironindu-i picioarele cu ochii, 
dar nevastă-sa l-a privit, scoasă din fire, şi atunci şi le-a ridicat până la 
gura băiatului, unul după altul. Verii lui Arnau şi-au imitat tatăl. Arnau 
a dat să sărute condurul de mătase arătat de Margarida, dar chiar 
când să-l atingă cu buzele, ea şi l-a tras şi s-a hlizit iar. Arnau a 
încercat din nou, dar vară-sa a mai râs o dată de el. Până la urmă, a 
aşteptat ca fata să-i atingă gura cu condurul o dată, şi încă o dată. 

Bernat a numărat paralele pe care i le plătise Grau şi le-a azvârilit 
în pungă, bodogănind. Ar fi trebuit să-i ajungă, dar... blestemaţi fie 
genovezii! Când aveau să pună capăt asediului la care supuneau 
principatul? Barcelona era hămesită. 

Bernat şi-a atârnat punga la cingătoare şi s-a dus să-l caute pe 
Arnau. Băiatul era nemâncat. L-a privit cu îngrijorare. Fusese o iarnă 
grea. Dar barem ieşiseră din ea. Câţi puteau spune aşijderea? Bernat 
a strâns din buze şi a ciufulit părul lui Arnau, înainte de a-i pune o 
mână pe umăr. Câţi nu muriseră de frig, foame şi boleşniţe? Câţi taţi 
îşi mai puteau pune mâna pe creştetul fiilor? „Cel puţin eşti viu”, s-a 
bucurat. 

In acea zi, în portul Barcelonei a sosit un barcaz cu grâne, unul 
dintre puţinele ce izbutiseră să spargă încercuirea genoveză. Grânele 
pe care le-a adus le-a cumpărat chiar cetatea, la preţuri nemaiauzit 
de mari, ca să le revândă apoi barcelonezilor la preţuri pe care aceia 
le puteau cât de cât îndura. In acea vineri, în piaţa Blat, unde se 
găsea grâul, oamenii s-au adunat încă de la primele ceasuri ale 
dimineţii, gata să se păruiască pentru a vedea cum pregăteau grâul 
măsurătorii cetăţii. 

De câteva luni, în ciuda strădaniilor depuse de sfetnicii cetăţii 
pentru a-i închide gura, un monah carmelit tuna şi fulgera împotriva 
celor puternici,  aruncându-le în cârcă relele foametei, şi 
învinovăţindu-i că  dosiseră grâu. Enoriaşii luau în serios 
propovăduielile monahului, iar zvonurile umblau prin toată cetatea; 
aşa că, în acea vineri, tot mai mulţi se agitau în piaţa Blat, se 
gâlceveau şi se apropiau, dând ghionţi, de mesele unde slujbaşii 
cetăţii măsurau grâul. 

Stăpânirea socotise cât grâu se cuvenea fiecărui barcelonez şi 
poruncise negustorului de stofe Pere Juyol, supraveghetorul oficial al 
pieţii Blat, să urmărească vânzările. 

— Mestre n-are pe nimeni! a ţipat, la câteva minute după începutul 
vânzării, un bărbat zdrenţăros, însoţit de un copil şi mai zdrenţăros 
încă. S-au dus cu toţii astă-iarnă, a adăugat. 

Măsurătorii i-au luat grâul lui Mestre, dar pârele au sporit: ăla are 
un fiu la altă masă; a cumpărat deja; n-are familie; nu-i fiul lui, l-a 
adus doar ca să ceară mai mult... 

Piaţa s-a făcut furnicar de zvonuri. Oamenii au lăsat baltă cozile, s- 
au pus pe gâlceavă, iar vorbele au ajuns sudălmi. Unul a cerut 
stăpânirii în gura mare să le scoată la vânzare grâul pe care aceea îl 
dosise, iar prostimea furioasă a zis la fel. Măsurătorii cetăţii n-au putut 


să ţină piept norodului, care s-a bulucit la tarabe; alguazilii regelui i-au 
înfruntat pe maţe-fripte şi doar hotărârea luată la iuţeală de Pere Juyol 
a mai salvat ici-colo câte ceva. Pere a dat poruncă să se ducă grâul la 
veguer, în palatul din celălalt capăt al pieţei, şi a curmat vânzarea din 
zorii acelei zile. 

Bernat şi Arnau s-au întors acasă la Grau, ca să-şi urmeze truda, 
dezamăgiţi că nu primiseră grâul atât de preţios, şi de cum au intrat, 
în faţa grajdurilor din patio, le-au povestit comisului şi celor care-au 
vrut să-i asculte cele întâmplate în piaţa Blat; toţi au aruncat cu 
sudălmi în stăpânire şi s-au plâns de foamea care îi chinuia. 

Atrasă de strigăte, baroneasa s-a bucurat de la una dintre 
ferestrele ce dădeau în patio de sărăcia şerbului fugar şi a fiului său 
neobrăzat. Privindu-i, un zâmbet i-a înflorit pe buze, la amintirea 
poruncilor date de Grau înainte de a pleca în călătorie. Nu voia ca 
datornicii lui să mănânce? 

Baroneasa a luat punga cu gologanii pentru hrana datornicilor 
popriţi în numele soţului ei, a chemat majordomul şi i-a poruncit să i-o 
încredinţeze lui Bernat Estanyol, pe care trebuia să-l însoţească fiul 
său Arnau, dacă se ivea ceva neplăcut. 

— Adu-le aminte, i-a poruncit în faţa zâmbetului complice al 
aceluia, că paralele sunt ca să plătească merindele pentru datornicii 
soţului meu. 

Majordomul a urmat porunca stăpânei, râzându-şi de neîncrederea 
tot mai mare cu care tatăl şi fiul au luat punga şi au cântărit monedele 
din ea. 

— Pentru datornici? şi-a iscodit Arnau tatăl, la ieşirea din palatul 
familiei Puig. 

— Da. 

— De ce pentru ei, tată? 

— Păi, îi datorează parale lui Grau, iar el e silit să-i ţină pe 
demâncare. 

— Şi dacă n-o face? 

Se duceau la plajă. 

— Ar fi sloboziţi, dar Grau nu vrea. Plăteşte birul cerut de rege, pe 
primar şi hrana datornicilor. Asta-i legea. 

— Dar... 

— Lasă-l, fiule, lasă-l! 

Tăcuţi, s-au întors amândoi acasă. 

In acea după-amiază, Arnau şi Bernat s-au dus la temniţă să-şi 
împlinească acea ciudată îndatorire. Aflaseră de la Joan, care în 
drumul de la şcoala de pe lângă catedrală la casa lui Pere traversa 
piaţa, că spiritele nu se liniştiseră şi, când au ajuns în uliţa Mar, care 
dădea în piaţă, venind dinspre Sfânta Maria, au auzit strigătele 
prostimii. Norodul se strânsese la palatul domnului veguer, unde era 


dosit grâul de dimineaţă şi popriţi datornicii lui Grau. 

Oamenii voiau grâul, iar mai-marii Barcelonei n-aveau oameni care 
să-l poată împărţi cu rânduială. Cei cinci sfetnici căutau o cale laolaltă 
cu domnul veguer. 

— Să se juruiască, a cerut unul dintre ei. Fără legământ nu primesc 
grâu. Să jure fiecare că ne cere doar cât are trebuinţă familia lui, şi nu 
mai mult decât se cuvine. 

— Va fi îndestulător? s-a îndoit unul dintre ei. 

— Legământul e sfânt! i-a răspuns primul. Oare nu se juruieşte 
pentru înscrisuri, nevinovăție ori îndatoriri? Oare nu se duc la altarul 
lui Sant Felix, să se juruiască pentru testamentele sacramentale? 

Aşa au anunţat dintr-un balcon al palatului unde lucra domnul 
veguer. Oamenii au dus cerința din gură în gură până la cei care nu 
putuseră s-o audă, iar preacuvioşii creştini au hotărât să se mai 
juruiască o dată în viaţă. 

Grâul s-a întors în piaţă, unde foametea nu se mistuise. Unii s-au 
juruit. Alţii s-au îndoit şi învinuiri, ţipete şi dispute s-au auzit din nou. 
Prostimea s-a înflăcărat iar şi a cerut grâul pe care, după monahul 
carmelit, stăpânirea îl dosise. 

Arnau şi Bernat tocmai ieşeau din uliţa Mar, pe diagonală cu 
palatul domnului veguer, unde începuse vânzarea grâului. În jurul lor 
oamenii strigau cât îi ţineau băierile inimii. 

— Tată, a întrebat Arnau, o să ajungă grâul şi pentru noi? 

— Aşa cred, fiule. 

Bernat nu s-a uitat la Arnau. Cum să mai ajungă grâul şi pentru ei? 
Că doar n-ajungea nici pentru un sfert dintre cetăţeni. 

— Tată, l-a iscodit băiatul, de ce datornicii au grâul asigurat, şi noi 
nu? 

Profitând de hărmălaie, Bernat s-a făcut că nu-l auzea; dar n-a 
putut să nu-l privească: era peste poate de hămesit, cu braţele şi 
picioarele numai piele şi os, iar pe faţa jigărită îi străluceau ochii 
neastâmpăraţi, care altădată zâmbeau fără nicio grijă. 

— Tată, m-ai auzit? 

„Da, a recunoscut Bernat în sinea lui, dar ce să-ţi răspund?” Că noi, 
sărmanii, suntem fraţi cu foamea? Că doar bogătanii pot să mănânce? 
Că numai ei îşi pot hrăni datornicii? Că lor nici nu le pasă de 
sărăntoci? Că fiul unui om sărman nu face nici cât cel din urmă dintre 
datornicii închişi în palatul domnului veguer?” Bernat nu i-a răspuns. 

— E grâu în palat! a ţipat, alăturându-se zarvei făcute de norod. E 
grâu în palat! a repetat şi mai tare, când cei din apropierea lui au 
amuţit şi s-au întors la el. La iuţeală, a sporit numărul celor ce se uitau 
atent la bărbatul care îi încredința că era grâu în palat. De n-ar fi, cum 
de pot hrăni datornicii? a strigat, ridicând punga cu paralele lui Grau. 
Nobilii şi bogătanii plătesc merindele datornicilor! De unde scot mai- 


marii temniţelor grâu pentru datornici? Oare îl cumpără ca şi noi? 

Scos din minţi, Bernat şi-a croit drum prin mulţime. Arnau l-a 
urmat, încercând să-i atragă luarea-aminte. 

— Ce faci, tată? 

— Oare şi cei din fruntea temniţelor trebuie să se jure asemenea 
nouă? 

— Ce-i cu tine, tată? 

— De unde scot mai-marii temniţelor grâu pentru datornici? De ce 
nu le putem da de-ale gurii fiilor noştri, dar acelora da? 

Prostimea şi-a ieşit din fire şi mai abitir după vorbele lui Bernat. De 
astă dată, măsurătorii oficiali n-au putut să mai pitească grâul la 
vreme, iar norodul i-a luat cu asalt. A fost gata să-i ucidă pe domnul 
veguer şi Pere Juyol. Au scăpat cu viaţă doar mulţumită unor alguazili, 
care i-au apărat şi i-au escortat până la palat. 

Doar puţini şi-au văzut mulţumite nevoile, căci grâul s-a spulberat 
prin piaţă, iar gloata l-a călcat în picioare, pe când doar câţiva 
încercau zadarnic să-l adune înainte de a fi şi ei călcaţi în picioare de 
concetăţenii lor. 

Cineva a ţipat că vinovaţi erau sfetnicii, iar prostimea s-a risipit în 
căutarea oamenilor de vază ai cetăţii, pitiţi prin casele lor. 

Bernat s-a lăsat cuprins de furia norodului şi a strigat mai abitir ca 
toţi, lăsându-se purtat de viitura celor ce se pierduseră cu firea. 

— Tată, tată! 

Bernat şi-a privit fiul. 

— Ce cauţi aici? l-a întrebat mergând înainte, între două urlete. 

— Eu... ce ți-a venit, tată? 

— Pleacă de aici! Asta nu-i loc pentru copii. 

— Unde să mă...? 

— la. Bernat i-a dat cele două pungi cu gologani: a lui şi cea pentru 
datornici şi mai-marii puşcăriilor. 

— Ce trebuie să fac cu...? l-a întrebat Arnau. 

— Pleacă, fiule, du-te! 

Băiatul şi-a văzut tatăl mistuindu-se în mulţime. Ultima oară i-a 
zărit ura din privire. 

— Unde te duci, tată? a strigat când deja îl pierduse din vedere. 

— Să caute slobozia, i-a răspuns o femeie, privind revărsarea 
mulţimii pe ulițele cetăţii. 

— Dar suntem slobozi, a cutezat să-i răspundă Arnau. 

— Slobozia nu poate fi soră cu foamea, băiete, l-a îndreptat femeia. 

Plângând, băiatul a luat-o la fugă prin gloată, lovindu-se de 
oameni. 


Tărăboiul a durat două zile în şir. Casa sfetnicilor şi multe alte 
reşedinţe nobile au fost prădate, iar norodul mânios, cu creierul 


înfierbântat şi mânios, a hălăduit dintr-un loc într-altul, căutând mai 
întâi merinde, apoi răzbunare. 

Două zile în şir, Barcelona s-a cufundat în haos, din pricina 
neputinței dovedite a stăpânirii, până ce un sol al regelui Alfonso, 
însoţit de trupe, a pus capăt încăierărilor. O sută de bărbaţi au fost 
întemnițați, iar alţi zece spânzurați după o judecată foarte sumară. 
Dintre cei chemaţi să dea mărturie în faţa judelui, doar puţini n-au 
recunoscut în Bernat Estanyol, bărbatul cu o aluniţă la ochiul drept, pe 
una dintre cele mai însemnate căpetenii a răzvrătirii din piaţa Blat. 


Capitolul 16 

Arnau a fugit pe toată uliţa Mar până la casa lui Pere, nearuncând 
nici măcar o privire Sfintei Maria. Pe retină avea întipăriţi ochii tatălui 
său, iar în urechi îi mai răsunau strigătele lui. Nu-l văzuse nicicând 
aşa. „Ce ţi-a venit, tată? E drept că nu suntem slobozi, cum zice 
femeia?” A intrat în casa lui Pere, neluând seama la nimeni şi nimic, şi 
s-a închis în odaia lui. Joan l-a găsit plângând. 

— A înnebunit cetatea, a spus Joan de cum a deschis uşa odăii. Ce-i 
cu tine? 

Arnau nu i-a răspuns. Frate-său a privit în doi timpi şi trei mişcări 
de jur împrejur. 

— Şi tata? Arnau şi-a tras nasul şi a împuns cu mâna spre cetate. E 
acolo? 

— Da, a bolborosit Arnau. 

Joan a retrăit încăierările pe care trebuise să le ocolească de la 
palatul episcopal până acasă. Oştenii încuiaseră porţile de la cartierul 
evreiesc şi stăteau de strajă lângă ele, ca să nu le ia cu asalt norodul, 
care prăda acum casele creştinilor. Cum să fie Bernat cu ei? Imaginea 
cetelor de înfierbântaţi care scoteau din ţâţâni uşile de la casele 
oamenilor de bine ori ieşeau cărând unelte, a revenit în memoria lui 
Joan. Era cu neputinţă. 

— Nu-i cu putinţă, a repetat cu glas tare. Arnau l-a privit din culcuş. 
Bernat nu-i ca ei. Cum se poate? 

— Nu ştiu. Era lume cu duiumul. Toţi urlau. 

— Dar, Bernat? El nu-i în stare, poate că doar... Nu ştiu, poate că 
doar caută pe cineva! 

Arnau s-a uitat la Joan. „Cum vrei să-ţi spun că el urla cel mai tare, 
că el i-a întărâtat pe oameni? Cum vrei să-ţi spun, dacă nici măcar 
mie nu-mi vine să cred?” 

— Nu ştiu, Joan. Era lume cu duiumul. 

— Fură, Arnau! li atacă pe oamenii de frunte din cetate. 

O privire a fost de ajuns. 


În noaptea aceea, cei doi copii şi-au aşteptat tatăl în deşert. A doua 
zi, Joan s-a pregătit să meargă la şcoală. 

— N-ar trebui să te duci, i-a dat povaţă Arnau. 

De astă dată, Joan i-a răspuns dintr-o privire. 


— Soldaţii regelui Alfonso au înăbuşit zavera, s-a mărginit Joan să 
spună când s-a întors acasă la Pere. 

Nici în noaptea aceea Bernat n-a venit să doarmă acasă. 

De dimineaţă, Joan şi-a luat iar rămas-bun de la Arnau. 

— Ar trebui să ieşi, i-a dat o idee. 

— Şi dacă se întoarce? Nu se poate întoarce decât aici, a adăugat 


Arnau cu glas întretăiat. 

Cei doi fraţi s-au îmbrăţişat. „Unde eşti, tată?” 

Pere a ieşit după veşti şi i-a fost mai lesne să le afle decât să vină 
acasă. 

— Imi pare rău, băiete, i-a dat în vileag lui Arnau. Pe taică-tău l-au 
poprit. 

— Unde-i? 

— În palat la domnul veguer, dar... 

Arnau fugea deja la palat. Pere s-a uitat la nevastă-sa şi a tăgăduit, 
dând din cap; bătrâna şi-a acoperit faţa cu mâinile. 

— Au fost judecaţi cât ai zice peşte, a lămurit-o Pere. O grămadă 
de martori au recunoscut că Bernat, cu aluniţa lui, a fost cea mai 
însemnată căpetenie a zaverei. De ce-o fi făcut-o? Părea... 

— Fiindcă are două guri de hrănit, l-a oprit nevastă-sa, cu lacrimi în 
ochi. 

— Avea, a îndreptat-o Pere, vorbind încetişor; l-au spânzurat în 
piaţa Blat lângă alţi nouă scandalagii. 

Mariona şi-a acoperit iar faţa cu mâinile, dar şi le-a tras brusc. 

— Arnau! a exclamat, îndreptându-se spre uşă, dar a rămas în 
drum, la vorbele soţului: 

— Lasă-l, femeie! Incepând de azi nu mai e copil. 

Mariona a dat din cap în semn că da. Pere a luat-o în braţe. 


Execuţiile s-au săvârşit pe loc din porunca deosebită a regelui. Nici 
măcar n-a fost vreme să se ridice un eşafod, iar vinovaţii au fost 
executaţi pe simple căruţe. 

Arnau a rămas ca fulgerat din fugă la intrarea în piaţa Blat. Gâfâia. 
Piaţa gemea de oameni, în picioare cu toţii şi cu spatele la el, liniştiţi, 
cu privirile pe... Deasupra oamenilor, lângă palat, se ridicau zece 
trupuri neînsufleţite. 

— Nu! Tată! 

Urletul a răsunat în toată piaţa şi oamenii s-au întors să-l vadă. 
Arnau a traversat piaţa încet, iar oamenii i-au făcut loc. Căuta printre 
cei zece... 

— Lasă-mă barem să-l anunţ pe preot, l-a rugat soţia pe Pere. 

— L-am lămurit eu. Vine îndată. 

Arnau a vomitat la vederea leşului. Oamenii s-au dat dintr-un salt 
la o parte. Băiatul a privit iar faţa de nerecunoscut, atât de vineţie că 
părea neagră, lăsată pe-o parte, ochii tatălui, deschişi într-o luptă ce 
urma să fie veşnică, ieşiţi din orbite, limba lungă, atârnând nemişcată 
din gură. A doua şi a treia oară când l-a privit a dat afară doar fiere. 

Arnau a simţit un braţ pe umeri. 

— Haide, fiule, i-a cerut Albert. 

Preotul l-a tras spre Sfânta Maria, dar Arnau nu s-a clintit. Şi-a 


privit iar tatăl, apoi a închis ochii. N-avea să-i mai fie foame. Băiatul s- 
a ghemuit, cutremurându-se înfiorător. Părintele Albert a tras de el, ca 
să-l scoată din acea lume macabră. 

— Lasă-mă, părinte! Te rog! 

Sub privirea preotului şi a celor de acolo, Arnau a făcut, clătinându- 
se, cei câţiva paşi ce-l despărţeau de eşafodul din căruţe. Se ţinea de 
pântece cu mâinile, tremurând. Când a ajuns în dreptul tatălui său, s-a 
uitat la unul dintre soldaţii care făceau de gardă lângă spânzurați. 

— Pot să-l iau de acolo? l-a întrebat. 

Ostaşul a stat în cumpănă sub ochii copilului oprit drept în faţa 
leşului ce-i fusese tată, arătându-l. Ce-ar fi făcut fiii lui dacă 
spânzuratul ar fi fost el? 

— Nu, s-a văzut silit să răspundă. 

işi dorea să nu fie acolo. Prefera să se măsoare în luptă cu un 
batalion de arapi, să fie alături de fiii lui. Ce soi de moarte mai era şi 
aia? Bărbatul nu făcuse decât să se bată pentru fiii lui, pentru copilul 
care îl întreba acum din priviri, aidoma celor din piaţă. De ce nu era 
aici domnul veguer? Doar el poruncise ca leşurile să fie înfăţişate 
vreme de trei zile în piaţă. 

— Am să aştept. 

— Au să-i ducă la porţile cetăţii, ca pe toţi cei executaţi în 
Barcelona, pentru ca oricine trece pe acolo să ştie care-i legea 
domnului veguer. 

Soldatul s-a întors cu spatele la Arnau şi a pornit să-şi facă rondul, 
care începea şi se încheia mereu cu câte un spânzurat. 

— Foame, a auzit în urma lui. Nu-i era decât foame. 

Când rondul fără rost l-a dus din nou la Bernat, copilul stătea pe 
jos, în dreptul tatălui; plângea cu capul în mâini. Ostaşul n-a îndrăznit 
să se uite la el. 

— Hai, Arnau, a stăruit părintele, din nou lângă el. 

Arnau a dat din cap a tăgadă. Părintele Albert era gata să spună 
ceva, dar l-a oprit un țipăt. Soseau rudele celorlalţi spânzurați. Mame, 
soţii, fii şi fraţi s-au îmbulzit lângă leşuri, într-o tăcere fioroasă, spartă 
doar de câte un strigăt de durere. Soldatul şi-a văzut de rond, 
răscolind în minte după ţipătul de luptă al necredincioşilor. Joan, care 
trecea prin piaţă, întorcându-se acasă, s-a apropiat de hoituri şi a 
leşinat în faţa imaginii lor înfricoşătoare. Nici măcar n-a avut timp să 
vadă că Arnau, aflat tot în acelaşi loc, se legăna acum în faţă şi-n 
spate. Chiar colegii lui Joan l-au ridicat şi l-au dus la palatul episcopal. 
Arnau nici măcar nu şi-a zărit fratele. 

Ceasurile treceau, iar Arnau nici nu-i vedea pe cei care soseau în 
piaţa Blat, mânaţi de milă, curiozitate ori porniri morbide. Doar 
cizmele oşteanului care îşi făcea rondul în faţa lui îi întrerupeau 
cadenţat gândurile. 


„Arnau, am lăsat tot ce aveam doar ca tu să fii slobod, îi amintise 
nu de mult tatăl lui. Mi-am lăsat ogoarele, care erau ale familiei 
Estanyol de veacuri, pentru ca nimeni să nu-ţi poată face ţie tot ce-mi 
făcuseră mie, tatălui meu şi tatălui tatălui meu, iar acum o luăm de la 
capăt, la cheremul celor care-şi spun nobili; dar cu o deosebire: putem 
spune nu. Fiule, învaţă să te foloseşti de neatârnarea pe care ne-am 
dobândit-o cu atâtea strădanii. Numai tu trebuie să hotărăşti.” 

„Într-adevăr putem să zicem nu, tată? Cizmele soldatului i-au 
trecut din nou prin faţa ochilor. Slobozia nu poate fi soră cu foamea. 
Dar ţie n-are să-ţi mai fie foame, tată. Şi libertatea ta?” 

— Uitaţi-vă bine la ei, copii! 

Vocea aceea... 

— Sunt călcători de lege. Uitaţi-vă bine la ei. 

Pentru prima oară, Arnau şi-a îngăduit să privească la cei ce se 
îmbulzeau în faţa leşurilor. Baroneasa şi cei trei copii vitregi ai ei 
priveau chipul chinuit al lui Bernat Estanyol. Ochii lui Arnau s-au înfipt 
în picioarele Margaridei; apoi i-a privit faţa. Verii lui erau albi ca varul, 
dar baroneasa zâmbea şi se uita la el, drept la el. Arnau s-a ridicat, 
tremurând. Nu meritau să fie cetăţeni ai Barcelonei, a auzit-o spunând 
pe Isabel. Şi-a înfipt unghiile în palmă; faţa i se îmbujorase, şi buza de 
jos îi tremura. Baroneasa zâmbea neostoit. Ce puteai aştepta de la un 
şerb fugar? 

Arnau a dat să se arunce asupra baronesei, dar soldatul s-a pus 
între ei. Arnau s-a izbit de el. 

— Ce-i cu tine, băiete? Oşteanul a urmărit privirea lui Arnau. Eu n- 
aş face-o, l-a povăţuit. Arnau a încercat să-l ocolească, dar soldatul l-a 
apucat de braţ. Isabel nu mai zâmbea; stătea ţeapănă, trufaşă, 
sfidătoare. Eu n-aş face-o, ai să te nenoroceşti, l-a auzit spunând. 
Arnau a ridicat ochii. El s-a săvârşit din viaţă, a stăruit oşteanul, tu nu. 
Stai jos, băiete! Ostaşul a simţit că Arnau dădea uşor înapoi. Stai jos, 
a stăruit. 

Băiatul s-a lăsat păgubaş, soldatul a rămas de strajă lângă el. 

— Uitaţi-vă bine la ei, copii. Baroneasa zâmbea din nou. O să 
venim şi mâine. Spânzuraţii au să stea aici până vor putrezi, aşa cum 
merită răufăcătorii fugari. 

Arnau nu şi-a putut stăpâni tremurul buzei de jos. A stat cu ochii pe 
familia Puig, până când baroneasa s-a hotărât să-i întoarcă spatele. 

„Într-o zi, într-o zi am să te văd moartă. Am să vă văd morţi pe 
toţi”, şi-a făgăduit. Ura lui Arnau i-a urmărit pe baroneasă şi pe fiii ei 
vitregi prin toată piaţa Blat. Ea făgăduise să se întoarcă a doua zi. 
Arnau a ridicat privirile către tatăl său. 

„Jur pe bunul Dumnezeu că n-au să se bucure a doua oară de leşul 
tatălui meu, dar cum? Cizmele ostaşului i-au trecut iar pe sub ochii. 
Tată, n-am să îngădui să putrezeşti atârnat de-o funie.” 


În ceasurile ce-au urmat, Arnau s-a tot chibzuit cum să fure leşul 
tatălui, dar orice i se năzărea se izbea de cizmele care treceau pe 
lângă el. Nici măcar nu-l putea da jos fără să fie văzut, iar noaptea 
aveau să aprindă torţe, torţe aprinse, torţe aprinse. Chiar atunci s-a 
ivit în piaţă Joan, palid, aproape alb la faţă, cu ochii umflaţi şi roşii, 
ostenit. Arnau s-a ridicat, iar Joan i s-a aruncat la piept, de cum a 
ajuns lângă el. 

— Arnau, eu... a bolborosit. 

— Ascultă-mă bine, l-a oprit Arnau, îmbrăţişându-l. Nu sta din 
plâns. „Nici n-aş putea, Arnau”, a recunoscut Joan în sinea lui, uimit de 
tonul fratelui. In noaptea asta, la zece, aşteaptă-mă ascuns la colţul 
unde uliţa Mar dă în piaţă; să nu te vadă nici ţipenie de om. Adu o 
pătură, cea mai mare peste care dai acasă la Pere. Şi acum, pleacă. 

— Dar... 

— Pleacă, Joan. Nu vreau să te vadă soldaţii. 

Arnau a trebuit să-şi îmboldească fratele ca să se desprindă din 
îmbrăţişare. Ochii lui Joan au zăbovit pe chipul lui; apoi s-au mai uitat 
o dată la Bernat. Băiatul s-a cutremurat. 

— Pleacă, Joan, i-a şoptit Arnau. 

In noaptea aceea, când prin piaţă nu mai trecea nici ţipenie şi doar 
rudele mai stăteau la picioarele spânzuraţilor, s-a schimbat garda şi 
noii soldaţi n-au mai trecut prin faţa leşurilor, aşezându-se în jurul 
focului pe care îl aprinseseră la un capăt al şirului de căruţe. Domnea 
liniştea şi noaptea era răcoroasă. Arnau s-a ridicat şi a trecut pe lângă 
oşteni, încercând să-şi ascundă chipul. 

— Mă duc să caut o pătură, i-a lămurit. 

Unul dintre ei l-a privit cu coada ochiului. 

A traversat piaţa Blat până la colţul cu uliţa Mar şi a rămas acolo 
câteva clipe, întrebându-se unde era Joan. Era ora convenită, trebuia 
să fi sosit. Arnau l-a chemat pe muteşte. Dar nu i-a răspuns decât 
tăcerea. 

— Joan? a cutezat să-l cheme. 

Din poarta unei case s-a strecurat o umbră. 

— Arnau? a auzit în beznă. 

— Fireşte că-s eu. Suspinul lui Joan s-a auzit la câţiva metri. Cine 
credeai că era? De ce n-ai răspuns? 

— E foarte întuneric, s-a mărginit să zică Joan. 

— Ai adus pătura? Umbra a arătat ceva. Bine, le-am spus că mă 
duceam după o pătură. Vreau să te acoperi cu ea şi să-mi iei locul. 
Mergi în vârful picioarelor, ca să pari mai înalt. 

— Ce vrei să faci? 

— O să-i pun foc, i-a răspuns când Joan ajunsese lângă el. Vreau 
să-mi iei locul. Să creadă soldaţii că tu eşti eu. Numai să stai jos, să 
stai unde am stat eu şi să nu faci nimic; doar acoperă-ţi faţa. Să nu te 


mişti. Să nu faci nimic, orice ai vedea sau orice-ar fi, ai priceput? 
Arnau n-a aşteptat răspunsul lui Joan. La sfârşit, tu vei fi eu, tu vei fi 
Arnau Estanyol şi tatăl tău n-avea niciun alt fiu. Ai priceput? Dacă 
soldaţii te întreabă... 

— Arnau. 

— Ce? 

— N-am curaj. 

— Cum? 

— N-am curaj. Au să mă afle. Când au să-l vadă pe tata... 

— Vrei să-l vezi putrezind? Vrei să-l vezi spânzurat la porţile cetăţii, 
iar corbii şi viermii să-i mănânce leşul? 

Arnau a stat câteva clipe, lăsându-şi fratele să-şi închipuie toate 
acelea. 

— Poate vrei ca baroneasa să ne mai batjocorească tatăl şi mort? 

— Nu-i un păcat? a întrebat deodată Joan. 

Arnau a încercat să-şi privească fratele în noapte, dar n-a zărit 
decât o umbră. 

— li era foame! Nu ştiu dacă o fi păcat, dar nu vreau ca tatăl nostru 
să putrezească atârnat de o funie. Eu o fac. Dacă vrei să mă ajuţi, 
pune-ţi pătura pe tine şi mărgineşte-te să nu faci nimic. Dacă nu vrei 
s-o faci... 

Fără să mai zică ceva, Arnau a făcut cale întoarsă pe uliţa Mar, iar 
Joan s-a dus în piaţa Blat, învelit în pătură, neluându-şi ochii de pe 
Bernat: o fantomă printre cei zece spânzurați din căruţe, uşor 
luminată de flăcările focului aprins de oşteni. Joan nu voia să-i vadă 
faţa, nici limba vineţie care îi atârna, dar ochii îi trădau vrerea şi 
mergea  pironindu-l cu privirea pe Bernat. Soldaţii l-au desluşit 
apropiindu-se. Estimp, Arnau a fugit acasă la Pere; şi-a luat burduful şi 
l-a golit de apă; apoi l-a umplut cu ulei de opaiţ. De lângă vatră, Pere 
şi nevastă-sa se uitau la el. 

— Eu nu exist, le-a dumirit Arnau cu un firicel de voce, 
îngenunchind în faţa lor şi luând mâna bătrânei care l-a privit, 
iubitoare. Joan va fi eu. Tatăl meu n-are decât un fiu. Aveţi grijă de el, 
dacă se întâmplă ceva. 

— Dar, Arnau... a dat să spună Pere. 

— Ssst, a zis Arnau. 

— Ce-ai de gând să faci, fiule? a stăruit bătrânul. 

— Trebuie s-o fac, i-a răspuns Arnau, ridicându-se. 


Eu nu exist. Sunt Arnau Estanyol. Soldații erau cu ochii pe el. 
„Arderea unui leş trebuie să fie un păcat”, şi-a limpezit Joan în sinea 
lui. Bernat îl privea! Joan a stat nemişcat la câţiva metri de 
spânzurătoare. Îl privea! „Asta-i gândul lui Arnau.” 

— Ai ceva, băiete? 


Unul dintre soldaţi a dat să se ridice. 

— Nu, a răspuns Joan, înainte de a privi mai departe, la ochii 
întrebători ai morţilor. 

Arnau a luat un opaiţ şi a ieşit în goana mare. A căutat noroi şi s-a 
frecat cu el pe faţă. De câte ori nu-i povestise tatăl lui de sosirea lor în 
cetatea care acum îl ucisese! A ocolit piaţa Blat pe ulițele Llet şi 
Corretgeria până pe Tapineria, chiar lângă şirul căruţelor cu 
spânzurați. Joan stătea jos, în dreptul tatălui lor, încercând să-şi 
stăpânească tremurul, care îl dădea de gol. 

Arnau a ascuns opaițul pe ulicioară, şi-a pus burduful în spate şi a 
început să înainteze târâş, încercând să ajungă îndărătul căruţelor, 
aciuate la zidurile palatului unde lucra domnul veguer. Bernat era în 
cea de-a patra căruţă, iar soldaţii sporovăiau neobosiţi în jurul focului, 
în celălalt capăt. S-a târât până la primele căruţe. Când a ajuns la a 
doua, l-a zărit o femeie; avea ochii umflaţi de plâns. Arnau a stat în 
loc, dar femeia şi-a luat privirea de pe el, adâncită în durerea ei. 
Băiatul a urcat în căruţa unde atârna tatăl lui. Joan l-a auzit şi s-a 
întors. N 

— Nu te uita! Fratele n-a mai privit în beznă. incearcă să nu mai 
tremuri atât, i-a şoptit Arnau. 

S-a întins să atingă trupul lui Bernat, dar un zgomot l-a făcut să se 
trântească la loc. A stat câteva clipe şi a repetat mişcările; alt zgomot 
l-a speriat, dar Arnau a adăstat în picioare. Oştenii tot mai tăifăsuiau. 
A ridicat burduful şi a început să toarne ulei pe leşul tătâne-său. Capul 
era destul de sus, aşa că s-a întins cât a putut şi a ţinut strâns 
burduful, astfel încât uleiul să ţâşnească. Un şuvoi vâscos a curs pe 
părul lui Bernat. Când a rămas fără ulei, a făcut cale întoarsă în 
ulicioara Tapineria. 

N-avea decât o singură şansă. Arnau ţinea opaițul la spate, ca să-i 
ascundă flăcăruia. „Trebuie să nimeresc din prima.” S-a uitat la 
soldaţi. Acum tremura el. A răsuflat din adâncul bojocilor şi, 
nemaistând la gânduri, a intrat în piaţă. Bernat şi Joan erau la vreo 
zece paşi. A aţâţat flăcăruia, lăsându-se descoperit. Acolo, în piaţa 
Blat, lumina opaiţului i-a părut asemenea zorilor unei zile fără nori. 
Oştenii s-au uitat la el. Arnau era gata s-o ia la goană, dar şi-a dat 
seama că niciunul dintre ei n-avea de gând să se mişte. „De ce-ar fi 
făcut-o? Pot oare ei să ştie că am de gând să-i pun foc tatei? Să-i dau 
foc tatei!” Opaiţul i-a tremurat în mână. Urmărit cu privirile de ostaşi, 
a ajuns la Joan. Nimeni n-a făcut nimic. Arnau a adăstat în dreptul 
tatălui său şi i-a privit leşul pentru ultima oară. Luminiţa de ulei îi 
ascundea teama şi durerea care i se citiseră mai înainte pe chip. 

Arnau a aruncat cu opaițul în leş şi i-a dat foc lui Bernat. Soldaţii s- 
au ridicat dintr-un singur salt, s-au întors către vâlvătăi şi s-au 
îndreptat spre Arnau. Cioburile opaiţului au căzut în căruţă, unde 


curgea uleiul de pe trupul lui Bernat, care începuse să ardă. 

— Hei! a auzit băiatul că strigau oştenii în urma lui. 

Arnau a dat s-o ia la goană, dar l-a văzut pe Joan tot lângă căruţă, 
împietrit sub pătură. Indureraţi, ceilalţi priveau muţi vâlvătăile, 
cufundaţi în propria durere. 

— Stai! Stai, în numele regelui! 

— Mişcă-te, Joan. Arnau s-a întors la soldaţii care fugeau de-acum 
spre el. Mişcă-te! Ai să arzi! 

Nu-l putea lăsa pe Joan acolo. Uleiul răspândit pe jos se apropia de 
trupul tremurător al fratelui său. Voia să-l scoată de acolo, când 
femeia care îl zărise mai înainte s-a aşezat între ei. 

— Fugi! l-a grăbit. 

S-a smuls din mâna primului soldat şi a luat-o la goană. A fugit pe 
uliţa Bòria către arcadele Nou, urmărit de strigătele ostaşilor. Cu cât 
aveau să-l urmărească mai mult, cu atât urmau să se întoarcă mai 
târziu la tatăl lui şi să stingă focul, şi-a zis în sinea lui, fugind. Oştenii, 
bătrâni şi încărcaţi cu tot echipamentul, nu puteau să ajungă din urmă 
un puşti ale cărui picioare le mişca focul însuşi. 

— In numele regelui! a auzit în spate. 

Un fluierat i-a atins urechea dreaptă. A auzit cum lancea se rupea 
în pământ, în faţa lui. A traversat ca fulgerul piaţa Llana, pe când mai 
multe sulițe nu nimereau ţinta, a alergat prin faţa capelei Bernat 
Marcus şi a ajuns în uliţa Carders. Strigătele oştenilor se pierdeau în 
depărtare. Nu mai putea să alerge până la arcadele Nou, unde 
negreşit se postaseră sumedenie de ostaşi. În jos, spre mare, putea să 
ajungă la Sfânta Maria; în sus, spre munte, la San Pere de les Puelles, 
dar apoi avea să dea iar de ziduri. 

A ales marea şi a fugit într-acolo. A ocolit mănăstirea Sant Augustin 
şi s-a pierdut în babilonia ulicioarelor care se deschideau dincolo de 
mahalaua Mercadal; sărea peste zăplazuri, traversa pometuri, 
căutând mereu bezna. Când a fost sigur că nu-l mai urmărea decât 
ecoul paşilor lui, a încetinit pasul. Urmând cursul lui Rec Comtal, a 
ajuns în Pla d'en Llull, lângă mănăstirea Santa Clara, şi de acolo, în 
piaţa Blat şi uliţa Born, la biserică, refugiul lui. Dar, când să intre sub 
scara de lemn de la poartă, ceva i-a atras luarea-aminte: un opaiţ 
aruncat la pământ, a cărui flăcăruie se chinuia să nu moară. A scrutat 
locul din jurul flăcăruii, unde a zărit un alguazil, şi el la pământ, 
nemişcat, căruia îi curgea prin colţul gurii un firicel de sânge. 

Inima a început să-i bată mai tare. De ce? Alguazilul trebuia să 
apere Sfânta Maria. Ce folos putea avea...? Fecioara! Capela 
Preasfântului Mântuitor! Banii puşi la loc sigur de bastaixos! 

Arnau n-a stat la gânduri. li executaseră tatăl; nu putea îngădui să- 
i mai fie necinstită şi mama. A intrat tiptil în Sfânta Maria prin spărtura 
din poartă şi s-a îndreptat către deambulatoriu. In stânga lui, separată 


de spaţiul dintre cei doi contraforți, era capela Preasfântului 
Mântuitor. A traversat biserica şi s-a pitit îndărătul unor coloane din 
marele altar. De acolo a auzit zgomotele ce veneau din capela 
Preasfântului Mântuitor, pe care n-o vedea. S-a strecurat spre 
următoarea coloană şi abia atunci a desluşit-o prin spaţiul dintre 
coloane, luminată ca îndeobşte de lumânările aprinse. 

Din capelă, un bărbat suia pe grilaj. Arnau şi-a privit Fecioara. Totul 
părea în bună rânduială. Atunci? Şi-a plimbat în grabă privirea prin 
capela Preasfântului Mântuitor; racla în care toţi bastaixos îşi ţineau 
paralele strânse era deschisă. In vreme ce furul urca înainte, lui Arnau 
i s-a părut că auzea clinchetul monedelor pe care prietenii bastaixos 
le adunau în racla cu bani pentru orfanii şi văduvele lor. 

— Fur ce eşti! a strigat, năpustindu-se asupra grilajului care 
închidea capela. 

Dintr-un salt, s-a căţărat pe gratii şi l-a izbit pe bărbat în piept. 
Surprins, furul s-a prăvălit cu zgomot. N-a avut vreme să stea la 
gânduri. Bărbatul s-a ridicat cât ai clipi, dându-i un pumn fioros drept 
în faţă. Arnau s-a prăbuşit cât era de lung cu faţa în sus, pe dalele din 
Sfânta Maria. 

Probabil că lunecase, dând să fugă, după ce furase din raclă 
paralele economisite de bastaixos, a hotărât unul dintre ofiţerii 
regelui, în picioare, alături de Arnau, care nu-şi prea venise în fire. 

Părintele Albert a făcu semn cu capul că nu. Cum să facă Arnau o 
asemenea fărădelege? Racla cu bani din capela Preasfântului 
Mântuitor, de lângă Fecioara lui! Oştenii îl zăriseră doar cu vreo două 
ore înainte de a se crăpa de ziuă. 

„E cu neputinţă”, a şoptit în sinea lui. 

— Ba da, părinte, a stăruit ofiţerul. Băiatul avea la el punga asta, a 
mai zis, arătându-i punga cu banii lui Grau pentru mai-marele 
puşcăriei şi deţinuţi. Ce să facă un băieţaş cu atâtea parale? 

— Şi faţa lui? s-a băgat în vorbă alt soldat. De ce să-şi frece un om 
faţa cu noroi dacă nu vrea să fure? 

Părintele Albert a făcut iar semn cu capul că nu, ţintuind cu 
privirea punga pe care ofiţerul o ţinea ridicată. Ce făcea acolo la ceas 
târziu din noapte? De unde avea punga? 

— Ce faceţi? i-a întrebat pe ofiţeri, văzând că-l luau pe Arnau de 
jos. 

— İl ducem cu noi la temniţă. 

— Nici vorbă, s-a auzit spunând. 

Poate că totul avea un temei. Era cu neputinţă ca Arnau să fi 
încercat să fure din racla cu bani pusă acolo de bastaixos. Arnau nici 
vorbă. 

— E un fur, părinte. 

— Asta va trebui să hotărască judecata. 

— Şi aşa va face, a încuviinţat ofiţerul, pe când soldaţii lui îl luau pe 
Arnau de subsuori, dar va aştepta hotărârea în temniţă. 

— Dacă trebuie să meargă la temniţă, îl ducem la cea episcopală, 
s-a răstit preotul la ei. Crima a fost comisă la loc sfânt, ca atare 
băiatul e sub jurisdicţia bisericii, nu a domnului veguer. 

Ofiţerul s-a uitat oşteni, la Arnau şi, cu un semn de neputinţă, le-a 
dat poruncă să pună copilul jos, aşa că l-au lăsat să cadă. Pe buze i s- 
a ivit un zâmbet cinic, când a văzut cum faţa băiatului se izbise 
năprasnic de pământ. 

Părintele Albert s-a uitat la ei furios. 

— Deşteptaţi-l, le-a cerut, scoțând din buzunar cheile capelei, 
descuind grilajul şi intrând acolo. Vreau să aud ce are de mărturisit 
băiatul. 

S-a apropiat de racla cu bani, ale cărei trei încuietori fuseseră 
rupte, şi a desluşit că era goală; din capelă nu lipsea nimic, nici nu 
fusese prăpădit nimic. „Ce-a fost, Sfântă Fecioară, a întrebat-o în 
tăcere pe Maica Domnului, cum ai îngăduit ca Arnau să comită o 
asemenea faptă?” A auzit cum oştenii aruncau apă peste chipul 


băiatului şi a ieşit din capelă chiar când niscai bastaixos, anunţaţi că 
le fuseseră furaţi gologanii din racla lor, intrau în lăcaş. 

Simţind apa îngheţată, Arnau s-a deşteptat şi s-a văzut înconjurat 
de ostaşi. Şuieratul suliţei din uliţa Baria i-a răsunat din nou în urechi. 
Fugea în faţa lor. Cum de-l ajunseseră din urmă? Se împiedicase? 
Feţele soldaţilor s-au aplecat asupra lui. Tatăl său! Ardea! Trebuia să 
scape! Arnau s-a ridicat, încercând să împingă un soldat, dar ei l-au 
oprit fără nicio greutate. 

Trist, părintele Albert a desluşit cum se bătea băiatul să scape din 
mâinile soldaţilor. 

— Vreţi să mai ascultați ceva, părinte? i-a aruncat ironic ofiţerul. 
Mărturisirea vă pare îndestulătoare? arătându-l pe Arnau, care era 
înnebunit. 

Părintele Albert şi-a acoperit faţa cu mâinile şi a oftat. Apoi s-a 
îndreptat domol către locul unde soldaţii îl ţineau nemişcat pe Arnau. 

— De ce-ai făcut-o? l-a întrebat, odată ajuns în faţa lui. Ştii că era 
racla cu bani a prietenilor tăi, bastaixos. Că din paralele de acolo ei îşi 
acoperă nevoile văduvelor şi orfanilor, îşi îngroapă morţii, fac 
binefaceri, o împodobesc pe Fecioară, mama ta, şi că tot cu bani din 
ea bastaixos ţin mereu aprinse lumânările cu care o luminează. De ce- 
ai făcut-o, Arnau? 

Băiatul s-a potolit văzându-l pe preot, dar ce căuta el aici? Racla cu 
paralele strânse de bastaixos, furul! Il lovise, dar ce se mai 
întâmplase? Cu ochii larg deschişi, s-a uitat jur împrejur. Din spatele 
oştenilor îl privea o mare de feţe cunoscute, aşteptându-i răspunsul. l- 
a recunoscut pe Ramon şi pe Ramon cel Mic, Pere, Jaume, şi Joan, 
care încerca să vadă tot, stând în vârful picioarelor, pe Sebastià şi fiul 
lui, Bastianet, ca şi puzderie de alţi bastaixos, cărora le dăduse de 
băut şi alături de care trăise clipe de neuitat la ieşirea din host, la 
Creixell. Îl învinovăţeau pe el! Asta era! 

— Eu n-am... a bolborosit. 

Ofiţerul şi-a luat privirile de pe punga cu gologanii lui Grau şi Arnau 
a dus mâna acolo unde trebuia să fie. Nu voise s-o lase sub saltea, ca 
nu cumva baroneasa să-i pârască, şi Grau să fie învinuit, iar acum... 
Blestematul de Grau! Blestemata de pungă! 

— Asta cauţi? i-a strigat ofiţerul. 

Un vuiet s-a ridicat dinspre bastaixos. 

— N-am fost eu, părinte, s-a apărat Arnau. 

Ofiţerul a hohotit şi oştenii i s-au alăturat deîndată. 

— Ramon, n-am fost eu. Vă jur, a repetat, privind drept la 
bastaixos. 

— Atunci ce căutai aici noaptea? De unde ai luat punga? De ce ai 
încercat să fugi? De ce ai noroi pe faţă? 

Arnau şi-a dus o mână la faţă. Noroiul se uscase. 


Punga! Ofiţerul i-o legăna în faţa ochilor. Estimp, soseau tot mai 
mulţi bastaixos şi-şi povesteau între ei, pe şoptite, cele petrecute. 
Arnau privea cum se legăna punga. Blestemată să fie! apoi i-a zis 
direct preotului: 

— Era un bărbat, a povestit. Am vrut să-l opresc, dar n-am putut. 
Era foarte puternic. 

Hohotele  neîncrezătoare ale ofițerului au răsunat iar în 
deambulatoriu. 

— Arnau, l-a îndemnat părintele Albert, răspunde la întrebările 
ofițerului. 

— Nu, nu pot, a recunoscut, provocând zarvă printre ofiţeri şi 
soldaţi, şi nelinişte printre bastaixos. 

Părintele Albert a amuţit, pironindu-l cu privirea pe Arnau. De câte 
ori ascultase asemenea vorbe? Câţi enoriaşi nu se învoiseră să-şi 
mărturisească păcatele? „Nu pot, îi spuneau, cu frica întipărită pe 
obraz; dacă s-ar afla...” Fireşte, gândea preotul, dacă se afla de furtul, 
preacurvia ori blasfemia lor puteau fi băgaţi la răcoare, şi atunci el 
trebuia să stăruie, juruindu-le că le va păstra veşnic taina, până când 
îşi deschideau conştiinţele în faţa lui Dumnezeu şi a iertării. 

— Mie mi-ai povesti între patru ochi? l-a întrebat. 

Arnau a  încuviinţat şi preotul a făcut semn spre capela 
Preasfântului Mântuitor. 

— Aşteptaţi aici, le-a cerut celorlalţi. 

— Vorbim despre racla cu paralele adunate de bastaixos, s-a auzit 
o voce dindărătul oştenilor. Ar trebui să fie de faţă şi un bastaix. 

Părintele Albert a încuviinţat, cu ochii pe Arnau. 

— Ramon? l-a întrebat. 

Băiatul a încuviinţat iar şi toţi trei au intrat în capelă. Acolo Arnau a 
lepădat tot ce ascundea. Le-a istorisit despre rândaşul Tomás, tatăl 
lui, punga lui Grau, misiunea încredinţată de baroneasă, zaveră, 
execuţie, foc, urmărire, despre furtul banilor din raclă, lupta lui fără 
noroc. Le-a dezvăluit că-i era frică să nu se afle că aceea era punga lui 
Grau şi să nu fie întemnițat fiindcă îi pusese foc tatălui său mort. 

Lămuririle s-au lungit. Arnau n-a ştiut să-l descrie pe bărbatul care 
îl lovise; era beznă, a spus, răspunzând întrebărilor pe care i le 
puneau cei doi, dar era mare şi puternic, asta da. In cele din urmă, 
preotul şi Ramon s-au uitat unul la altul; îl credeau pe Arnau, dar cum 
să-i dumirească pe oamenii care încă mai bombăneau afară din 
capelă că nu fusese el? Preotul s-a uitat la Fecioară, la racla cu bani 
deschisă şi a ieşit din capelă. 

— Cred că băiatul e cu dreptate, i-a anunţat pe cei ce adăstau 
afară, în deambulatoriu. Cred că nu ela golit racla de bani; mai mult, 
a încercat să evite furtul lor. 

Ramon ieşise în urma lui şi încuviinţa. 


— Atunci, a întrebat ofiţerul, de ce nu-mi poate răspunde la 
întrebări? 

— Cunosc temeiurile. Ramon a încuviinţat pe loc. Şi-s îndestulător 
de încredinţătoare. Cine nu-mi dă crezare să spună. Toţi au tăcut 
mâlc. Şi acum, unde-s căpeteniile breslei? Trei bastaixos s-au înfăţişat 
părintelui Albert. Fiecare dintre voi are câte una dintre cheile cu care 
se deschide racla cu bani, e drept? Cei trei s-au învoit. Vă juruiţi că 
această raclă cu bani a fost deschisă doar de voi în bună înţelegere şi 
în faţa a zece confraţi, aşa cum cere rânduirea? Cei trei bărbaţi de 
frunte s-au juruit cu glas tare, pe acelaşi ton cu care îi întreba preotul. 
Vă juruiţi, deci, că ultima însemnare din catastiful raclei cu bani arată 
paralele puse? Cei trei oameni de vază s-au juruit încă o dată. ŞI 
Domnia Ta, ofiţerule, te juri că aceasta e punga pe care o avea băiatul 
la el? Ofiţerul s-a învoit şi el. Te juri că are aceleaşi parale ca atunci 
când ai găsit-o? 

— Aduceţi jignire unul ofiţer al regelui Alfonso! 

— Te juri ori nu? a strigat preotul la el. 

Câţiva bastaixos s-au apropiat de el, cerându-i din priviri să 
răspundă. 

— Mă leg. 

— Bine, a urmat părintele Albert; acum mă duc după catastiful 
raclei. Dacă băiatul e furul, paralele din pungă trebuie să fie într-un 
număr egal ori mai mare decât ultimul înscris; dacă-i mai mic, va 
trebui să-i dăm crezare. 

O şoaptă de aprobare s-a ridicat dintre basta'xos. Cei mai mulţi s- 
au uitat la Arnau; toţi băuseră apă proaspătă din burduful lui. 

După ce i-a dat lui Ramon cheile capelei, poruncindu-i s-o închidă, 
părintele Albert s-a dus acasă să ia catastiful care, după rânduiala 
aprobată de bastaixos, trebuia să stea la un al treilea. După câte îşi 
amintea, era cu neputinţă ca în raclă să fie tot atât de mulţi gologani 
cu cei pe care Grau îi dădea mai-marelui închisorii pentru hrana 
datornicilor, ci cu mult mai mulţi. Faptul avea să fie o dovadă 
negreşită, a recunoscut în sinea lui, zâmbind. 

Pe când părintele Albert lua catastiful şi se întorcea la Sfânta 
Maria, Ramon a închis cu cheia grilajul capelei. A zărit sclipind ceva 
înăuntru, s-a apropiat şi, nepunând mâna, a privit. N-a dezvăluit nimic 
nimănui. A încuiat grilajul şi s-a dus la ceata de bastaixos care îl 
aştepta pe preot, în jurul lui Arnau şi al soldaţilor. 

Ramon le-a şoptit ceva la trei dintre ei şi au plecat cu toţii din 
biserică, fără să-i fi zărit cineva. 

— După catastiful raclei cu bani, a apreciat părintele Albert, dându- 
| căpeteniilor ca să verifice, în ea erau şaptezeci şi patru de dinari şi 
cinci sueldos. Număraţi paralele din pungă, a adăugat, adresându-i-se 
ofițerului. 


Înainte de a trage de băierile pungii, ofiţerul a dat din cap în semn 
că nu. lnăuntrul ei nu puteau fi şaptezeci şi patru de dinari. 

— Treisprezece dinari, a socotit, dar, a strigat, băiatul poate avea 
un complice care să fi luat partea ce lipseşte! 

— Şi de ce să-i fi lăsat complicele cei treisprezece dinari lui Arnau? 
a întrebat un bastaix. 

S-a auzit o şoaptă de aprobare. 

Ofiţerul s-a uitat la bastaixos. Din delăsare, a dat să spună, din 
grabă, de mânios ce era, dar ce însemnătate mai avea? Unii dintre ei 
se apropiaseră de-acum de Arnau şi îl băteau pe spate ori îi ciufuleau 
părul. 

— Şi de n-a fost băiatul, cine să fi fost? a întrebat. 

— Cred că ştiu cine, s-a auzit răspunsul lui Ramon dindărătul 
marelui altar. 

In spatele lui, cei doi bastaixos cu care vorbise târau cu greutate 
un bărbat corpolent. 

— Trebuia să fie el, a zis cineva din ceata de bastaixos. 

— Acela-i bărbatul! a exclamat Arnau în acelaşi timp. 

Mallorchinul:* fusese întotdeauna un bastaix arţăgos, până când 
căpeteniile breslei aflaseră că avea o ţiitoare şi-l dăduseră afară. 
Niciun bastaix nu avea voie să preacurvească. Şi nici muierea lui; în 
asemenea caz, acel bastaix era dat afară din confrerie. 

— Ce zice băiatul? a strigat  mallorchinul, ajungând în 
deambulatoriu. 

— Te acuză că ai furat racla în care bastaixos adunau gologani, i-a 
răspuns părintele Albert. 

— Minte! 

Preotul l-a căutat cu privirea pe Ramon, dând uşor din cap. 

— Şi eu te acuz! a strigat bărbatul, împungându-l cu degetul. 

— lar el minte. 

— Ai să ai prilejul s-o dovedeşti în cazanul din mănăstirea Sfintelor 
Cruci. 

Fusese comis un delict într-o biserică, iar legiuirile de Pace şi 
Armistiţiu cereau ca nevinovăția să fie dovedită prin încercarea cu apă 
clocotită. 

Mallorchinul s-a făcut alb ca varul. Cei doi ofiţeri şi oştenii l-au 
privit uluiţi pe preot, dar el le-a făcut semn să tacă. Incercarea cu apă 
clocotită nu fusese anulată, dar în multe prilejuri preoţii îi amenințau 
pe bănuiţi că le vor băga mâinile şi picioarele într-un cazan cu apă 
clocotită. 

Părintele Albert şi-a mijit ochii şi s-a uitat la mallorchin. 

— Dacă băiatul şi cu mine minţim, vei putea nesmintit să-ţi bagi 

braţele şi picioarele în apă clocotită, ca să arăţi că nu eşti vinovat. 

— Sunt neprihănit, a bâiguit mallorchinul. 

— i-am mai zis că ai să ai prilejul s-o arăţi, i-a repetat preotul. 

— De eşti neprihănit, s-a băgat în vorbă Ramon, lămureşte-ne ce 
căuta pumnalul tău în capelă. 

Mallorchinul s-a întors la Ramon. 

— E o cursă! i-a zis pe loc. L-o fi pus cineva ca să arunce vinovăția 
pe mine. Băiatul! Sigur a fost el! 

Părintele Albert a deschis iar grilajul capelei Preasfântului 
Mântuitor şi a luat de acolo un pumnal. 

— Acest jungher e al tău? l-a iscodit, apropiindu-i-l de ochi. 

— Nu. Nu. 

Mai-marii breslei şi niscai bastaixos s-au apropiat de preot şi i l-au 
cerut ca să-l cerceteze. 

— Sigur că-i al lui, a zis unul dintre oamenii de vază, cu el în mână. 

Cu şase ani în urmă, din pricina încăierărilor ce aveau loc cu 
duiumul în port, regele Alfonso interzisese ca bastaixos şi oamenii 
slobozi care lucrau acolo să mai poarte cuțite şi arme albe. Singurele 
îngăduite erau jungherele boante. Mallorchinul nu dăduse ascultare 
poruncii regale şi se fudulea cu un pumnal magnific, cu vârf, pe care-l 
arătase tuturor de nenumărate ori ca să se dea mare cu neascultarea 
lui. Numai când îl ameninţaseră cu alungarea din breaslă se învoise 
să-l pilească în Fierărie. 

— Mincinosule! a sărit un bastaix. 

— Hoţule! a strigat altul. 

— Cineva mi l-a furat ca să dea vina pe mine! a ţipat acesta, 
măsurându-şi puterile cu cei doi bărbaţi care îl ţineau strâns. 

Şi-a făcut apariţia ultimul dintre cei trei bastaixos care se duseseră 
cu Ramon să-i răscolească mallorchinului casa, în căutarea paralelor 
furate. 

— la priviţi aici, a strigat, ridicând o pungă şi dându-i-o preotului 
care, la rândul său, i-a dat-o ofițerului. 

— Şaptezeci şi patru de dinari şi cinci sueldos, a zis ofiţerul, după 
ce numărase banii din ea. 

Pe măsură ce ofiţerul numărase, toţi bastaixos închiseseră cercul în 
jurul mallorchinului. Niciunul dintre ei nu putea să aibă atâţia bani! 
Când acesta dovedi numărătoarea, s-au aruncat asupra furului. Au 
suduit, au dat în el cu picioarele şi pumnii, l-au scuipat. Soldaţii au 
stat deoparte, iar ofiţerul a dat din umeri, cu ochii la părintele Albert. 

— Suntem în casa Domnului! a strigat preotul, dând să-şi croiască 
drum printre bastaixos. Suntem în casa Domnului! a strigat iar, 
apropiindu-se de mallorchin, care se chircise pe jos. E drept că 
bărbatul e un fur şi pe deasupra şi laş, dar merită să fie judecat. Nu 
puteţi să vă purtaţi ca mişeii. Duceţi-l la episcop! i-a poruncit 


ofițerului. 

Pe când preotul se adresa ofițerului, cineva i-a tras altă lovitură de 
picior mallorchinului. Şi o droaie l-au scuipat, pe când soldaţii îl ridicau 
de jos şi îl luau cu ei. 


După ce soldaţii au plecat din Sfânta Maria, ducându-l cu ei pe 
mallorchin, toţi bastaixos s-au apropiat de Arnau, zâmbindu-i şi 
cerându-i iertare. Apoi au plecat la casele lor. In cele din urmă, în faţa 
capelei Preasfântului Mântuitor, din nou deschisă, n-au rămas decât 
părintele Albert, Arnau, cei trei mai-mari ai breslei şi cei zece martori 
ceruţi de lege pentru racla cu paralele adunate de bastaixos. 

Preotul a pus banii în raclă şi a înscris în catastif toată pătărania 
din timpul nopţii. Se crăpa de ziuă şi cineva se dusese să cheme un 
lăcătuş care să repare cele trei broaşte; trebuiau să aştepte cu toţii să 
fie închisă iar. 

Părintele Albert a pus o mână pe umărul lui Arnau. Doar atunci şi-a 
amintit cum stătea băiatul aşezat în dreptul leşului lui Bernat, care 
atârna în funie. Şi-a şters focul din minte. Era doar un copil! S-a uitat 
la Fecioară. „Ar fi putrezit în poarta cetăţii, a pledat pe muteşte; dar 
ce însemnătate mai are! E doar un copil şi acum nu mai are nimic: nici 
tată, nici din ce să trăiască.” 

— Cred, a hotărât fulgerător, că ar trebui să-l primiţi pe Arnau 
Estanyol în breasla voastră. 

Ramon a zâmbit. Odată reîntronată liniştea, şi el chibzuise la 
spusele puştiului. Ceilalţi, chiar şi Arnau, s-au uitat uluiţi la preot. 

— E doar un copil, a obiectat unul dintre mai-mari. 

— E slăbuţ. Cum să ducă greutăţi ori pietre în cârcă? s-a mirat 
altul. 

— E foarte tânăr, s-a împotrivit al treilea. 

Arnau se uita la toţi cu ochii cât cepele. 

— Tot ce spuneţi e de netăgăduit, a răspuns preotul, dar nici trupul 
firav, nici puterile, nici tinereţea nu l-au împiedicat să vă apere 
paralele. Dacă n-ar fi fost el, racla v-ar fi acum goală. 

Toţi bastaixos s-au uitat câteva clipe la Arnau. 

— Cred că putem încerca, s-a învoit până la urmă Ramon, şi de-i 
bun... 

Unul din ceată a zis că da. 

— Bine, s-a învoit până la urmă şi o căpetenie de-a breslei, 
privindu-şi soţii, dintre care niciunul n-a zis că nu, o să-l primim de 
încercare. Dacă în viitoarele trei luni se arată de ispravă, îl primim ca 
bastaix. Va fi plătit după truda lui. la, a adăugat, dându-i pumnalul 
mallorchinului, pe care încă îl mai avea la el; acela-i cuțitul tău de 
bastaix. Părinte, scrieţi-l în catastif, să n-aibă niciun soi de necaz. El, 
un bastaix. De l-ar vedea tătâne-său! 


Capitolul 18 

— Cine era? Îl cunoşti, băiete? 

Incă mai răsunau în piaţă alergăturile şi strigătele cu care ostaşii 
încercau să-l oprească pe Arnau, care fugea, dar Joan nu-i mai asculta: 
trosnetul leşului lui Bernat, care ardea, încă îi mai suna în urechi. 

Ofiţerul de noapte, rămas lângă eşafod, l-a scuturat pe Joan şi a 
repetat întrebarea. 

— II cunoşti? 

Dar Joan nu şi-a luat ochii de pe cel care-i fusese tată, ajuns tot o 
făclie. 

Ofiţerul l-a scuturat până l-a făcut pe copil să se întoarcă spre el, 
cu privirea pierdută şi dinţii clănţănind. 

— Cine era? De ce i-a pus foc tatălui tău? 

Joan nici măcar n-a auzit întrebarea. A început să tremure. 

— Nu poate vorbi, s-a băgat în vorbă femeia care îl îndemnase pe 
Arnau să fugă, îl trăsese din flăcări pe Joan, înmărmurit şi recunoscuse 
în Arnau pe băiatul care-l veghease pe spânzurat toată noaptea. 
„Dacă eu aş îndrăzni să fac deopotrivă, şi-a spus în sinea ei, trupul 
bărbatului meu n-ar putrezi pe ziduri, ciugulit de păsări.” Da, băiatul 
făcuse tot ce fiecare dintre cei de acolo îşi dorea să facă, iar ofiţerul... 
Era ofiţerul de noapte, aşa că nu-l putuse recunoaşte pe Arnau; pentru 
el, fiul era celălalt, cel din dreptul tatălui. Femeia l-a îmbrăţişat pe 
Joan şi l-a dezmierdat. 

— Trebuie să aflu cine i-a pus foc, a stăruit ofiţerul. 

Cei doi s-au alăturat oamenilor care priveau leşul lui Bernat. 

— Ce însemnătate mai are? a şoptit femeia, cu ochii pe Joan care 
se cutremura. Copilul e mort de spaimă şi de foame. 

Soldatul a mijit din ochii; apoi a dat încetişor din cap în semn că da. 
Foame! Şi lui îi murise un copil mic: copilul începuse să piardă din 
greutate până ce un guturai oarecare îl dăduse gata. Soţia lui îl 
îmbrăţişa aidoma femeii de colo pe băiat. lar el îi vedea pe amândoi, 
ea plângând şi micuțul căutând adăpost la pieptul ei, aidoma... 

— Du-l acasă! i-a poruncit ofiţerul femeii. 

„Foame, a şoptit, privind iar leşul în flăcări al lui Bernat. Blestemaţii 
de genovezi!” 


Se crăpase de ziuă în Barcelona. 

— Joan! a strigat Arnau de cum a deschis uşa. 

De lângă vatra lângă care stăteau, la catul de jos, Pere şi Mariona 
i-au făcut semn să nu facă gălăgie. 

— Doarme, i-a zis Mariona. 

Femeia îl adusese acasă şi le povestise pătărania. Cei doi bătrâni îi 
dăduseră îngrijiri până când băiatul adormise; apoi se aşezaseră lângă 
vatra caldă. 


— Ce-o să se aleagă de ei? îşi întrebase Mariona soţul; fără Bernat, 
Arnau n-are să facă faţă la grajduri. 

„Şi noi nu-i putem ţine”, se învoise Pere în sinea lui. Nu-şi puteau 
îngădui să le dea nici odaia pe daiboj, nici de-ale gurii. Pere s-a mirat 
de licărul din ochii lui Arnau. Tocmai îi fusese executat tatăl! Şi îi mai 
pusese şi foc; îi dădu în vileag nevesti-sii. De unde până unde acea 
strălucire? 

— Sunt bastaix! i-a anunţat Arnau, căutând puţinele rămăşiţe de la 
cina din ziua ce trecuse, rămase reci în oală. 

Bătrânii s-au uitat unul la celălalt, apoi la băiat, care hăpăia direct 
cu polonicul, cu spatele la ei. Era mort de foame! Lipsa grâului îl 
lovise, ca pe toţi barcelonezii. Cum putea băieţaşul acela să mai şi 
care ceva? 

Mariona a făcut semn cu capul că nu, apoi şi-a privit soţul. 

— Dumnezeu ştie, i-a răspuns Pere. 

— Ce ziceai? a întrebat Arnau, întorcându-se, cu gura plină. 

— Nimic, fiule, nimic. 

— Trebuie să plec, a mărturisit Arnau, muşcând dintr-un codru de 
pâine uscată luat de pe masă. 

Vrerea lor de a-l întreba ce fusese în piaţă se ciocnea de noul lui 
vis: acela de a se alătura noilor ciraci. Hotărâse: o să-i povestească lui 
Joan când avea să se trezească. 


În aprilie începea navigația, curmată din octombrie. Zilele 
creşteau, ambarcaţiuni mari răsăreau în porturi ori plecau din ele, şi 
nimeni, nici patronii, nici armatorii, nici piloţii nu voiau să stea decât 
timpul strict necesar în primejdiosul port al Barcelonei. 

De pe plajă, înainte de a se alătura cetei de bastaixos ce adăstau, 
Arnau a privit marea. Fusese întotdeauna acolo, dar, când ieşea cu 
tatăl lui, după câţiva paşi îi întorcea spatele. In acea zi, s-a uitat altfel 
la ea: avea să trăiască de pe urma ei. Pe lângă nesfârşirea de nave 
mici, în port tocmai ancoraseră două ambarcaţiuni mari şi o escadră 
alcătuită din şase galere de război imense, având două sute şaizeci de 
bărci cu vâsle, fiecare cu douăzeci şi şase de bănci pentru vâslaşi. 

Arnau auzise vorbindu-se de acea escadră; o armase chiar cetatea, 
venind astfel în sprijinul regelui care se războia cu Genova şi în 
fruntea ei era al patrulea sfetnic al Barcelonei, Galceră Marquet. Doar 
biruirea genovezilor mai putea să redeschidă rutele de negoţ şi să 
sprijine capitala principatului; tocmai de aceea fusese Barcelona 
generoasă cu regele Alfonso. 

— N-ai să dai înapoi, aşa-i, băiete? l-a încurajat cineva dindărătul 
lui. Arnau s-a întors şi a dat nas în nas cu una dintre căpeteniile 
breslei. Haide, l-a îndemnat bărbatul, în drum spre întrunirea cu 
ceilalţi confraţi. 


Arnau l-a urmat. Când a ajuns, toţi bastaixos l-au primit zâmbitori. 

— Asta n-are să fie ca împărţitul apei, Arnau, a glumit cineva, 
făcându-i pe toţi să râdă. 

— Ţine, i-a dat Ramon. E cea mai mică pe care am găsit-o la 
confrerie. 

Arnau a luat capcana** cu grijă. 

— Nu se rupe! a râs un bastaix, văzând cum o ţinea Arnau. 

„Fireşte că nu! a gândit Arnau, zâmbindu-i acelui bastaix, cum să 
se rupă?” Şi-a pus perna pe ceafă, iar pe frunte cureaua din piele care 
o ţinea şi a zâmbit iar. 

Ramon a controlat dacă perna stătea la locul ei. 

— E bine, l-a încurajat, dându-i o palmă. Nu-ţi lipseşte decât 
bătătura. 

— Ce bătătură...? a dat să întrebe Arnau, dar sosirea căpeteniilor a 
distras atenţia tuturor confraţilor. 

— Nu cad la pace, i-a lămurit unul dintre ei. Toţi bastaixos, şi Arnau 
o dată cu ei, s-au uitat ceva mai încolo de plajă, unde discutau feluriţi 
bărbaţi cu veşminte alese. Galceră Marquet vrea ca întâi să se încarce 
galerele; în schimb, neguţătorii vor să se descarce cele două nave 
care tocmai au sosit. Trebuie să adăstăm, a anunţat. 

Bărbaţii s-au arătat nemulţumiţi şi cei mai mulţi s-au aşezat pe 
nisip. Arnau s-a pus lângă Ramon, cu capçana încă prinsă pe frunte. 

— N-are să se rupă, Arnau, i-a adeverit acela, împungând-o cu 
degetul; dar să nu laşi să-ţi intre nisip acolo, că te râcâie când cari. 

Băiatul şi-a scos capcana, punând-o deoparte cu grijă, să nu se 
atingă de nisip. 

— Ce-a fost? l-a iscodit pe Ramon. Se pot descărca şi încărca întâi 
unele, apoi altele. 

— Nimeni nu vrea să stea în portul Barcelonei mai mult decât e 
nevoie. Dacă bântuie furtuna, navele pot fi în primejdie şi fără nicio 
apărare. 

Arnau a trecut cu privirea peste port, de la Puig de les Falsies până 
la Santa Clara; apoi a privit ceata care vorbea neîntrerupt. 

— Sfetnicul cetăţii porunceşte, nu? 

Ramon a râs şi i-a ciufulit părul. 

— La Barcelona poruncesc neguţătorii. Ei au plătit galerele regelui. 

Până la urmă, cearta s-a isprăvit cu o înţelegere: toţi bastaixos 
aveau să ducă unelte de la galere în cetate, iar estimp barcagii aveau 
să descarce galerele cu mărfuri. lar bastaixos trebuiau să vină înapoi 
înainte ca barcagii să ajungă pe plajă cu mărfurile, care aveau să fie 
puse la loc potrivit şi ferit, în loc să fie duse la magaziile stăpânilor. 
Barcagiii urmau să ducă proviziile la galere, iar bastaixos să se ducă 


34 în Ib. cat., „frânghie”. (n.tr.). 


să mai ia, iar de la galere să meargă la nave după mărfuri. Şi tot aşa 
de nenumărate ori, până ce galerele şi navele cu mărfuri aveau să fie 
unele încărcate, şi altele descărcate. Abia apoi aveau să ducă 
mărfurile la magazii şi, dacă timpul le mai îngăduia, să încarce navele 
cu mărfuri. 

Când căpeteniile au căzut la înţelegere, toţi cărăuşii din port s-au 
pus în mişcare. S-au dus în cete la magaziile Barcelonei, unde stăteau 
uneltele echipajelor de pe galere, inclusiv ale numeroşilor vâslaşi de 
pe fiecare dintre ele, şi barcagiii s-au dus la navele cu mărfuri ce 
tocmai sosiseră în port, ca să descarce mărfurile care, din lipsă de 
cheiuri, nu se puteau lua decât cu sprijinul confreriilor ce se ocupau 
de rânduiala portuară. 

Echipajul fiecărui barcaz, luntre, şalupă ori barcă era alcătuit din 
trei ori patru bărbaţi: barcagiul şi, după confrerie, robi ori oameni 
slobozi plătiţi pentru truda lor. Barcagiii, reuniți în confreria Sant Pere, 
cea mai veche şi mai avută din cetate, foloseau robi, nu mai mult de 
doi la fiece barcă, aşa cum cerea legiuirea; cei din tânăra confrerie a 
Sfintei Maria, fără atâta sumedenie de bani, foloseau bărbaţi slobozi, 
năimiţi pe parale. In orice caz, odată ce bărcile ancorau lângă navele 
cu mărfuri, încărcatul şi descărcatul erau operaţiuni domoale şi tihnite 
chiar şi pe mare liniştită, fiindcă barcagiii erau răspunzători în faţa 
proprietarului de orice pierdere ori stricăciune a mărfurilor, şi chiar 
puteau fi întemnițați dacă se credea că n-ar putea face faţă 
despăgubirilor datorate neguţătorilor. 

Când bătaia furtunii mătura portul Barcelonei, treaba se încâlcea, 
dar nu numai pentru barcagii, ci şi pentru toţi cei care luau parte la 
traficul maritim. |n primul rând, fiindcă barcagiii puteau să nu 
descarce marfa, ceea ce nu aveau voie să facă pe vreme bună, doar 
dacă nu hotărau de bunăvoie un anume preţ cu proprietarul bărcii. 
Dar cele mai însemnate urmări ale furtunii îi loveau pe proprietari, 
piloţi şi chiar pe membrii echipajului navei. Sub ameninţarea cu 
osânde severe, nimeni n-o putea părăsi până când nu se descărca 
toată marfa, iar dacă proprietarul ori aprodul lui, singurii care puteau 
debarca, nu mai erau pe navă, aveau îndatorirea de a se întoarce pe 
ea. 
Aşadar, pe când barcagiii începeau să descarce prima 
ambarcaţiune, toţi bastaixos, grupaţi după căpetenii, au început să 
ducă pe plajă din diferitele magazii ale cetăţii uneltele galerelor. 
Arnau a fost pus în ceata lui Ramon, pe care unul dintre mai-mari l-a 
privit grăitor când i l-a încredinţat pe băiat. 

Din locul unde erau, nepărăsind linia plajei, s-au îndreptat spre 
porticul din Forment, cel mai însemnat grânar al cetăţii, foarte bine 
apărat de oştenii regelui după zaveră. 

Când au ajuns acolo, Arnau a încercat să se ascundă îndărătul lui 


Ramon, dar soldaţii l-au observat între acei bărbaţi peste poate de 
puternici. 

— Ce-are să care ăsta? a întrebat unul dintre ei, râzând şi 
împungându-l cu degetul pe băiat. 

Văzând că toţi soldaţii se uitau la el, Arnau a simţit că stomacul i se 
făcea ghem şi a încercat să se ascundă şi mai şi, dar Ramon l-a prins 
de umăr, i-a prins capcana pe frunte, şi i-a răspuns oşteanului pe 
acelaşi ton: 

— l-a venit vremea să trudească! Are paisprezece ani, şi trebuie 
să-şi ajute familia. 

O droaie de ostaşi au încuviinţat şi le-au deschis calea. Arnau a 
mers printre ei cu capul plecat şi cureaua din piele pe frunte. Când a 
trecut prin porticul Forment, l-a izbit mirosul de grâu pus la păstrare. 
În razele de lumină ce se strecurau prin ferestre, se vedea praful ce 
plutea în văzduh, un praf fin, dar care i-a făcut de îndată să tuşească 
pe băiat şi pe o puzderie de bastaixos. 

— Inainte de războiul cu Genova, i-a povestit Ramon, făcând cu 
mâna o mişcare de parcă voia să cuprindă întregul grânar, aici era 
plin ochi cu grâu, dar acum... 

Arnau a observat, unele lângă altele, chiupurile mari ale lui Grau. 

— Haide! a strigat una dintre căpetenii. 

Cu un pergament în mână, bărbatul care răspundea de grânar le-a 
înfăţişat chiupurile mari. „Cum o să strămutăm chiupurile astea atât 
de pline?” s-a întrebat Arnau. Era cu neputinţă ca un singur om să 
strămute asemenea poveri. Câte doi bastaixos le-au întors pe-o parte 
şi le-au legat cu funii, apoi şi-au trecut peste spate câte un băț 
zdravăn, pe care înainte îl puseseră printre funii, şi înjugaţi astfel, s-au 
îndreptat spre plajă. Praful s-a îndesit şi s-a ridicat în văzduh. Arnau a 
tuşit iar şi, când i-a venit rândul, a auzit glasul lui Ramon: 

— Băiatului dă-i unul de cele mici, cu sare. 

Bărbatul s-a uitat la Arnau şi nu s-a învoit, dând din cap. 

— Sarea e scumpă, măi bastaix, a răspuns, adresându-i-se lui 
Ramon. Dacă îi cade chiupul... 

— Dă-i unul cu sare! 

Chiupurile cu grâu erau înalte de aproape un metru; în schimb, al 
lui Arnau nu putea fi mai mare de o jumătate de metru, dar când, cu 
sprijinul lui Ramon, şi l-a pus în spate, băiatului i-au tremurat 
genunchii. 

Din spate, Ramon l-a apucat de umeri. 

— Acum trebuie să arăţi ce poţi, i-a şoptit la ureche. 

Băiatul a început să meargă, gheboşat, cu mâinile bine prinse de 
toartele chiupului, împungând cu capul înainte şi simțind cum îi intra 
cureaua în pielea frunţii. 

Ramon l-a urmărit cum mergea clătinat, punând un picior după 


celălalt cu grijă, domol. Paznicul a făcut iar semn cu capul că nu, iar 
oştenii au amuţit când Arnau a trecut printre ei. 

— Pentru tine, tată! şi-a zis, strângând din dinţi şi simțind dogoarea 
soarelui pe obraji. Povara avea să-l rupă în două! Nu mai sunt copil, 
tată, mă vezi? 

Ramon şi alţi bastaixos, cu câte un chiup de grâu atârnat de băț, 
mergeau în urmă, cu ochii pe picioarele lui; au văzut cum i se loveau 
unul de altul. Arnau s-a clătinat. Ramon a închis ochii. „Oare mai eşti 
acolo, spânzurat încă? s-a întrebat Arnau, cu leşul lui Bernat în priviri. 
Nimeni n-are să te poată batjocori! Nici chiar vrăjitoarea şi fiii ei 
vitregi.” S-a îndreptat sub povară şi şi-a reluat mersul. 

A ajuns la plajă; Ramon zâmbea în urma lui. Toţi au amuţit. 
Barcagiii au venit să ia chiupul cu sare înainte ca băiatul să ajungă pe 
mal. Arnau a aşteptat câteva clipe înainte de a-şi îndrepta spatele. 
„M-ai văzut, tată?” a şoptit, privind la cer. 

Când a scăpat de grâu, Ramon l-a bătut pe spate. 

— Altul? a întrebat băiatul serios. 

incă două. Când Arnau a descărcat al treilea chiup pe plajă, s-a 
apropiat de el Josep, una dintre căpetenii. 

— E bine pentru azi, băiete, s-a învoit. 

— Pot să-i dau înainte, l-a încredinţat Arnau, încercând să-şi 
ascundă durerea de spate care îl copleşea. 

— Nu. Nu poţi şi nici eu nu pot să-ţi îngădui să traversezi 
Barcelona, sângerând ca o dihanie rănită, i-a spus părinteşte, 
arătându-i stropii de sânge ce-i curgeau pe spate. Arnau şi-a dus 
mâna la spinare, apoi a privit-o. Nu suntem robi; ci bărbaţi slobozi, 
truditori slobozi şi aşa trebuie să ne vadă lumea. Nu-ţi face griji, a 
stăruit în faţa privirii lui Arnau, tuturor ni s-a întâmplat deopotrivă la 
vremea noastră şi pe toţi ne-a împiedicat cineva să-i dăm înainte. Pe 
rănile ce ţi-au apărut pe grumaz şi pe spate va creşte bătătura. Va 
dura doar câteva zile şi fii sigur că de atunci n-am să-ţi mai îngădui să 
te odihneşti mai mult ca oricare dintre ciracii tăi. Josep i-a dat un şip 
cu alifie. Spală-ţi bine rana şi să-ţi pună unsoare de aici, ca să se 
usuce. i 

Incordarea i s-a şters la auzul acelor vorbe. In acea zi nu trebuia să 
mai care. Dar s-au ivit durerea, osteneala, roadele nopţii de veghe; 
Arnau simţea că se prăbuşeşte. A şoptit câteva vorbe de rămas-bun şi 
a dat să se târască acasă. Joan îl aştepta în poartă. Oare de când 
stătea acolo? 

— Ştii că-s bastaix? l-a întrebat Arnau când a ajuns în dreptul lui. 

Joan a încuviinţat. Ştia. Il văzuse pe ultimele drumuri, strângând 
din dinţi şi din mâini la fiece pas tremurat către ţel, rugându-se să nu 
cadă, plângând la vederea obrajilor lui îmbujoraţi. Joan şi-a şters 
lacrimile şi a deschis braţele să-şi primească fratele. Arnau s-a 


aruncat între ele. 

— Trebuie să-mi pui unsoarea asta pe spate, a mai putut zice şi s-a 
dus cu Joan la catul de sus. 

N-a fost în stare să mai spună ceva. După câteva clipe, întins cât 
era de lung, cu braţele deschise, somnul tămăduitor a pus stăpânire 
pe el. Încercând să nu-l deştepte, Joan i-a spălat rana şi spatele cu apa 
fierbinte adusă de Mariona; bătrâna era pricepută. Apoi i-a dat cu 
unsoare, care mirosea tare a acru şi a început, pesemne, să-şi facă 
efectul de cum i-a pus-o, fiindcă Arnau s-a mişcat neliniştit, dar nu s-a 
trezit. 

În noaptea aceea i-a venit rândul lui Joan la veghe. Stând pe jos 
lângă frate-său, îi asculta răsuflarea; îşi îngăduia să-şi lase pleoapele 
în jos când aceea era liniştită şi se deştepta tresărind, când Arnau se 
mişca. „Şi acum, ce-are să se aleagă de noi?” se gândea din când în 
când. Stătuse de vorbă cu Pere şi soţia lui; paralele pe care le putea 
dobândi Arnau ca bastaix nu ajungeau pentru amândoi. Ce-avea să se 
aleagă de el? 

— La şcoală! i-a poruncit Arnau a doua zi de dimineaţă, când l-a 
zărit pe Joan robotind laolaltă cu Mariona. 

Chibzuise cu o zi înainte: totul trebuia să meargă la fel ca înainte, 
ca pe vremea lui taică-său. 

Aplecată deasupra vetrei, bătrâna s-a întors la soţul ei. Joan a vrut 
să-i răspundă lui Arnau, dar Pere i-a luat-o înainte: 

— Dă-i ascultare fratelui tău mai mare, l-a luat la rost. 

Privirea Marionei s-a topit într-un surâs. Dar bătrânul a privit-o 
serios. Cum aveau să iasă toţi patru la liman? Mariona, însă, a zâmbit 
înainte, până când Pere a dat din cap, ca şi cum voia să-şi şteargă din 
minte nelămuririle despre care vorbiseră atât de mult noaptea 
trecută. 

Joan a fugit din casă cât îl ţineau picioarele şi, când s-a făcut 
nevăzut, Arnau a încercat încă o dată să se întindă. Nu putea mişca 
niciun muşchi; toţi îi erau ţepeni, iar din vârful degetelor până la gât 
simţea un soi de ciupituri. Dar, puţin câte puţin, trupul lui tânăr a 
început să-şi vie în fire şi, după ce a isprăvit mâncarea sărăcăcioasă, a 
ieşit la soare, zâmbind plajei şi mării ca şi celor şase galere, care încă 
mai adăstau în port. 

Ramon şi Josep l-au pus să le arate spatele. 

— Un drum, i-a cerut mai-marele lui Ramon; apoi la capelă. 

Arnau s-a întors cu faţa la Ramon, pe când îşi scotea cămaşa. 

— Aşa cum ai auzit, i-a întărit acela. 

— Dar... 

— Dă-i ascultare, Arnau. Josep ştie ce spune. 

Şi chiar ştia. De cum a luat în spate primul chiup, Arnau a început 
să sângereze. 


— Dacă am sângerat de prima dată, a spus când, în urma lui, 
Ramon şi-a descărcat marfa pe plajă, ce mai contează niscaiva 
drumuri în plus? 

— Bătătura, Arnau, bătătura. Nu-i vorba că-ţi rupi spatele, ci să ţi 
se facă bătătura. Acum te speli, îţi pui unsoarea şi drept la capela 
Preasfântului Mântuitor. Arnau a încercat să tăgăduiască. E capela 
noastră, capela ta, Arnau, trebuie să avem grijă de ea. 

— Fiule, a adăugat un bastaix care căra alături de Ramon, capela e 
foarte însemnată pentru noi. Suntem doar simpli cărăuşi din port, dar 
mahalaua Ribera ne-a dat ceea ce n-au niciun nobil, nicio breaslă 
avută: capela Preasfântului Mântuitor şi cheile bisericii Fecioara Mării. 
Te-ai dumirit? Arnau a încuviinţat, gânditor. Numai noi, bastaixos, 
putem avea grijă de acea capelă. Nu-i cinste mai mare pentru niciunul 
dintre noi. Ai să ai vreme de încărcat şi descărcat; nu-ţi face griji. 

Mariona l-a oblojit, iar Arnau s-a dus la Sfânta Maria. Acolo l-a 
căutat pe părintele Albert, ca să-i dea cheile capelei, dar preotul l-a 
silit să-l însoţească până la cimitirul din faţa arcadelor Moreres. 

Amândoi au stat o vreme tăcuţi în faţa cimitirului. 

— Vrei să te las singur? a întrebat preotul în cele din urmă. 

— Trebuie să curăţ capela, a răspuns Arnau, ştergându-şi lacrimile. 

Câteva zile, Arnau a făcut doar un singur drum pe zi, apoi se 
întorcea la capelă. Galerele plecaseră, iar mărfurile erau cele 
obişnuite: stofe, coral, mirodenii, aramă, ceară. Intr-o zi, spatele nu i-a 
mai sângerat, Josep l-a controlat din nou, iar Arnau a cărat pe mai 
departe suluri mari de stofă, zâmbind tuturor bastaixos cu care îşi 
încrucişa drumul. 

Tot atunci, şi-a primit şi primii lui gologani de bastaix. Nu mult mai 
mult decât lua când lucra pentru Grau! l-a dat pe toţi lui Pere, laolaltă 
cu alte niscaiva monede rămase în punga lui Bernat. „Nu-i de ajuns”, 
s-a învoit băiatul în sinea lui, numărându-le. Bernat îi plătea bătrânului 
mult mai mult. A deschis iar băierile pungii. N-avea să mai dureze 
mult, s-a gândit, socotind ce mai rămăsese în punga săracă a lui 
Bernat. Cu mâna în ea, Arnau s-a uitat la bătrân. Pere a strâns din 
buze. 

— Când am să pot căra mai mult, i-a făgăduit Arnau, am să câştig 
parale cu toptanul. 

— Mai e mult, Arnau, ştii şi tu, iar până atunci punga tătâne-tău se 
va goli. Ştii că locuinţa asta nu-i a mea... Nu, nu-i, l-a dumirit, în faţa 
uimirii dovedite de băiat. Cele mai multe case din cetate sunt ale 
Bisericii: ale episcopului ori ale vreunui ordin religios; noi nu le-avem 
decât în emfiteoză, de aceea trebuie să plătim o chirie anuală. Ştii cât 
de puţin pot să mai lucrez, de aceea numai adăugând chiria odăii pot 
să fac faţă plăţii ei. Dacă nu ajungi să câştigi atât... Pricepi? 

— La ce-i bun atunci să mai fi slobod, dacă eşti legat de casă 


precum ţăranii catalani de pământ? a întrebat Arnau, tăgăduind. 

— Nu suntem legaţi de ele, a răspuns Pere. 

— Dar am auzit că toate acele case trec de la părinţi la copii; chiar 
le şi vând! Cum e cu putinţă, dacă nu-s ale voastre şi nu sunteţi şerbii 
lor? 

— E lesne de priceput, Arnau. Biserica are nespus de multe 
pământuri şi proprietăţi, dar legiuirile îi interzic să-şi vândă avuturile. 
Arnau a dat să spună ceva, dar Pere i-a făcut semn cu mâna să tacă. 
Fapt e că pe episcopi, pe stareţi şi alte însemnate feţe ale Bisericii îi 
numeşte regele dintre prietenii lui. Papa nu spune nu niciodată, a 
adăugat, şi toţi prietenii regelui aşteaptă să dobândească câştiguri 
bune din avuturile ce le revin, dar, cum nu le pot vinde, au născocit 
emfiteoza, şi astfel sar peste opreliştea de a vinde. 

— Ca şi cum ar fi chiriaşi, s-a lămurit Arnau. 

— Nu. Chiriaşii pot fi daţi afară oricând; pe când emfiteotul nu 
poate fi dat afară nicicând, atâta vreme cât îşi plăteşte chiria. 

— Şi tu ţi-ai putea vinde casa? 

— Da. Asta se numeşte subemfiteoză. Episcopul ar plăti o parte din 
preţul de vânzare a casei, numită laudemiu, iar noul subemfiteot ar 
putea face ca şi mine. Există o singură oprelişte. Arnau l-a întrebat din 
priviri. Casa nu poate fi vândută cuiva de cin superior. Niciodată n-ar 
putea fi dată unui nobil, dar nici nu cred că s-ar găsi un nobil care s-o 
vrea, nu-i aşa? a adăugat, zâmbitor. Pe Arnau gluma l-a înveselit, dar 
lui Pere i s-a şters zâmbetul de pe faţă. Fapt e că, a urmat bătrânul, 
trebuie să plătesc chiria şi cu ce câştig eu şi aduci tu... 

„Ce-o să ne facem?” s-a întrebat Arnau. Cu puţinii bani pe care îi 
câştiga n-avea nicio alegere, nici nu-i ajungeau de mâncare pentru 
doi, dar nici Pere nu merita să rămână cu ei în cârcă; mereu se 
purtase foarte frumos cu ei. 

— Nu-ţi face griji, i-a făgăduit, şovăielnic, o să plecăm, ca să poţi... 

— Mariona şi cu mine ne-am chibzuit, l-a oprit Pere şi, dacă vreţi, 
Joan şi cu tine aţi putea pune capul jos aici, lângă vatră. Arnau a făcut 
ochii cât cepele. Astfel, am putea închiria odaia unei familii, ca să ne 
putem plăti chiria. Ar trebui doar să vă faceţi rost de două saltele. Ce 
părere ai? 

Chipul lui Arnau s-a luminat. Buzele i-au tremurat. 

— Asta înseamnă că da? l-a ajutat Pere. 

Arnau a strâns din buze şi a încuviinţat, dând hotărât din cap. 


— Să mergem la Fecioară! a strigat un bărbat de vază din breaslă. 

Lui Arnau i s-a strâns inima. 

În acea zi nu erau nave nici de încărcat, nici de descărcat, iar în 
port se înghesuiau doar mici ambarcaţiuni de pescuit. Se adunaseră 
pe plajă, ca întotdeauna, sub soarele dogoritor, care promitea o zi de 


primăvară. 

De când se alăturase cetei de bastaixos, la începutul sezonului de 
navigaţie, nu găsiseră nicio zi în care să lucreze pentru Sfânta Maria. 

— Să mergem la Fecioară! s-au auzit iar voci din ceata de 
bastaixos. 

Arnau s-a uitat la soţii lui: chipurile adormite deveniseră 
surâzătoare. Unii s-au dezmorţit, legănându-şi braţele înainte şi 
înapoi, pregătindu-şi cârcile. Arnau şi-a amintit cum le dădea apă cu 
ceva vreme în urmă, când îi vedea trecând prin faţa lui gârbovi, 
strângând din dinţi, cărând pietre uriaşe. Ar putea fi şi el ca ei? Teama 
i-a încleştat muşchii; voia să-i imite pe bastaixos, aşa că a început să- 
şi dezmorţească braţele, mişcându-le înainte şi înapoi. 

— E prima oară pentru tine, l-a lăudat Ramon. Micul bastaix n-a 
mai adăugat nimic, lăsându-şi braţele să cadă de-a lungul trupului. A 
strâns din ochi. Nu-ţi face griji, Arnau, a adăugat, punându-i o mână 
pe umăr şi îndemnându-l să-i urmeze pe cei care se puseseră deja în 
mişcare; gândeşte-te că atunci când cari pietre pentru Fecioară, parte 
din povară o duce ea. 

Arnau a ridicat privirile la Ramon. 

— E drept, a stăruit acela, surâzând, ai să vezi chiar azi. 

Au plecat de la Santa Clara, în capătul de răsărit, şi au traversat 
întreaga cetate, trecând de ziduri, urcând spre cariera de piatră a 
regelui, Roca, pe Montjuïc. Arnau mergea tăcut; din când în când se 
simţea privit de cineva. Au lăsat în urmă mahalaua Ribera, bursa şi 
arcadele Forment. Când au trecut prin faţa Fântânii Ingerului, Arnau s- 
a uitat la femeile care aşteptau să-şi umple urcioarele; multe dintre 
ele îi lăsaseră să le-o ia înainte când Joan şi el veneau cu burduful. 
Lumea îi saluta. Niscai copii li s-au alăturat, alergând şi sărind, 
şuşotind şi arătându-l pe Arnau cu respect. Au lăsat în urmă arcadele 
şantierului naval şi au ajuns la mănăstirea Framenors, în capătul de 
apus al cetăţii, unde se isprăveau zidurile Barcelonei; în spatele lor, 
noile şantiere navale ale cetăţii, care începeau să-şi înalțe zidurile, 
apoi ogoarele şi pometurile (Sant Nicolau, Sant Bertran şi Sant Pau del 
Camp), de unde pornea urcuşul spre cariera de piatră. 

Dar înainte de a ajunge, ceata de bastaixos trebuia să treacă de 
Cagalell. Duhoarea gunoaielor lepădate de cetate l-a asaltat cu mult 
înainte de a le fi zărit. 

— II golesc de apă, a observat cineva, scârbit de duhoare. 

Cei mai mulţi dintre ei au încuviinţat. 

— Altfel n-ar duhni aşa, a adăugat altul. 

Cagalell era un iaz format într-o albie de torent, lângă ziduri, şi în el 
se adunau gunoaiele şi apa murdară din cetate. Datorită maidanului 
accidentat, nu toată apa din iaz se vărsa pe plajă, iar apele bălteau 
până ce primăria le săpa o ieşire, împingând gunoaiele în mare. Atunci 


Cagalell duhnea cel mai cumplit. 

Au urmat malul iazului până unde puteau să-l treacă dintr-un salt şi 
au mers mai departe pe câmp, până la poalele Montţjuicului. 

— Şi cum ne întoarcem? a întrebat Arnau, cu ochii la torent. 

Ramon a făcut semn cu capul că nu. 

— Incă n-am văzut pe nimeni care să poată sări cu o piatră în 
cârcă, i-a dezvăluit. 

Pe când urcau spre cariera regală, Arnau a întors privirile către 
cetate. Era departe, foarte departe. Cum va străbate tot acel drum cu 
o piatră în cârcă? Simţi că i se înmoaie picioarele şi grăbi paşii, pentru 
a-i prinde din urmă pe ceilalţi cărăuşi, care sporovăiau râzând. La un 
moment dat, o cotiră pe un alt drum şi cariera de piatră a regelui, 
Roca, li se înfăţişă privirii. De pe buze i-a zburat un strigăt de uimire. 
Era ca piaţa Blat sau orice alt târg, dar fără femei! Intr-o curte mare, 
conţopiştii regelui discutau cu lumea care venea să caute piatră. Care 
şi cai înşiraţi se îngrămădeau la un capăt, unde nu se tăia încă din 
peretele muntelui; restul părea să fi fost spart cu târnăcopul, iar piatra 
sclipea. Nenumăraţi tăietori în piatră desprindeau cu primejdie blocuri 
mari de stâncă, apoi le tăiau în bucăţi în curte. 

Toţi cei care aşteptau pietre au primit prietenos ceata de bastaixos 
şi, pe când căpeteniile vorbeau cu slujbaşii, ceilalţi s-au amestecat 
printre oameni; s-au îmbrăţişat, şi-au strâns mâinile, au glumit şi au 
râs, ridicând deasupra capetelor urcioare cu apă sau vin. 

Arnau privea cum trudeau tăietorii în piatră ori argaţii, care puneau 
pietrele în căruţe şi pe catârci, urmăriţi fără preget de slujbaşii ce 
înscriau tot. Ca la târg, lumea sporovăia ori stătea nerăbdătoare la 
rând. 

— Nu te aşteptai la aşa ceva, aşa-i? 

Arnau s-a întors la timp ca să-l vadă pe Ramon cum înapoia un 
urcior şi a făcut din cap semn că nu. 

— Pentru cine e toată piatra asta? 

— Eh! a răspuns Ramon. Şi a început să înşire: catedrala, Santa 
Maria del Pi, Santa Anna, mănăstirea Pedralbes, şantierele navale ale 
regelui, Santa Clara, zidurile; toate se ridică ori se reînnoiesc, ca să nu 
mai vorbim despre noile case ale bogătanilor şi nobililor. Nimeni nu 
mai vrea lemn ori cărămizi din chirpici. Piatră, numai piatră. 

— Şi toată piatra o dă regele? 

Ramon a izbucnit în hohote de râs. 

— Numai cea pentru Sfânta Maria a Mării; pe asta chiar că o dă pe 
veresie şi prepun că şi pe cea pentru Pedralbes, care se durează din 
porunca reginei. Pentru celelalte ia parale bune. 

— Şi cea pentru şantierele navale ale regelui? a întrebat Arnau. 
Dacă sunt ale regelui... 

Ramon a râs iar. 


— Or fi ale regelui, i-a curmat vorba, dar nu le plăteşte el. 

— Cetatea? 

— Nici ea. 

— Neguţătorii? 

— Nici ei. 

— Atunci cine? l-a iscodit Arnau, întorcându-se către bastaix. 

— Plătesc şantierele navale ale regelui. 

— Păcătoşii! i-a luat vorba din gură bărbatul care îi dăduse urciorul, 
un cărăuş de la catedrală. 

Ramon şi el au râs de uluiala lui Arnau. 

— Păcătoşii? 

— Da, i-a dat înainte Ramon, noile şantiere navale sunt plătite în 
întregime cu gologani de la neguţătorii păcătoşi. Ascultă, e simplu ca 
bună ziua: de când cu cruciadele... Ştii ce-s cruciadele? Arnau a făcu 
semn că da; cum să nu ştie ce fuseseră cruciadele? Ei bine, deci, de 
când a fost pierdut pe vecie Oraşul Sfânt, Biserica a oprit negoţul cu 
sultanul Egiptului, dar tocmai de acolo cumpără neguţătorii noştri cele 
mai bune mărfuri, aşa că niciunul dintre ei nu-i dispus să se lase 
păgubaş de a mai neguţători cu sultanul; de aceea mai înainte se duc 
la consulatele Mării şi plătesc amendă pentru păcatul pe care au să-l 
facă. Astfel, sunt iertaţi dinainte şi nu mai păcătuiesc. Regele Alfonso 
a poruncit ca din paralele de la ei să se înalțe noile şantiere navale din 
Barcelona. 

Arnau a dat să spună ceva, dar Ramon l-a ţinut în loc cu mâna. 
Căpeteniile îi chemau şi i-a făcut semn să-l urmeze. 

— O luăm înaintea lor? a întrebat Arnau, privindu-i pe cărăuşii care 
rămâneau în urmă. 

— Fireşte, a răspuns Ramon neoprindu-se din mers; noi n-avem 
nevoie de atâtea cercetări ca ei; piatra e pe veresie şi e destul de 
simplu de socotit: un bastaix - o piatră. 

„Un bastaix - o piatră”, a repetat în sinea lui Arnau, chiar când 
primul bastaix a trecut cu prima piatră pe lângă el. Ajunseseră la locul 
unde pietrarii sfărâmau blocurile mari. S-a uitat la chipul bărbatului, 
concentrat, încordat. A zâmbit, dar acela nu i-a răspuns; gata cu 
gluma, nimeni nu mai râdea ori sporovăia, toţi priveau pietrele 
grămădite pe jos şi aveau capcana prinsă pe frunte. Capcana! Arnau 
şi-a potrivit-o şi el. Toţi bastaixos treceau pe lângă el, unul după altul, 
în şir, tăcuţi, nemaiaşteptându-l pe următorul, şi, pe măsură ce 
înaintau, grămada de oameni din jurul pietrelor era tot mai mică. 
Arnau s-a uitat la pietre; gura i s-a uscat, stomacul i s-a strâns. Un 
bastaix şi-a plecat spatele şi doi argaţi au ridicat piatra ca să i-o pună 
în cârcă. L-a văzut cum dădea înapoi. Genunchii îi tremurau! Bastaixu/ 
a stat câteva clipe, a şovăit şi a trecut pe lângă Arnau, în drum spre 
Sfânta Maria. Dumnezeule, era de trei ori mai mare ca el! Şi îl 


lăsaseră picioarele! Oare el cum avea să iasă la liman? 

— Arnau, l-au chemat căpeteniile, care ieşeau ultimele. 

Mai erau niscaiva bastaixos. Ramon l-a împins înainte. 

— Fii tare, l-a încurajat. 

Cei trei bărbaţi de frunte vorbeau cu unul dintre pietrari, care nu se 
învoia, tot dând din cap. Cei patru priveau grămada de piatră, arătau 
ici şi colo, apoi făceau iar semn cu capul că nu. Arnau a dat să înghită 
în sec, dar avea gâtul uscat. Tremura. Nu putea să tremure! A dat din 
mâini, apoi din braţe, în faţă şi în spate. Nu-i putea lăsa să vadă că 
tremura! 

Josep, unul dintre mai mari, a arătat o piatră. Pietrarul i-a răspuns 
cu o mişcare nepăsătoare, l-a privit pe Arnau, a dat iar din cap că nu 
şi le-a făcut semn argaţilor s-o ridice. „Toate-s deopotrivă”, le 
repetase până se lehămetise. 

Când a văzut cum ridicaseră cei doi piatra, Arnau s-a apropiat de 
ei. S-a aplecat şi şi-a încordat toţi muşchii trupului. Toţi au amuţit. 
Argaţii au ridicat piatra uşurel şi l-au ajutat să-şi înfigă mâinile în ea. 
Simţind povara, Arnau s-a aplecat şi mai abitir, dar picioarele i s-au 
îndoit. A strâns din dinţi şi a închis ochii. „Sus!”, i s-a părut că auzea. 
Nici ţipenie nu rostise nimic, dar toţi îl strigaseră pe muteşte, 
văzându-i picioarele. Sus! Sus! Arnau a înţepenit sub povara pietrei. O 
droaie au oftat. Putea, oare, să meargă? A adăstat, cu ochii încă 
închişi. Putea, oare, să meargă? 

A dus un picior înainte. Chiar povara pietrei l-a silit să-l mişte şi pe 
celălalt, şi iarăşi primul şi din nou al doilea. Dacă se oprea, dacă se 
oprea, piatra l-ar fi făcut să cadă pe brânci. 

Ramon a tras aer în piept şi şi-a acoperit ochii cu mâinile. 

— Curaj, băiete! a strigat unul dintre cărăuşii care adăstau. 

— Hai, viteazule, dacă ai sânge de bărbat în vine! 

— Hai că poţi! 

— Pentru Sfânta Maria! 

Ţipătul a răsunat între pereţii carierei şi l-a însoţit pe Arnau când a 
rămas singur pe drumul de întoarcere în cetate. 

Dar n-a mers singur. Toţi bastaixos plecaţi în urma lui l-au ajuns cu 
uşurinţă şi toţi, de la primul până la ultimul, şi-au potrivit pasul cu al 
lui câteva minute, ca să-i dea curaj şi să-l însufleţească; atunci când 
unul ajungea sus, cel dinainte îşi relua cadenţa. 

Dar Arnau nu-i auzea. Nici măcar nu gândea. Toată atenţia i se 
adunase în piciorul care trebuia să vină din urmă şi, când îl vedea 
înaintând sub el şi călcând pământul, începea să-l aştepte pe 
următorul; un picior după altul, acoperind durerea. 

Pe la pometurile Sant Bertran, picioarele lui zăboveau o veşnicie 
până să apară. Toţi bastaixos trecuseră de-acum de el. Şi-a amintit 
cum Joan şi el le dădeau apă, iar ei îşi sprijineau piatra grea de 


marginea unei bărci. A căutat un loc aidoma şi după puţină vreme a 
dat de un măslin, şi şi-a sprijinit piatra de una dintre crengile lui; dacă 
o lăsa în ţărână, n-ar mai fi putut să şi-o pună iar în cârcă. Avea 
picioarele ţepene. 

— Dacă te opreşti, îl povăţuise Ramon, nu-ţi lăsa picioarele să 
înţepenească de tot, că n-ai să mai poţi merge. 

Scăpat de parte din povară, Arnau îşi mişca neostoit picioarele. A 
răsuflat, o dată, de nenumărate ori. Parte din povară o poartă 
Fecioara, i se lămurise. Dumnezeule, dacă era adevărat, cât era de 
grea piatra? N-a cutezat să mişte spatele. Il durea, îl durea cumplit. S- 
a odihnit o bună bucată de vreme. Oare putea să plece iar? S-a uitat 
jur împrejur. Era singur. Nici măcar cărăuşii nu mergeau pe drumul 
acela, Fiindcă o luau pe la portalul Trentaclaus. 

Oare putea? S-a uitat la cer. A ascultat tăcerea şi şi-a pus iar piatra 
în cârcă, dintr-o singură mişcare. Stâng, drept, stâng, drept... 

La Cagalell a făcut iar popas, sprijinind piatra pe ieşitura unei 
stânci mari. Acolo au apărut primii bastaixos, care se întorceau la 
cariera de piatră. Nimeni n-a scos o vorbă. Doar s-au privit. Arnau a 
strâns iar din dinţi şi şi-a săltat din nou piatra în cârcă. Unii dintre 
bastaixos au consimţit, dând din cap, dar niciunul n-a stat în loc. „E 
încercarea lui”, a rostit unul dintre ei mai apoi, când Arnau nu-i mai 
putea auzi, întorcându-se să privească înaintarea înceată a pietrei. 
„Trebuie să-i facă faţă singur”, a zis altul. 

Când a trecut de zidul de apus şi a lăsat în urmă Framenors, Arnau 
i-a întâlnit pe barcelonezi. Băga de seamă tot numai la picioare. Era 
de-acum în cetate! Năieri, pescari, femei şi copii, zidari de la şantierul 
naval, dulgheri de pe țărm; toţi l-au privit în tăcere pe băiatul gârbovit 
sub povara pietrei, asudat, îmbujorat. Toţi au privit picioarele micului 
bastaix, la care se uita şi Arnau, nemaifiind atent la altcineva, şi toţi i 
le împingeau pe muteşte: stâng, drept, stâng, drept... 

Unii l-au urmat muţi pe Arnau, potrivindu-şi pasul cu mersul înainte 
al pietrei, şi aşa, după mai bine de două ceasuri de strădanii, băiatul a 
ajuns la Sfânta Maria, însoţit de o ceată nu prea mare, dar tăcută. 
Şantierul a împietrit. Zidarii l-au privit de pe schele, dulgherii şi 
pietrarii şi-au lăsat treaba deoparte. Părintele Albert, Pere şi Mariona îl 
aşteptau. Angel, fiul barcagiului, ajuns de-acum calfă, s-a apropiat de 
el. 

— Haide, Arnau! i-a strigat. Gata! Ai ajuns! Vino, haide, haide! 

Din vârful schelelor s-au auzit primele strigăte de încurajare. Cei 
care îl urmăriseră au izbucnit în urale. Toată Sfânta Maria li s-a 
alăturat. Dar Arnau şi-a privit mai departe picioarele, stâng, drept, 
stâng, drept... până a ajuns la locul de descărcare a pietrelor; acolo, 
ucenicii şi calfele s-au aruncat pe cea adusă de micul bastaix. 

Doar atunci a ridicat ochii Arnau, tot gheboşat şi tremurând, şi a 


zâmbit. Oamenii s-au îmbulzit în jurul lui, să-l laude. N-ar fi putut să 
spună cine era în jurul lui; l-a recunoscut doar pe Albert, care privea 
cimitirul Moreres. Arnau l-a urmat. 

— Pentru tine, tată, a şoptit. 

Când oamenii s-au risipit şi Arnau se pregătea să plece iar spre 
cariera de piatră, pe urmele ciracilor lui, dintre care unii făcuseră deja 
trei drumuri, preotul l-a strigat; Josep, căpetenia breslei, îl sfătuise. 

— Am o treabă pentru tine, i-a zis. Arnau s-a oprit şi l-a privit uimit. 
Trebuie făcut curat în capela Preasfântului Mântuitor, trebuie tăiate 
mucurile lumânărilor şi aşezat totul în bună rânduială. 

— Dar... s-a împotrivit Arnau, arătând pietrele. 

— Niciun „dar”. 


Capitolul 19 

Fusese o zi grea. Abia trecuse solstițiul de vară şi se întuneca greu, 
iar bastaixos lucrau de la răsăritul la scăpătatul soarelui, încărcând şi 
descărcând navele sosite în port, mereu îmboldiţi de neguţători şi 
piloţi, care voiau să rămână în portul Barcelonei cât mai puţin cu 
putinţă. 

Arnau a intrat în casa lui Pere târând picioarele, cu capcana într-o 
mână. Opt chipuri s-a întors la el. Pere şi Mariona erau la masă, 
laolaltă cu un bărbat şi o femeie. Joan, un băiat şi două fetiţe îl 
priveau stând pe jos, cu spatele lipit de perete. Toţi erau ocupați să-şi 
golească blidele. 

— Arnau, i-a zis Pere, iată-i pe noii noştri chiriaşi. Gast6 Segura, 
calfă de tăbăcar. Bărbatul s-a mărginit să dea din cap, neoprindu-se 
din mâncat. Soţia lui, Eulàlia. Ea a surâs. Şi cei trei copii ai lor: Simó, 
Aledis şi Alesta. 

Sfârşit, Arnau a dat uşor din mână spre Joan şi copiii tăbăcarului, şi 
a luat blidul întins de Mariona. Dar ceva l-a făcut să se întoarcă iar 
către noii sosiți. Ce? Ochii! Cele două fete îl pironeau cu privirile. Ochii 
lor erau imenşi, căprui, jucăuşi. Amândouă au surâs deodată. 

— Mănâncă, băiete! 

Surâsul s-a făcut nevăzut. Alesta şi Aledis au lăsat privirile în blide, 
iar Arnau s-a întors către tăbăcar, care stătuse din mâncat şi i-o arăta 
cu capul pe Mariona care, de lângă foc, îi întindea blidul. 

Mariona i-a dat locul ei la masă, iar Arnau a început să dea gata 
blidul; în faţa lui, Gast6 Segura sorbea şi mesteca cu zgomot. Ori de 
câte ori ridica privirea din blid, Arnau dădea de ochii tăbăcarului, care 
îl pironeau. 

După o vreme, Simó s-a ridicat, ca să-i dea Marionei blidul lui şi ale 
celor două surori, deja goale. 

— La culcare, a poruncit Gast6, spărgând tăcerea. 

Atunci tăbăcarul a mijit din pleoape, tot cu ochii pe Arnau, şi l-a 
făcut pe băiat să se simtă stingherit, silindu-l să privească în fundul 
blidului; n-a prins decât gălăgia făcută de fete când s-au ridicat şi 
sfiosul lor rămas-bun. Când nu li s-au mai auzit paşii, Arnau a ridicat 
privirea. Gast6 nu mai părea atât de atent. 

— Cum sunt? l-a întrebat în acea noapte pe Joan, când moţăiau 
întâia oară lângă vatră, unul lângă altul, cu saltelele de paie puse pe 
duşumea. 

— Cine? l-a iscodit Joan la rândul lui. 

— Fetele tăbăcarului. 

— Ce vrea să zică asta „cum sunt”? Fireşti, l-a lămurit Joan, cu o 
mişcare ce-i trăda neştiinţa, pe care fratele lui n-a putut-o desluşi în 
beznă, fete ca toate celelalte. Aşa presupun, a şovăit; e drept că 
habar n-am. Nu m-au lăsat să vorbesc cu ele; fratele lor nici măcar nu 


m-a lăsat să dau mâna cu ele. Când le-am întins-o, mi-a strâns-o el şi 
s-a băgat între noi. 

Dar Arnau nu-l mai asculta. Cum să fie ochii lor fireşti? Şi îi 
zâmbiseră amândouă. 


În zori, Pere şi Mariona au coborât. Arnau şi Joan îşi dăduseră deja 
saltelele deoparte. Imediat după aceea, au venit tăbăcarul şi fiul lui. 
Femeile nu erau cu ei, căci Gast6 le oprise să coboare până nu plecau 
băieţii. lar Arnau a plecat din casa lui Pere cu ochii lor imenşi în minte. 

— Azi eşti de rând la capelă, i-a amintit una dintre căpetenii, când 
a ajuns pe plajă. 

Cu o zi înainte, îl zărise descărcând şovăielnic ultima povară. 

Arnau s-a învoit. Nu-l mai supăra să fie trimis la capelă. Acum 
nimeni nu se mai îndoia că era un bastaix; mai-marii breslei îl 
recunoscuseră ca atare şi, măcar că nu putea încă să ducă în cârcă 
chiar ca Ramon ori cei mai mulţi bastaixos, se dăruia cu mare pasiune 
acelei munci ce-i aducea mulţumiri. Toţi îl iubeau. In afară de asta, 
poate că ochii căprui nu-l lăsau să stea cu gândul la trudă; pe de altă 
parte, era ostenit, abia de dormise lângă vatră. A intrat pe uşa marea 
bisericii vechi, care încă se mai ţinea în picioare. Gast6 Segura nu-l 
lăsase să se uite la ele. De ce nu se putea uita la nişte codane? Sigur 
că le oprise şi în acea dimineaţă. S-a împiedicat de o frânghie, gata să 
cadă. A mers împleticit câţiva metri, în cumpănă printre funii, până ce 
l-au prins nişte mâini. Şi-a scrântit glezna şi a scos un țipăt de durere. 

— Ei! a auzit că-i spunea omul care-l ajutase. Ai grijă. Uite ce-ai 
făcut! 

Il durea glezna, dar s-a uitat în ţărână. Mişcase din loc frânghiile şi 
jaloanele cu care Berenguer de Montagut marcase... dar nu putea fi 
el! S-a întors domol la bărbatul care îl ajutase. Nu putea fi el! S-a 
îmbujorat în faţa celui cu care dăduse nas în nas, însuşi maestrul 
Berenguer de Montagut. Apoi a privit la calfele care, oprite din trudă, 
îl priveau. 

— Eu... a stat în cumpănă. Dacă vreţi... a adăugat, împungând cu 
degetul funiile încurcate de la picioarele lui, aş putea să vă ajut. Eu... 
Îmi pare rău, maestre! 

Brusc, chipul lui Berenguer de Montagut s-a destins. Tot îl mai 
tinea de braţ. 

— Eşti un bastaix, a zis zâmbind. Arnau a încuviinţat. Te-am mai 
văzut pe-aici. 

Zâmbetul lui Berenguer i s-a lăţit pe chip. Calfele au zâmbit, 
uşurate. Arnau a întors ochii la funiile ce i se încurcaseră în picioare. 

— Imi pare rău, a repetat. 

— Ce să-i faci? Maestrul a dat din mâini, adresându-se calfelor. 
Potriviţi-le la loc! le-a poruncit. Vino, să ne aşezăm. Te doare? 


— Nu vreau să vă supăr, a îngăimat Arnau, strâmbându-se de 
durere, şi s-a aplecat, încercând să se desprindă de frânghii. 

— Aşteaptă. 

Berenguer de Montagut l-a silit să stea drept şi a îngenuncheat să-i 
desprindă frânghiile. Arnau n-a îndrăznit să-l privească şi s-a uitat la 
calfe, care îi urmăreau în tăcere. Maestrul îngenuncheat în faţa unui 
simplu bastaix! 

— Trebuie să avem grijă de aceşti oameni, le-a strigat tuturor, 
după ce a eliberat picioarele lui Arnau; fără ei, n-avem piatră. Haide, 
vino cu mine! Să stăm jos. Te doare? Arnau a făcut din cap semn că 
nu, dar a şchiopătat, încercând să nu se sprijine de maestru. 
Berenguer de Montagut l-a prins tare de braţ şi l-a dus la una dintre 
coloanele culcate pe pământ, aşteptând să fie ridicate; amândoi s-au 
instalat pe ea. O să-ţi spun o taină, i-a dezvăluit de cum s-au aşezat. 
Arnau s-a întors la maestru. Avea să-i încredinţeze o taină! Maestrul! 
Ce-avea să mai păţească în acea dimineaţă? leri am încercat să ridic 
piatra pe care ai cărat-o tu şi abia de-am putut. Berenguer a făcut 
semn cu capul că nu. N-am putut să fac câţiva paşi cu ea în cârcă. 
Templul e al vostru, a zis, plimbându-şi privirile prin şantier. Arnau s-a 
înfiorat. Într-o zi, la vremea nepoților noştri ori a fiilor lor, ori a fiilor 
fiilor lor, când oamenii au să privească biserica, nu vor vorbi despre 
Berenguer de Montagut, ci despre tine, băiete! 

Arnau a simţit cum i se punea un nod în gât. Maestrul! Ce-i spunea, 
oare? Cum să fie un bastaix mai ceva decât marele Berenguer de 
Montagut, maestrul Sfintei Maria şi al catedralei din Manresa? El era 
cu adevărat un bărbat însemnat. 

— Te doare? a stăruit maestrul. 

— Nu, doar puţin. Doar mi l-am scrântit. 

— Sper. Berenguer de Montagut l-a bătut pe spate. Avem nevoie 
de pietrele tale. Mai sunt cu duiumul de cărat. 

Arnau a urmărit privirea maestrului, care zbura peste şantier. 

— Îţi place? l-a întrebat brusc Berenguer de Montagut. 

li plăcea? Nu-şi pusese nicicând asemenea întrebare. Vedea 
crescând biserica, zidurile, absidele, coloanele minunate şi zvelte, 
contraforţii, dar îi plăceau? 

— Se zice că va fi cea mai frumoasă biserică închinată Fecioarei 
dintre toate câte s-au zidit pe lume, a ales să-i spună. 

Berenguer s-a întors la Arnau şi a zâmbit. Cum să dumirească unui 
băiat, unui bastaix, cum avea să fie acel templu, când nici măcar 
episcopii ori nobilii nu erau în stare să-i pătrundă gândurile? 

— Cum te cheamă? 

— Arnau. 

— Ei bine, Arnau, nu ştiu dacă are să fie cel mai frumos templu de 
pe lume. Arnau a uitat de picioare, a întors faţa către maestru. Dar te 


încredinţez că va fi unic şi ceea ce-i unic nu-i nici mai bun, nici mai 
rău, e pur şi simplu asta: unic. 

Berenguer de Montagut a rămas cu privirea pierdută peste şantier 
şi a rostit mai departe: 

— Ai auzit vorbindu-se despre Franţa ori Lombardia, despre 
Genova, Pisa, Florenţa? Arnau a încuviinţat; cum să nu fi auzit 
vorbindu-se despre vrăjmaşii ţării? Ei bine, şi în acele locuri se 
durează biserici; sunt catedrale măreţe, grandioase, pline ochi cu 
podoabe. Principii din acele locuri vor ca bisericile lor să fie cele mai 
mari şi mai făloase din lume. 

— Dar oare noi nu vrem la fel? 

— Da şi nu. Arnau a clătinat din cap. Berenguer de Montagut s-a 
întors la el şi i-a surâs. Să vedem dacă mă poţi pricepe: noi vrem să 
fie cel mai fălos templu din istorie, dar vrem să izbutim pe căi diferite 
de ale celorlalţi: vrem ca lăcaşul celei care ocroteşte marea să fie al 
tuturor catalanilor, aşijderea celor unde locuiesc cei care cred în ea, 
gândit şi înălţat în spiritul care ne-a făcut să fim cum suntem, 
profitând de tot ce-i al nostru: marea, lumina. Te-ai dumirit? 

Arnau a chibzuit câteva clipe, dar la urmă a tăgăduit, dând din cap. 

— Barem tu eşti sincer, a râs maestrul. Principii fac totul întru 
propria glorie; noi o facem pentru noi. Am desluşit că uneori, în loc să 
duceţi povara cu spatele, o duceţi legată de bârne, câte doi. 

— Da, când e prea mare ca să fie cărată cu spatele. 

— Ce s-ar întâmpla dacă am dubla lungimea bârnelor? 

— S-ar rupe. 

— Păi, asta-i şi cu bisericile principilor. Nu, nu vreau să spun că se 
vor dărâma, a adăugat văzând faţa băiatului; vreau să spun că, dat 
fiind că le vor atât de mari, înalte şi lungi, trebuie să le facă foarte 
înguste. Înalte, lungi şi înguste, pricepi? A noastră va fi contrariul; nu 
va fi nici atât de lungă, nici atât de înaltă, dar va fi foarte lată, ca să 
încapă toţi catalanii, laolaltă, în faţa Fecioarei. Intr-o zi, când va fi 
isprăvită, ai să vezi: va fi a tuturor credincioşilor, fără osebire, şi va 
avea o singură podoabă: lumina Mediteranei. Noi n-avem nevoie de 
alta: doar spaţiul şi lumina care va intra pe acolo. Berenguer de 
Montagut a împuns absida cu mâna şi a coborât-o apoi până-n 
pământ. Arnau i-a urmărit-o. Această biserică va fi pentru norod, nu 
pentru înalta glorie a vreunui principe. 

— Maestre... 

Se apropiase de ei o calfă, după ce fuseseră rearanjate jaloanele şi 
frânghiile. 

— Te-ai dumirit acum? 

Avea să fie pentru norod! 

— Da, maestre! 

— Picioarele tale sunt aur pentru această biserică, ţine minte, a 


adăugat Montagut, ridicându-se. Te doare? 
Arnau nu-şi mai amintea de gleznă şi a făcut cu capul semn că nu. 


În acea dimineaţă, iertat să mai lucreze alături de bastaixos, Arnau 
a venit mai devreme acasă. Curăţase capela în doi timpi şi trei 
mişcări, mucărise lumânările, le înlocuise pe cele sfârşite, şi, după o 
mică rugăciune, îşi luase rămas-bun de la Fecioară. Părintele Albert îl 
zărise ieşind în fugă din Sfânta Maria, şi aşijderea îl văzuse şi Mariona, 
intrând în casă. 

— Ce s-a întâmplat? l-a întrebat bătrâna, ce vânt te aduce aşa 
devreme? 

Arnau a cercetat odaia cu privirea; mama şi fiicele coseau la masă; 
toate trei îl priveau. 

— Arnau! a stăruit Mariona, s-a întâmplat ceva? 

L-a văzut îmbujorându-se. 

— Nu... Nu se gândise la nicio lămurire! Cum de fusese atât de 
prost?! Şi ele se uitau la el. Toate îl priveau stând în uşă şi gâfâind. 
Nu, a repetat, dar azi am isprăvit mai devreme. 

Mariona a surâs şi s-a uitat la fete. Eulàlia, mama, nu s-a putut ţine 
să nu surâdă şi ea. 

— Păi, dacă ai isprăvit mai devreme, a răspuns Mariona, 
curmându-i gândurile, du-te să-mi aduci nişte apă. 

II privise iar, şi-a spus Arnau în sinea lui, ducându-se cu găleata la 
Fântâna Ingerului. Voia să-i spună ceva? A scuturat găleata; sigur că 
da. 

Dar n-a avut prilejul să afle. Când nu era Eulàlia, Arnau dădea nas 
în nas cu puţinii dinţi negri pe care îi mai avea Gast6 şi, când niciunul 
dintre ei nu era acolo, Simó le păzea pe cele două fete. Zile în şir, 
Arnau trebuise să se uite la ele doar cu coada ochiului. Uneori, putea 
să-şi oprească privirile pe chipurile lor fin desenate, cu bărbia mare, 
pomeţii ieşiţi în afară, nasul italienesc, drept şi sobru, dinţii albi şi 
frumoşi, ochii mari şi căprui. Alteori, când soarele intra în casa lui 
Pere, Arnau aproape că le putea atinge luciul albăstrui al pletelor 
mătăsoase şi negre ca tăciunele. Foarte arareori, când se credea la 
adăpost, îşi lăsa privirea să lunece mai jos de gâtul surorii mai mari, 
unde sânii se iţeau chiar şi prin cămaşa grosolană. Atunci, un fior 
straniu îi străbătea tot trupul şi, dacă nu lua nimeni seama, privirea îi 
luneca, bucurându-se de rotunjimile codanei. 

Gast6 Segura pierduse în vremea foametei tot ce avea, iar firea lui, 
acră din naştere, ajunsese peste poate de aspră. Fiul lui, Sim6, lucra 
cu el, ca ucenic de tăbăcar, iar grija lui cea mai mare era ca 
amândouă fetele lui să-şi găsească un bărbat bun, fiindcă nu le putea 
da nicio zestre. Cum frumuseţea fetelor era promițătoare, Gastó 
nădăjduia că aveau să-şi afle soţi de ispravă. Aşa avea să scape de 


două guri de hrănit. 

De aceea, se socotea tăbăcarul, fetele trebuiau să se păstreze 
nepătate, şi nimeni din Barcelona nu trebuia să aibă nici cea mai mică 
îndoială despre cinstea lor. Numai aşa, le repeta la nesfârşit Eulăliei şi 
lui Sim6, Alestei şi lui Aledis, aveau să-şi găsească un soţ de ispravă. 
Cei trei, tatăl, mama şi fratele mai mare, făcuseră din asta țelul 
propriu, dar, dacă Gast6 şi Eulălia credeau că aveau să-l atingă cu 
uşurinţă, Sim6 nu mai era de aceeaşi părere de când trăiau sub 
acelaşi acoperiş cu Arnau şi Joan. 

Joan era acum elevul cel mai strălucit al şcolii de pe lângă 
catedrală. In scurtă vreme a deprins latina, iar profesorii se mândreau 
cu elevul lor aşezat, plin de bun-simţ, gânditor şi, peste toate, 
credincios; avea atâtea haruri, că doar puţini se mai îndoiau că îl 
aştepta un mare viitor în Biserică. Joan îşi dobândise respectul lui 
Gast6 şi al Eulăliei, care ascultau adeseori, laolaltă cu Pere şi Mariona, 
atenţi şi fermecaţi, lămuririle pe care micuțul le dădea despre 
Scripturi. Numai preoţii puteau citi acele manuscrise scrise în latină, 
iar acolo, în casa umilă de lângă mare, ei patru se puteau bucura de 
vorbele sfinte, vechile istorii, mesajele Domnului, care înainte n- 
ajungeau la ei decât din amvon. 

Dar, dacă Joan dobândise respectul celor din jur, Arnau nu 
rămăsese mai prejos: chiar şi Simó îl privea cu pizmă: un bastaix! 
Puţini oameni din mahalaua Ribera nu ştiau cât se străduia Arnau să 
care pietre pentru Fecioară. „Se zice că marele Berenguer de 
Montagut a îngenuncheat în faţa lui ca să-l ajute”, îi istorisise dând din 
mâini şi în gura mare un ucenic din atelier. Simó şi l-a închipuit pe 
marele maestru, respectat de nobili şi episcopi, la picioarele lui Arnau. 
Când vorbea maestrul, toţi, chiar şi tatăl lui, tăceau, iar când ţipa, toţi 
tremurau. Simó îl privea pe Arnau când se întorcea seara acasă. 
Ajungea mereu ultimul. Venea ostenit şi asudat, cu capçana în mână, 
şi cu toate acestea zâmbea. Oare când mai zâmbise el la întoarcerea 
acasă? De câteva ori îl întâlnise pe Arnau, pe când băiatul căra pietre 
la Sfânta Maria; picioarele, braţele, pieptul, totul părea la el din fier. 
Simó îi privea piatra, apoi faţa roşie; oare nu-l văzuse zâmbind? 

De aceea, când Simó trebuia să le poarte de grijă surorilor lui, şi 
apăreau Arnau ori Joan, deşi era mai mare ca ei, ucenicul de tăbăcar 
se retrăgea, iar cele două fete se bucurau de libertatea care le lipsea 
când erau părinţii lor de faţă. 

— Să facem o plimbare pe plajă! i-a sugerat Alesta într-o zi. 

Simó a vrut să spună nu. O plimbare pe plajă; de i-ar vedea tatăl 
lor... 

— Bine, a încuviinţat Arnau. 

— Nu ne-ar strica, a răspuns şi Joan. 

Simó a tăcut. Toţi cinci, Simó în urma lor, au ieşit la soare, Aledis 


cu Arnau, Alesta alături de Joan; amândouă lăsau briza să le fluture 
părul şi să le strângă capricios de trupuri cămăşile înfoiate, lăsând să 
li se întrezărească sânii, pântecele ori picioarele. 

S-au plimbat tăcuţi, privind marea ori bătătorind nisipul sub 
picioare, până când au întâlnit o ceată de basta/xos care se odihneau. 
Arnau i-a salutat cu mâna. 

— Vrei să-i cunoşti? a întrebat-o pe Aledis. 

Fata s-a uitat la bărbaţi. Toţi o priveau. Ce priveau, oare? Vântul îi 
lipea cămaşa de piept şi sfârcuri. Doamne Dumnezeule, păreau să 
iasă prin pânză! S-a îmbujorat şi a făcut cu capul semn că nu, când 
Arnau se îndrepta deja către ei. Aledis s-a întors, iar Arnau a rămas în 
drum. 

— Fugi după ea, Arnau, a auzit că-i striga un cirac. 

— N-o lăsa să-ţi scape, i-a dat povaţă al doilea. 

— E peste poate de nurlie, a admirat-o al treilea. 

Arnau a grăbit pasul şi a ajuns-o pe Aledis din urmă. 

— Ce s-a întâmplat? 

Fata nu i-a răspuns. Mergea cu chipul plecat şi braţele încrucişate 
peste cămaşă, dar n-a luat-o spre casă. S-au dus mai departe aşa, 
însoţiţi doar de vuietul valurilor. 


Capitolul 20 

Chiar în seara aceea, pe când cinau lângă vatră, codana l-a 
răsplătit pe Arnau cu o clipă mai mult decât era nevoie, o clipă în care 
l-a pironit cu ochii ei mari şi căprui. 

In clipa aceea, Arnau a auzit iar marea şi s-a cufundat în nisipul de 
pe plajă. A întors privirea la ceilalţi, să vadă dacă observase cineva 
acea cutezanţă: Gast6 stătea la taifas cu Pere şi nimeni nu părea să-i 
dea prea mare atenţie. Nimeni nu părea nici să asculte valurile. 

Când Arnau a îndrăznit să întoarcă ochii la Aledis, fata stătea cu 
capul plecat şi se juca cu mâncarea din blid. 

— Mănâncă, fato! i-a poruncit tăbăcarul Gast6, văzând-o că 
învârtea lingura în blid, neînghiţind nimic; cu ale mâncării nu-i de 
joacă. 

Vorbele lui Gast6 l-au adus pe Arnau la realitate şi, cât a mai durat 
masa, Aledis nu numai că nu s-a uitat la el, dar l-a şi ocolit fățiș. 

Timp de câteva zile, Aledis nu i-a mai vorbit lui Arnau pe muteşte 
ca în seara plimbării pe plajă. In rarele prilejuri când se întâlneau, 
Arnau voia să simtă iar cum îl pironeau ochii căprui ai lui Aledis, dar 
fata îl ocolea stângace şi-şi ascundea privirile. 

— La revedere, Aledis, i-a grăit distrat într-o dimineaţă, când a 
deschis uşa, să plece la plajă. 

Din întâmplare au fost singuri. Arnau a tras uşa după el, dar ceva 
nedesluşit l-a făcut să se întoarcă şi s-o privească iar pe Aledis, iar ea 
era acolo, lângă vatră, neclintită, mândră, invitându-l cu ochii ei 
căprui. 

In sfârşit! Arnau s-a îmbujorat şi a lăsat ochii în pământ. Buimac, a 
încercat să închidă uşa şi la mijlocul mişcării ceva i-a atras luarea- 
aminte: Aledis stătea acolo, chemându-l cu ochii ei mari şi căprui, 
zâmbindu-i. Aledis îi zâmbea. 

Mâna i-a lunecat pe clanţă, iar el s-a împiedicat, gata să cadă. N-a 
cutezat s-o privească iar şi a luat-o la goană cu pas uşor spre plajă, 
lăsând uşa deschisă. 


— Se sfieşte, i-a şoptit Aledis surorii ei chiar în acea noapte, înainte 
ca părinţii şi fratele lor să se ducă la culcare, întinse cum stăteau pe 
salteaua pe care o împărțeau între ele. 

— Dar de ce? a întrebat sora. E bastaix. Trudeşte pe plajă, îi cară 
pietre Fecioarei. Tu eşti doar o copilă. El e bărbat, a adăugat cu o 
urmă de admiraţie. 

— Tu chiar că eşti doar o copilă, i-a trântit-o Aledis. 

— la te uită, grăieşte femeia din ea, a repezit-o Alesta, întorcându-i 
spatele, cu aerul pe care şi-l lua şi maică-sa când una din ele cerea 
ceva nepotrivit cu vârsta ei. 

— Bine, bine, a răspuns Aledis. 


„A grăit femeia din ea. Dar ce, eu oare nu-s femeie?” Aledis s-a 
gândit la mama ei, la prietenele aceleia, la tătâne-său. Poate că sora 
ei avea dreptate. De ce s-ar sfii unul ca Arnau, un bastaix care arătase 
întregii Barcelone cât îi era de devotat Fecioarei Mării, că ea, o copilă, 
se uita la el? 


— Se sfieşte. Îţi spun sigur că se sfieşte, a stăruit Aledis şi în 
noaptea următoare. 

— Pisăloago! De ce s-ar sfii Arnau? 

— Nu ştiu, a răspuns Aledis, dar asta face. Se sfieşte când se uită 
la mine. Se sfieşte când mă uit la el. Se zăpăceşte, se îmbujorează, 
fuge de mine. 

— Eşti nebună de legat! 

— Poate că sunt, dar...! 

Aledis ştia ce spunea. Dacă noaptea trecută sora ei o făcuse să 
şovăie, acum nu mai putea. Văzuse. || privise pe Arnau, căutase clipa 
nimerită, când nimeni nu-i putea surprinde, şi se apropiase de el atât 
de tare, că-i prinsese mirosul trupului. „Bună, Arnau.” Fusese un 
simplu „bună”, un salut însoţit de o privire duioasă, apropiată, cât mai 
apropiată cu putinţă, aproape îl atinsese, iar Arnau se îmbujorase iar, 
îi ocolise privirea şi se ascunsese de ea. Văzându-l că pleca, Aledis 
zâmbise, mândră de puterea ei, până atunci neştiută. 

— Ai să vezi mâine, i-a zis surorii. 

Prezenţa curioasă a Alestei a făcut-o să cocheteze şi mai şi; nu 
putea să dea greş. In zori, când Arnau se pregătea de plecare, Aledis 
i-a tăiat calea, punându-se în dreptul uşii, lipită de ea. Repetase planul 
de o mie de ori, pe când sora ei îşi făcea somnul. 

— De ce nu vrei să vorbeşti cu mine? l-a întrebat mieroasă, 
privindu-l iar în ochi. 

Chiar şi ea s-a mirat de atâta cutezanţă. Repetase acele vorbe 
simple de câte ori se întrebase dacă putea fi în stare să le spună fără 
şovăială. Dacă Arnau îi răspundea, rămânea fără apărare, dar spre 
bucuria ei n-a fost aşa. Simţind-o pe Aledis, Arnau s-a întors dintr-o 
pornire la ea, îmbujorându-se ca îndeobşte. Nici nu putea ieşi, nici nu 
cuteza s-o privească pe codană. 

— Ba da, eu... 

— Tu, tu, tu, l-a oprit Aledis mai îndrăzneață, tu fugi de mine. 
Înainte vorbeam şi râdeam, iar acum ori de câte ori încerc să-ți 
vorbesc... 

Aledis şi-a îndreptat trupul cât a putut, iar sânii ei tineri s-au iţit tari 
prin cămaşă. În pofida pânzei grosolane, sfârcurile îi păreau vârfuri de 
săgeată. Arnau i-a zărit şi nici măcar toate pietrele din cariera regelui 
nu i-ar fi putut distrage privirea de la ce-i înfăţişa Aledis. Un fior i-a 
străbătut spatele. 


— Fetelor! 

Vocea Eulăliei, care cobora scara, i-a adus pe toţi la realitate. 
Aledis a deschis uşa şi a ieşit în uliţă înainte ca maică-sa să ajungă la 
catul de jos. Arnau s-a întors la Alesta, care încă îi mai privea cu gura 
căscată, şi a ieşit la rândul lui din casă. Aledis se făcuse nevăzută. 

In acea noapte, fetele au tot şopocăit, dar n-au aflat răspuns la 
întrebările trezite de noua încercare, pe care n-o puteau împărtăşi 
nimănui. Cu toate astea, deşi nu ştia cum să-şi lămurească sora, 
Aledis era totuşi sigură de puterea pe care trupul ei o avea asupra lui 
Arnau. Tot ce simţea o mulțumea şi asta îi era de ajuns. S-a întrebat 
dacă toţi bărbaţii ar răspunde oare asemenea, dar nu s-a închipuit 
decât în faţa lui Arnau; nicicând nu i-ar fi dat prin minte să se poarte 
aşijderea cu Joan ori cu vreunul dintre ucenicii tăbăcari, prieteni cu 
Sim6; doar închipuindu-şi... cu toate acestea, ceva din ea se elibera în 
faţa lui Arnau. 

— Ce-i cu băiatul? l-a întrebat Josep, căpetenia breslei, pe Ramon. 

— Habar n-am, i-a răspuns acela, sincer. 

Cei doi bărbaţi s-au uitat la barcagii, printre care era şi Arnau, care 
dădea din mâini, cerând una dintre poverile cele mai grele. Când a 
primit-o, Josep, Ramon şi ceilalţi ciraci l-au privit plecând cu pas 
şovăielnic, buzele strânse şi faţa îmbujorată. 

— N-are să poată face multă vreme asemenea strădanii, a hotărât 
Josep. 

— E tânăr, a dat Ramon să-l apere. 

— N-are să poată. 

Toţi îl văzuseră. Arnau cerea încărcăturile şi pietrele cele mai grele, 
şi le căra ca şi cum viaţa i-ar fi depins de ele. Se întorcea la locul de 
încărcare aproape în fugă şi cerea din nou o povară mai mare decât i 
se cuvenea. La sfârşitul zilei de trudă, se târa deşelat până la casa lui 
Pere. 

— Ce-i cu tine, băiatule? l-a întrebat Ramon a doua zi, pe când îşi 
duceau amândoi încărcăturile la şoproanele cetăţii. 

Arnau n-a răspuns. Ramon n-a ştiut dacă tăcea fiindcă aşa voia ori 
dintr-o pricină sau alta nu putea vorbi. 

— Dacă ai vreun păs, aş putea... 

— Nu, nu, a izbutit să zică Arnau. 

Cum să-i spună că trupul lui o dorea cu ardoare pe Aledis? Cum să- 
i spună că nu-şi afla liniştea decât ducând în spate poveri tot mai 
mari, până când mintea lui, obsedată de capătul drumului, izbutea să- 
i uite ochii, zâmbetul, sânii, tot trupul? Cum să-i spună că, ori de câte 
ori Aledis se juca cu el, îşi pierdea minţile şi şi-o închipuia goală, lângă 
el, mângâindu-l? Atunci îşi amintea spusele preotului despre 
preacurvie: „Păcat! Păcat!”, îşi mustra acela enoriaşii sus şi tare. Cum 
să-i spună că voia să ajungă acasă mort de osteneală, să se 


trântească în culcuş, să adoarmă, în ciuda apropierii de acea codană? 
— Nu, nu, a repetat. Mulţumesc, Ramon. 
— Se va speti de atâta muncă, a stăruit Josep, la sfârşitul acelei 
zile. 
Şi de acea dată Ramon n-a mai cutezat să-l contrazică. 


— Nu crezi că întreci măsura? şi-a întrebat Alesta sora într-o 
noapte. 

— De ce? 

— Dacă află tata... 

— Ce-ar trebui să afle? 

— Că îl iubeşti pe Arnau. 

— Nu-l iubesc pe Arnau! Doar, doar. Mă simt bine, Alesta. Imi 
place. Când mă priveşte... 

— Il iubeşti, a stăruit mezina. 

— Nu. Cum să te dumiresc? Când îl văd că se uită la mine şi se 
îmbujorează e ca şi cum ceva mi-ar furnica prin trup. 

— Il iubeşti. 

— Nu. Culcă-te. Ce ştii tu? Culcă-te. 

— Îl iubeşti, îl iubeşti, îl iubeşti. 

Aledis a hotărât să nu-i răspundă, dar îl iubea oare? Era doar 
încântată că se ştia privită şi dorită. li plăcea că Arnau nu-şi putea lua 
ochii de pe trupul ei; o încânta tristeţea lui vădită când nu încerca să-l 
ispitească; asta era iubire? Aledis a încercat să afle răspunsul, dar nu 
peste multă vreme mintea a început iar să-i umble aiurea, mulţumită, 
înainte să adoarmă. 


Într-o dimineaţă, Ramon a plecat de pe plajă de cum l-a văzut pe 
Joan ieşind din casa lui Pere. 

— Ce-i cu fratele tău? l-a iscodit chiar înainte de a-l saluta. 

— Cred că s-a îndrăgostit de Aledis, fata cea mare a tăbăcarului 
Gast6. 

Pe Ramon l-a podidit râsul. 

— Păi, iubirea asta îl scoate din minţi, i-a atras luarea-aminte. Dacă 
mai merge aşa, praful se alege de el. Nu poate trudi în asemenea hal. 
Nu-i pregătit pentru aşa ceva. N-are să fie primul bastaix care cade 
lat, dar fratele tău e prea tânăr ca să se ologească. Fă ceva, Joan! 

Chiar în acea noapte, Joan a încercat să-i vorbească fratelui său. 

— Ce-i cu tine, Arnau? l-a întrebat din culcuşul său. 

Arnau a amuţit. 

— Trebuie să-mi spui. Sunt fratele tău şi vreau să te ajut. Tu ai 
făcut mereu la fel cu mine. Impărtăşeşte-mi păsurile. 

Joan şi-a lăsat fratele să se gândească la vorbele lui. 

— Păi, e din pricina lui Aledis, a recunoscut Arnau. Joan n-a vrut să- 


i curme vorba. Nu ştiu ce-i cu mine din pricina fetei, Joan. De când cu 
mersul pe plajă, ceva s-a schimbat între noi. Se uită la mine de parcă 
ar vrea... Nu ştiu. Şi... 

— Şi ce? l-a iscodit Joan, văzând că frate-său tăcea. 

„Nu vreau să-i spun mai mult decât despre priviri”, a hotărât pe loc 
Arnau, cu mintea la sânii fetei. 

— Nimic. 

— Atunci, care-i păsul? 

— Păi, am gânduri necurate, o văd goală. De fapt, aş vrea s-o văd 
goală. Mi-ar plăcea. 

Joan îşi rugase profesorii să aprofundeze asemenea idei, iar ei, 
neştiind că-l interesau datorită îngrijorării trezite de fratele lui şi 
temerii că Arnau putea să cadă pradă ispitei, îl lămuriseră în amănunt 
despre firea şi natura primejdioasă a femeilor. 

— Nu-i vina ta, a hotărât Joan. 

— Nu? 

— Nu. Răutatea, l-a dumirit, şoptind lângă vatra unde piroteau, e 
una dintre cele patru boli fireşti ale omului, ce se nasc odată cu noi 
prin păcatul originar, iar răutatea femeii e mai mare decât oricare 
dintre cele de pe lume. 

Joan repeta pe de rost lămuririle profesorilor lui. 

— Care sunt celelalte răutăţi? 

— Zgârcenia, neştiinţa şi nepăsarea ori neputinţa de a face binele. 

— Şi ce au ele cu răutatea lui Aledis? 

— Femeile-s rele prin firea lor şi se bucură, ispitindu-l pe bărbat s-o 
ia pe căile răului, şi-a recitat Joan poezia. 

— De ce? 

— Păi, fiindcă femeile sunt ca văzduhul în mişcare, vaporoase. 
Merg neîncetat dintr-o parte într-alta, precum curenţii de aer. Joan şi-a 
amintit de preotul care făcuse comparaţia: braţele, cu mâinile întinse 
şi degetele vibrând neîncetat, i se învârteau deasupra capului. În al 
doilea rând, spuse Joan, fiindcă muierile, prin firea lor, căci aşa au fost 
făcute, au prea puţină judecată, şi ca atare răutatea lor naturală nu 
poate fi zăgăzuită. 

Joan citise toate acelea şi duium de alte gânduri asemenea, dar nu 
era în stare să le pună în vorbe. Inţelepţii spuneau că femeia era tot 
prin firea ei rece şi flegmatică, şi se ştie că, atunci când ceva rece se 
încinge, arde foarte tare. După părerea celor ce se pricepeau, femeia 
era, în definitiv, opusul bărbatului şi, prin urmare, incoerentă şi 
absurdă. Trebuia să remarci doar că trupul ei era opusul trupului de 
bărbat: cu coapse largi şi subţire în sus, pe când al unui bărbat bine 
făcut trebuia să fie contrariul, subţire de la piept în jos, lat în piept şi 
spete, cu gâtul scurt şi gros, iar capul mare. Când se naşte, femeia 
spune prima oară „e”, un sunet de gâlceavă, pe când bărbatul spune 


„a”, primul sunet din alfabet, opus lui „e”. 

— Nu-i cu putinţă. Aledis nu-i aşa, l-a contrazis până la urmă Arnau. 

— Nu te înşela. Cu excepţia Fecioarei, care L-a conceput fără păcat 
pe Mântuitor, toate muierile sunt o apă şi-un pământ. Până şi legiuirile 
breslei tale arată aşa! Oare nu ele opresc preacurvia? Oare nu ele cer 
să fie dat afară cel care are vreo ţiitoare ori preacurveşte cu o femeie 
necinstită? 

Arnau nu putea ţine piept acelei judecăţi. Nu ştia vorbele 
înţelepţilor şi filosofilor, şi, oricât s-ar fi străduit Joan, putea să nu le ia 
în seamă, dar pe ale breslei lui nu. Acele reguli le ştia prea bine. 
Căpeteniile breslei i le aduseseră la cunoştinţă şi îi atrăseseră luarea- 
aminte că, de nu le respecta, avea să fie dat afară. Şi breasla nu 
putea greşi! 

Arnau s-a simţit năuc peste poate. 

— Atunci, ce-i de făcut? Dacă toate femeile-s rele... 

— Mai întâi trebuie să te căsătoreşti cu ele, i-a curmat vorba Joan, 
şi, odată însurat, trebuie să te porţi aşa cum te învaţă Biserica. 

Să te căsătoreşti, căsătoreşti. Această alegere nu-i trecuse 
niciodată prin minte, dar dacă era singura... 

— Şi ce trebuie să facem după ce ne căsătorim? l-a iscodit cu glas 
tremurat în faţa norocului de a fi laolaltă cu Aledis toată viaţa. 

Joan a reluat firul lămuririi aduse de profesorii de la catedrală: 

— Un soţ bun trebuie să cerceteze răutatea naturală a soţiei după 
anume principii: primul, că femeia e supusă bărbatului, care îi 
porunceşte: „Sub potestate viri eris”, spune Cartea Facerii. Al doilea, 
din Ecleziastul: „Mulier si primatum haber... Joan s-a poticnit. Mulier 
primatum habuerit, contraria est viro suo”, înseamnă că, dacă e 
stăpână în casă, femeia va fi potrivnică soţului ei. Alt principiu e cel 
din Proverbe: „Qui delicate nutrit servum suum, inveniet 
contumacem”, cum s-ar zice, cel care se poartă blând cu cei ce 
trebuie să-l servească, printre care şi femeia, va da de răzvrătire 
acolo unde ar trebui să găsească umilință, supunere şi ascultare. Şi 
dacă, în pofida lor, răutatea tot mai dăinuie în femeie, bărbatul 
trebuie să-i dea pedeapsa ruşinii şi a fricii; s-o îndrepte încă de la 
început, când e tânără, neaşteptând ca ea să îmbătrânească. 

Arnau a ascultat în tăcere vorbele fratelui său. 

— Joan, l-a iscodit când el a isprăvit, crezi că mă pot însura cu 
Aledis? 

— Sigur că da! Dar trebuie să aştepţi un pic, până eşti avansat în 
breaslă şi vei putea s-o ţii. Oricum, ar fi bine să vorbeşti cu tatăl ei 
înainte ca ea să se mărite cu altul, fiindcă atunci n-ai să mai poţi face 
nimic. 

Imaginea lui Gast6 Segura, cu toţi dinţii lui rari şi negri, i s-a impus 
lui Arnau ca o stavilă de netrecut. Joan şi-a închipuit de ce se temea 


fratele său. 

— Trebuie s-o faci, a stăruit. 

— Ai să mă ajuţi? 

— Fireşte! 

Câteva clipe, tăcerea s-a aşternut iar între cele două saltele de 
paie de lângă vatra din casa lui Pere. 

— Joan, a întrerupt Arnau tăcerea. 

— Spune. 

— Mulţumesc. 

„S-ar fi putut şi mai rău.” 

— N-ai pentru ce, a răspuns. 

Cei doi fraţi au încercat să doarmă, dar n-au izbutit. Arnau, 
înflăcărat la gândul de a se căsători cu mult dorita-i Aledis; Joan, 
pierdut în amintirile despre mama lui. Oare avea dreptate căldărarul 
Ponc? Răutatea e în firea femeii. Ea trebuie să se supună bărbatului. 
Bărbatul trebuie s-o pedepsească pe femeie. Oare avea dreptate 
căldărarul? Cum putea să respecte amintirea mamei şi să dea 
asemenea sfaturi? Joan şi-a adus aminte cum ieşea mâna mamei prin 
ferestruica temniţei şi îl mângâia pe creştetul capului. Şi-a amintit de 
ura pe care o simţise şi o mai simţea pentru Ponç. Oare căldărarul 
avusese dreptate? 

In zilele care au urmat, niciunul din ei n-a îndrăznit să-i vorbească 
morocănosului Gast6, căruia chiria pe care i-o plătea lui Pere nu făcea 
decât să-i aducă aminte de nefericirea din pricina căreia îşi pierduseră 
casa. Firea tăbăcarului era şi mai acră acasă, tocmai când fraţii aveau 
prilejul să-şi spună păsul, dar mormăielile, certurile şi grosolăniile lui îi 
făceau să se lase păgubaşi. 

Estimp, Arnau rămânea prins în aura lui Aledis. O zărea, o urmărea 
cu privirea şi închipuirea, şi se gândea la ea în orice clipă din zi, doar 
când venea Gast6 nu; atunci mintea i se închircea. 

Fiindcă, oricât l-ar fi oprit preoţii şi breasla, băiatul nu-şi putea lua 
ochii de pe Aledis când ea, ştiindu-se singură cu propria jucărie, 
profita de orice i se cerea să facă pentru a-şi strânge pe ea cămaşa 
largă şi decolorată. La vederea ei, Arnau cădea pe gânduri: sfârcurile, 
sânii, tot trupul codanei îl chemau. „Imi vei fi soţie, într-o zi îmi vei fi 
soţie”, gândea înfrigurat. Atunci încerca să şi-o închipuie despuiată, 
iar mintea îi hoinărea prin locuri oprite şi neştiute, fiindcă, în afara 
trupului chinuit al Habibei, nicicând nu mai văzuse o femeie în pielea 
goală. 

Alteori, Aledis se pleca în faţa lui Arnau, îndoindu-se de mijloc în 
loc să se lase pe vine, ca să-i arate coapsele şi rotunjimile şoldurilor; 
profita de orice clipă, ca să-şi ridice cămaşa peste genunchi, până la 
coapse, ori, jucând o durere prefăcută, se îndoia cât putea, ca să-i 
arate pântecele drept şi tare. Apoi, surâzând ori prefăcându-se că-l 


descoperă brusc pe Arnau, îşi arăta tulburarea. Când în sfârşit ieşea, 
Arnau lupta să-şi alunge din minte chipul ei. 

Când trecea prin asemenea încercări, Arnau căuta cu orice preţ să 
afle clipa nimerită pentru a-i vorbi lui Gast6. 

— Ce naiba faceţi aici? le-a strigat tăbăcarul într-o zi, când 
amândoi băieţii s-au pus în faţa lui cu gândul neprihănit de-a-i cere 
fata în căsătorie. 

Zâmbetul cu care încercase să ajungă la Gast6 i s-a stins lui Joan 
de pe buze de cum tăbăcarul a trecut printre ei şi i-a împins, fără 
şovăială. 

— Du-te tu, i-a cerut altă dată Arnau fratelui său. 

Gast6 era singur la masa de la catul de jos. Joan s-a pus în faţa lui, 
şi-a dres glasul, dar, chiar când să-i vorbească, tăbăcarul a ridicat 
ochii de pe bucata de piele pe care o cerceta. 

— Gast6, i-a strigat Joan. 

— İl jupoi de viu! li scot ochii! a urlat tăbăcarul, stropind cu salivă 
prin găurile dintre dinţii lui negri. Simoood! Joan i-a făcut lui Arnau, 
pitit într-un ungher al încăperii, un semn de neputinţă. Intre timp, 
Sim6 venise, la strigătul tatălui. Cum ai putut să faci asemenea 
cusătură? a strigat Gast6 la el, vârându-i bucata de piele sub nas. 

Joan s-a sculat de pe scaun şi a lăsat baltă cearta de familie. 

Dar nu s-au lăsat păgubaşi. 

— Gast6, a stăruit iar Joan cu alt prilej când, după cină şi părând 
bine dispus, tăbăcarul ieşise să se plimbe pe plajă, iar ei doi mergeau 
în urma lui. 

— Ce vrei? l-a întrebat Gast6, nestând în loc. 

„Cel puţin ne lasă să vorbim”, au gândit amândoi. 

— Voiam să-ţi vorbesc despre Aledis. 

Auzind numele fiicei lui, Gast6 a stat ca fulgerat şi s-a apropiat de 
Joan într-atât, că duhoarea lui l-a lovit năprasnic pe băiat. 

— Ce-a făcut? Gast6 îl respecta pe Joan; îl considera un băiat 
serios. Pomenirea fetei şi neîncrederea înnăscută îl făcuseră să creadă 
că băiatul voia s-o acuze de ceva, iar el nu-şi putea îngădui nici cea 
mai mică pată pe odorul său. 

— Nimic, i-a zis Joan. 

— Cum nimic? a urmat Gast6, poticnindu-se, dar neîndepărtându- 
se de Joan. Atunci de ce vrei să-mi vorbeşti despre Aledis? Spune-mi 
adevărul, ce-a făcut? 

— Nimic, n-a făcut nimic, ăsta-i adevărul. 

— Nimic? Şi tu, a întrebat, întorcându-se către Arnau, spre liniştea 
fratelui său, ce-ai să-mi spui, ce ştii despre Aledis? 

— Eu, nimic. 

Şovăiala lui Arnau a dat ghes bănuielilor obsesive ale lui Gast6. 

— Spune-mi! 


— Nimic, nu... 

— Eulălia! 

Gast6 n-a mai adăstat şi, strigându-şi nevasta ca din gură de 
şarpe, s-a întors acasă la Pere. 

In noaptea aceea, cei doi băieţi, cu vina în suflet, au auzit urletele 
Eulăliei, pe când, cu bâta în mână, Gast6 încerca să-i scoată o 
mărturisire fără miez. 

Au mai încercat şi în alte două prilejuri, dar nici măcar n-au putut 
să zică prima vorbă. După câteva săptămâni, descurajaţi, i-au povestit 
păsul lor părintelui Albert care, zâmbitor, a făgăduit să-i vorbească lui 
Gast6. 


— Îmi pare rău, Arnau, i-a dat de veste părintele Albert după o 
săptămână. li chemase pe Arnau şi pe Joan pe plajă. Gast6 Segura nu 
se învoieşte să te căsătoreşti cu fiica lui. 

— De ce? a întrebat Joan. Arnau e băiat bun. 

„Vreţi să-mi mărit fata cu un rob din Ribera? îi răspunsese 
tăbăcarul. Un rob care nu câştigă nici cât să-şi ia o odaie cu chirie.” 

Părintele încercase să-l înduplece: „In Ribera nu mai lucrează 
niciun rob; asta era pe vremuri. Ştii bine că e oprit ca robii să lucreze 
la...” 

„O trudă de rob.” j 

„Aşa era pe vremuri, stăruise părintele. In afară de asta, adăugase, 
am obţinut o zestre bună pentru fată.” Gast6 Segura, care credea 
vorba isprăvită, se întorsese fulgerător către preot. „Cu ea şi-ar putea 
cumpăra o casă.” 

Gast6 îl oprise iar: „Fata mea n-are nevoie de milostenia 
bogătanilor! Ţineţi-vă favorurile pentru alţii”. 

După ce a ascultat spusele părintelui Albert, Arnau şi-a îndreptat 
ochii spre mare; razele lunii o brăzdau din zare până la țărm şi se 
pierdeau în spuma valurilor care se spărgeau pe plajă. 

Părintele Albert a lăsat să-i învăluie vuietul mării. Şi dacă Arnau îl 
întreba despre temeiuri? Ce-avea să-i spună? 

— De ce? a bolborosit băiatul, cu ochii în zare. 

— Gast6 Segura e un bărbat ciudat. Nu-l putea întrista şi mai mult 
pe Arnau. Vrea un nobil pentru fata lui! Cum poate o calfă de tăbăcar 
să aibă asemenea vrere? 

Un nobil. O fi crezut băiatul? Nimeni nu se putea simţi disprețuit în 
faţa nobleţei. Chiar şi vuietul valurilor, necurmat, răbdător, părea să 
aştepte răspunsul lui Arnau. 

Un oftat a răsunat pe plajă. 

Preotul şi-a pus un braţ pe umărul lui Arnau şi a simţit cum băiatul 
tremura. Apoi a făcut aşijderea cu Joan şi toţi trei au stat să privească 
marea. 


— Ai să-ţi găseşti o soaţă bună, l-a încurajat părintele Albert după o 
vreme. 
„Nu ca ea”, şi-a zis în sinea lui Arnau. 


Partea a treia 
Şerbii patimii 


Capitolul 21 
A doua duminică din iulie 1339 
Biserica Sfintei Maria a Mării 
Barcelona 


Trecuseră patru ani de când Gast6 Segura nu-i dăduse lui Arnau 
mâna fiicei lui. După câteva luni, Aledis fusese dată de nevastă unui 
bătrân maistru tăbăcar, văduv, care primise libidinos fata fără zestre. 
Până când se căsătorise, Aledis fusese necurmat însoţită de maică-sa. 

Cât despre Arnau, el era acum un bastaix de optsprezece ani, înalt, 
puternic şi chipeş. In cei patru ani trăise pentru breaslă, Sfânta Maria 
a Mării şi fratele său Joan (căra mărfuri şi pietre mai ceva decât toţi, 
punea bani în racla cu parale adunate de bastaixos, şi lua parte cu 
evlavie la liturghii), dar nu se căsătorise, iar căpeteniile priveau cu 
îngrijorare burlăcia unui tânăr ca el: dacă îl copleşea ispita cărnii, 
trebuiau să-l dea afară, şi ce uşor era ca un băiat de optsprezece ani 
să comită asemenea păcat. 

Dar Arnau nici nu voia să audă de femei. Când preotul îi dezvăluise 
că Gast6 nu voia să audă de el, Arnau îşi amintise, cu ochii pe mare, 
de femeile care trecuseră prin viaţa lui: nici măcar nu-şi cunoscuse 
mama; Guiamona îl primise drăgăstos, dar apoi îl repudiase; Habiba 
se mistuise în sânge şi durere - de multe ori mai visa noaptea 
gârbaciul cu care Grau o lovise peste trupul gol; Estranya îl tratase ca 
pe un rob; Margarida îşi bătuse joc de el în clipa cea mai umilitoare 
din viaţa lui, iar Aledis, ce să mai spună despre Aledis? Lângă ea 
aflase bărbatul din el, dar apoi ea îl părăsise. 

— Trebuie să am grijă de fratele meu, le răspundea căpeteniilor 
breslei, ori de câte ori se pomenea de însurătoarea lui. Ştiţi că a fost 
menit Bisericii şi e în slujba Domnului, adăuga, iar ei se gândeau la 
vorbele lui. Ce lucru poate fi mai bun decât acesta? 

Atunci, mai-marii tăceau. 

Aşa trăise Arnau în toţi acei patru ani; liniştit, legat de truda lui, de 
biserica Sfânta Maria şi cu precădere de Joan. 

A doua duminică din iulie 1339 era o sărbătoare de cea mai mare 
însemnătate pentru Barcelona. În ianuarie 1336, aici murise regele 
Alfonso cel Bun şi, după Paştele din acelaşi an, la Zaragoza fusese 
încoronat fiul său, Pedro, care domnea sub numele de Pedro al Ill-lea 
al Cataloniei, al IV-lea al Aragonului şi al II-lea al Valenciei”. 

Vreme de aproape patru ani, din 1336 până în 1339, noul monarh 
nu vizitase Barcelona, capitala Cataloniei, şi atât nobilii, cât şi 
neguţătorii priveau cu îngrijorare nepăsarea cu care încă nu juruise 


35 Pedro al IV-lea Ceremoniosul (1319-1387), fiul cel mai mare al regelui 
Alfonso al IV-lea, căruia i-a urmat la tron în 1336. (n.tr.) 


credinţă celei mai însemnate cetăţi din regat. Dezgustul noului 
monarh faţă de nobilimea catalană era bine ştiut de toţi: Pedro al IIl- 
lea era fiul primei soţii a răposatului rege Alfonso, Teresa de Entenza, 
contesă de Urgel şi vicontesă de Ager. Teresa murise înainte ca soţul 
ei să fie încoronat rege, iar Alfonso se însurase pentru a doua oară cu 
Leonor de Castilia, femeie ambițioasă şi crudă, cu care avea doi fii. 

Regele Alfonso, cuceritorul Sardiniei, era cu toate acestea slab de 
înger şi din fire, iar regina Leonor obținuse de îndată pentru fiii săi 
însemnate concesiuni de pământuri şi titluri. Ea îşi prigonea, 
neîndurătoare, fiii vitregi, copiii Teresei de Entenza, moştenitorii 
tronului ocupat de tatăl lor. In timpul celor opt ani ai domniei lui 
Alfonso cel Bun, cu ştirea sa şi profitând de răbdarea soţului şi a Curţii 
lui catalane, Leonor îi atacase neîntrerupt pe infanţii Pedro, pe atunci 
copil, şi pe fratele lui, Jaime, conte de Urgel. Numai doi nobili catalani, 
Ot de Montcada, naşul lui Pedro, şi Vidal de Vilanova, comandor de 
Montalbân, sprijineau cauza celor doi fii ai Teresei de Entenza, şi l-au 
povăţuit pe regele Alfonso şi chiar pe infanţi să-şi ia tălpăşiţa, ca să nu 
fie otrăviţi. Aşa au şi făcut infanţii Pedro şi Jaime, care s-au ascuns în 
munţii Jaca din Aragon; apoi au obţinut sprijinul nobilimii aragoneze şi 
adăpost la Zaragoza, sub protecţia arhiepiscopului Pedro de Luna. 

De aceea, încoronarea lui Pedro a ştirbit tradiţia păstrată încă de la 
unirea regatului Aragonului cu principatul Cataloniei. Dacă sceptrul 
Aragonului era lăsat Zaragozei, principatul Cataloniei, care îi revenea 
regelui potrivit rangului său de conte de Barcelona, trebuia să fie 
oferit pe pământ catalan. Până ce Pedro al Ill-lea s-a suit pe tron, 
monarhii jurau la Barcelona şi erau încoronați la Zaragoza. Regele 
primea ce-i drept coroana prin simplul fapt de a fi monarh al 
Aragonului, dar potrivit rangului său de conte de Barcelona nu primea 
decât principatul, dacă se juruia să nu încalce vechile fueros” şi 
Constituţia Cataloniei, iar până atunci juruinţa pe fueros era 
considerat demersul care preceda orice urcare pe tron. 

Contele de Barcelona, principe de Catalonia, era doar un primum 
inter pares pentru nobilimea catalană, aşa cum spunea şi legământul 
de credinţă ce i se făcea: „Noi, care suntem la fel de buni ca tine, îţi 
jurăm Domniei Tale, care nu eşti mai bun ca noi, să te primim drept 
rege şi senior suveran, numai dacă ne respecţi toate sloboziile şi 
legiuirile; de nu, nu”. Din această cauză, când Pedro al Ill-lea urma să 


3 Privilegii, cutume, dispoziţii regale şi scutiri acordate unei provincii, 
cetăţi ori persoane; compilaţii de legi, norme şi privilegii oferite de rege ori 
senior, întru guvernarea şi administrarea nucleelor urbane din Evul Mediu. 
Aceste fueros au fost manifestări ale drepturilor locale şi teritoriale, apărute 
în Evul Mediu ca rezultat al dezvoltării cetăților. Începând cu sec. al XIII-lea, 
au desemnat o legislaţie care recunoştea drepturile tradiţionale ale unei 
regiuni ori ale unui regat. (n.tr.) 


fie încoronat rege, nobilimea catalană s-a dus la Zaragoza, cerându-i 
să jure întâi în Barcelona, aşijderea strămoşilor lui. Regele nu s-a 
învoit, iar catalanii au plecat de la încoronare. Cu toate acestea, 
regele trebuia să primească legământul de credinţă al catalanilor şi, în 
ciuda nemulțumirii nobilimii şi a împotrivirii oamenilor de vază din 
Barcelona, Pedro Ceremoniosul a hotărât să se juruiască în cetatea 
Lérida, unde în iunie 1336, după ce s-a legat pe catalanele usatges şi 
fueros, a primit la rândul său jurământul de credinţă. 

In acea a doua duminică din iulie 1339, regele Pedro vizita pentru 
întâia oară Barcelona, cetatea pe care o umilise. Trei evenimente îl 
aduseseră pe rege la Barcelona: legământul pe care, ca vasal al 
Coroanei de Aragon, trebuia să-l săvârşească înaintea cumnatului său, 
Jaime al Ill-lea regele Mallorcăi, conte de Rosellón şi de Cerdaña, 
senior de Montpellier; conciliul general al prelaţilor din Tarragona, 
provincie din care, pe temeiuri bisericeşti, făcea parte şi Barcelona; şi 
strămutarea moaştelor Sfintei martire Eulălia din biserica Sfânta Maria 
în catedrală. 

Primele două au avut loc fără prostime. Jaime al Ill-lea a cerut în 
chip deosebit ca el să nu săvârşească legământul de credinţă în faţa 
norodului, ci la loc retras, în capela palatului şi doar în faţa câtorva 
nobili aleşi. 

Al treilea eveniment, însă, a fost al tuturor. Nobilii, prelaţii şi tot 
norodul s-au făcut luntre şi punte, unii ca să vadă, alţii ca să fie de 
faţă, iar cei mai privilegiați să fie alături de rege şi de suita lui care, 
după ce au ascultat liturghia în catedrală, s-au dus în procesiune la 
Sfânta Maria pentru a strămuta moaştele martirei la seo. 

Tot drumul dintre catedrală şi Sfânta Maria a Mării gemea de 
gloata care dorea să-l aclame pe rege. La Sfânta Maria, absida era 
deja acoperită şi se durau nervurile celei de-a doua bolți, dar încă mai 
dăinuia o mică parte din biserica romanică de la începuturi. 

Sfânta Eulălia fusese martirizată în epoca romană, în anul 303. 
Moaştele ei au primit odihnă creştinească întâi în cimitirul roman, apoi 
în biserica Sfintei Maria a Nisipurilor, durată peste necropolă când, 
prin edictul dat de el, împăratul Constantin legiuise cultul lui Hristos. 
După invazia arabă, mai-marii bisericuţei se învoiseră să pună la loc 
sigur moaştele martirei. In anul 801, când regele franţuz Ludovic cel 
Pios?” eliberase cetatea, Frodoi, pe atunci episcop al Barcelonei, 
hotărâse să caute moaştele sfintei. De cum le aflase, le dăduse 
creştinesc adăpost într-o răcliţă din biserica Sfânta Maria. 

Deşi acoperită cu schele şi înconjurată cu pietre şi materiale, 


37 Ludovic I cei Pios (778-840), rege al Acvitaniei, fiul lui Carol cel Mare, 
împărat al Imperiului Roman de Apus (814-840). După moartea fraţilor săi a 
rămas singurul moştenitor al Imperiului. 


Sfânta Maria era splendid împodobită pentru acel prilej. Arhidiaconul 
Sfintei Maria a Mării, Bernat Rosell, şi mai-marii şantierului, nobili, 
dătători de danii şi prelați, înveşmântaţi în cele mai mândre straie de 
sărbătoare, aşteptau suita regelui. Culorile veşmintelor îţi luau ochii. 
Soarele dimineţii de iulie intra în valuri prin bolțile şi ferestrele 
neisprăvite, făcând să lucească podoabele, aurul şi metalele pe 
veşmintele privilegiaţilor care-l puteau aştepta pe rege înăuntru. 

Soarele strălucea şi pe pumnalul patinat şi bont al lui Arnau, fiindcă 
alături de stăpânire stăteau şi modeştii bastaixos. Unii, printre ei şi 
Arnau, în faţa capelei sacramentului, care era a lor; şi alţii, paznici de 
vază, lângă marea poartă de intrare în templu, tot cea a vechii biserici 
romanice. 

Toţi bastaixos, vechi robi ori macips de ribera’, se bucurau de 
nenumărate privilegii în Sfânta Maria a Mării, iar Arnau se bucurase şi 
el de ele în ultimii patru ani. Pe lângă faptul că le revenea capela cea 
mai însemnată din templu şi erau păzitorii porţii celei mai mari, 
liturghiile de sărbătoare se celebrau în marele altar, iar cheia de la 
mormântul Preasfântului Mântuitor stătea la cea mai însemnată 
căpetenie a breslei lor; la procesiunile din Joia Verde”, tot ei erau 
însărcinaţi să le poarte pe Fecioară şi, mai jos decât ea, pe Sfintele 
Tecla, Caterina şi pe Sfântul Maclă; şi, când un bastaix era în pragul 
morţii, Sfântul Maslu ieşea din Sfânta Maria, la orice oră din zi şi din 
noapte, solemn, pe uşa cea mare, sub un prapur. 

In acea dimineaţă, Arnau a trecut laolaltă cu ciracii lui dincolo de 
stavilele alcătuite din oştenii regelui, care străjuiau drumul suitei; se 
ştia pizmuit de prostimea ce se îmbulzea cu nemiluita să-l vadă pe 
rege. El, un modest cărăuş din port intra în Sfânta Maria laolaltă cu 
nobilii şi neguţătorii bogaţi, ca şi cum era unul dintre ei. Când a păşit 
în biserică, îndreptându-se spre capela Preasfântului Mântuitor, a dat 
nas în nas cu Grau Puig, Isabel şi cei trei veri ai lui, trufaşi, îmbrăcaţi 
cu toţi în mătăsuri şi împodobiţi cu aur. 

Arnau a şovăit. Cei cinci se uitau la el. A lăsat privirea în pământ şi 
a trecut pe lângă ei. 

— Arnau, a auzit că-l strigau, tocmai când o lua înaintea 
Margaridei. Nu le ajungea că distruseseră viaţa tatălui său? Erau în 
stare să-l mai umilească încă o dată, acum, lângă ciracii lui, în biserica 
lui? Arnau, i-a auzit iar. 

A ridicat privirea şi a dat de Berenguer de Montagut; cei cinci Puig 
erau la mai puţin de un pas de el. 

— Excelenţă, a zis maestrul De Montagut, adresându-se 


35 În Ib. cat. „docheri”. (n.tr.) 
39 A noua Joi şi a şaizecea zi după Paşte, când Biserica Catolică marchează 
sărbătoarea instituirii euharistiei. (n.tr.) 


arhidiaconului de la Sfânta Maria a Mării, acela este Arnau, Arnau... 

— ... Estanyol, a bâiguit Arnau. 

— E acel bastaix despre care v-am tot vorbit. Era încă un copil, dar 
căra deja pietre pentru Fecioară. 

Prelatul a încuviinţat, dând din cap, şi i-a întins inelul lui Arnau, 
care s-a plecat să-l sărute. Berenguer de Montagut l-a bătut cu mâna 
pe spate. Arnau i-a desluşit pe Grau şi pe ai lui închinându-se în faţa 
prelatului şi maestrului, dar ei nu le-au dat nicio atenţie, înaintând 
spre alţi nobili. 

Arnau şi-a îndreptat spatele şi, cu pas ferm şi ochii pe 
deambulatoriu, s-a depărtat de alde Puig, ducându-se la capela 
Preasfântului Mântuitor, unde s-a aşezat lângă ceilalţi ciraci. 

Zgomotul mulţimii a anunţat sosirea regelui şi a suitei. Regele 
Pedro al III-lea; regele Jaime al Mallorcăi; regina Mana, soţia lui Pedro; 
regina Elisenda, văduva regelui Jaime, bunicul lui Pedro; infanţii Pedro, 
Ramon Berenguer şi Jaime, primii doi unchi, iar ultimul, frate al 
regelui; regina Mallorcăi, şi ea soră cu regele Pedro; cardinalul Rodes, 
legat papal; arhiepiscopul de Tarragona; episcopi; prelați, nobili şi 
cavaleri veneau în procesiune la Sfânta Maria, coborând pe uliţa Mar. 
Niciodată nu se mai văzuseră în Barcelona atâţia oameni de vază, 
atâta fast şi pompă. 

Pedro al III-lea Ceremoniosul voise să impresioneze norodul pe care 
îl lăsase în părăsire mai bine de trei ani şi izbutise. Cei doi regi, 
cardinalul şi arhiepiscopul înaintau sub un prapur purtat de feluriţi 
episcopi şi nobili. În marele altar improvizat la Sfânta Maria au primit 
din mâna arhiepiscopului Mării răcliţa cu moaştele martirei, sub 
privirea ageră a tuturor celor de faţă, iar Arnau şi-a stăpânit emoția. 
Insuşi regele a strămutat răcliţa cu moaştele de la Sfânta Maria la 
catedrală. A ieşit sub prapur şi s-a întors la seo, unde acelea au fost 
puse în capela durată doar pentru ele în marele altar. 


Capitolul 22 

După ce moaştele Sfintei Eulălia au fost îngropate, regele a dat un 
banchet în palatul său. La masa lui, lângă Pedro, au stat cardinalul, 
regele şi regina Mallorcăi, regina Aragonului şi regina-mamă, infanţii 
casei regale şi feluriţi prelați, cu totul vreo douăzeci şi cinci; la alte 
mese, nobilii şi, întâia oară în istoria banchetelor regale, numeroşi 
cavaleri. Dar nu numai regele şi favoriţii au sărbătorit evenimentul: 
întreaga Barcelonă a fost în sărbătoare opt zile la rând. 

De cum se crăpa de ziuă, Arnau şi Joan se duceau la liturghie şi la 
procesiunile solemne care traversau cetatea în cadenţa marcată de 
dangătele clopotelor. Apoi, asemenea tuturor celorlalţi, se pierdeau pe 
ulițele cetăţii şi se bucurau de luptele şi turnirele din Born, unde 
nobilii şi cavalerii îşi dovedeau sprinteneala în lupte, pe jos, înarmaţi 
cu spade mari, ori călare, năpustindu-se unii asupra altora în galop 
întins, şi ochindu-şi adversarul cu suliţele. Cei doi băieţi erau fascinaţi 
de bătăliile navale improvizate. „Când ies din mare par mult mai 
mari”, i-a povestit Arnau lui Joan, înfăţişându-i luntrile şi galerele 
urcate pe căruțele care străbăteau cetatea, de pe care năierii simulau 
abordaje şi încăierări. Joan îşi urmărea fratele cu privirea când Arnau 
paria niscai sfanţi la cărţi ori zaruri, dar nu se sfia să ia parte, zâmbind 
alături de el, la jocurile de popice, bòlit ori escampel!la, unde tânărul 
elev dădea dovadă de o iscusinţă neobişnuită, mânuind beţele la 
primul şi izbind monedele la al doilea. 

Dar cel mai mult Joan se dădea în vânt să asculte din gura 
numeroşilor barzi sosiți în cetate istoria spusă în marile geste ale 
catalanilor. „Acestea sunt cronicile lui Jaime I”, i-a lămurit lui Arnau 
odată, după ce ascultase cum fusese cucerită Valencia. „E din cronica 
lui Bernat Desclot”%, l-a dumirit altă dată, când bardul pusese capăt 
isprăvilor războinice ale lui Pedro cel Mare de când acel rege cucerise 
Sicilia ori se bătuse cu cruciații franţuzi care voiau să pună mâna pe 
Catalonia. 

— Azi trebuie să mergem la Pla d'en Llull, i-a dezvăluit Joan la 
sfârşitul procesiunii din acea zi. 

— De ce? 

— Am aflat că acolo e un truver din Valencia care ştie Cronica lui 


40 Cronicarul catalan Bernat Desclot (sec. XIII) a scris cea mai veche dintre 
cele patru mari cronici catalane, intitulată Libre del rei en Pere d'Aragó e dels 
seus antecessors passats (Cartea regelui Pere de Aragon şi a strămoşilor lui 
din trecut). Cronica este dedicată regelui Pedro cel Mare, ale cărui fapte de 
arme le povesteşte, şi în prima parte este inspirată de epopeile cântăreților 
medievali; a doua parte trimite la surse mai directe şi documente 
contemporane. (n.tr.) 


Ramon Muntaner“. Ramon Muntaner e un cronicar din Ampurdan 
căruia i s-a dus vestea şi care i-a călăuzit pe almogavari“? la cucerirea 
ducatelor Atenei şi Neopatriei. A ticluit cronica acelor bătălii acum 
şapte ani şi negreşit e interesantă; barem e de netăgăduit. 

Pe Pla d'en Llull, un maidan dintre biserica Sfânta Maria şi 
mănăstirea Santa Clara, era atâta lume, că n-aveai loc nici să arunci 
un ac. Oamenii stăteau pe jos şi sporovăiau, neluându-şi ochii de pe 
locul unde urma să-şi facă apariţia truverul valencian; era atât de 
vestit, că veniseră să-l asculte chiar şi niscai nobili însoţiţi de robii lor, 
care cărau scaunele pentru întreaga familie. „Nu-s aici”, i-a răspuns 
Joan lui Arnau, văzând că frate-său iscodea temător printre nobili. 
Arnau îi istorisise despre cum se întâlnise cu alde Puig la Sfânta Maria. 
Au găsit un loc bun lângă o ceată de bastaixos, care aşteptau de ceva 
vreme începutul baladelor. Arnau s-a aşezat pe jos, nu înainte de a 
mai iscodi o dată printre nobilii care se desluşeau printre oamenii de 
rând. 

— Ar trebui să înveţi să ierţi, i-a şoptit Joan. Arnau s-a mărginit să-i 
răspundă cu o privire. Un bun creştin... 

— Joan, l-a oprit Arnau, nicicând. N-am să uit nicicând ce i-a făcut 
vrăjitoarea asta tatei. 

Atunci şi-a făcut apariţia bardul şi oamenii au izbucnit în aplauze. 
Marti de Xâtiva, un bărbat înalt şi costeliv, se mişca sprinten şi 
elegant, şi a cerut cu mâinile să se facă tăcere. 

— Am să vă spun cum şi de ce au cucerit şase mii de catalani 
Levantul, i-au înfrânt pe turci, bizantini, alani şi pe câte alte seminţii 
de războinici care au încercat să-i înfrunte. 

S-au auzit iar aplauze în Pla de'n Llull; Arnau şi Joan li s-au alăturat. 

— Şi am să vă mai spun şi cum împăratul Bizanțului i-a trimis pe 


41 Cronicarul şi militarul catalan Ramon Muntaner (1265-1336) a 
participat la cucerirea Menorcăi (1287), apoi la alte campanii militare, 
ocupând şi funcţii însemnate. În 1316, s-a retras la Chirivella, Valencia, unde 
a început să scrie Cronica. Aceasta este redactată în catalană (1325-1332), 
cu mare talent literar, şi cuprinde perioada dintre naşterea lui Jaime | (1208) 
şi încoronarea lui Alfonso cel Bun. Patriot, autorul este un admirator 
necondiţionat al gestelor catalane, şi idealizează membrii casei regale. Este 
una dintre cele mai bune opere în proză ale literaturii medievale catalane. 
(n.tr.) 

12 în cursul Evului Mediu spaniol şi în epoca Reconquistei, mercenari care 
făceau parte din trupele neregulate de infanterie, folosiţi pentru incursiunile 
pe pământ vrăjmaş. Foloseau mai ales arme scurte ori sulițe. Au fost folosiţi 
mai ales de către regii din Aragon. În 1282, Pedro al Ill-lea cel Mare i-a 
angajat în vederea luptelor din Sicilia, şi începând de atunci au luat parte la 
războaiele de cucerire din bazinul Mediteranei. (n.tr.) 


lumea cealaltă pe amiralul nostru Roger de Flor“ şi pe alţi catalani 
fără număr pe care îi poftise la o petrecere. Cineva a strigat: 
„Trădătorul!”, iar mesenii au început să suduie. Am să vă spun, în 
sfârşit, şi cum au răzbunat catalanii moartea căpeteniei lor, şi au şters 
Levantul de pe faţa pământului, semănând peste tot moarte şi 
distrugere. Asta-i istoria campaniei almogavarilor catalani, care în 
anul 1305 s-au îmbarcat la porunca amiralului Roger de Flor. 

Valencianul ştia să ţină trează atenţia celor care îl ascultau. Dădea 
din mâini şi juca teatru, alături de alţi doi soţi de-ai lui care, în urma 
lui, jucau tot ce istorisea el. Dar el îi silea să joace şi pe privitori. 

— Acum am să vă vorbesc iar despre Cezar, le-a limpezit, începând 
capitolul despre moartea lui Roger de Flor care, întovărăşit de trei 
sute de călăreţi şi alţi o mie pedeştri, s-a dus la Adrianopol, poftit de 
xor Miqueli, fiul împăratului, la o petrecere dată în onoarea lui. 
Truverul i-a glăsuit unuia dintre nobili, cel mai fastuos înveşmântat, şi 
l-a rugat să urce pe podiu, ca să-l joace pe Roger de Flor. „Dacă le vei 
plăcea celor care te privesc, l-a dumirit maestrul, şi îndeosebi nobilii, 
ţi se vor plăti bani grei.” In faţa privitorilor, Roger de Flor a fost lăudat 
de cei doi ciraci ai lui pentru toate cele şase zile cât stătuse la 
Adrianopol; în a şaptea zi, xor Miqueli pusese să fie aduşi Girgan, 
căpetenia alanilor, şi Melic, mai-marele peste otomani, cu opt mii de 
călăreţi. 

Valencianul s-a mişcat neastâmpărat pe podiu. Oamenii au început 
să strige, iar unii s-au ridicat şi doar ciracii lui i-au oprit să sară în 
apărarea lui Roger de Flor. Chiar truverul l-a ucis pe amiralul catalan, 
iar nobilul a căzut la pământ. Oamenii au cerut să fie răzbunat Roger 
de Flor, care fusese trădat. Joan a profitat de clipa aceea ca să-l 
privească pe Arnau care, liniştit, îl pironea cu privirea pe nobilul căzut. 
Cei opt mii de alani şi otomani i-au ucis pe cei trei sute de catalani, 
însoțitorii lui Roger de Flor, iar cei doi ciraci ai lui s-au căsăpit între ei 
de nenumărate ori. 

— N-au scăpat decât trei, i-a dat înainte truverul, ridicând glasul. 


13 Aventurierul catalan de origină germanică Roger Blum, numit şi Roger 
de Flor (cca. 1267-1305) a fost acuzat de papă că se îmbogăţise participând 
la apărarea fortăreței San Juan de Acre (1291) şi a trebuit să părăsească 
Ordinul Templierilor; s-a făcut pirat în slujba lui Frederic de Sicilia şi, după 
Pacea de la Caltabellota (1302) în slujba împăratului Constantinopolului, 
Andronic al II-lea, pentru a face faţă amenințării otomane. Ajutat de regele 
Siciliei, a pregătit o expediţie în Anatolia şi a cucerit Filadelfia, Magnezia şi 
Efesul (1303-1304). La întoarcerea de la Constantinopol, a fost numit Cezar 
al Imperiului. Neavând încredere în el, Mihai al IX-lea, fiul lui Andronic al II-lea 
şi asociat la guvernarea imperiului, a pus să fie ucis. Drept urmare, au fost 
devastate Tracia şi Macedonia, acţiune cunoscută cu numele de răzbunarea 
catalană. 


Ramon de Arquer, cavalerul de Castelló d'Empuris, Ramon de Tous. 

Povestea a urmat cu răzbunarea catalanilor şi nimicirea Traciei, 
Calcidiei, Macedoniei şi Tesaliei. Barcelonezii îşi aduceau laude ori de 
câte ori truverul pomenea de unele dintre acele locuri. „Să suferi 
răzbunarea catalanilor!”, strigau de nenumărate ori. Toţi au luat parte 
la cuceririle repurtate de almogavarii ajunşi în ducatul Atenei. Ei au 
izbândit şi, după ce au căsăpit mai bine de douăzeci de mii de bărbaţi, 
l-au numit căpitan pe Roger de Flor, istorisi mai departe truverul, şi i- 
au dat-o drept soaţă pe cea care fusese nevasta seniorului de Sola. 
Valencianul a căutat alt nobil, l-a poftit pe podium şi i-a dat o femeie, 
prima de care a dat printre privitori, şi pe care a însoţit-o până la noul 
căpitan. 

— Astfel, a grăit truverul, ţinându-i pe nobil şi pe femeie de mână, 
s-au împărţit cetatea Tebei, şi toate satele şi castelele din ducat, iar 
fiecare femeie a fost dată de soaţă câte unui almogavar, după cât de 
bun bărbat era. 

Pe când truverul cânta Cronica lui Muntaner, ciracii lui alegeau 
bărbaţi şi femei dintre privitori şi îi puneau pe două rânduri faţă în 
faţă. Sumedenie voiau să fie aleşi: se aflau în ducatul Atenei, ei erau 
catalanii care răzbunaseră moartea lui Roger de Flor. Ceata de 
bastaixos a atras luarea-aminte a însoţitorilor. Singurul burlac dintre 
ei era Arnau, iar ciracii lui l-au săltat şi l-au făcut părtaş la bucuria 
petrecerii. Ciracii l-au ales spre bucuria soţilor lui, care au izbucnit în 
aplauze. Arnau s-a urcat pe podium. 

Când tânărul s-a pus în şirul almogavarilor, o tânără s-a ridicat 
dintre privitori şi l-a pironit cu ochii săi căprui pe bastaix. Ciracii au 
zărit-o. Nu se putea să n-o vezi, mândră şi tânără cum era, cerând cu 
trufie să fie aleasă. Când ciracii s-au dus la ea, un ghiuj posac a luat-o 
de braţ şi, dând s-o ţină lângă el, a stârnit hohotele privitorilor. 
Codana a îndurat purtările ghiujului. Ciracii s-au uitat la truver, iar el i- 
a îmboldit dintr-o mişcare; să nu vă pese dacă umiliţi pe cineva, 
spunea mişcarea lui, dacă aşa îi câştigaţi pe cei mai mulţi, iar privitorii 
îşi râdeau de ghiujul care, acum în picioare, se lupta cu tânăra. 

— E nevasta mea, l-a luat pe sus pe unul din ciraci, bătându-se cu 
el. 

— Învinşii n-au nevastă, a răspuns truverul de departe. Toate 
femeile din ducatul Atenei sunt pentru catalani. 

Ghiujul s-a clătinat, iar ciracii truverului au profitat, i-au smuls-o pe 
tânără şi au dus-o printre femei, în uralele privitorilor. 

Pe când truverul îi dădea înainte, oferindu-le pe ateniene 
almogavarilor şi scoțând strigăte de bucurie la fiece nouă căsătorie, 
Arnau şi Aledis se priveau drept în faţă. „Cât a trecut, Arnau? l-au 
întrebat ochii ei căprui. Patru ani?” Arnau s-a uitat la bastaixos care îi 
zâmbeau şi-l îmboldeau; dar n-a vrut să-l înfrunte pe Joan. „Uită-te la 


mine, Arnau.” Aledis nu deschisese gura, dar vocea ei puternică a 
ajuns până la el. Arnau s-a pierdut în ochii ei. Valencianul a luat mâna 
fetei şi a ridicat-o între cele două rânduri. A ridicat şi mâna lui Arnau, 
şi a pus-o pe a lui Aledis în cea ridicată de bastai;x. 

S-a înălţat alt strigăt. Toate perechile alcătuiau un şir, iar în fruntea 
lor erau Arnau şi Aledis, cu faţa la privitori. Codana a simţit că tremura 
din tot trupul şi a strâns blând mâna lui Arnau, iar tânărul bastaix s-a 
uitat pieziş la ghiujul care, în picioare printre privitori, îl pironea cu 
privirea. 

— Aşa şi-au pus almogavarii rânduială în viaţă, îşi urmă truverul 
istorisirea, făcând semn spre perechi. S-au statornicit în ducatul 
Atenei şi acolo, în Levant, trăiesc şi acum spre gloria Cataloniei. 

Pla d'en Llull a vuit de aplauze. Aledis i-a atras lui Arnau luarea- 
aminte, strângându-l de mână. S-au uitat unul la altul. „la-mă, Arnau”, 
l-au rugat ochii căprui. Deodată, Arnau şi-a zărit mâna goală. Aledis se 
făcuse nevăzută; ghiujul o luase de păr, trăgea de ea către Sfânta 
Maria, iar privitorii îşi râdeau de ei. 

— Niscaiva parale, domnule, i-a cerut truverul, apropiindu-se de el. 

Ghiujul a scuipat, continuând să tragă de Aledis. 


— Otreapă ce eşti! De ce te-ai purtat aşa? 

Bătrânul meşter tăbăcar mai avea încă putere în braţe, dar Aledis 
nici n-a simţit lovitura. 

— Nu, nu ştiu. Oamenii, strigătele; fulgerător, m-am simţit în 
Levant. „Cum era să las să fie dat alteia?” 

— În Levant? Târfă! 

Tăbăcarul a luat o curea de piele, iar Aledis a uitat de Arnau. 

— Te rog, Pau. Te implor. Nu ştiu de ce-am făcut-o. Mă jur. lartă- 
mă. Te rog, iartă-mă! 

Aledis s-a pus în genunchi în faţa soţului şi a lăsat capul în ţărână. 
Cureaua de piele a tremurat în mâna ghiujului. 

— Ai să stai aici, în casă, n-ai să ieşi până nu-ți spun eu, a dat Pau 
înapoi. 

Aledis n-a mai zis nimic şi nici n-a mişcat până n-a auzit cum se 
trântea uşa care dădea în uliţă. 

Trecuseră patru ani de când tatăl ei o măritase. Fără zestre, ghiujul 
fusese cea mai bună partidă pe care Gastó o putuse găsi pentru fiica 
lui: un meşter tăbăcar cam bătrâior, văduv şi fără copii. „Intr-o zi ai 
să-l moşteneşti”, o dumirise. Nu adăugase că atunci, el, Gast6 Segura, 
avea să ia locul meşterului, punând mâna pe tot negoţul, dar după 
părerea lui fiicele n-aveau nevoie să aibă ştire de asemenea taine. 

In ziua nunţii, ghiujul nici n-aşteptase sfârşitul petrecerii, că-şi şi 
dusese tânăra soţie în iatac. Aledis se lăsase despuiată de mâinile lui 
tremurânde şi îşi lăsase sânii sărutaţi de gura lui băloasă. Când ghiujul 


o atinsese prima oară cu mâinile lui bătătorite şi aspre, lui Aledis îi 
stătuse inima în loc. Pau o dusese în pat şi se aruncase peste ea 
îmbrăcat, cu balele curgând, tremurând şi gâfâind. Ghiujul îi pipăise 
şi-i muşcase sânii, o ciupise între picioare. Şi, suit pe ea, tot 
nedezbrăcat, începuse să gâfâie mai iute, şi să se mişte până ce cu un 
oftat se liniştise şi adormise. 

A doua zi de dimineaţă, Aledis îşi pierduse fecioria sub un trup 
costeliv, fragil şi slăbit, care lupta stângaci cu ea. Se întrebase dacă 
avea să ajungă vreodată să simtă altceva decât scârbă. 

Ea se uita la tinerii ucenici ai bărbatului ori de câte ori, dintr-un 
temei sau altul, trebuia să coboare în atelier. De ce n-o priveau? Doar 
ea îi privea. Urmărea muşchii băieţilor, iar ochii i se bucurau de stropii 
de sudoare ce li se iveau pe frunte, le curgeau pe chip şi gât, li se 
opreau pe torsurile puternice şi viguroase. Dorinţa lui Aledis dănţuia în 
cadenţa marcată de mişcarea neîntreruptă a braţelor lor, pe când 
tăbăceau pielea o dată şi încă o dată, o dată şi încă o dată, o dată şi 
încă o dată. Dar poruncile bărbatului ei fuseseră limpezi: „Zece 
lovituri de gârbaci celui care se uită la nevasta mea întâia oară, 
douăzeci a doua, foamea a treia oară”. Şi Aledis se întreba noapte de 
noapte unde era plăcerea despre care i se vorbise, pe care o cerea 
tinereţea ei, pe care nicicând n-avea să i-o poată oferi ghiujul ramolit 
de bărbatu-său, după care o dăduseră. 

In unele nopţi, bătrânul meşter o zgâria cu mâinile lui aspre, în 
altele o punea să-l masturbeze, iar în altele, grăbind-o să fie gata 
înainte ca vlăguiala să-l oprească, izbutea să intre în ea. Apoi 
adormea întotdeauna. Într-una dintre acele nopţi, Aledis s-a ridicat în 
tăcere, încercând să nu-l deştepte, dar ghiujul nici măcar nu s-a clintit. 

A coborât în atelier. A zărit mesele de lucru profilate în penumbră 
şi s-a plimbat printre ele, trecându-şi degetele peste tăbliile şlefuite. 
Nu mă vreţi? Nu vă plac? Aledis visa la ucenici şi trecea printre mesele 
lor, mângâindu-şi sânii şi şoldurile, când o lumină firavă i-a atras 
atenţia de pe perete, într-un cotlon al atelierului. Căzuse un nod mic 
dintr-o scândură din peretele despărțitor dintre atelier şi odaia unde 
puneau capul jos ucenicii. Aledis a privit prin gol. Apoi s-a depărtat de 
bortă. Tremura. A pus iar ochiul acolo. Ucenicii erau goi puşcă! O clipă 
s-a temut că răsuflarea ar putea-o trăda. Unul dintre ei se masturba 
întins pe saltea. 

— La ce te gândeşti? a întrebat cel mai apropiat de peretele în 
spatele căruia stătea Aledis. La nevasta meşterului? 

Celălalt n-a răspuns, frecându-şi neostoit mădularul. Pe Aledis au 
trecut-o sudorile. Fără să-şi dea seama, şi-a băgat o mână între 
picioare şi, privindu-l pe băiatul care se gândea la ea, a învăţat să-şi 
facă plăcerea. A gemut chiar înaintea lui şi s-a trântit pe jos, cu 
spatele sprijinit de perete. 


A doua zi de dimineaţă, Aledis a trecut numai de dor prin faţa 
mesei unde lucra acel ucenic. Pe negândite, s-a oprit la masa lui. Până 
la urmă, tânărul a ridicat o clipă privirea. A priceput că băiatul se 
masturbase cu gândul la ea şi a zâmbit. 

După-amiază, meşterul a chemat-o pe Aledis în atelier. O aştepta 
în spatele ucenicului. 

— Draga mea, i-a atras luarea-aminte când a ajuns în dreptul lui, 
ştii doar că nu-mi place să se distragă atenţia ucenicilor. 

Aledis a zărit spatele băiatului. A văzut zece firicele subţiri de 
sânge. N-a răspuns. N-a coborât în atelier nici în noaptea aceea, nici 
în a doua, nici în alta, dar apoi a făcut-o noapte de noapte ca să-şi 
mângâie trupul cu mâinile lui Arnau. Era singur. Aşa îi spuneau ochii 
lui. Trebuia să fie alei! 


Capitolul 23 

Barcelona mai era încă în sărbătoare. 

Era o casă modestă, ca toate casele locuite de bastaixos, măcar că 
era a lui Bartolomé, una dintre căpeteniile breslei. Precum cele mai 
multe dintre casele de bastaixos, se afla pe una dintre ulicioarele 
înguste care duceau de la Sfânta Maria, Born ori Pla d'en Llull la plajă. 
Catul de jos, cu vatra, era din cărămizi de chirpici, iar cel de sus, durat 
mai târziu, era din lemn. 

Arnau înghiţea necontenit în sec în faţa bucatelor pregătite de 
femeia lui Bartolome: pâine albă din grâu de cel mai bun; carne de 
vitel cu legume, rumenite în untură în faţa mesenilor într-o tigaie 
uriaşă, condimente cu piper, scorţişoară şi şofran; vin cu miere; 
brânzeturi şi turte dulci! 

— Ce sărbătorim? a întrebat, odată aşezat la masă, cu Joan în faţa 
lui, Bartolome la stânga şi părintele Albert la dreapta. 

— Ai să afli, i-a răspuns preotul. 

Arnau s-a întors la Joan, dar acela s-a mărginit să tacă. 

— Ai să afli, a stăruit Bartolomé; acum mănâncă. 

Arnau a ridicat din umeri, iar fata cea mare a lui Bartolome i-a dat 
un blid plin cu carne şi o jumătate de pâine. 

— Fata mea, Maria, i-a înfăţişat-o Bartolomé. 

Arnau a dat din cap, luând seama doar la blid. După ce toţi cei 
patru bărbaţi au fost serviţi, iar preotul a binecuvântat masa, au 
început să îmbuce în tăcere. Nevasta lui Bartolomé, fata şi cei patru 
copii mai mici mâncau pe jos, risipiţi prin odaie, dar numai supa bine 
cunoscută. 

Arnau s-a desfătat cu carne şi legume. Ce gust ciudat! Piper, 
scorţişoară şi şofran; astea erau pentru nobili şi neguţătorii avuţi. 
„Când noi, barcagiii, descărcăm mirodenii, îi spuseseră într-o zi pe 
plajă, ne rugăm Cerului. Dacă ne-ar cădea în apă ori s-ar prăpădi, n- 
am avea parale să plătim cât fac; temniţă sigură.” A luat un coltuc de 
pâine şi l-a dus la gură; apoi urciorul de vin cu miere. Oare de ce-l 
priveau? Cei trei îl priveau, era sigur, deşi pe ascuns. L-a văzut pe 
Joan că nu-şi lua privirea din blid. Arnau s-a întors la carne; una, două, 
trei linguri, apoi a ridicat brusc ochii: Joan şi părintele Albert dădeau 
din mâini. 

— Ei bine, ce se petrece? 

Arnau a pus lingura pe masă. 

Bartolome s-a întors. „Ce să facem?” părea să-i întrebe pe ceilalţi. 

— Fratele tău a hotărât să se călugărească şi să intre în ordinul 
franciscanilor, a rostit părintele Albert. 

— Deci asta e. Arnau a ridicat urciorul cu vin şi, întorcându-se la 
Joan, a zâmbit. Cele mai frumoase urări! 

Dar Joan n-a ciocnit cu el. Nici Bartolomé, nici preotul. Aşa că a 


rămas cu urciorul în aer. Ce se întâmpla? Doar cei patru micuţi, străini 
de toate, băgau fără preget în gură, ceilalţi se uitau la el. 

Arnau a pus urciorul pe masă. 

— Şi? şi-a întrebat fratele. 

— Păi, nu pot s-o fac. Arnau s-a întors. Nu vreau să te las singur. 
Am să mă călugăresc doar când te-oi vedea cu o femeie cumsecade, 
viitoarea mamă a fiilor tăi. 

Vorbind, Joan şi-a furişat privirea spre fiica lui Bartolome, dar ea şi- 
a ascuns chipul. 

Arnau a oftat. 

— Trebuie să te căsătoreşti, să ai o familie, a pretins şi părintele 
Albert. 

— Nu poţi să rămâi singur, i-a repetat Joan. 

— M-aş simţi foarte onorat dacă ai lua-o pe fiica mea, Maria, drept 
soţie, a cuvântat şi Bartolomé, uitându-se la fata care căuta sprijinul 
mamei. Eşti bărbat cumsecade şi muncitor, sănătos şi cucernic. lţi dau 
o fată cumsecade, cu o zestre îndestulătoare ca să puteţi avea casa 
voastră; în afară de asta, ştii că breasla îi plăteşte mai bine pe cei 
însuraţi. 

Arnau n-a cutezat să urmeze privirea lui Bartolome. 

— Am chibzuit îndelung şi credem că Maria e bună pentru tine, a 
adăugat preotul. 

Arnau s-a uitat la părintele Albert. 

— Orice bun creştin trebuie să se căsătorească şi să aducă pe lume 
copii, i-a lămurit Joan. 

Arnau a întors capul la fratele lui, dar nici bine nu-şi sfârşise acela 
vorba, că o voce din stânga lui i-a atras luarea-aminte. 

— Nu sta pe gânduri, fiule, l-a povăţuit Bartolomé. 

— Nu mă călugăresc dacă nu te însori, a repetat Joan. 

— Ne-ai face foarte fericiţi pe toţi dacă te-ai căsători, a zis preotul. 

— Breasla n-o să vadă cu ochi buni că nu vrei să te însori, fiindcă 
fratele tău n-ar mai putea urma calea Bisericii. 

Nimeni n-a mai grăit nimic. Arnau a strâns din buze. Breasla! Nu 
mai avea niciun temei să nu se-nsoare. 

— Ei bine, frate? l-a întrebat Joan. 

Arnau s-a întors către Joan şi a întâlnit întâia oară alt bărbat decât 
cel pe care îl ştia: unul care îl întreba ceva serios. Cum de nu-şi 
dăduse seama? Rămăsese lipit de zâmbetul lui, de puştanul care îi 
înfăţişase cetatea, căruia îi atârnau picioarele de pe scrin, pe când 
braţul mamei îi mângâia părul. Ce puţin stătuseră de vorbă în ultimii 
patru ani! Lucrase mereu, descărcase nave, venise acasă când 
noaptea se lăsa peste ei, rupt de osteneală, fără chef de vorbă, cu 
datoria împlinită. Fireşte, nu mai era micuțul Joanet. 

— Chiar nu te-ai călugări din cauza mea? 


Brusc erau numai ei doi, singuri. 

— Da. 

— Am trudit foarte mult pentru asta. 

— Da. 

Arnau şi-a dus mâna la bărbie şi a gândit câteva clipe. Breasla. 
Bartolome era una dintre căpeteniile ei, ce-ar spune ciracii? Nu-l 
putea trăda pe Joan, nu după atâtea strădanii. In plus, dacă Joan 
pleca, el ce-avea să se facă? S-a întors la Maria. 

Bartolome a chemat-o cu un semn, iar codana s-a apropiat, 
sfioasă. 

Arnau a văzut o fată simplă, cu părul buclat şi chipul plin de 
bunătate. 

— Are cincisprezece ani, l-a auzit pe Bartolomé, iar Maria s-a 
apropiat de masă. Când au privit-o toţi patru şi-a strâns mâinile în 
poală şi a privit în pământ. Maria! a strigat-o taică-său. 

Fata a ridicat ochii la Arnau, îmbujorată, strângând din mâini. 

De astă dată, Arnau şi-a desprins privirea. Bartolome s-a neliniştit, 
văzând că-şi întorcea ochii. Fata a suspinat. Plângea? Nu voise s-o 
jignească. 

— Bine, a încuviinţat. 

Joan şi-a ridicat ulcica, iar Bartolome şi preotul au făcut pe loc 
deopotrivă. Arnau i-a atins mâna. 

— Mă faci foarte fericit, i-a dezvăluit Joan. 

— Pentru logodnici! a ciocnit Bartolome. 


O sută şaizeci de zile pe an! Cum cerea Biserica, creştinii trebuiau 
să postească o sută şaizeci de zile pe an, iar în fiecare dintre ele 
Aledis, ca toate muierile din Barcelona, cobora la plajă, lângă Sfânta 
Maria, să cumpere peşte la una din cele două pescării ale cetăţii: cea 
veche ori cea nouă. 

Unde eşti? De cum vedea o navă, Aledis privea spre mal, unde 
barcagiii primeau ori descărcau mărfuri. Unde eşti, Arnau? Într-o zi îl 
văzuse, cu muşchii încordaţi, parcă gata să-i iasă prin piele. 
Dumnezeule! În asemenea clipe, Aledis se înfiora şi începea să 
numere ceasurile ce-i mai rămâneau până la căderea serii, când soţul 
ei adormea, iar ea cobora în atelier, ca să-l aibă proaspăt în minte. Din 
pricina postului, Aledis învățase obiceiurile cu care trăiau toţi 
bastaixos: când nu descărcau o navă, duceau pietre la Sfânta Maria şi, 
după primul drum, şirul li se rupea, şi fiecare făcea drumul de unul 
singur, nemaiaşteptându-i pe ceilalţi. 

In acea dimineaţă, Arnau tocmai se întorcea pentru altă piatră. 
Singur. Era vară şi-şi legăna capcana în mână. Cu torsul gol! Aledis l-a 
văzut trecând prin faţa pescăriei. Soarele sclipea în sudoarea ce-i 
acoperea tot trupul şi zâmbea, zâmbea, zâmbea oricui îi ieşea în cale. 


Aledis a ieşit din rând. Arnau! strigătul lupta să-i zboare de pe buze. 
Arnau! Nu putea. Femeile de la rând o priveau. Bătrâna care-şi 
aştepta rândul în spatele ei a făcut semn la golul rămas între Aledis şi 
femeia din faţa ei; Aledis i-a făcut semn să treacă acolo. Cum să 
distragă atenţia tuturor acelor muieri curioase? S-a prefăcut că-i 
venea să vomite. Cineva a venit din urmă s-o ajute, dar ea nu i-a 
îngăduit; atunci au zâmbit. După un alt icnet, a plecat în goana mare, 
pe când niscaiva gravide dădeau din mâini, vorbind între ele. 

Pe plajă, Arnau mergea spre Montjuïc, unde era cariera de piatră a 
regelui. Aledis a alergat pe ulicioara Mar până în piaţa Blat şi de acolo, 
cotind la stânga pe sub vechiul portal al zidului roman, pe lângă 
palatul domnului veguer, drept înainte până în uliţa Boqueria şi 
portalul cu acelaşi nume. Trebuia să-l ajungă din urmă. Oamenii o 
priveau; avea, oare, s-o recunoască cineva? Ce însemnătate mai 
avea? Arnau era singur. Aledis a trecut prin portalul Boqueria şi a 
zburat pe drumul ce ducea la Montjuïc. Trebuia să fie pe undeva pe- 
acolo. 

— Arnau! De astă dată chiar a strigat. 

El s-a oprit în mijlocul drumului care urca la cariera de piatră şi s-a 
întors la femeia care alerga spre el. 

— Aledis! Ce cauţi aici? 

Ea a tras aer în piept. Ce să-i zică acum? 

— S-a întâmplat ceva, Aledis? 

S-a îndoit din mijloc, luându-se de pântece, şi iar s-a făcut că-i 
venea să dea afară. De ce nu? Arnau a venit lângă ea şi a prins-o de 
braţe. Simpla lui apropiere a făcut-o pe fată să se înfioare. 

— Ce-ai păţit? 

Ce mâini! O ţineau strâns şi-i cuprinseseră tot braţul. Aledis a 
ridicat chipul, a simţit pieptul asudat al lui Arnau şi i-a tras adânc în 
piept mirosul. 

— Dumnezeule! a şoptit. 

Şi-a pus capul în scobitura gâtului său, începând să-l sărute şi să-i 
şteargă sudoarea cu limba. 

— Ce faci? 

Arnau a încercat s-o dea la o parte, dar femeia se ţinea strâns de 
el. 

Nişte glasuri dinspre cotul drumului l-au făcut pe Arnau să tresară. 
Ciracii bastaixos! Cum le-ar putea dumiri...? Poate chiar Bartolomé. 
Dacă dădeau de el acolo, cu Aledis în braţele lui, sărutându-l... Aveau 
să-l dea afară din breaslă! Arnau a ridicat-o pe Aledis de cingătoare şi 
a ieşit de pe drum, pitindu-se în dosul unor tufe; acolo i-a acoperit 
gura cu mâna. 

Glasurile s-au apropiat şi-au plecat mai departe, dar Arnau nu le-a 
dat nicio atenţie. Stătea în ţărână, cu Aledis deasupra lui; cu o mână o 


ţinea strâns de cingătoare, cu cealaltă îi acoperea gura. Fata se uita la 
el. Ochii ei căprui! Fulgerător, şi-a dat seama că o ţine în braţe. Mâna 
lui strângea pântecele lui Aledis şi sânii ei îl apăsau, mişcându-se 
spasmodic. Câte nopţi visase s-o ţină în braţe? Câte nopţi îşi 
închipuise trupul ei? Aledis nu se zbătea; se mărginea să-l privească, 
pironindu-l cu ochii ei mari, căprui. 

l-a lăsat gura slobodă. 

— Am nevoie de tine, a auzit că-i şopteau buzele ei. 

Apoi aceleaşi buze s-au apropiat de ale lui şi l-au sărutat, dulci, 
moi, nesăţioase. 

Gustul ei! Arnau s-a cutremurat. 

Aledis tremura. 

Gustul ei, trupul ei, dorul ei. 

Niciunul din ei n-a mai grăit nimic. 

In noaptea aceea, Aledis nu s-a mai dus să tragă cu ochiul la 
ucenici. 


Capitolul 24 

Trecuseră două luni de când părintele Albert îi căsătorise pe Maria 
şi pe Arnau în catedrala Sfânta Maria a Mării, în faţa tuturor membrilor 
breslei, de faţă cu Pere, Mariona şi Joan, acum cu tonsură şi sutană 
franciscană. Ştiind că i se va mări simbria ca tuturor confraţilor 
căsătoriţi, aleseseră o casă care dădea spre plajă; la mobilarea ei îi 
ajutaseră familia Mariei şi toţi cei care doriseră să sprijine tânăra 
pereche, în număr deloc neînsemnat. Arnau nu trebuise să facă nimic. 
Casa, mobila, blidele, cearşafurile, bucatele, totul apăruse din mâinile 
Mariei şi mamei sale, care stăruiau ca el să se odihnească. In prima 
noapte, Maria se dăruise soţului său fără voluptate, dar şi fără 
şovăieli. A doua zi de dimineaţă, când Arnau se deşteptase, micul 
dejun era deja pregătit: ouă, lapte, peşte sărat, pâine. La amiază, 
totul se repetase, ca şi seara, şi a doua zi, şi a treia; Maria avea mereu 
pregătite de-ale gurii pentru Arnau. İl descălţa. Il spăla şi îi tămăduia 
cu gingăşie vânătăile şi rănile. Maria era mereu gata să i se dăruiască 
în pat. Zi de zi, Arnau avea tot ce-şi putea dori un bărbat: de-ale gurii, 
curăţenie, supunere, atenţie şi trupul unei femei tinere şi nurlii. Da, 
Arnau. Nu, Arnau. Maria nu se lua niciodată la rost cu Arnau. Dacă 
Arnau voia o lumânare, Maria lăsa deoparte tot ce făcea, ca să i-o 
dea. Dacă el bodogănea, ea venea lângă el. Când el răsufla, ea se 
ducea să-i aducă aer. 

Ploua cu găleata. Se întunecase devreme, iar furtuna bătea cu 
fulgere care treceau năprasnic prin norii negri, luminând marea. 
Arnau şi Bartolome s-au întâlnit pe plajă. Toate navele plecaseră din 
primejdiosul port al Barcelonei, căutând adăpost la Salou. Cariera de 
piatră a regelui era închisă. În ziua aceea nu se găsea de trudă pentru 
bastaixos. 

— Cum îţi merge, fiule? şi-a întrebat Bartolome ginerele. 

— Bine. Foarte bine, dar... 

— Ai vreun păs? 

— Nu, doar că... Nu-s deprins să fiu tratat atât de bine cum face 
Maria. 

— Aşa am crescut-o, l-a dumirit Bartolomé, încântat. 

— E prea mult... 

— Ţi-am făgăduit că n-ai te căieşti că ai luat-o de nevastă. 
Bartolomé s-a uitat la Arnau. Ai să te deprinzi. Bucură-te de soaţa ta. 

Chiar atunci au ajuns pe Dames, o ulicioară care ducea la plajă. 
Mai bine de douăzeci de femei, tinere şi vârstnice, nurlii şi urâte, 
tefere şi bolnave, toate sărmane ca vai de capul lor, se plimbau prin 
ploaie. 

— Le vezi? i-a făcut semn Bartolomé. Ştii ce aşteaptă? Arnau a dat 
din cap că nu. In zilele când bântuie furtuna, ca azi, când 
pescadoarele nu mai pot face nimic pe mare, când s-au încredinţat 


tuturor sfinţilor şi fecioarelor, dar n-au izbutit să vină de hac furtunii, 
piloților burlaci nu le mai rămâne decât un singur lucru de făcut. 
Echipajele ştiu asta şi le-o cer. Ajuns aici, pilotul se jură cu glas tare în 
faţa Domnului şi a echipajului că, de-şi va duce nava şi năierii teferi şi 
sănătoşi în port, se va căsători cu prima femeie pe care o va vedea de 
cum ajunge pe uscat. Te-ai dumirit, Arnau? Tânărul s-a uitat iar la 
ceata de femei care se plimbau neliniştite în susul şi în josul uliţei, 
privind în zare. Femeile pentru asta-s născute, ca să se mărite, să-l 
servească pe bărbat. Aşa am crescut-o pe Maria şi aşa ţi-am dat-o. 

Zilele treceau, Maria n-avea grijă decât de Arnau, iar el nu se 
gândea decât la Aledis. 

— Pietrele o să-ţi rupă spatele, i-a spus Maria în timp ce mâinile îi 
lunecau pe spate, dând cu alifie pe rana de deasupra omoplaţilor. 

Arnau nu răspunse. 

— In seara asta o să mă uit la capcana ta. Nu e cu putinţă ca 
pietrele să-ţi lase răni ca asta. 

Arnau nu răspunse. Când a ajuns acasă, deja se înnoptase. Maria i- 
a scos încălţările, i-a dat o ulcică de vin şi l-a silit să se întindă ca să-i 
maseze spatele, cum văzuse că făcea maică-sa când taică-său venea 
acasă. Arnau a lăsat-o, ca întotdeauna. Acum o asculta în linişte. Rana 
asta n-avea nimic de-a face cu pietrele Fecioarei, nici cu capcana. 
Femeia lui curăța şi oblojea rana rugşinii, zgârietura celeilalte, la care 
Arnau nu putea să renunţe. 

— Pietrele o să vă rupă spatele la toţi, i-a repetat soţia. 

Arnau a tras o duşcă de vin, simțind cum mâinile Mariei îi lunecau 
blând pe spate. 


De când bărbatul ei o chemase în atelier ca să-i arate rănile 
ucenicului care îndrăznise să ridice privirea la ea, Aledis se mărginea 
doar să tragă cu ochiul la tinerii de acolo. Descoperise că adeseori ei 
se duceau noaptea în pomet, unde se întâlneau cu femei care săreau 
ostreţele ca să-i întâlnească. Băieţii aveau piei, unelte şi cunoştinţe ca 
să facă anume capişoane din piele foarte fină care, bine unse, le 
trăgeau pe mădular înainte de a se împreuna cu acelea. Credinţa că 
n-aveau să rămână grele, tinereţea ibovnicilor şi bezna nopţii erau 
ispite nepotolite pentru sumedenie de femei care-şi doreau o întâlnire 
neştiută de nimeni. Pentru Aledis n-a fost deloc greu să se strecoare 
în odaia unde ucenicii îşi făceau somnul şi să pună mâna pe 
asemenea capişoane; lipsa primejdiei în împreunarea cu Arnau a dat 
frâu liber plăcerilor. 

Aledis l-a dumirit că, folosind capişonul nu puteau avea copii, iar 
Arnau s-a uitat cum i-l punea pe mădular. De vină era, oare, unsoarea 
care îi rămânea apoi pe membru? Era, oare, fiindcă se punea 
împotriva planurilor naturii divine? Maria nu rămânea grea. Era o fată 


zdravănă şi sănătoasă. Atunci de ce să n-o împiedice tocmai păcatele 
lui Arnau să rămână grea? Ce altceva L-ar fi putut face pe Domnul să 
nu-i dea mult doritul vlăstar? Bartolome dorea un nepot. Părintele 
Albert şi Joan doreau să-l vadă tată pe Arnau. Intreaga breaslă aştepta 
clipa când tinerii însurăţei vor da vestea cea bună: bărbaţii glumeau 
cu Arnau, iar nevestele de basta'xos o vizitau pe Maria ca să-i dea 
sfaturi şi să-i laude bucuriile vieţii de familie. 

Şi Arnau îşi dorea un fiu. 

— Nu vreau să-mi pui capişonul, s-a împotrivit când Aledis l-a luat 
cu asalt pe drumul ce ducea la cariera de piatră. 

Aledis n-a dat înapoi. 

— Nu vreau să te pierd, i-a zis. Decât aşa, mai bine îl las pe ghiuj şi 
te iau pe tine. Toată lumea are să ştie ce-a fost între noi, ai să cazi 
prost, au să te dea afară din breaslă, pesemne că şi din cetate, şi n-ai 
să mă mai ai decât pe mine; doar eu am să te urmez. Nu vreau să 
trăiesc fără tine, aşa, osândită pe viaţă cum sunt să stau lângă un 
ghiuj posesiv şi neputincios. 

— Ai să-mi distrugi viaţa? De ce mi-ai face aşa ceva? 

— Păi, ştiu că în sinea ta mă iubeşti, a răspuns Aledis, 
neînduplecată. In fapt, te-aş ajuta doar să faci pasul pe care nu cutezi 
să-l faci. 

Stăteau pitiţi în tufele de pe povârnişul muntelui Montjuïc, iar 
Aledis a tras capişonul pe membrul ibovnicului. Arnau a privit ce 
făcea. Erau, oare, drepte spusele ei? Era de netăgăduit, oare, că voia 
să trăiască cu Aledis, să-şi lase nevasta şi tot avutul, ca să fugă cu ea? 
Dacă barem n-ar fi dorit-o atât... Ce avea, oare, femeia asta de-i topea 
orice urmă de voinţă? Arnau s-a simţit ispitit să-i spună povestea 
mamei lui Joan; şi că, dacă dezvăluia preacurvia ce-i unea, ghiujul 
putea s-o pârască şi apoi s-o înzidească pe viaţă, dar în loc de orice 
altceva s-a suit iar pe ea... Aledis gâfâia în ritmul izbiturilor lui Arnau. 
Tânărul bastaix nu-şi putea auzi, totuşi, decât temerile: Maria, truda, 
breasla, Joan, dezonoarea, Fecioara lui, Maria, Fecioara lui... 


Capitolul 25 

Aşezat pe tron, regele Pedro a ridicat o mână. Flancat de unchiul şi 
de fratele lui, laolaltă cu infanţii don Pedro şi don Jaime, în picioare la 
dreapta, şi de contele de Terranova şi tatăl Ot de Montcada, la stânga, 
regele a aşteptat ca sfetnicii să tacă. Erau în palatul regal din 
Valencia, unde îl primiseră pe Pere Ramon de Condoler, majordomul şi 
solul regelui Jaime al Mallorcăi. După seniorul de Condoler, regele 
Mallorcăi, conte de Rosellón şi de Cerdaña, senior de Montpellier luase 
hotărârea să declare şi el război Franţei din pricina nesfârşitelor jigniri 
pe care franţujii le aduceau senioriei lui, şi, ca vasal al lui Pedro, îşi 
rugase seniorul ca în ziua de 21 aprilie a viitorului an 1341 să fie la 
Perpignan, în fruntea oştilor catalane, ca să-i dea o mână de ajutor şi 
să-l apere în războiul cu Franţa. 

In cursul întregii dimineţi, regele Pedro şi sfetnicii lui au sucit pe 
toate feţele cererea vasalului. Dacă nu săreau în sprijinul regelui din 
Mallorca, acela avea să-şi renege cinul de vasal şi să rămână slobod, 
dar dacă primeau (şi toţi voiau aceea), cădeau în cursă: de cum intrau 
oştile catalane în Perpignan, Jaime avea să se alieze cu regele Franţei 
împotriva sa. 

Când s-a lăsat tăcerea, regele a cuvântat: 

— Cu toţii v-aţi gândit la aşa ceva, încercând să aflaţi pe ce cale să 
nu-i împliniţi regelui din Mallorca porunca pe care ne-a adresat-o. Cred 
că ştiu ce avem de săvârşit: să mergem la Barcelona, să întrunim 
Cortesurile şi, odată chemate, să-i cerem regelui din Mallorca să vină 
la Barcelona pe 25 martie pentru Cortesuri, după cum e dator. Ce se 
poate întâmpla? Să vină sau să nu vină. Dacă vine, îşi va fi împlinit 
datoria şi atunci şi noi vom împlini tot ce ne-a rugat. Unii sfetnici s-au 
foit neliniştiţi; dacă regele Mallorcăi venea la Cortesuri, aveau să se 
afle în război şi cu Franţa, şi cu Genova în acelaşi timp! Cineva a 
îndrăznit chiar să spună „nu” în gura mare, dar Pedro i-a făcut semn 
cu mâna să se liniştească şi a zâmbit înainte de a urma, ridicând 
glasul: Vom cere sfatul vasalilor noştri, care vor hotărî ce-i mai bine de 
făcut. Unii sfetnici s-au alăturat zâmbetului regesc, alţii au încuviinţat, 
dând din cap. Politica faţă cu alte ţări a Cataloniei o făceau 
Cortesurile, şi doar ele puteau hotărî dacă să se înceapă ori nu un 
război. Deci, nu regele, ci Cortesurile Cataloniei aveau să spună „nu” 
ajutorului cerut de vasal. Şi, de nu vine, a urmat Pedro, vom rupe 
legătura de vasalitate, aşa că nu suntem datori nici să-l ajutăm, nici 
să intrăm în război pentru el, împotriva regelui Franţei. 


Barcelona, 1341 


Nobili, prelați şi trimişi ai cetăților slobode din principat, cele trei 
braţe care alcătuiau Cortesurile, se întruniseră la Barcelona, 


împodobind ulițele cu felurite culori şi mătăsuri de Almeria, Barbaria, 
Alexandria ori Damasc, cu lână din Anglia ori Bruxelles, din Flandra ori 
Malines, ca şi din Orlanda, ori cu fantastice veşminte întocmite din in 
tuciuriu din Bisso, şi din brocarturi cu minunate desene din fir de aur 
şi argint. 

Dar Jaime de Mallorca nu ajunsese încă în capitala principatului. De 
câteva zile încoace, barcagii, bastaixos şi alţi cărăuşi din port se 
pregăteau, înştiinţaţi fiind de domnul veguer, că era cu putinţă ca 
regele Mallorcăi să ia parte la Cortesuri. Portul Barcelonei nu era 
pregătit pentru sosirea unor oaspeţi însemnați, care nu mergeau 
grăbiţi de la modestele luntrii ale barcagiilor, precum neguţătorii care 
nu voiau să-şi ude straiele. De aceea, când la Barcelona sosea cineva 
însemnat, barcagiii îşi legau luntrile unele de altele, de la mal până în 
larg, la nava cu care sosiseră, şi pe ele întocmeau un pod pentru ca 
regi şi principi să ajungă pe plaja Barcelonei cu fastul cuvenit. 

O ceată de bastaixos, între care şi Arnau, au cărat pe plajă 
scândurile necesare pentru durarea podului, şi, aidoma multor 
cetăţeni care se apropiau de plajă, şi multor nobili din Cortesuri, 
scrutau orizontul, încercând să zărească galerele seniorului din 
Mallorca. Numai despre Cortesurile din Barcelona se vorbea, iar 
sprijinul cerut de regele Mallorcăi şi stratagema regelui Pedro erau pe 
buzele tuturor barcelonezilor. 

— E de crezut, i-a glăsuit într-o zi Arnau părintelui Albert, pe când 
mucărea lumânările din capela Preasfântului Mântuitor, că, dacă toată 
cetatea ştie ce are de gând regele Pedro, o ştie şi regele Jaime; atunci 
de ce să-l mai aşteptăm? 

— Tocmai de aceea nu va veni, i-a răspuns preotul, trebăluind prin 
capelă. 

— Şi atunci? 

Arnau s-a uitat la preot, care se oprise cu un semn de îngrijorare. 

— Tare mă tem că acum Catalonia va intra în război cu Mallorca. 

— Alt război? 

— Da. E bine ştiut visul regelui Pedro de a reuni vechile regate 
catalane pe care Jaime | Cuceritorul le-a împărţit între urmaşii lui. De 
atunci, regii Mallorcăi n-au făcut decât să-i trădeze pe catalani; acum 
mai puţin de cincizeci de ani, Pedro cel Mare a trebuit să-i biruie pe 
franţuji şi pe mallorchini în trecătoarea Panissars. Apoi a cucerit 
Mallorca, Rosellón şi Cerdaña, dar papa l-a silit să i le dea înapoi lui 
Jaime al II-lea. Preotul s-a întors spre Arnau. Va fi război, Arnau, nu 
ştiu când, nici de ce, dar va fi război. 

Jaime de Mallorca n-a venit la Cortesuri. Regele i-a mai dat un 
răgaz de trei zile, dar nici atunci galerele lui n-au ajuns în portul 
Barcelonei. 

— lată temeiul, i-a limpezit în altă zi părintele Albert lui Arnau. Tot 


nu ştiu când, dar ştim de ce. 

Când s-au isprăvit Cortesurile, Pedro al Ill-lea a poruncit să i se 
intenteze vasalului său legiuită judecată de nesupunere, la care a mai 
adăugat, pe deasupra, şi acuzaţia că în comitatele Rosellón şi Cerdaña 
se bătea monedă catalană, cu toate că doar la Barcelona se putea 
bate moneda regească numită tercio. 

Jaime de Mallorca nu i-a dat atenţie, dar judecata, în frunte cu 
Arnau d'Erill, veguer al Barcelonei, asistat de Felip de Montroig şi 
Arnau Gamorera, vicecancelar regal, a urmat în lipsa seniorului de 
Mallorca, acela care s-a înfuriat când sfetnicii l-au înștiințat care putea 
fi urmarea: să i se ia regatele şi comitatele. Jaime a cerut sprijin 
regelui Franţei, căruia i-a juruit credinţă, şi papei, ca să pună o vorbă 
bună pe lângă cumnatul lui, regele Pedro. 

Preaînaltul Pontif, apărător al cauzei seniorului de Mallorca, i-a 
cerut lui Pedro o ţidulă de liberă trecere pentru ca Jaime, fără nicio 
primejdie pentru el şi ai lui, să poată veni la Barcelona ca să-şi ceară 
iertare şi să se apere de vinovăţiile pentru care i se cerea socoteală. 
Regele n-a putut să nu facă pe voia papei şi i-a dat ţidulă, dar nu 
înainte de a cere ca Valencia să trimită patru galere în frunte cu 
Mateu Mercer, ca să le apere pe ale seniorului din Mallorca. 

intreaga Barcelonă a venit în port când s-au ivit în zare velele 
galerelor cu care călătorea regele Mallorcăi. Flota comandată de 
Mateu Mercer le aştepta înarmată, ca şi cea a lui Jaime al III-lea. Arnau 
d'Erill, veguer al oraşului, a poruncit cărăuşilor să ridice podul; 
barcagiii şi-au potrivit luntrile, iar ei au început să lege scândurile pe 
ele. 

Când galerele regelui din Mallorca au ancorat, ceilalţi barcagii s-au 
îndreptat către galera regală. 

— Ce se întâmplă? a întrebat un bastaix, observând că stindardul 
regelui rămânea la bord, şi că doar un nobil cobora în barcă. 

Arnau era ud leoarcă, la fel ca şi ciracii lui. Toţi au privit la veguer, 
care stătea cu ochii pe barca nobilului, care se apropia de plajă. 

Pe pod a coborât doar un bărbat; vicontele de Evol, nobil din 
Rosellón, care făcea semne cu mâna înspre Framenors, apoi galerele 
regelui din Mallorca. Când a sfârşit vorbirea, vicontele s-a întors pe 
galera regală, iar domnul veguer s-a făcut nevăzut în direcţia cetăţii; 
puţin după aceea, s-a întors cu poruncile date de regele Pedro. 

— Regele Jaime al Mallorcăi, a strigat pentru ca toţi să-l audă, şi 
soţia lui, Constanza, regina Mallorcăi, sora preaiubitului nostru rege 
Pedro, vor locui la mănăstirea Framenors. Trebuie întocmit un pod din 
lemn, nemişcat, acoperit pe laturi şi deasupra, chiar din locul unde au 
ancorat galerele până la apartamentele regale. 

Un vuiet a venit dinspre plajă, dar chipul sever al domnului veguer 
l-a amuţit. Apoi, cei mai mulţi cărăuşi s-au întors la mănăstirea 


Framenors, care se ridica impunătoare pe țărm. 

— E o nebunie, a auzit Arnau că spunea un bastaix din ceata lui. 

— Dacă porneşte să bântuie vreo furtună, a profeţit altul, n-are să 
reziste. 

— Apărat şi acoperit! La ce i-o trebui regelui din Mallorca 
asemenea pod? 

Arnau s-a întors către veguer chiar când Berenguer de Montagut 
sosea pe plajă. Arnau d'Erill i-a arătat arhitectului mănăstirea 
Framenors şi apoi, cu mâna dreaptă, a tras o linie închipuită dinspre 
ea la mare. 

Arnau, ceata de bastaixos, barcagiii şi dulgherii, călăfătuitorii, 
marangozii, fierarii şi frânghierii au amuţit când domnul veguer şi-a 
isprăvit lămuririle, iar maestrul a căzut pe gânduri. 

Din porunca regelui, lucrările de la Sfânta Maria şi de la catedrală 
s-au curmat, şi toţi lucrătorii au fost trimişi să ridice podul. Sub 
supravegherea lui Berenguer de Montagut au fost desfăcute parte 
dintre schelele templului, şi chiar în acea dimineaţă toţi bastaixos au 
început să care materiale la Framenors. 

— Ce prostie, i-a spus Arnau lui Ramon, pe când cărau laolaltă un 
trunchi greu; ne străduim să cărăm pietre pentru Sfânta Maria, iar 
acum le desfacem, şi asta pentru că aşa vrea... 

— Ţine-ţi gura! i-a atras luarea-aminte Ramon. O facem din 
porunca regelui; o fi ştiind el de ce. 

Vâslind din greu, galerele regelui din Mallorca, păzite îndeaproape 
şi neîncetat de galerele valenciene, au ajuns în faţa mănăstirii 
Framenors, şi au ancorat foarte departe de ea. Zidarii şi dulgherii au 
început să ridice o schelă lipită de faţa mănăstirii, care dădea spre 
mare, o impunătoare alcătuire din lemn, ce cobora până pe țărm, pe 
când bastaixos, ajutaţi de toţi cei care n-aveau nicio treabă, se 
duceau şi veneau de la Sfânta Maria, cărând cu cârca trunchiuri şi 
lemne. 

La căderea serii, truda s-a oprit. Arnau a ajuns acasă bombănind. 

— Regele nostru n-a cerut nicicând asemenea nebunie; se 
mulţumeşte cu podul tradiţional, pus pe bărci. De ce trebuie să i se 
îngăduie unui trădător asemenea moft? 

Dar spusele lui s-au stins şi gândurile i s-au şters, când Maria a 
început să-i frece umerii. 

— Ţi s-au mai tămăduit rănile, s-a învoit tânăra. Unii folosesc 
muşcată cu căpşună, dar noi am avut mereu încredere în imortelele 
chihlimbarii. Aşa îl trata bunica pe bunicul, şi mama pe tata. 

Arnau a închis ochii. Imortele chihlimbarii? De zile întregi n-o mai 
văzuse pe Aledis. Ea era singurul temei al tămăduirii lui! 

— De ce-ţi încordezi muşchii? i-a cerut socoteală Maria, curmându-i 
gândurile. Linişteşte-te, trebuie să te linişteşti ca să... 


N-a mai ascultat-o. La ce bun? Să se liniştească doar ca să-i poată 
tămăduli rănile făcute de o femeie? Dacă barem Maria s-ar supăra... 

Dar în loc să strige la el, Maria i s-a dăruit iar în acea noapte: l-a 
căutat drăgăstos şi i s-a oferit cu blândeţe. Aledis nu ştia ce era 
blândeţea. Se împerecheau ca sălbăticiunile! Arnau a primit-o, cu 
ochii închişi. Cum să se uite la ea? Fata i-a mângâiat trupul şi sufletul, 
purtându-l pe calea plăcerii, o plăcerea cu atât mai dureroasă, cu cât 
era mai mare. 

Odată cu trezitul găinilor, Arnau s-a grăbit să ajungă la Framenors. 
Maria se dăduse deja jos din pat şi era lângă vatră, trudind pentru el. 

In cele trei zile cât a durat durarea podului, niciun curtean de-al 
regelui din Mallorca n-a coborât de pe galere; valencienii au făcut 
deopotrivă. Când schela lipită de Framenors a trecut de plajă şi a atins 
apa, barcagiii s-au grupat, ca să se poată strămuta materialele. Arnau 
a trudit fără preget; când stătea, când se oprea, mâinile Mariei îi 
mângâiau din nou trupul, acelaşi pe care nu cu multe zile în urmă îl 
muşcase şi-l zgâriase Aledis. 

De pe bărci, lucrătorii înfigeau palpanşele în fundul portului 
Barcelonei, neîncetat la porunca lui Berenguer de Montagut care, în 
picioare la prova unei luntre, mergea dintr-un capăt în celălalt, 
cercetând trăinicia pilonilor, înainte de a îngădui să se păşească pe ei. 
In a treia zi, podul de lemn, lung de peste 50 de metri, închis pe 
ambele laturi, a rupt vederea diafană a portului din cetatea contelui. 
Galera regală s-a apropiat de capătul lui şi, după un timp, Arnau şi toţi 
cei care luaseră parte la ridicarea lui au auzit paşii regelui şi ai suitei 
pe scânduri; mulţi şi-au înălţat atunci capetele. 

Odată ajuns la Framenors, Jaime i-a trimis un sol regelui Pedro, 
anunţându-l că el şi regina Constanza căzuseră la pat din pricina 
călătoriei pe mare, şi că sora lui îl ruga să vină la mănăstire s-o 
viziteze. Regele se pregătea să-i facă pe plac Constanzei, când 
infantele don Pedro a intrat la el însoţit de un tânăr monah franciscan. 

— Grăieşte, frăţia ta, i-a poruncit monarhul, vizibil iritat că trebuia 
să-şi amâne vizita la sora lui. 

Joan s-a aplecat atât de mult, că lungimea de un cap cu care îl 
depăşea pe rege şi-a pierdut din însemnătate. „E tare scund, i se 
istorisise lui Joan, şi niciodată nu stă în picioare în faţa curtenilor.” Dar 
de astă dată regele stătea în picioare şi-l străpungea pe Joan cu 
privirea. 

Joan s-a bâlbâit. 

— Vorbeşte, l-a îndemnat infantele don Jaime. 

Joan a început să asude din plin, observând că sutana, deşi, 
grosolană, i se lipea de trup. Şi dacă vestea nu era adevărată? S-a 
gândit întâia oară la aşa ceva. O auzise din gura bătrânului monah 
care debarcase odată cu regele Mallorcăi şi nu mai adăstase nicio 


clipită. Alergase cât îl ţineau picioarele la palatul regal, se luptase cu 
straja, fiindcă nu voise s-o transmită altcuiva decât monarhului, apoi 
dăduse înapoi în faţa infantelui don Pedro, dar acum... Şi dacă vestea 
era o minciună? Şi dacă era doar alt tertip al seniorului de Mallorca? 

— Vorbeşte. Pentru numele lui Dumnezeu! a strigat regele la el. 

Şi Joan a vorbit, dintr-o singură suflare: 

— Maiestate, nu trebuie să vă vizitaţi sora, pe regina Constanza. E 
o cursă întinsă de regele Jaime de Mallorca. Sub pretextul că soţia îi 
este foarte bolnavă şi slăbită, straja de la uşa alcovului unde doarme 
regina are poruncă să nu lase să treacă pe nimeni, cu excepţia 
Maiestăţii Voastre, a infamilor don Pedro şi don Jaime. Nimeni 
altcineva nu poate intra în alcovul reginei; înăuntru vă aşteaptă 
doisprezece bărbaţi înarmaţi, care vă vor popri, vă vor duce pe pod 
până la galere, vor ridica ancora spre insula Mallorca şi vă vor duce la 
castelul Alaró, unde vor să vă ţină ostatic până îl veţi ierta pe regele 
Jaime de orice legământ de vasalitate, şi îi veţi dărui noi pământuri în 
Catalonia. 

Gata! 

Mijindu-şi ochii, regele a întrebat: 

— Şi cum de ştie toate astea un monah tânăr ca tine? 

— Mi le-a dezvăluit fra Berenguer, ruda Maiestăţii Voastre. 

— Fra Berenguer? 

Don Pedro a încuviinţat în tăcere, iar regele a părut să-şi 
amintească de îndată de ruda lui. 

— Fra Berenguer, i-a dat înainte Joan, a primit la spovadă, de la un 
trădător ce s-a căit, misiunea de a vă transmite totul, dar cum este 
tare în vârstă şi nu se poate mişca cu sprinteneală, mi-a încredinţat-o 
mie. 

— De aceea voia pod închis, s-a amestecat don Jaime. Dacă ne-ar 
întemniţa la Framenors, nimeni nu şi-ar putea da seama că am fost 
răpiți. 

— Ar fi simplu, a subliniat infantele don Pedro, dând din cap a 
încuviinţare. 

— Ştiţi prea bine, a cuvântat regele, adresându-se infanţilor, că, 
dacă sora mea, regina, e bolnavă, nu pot să n-o vizitez câtă vreme se 
află pe domeniile mele. Joan asculta, neîndrăznind să-i privească. 
Regele a tăcut câteva clipe. Astă-seară am să-mi amân vizita, dar am 
nevoie... Mă asculţi, frate? Joan a tresărit. Am nevoie ca pocăitul 
spovedit să ne îngăduie să dezvăluim făţiş trădarea. Atâta vreme cât 
totul rămâne o taină de spovadă, trebuie să mă duc s-o văd pe regină. 
Du-te! i-a poruncit. 

Joan s-a întors în fugă la Framenors şi a transmis lui fra Berenguer 
vrerea regelui. Regele nu s-a dus la întâlnire şi, spre liniştea lui, fapt 
pe care Pedro l-a luat drept oblăduirea divinei providenţe, i-a apărut o 


infecţie pe faţă, lângă ochi, din care a trebuit să i se ia sânge, ceea ce 
l-a silit să stea la pat câteva zile, de ajuns pentru ca fra Berenguer să 
obţină de la cel pe care îl spovedise îngăduinţa cerută de regele 
Pedro. 

De astă dată, Joan nu s-a îndoit nicio clipită de adevărul soliei. 

— Lui fra Berenguer i s-a spovedit chiar sora Maiestăţii Voastre, i-a 
transmis regelui, de cum a fost adus în faţa lui, regina Constanza, 
care vă roagă să puneţi să fie adusă la palat, cu voia ei ori cu silnicie. 
Aici, departe de puterea soţului şi sub oblăduirea Maiestăţii Voastre, 
vă va dezvălui toate amănuntele trădării. 

Infantele don Jaime, însoţit de un batalion de oşteni, s-a înfăţişat 
chiar el Constanzei la Framenors, ca să-i facă pe voie. Monahii l-au 
ajutat să treacă, iar infantele şi ostaşii s-au dus drept la rege. La nimic 
n-au slujit plângerile regelui din Mallorca: Constanza s-a dus la palatul 
regelui don Pedro. 

Dar regelui din Mallorca nu i-a fost de niciun folos nici măcar vizita 
pe care i-a făcut-o cumnatului său, Pedro Ceremoniosul. 

— Dat fiind că mi-am dat cuvântul papei, i-a dat de veste regele 
Pedro, am să respect ţidula de liberă trecere a Domniei Voastre. Soaţa 
vă va rămâne aici, sub oblăduirea mea. Plecaţi din regatul meu! 

De cum a plecat Jaime de Mallorca cu cele patru galere ale lui, 
regele i-a poruncit lui Arnau d'Erill să grăbească judecarea cumnatului 
său şi, nu după mult, domnul veguer din Barcelona a hotărât ca 
domeniile vasalului necredincios, judecat în lipsă, să treacă în mâinile 
regelui; Pedro Ceremoniosul avea temeiul legiuit ca să declare război 
regelui din Mallorca. 

intre timp regele, încântat de norocul de a uni regatele împărţite 
de strămoşul lui, Jaime Cuceritorul, a cerut să-i fie adus tânărul monah 
care aflase urzeala. 

— Ne-ai slujit bine şi cu credinţă, i-a adeverit regele, de astă dată 
stând pe tron; îţi fac un hatâr. 

Joan cunoştea intenţia regelui; i-o vestiseră oamenii monarhului. Şi 
chibzuise foarte bine. Purta sutana franciscanilor, conform vrerii 
arătate de maeştrii lui, dar ajuns la Framenors, tânărul fusese 
dezamăgit: unde erau tratatele, unde - ştiinţa, unde erau truda şi 
studiile? Când în sfârşit i se adresase, stareţul de la Framenors îi 
amintise cu răbdare cele trei principii stabilite de fondatorul ordinului, 
Sfântul Francisc de Assisi: 

— Simplitate, sărăcie, umilinţă. Aşa trebuie să trăim noi, 
franciscanii. 

Dar Joan voia să ştie, să cerceteze, să citească, să înveţe. Oare nu-l 
încredinţaseră maeştrii lui că şi aceea era o cale a Domnului? Aşa 
încât, ori de câte ori întâlnea un călugăr dominican, Joan îl privea 
pizmaş. Ordinul dominicanilor studia îndeosebi filosofia şi teologia, şi 


fondase felurite universităţi. Joan voia să intre acolo şi să-şi ducă mai 
departe studiile la prestigioasa Universitate din Bologna. 

— Aşa să fie, a hotărât regele, după ce a ascultat pledoaria lui 
Joan; tânărului monah i s-a strâns inima. Credem că într-o zi ai să te 
întorci pe meleagurile noastre, învestit cu dreptul moral pe care îl dau 
cunoaşterea şi înţelepciunea, şi că le vei folosi spre binele regelui şi 
poporului tău. 


Capitolul 26 
Mai 1343 
Biserica Sfânta Maria a Mării 
Barcelona 


Trecuseră aproape doi ani de când domnul veguer îl osândise la 
Barcelona pe Jaime al Ill-lea. Clopotele din toată cetatea băteau fără 
preget, iar din Sfânta Maria, ale cărei ziduri mai erau deschise, Arnau 
le asculta înfricoşat. Regele chemase la război împotriva Mallorcăi, iar 
cetatea se umpluse ochi de nobili şi oşteni. De gardă în faţa capelei 
Preasfântului Mântuitor, Arnau îi zărea împrăştiaţi printre lumea de 
care Sfânta Maria era prea plină şi care se revărsa în piaţă. Toate 
bisericile din Barcelona celebrau liturghia pentru oastea catalană. 

Arnau era ostenit. Regele îşi adunase oastea la Barcelona şi de 
două zile toţi bastaixos lucrau fără răgaz. O sută şaptesprezece nave! 
Nicicând nu se mai văzuseră atâtea: douăzeci şi două de galere mari, 
armate pentru război; şapte coci pântecoase pentru strămutat cai, opt 
transbordoare mari şi trei acoperite, pentru strămutat ostaşi. Pe mare 
erau puzderie de catarge, navele intrau şi ieşeau din port neîncetat. 

Fără doar şi poate că tot pe una dintre acele galere, acum 
înarmate, se urcase Joan în urmă cu un an, îmbrăcat în negru, cu 
sutana dominicană, când plecase la Bologna. Arnau îl întovărăşise 
chiar până pe țărm. Joan sărise într-o barcă şi se pusese cu spatele la 
mare; atunci îi zâmbise. Il văzuse urcând la bord şi, de cum 
începuseră vâslaşii să tragă la rame, simţise că i se strângea 
stomacul, iar lacrimile începuseră să-i curgă pe obraji. Rămăsese 
singur. 

Şi aşa era şi acum. Arnau s-a uitat jur împrejur. Clopotele tuturor 
bisericilor din cetate băteau neostoit. Nobili, prelați, ostaşi, neguţători, 
meşteşugari şi oameni de rând se îmbulzeau înăuntru; ceilalţi membri 
ai breslei lui îl înconjurau din toate părţile, dar el se simţea nespus de 
stingher! Visurile şi întreaga viaţă i se duseseră de râpă, ca şi vechea 
biserică romanică din care îşi trăsese viaţa noul templu. Nu mai 
exista. Nici urmă nu mai rămăsese din ea, şi de unde stătea acum 
putea privi nava din mijloc, imensă şi amplă, mărginită de coloanele 
octogonale care susțineau bolta. Dincolo de ele, afară, zidurile bisericii 
creşteau şi urcau la cer, piatră cu piatră, răbdătoare. 

Arnau a privit în sus. A doua cheie de boltă a navei centrale abia 
fusese pusă şi se lucra la navele laterale. Naşterea Domnului 
Mântuitor: acela fusese motivul ales pentru al doilea bolţar. Bolta din 
prezbiteriu era cu desăvârşire acoperită. Următoarea, prima din nava 
uriaşă dreptunghiulară, tot din centru, încă neacoperită, părea o 
pânză de păianjen: cele patru nervuri ale arcurilor erau sub cerul liber, 
cu cheia de boltă în centru, ca un păianjen gata să lunece pe firele 


fine în căutarea prăzii. Privirea lui Arnau s-a pierdut pe nervurile 
subţiri. Ştia prea bine cum era să te pierzi pe o pânză de păianjen! 
Aledis îl urmărea zi de zi cu tot mai mare înverşunare. „Am să le spun 
căpeteniilor breslei”, îl ameninţa ori de câte ori Arnau avea îndoieli, 
iar el păcătuia din nou, o dată, de două ori, tot aşa. Tânărul s-a întors 
către ceilalţi bastaixos. De-ar afla... lată-i pe Bartolomé, socrul său, 
unul dintre bărbaţii de frunte ai breslei, pe Ramon, prietenul şi 
ocrotitorul lui. Ce-ar zice ei? Şi nici măcar Joan nu era cu el. 

Chiar şi biserica Sfânta Maria părea să-i fi întors spatele. Acum era 
în parte acoperită, contraforţii care susțineau arcurile navelor laterale 
ale celei de-a doua bolți erau înălţaţi, iar nobilimea şi neguţătorii 
bogaţi din cetate începuseră să se ocupe de capelele laterale, hotărâți 
să-şi lase pecetea pe blazoane, icoane, sarcofage şi felurite 
basoreliefuri dăltuite în piatră. 

Când Arnau se ducea să ceară ajutorul Fecioarei, întotdeauna era 
pe acolo câte un neguţător cu dare de mână ori câte un nobil care 
hoinărea pe şantier. | se părea că-i furau biserica. Apăreau brusc, şi se 
opreau mândri la cele unsprezece capele - dintre cele treizeci şi patru 
gândite - durate de-acum în lungul deambulatoriului. Acolo erau deja 
păsările de pe blazonul familiei Busquets, din capela Tuturor Sfinţilor; 
mâna şi leul ridicat pe picioarele dinapoi din cea a lui San Jaime; cele 
trei pere ale lui Boronat de Pera“, săpate în bolţarul capelei ogivale a 
Sfântului Pavel; potcoava şi benzile lui Pau Ferran, în marmura 
aceleiaşi capele; blazoanele familiilor Dufort şi Dusay ori izvorul 
familiei Font, din capela Santa Margarita. Chiar şi în capela 
Preasfântului Mântuitor! Acolo, în capela lui şi a tuturor bastaixos, se 
instala mormântul lui Bernat Lull, arhidiaconul Mării, cel care iniţiase 
durarea acelui templu, lângă blazoanele familiei Ferrer. 

Arnau trecea cu capul plecat pe lângă nobili şi neguţători. Numai el 
căra piatră şi îngenunchea în faţa Fecioarei, ca s-o roage să-l scape de 
păienjeniţa care îl urmărea. 

După liturghie, toată Barcelona s-a dus în port. Acolo se afla Pedro 
al III-lea, îmbrăcat ca pentru război, înconjurat de baronii lui. Infantele 
don Jaime, conte de Urgel, urma să rămână în Catalonia, ca să apere 
frontierele de la Ampurdán, Besalú şi Camprodân de lângă comitatele 
peninsulare ale regelui din Mallorca, iar ceilalţi să plece cu regele întru 
cucerirea insulei: infantele don Pedro, seneşalul Cataloniei; mosen 
Pere de Montcada, amiralul flotei; Pedro de Eixèrica şi Blasco de 
Alag6; Gonzalo Diez de Aren6s şi Felipe de Castre; părintele Joan de 
Arborea; Alfonso de Lldria; Gavany de Anglesola; Arcadic de Mur; 
Arnau d'Erill; părintele Gonzalvo Garcia; Joan Ximénez de Urrea şi 
sumedenie de alţi nobili şi cavaleri, gata să se ducă la război laolaltă 


14 în Ib. sp., „pară”. (n.tr.) 


cu trupele şi vasalii lor. 

Intâlnindu-se cu Arnau în afara bisericii, Maria a arătat cum strigau 
şi l-a silit să privească unde îi făcea ea semn cu degetul. 

— Regele! Regele, Arnau. Uită-te la el. Câtă fală! Şi spada lui, nu-i 
de colo una ca ea! Şi nobilul acela. Cine-i, Arnau? Il cunoşti? ŞI 
blazoanele, armurile, flamurile... 

Maria l-a tras pe Arnau dintr-un capăt într-altul al plajei până la 
Framenors. Acolo, departe de nobili şi oşteni, numeroşi bărbaţi, 
murdari şi zdrenţăroşi, fără scuturi şi armuri, fără spade, doar cu o 
cămaşă lungă şi roasă, jambiere şi căciuli din piele, se îmbarcau deja 
pe luntrele care aveau să-i ducă la nave. 

Bărbaţii aceia aveau drept arme doar un cuţit lung şi o suliță! 

— Ajutoare? şi-a întrebat Maria soţul. 

— Da, almogavarii. 

Cei doi s-au alăturat respectului tăcut cu care barcelonezii îi 
priveau pe mercenarii năimiţi de regele Pedro. Cuceritorii Bizanțului! 
Chiar şi copiii şi femeile, impresionați de spadele şi armurile nobililor, 
ca şi Maria, îi priveau mândri. Luptau pedestru, cu pieptul gol, 
încrezându-se numai în iscusinţa şi sprinteneala lor. Cine să-şi râdă de 
straiele, cămăşile ori armele lor? 

Aşa făcuseră sicilienii, i se istorisise lui Arnau: râseseră de ei pe 
câmpurile de bătaie. Cum puteau ţine piept nişte zdrenţăroşi unor 
nobili călare? Dar almogavarii îi biruiseră şi cuceriseră insula. 
Deopotrivă făcuseră şi franţuijii; li se dusese vestea prin toată 
Catalonia şi o ascultase oricine voia s-o asculte. Arnau le auzise 
povestea de nu ştiu câte ori. 

— Se zice, i-a şoptit Mariei, că nişte cavaleri franţuji au luat ostatic 
un almogavar şi l-au dus chiar la principele Carlo de Salerno, care l-a 
insultat, făcându-l mizerabil, sărăntoc şi sălbatic, şi şi-a bătut joc de 
oştile catalane. Nici Arnau, nici Maria nu-şi luau ochii de pe soldaţii 
năimiţi, care urcau nestăvilit pe luntrile barcagiilor. Atunci, de faţă cu 
principele şi cavalerii lui, a zis el mai departe, almogavarul l-a 
provocat la luptă pe cel mai bun dintre oamenii aceluia. El avea să 
lupte pedestru, înarmat doar cu lancea; iar franţuzul călare, cu tot 
armamentul. Arnau a tăcut câteva clipe, dar Maria s-a întors la el, 
îndemnându-l să urmeze. Franţujii au râs de catalan, dar au ridicat 
mănuşa. S-au dus toţi pe un maidan de lângă tabăra franţuză. Acolo, 
almogavarul şi-a biruit adversarul după ce i-a ucis bidiviul, profitând 
de neîndemânarea cavalerului în lupta pedestră. Chiar când se 
pregătea să-i dea lovitura de graţie, Carlo de Salerno l-a lăsat slobod. 

— E drept, a recunoscut cineva din spatele lui. Luptă ca diavolii. 

Arnau a observat că Maria se lipea de el şi-l apuca din răsputeri de 
braţ, neluându-şi ochii de pe soldaţii năimiţi. „Ce-ţi trebuie, muiere? 
Oblăduire? De-ai şti! Nu-s nici măcar în stare să-mi înfrunt lipsurile. 


Crezi că unul dintre ei ţi-ar face mai rău decât mine? Luptă ca 
diavolii.” Arnau s-a uitat la ei: bărbaţi care plecau la luptă mulţumiţi, 
veseli, lăsându-şi acasă familiile. De ce nu putea şi el să facă 
deopotrivă? 

imbarcarea a durat ceasuri în şir. Maria s-a dus acasă, iar Arnau a 
început să hoinărească pe plajă, printre oameni; şi-a întâlnit ici şi colo 
câţiva ciraci. 

— De ce atâta grabă? l-a întrebat pe Ramon, făcând semn cu mâna 
spre bărcile care se duceau şi veneau fără preget, pline ochi cu 
soldaţi. E vreme bună. Nu pare să ne bată vreo furtună. 

— Las'că vezi tu, i-a răspuns Ramon. 

Atunci s-a auzit primul nechezat; apoi i s-au alăturat alte sute. 
Roibii aşteptaseră dincolo de ziduri, iar acum le venise rândul la 
îmbarcare. Dintre cele şapte coci menite strămutării lor, unele erau 
deja pline, cele care îi aduseseră pe cavalerii din Valencia, plecaţi din 
porturile Salou, Tarragona ori din miazănoaptea Barcelonei. 

— Să plecăm, l-a îndemnat Ramon; aici o să fie un câmp de bătălie 
în toată legea. 

Tocmai când plecau de pe plajă, au sosit primii roibi, aduşi de 
îngrijitori. Cai straşnici, de luptă, care dădeau din copite, tropăiau pe 
loc şi muşcau, pe când îngrijitorii se străduiau să-i ţină sub control. 

— Ştiu că merg la război, a adeverit Ramon, după ce-şi găsiseră 
adăpost printre bărci. 

— Ştiu? 

— Fireşte. Nu-i îmbarcă decât când merg la război. Priveşte! Arnau 
s-a uitat spre mare. Patru coci pântecoase, ale căror chile aveau 
pescaj mic, s-au apropiat cât puteau de mult de plajă, deschizându-şi 
rampele de la pupa; acelea au căzut în apă, lăsând la vedere rărunchii 
ambarcaţiunii. Şi cei care nu ştiu, i-a dat înainte Ramon, se molipsesc 
de la ceilalţi. 

Curând, plaja s-a umplut de cai. Erau cu sutele, toţi mari, puternici 
şi voinici, cai de război, antrenați pentru bătălii. Rândaşii şi scutierii 
fugeau de colo până colo, încercând să se apere de copitele şi 
muşcăturile lor. Arnau a desluşit cum unii dintre ei erau azvârliţi în aer 
ori izbiţi cu copitele şi picioarele. Haosul era peste măsură de mare, 
iar gălăgia - asurzitoare. 

— Ce aşteaptă? a strigat Arnau. 

Ramon i-a făcut iar semn către coci. Niscaiva scutieri, cărora apa le 
ajungea până la piept, duceau nişte roibi la ele. 

— Aceştia sunt cei mai pricepuţi. Când vor ajunge înăuntru, vor 
atrage întreaga herghelie. 

Aşa a şi fost. Când roibii au ajuns la capetele rampelor, scutierii i- 
au întors spre plajă şi au început să necheze frenetic. 

Acela a fost semnalul. 


Herghelia a intrat în apă, făcând atâta spumă, că pentru câteva 
clipe nu s-a mai putut vedea nimic. In spatele ei şi pe laturi, închizând- 
o şi conducând-o la coci, niscaiva rândaşi pricepuţi pocneau din bice. 
Băieţii pierduseră frâiele cailor lor, iar cei mai mulţi dintre aceia 
făceau salturi prin apă, împingându-se unii pe alţii. O bună bucată de 
vreme, haosul a fost aproape desăvârşit: ţipete şi pocnete de bice, cai 
ce nechezau şi luptau să urce pe coci, oameni care îi încurajau de pe 
plajă. Apoi peste port s-a lăsat iar liniştea. După ce-au fost încărcaţi 
toţi caii, rampele de la pupa au fost ridicate şi navele pântecoase au 
fost gata de plecare. 

Galera amiralului Pere de Montcada a dat semnal de plecare şi cele 
o sută şaptesprezece nave au ridicat ancorele. Arnau şi Ramon s-au 
întors pe jos de la plajă. 

— Pleacă, a zis Ramon, să cucerească Mallorca. 

Arnau s-a învoit tăcut. Da, într-acolo plecau. Singuri, lăsau în urmă 
necazuri şi mizerii. Li se urase rămas-bun ca unor eroi, plecaseră cu 
gândul la război, doar la război. Ce n-ar fi dat să fie şi el la bordul unei 
galere! 


La 21 iunie al aceluiaşi an, Pedro al Ill-lea asculta liturghia în 
catedrala din Mallorca in sede majestatis, împodobit cum se cuvine: 
cu veşmintele, onorurile şi coroana cuvenite regelui din Mallorca. 
Jaime al Ill-lea fugise pe domeniile lui din Rosellón. 

Vestea ajunsese la Barcelona, apoi se răspândise în toată 
peninsula: regele Pedro făcuse primul pas ca să-şi ţină făgăduiala că 
va uni domeniile împărţite la moartea lui Jaime |. Nu-i mai rămânea 
decât să-şi ia înapoi comitatul Sardiniei şi domeniile catalane de 
dincolo de Pirinei: Rosellânul. 

În mai bine de o lună, cât a durat campania din Mallorca, Arnau n-a 
putut uita cum se depărtase armata regală de portul Barcelonei. Când 
navele se depărtaseră oarecum, oamenii se risipiseră, ducându-se la 
casele lor. Dar el la ce să se întoarcă? Ca să primească duioşia şi 
dragostea pe care nu le merita? S-a aşezat pe nisip şi a mai stat acolo 
multă de vreme după ce ultima velă se pierduse în zare. „Ce noroc pe 
ei, că-şi lasă necazurile în urmă”, repeta la nesfârşit. In decursul 
întregii luni, când Aledis îl pândea pe drumul spre Montjuïc ori când, 
mai târziu, primea îngrijirile Mariei, Arnau auzea iar ţipetele şi râsetele 
almogavarilor, şi vedea iar cum se depărta flota. Intr-o zi tot aveau să- 
| afle. Nu de mult, când Aledis gâfâia peste el, cineva strigase din 
drum. li auzise? Tăcuseră o vreme; apoi ea râsese şi se aruncase iar 
peste el. Când o să-i afle, ziua aceea va însemna ruşinea şi alungarea 
lui din breaslă. Ce-o să facă atunci? Din ce-o să trăiască? 

Când, la 29 iunie 1343, întreaga Barcelonă a ieşit în întâmpinarea 
oştii regale, la vărsarea râului Llobregat, Arnau luase deja o hotărâre. 


Regele trebuia să cucerească Rosell6nul şi Cerdaña, numai aşa se 
putea ţine de legământ, iar el, Arnau Estanyol, avea să plece cu 
oastea; trebuia să fugă de Aledis! Poate că aşa va uita de el, iar la 
întoarcere... S-a cutremurat: era război, mureau oameni. Dar poate că 
la întoarcere o să-şi reia viaţa cu Maria, fără urmăririle lui Aledis. 

Pedro al Ill-lea a poruncit ca navele să intre în portul cetăţii separat 
şi în ordine ierarhică: mai întâi, galera regală, urmată de cea a 
infantelui don Pedro, apoi a părintelui Pere de Montcada, iar după ele 
cea a seniorului de Eixerica, şi tot aşa rând pe rând. 

Pe când flota adăsta, galera regală a intrat şi a făcut un tur prin 
port, pentru ca toţi cei strânşi pe ţărmul Barcelonei s-o poată admira 
şi aclama. 

Arnau a ascultat strigătele înflăcărate ale norodului, când nava a 
trecut prin faţa lui. Toţi bastaixos şi barcagiii stăteau în picioare pe 
plajă, pe țărm, gata să ridice podul pe care trebuia să debarce regele. 
Alături de el, adăstând şi ei, erau Francesc Grony, Bernat Santeliment 
şi Galceră Carbó, oamenii de vază ai cetăţii, flancaţi de căpeteniile 
breslelor. Barcagiii au început să-şi aşeze bărcuţele, dar căpeteniile le- 
au poruncit să adaste. 

Ce se întâmpla? Arnau s-a uitat la ceilalţi bastaixos. Cum să 
debarce regele dacă nu pe un pod? 

— Nu trebuie să debarce, a auzit că-i spunea Francesc Grony 
seniorului de Santeliment. Oastea trebuie să plece la Rosellón înainte 
ca regele Jaime să se rânduiască din nou ori să se înţeleagă cu 
franţujii. 

Toţi cei de faţă au încuviinţat. Arnau şi-a întors privirea spre galera 
regelui, care brăzda triumfal apele cetăţii. Dacă regele nu debarca, 
dacă oastea îşi urma drumul spre Rosellón, neoprindu-se în 
Barcelona... Picioarele l-au lăsat. Trebuia să debarce! 

Până şi contele de Terranova, sfetnicul regelui, rămas să 
ocrotească cetatea, sprijinea planul. Arnau l-a privit cu duşmănie. 

Cei trei bărbaţi de vază ai Barcelonei, contele de Terranova şi alţi 
câţiva dintre cei mari au urcat într-o luntre, care i-a dus până la galera 
regală. Arnau şi-a auzit şi ciracii sprijinind planul: „Nu trebuie să-l lase 
pe cel din Mallorca să se înarmeze”, spuneau ei încuviinţând. 

Discuţiile s-au lungit ceasuri la rând. Oamenii, rămaşi pe plajă, 
aşteptau hotărârea regelui. 

In cele din urmă, podul nu s-a mai durat, dar nu pentru că oastea 
pleca să cucerească Rosell6nul şi Cerdaña. Regele a hotărât că nu-şi 
putea urma campania în starea aceea: n-avea bani să ducă înainte 
războiul; mare parte dintre cavalerii lui îşi pierduseră caii pe când 
treceau marea şi trebuiau să debarce, şi, în sfârşit, avea nevoie să se 
înarmeze pentru cucerirea noilor pământuri. Deşi stăpânirea ceruse 
să-i fie îngăduite doar câteva zile pentru a pregăti petreceri în 


onoarea cuceririi Mallorcăi, monarhul nu s-a învoit şi a recunoscut că 
n-avea să se sărbătorească nimic până când nu-i vor fi unite toate 
regatele. De aceea, în acel 29 iunie 1343, Pedro al III-lea a debarcat la 
Barcelona ca un năier oarecare, sărind din luntre drept în apă. 

Dar cum să-i spună el Mariei că avea de gând să se alăture oştii? 
Aledis n-avea nicio însemnătate, ce câştiga ea dacă se afla de 
preacurvia lui? Dacă pleca la război, de ce să-şi facă rău şi lui, şi ei? 
Arnau şi-a adus aminte de Joan şi de mama lui; soarta aceea îl putea 
aştepta şi pe el, dacă se afla de preacurvie, iar Aledis ştia, dar Maria, 
cum să-i spună Mariei? 

A încercat. A încercat să-şi ia rămas-bun de la Maria, când îl freca 
pe spate. „Plec la război”, putea să-i spună. Simplu: „Plec la război”. 
Avea să plângă. Ce vină avea Maria? A încercat când i-a dat să 
mănânce, dar ochii ei dulci l-au oprit. „Ai păţit ceva?” l-a întrebat. A 
încercat chiar şi după ce se iubiseră, dar Maria îl mângâia. 

Intre timp, Barcelona era toată un furnicar. Norodul voia ca regele 
să purceadă la cucerirea Sardiniei şi RosellSnului, dar regele nu şi nu. 
Cavalerii cereau monarhului să le plătească soldele şi despăgubiri 
pentru pierderea cailor şi armelor, dar vistieria lui era goală, aşa că a 
trebuit să lase o droaie de cavaleri la vatră. Aşa au făcut Ramon de 
Anglesola, Joan de Arborea, Alfonso de Lldria, Gonzalo Diez de Aren6s 
şi sumedenie de alţi nobili. 

Atunci regele a chemat întreaga host a Cataloniei; cetăţenii aveau 
să lupte pentru el. Clopotele au bătut în lungul şi-n latul principatului, 
şi, tot din porunca regelui, preoţii au început să-i îndemne de la 
amvon pe oamenii slobozi să plece la oaste. Nobilii plecau din oastea 
catalană! Părintele Albert vorbea cu ardoare, cu glas mare şi puternic, 
dând fără preget din mâini. Cum să apere regele Catalonia? Şi dacă 
regele Mallorcăi, care ştia de ce îl părăseau nobilii pe regele Pedro, se 
alia cu franţuijii, şi pornea să atace Catalonia? Se mai întâmplase o 
dată! Părintele Albert a ridicat glasul până dincolo de parohia Sfintei 
Maria; cine nu-şi amintea, cine nu auzise vorbindu-se despre cruciada 
franţujilor contra catalanilor? Invadatorul putuse atunci să fie biruit. 
Dar aveau oare să mai izbutească acum, dacă iar îl lăsau pe Jaime să 
se înarmeze? 

Arnau a privit la Fecioara din piatră cu Pruncul pe umăr. De-ar fi 
avut barem un fiu. Neîndoios că, de-ar fi avut un fiu, nimic din toate 
astea nu s-ar fi întâmplat. Aledis n-ar fi fost atât de crudă. De-ar fi 
avut un fiu... 

— Tocmai i-am făgăduit ceva Fecioarei, i-a şoptit fulgerător Arnau 
Mariei, pe când preotul tot mai căuta oşteni din marele altar; am să 
merg la oaste, ca să ne binecuvânteze să avem un fiu. 

Maria s-a întors la el şi, înainte de a se uita la Fecioară, l-a luat de 
mână şi i-a strâns-o cu putere. 


— Nu poţi! a strigat Aledis când Arnau i-a pus ce hotărâse. El i-a 
făcut semn cu mâna să vorbească mai încet, dar ea i-a dat înainte cu 
tipetele: Nu mă poţi părăsi! Am să spun tuturor... 

— Ce însemnătate mai are, Aledis? a oprit-o el. Am să fiu la oaste. 
N-ai să izbuteşti decât să-ţi strici viaţa. 

S-au privit; stăteau pitiţi în tufe, ca mai mereu. Buza de jos a lui 
Aledis a început să tremure. Cât de frumoasă era! Arnau a vrut să 
ducă o mână la obrazul femeii, pe care curgeau lacrimi, dar s-a oprit. 

— Adio, Aledis. 

— Nu mă poţi lăsa, a suspinat. 

Arnau s-a întors către ea. Căzuse în genunchi, cu capul între mâini. 
Tăcerea a făcut-o să ridice privirile la Arnau. 

— De ce îmi faci asta? a plâns. 

Arnau a desluşit lacrimile de pe chipul lui Aledis; tot trupul îi 
tremura. Şi-a muşcat buzele şi s-a uitat la vârful muntelui, unde 
mergea după pietre. La ce să-i facă şi mai mult rău? A deschis braţele. 

— Trebuie să plec. 

Ea a început să se târască în genunchi, până i-a atins picioarele. 

— Trebuie să plec, Aledis! a repetat Arnau, trăgându-se înapoi. 

Şi a început să coboare povârnişul muntelui. 


Capitolul 27 

Erau femei uşoare; dovada erau veşmintele lor colorate. Aledis 
stătea în cumpănă dacă să se apropie sau nu de ele, dar aroma supei 
cu carne şi verdeţuri o ispitea. li era foame. Era nespus de jigărită. 
Fetele, tinere ca şi ea, umblau şi tăifăsuiau vesel în jurul focului. Când 
au desluşit-o la câţiva paşi de corturile de campanie, au poftit-o să se 
apropie, dar erau femei uşoare. Aledis s-a privit: zdrenţăroasă, urât 
mirositoare, murdară. Târfele au îmbiat-o iar; lucirea straielor de 
mătase sub soare i-a plăcut. Nimeni n-o poftise să-i dea nimic de-ale 
gurii. Oare nu încercase la toate corturile, colibele ori focurile de 
tabără pe unde se târâse? Oare se milostivise cineva de ea? O luaseră 
drept o cerşetoare ca toate celelalte; ceruse de pomană: un codru de 
pâine, ceva carne, un zarzavat. li scuipaseră în mâna întinsă. Apoi se 
prăpădiseră de râs. Acele femei erau târfe, dar o poftiseră să 
mănânce cu ele din aceeaşi oală. 

Regele poruncise oştilor lui să se adune în cetatea Figueras, din 
miază-noaptea principatului, şi într-acolo se îndreptau atât nobilii care 
nu-l părăsiseră pe monarh, cât şi întreaga host din Catalonia, printre 
care oştenii din Barcelona, şi odată cu ei Arnau Estanyol, slobod, plin 
de nădejdi, înarmat cu arbaleta tatălui său şi un jungher bont. 

La Figueras, regele Pedro a izbutit să adune aproape o mie două 
sute de călăreţi, patru mii de pedestraşi şi o întreagă altă armată: 
rudele oştenilor (mai ales almogavarii care, nomazi fiind, îşi luau cu ei 
familia şi avutul), neguţători de tot soiul (care aşteptau să cumpere 
prăzile soldaţilor), neguţători de robi, schivnici, trişori, furi, târfe, 
cerşetori şi tot felul de neisprăviţi fără alt ţel în viaţă decât să meargă 
în brazda morţii. Toţi alcătuiau o ariergardă năucitoare, care mergea 
în cadenţa oştilor şi avea propriile legi, uneori mult mai crude decât 
războiul ai cărui paraziți erau. 

Aledis era încă o fiică a acelei gloate întâmplătoare. Despărțirea de 
Arnau îi mai suna încă în urechi. Mâinile aspre şi ofilite ale bărbatului 
ei îi violaseră încă o dată adâncurile fiinţei. Gâfâitul bătrânului tăbăcar 
i s-a suprapus peste amintiri. Ghiujul îi ciupise vulva. Aledis nu 
mişcase. Ghiujul o ciupise iar, mai tare, cerşind mincinoasa-i dărnicie 
de nevastă. Aledis strânsese din picioare. „De ce m-ai lăsat, Arnau?” 
gândise Aledis, simţindu-l peste ea pe Pau, care se ajuta cu mâinile ca 
s-o pătrundă. Se lăsase şi desfăcuse picioarele, iar amarul îi urcase 
până în gât. Işi ascunsese scârba. Ghiujul se mişca peste ea ca o 
reptilă. Vomitase pe marginea patului. El nici nu observase. O tot 
împungea lingav, ţinându-şi mădularul în mâini, cu capul pe sânii ei, 
muşcându-i sfârcurile pe care greaţa ei nu le lăsa să se facă tari. La 
sfârşit, se lăsase să cadă pe cealaltă margine a patului şi adormise. A 
doua zi la sculatul găinilor, Aledis îşi pusese într-o bocceluţă puţinul 
avut, niscaiva sfanţi furaţi de la bărbatu-său şi ceva de-ale gurii apoi, 


ca în orice altă zi, ieşise în uliţă. 

Se dusese la mănăstirea Sant Pere de les Puelles şi plecase din 
Barcelona urmând vechiul drum roman ce avea s-o ducă la Figueras. 
leşise pe porţile cetăţii cu capul plecat, ascunzându-şi dorul de-a o lua 
la sănătoasa şi neprivindu-i pe soldaţi; ridicase ochii la cerul albastru 
şi luminos, şi se îndreptase spre noul ei viitor, zâmbind mulţimii de 
călători care-i tăiau calea, în drum spre marea cetate. Şi Arnau îşi 
părăsise nevasta, cercetase ea. Sigur că plecase din pricina Mariei! N- 
o putea iubi pe femeia aia. Când făceau dragoste... simţea, îl simţea 
deasupra ei! N-o putea înşela: o iubea pe ea, pe Aledis. Şi când avea 
s-o vadă... Aledis şi l-a închipuit fugind la ea cu braţele deschise. 
Aveau să fugă! Da, să fugă împreună pe vecie. 

In primele ceasuri de călătorie, Aledis şi-a potrivit pasul cu o ceată 
de ţărani care, după ce-şi vânduseră roadele trudei, se întorceau 
acasă. Le lămurise că-şi căuta bărbatul, fiindcă rămăsese grea, iar ea 
se juruise că el avea să afle înainte de a se duce la bătălie. A aflat de 
la ei că Figueras era la cinci ori şase zile de mers în graba mare pe 
drumul care ducea la Gerona. A avut şi prilejul să asculte sfaturile 
date de două babe ştirbe, care păreau să se rupă sub povara coşurilor 
goale pe care le purtau; cu toate astea, mergeau fără stavilă, cu o 
râvnă de neînchipuit când le privea trupurile bătrâne şi jigărite. 

— Nu-i bine ca o femeie să umble de una singură pe asemenea 
drumuri, a rostit una din ele, tăgăduind. 

— Nu, nu-i bine, a aprobat-o cealaltă. 

Au trecut clipele de care amândouă au avut nevoie ca să-şi tragă 
sufletul. 

— Cu atât mai puţin dacă-i tânără şi nurlie, a adăugat a doua. 

— Fireşte, aşa-i, s-a învoit prima. 

— Ce pot păţi? a întrebat cu naivitate Aledis. Drumul e plin cu 
lume, oameni cumsecade ca voi. 

A trebuit să adaste iar, pe când babele făceau câţiva paşi în tăcere, 
ceva mai lungi de astă dată, ca să nu rămână în urma cetei de ţărani. 

— Aici da, e lume. Sunt multe sate lângă Barcelona, care, ca şi noi, 
trăiesc de pe urma cetăţii. Dar mai încolo, a adăugat una din ele, 
ridicând ochii din pământ, când satele se răresc şi nu mai urmează 
nicio cetate, drumurile-s stinghere şi cu primejdie. 

De astă dată, soaţa ei s-a abținut de la orice vorbă; cu toate 
acestea, după tăcerea cuvenită, i-a vorbit lui Aledis: 

— Când ai să fii singură, nu te lăsa văzută. Ascunde-te la cel mai 
mic zgomot pe care îl auzi. Fereşte-te de orice tovărăşie bărbătească. 

— Măcar că-s cavaleri? a întrebat Aledis. 

— Cu precădere de ăştia! a strigat una. 

— De cum auzi copite de cal, ascunde-te şi roagă-te! a strigat 
cealaltă. 


De astă dată, babele vorbiseră într-un glas, mânioase şi neavând 
nevoie de vreun răgaz; chiar au adăstat niţel, iar ceata din faţa lor s-a 
depărtat binişor. Neîncrederea lui Aledis trebuie să fi fost îndeajuns de 
limpede, fiindcă, de cum şi-au reluat mersul, cele două băbuţe au 
stăruit iar. 

— Ascultă, copilă, a povăţuit-o una din ele, pe când cealaltă 
încuviinţa chiar înainte de a şti ce-avea să spună soaţa ei, în locul tău, 
eu m-aş întoarce în cetate şi mi-aş aştepta omul acolo. Drumurile-s 
foarte cu primejdie, mai ales când toţi oştenii şi ofiţerii sunt în 
campanie cu regele. Nu există oameni cu vază, nimeni nu stă de 
strajă, nimeni nu se teme de pedeapsa unui rege ocupat cu alte alea. 

Aledis a mers gânditoare alături de cele două babe. Să se ferească 
de cavaleri? Dar de ce-ar fi făcut-o? Toţi cavalerii care veneau la 
atelierul soţului ei fuseseră cuviincioşi şi respectuoşi cu ea. Numeroşii 
neguţători care îi aduceau piei soţului ei nu-i istorisiseră niciodată că 
pe drumurile principatului ar fi avut loc furturi ori samavolnicii. In 
schimb, îşi amintea cutremurătoarele istorisi cu care obişnuiau să-i 
desfete, despre călătorii primejdioase pe mare, prin meleagurile 
arapilor ori prin cele mai de hăt-departe, ale sultanului din Egipt. Soţul 
ei îi spusese că de peste două veacuri drumurile Cataloniei erau 
oblăduite de legiuiri şi rege, că oricine cuteza să comită fărădelegi pe 
un drum regal primea o pedeapsă cu mult mai mare decât pentru 
aceeaşi nelegiuire săvârşită altunde. „Negustoria are nevoie de pace 
pe drumuri! adăuga el. Cum ne-am putea vinde mărfurile de-a lungul 
şi de-a latul Cataloniei, dacă regele nu ne-ar păzi pacea?” li istorisea 
ca unei fetiţe că de peste două veacuri Biserica lua măsuri întru 
apărarea drumurilor. Întâi fuseseră Constituţiile de Pace şi Armistiţiu, 
dictate de sinoade. Dacă cineva călca acele reguli, era afurisit pe loc. 
Episcopii stabiliseră că enoriaşii din comitatele şi episcopiile lor nu-şi 
puteau ataca vrăjmaşii între sâmbătă la nouă seara şi luni la unu 
noaptea, şi nici în timpul sărbătorilor de poruncă; în afară de asta, 
răgazul se referea şi la prelați, biserici şi la toţi cei care se duceau ori 
întorceau de la ele. Constituţiile, o lămurise, se făcuseră tot mai 
cuprinzătoare şi oblăduiau tot mai mulţi oameni şi averi: neguţători şi 
vite de muncă şi povară, unelte agricole şi case ţărăneşti, săteni, 
femei, recolte, livezi de măslini, vin. Până la urmă, regele Alfonso | se 
învoise cu pacea şoselelor şi drumurilor pentru toţi, şi hotărâse că 
încălcarea ei înseamnă delict de lezmajestate. 

Aledis s-a uitat la babe, care înaintau tăcute, cărându-şi poverile, 
târându-şi picioarele desculţe. Cine ar îndrăzni să comită un delict de 
lezmajestate? Ce creştin s-ar pune în primejdia de a fi afurisit, 
atacând pe cineva pe un drum catalan? La asta se şi gândea, când 
ceata de ţărani a luat-o spre San Andrés. 

— Rămas-bun, copilă, i-au spus babele. Ascultă de două bătrâne, a 


adăugat una din ele. De mergi mai departe, ai grijă. Nu intra nici în 
sate, nici în cetăţi. Cineva te-ar putea vedea şi urmări. Trage doar la 
masias, şi numai unde vezi copii şi femei. 

Aledis le-a privit cum se depărtau; babele îşi târau picioarele 
desculţe, străduindu-se să nu rămână în urma cetei. In câteva minute 
a rămas singură. Până atunci, mersese laolaltă cu grosul cetei de 
ţărani, sporovăind şi lăsându-şi gândurile şi închipuirea să zboare, fără 
nicio grijă, visând să ajungă lângă Arnau, emoţionată de aventura în 
care o băgase hotărârea ei pripită; dar când vocile şi gălăgia soţilor de 
drum s-au pierdut în depărtare, Aledis s-a simţit stingheră. Mai avea 
de mers cu duiumul şi a încercat să privească în depărtare, ducându- 
şi mâna la frunte, în chip de vizieră, ca să se apere de soarele ajuns în 
înaltul cerului albastru, fără niciun nor care să păteze imensitatea 
bolţii minunate, ce se unea în zare cu bogatele pământuri fără sfârşit 
ale Cataloniei. 

Poate că pe Aledis n-o copleşea doar singurătatea după ce o 
părăsiseră ţăranii ori uimirea că era pe un meleag necunoscut. În 
realitate, nu înfruntase nicicând cerul şi pământul, ca atunci când nu 
vezi pe nimeni şi nu poţi scruta zarea rotindu-te în jurul tău ca s-o 
priveşti neîncetat! Aşa a şi făcut. A privit în zare, spre locul unde îi 
limpeziseră că se afla Figueras. Au lăsat-o picioarele. S-a întors şi a 
privit în urmă. Nimic. Se depărta de Barcelona şi nu vedea decât 
pământuri neştiute. A căutat acoperişurile care stătuseră mereu între 
ea şi minunea lumii necunoscute: cerul. A căutat mireasma cetăţii, 
mirosul de piele, strigătele oamenilor, rumoarea cetăţii vii. Era 
singură. Fulgerător, spusele celor două babe i-au dat năvală în minte. 
S-a străduit să zărească Barcelona în depărtare. Cinci ori şase zile! 
Unde va pune capul jos? Ce-o să îmbuce? Ce-o să facă? Ce putea ea 
să facă în faţa unui cavaler ori a unui nelegiuit? Soarele era sus pe 
boltă. Aledis a întors privirile spre locul unde i se lămurise că erau 
Figueras şi Arnau. 

A devenit de două ori mai prevăzătoare. Şi-a ascuţit simţurile în 
mers, băgând de seamă la orice zgomot ce tulbura singurătatea 
drumului. Cu soarele la miazăzi de-acum, în apropiere de Montcada, al 
cărui castel, cocoţat pe culmea cu acelaşi nume, apăra intrarea în 
câmpia barceloneză, drumul s-a umplut iar de ţărani şi neguţători. 
Aledis li s-a alăturat ca şi cum făcea parte dintr-o ceată care mergea 
spre cetate, dar când a ajuns la porţile ei, şi-a amintit de sfaturile 
babelor şi a luat-o peste câmp până a dat iar de drum. 

A fost încântată văzând că, pe măsură ce înainta, i se spulberau 
temerile care o cuprinseseră după ce rămăsese stingheră în drum. 
Când a ajuns la miazănoapte de Montcada, s-a tot întâlnit cu ţărani şi 
neguţători, cei mai mulţi pe jos, alţii în căruţe, pe catârci ori măgari. 
Toţi se salutau cuviincios, spre bucuria lui Aledis. Aşa cum făcuse şi 


mai înainte, s-a alăturat unei cete, de astă dată de neguţători, care 
mergea la Ripollet. Au ajutat-o să treacă prin vad râul Bes6s, dar de 
cum au trecut de el, neguţătorii au luat-o la stânga, spre Ripollet. 
Singură iar, Aledis a făcut un ocol şi a lăsat în urmă Val Romanas, apoi 
s-a întâlnit cu adevărat râu Besós: un torent care în acea parte a 
anului avea destulă apă ca să nu-l poţi trece pe jos. 

S-a uitat la râu şi la barcagiul care adăsta nepăsător pe mal. 
Bărbatul a surâs cu o privire tâmpă şi curtenitoare, înfăţişându-i nişte 
dinţi negri. Dacă voia să meargă înainte, lui Aledis nu-i mai rămânea 
altă alegere decât hatârul barcagiului cu dinţi înnegriţi. A încercat să- 
şi strângă decolteul, trăgând de fireturile ce se încrucişau peste el, dar 
trebuia să-şi ţină şi bocceluţa, aşa că n-a izbutit. A rărit pasul. 
Socotise mereu că se mişca frumos; întotdeauna se bucura când se 
ştia privită. Barcagiul era negru tuci peste tot! Imprăştia numai jeg. Şi 
dacă arunca bocceluţa? Nu. Şi-ar da seama. N-avea de ce să se 
teamă. Cămaşa barcagiului era un pergament slinos. Şi picioarele? 
Doamne! Aproape că nici nu-i vedea degetele. Încet. Încet. 
„Dumnezeule, ce bărbat hidos!” şi-a îndrugat în sinea ei. 

— Vreau să trec râul, i-a cerut. 

Barcagiul şi-a plimbat ochii de pe pieptul ei, la ochii ei mari şi 
căprui. 

— Da, s-a mărginit să zică; apoi şi-a întors neobrăzat ochii la 
pieptul ei. 

— Nu m-ai auzit? 

— Da, a repetat, neridicând măcar ochii. 

Vuietul râului Besós a spart tăcerea. Lui Aledis i s-a părut că-i 
simţea privirea pe sâni. Răsufla tot mai iute şi pieptul i se întărea; 
ochii lui cu firişoare de sânge i-au lunecat până şi pe ultimul ascunziş 
al trupului. 

Aledis era singură, pierdută în Catalonia, pe malul unui râu despre 
care nici măcar n-auzise vorbindu-se, pe care credea că-l trecuse 
odată cu cei din Ripollet, cu un bărbat zdravăn care o privea pofticios. 
S-a uitat jur împrejur. Nu se vedea nici ţipenie. La câţiva metri în 
dreapta ei, se înălța o hărăbaie întocmită din trunchiuri prost legate, 
mătăhăloasă şi împuţită ca şi stăpânul ei. In faţa uşii, printre resturi şi 
gunoaie, se încălzea la foc o oală atârnată de nişte pirostrii din fier. 
Aledis n-a vrut nici măcar să-şi închipuie ce se încălzea în oală, iar 
mirosul care ieşea din ea i s-a părut scârbos. 

— Trebuie să ajung din urmă oastea regelui, a început să-l 
lămurească cu glas şovăielnic. 

— Da, i-a răspuns din nou barcagiul. 

— Soţul meu e ofiţer regal, l-a minţit, ridicând glasul, şi trebuie să-i 
spun că am rămas grea, înainte să intre în luptă. 

— Da, a răspuns barcagiul, înfăţişându-şi iar dinţii negri. 


Firicele de bale i s-au ivit în colţurile buzelor. Barcagiul şi le-a şters 
cu mâneca de la cămaşă. 

— Chiar nu ştii să mai spui şi altceva? 

— Ba da, a răspuns bărbatul, mijind ochii. Ofițerii regelui 
obişnuiesc să moară în doi timpi şi trei mişcări în bătălii. 

Aledis nu l-a văzut venind. Barcagiul a plesnit-o zdravăn peste 
obraz şi s-a întors, înainte ca ea să-i cadă lată la picioare. 

Bărbatul s-a lăsat pe vine, a luat-o de păr şi a târât-o în cocioabă. 
Aledis şi-a înfipt unghiile în mâna lui, până le-a văzut intrând în carne, 
dar el a târât-o mai departe. A dat să se ridice, s-a împiedicat de 
câteva ori şi s-a prăvălit iar. Şi-a venit în fire şi s-a aruncat în patru 
labe peste picioarele bărbatului, încercând să-l ţină în loc. Barcagiul s- 
a ferit şi i-a tras un picior drept în pântece. 

Odată ajunşi în cocioabă, pe când încerca să-şi tragă sufletul, 
Aledis a simţit că ţărâna şi noroiul îi zgâriau trupul în ritmul desfrânării 
bărbatului. 


Pe când aştepta felurite hosts şi adunări din principat, ca şi 
merinde, regele Pedro şi-a instalat cartierul general într-un han din 
Figueras, cetate reprezentată în Cortesuri, de la graniţa cu comitatul 
Rosellón. Infantele don Pedro şi cavalerii lui au tras la Perelada, iar 
infantele don Jaime şi ceilalţi nobili - seniorul de Eixerica, contele de 
Luna, Blasco de Alag6, mosén Ximénez de Urrea, Felipe de Castro şi 
mosén Ferrández de Luna, printre alţii - s-au risipit, laolaltă cu oştenii 
lor, pe lângă Figueras. 

Arnau Estanyol era cu trupele regale. Până la cei douăzeci şi doi de 
ani pe care îi avea nu mai avusese o aventură asemănătoare. Tabăra 
regelui, unde se îmbulzeau peste două mii de bărbaţi înflăcăraţi de 
biruinţa din Mallorca, dornici de război, lupte şi prădăciuni, fără nimic 
altceva de săvârşit decât să aştepte porunca regelui de a ataca 
Rosell6nul, era opusul rânduielii care domnea la Barcelona. In afara 
orelor când făceau instrucţie ori exerciţii de tragere, viaţa de tabără a 
oştenilor era numai rămăşaguri şi taifasuri, unde ageamiii ascultau din 
gura veteranilor făloşi crunte istorii despre război şi, de ce nu, despre 
furturi şi încăierări. 

Arnau obişnuia să se plimbe prin tabără laolaltă cu trei tineri veniţi 
de la Barcelona, la fel de ageamii ca şi el în meşteşugul războiului. II 
încântau caii şi armurile, pe care slugile aveau grijă să le ţină lustruite 
în orice împrejurare, înşirate la soare în faţa corturilor, într-un soi de 
întrecere pe care o câştigau armele şi harnaşamentele care 
străluceau cel mai tare. Dar dacă toţi roibii şi armurile îl încântau, 
suferea în schimb de cazna murdăriei, duhorii şi puzderiei de gâze 
atrase de gunoaiele miilor de bărbaţi şi cai. Ofițerii regali porunciseră 
să se sape şanţuri lungi şi adânci în loc de latrine, cât mai departe de 


tabără, lângă un pârâu unde se aruncau fecalele soldaţilor. Dar pârâul 
era aproape secat şi ele se grămădeau şi putrezeau, răspândind o 
duhoare lipicioasă care-ţi muta nasul din loc. 

Intr-o dimineaţă, când Arnau şi noii lui ciraci se plimbau printre 
corturi, a venit la ei un cavaler care se întorcea de la instrucţie. 
Bidiviul lui se îndrepta spre grajd şi, nădăjduind să primească hrana 
binemeritată şi să scape de povara armurii ce-i acoperea pieptul şi 
coastele, bătea din copite şi se sălta pe picioarele dindărăt, iar 
călăreţul se grăbea să ajungă la cort nefăcând vreun rău, ocolind 
oştenii şi armele grămădite pe potecile deschise printre corturi. Mare 
şi fălos, bidiviul silit să îndure dârlogii nemiloşi care îi intrau în gură, şi 
neputând să înainteze, dansa spectaculos, cadenţat, stropind cu 
spumă albă din toate părţile pe toţi cei cu care se întâlnea. 

Arnau şi ciracii lui s-au dat cum au putut la o parte din drumul 
călăreţului, dar au avut ghinion: tocmai atunci armăsarul şi-a mişcat 
năprasnic crupa într-o parte, l-a izbit pe Jaume, cel mai mic dintre cei 
patru, iar acela şi-a pierdut echilibrul şi s-a prăvălit în ţărână. Băiatul 
n-a păţit nimic, iar călăreţul nici nu s-a uitat înapoi, urmându-şi 
drumul spre un cort din apropiere. Micul Jaume, însă, s-a prăvălit chiar 
în locul unde câţiva veterani îşi jucau solda la zaruri. Unul dintre ei 
pierduse tot atâtea parale cât câştigurile pe care i le-ar fi adus toate 
viitoarele campanii ale regelui Pedro, iar încăierarea nu s-a lăsat 
aşteptată. Nefericitul jucător s-a săltat cât era de mare, hotărât să-şi 
verse pe Jaume furia pe care nu le-o putea vădi celorlalţi camarazi. 
Era un bărbat robust, cu părul şi barba lungi şi murdare, a cărui privire 
era rodul ceasurilor de pierderi neîntrerupte la joc şi care l-ar fi băgat 
în sperieţi şi pe cel mai viteaz vrăjmaş. Soldatul l-a ridicat pe nepoftit 
şi l-a săltat în zbor până la înălţimea privirii lui. Jaume n-a avut nici 
măcar vreme să-şi dea seama ce era. În câteva clipe, bidiviul îl 
dăduse la o parte, el căzuse, iar acum îl ataca un nelegiuit care urla la 
el şi-l izbea peste faţă, făcând să-i curgă dintre buze un firicel de 
sânge. 

Arnau l-a văzut pe Jaume dând din picioare prin aer. 

— Lasă-l! Porcule! 

Din gură i-au ieşit vorbe care l-au uimit şi pe el. 

Oamenii au dat să se depărteze de Arnau şi de veteran. Ca să-l 
înfrunte pe cel care cutezase să-l insulte, veteranul i-a dat drumul lui 
Jaume care, uimit şi el, a căzut în fund. Arnau s-a văzut deodată în 
mijlocul cercului alcătuit din droaia de curioşi care se apropiaseră ca 
să asiste la spectacol. El şi un oştean mânios. Dacă barem nu l-ar fi 
insultat. De ce trebuise să-l facă „porc”? 

— N-avea nicio vină, a bolborosit Arnau, făcând semn către Jaume, 
care încă nu se dumirea ce se întâmplase. 

Fără să mai scoată vreo vorbă, soldatul s-a năpustit asupra lui 


Arnau ca taurul furios; l-a izbit în piept cu capul, l-a împins vreo câţiva 
metri mai încolo, atât cât cercul curioşilor să se tragă înapoi. Arnau a 
simţit o durere de parcă i-ar fi crăpat pieptul. Aerul puturos pe care 
era deprins să-l tragă în piept părea să se fi dus pe neaşteptate. A 
căscat gura ca un peşte scos din apă. A dat să se ridice, dar o lovitură 
de picior în obraz l-a pus iar la pământ. O durere puternică i-a cuprins 
toată ţeasta, pe când era gata-gata să-şi revină, o altă lovitură de 
picior, de astă dată în rinichi, l-a trântit iar în ţărână. L-a bătut atât de 
groaznic, încât Arnau a închis ochii şi s-a ghemuit la pământ. 

Când s-a oprit din bătaie, Arnau şi-a închipuit că smintitul ăla la 
cap îl făcuse bucăţi; dar, în ciuda durerii, i s-a părut că auzea ceva. 

Din ţărână şi încă făcut ghem, a ciulit urechea. 

Atunci l-a auzit. 

L-a mai auzit o dată. 

Şi l-a mai auzit încă o dată, şi înc-o dată. A deschis ochii şi s-a uitat 
la oamenii adunaţi în cerc, care hohoteau în jurul lui, făcând semn 
către el cu degetul, râzând fără oprire. Vorbele tatălui i-au răsunat în 
urechile chinuite: „Eu am lăsat baltă tot ce-am avut, pentru ca tu să fii 
slobod.” In mintea-i buimacă s-au suprapus chipuri şi amintiri: şi-a 
zărit tatăl atârnat de funia din piaţa Blat. S-a ridicat cu faţa 
însângerată. Şi-a amintit de prima piatră pe care o cărase la Fecioara 
Mării. Veteranul s-a întors cu spatele la el. Efortul pe care trebuise să-l 
facă atunci ca să care piatra în cârcă. Durerea, suferinţa, mândria cu 
care o pusese jos. 

— Porcule! 

Bărbosul s-a sucit. Şi toată tabăra i-a auzit fâşâitul nădragilor. 

— Ţăran idiot! a strigat, năpustindu-se cât era de mare asupra lui. 

Nicio piatră nu era mai grea decât porcul ăla. Nicio piatră. Arnau s- 
a aruncat asupra veteranului, s-a prins de el, ca să nu-l mai lovească, 
şi amândoi s-au rostogolit în ţărână. Arnau s-a ridicat mai iute decât 
soldatul şi, în loc să dea în el, l-a luat de păr şi de centironul din piele 
cu care era încins, şi l-a aruncat în aer deasupra cercului de curioşi. 

Bărbosul s-a prăbuşit zgomotos peste privitori. 

Dar dovada lui de forţă nu l-a speriat pe soldat. Deprins să se bată, 
în câteva secunde a fost iar în faţa lui Arnau care, cu picioarele bine 
înfipte în pământ, îl aştepta. De astă dată, în loc să se repeadă asupra 
lui, veteranul a dat să-l lovească, dar Arnau a fost iar mai iute: a parat 
lovitura, apucându-l de antebraţ şi, după ce s-a răsucit, l-a aruncat din 
nou la pământ, câţiva metri mai încolo. Dar apărarea lui Arnau nu-i 
făcea prea mare rău soldatului şi hărţuiala se tot repeta. 

În sfârşit, când veteranul tocmai nădăjduia ca adversarul să-l 
arunce iar în aer, Arnau i-a tras un pumn groaznic în scăfârlie, un 
pumn în care tânărul bastaix şi-a pus întreaga mânie. 

Strigătele ce însoţiseră încăierarea s-au stins. Bărbosul a leșinat la 


picioarele lui Arnau, care voia să-şi uşureze durerea din nodurile 
degetelor de la mâna cu care îl plesnise, dar a înfruntat privirile cu 
pumnul strâns, ca şi cum era gata să izbească iar. „Nu te ridica, i-a 
cerut, privindu-l pe soldat. Pentru Dumnezeu, nu te ridica.” 

Veteranul a dat să se îndrepte cu greutate. „Nu te ridica!” Arnau a 
pus piciorul drept pe faţa veteranului şi l-a împins iar în ţărână. „Nu te 
ridica, fecior de lele.” N-a făcut-o, şi camarazii veteranului s-au 
apropiat să-l ia. 

— Băiete! Vocea i-a sunat poruncitor. Arnau s-a întors şi-a dat nas 
în nas cu cavalerul care provocase încăierarea, încă în armură. Vino 
încoace. 

Arnau i-a dat ascultare, ţinându-şi mâna pe ascuns. 

— Sunt Eiximen d'Esparça, scutier al Maiestăţii Sale regele Pedro al 
III-lea, şi poftesc să te iau sub comanda mea. Să vii la ofiţerii mei. 


Capitolul 28 

Cele trei fete au amuţit şi s-au uitat una la alta când Aledis s-a 
năpustit asupra oalei ca o jivină hămesită, ţinându-şi suflarea, în 
genunchi, băgând amândouă mâinile în supă după carne şi legume, 
privindu-le neîncetat pe deasupra blidului. Una dintre ele, cea mai 
tânără, căreia o claie de păr bălai şi creţ îi cădea peste o rochie azurie 
precum cerul, a strâns din buze către celelalte două: care dintre ele 
nu trecuse prin aşa ceva? părea să le întrebe. Soaţele ei au încuviinţat 
din priviri şi toate trei s-au depărtat câţiva paşi de Aledis. 

Imediat, fata cu păr bălai şi creţ s-a întors în cortul unde, ferite de 
soarele de iulie ce cădea ca de plumb peste întreaga tabără, alte 
patru fete, ceva mai în vârstă decât cele de afară, şi mai-marea lor, 
care stătea pe un taburet, nu-şi luau ochii de la Aledis. Când tânăra îşi 
făcuse intrarea, căpetenia lor consimţise dând din cap şi se învoise să 
i se dea de mâncare; de atunci o privea neîncetat: zdrenţăroasă şi 
murdară, dar frumoasă şi... tânără. Oare ce căuta fata aici? Nu era 
vagaboandă, nu cerşea ca altele. Şi nu era nici târfă; dăduse înapoi 
fără şovăială când dăduse nas în nas cu cele care erau într-adevăr 
femei uşoare. Era murdară, da; avea şi cămaşa ruptă; avea părul 
încâlcit şi slinos, nu putea tăgădui, dar dinţii îi erau albi ca neaua. 
Tânăra aceea nu cunoscuse foamea, nici bolile care înnegreau dinţii. 
Ce căuta aici? Pesemne fugea de ceva, dar de ce? 

Mai-marea peste târfe a făcut un semn femeii cu care stătuse în 
cort. 

— O vreau curată şi dichisită, i-a şoptit când s-a aplecat spre ea. 

Femeia s-a uitat la Aledis, a surâs şi a încuviinţat. 


Aledis nu s-a putut pune de-a latul. „Ai nevoie de o baie”, i-a vorbit, 
după ce una dintre târfe, cea care ieşise din cort, şi-a dovedit 
mâncarea. O baie! Oare de câte zile nu se mai spălase? In cort i-au 
pregătit un lighean cu apă proaspătă şi a ea intrat în apă, cu 
picioarele strânse. Cele trei fete care stătuseră cu ea cât înfulecase, 
au îngrijit-o şi au spălat-o. De ce să nu se lase iubită? Nu i se putea 
înfăţişa lui Arnau în halul ăla. Oştenii îşi ridicaseră tabăra foarte 
aproape, iar împreună cu ei era şi Arnau. lzbutise! De ce să nu se lase 
spălată? S-a lăsat şi înveşmântată. Au căutat pentru ea rochia cea mai 
puţin ţipătoare, dar chiar şi aşa... „Femeile uşoare trebuie să poarte 
straie colorate”, îi lămurise mamă-sa pe când era copilă şi confundase 
o târfă cu o nobilă, voind s-o lase să treacă înaintea ei. „Atunci cum le 
putem deosebi?” întrebase Aledis. „Regele le sileşte să se îmbrace 
aşa, dar să nu poarte pelerină ori altă haină, chiar şi pe vreme de 
iarnă. Aşa să le deosebeşti pe femeile uşoare: niciodată nu poartă 
nimic pe umeri.” 

Aledis s-a privit din nou. Femeile de teapa ei, soțiile de 


meşteşugar, nu se puteau îmbrăca nicicând colorat; aşa poruncea 
regele, şi ce frumoase erau acele ţesături! Dar cum să apară în faţa 
lui Arnau îmbrăcată astfel? Soldaţii aveau s-o creadă... A ridicat un 
braţ ca să se vadă dintr-o parte. 

— iți place? 

Aledis s-a întors şi a văzut-o pe matroana târfelor la intrarea în 
cort. Antonia, aşa o chema pe fata bălaie cu păr creţ care o ajutase să 
se îmbrace, s-a făcut nevăzută la un semn al femeii. 

— Da, adică nu. 

Aledis s-a privit iar. Rochia era verde-deschis. Oare acele femei 
aveau ceva de pus pe umeri? Dacă se acoperea, nimeni n-avea s-o 
creadă târfă. 

Codoaşa a privit-o din cap până-n picioare. Nu se înşelase. Un trup 
voluptos, pe gustul oricărui ofiţer. Şi ochii? Cele două femei s-au uitat 
una la alta. Erau imenşi. Căprui. Şi totuşi, păreau trişti. 

— Ce te-a adus aici, copilă? 

— Soţul meu. E la oaste şi a plecat neştiind că va fi tată. Voiam să-i 
spun înainte de a intra în bătălie. 

l-a istorisit totul dintr-o singură suflare. E la oaste, şi aşijderea le 
lămurise şi neguţătorilor care îi dăduseră adăpost la Besós, când 
barcagiul, după siluire, pe când încerca să scape de ea înecând-o în 
râu, se trezise cu ei pe cap şi o luase la goană. Aledis îi cedase până 
la urmă bărbatului şi suspina în ţărână, pe când el o lua cu silnicie şi o 
târa la râu. Lumea nu exista, soarele scăpătase, gâfâitul barcagiului 
se pierdea în ea, împletindu-se cu amintirea şi neputinţa. Când 
neguţătorii ajunseseră acolo, li se făcuse milă de ea, văzând-o în ce 
hal era. 

— Trebuie să faci plângere la veguer, o sfătuiseră. 

Dar ce să-i spună ea celui care-l reprezenta pe rege? Şi dacă 
bărbatu-său o urmărea? Şi dacă o aflau? Incepea o judecată, iar ea nu 
putea... 

— Nu. Trebuie să ajung în tabăra regelui, înainte ca oastea să 
plece la Rosellón, le dezvăluise după ce-i dumirise că era grea şi că 
bărbatul ei nu ştia. Acolo am să-i spun soţului meu, iar el are să 
hotărască. 

Neguţătorii au însoţit-o până la Gerona. S-a despărţit de ei în 
biserica Sant Feliu, dincolo de zidurile cetăţii; văzând-o singură şi 
nefericită, cel mai vârstnic dintre ei a clătinat din cap a tăgadă lângă 
zidurile bisericii. Aledis şi-a amintit sfatul babelor: nu intra în niciun 
sat ori cetate, şi n-a intrat nici în Gerona, o cetate cu şase mii de 
locuitori. De unde se afla, a desluşit acoperişul Sfintei Maria, o seo ce 
tocmai se ridica; alături de ea, palatul episcopal, şi lângă el, turnul 
Gironella, înalt şi ţeapăn, cel mai bun loc de apărare din cetate. S-a 
uitat la toate câteva clipe şi a plecat la Figueras. 


Mai-marea peste târfe, care nu-şi lua ochii de pe Aledis, pe când 
fata îşi amintea de călătoria făcută, a văzut-o cum tremura. 

Şederea oştii în Figueras făcea ca puzderie de lume să meargă într- 
acolo. Aledis se alăturase gloatei, îmboldită de foame. Nu-şi amintea 
niciun chip. l-au dat pâine şi apă proaspătă. Cineva îi oferise niscaiva 
legume. Noaptea îi prinsese la miazănoapte de râul Fluviă, la poalele 
castelului Bâscara, la jumătatea drumului dintre Gerona şi Figueras. 
Acolo călătorii i-au luat merindele, iar doi dintre ei au călărit-o sălbatic 
toată noaptea. Ce însemnătate mai avea! Aledis a căutat în amintire 
chipul lui Arnau şi s-a cuibărit în el. A doua zi i-a urmat ca o jivină, 
mergând câţiva paşi în urma lor, dar nu i-au mai dat nimic de 
îmbucat, nici măcar nu i-au vorbit şi, până la urmă, au ajuns în tabără. 

lar acum, la ce privea femeia aia? Nu-şi lua ochii de pe pântecul ei! 
Aledis şi-a privit rochia strânsă pe pântecul neted şi tare. S-a mişcat 
neliniştită şi a lăsat privirea în jos. 

Mai-marea peste târfe zâmbi mulţumită, dar Aledis n-a văzut-o. De 
câte ori nu auzise asemenea mărturisiri aproape mute! Fete care 
născoceau istorii şi nu-şi puteau susţine minciunile în faţa celei mai 
uşoare presiuni; atunci se supărau şi lăsau privirile în jos, ca şi asta. 
Câte sarcini nu văzuse, zeci, sute? Nu-i dezvăluise că era grea nicio 
fată cu pântecul tare şi neted ca al ei. Greşea, oare? Poate că da, dar 
nu-şi putea închipui că de la prima bănuială se şi ducea în goana mare 
să vorbească soţului plecat la război. 

— Imbrăcată aşa nu poţi merge în tabăra regelui. Aledis a ridicat 
ochii, auzind spusele matroanei, şi s-a privit iar. Suntem oprite să 
mergem acolo. Dacă vrei, îţi pot găsi soţul. 

— Dumneata? M-ai ajuta? De ce-ai face-o? 

— Oare nu te-am mai ajutat? Ţi-am dat de-ale gurii, te-am spălat şi 
îmbrăcat. Nimeni n-a făcut aşa ceva în tabăra asta de bărbaţi betegi 
la minte, e drept? Aledis s-a învoit. Şi s-a înfiorat, amintindu-şi cum se 
purtaseră ceilalţi cu ea. De ce te miri, atunci? i-a dat înainte femeia. 
Aledis a stat în cumpănă. Suntem târfe, e de netăgăduit, dar asta nu 
înseamnă că n-avem inimă. Dacă m-ar fi ajutat cineva şi pe mine cu 
ani în urmă... Privirea matroanei s-a pierdut hăt-departe şi vorbele i- 
au plutit prin cort. Ce mai! N-are nicio însemnătate. Dacă vrei, pot s-o 
fac. Cunosc o droaie de bărbaţi în tabără şi nu mi-ar fi greu să-l chem 
pe al tău. 

Aledis a cântărit promisiunea. De ce nu? Matroana s-a gândit la 
viitoarea ei fată. Nu era greu să-l facă dispărut pe soţ, o simplă 
încăierare în tabără, oştenii îi datorau duium de hatâruri, aşa că, la 
cine să ceară sprijin fata? Era singură. Avea să se lase pe mâinile ei. 
Sarcina, dacă era într-adevăr, nu era mare păs: pe câte nu le făcuse 
ea să lepede pentru niscaiva sfanţi? 

— iți mulţumesc, a încuviinţat Aledis. 


Gata. A ei era. 

— Cum se numeşte bărbatul tău şi de unde vine? 

— Vine cu întreaga host din Barcelona şi se numeşte Arnau, Arnau 
Estanyol. Matroana s-a cutremurat. Ce s-a întâmplat? a întrebat 
Aledis. 

Femeia a pus mâna pe taburet şi s-a aşezat. Asuda. 

— Nu, a răspuns. Trebuie să fie din pricina vipiei ăsteia blestemate. 
Dă-mi evantaiul! 

„Era cu neputinţă!” şi-a zis, pe când Aledis îi împlinea ruga. | se 
băteau tâmplele. „Arnau Estanyol! Era cu neputinţă.” 

— Descrie-mi-l pe bărbatul tău, i-a cerut, stând jos şi făcându-şi 
vânt cu evantaiul. 

— O, trebuie să fie foarte uşor de găsit. E bastaix în port. E tânăr şi 
puternic, înalt şi chipeş, şi are o aluniţă lângă ochiul drept. 

Mai-marea peste târfe îşi fâlfâia neostoit evantaiul. Privirea i-a 
plutit mult dincolo de Aledis: un sat pe numele lui Navarcles, o 
petrecere de nuntă, o saltea şi un castel, Llorenç de Bellera, 
pângărirea, foamea, durerea... Câţi ani trecuseră? Douăzeci? Da, 
trebuiau să fie douăzeci, poate mai mulţi. Şi acum... 

Aledis a spart tăcerea: 

— II cunoşti? 

— Nu, nu. 

II cunoştea. Dar ce puţin şi-l amintea! Pe atunci era doar o codană! 

— Ai să mă ajuţi să dau de el? i-a tăiat iar vorba Aledis. 

„Şi pe mine cine mă va ajuta să-l găsesc?” Avea nevoie să rămână 
singură. 

— Da, a destăinuit, făcând semn către ieşirea din cort. 

_ Când Aledis a ieşit, Francesca şi-a acoperit faţa cu mâinile. Arnau! 
II uitase; se silise s-o facă, iar acum, după douăzeci de ani... Dacă fata 
spunea adevărul, copilul pe care îl purta în pântece era nepotul ei! Şi 
ea se gândise să-l omoare. Douăzeci de ani! Cum o fi la chip? Aledis i-l 
descrisese înalt, puternic, chipeş. Nu şi-l amintea, nici măcar ca nou- 
născut. Obţinuse pentru el căldura din fierărie, dar curând nu mai 
putuse să ajungă până acolo. „Blestemaţii! Eram doar o copilă şi 
stăteau la coadă ca să mă siluiască!” O lacrimă i s-a prelins pe obraz. 
Oare de când nu mai plângea? Atunci, în urmă cu douăzeci de ani, nu 
plânsese. „Copilului îi e mai bine cu Bernat”, gândise. Când aflase 
toată pătărania, doña Caterina o pălmuise, iar ea sfârşise târându-se 
printre soldaţi mai întâi printre gunoaie, mai apoi lângă zidul 
castelului. Nimeni n-o mai dorea şi bântuia printre jeguri şi gunoaie, 
pe lângă sumedenie de alţi nefericiţi ca ea, bătându-se pentru câte un 
codru de pâine plin de praf şi viermi. Acolo întâlnise o fetiţă şi 
scociorăseră laolaltă prin resturi. Era jigărită, dar frumuşică. Nimeni n- 
avea grijă de ea. Poate că, dacă... li dăduse resturi de-ale gurii, dintre 


cele păstrate pentru ea. Fata zâmbise, ochii i se luminaseră; poate că 
nici nu cunoştea altă viaţă decât aia. O spălase într-un pârâu, îi 
frecase pielea cu nisip, până ce ţipase de durere şi de frig. Apoi nu 
trebuise decât s-o ducă la unul dintre ofiţerii seniorului de Bellera. Aşa 
începuse totul. „Sunt crâncenă, fiule, atât de încrâncenată că am 
bătături pe inimă. Ce ţi-o fi istorisit tatăl tău despre mine? Că te-am 
lăsat în mâinile morţii?” 

Chiar în acea noapte, când ofiţerii regelui şi soldaţii cu noroc la 
cărţi au venit la cort, Francesca a întrebat de Arnau. 

— Vorbeşti de bastaix? a iscodit-o unul dintre ei; fireşte că-l ştiu, 
toţi îl ştim. Francesca a dat din cap. Se zice că a bătut un veteran de 
care le era frică la toţi, a luminat-o, iar Eiximen d'Esparça, scutierul 
regelui, l-a recrutat chiar pentru garda lui. Are o aluniţă lângă un ochi. 
L-au instruit să se bată cu jungherul, ştii? De atunci s-a bătut de multe 
ori şi a biruit mereu. Merită să pariezi pe el. Ofiţerul a zâmbit. Dar de 
ce te ocupi de el? a întrebat, zâmbind şi mai şi. 

Dar de ce să nu-şi lase închipuirea înfierbântată să zboare? s-a 
gândit Francesca. Era greu de dat altă lămurire. Şi i-a făcut cu ochiul 
ofițerului. 

— Eşti bătrână pentru ditamai bărbatul, a râs oşteanul. 

Francesca nu s-a sinchisit. 

— Tu adu-mi-l şi n-ai să te căieşti. 

— Unde? Aici? 

Şi dacă, la urma urmelor, Aledis minţea? Niciodată n-o înşelaseră 
primele impresii. 

— Nu, aici nu. 


Aledis s-a depărtat câţiva paşi de cortul Francescăi. Noaptea era 
splendidă, înstelată şi caldă, iar luna muia întunericul în chihlimbariu. 
Tânăra privea cerul şi pe bărbaţii care intrau în cort, şi ieşeau însoţiţi 
de câte o fată; se duceau apoi în nişte bordeiaşe, de unde ieşeau 
după o vreme unii râzând, alţii tăcuţi. Şi asta se tot repeta la nesfârşit. 
De fiecare dată, fetele se duceau la ligheanul unde o spălaseră pe 
Aledis şi se curăţau pe dinăuntru, privind-o cu neobrăzare, ca şi 
femeia pe care cândva maică-sa nu-i îngăduise s-o lase să treacă 
înaintea lor. 

— De ce nu le bagă la răcoare? o întrebase Aledis pe maică-sa. 

Eulălia îşi privise fiica, socotind dacă era ori nu îndeajuns de mare 
ca să primească o lămurire. 

— Nu se poate; şi regele, şi Biserica le lasă să-şi facă meşteşugul. 
Aledis o privise neîncrezătoare. Da, copilă, da. Biserica arată că 
femeile uşoare nu pot fi osândite de legea pământească, fiindcă 
oricum are s-o facă aceea divină. 

Cum să dumirească o fetiţă că adevărata pricină pentru care 


Biserica ţinea la acea vorbă era să nu dea loc preacurviei ori 
împreunărilor contra naturii? Eulălia îşi privise fiica din nou. Nu, încă 
nu trebuia să afle de împreunările contra naturii. 

Antonia, tânăra cu păr bălai şi creţ, îi zâmbea de lângă lighean. 
Aledis a strâns din buze, dând să surâdă, şi a lăsat-o în voia ei. 

Oare ce-i mai zisese maică-sa? s-a întrebat, încercând să nu mai 
gândească. Că acele femei nu puteau vieţui în cetăţi ori sate, alături 
de oamenii cinstiţi, fiindcă puteau fi alungate chiar din propriile case, 
dacă aşa cereau cei de prin partea locului. Că trebuiau să asculte 
propovăduielile popilor, pentru a fi iertate de păcate. Că nu puteau 
merge la baia pentru toţi decât lunea şi vinerea, adică odată cu evreii 
şi sarazinii. Că-şi puteau folosi paralele pentru binefaceri, dar nu şi 
pentru ofrande în altar. 

Stând în picioare în lighean, ţinându-şi fusta suflecată cu o mână, 
Antonia se spăla neîncetat cu cealaltă şi-i surâdea fără oprire! Ori de 
câte ori se ridica, după ce lua apă în căuşul palmei, ca să se spele 
între picioare, o privea şi-i zâmbea. Aledis încerca să-i întoarcă 
zâmbetul, luându-şi privirea de la pubisul luminat de lună. 

De ce-i zâmbea? Era doar o fetiţă, dar era deja osândită. Cu câţiva 
ani în urmă, chiar după ce tatăl ei n-o lăsase să-l ia de bărbat pe 
Arnau, mama le dusese pe ea şi pe Alesta la mănăstirea San Pedro din 
Barcelona. „S-o vadă!” îi poruncise tăbăcarul nevesti-sii. Vestibulul de 
la intrare era plin cu uşi scoase din ţâţâni, rezemate de arcade ori 
aruncate în patio. Regele Pedro îi dăduse stareţei din San Pedro 
privilegiul de a putea porunci, prin propriul drept şi nesprijinită de 
nimeni, ca femeile necinstite să plece din parohia ei, iar uşile de la 
casele lor să fie scoase din ţâţâni şi duse în vestibulul de la intrarea în 
mănăstire. Stareţa se pusese pe treabă şi o dusese la bun sfârşit! 

— Totul pentru datorii? o iscodise Aledis, fluturând din mână şi 
amintindu-şi cum fuseseră alungaţi şi ei din casă, înainte de a poposi 
cu chirie la Pere şi Mariona: li se smulsese uşa din ţâţâni pentru 
neplată. 

— Nu, fetiţa mea, zisese mama; aşa păţesc femeile care nu-şi 
păstrează cinstea. 

Aledis a retrăit clipa aceea. Vorbind, mama se uitase drept la ea, 
mijind din ochi. 

Şi-a alungat amintirea tristă din minte, dând din cap într-o parte şi- 
n alta, până o zărise iar pe Antonia, cu pubisul ei cu păr bălai şi creţ, 
ca şi capul. Ce i-ar fi făcut Antoniei stareţa de la San Pedro? 

Francesca a ieşit din cort, căutând-o. „Copilă!” a strigat după ea. 
Aledis a văzut cum Antonia sărise din lighean, se încălţase şi fugise 
cât o ţineau picioarele la cort. Privirea ei s-a încrucişat câteva clipe cu 
a Francescăi, apoi căpetenia târfelor s-a întors la treburile ei. Ce 
ascundea, oare, acea privire? 


Eiximen d'Esparça, scutierul Maiestăţii Sale regele Pedro al III-lea, 
era un om de vază, chiar mai însemnat prin cin decât prin fire, fiindcă 
de cum a descălecat de pe impunătorul armăsar de luptă şi şi-a scos 
armura, s-a făcut un bărbat scund şi costeliv. Slăbănog, şi-a zis Arnau, 
temându-se ca nobilul să nu-i ghicească gândurile. 

Eiximen d'Esparça comanda o companie de almogavari, pe care îi 
plătea din buzunar. Când îşi privea oamenii, îl lua cu îndoieli. Unde 
stătea credinţa acelor oşteni năimiţi? Doar în solda pe care le-o 
plătea. De aceea se dădea în vânt după o gardă pretoriană, iar modul 
cum se bătuse Arnau îl impresionase. 

— Ce arme ştii să mânuieşti? l-a întrebat pe Arnau ofiţerul trimis de 
scutierul regal. Tânărul bastaix i-a înfăţişat arbaleta tatălui său. Aşa 
mi-am şi închipuit. Toţi catalanii ştiu s-o folosească; e îndatorirea lor. 
Şi altceva? 

Arnau a făcut semn cu capul că nu. 

— Şi pumnalul ăsta? Ofiţerul a făcut semn către arma pe care 
Arnau o purta la cingătoare şi a izbucnit în hohote răsunătoare, 
dându-şi capul pe spate, când tânărul i-a înfăţişat vârful bont. Cu ăsta, 
a glumit, tot râzând, nu poţi nici să scapi o fată mare de feciorie. Ai să 
faci instrucţie cu unul adevărat, măsurându-ţi puterile în lupta corp la 
corp. 

A scociorât într-un cufăr şi i-a dat un machete”, mult mai lung şi 
mai mare decât pumnalul de bastaix. Arnau şi-a trecut un deget peste 
tăiş. Incepând din clipa aceea, tânărul s-a alăturat zilnic gărzii lui 
Eiximen, instruindu-se în lupta corp la corp cu noul machete. l-au dat 
şi o uniformă colorată, carevasăzică o cuirasă, o chivără - pe care o 
lustruia până strălucea - şi nişte încălțări groase din piele, care se 
legau de pulpe cu şireturi încrucişate. Instrucţia dură alterna cu bătăi 
în lege, corp la corp, fără arme, rânduite de ofiţerii nobililor din 
tabără. Arnau a ajuns simbolul trupei subordonate scutierului regal şi 
nu trecea zi fără să ia parte la una sau două încăierări ai căror privitori 
se îmbulzeau în faţa lui, strigând şi punând rămăşaguri. 

Au fost de ajuns câteva înfruntări pentru ca lui Arnau să i se ducă 
buhul printre ostaşi. Când trecea printre ei în puţinele lui clipe libere, 
toţi îl priveau şi făceau semn cu degetul către el. Ce ciudat era să 
simtă cum stârnea tăcere pe unde trecea! 

Ofiţerul lui Eiximen d'Esparça a zâmbit când ciracul lui l-a întrebat. 

— Şi m-aş putea şi eu distra cu una dintre fetele ei? a vrut să ştie. 

— Fireşte. Pe babă n-o interesează decât soldatul tău. Nu-ţi poţi 


15 Armă albă, mai scurtă decât spada, lată, grea, cu un singur tăiş; cuţit 
mare, folosit la defrişări şi tăierea trestiei, ca şi pentru a-ţi croi drum în 
păduri şi selve. In Ib. rom. se foloseşte uneori adaptarea incorectă „macetă”. 


închipui cum îi sclipeau ochii. 
Au râs amândoi. 
— Şi unde trebuie să i-l duc? 


Francesca a ales pentru acel prilej un han de lângă Figueras. 

— Nu pune întrebări şi dă-mi ascultare, i-a poruncit ofiţerul lui 
Arnau; cineva vrea să te vadă. 

Ofițerii l-au însoţit până la han şi, odată ajunşi acolo, până în odaia 
mizeră unde adăsta Francesca. Când Arnau a intrat, cei doi au închis 
uşa şi au zăvorât-o pe dinafară. Arnau s-a întors şi a dat s-o deschidă; 
apoi a lovit în ea. 

— Ce s-a întâmplat? a strigat. Ce înseamnă asta? 

Cei doi ofiţeri i-au răspuns cu hohote de râs. 

l-a ascultat câteva clipe. Ce însemnau toate acelea? Brusc a simţit 
că nu era singur şi s-a întors. In picioare, aciuată la fereastră, uşor 
luminată de flacăra unei lumânări prinse de pe un perete, Francesca 
se uita la el. In ciuda întunericului, rochia ei verde strălucea. O femeie 
uşoară! Câte istorii cu femei nu ascultase în dogoarea focurilor din 
tabără, câţi nu se făleau că-şi aruncaseră paralele pe o fată, mereu 
mai bună, mai frumoasă şi mai voluptoasă decât cea dinainte. Arnau 
tăcea şi lăsa ochii în pământ; fiindcă el ajunsese aici fugind de două 
femei! Poate că acea mişcare greşită era doar rodul tăcerii lui, al 
părelnicei lui lipse de preocupare pentru femei. De câte ori nu-şi 
bătuseră joc de el din pricină că tăcea? 

— Ce glumă.-i asta? a întrebat-o pe Francesca. Ce vrei de la mine? 

incă nu-l desluşea. Lumânarea nu era de ajuns, dar vocea lui... 
avea o voce de bărbat, era mare şi înalt, aşa cum îi dezvăluise fata. 
Şi-a dat seama că-i tremurau genunchii, o lăsau picioarele. Fiul ei! 

A trebuit să-şi dreagă glasul înainte de a-i vorbi. N 

— Linişteşte-te. Nu vreau nimic care să-ți atingă onoarea. In orice 
caz, a adăugat, suntem singuri; ce i-aş putea face eu, muiere firavă, 
unui bărbat tânăr şi puternic ca tine? 

— Atunci de ce râd cei de afară? a iscodit-o Arnau, încă lângă uşă. 

— Lasă-i să râdă, de vor. Mintea bărbaţilor e sucită şi în genere le 
place să creadă mereu ce-i mai rău. Poate că, de le-aş fi zis adevărul, 
de i-aş fi dumirit pricinile stăruinţei de a te vedea, nu s-ar fi vădit la fel 
de dispuşi cum au fost când închipuirea le-a aţâţat desfrânarea. 

— Ce să creadă despre o femeie uşoară şi un bărbat, închişi într-o 
odaie de han? Ce se poate aştepta de la o târfă? 

Tonul a fost dur, a rănit-o. Dar Francesca şi-a revenit. 

— Dar suntem şi oameni, a ripostat, ridicând glasul. Sfântul 
Augustin a scris că numai Dumnezeu are să le judece pe femeile 
uşoare. 

— Doar n-ai pus să fiu adus aici ca să-mi vorbeşti de Dumnezeu. 


— Nu. Francesca s-a apropiat de el; trebuia să-i vadă chipul. Am 
pus să fii adus ca să-ţi vorbesc de soţia ta. 

Arnau a şovăit. Era chipeş într-adevăr. 

— Ce-i? Cum e cu putinţă...? 

— A rămas grea. 

— Maria? 

— Aledis, l-a îndreptat Francesca fără să stea la gânduri, dar 
rostise, oare, Maria? 

— Aledis? 

Francesca a văzut că tânărul se cutremura. Ce însemna asta, oare? 

— Ce faceţi, de ce vorbiţi atât? s-a auzit cum strigau cei dindărătul 
uşii, izbind tare în ea şi râzând în gura mare. Ce-i, matroano, e prea 
bărbat pentru tine? 

Arnau şi Francesca s-au uitat unul la celălalt. Ea i-a făcut semn să 
se depărteze de uşă, el i-a dat ascultare. Au vorbit mai domol. 

— Ai grăit Maria? a întrebat Francesca, pe când amândoi se 
apropiau de fereastră, cât mai departe de uşă. 

— Da. Soţia mea se numeşte Maria. 

— Atunci cine-i Aledis? Ea mi-a zis că... 

Arnau a făcut semn cu capul că nu. Oare în ochi i se citea tristeţea? 
s-a întrebat Francesca. El îşi pierduse cumpătul: braţele îi cădeau în 
lungul trupului, iar gâtul, altădată drept şi semeţ, părea că nu putea 
îndura povara capului. Dar n-a răspuns. Ea a simţit lovitura până în 
străfunduri. Ce-i, fiule? 

— Cine-i Aledis? a stăruit. 

Arnau a făcut iar semn cu capul că nu. Lăsase totul: pe Maria, 
truda, Fecioara, iar acum, ea era aici şi rămăsese grea! Au să afle toţi. 
Cum se putea întoarce la Barcelona, la truda şi la casa lui? 

Francesca şi-a întors privirea spre fereastră. Afară era întuneric. Ce 
durere o apăsa? Văzuse bărbaţi căzuţi, femei părăsite; văzuse 
moartea şi mizeria, boala şi agonia, dar nicicând până atunci nu se 
mai simţise aşa. 

— Nu cred că spune drept, a spus, cu gâtul strâns parcă într-un 
cleşte şi tot privind pe fereastră. 

A desluşit că Arnau se mişca lângă ea. 

— Ce vrei să spui? 

— Nu cred că-i grea, cred că minte. 

— Ce însemnătatea mai are! s-a auzit Arnau spunând. 

Era acolo, asta era destul. Il urmărea, avea să-l hărţuiască din nou. 
Tot ce făcuse nu-i Slujise la nimic. 

— Te-aş putea ajuta. 

— De ce-ai face-o? 

Francesca s-a întors la el. Aproape că se atingeau. Putea să-l 
pipăie. Putea să-l miroasă. Fiindcă mi-eşti fiu! putea să-i zică, venise 


clipa, dar ce i-o fi povestit Bernat despre ea? La ce i-ar fi slujit 
băiatului să ştie că mamă-sa era târfă? A întins o mână tremurătoare. 
El n-a mişcat. La ce-ar sluji? A stat în loc. Trecuseră peste douăzeci de 
ani, iar ea nu era decât o târfă. 

— Fiindcă m-a înşelat, i-a răspuns. l-am dat de mâncare, veşminte 
şi adăpost. Nu-mi place să fiu înşelată. Pari om bun şi cred că şi pe 
tine vrea să te înşele. 

Arnau a privit-o drept în ochi. Ce însemnătate mai avea? Fără soţ, 
şi hăt-departe de Barcelona, Aledis avea să spună tot, şi în plus 
femeia aceea... Ce avea, de i se părea liniştitoare? 

A lăsat capul în jos şi a început să vorbească. 


Capitolul 29 

Regele Pedro al Ill-lea Ceremoniosul era de şase zile la Figueras 
când, pe 28 iulie 1343, a dat poruncă să se strângă tabăra şi să se 
mărşăluiască spre Rosellón. 

— Va trebui să aştepţi, i-a zis Francesca lui Aledis, pe când fetele 
desfăceau cortul, ca să plece în urma oştii. Când regele porunceşte un 
marş, oştenii nu pot ieşi din rânduri. Poate că în tabăra ce va veni... 

Aledis a întrebat-o din priviri. 

— l-am trimis deja o solie, a adăugat Francesca, parcă nedându-i 
prea mare însemnătate. Vii cu noi? 

Aledis a încuviinţat. 

— Atunci dă şi tu ajutor! i-a poruncit. 

O mie două sute de călăreţi şi mai bine de patru mii de pedestraşi, 
înarmaţi ca pentru război, cu merinde pentru opt zile, s-au pus în 
mişcare spre Junquera, la ceva mai puţin de-o jumătate de zi de 
Figueras. În urma oştirii, venea mulţime de căruţe, catâri şi tot soiul 
de lume. Odată ajuns la Junquera, regele a dat poruncă să se ridice 
altă tabără; alt sol al papei, un monah augustin, aducea alt răvaş de la 
Jaime al Ill-lea. Când Pedro al Ill-lea cucerise Mallorca, regele Jaime 
ceruse ajutor papei; monahi, episcopi şi cardinali puseseră fără vreo 
izbutire o vorbă bună pe lângă Ceremonios. 

Ca şi mai înainte, regele nu dăduse ascultare trimisului papal. 
Oastea înnoptase la Junquera. Era, oare, momentul? s-a întrebat 
Francesca, privind cum Aledis le dădea ajutor fetelor la gătitul 
mâncării. Nu, şi-a zis. Cu cât mai departe de Barcelona, de vechea 
viaţă a lui Aledis, cu atât mai bine pentru ea. „Trebuie să aşteptăm”, i- 
a răspuns fetei, când a întrebat de Arnau. 

A doua zi de dimineaţă, regele a strâns iar tabăra. 

— La Panissars! Formaţiune de atac! Patru grupuri de luptă. 

Porunca s-a răspândit în toată oastea. Arnau a auzit-o alături de 
garda lui Eiximen d'Esparça, gata de plecare. La Panissars! Unii 
strigau, alţii abia şopteau, dar toţi cu mândrie şi respect. Trecătoarea 
Panissars! Trecerea Pirineilor de pe meleaguri catalane la Rosellón. La 
doar jumătate de leghe de Junquera, în noaptea aceea s-au putut auzi 
în jurul tuturor focurilor istoriile faptelor de vitejie din Panissars. 

Fiindcă ei, catalanii, taţii şi bunicii lor, îi biruiseră pe franţuji. Numai 
ei, catalanii! Cu ani în urmă, papa îl afurisise pe regele Pedro cel Mare, 
căci cucerise Sicilia fără încuviințarea lui. Franţujii, conduşi de Filip cel 
Indrăzneţ, declaraseră război ereticilor, în numele creştinătăţii şi, cu 
sprijinul câtorva trădători, trecuseră Pirineii prin pasul Maçana. 

Regele Pedro cel Mare trebuise să bată în retragere, iar nobilii şi 
cavalerii din Aragon îl părăsiseră, şi plecaseră acasă cu propriile oști. 

— Nu mai rămăseserăm decât noi! a lămurit cineva în beznă, 
amuţind până şi trosnetul focului. 


— Şi Roger de Llúria‘! a sărit un altul. 

Cu oştile rărite, regele trebuise să le îngăduie franţujilor să 
invadeze Catalonia, aşteptând să primească întăriri din Sicilia, de la 
amiralul Roger de Lluria. Pedro cel Mare îi poruncise vicontelui Ramon 
Folch de Cardona, apărătorul Geronei, să ţină piept asediului franţuz 
până la sosirea lui Roger de Lluria în Catalonia. Zis şi făcut, vicontele 
de Cardona apărase eroic cetatea, până când monarhul îi îngăduise s- 
o predea invadatorului. 

Roger de Llúria sosise şi biruise flota franţuză; între timp, pe uscat, 
armata franţuză era nimicită de o molimă. 

— Au profanat mormântul lui Sant Narcis când au luat Gerona, s-a 
băgat cineva în vorbă. 

Milioane de muşte ieşiseră din mormântul sfântului, după spusele 
bătrânilor locului, când îl profanaseră franţujii. Gâzele duseseră 
molima la franţuji. Fiindcă erau biruiţi pe mare şi bolnavi pe pământ, 
regele Filip cel Indrăzneţ ceruse un răgaz, să se retragă fără măcel. 

Pedro cel Mare se învoise, dar, îi atrăsese luarea-aminte, doar în 
numele lui, al nobililor şi cavalerilor săi. 

Arnau a auzit strigătele almogavarilor care intrau în Panissars. 
Apărându-şi ochii, a privit în sus, la munţii din jurul trecătorii, între 
care vuia ecoul trezit de vocile ostaşilor năimiţi. Acolo, laolaltă cu 
Roger de Lluria, priviţi de pe culme de Pedro cel Mare şi nobilii lui, 
almogavarii au dat gata oastea franţujilor după ce căsăpiseră mii de 
bărbaţi. A doua zi, la Perpignan, Filip cel Indrăzneţ a dat ortul popii şi 
aşa s-a isprăvit cruciada împotriva Cataloniei. 

Almogavarii au strigat fără preget cât au mers prin trecătoare, 
sfidând vrăjmaşul care nu apărea; poate că-şi aminteau tot ce le 
istorisiseră taţii şi bunicii lor despre cele întâmplate chiar acolo în 
urmă cu jumătate de veac. 

Acei bărbaţi în zdrenţe care, când nu se războiau pe parale, trăiau 
în codri şi munţi, prădând şi nimicind ţinuturile sarazinilor, neţinând 
seama de niciun înscris semnat de regii creştini din peninsulă cu 
căpeteniile arabe, mergeau în voia lor. Arnau pricepuse faptul pe 
drumul dintre Figueras şi Junquera, iar acum îşi dădea iar seama: 
dintre cele patru cete în care regele îşi împărţise oastea, trei mergeau 
în formaţiune de luptă, sub stindarde, iar almogavarii înaintau în 
neorânduială, bătându-şi joc de vrăjmaşi, râzând şi chiar glumind, 
luându-l în bătaie de joc pe adversarul care nu-şi mai făcea apariţia, şi 


46 Militarul catalan de origină italiană Roger de Llúria sau Lauria (c. 1250- 
1305) a fost amiral al Coroanei de Aragon şi a apărat Sicilia contra 
angevinilor. În 1284, l-a învins pe principele de Tarento şi a făcut o 
spectaculoasă campanie în Calabria. După aceea s-a întors în Catalonia la 
cererea lui Pedro al Ill-lea cel Mare, i-a învins pe francezi în insulele 
Formigues şi a luat parte la bătălia de la Panissars (1285). (n.tr.) 


pe cel care, la vremea lui, avea să vină. 

— N-au comandanţi? a întrebat Arnau după ce a priceput că, atunci 
când Eiximen d'Esparça poruncise să se facă popas, almogavarii o 
luaseră înaintea tuturor în dezordine şi înaintau fără nicio grijă. 

— Nu pare, nu-i aşa? i-a răspuns un veteran, stând ferm alături de 
el, ca toţi membrii gărzii proprii a scutierului regal. 

— Nu. Nu pare. 

— Sigur că au şi se feresc să nu le dea ascultare. Fiindcă nu-s 
comandanţi ca ai noştri. Veteranul a făcut semn spre Eiximen 
d'Esparça; apoi şi-a alungat o gâză închipuită de pe gamelă şi a 
fluturat-o în aer. Niscai oşteni s-au alăturat hohotelor lui Arnau. Ăştia 
da comandanţi, i-a dat înainte veteranul, redevenind dintr-odată 
serios; aici nu te-ajută la nimic să fii fiul cuiva, să te numeşti într-un 
fel sau altul ori să fii protejatul unui conte, ori ce-o mai fi el. Cei mai 
importanţi sunt ada/i/s“. Arnau s-a uitat la almogavari, care treceau 
înainte pe lângă el. Nu, nu te supăra, l-a rugat veteranul; n-ai să-i 
deosebeşti. Se îmbracă cu toţii deopotrivă, numai ei între ei se ştiu 
cine sunt. Ca să ajungi ada/i/, ai nevoie de patru haruri: înţelepciune, 
ca să ţii oştile în mână; sânge de bărbat în vine, ca să ceri aceeaşi 
vitejie şi de la bărbaţii pe care îi călăuzeşti; talentul natural de a sta în 
frunte şi, cu precădere, credinţa. 

— Tocmai asta se şi spune despre el, i-a curmat Arnau vorba, 
făcând semn către scutierul regal şi făcând acelaşi gest cu degetele 
de la mâna dreaptă. 

— Da, dar acel har nimeni nu l-a pus şi nici nu-l pune la îndoială. Ca 
să ajungi adalil de almogavari, e nevoie ca încă doisprezece adalils să 
se juruiască sub ameninţarea osândei cu moartea că îndeplineşti 
acele condiţii. N-ar mai rămâne nobili pe lume, dacă ar trebui să jure 
deopotrivă despre egalii lor, cu precădere când vine vorba de 
credinţă. 

Oştenii care le ascultau spusele au consimţit, zâmbind. Arnau s-a 
uitat iar la almogavari. Cum puteau, oare, să omoare un bidiviu doar 
cu o simplă lance şi în plină şarjă? 

— In urma celor numiţi ada///s, l-a lămurit mai departe veteranul, 
vin a/mogatens; ei sunt, pesemne, meşteri în războaie, viteji, 
sprinteni, loiali şi aleşi în acelaşi chip: doisprezece a/mogatens trebuie 
să se jure că acela care se propune are acele însuşiri. 

— Sub ameninţarea osândei cu moartea? a întrebat Arnau. 

— Sub ameninţarea osândei cu moartea, a adeverit veteranul. 

Ce nu-şi putea închipui Arnau era că neobrăzarea acelor războinici 
putea să meargă până la neîmplinirea poruncilor regelui. Pedro al Ill- 
lea dăduse ordin ca, de cum va ieşi din pasul Panissars, oastea să se 


47 în Ib. cat., „conducător”, „lider”. (n.tr.) 


îndrepte spre capitala Rosell6nului: Perpignan; dar de cum oastea a 
ieşit din trecătoare, almogavarii s-au despărţit de ea şi s-au îndreptat 
spre castelul Bellaguarda, ridicat pe culmea cu acelaşi nume, chiar 
deasupra trecătorii Panissars. 

Arnau şi oştenii scutierului regal i-au văzut plecând şi urcând spre 
culmea Bellaguarda. Tot mai strigau, cum făcuseră şi prin toată 
trecătoarea. lar Eiximen d'Esparça şi oamenii lui au început urcuşul 
Bellaguardei, în urma lor. 

Catalanii au asediat castelul, şi în restul zilei şi toată noaptea 
soldaţii năimiţi au tăiat cu schimbul copaci din care să întocmească 
maşini de asalt: scări de luptă şi un berbec mare, montat pe roţi, care 
se legăna cu ajutorul unor odgoane prinse de un trunchi aflat 
deasupra, acoperit cu piei, astfel încât să-i ocrotească pe bărbaţii care 
aveau să-l mânuiască. 

Arnau a stat de gardă la zidurile care înconjurau castelul 
Bellaguarda. Cum se lua cu asalt un castel? Trebuiau să înainteze cu 
pieptul gol, iar apărătorii se mărgineau să tragă în ei, ascunşi 
îndărătul meterezelor. Acolo şi erau. Vedea cum se iţeau din spatele 
acelora şi îi priveau. La un moment dat, i s-a părut că se uita cineva 
drept la el. Păreau liniştiţi, dar el tremura privindu-i cu atenţie pe 
asediați. 

— Par foarte siguri de ei, i-a vădit unui veteran de lângă el. 

— Nu te amăgi, i-a lămurit acela; acolo sus, le e mai rău decât 
nouă. In afară de asta, i-au văzut pe almogavari. Trudesc fără preget, 
acum rânduiţi fără greş. Nimeni nu râde şi nu se gâlceveşte; trudesc. 

— Dar cum pot să-i sperie atât de tare pe cei dindărătul zidurilor? a 
întrebat. 

Veteranul a râs. 

— Nu i-ai văzut niciodată bătându-se, nu-i aşa? Arnau a făcut semn 
cu capul că nu. Aşteaptă şi-ai să vezi. 

A adăstat, picotind în ţărână, în noaptea încordată când soldaţii 
năimiţi n-au stat nicio clipită locului, întocmind fără preget maşini de 
luptă, la lumina unor facle care se duceau şi veneau, neobosite. 

Când s-a crăpat de ziuă şi lumina soarelui s-a prelins în zare, 
Eiximen d'Esparça a poruncit oştirii să se pună în formaţiune de luptă. 
Lumina de departe abia de topise uşor bezna nopţii. Arnau i-a căutat 
cu privirea pe almogavari. Dăduseră ascultare şi erau sub zidurile 
castelului Bellaguarda. Apoi s-a uitat la castel, pe deasupra lor. Se 
mistuiseră toate luminile, dar ei erau acolo; în timpul nopţii nu 
făcuseră decât să se pregătească de asalt. S-a cutremurat. Ce căuta 
acolo? Zorii zilei erau reci, dar mâinile lui, strâns lipite de arbaletă, 
asudau neîncetat. Tăcerea era desăvârşită. Putea să moară. În timpul 
zilei, apărătorii castelului îl priviseră de nenumărate ori pe el, un 
simplu bastaix; chipurile acelor oameni, pierduţi atunci în depărtare, 


au prins acum viaţă. Erau acolo, îl aşteptau! S-a cutremurat. Picioarele 
i-au tremurat şi a trebuit să se străduiască doar-doar nu i-or mai 
clănţăni dinţii. A strâns arbaleta la piept, ca nimeni să nu vadă că-i 
tremurau mâinile. Ofiţerul îi ceruse ca, la porunca de atac, să se 
apropie de ziduri, să se ascundă îndărătul unor bolovani şi să tragă în 
cei care apărau castelul. Dar trebuia să ajungă la bolovani. Avea, 
oare, să izbutească? Nu-şi lua ochii de pe locul unde se aflau; trebuia 
să ajungă la bolovani, să se ascundă îndărătul lor, să tragă, să se 
ascundă şi iar să tragă. 

Un strigăt a sfâşiat tăcerea. 

Porunca! Bolovanii! Arnau a gonit spre ei, dar ofiţerul l-a prins cu 
mâna de umăr. 

— Incă nu, i-a zis. 

— Dar... 

— Incă nu, a stăruit ofiţerul. Priveşte. 

l-a arătat almogavarii. 

Alt strigăt a tunat din rândurile lor: 

— Treziţi-vă, arme! 

Arnau nu-şi putea lua ochii de la mercenari. De îndată, toţi au 
început să strige într-un glas: 

— Treziţi-vă, arme! Treziţi-vă, arme! 

Au început să-şi izbească suliţele şi cuţitele, până când sunetul lor 
le-a acoperit glasurile. 

— Treziţi-vă, arme! 

Şi armele au început să se trezească: aruncau tot mai multe 
scântei pe măsură ce se izbeau, între ele sau de stânci. Zarva l-a 
copleşit pe Arnau. Treptat, scânteile, cu sutele şi cu miile, au spart 
întunericul, iar almogavarii au apărut într-un halou luminos. 

Arnau s-a surprins lovind cu arbaleta în văzduh; nu mai tremura. 

— Treziţi-vă, arme! urla. 

Nu mai asuda, nu mai tremura. 

— Treziţi-vă, arme! 

S-a uitat la ziduri; parcă stăteau să cadă sub urletele 
almogavarilor. Pământul vuia, licărul scânteilor creştea în jurul lui. 
Deodată a sunat o trompetă, iar hărmălaia s-a făcut vuiet 
înspăimântător: 

— Sant Jordi! Sant Jordi! 

— De astă dată, da, i-a strigat ofiţerul, împingându-l înainte, 
îndărătul a două sotnii care porneau înspăimântător la asalt. 

Arnau a fugit şi s-a postat în spatele bolovanilor, lângă ofiţer şi un 
corp de arbaletieri, la poalele zidurilor. S-a concentrat asupra uneia 
dintre scările pe care almogavarii le sprijiniseră de zid şi a încercat să- 
i ţintească pe cei care se băteau pe metereze ca să împiedice asaltul 
mercenarilor, pe când aceia urlau neobosiţi, posedaţi parcă de 


Necuratul. Zis şi făcut. În două prilejuri, a nimerit în trupurile a doi 
apărători, acolo unde cuirasele nu-i apărau, şi i-a zărit căzând, izbiţi 
de săgeți. 

O ceată de asediatori a ajuns pe zidurile fortăreței şi Arnau a văzut 
că ofiţerul, bătându-l pe umăr, îi atrăgea luarea-aminte să nu mai 
tragă. De berbece n-a fost nevoie. Când almogavarii au ajuns pe 
metereze, porţile castelului s-au deschis şi o droaie de cavaleri şi-au 
luat tălpăşiţa în galop întins, ca să nu fie luaţi ostatici. Doi dintre ei s- 
au prăvălit sub tirul arbaletelor catalane; ceilalţi au fugit. Unii dintre 
locuitorii castelului fuseseră văduviţi de orice autoritate, aşa că s-au 
predat. Eiximen d'Esparça şi cavalerii lui au intrat în castel pe cai de 
luptă şi i-au căsăpit pe toţi cei care li se mai opuneau. Apoi au intrat în 
goană pedestraşii. 

După ce-au trecut de ziduri, Arnau a stat liniştit, cu arbaleta în 
spate şi pumnalul în mână. Nu mai era nevoie de el. Curtea castelului 
era înţesată de leşuri şi cei care nu căzuseră stăteau în genunchi, 
dezarmaţi, implorând iertarea cavalerilor care dădeau roată prin 
patio, cu spadele lungi scoase din teacă. Almogavarii trecuseră la 
prădăciuni; unii în turn, alţii căutând hulpav leşurile şi făcându-l pe 
Arnau să întoarcă privirea. Un almogavar s-a apropiat de el şi i-a dat 
un pumn de vârfuri săgeți: săgeți rătăcite, mânjite cu sânge, chiar cu 
bucăţi de carne înfipte în ele. A stat în cumpănă. Mercenarul, un 
bărbat în vârstă, slăbănog ca săgețile pe care i le întindea, a rămas 
uluit; apoi a zâmbit, vădindu-şi gura fără dinţi şi a dat săgețile altui 
soldat. 

— Ce faci? l-a întrebat acela din urmă pe Arnau. Poate aştepţi ca 
Eiximen să-ţi dea altele? Curăţă-le! i-a poruncit, aruncându-i-le la 
picioare. 

In câteva ceasuri, totul s-a isprăvit. Bărbaţii vii au fost adunaţi şi 
legaţi de mâini. Chiar în acea noapte aveau să fie vânduți ca robi în 
tabăra ce venea în urma oştii. Trupele lui Eiximen d'Esparça au plecat 
să-l caute pe rege; îşi cărau răniții, lăsând în urma lor şaptesprezece 
catalani morţi şi o fortăreață în flăcări, care n-avea să le mai fie de 
niciun folos celor care îl urmau pe regele Jaime al III-lea. 


Capitolul 30 

Eiximen d'Esparça şi oamenii lui au ajuns din urmă oastea regelui 
în apropiere de aşezarea Elna, în Mândra, la doar două leghe de 
Perpignan, în împrejurimile căruia regele hotărâse să înnopteze, şi 
unde a primit vizita altui episcop care, tot fără nicio izbutire, a 
încercat să se târguiască în numele lui Jaime de Mallorca. 

Deşi regele nu s-a opus ca Eiximen d'Esparça şi almogavarii lui să 
cucerească Bellaguarda, a încercat, totuşi, să împiedice ca, pe drumul 
până la Elna, alt grup de cavaleri să ia pe calea armelor turnul 
Nidoleres. Dar, când a ajuns el acolo, cavalerii îl luaseră deja cu asalt, 
îi căsăpiseră pe cei dinăuntru şi puseseră foc la tot. 

Dar nimeni nu cutezase să se apropie de Elna, nici să-i tulbure pe 
locuitorii ei. 

Toată oastea s-a adunat în jurul focurilor de tabără, privind luminile 
cetăţii. Elna îşi ţinea porţile deschise, sfidându-i făţiş pe catalani. 

— De ce...? a început să întrebe Arnau, aşezat la un foc. 

— ... Elna? l-a întrerupt unul dintre cei mai bătrâni ostaşi. 

— Da. De ce-i respectat? De ce nu-şi închide porţile? 

Veteranul s-a uitat la cetate, înainte de a-i răspunde. 

— Avem Elna pe conştiinţă, vreau să zic pe conştiinţa catalană. Ei 
ştiu că n-o să ne apropiem. A tăcut. Arnau învățase să respecte 
purtarea oştenilor. Ştia că, dacă-l grăbea, veteranul îl va privi 
dispreţuitor şi nu va mai vorbi. Toţi bătrânii se dădeau în vânt după 
amintiri ori istorii, adevărate ori nu, umflate ori nu. Era o plăcere 
pentru el să respecte mersul poveştii. Până la urmă, veteranul şi-a 
reluat povestea: În războiul cu franţujii, când Elna era a noastră, Pedro 
cel Mare a făgăduit s-o apere şi a trimis o ceată de cavaleri catalani. 
Dar ei au trădat-o; şi-au luat tălpăşiţa la vreme de noapte şi au lăsat 
târgul în mâinile vrăjmaşului. Veteranul a scuipat în foc. Franţujii au 
profanat biserici, au ucis copii, dând cu ei de pereţi, au siluit femeile şi 
au executat toţi bărbaţii, doar pe unul nu. Măcelul din Elna apasă pe 
conştiinţa noastră catalană. Niciun catalan nu va îndrăzni să se 
apropie de ea. 

Arnau s-a uitat din nou la porţile deschise ale Elnei. Apoi la 
feluritele cete din tabără; în fiecare din ele cineva privea tăcut spre 
Elna. 

— Pe cine au lăsat în viaţă? a întrebat, trecând peste propriile 
reguli. 

Veteranul s-a uitat la el prin vâlvătăile focului. 

— Pe unul, Bastard de Rosselló. Arnau a adăstat iar, până ce 
oşteanul a hotărât să urmeze: După mai mulţi ani, acel ostaş le-a 
trădat trupelor franţuze care au invadat Catalonia drumul prin 
trecătoarea Maçana. 


Oştenii au pus capul jos la umbra cetăţii Elna. 

Deopotrivă au făcut, hăt-departe de ea, şi sutele de oameni care o 
urmau. Francesca s-a uitat la Aledis. Era, oare, locul nimerit? Povestea 
Elnei trecuse prin corturi şi bordeie, iar în tabără domnea o tăcere 
puţin obişnuită. Chiar şi ea se uitase de nenumărate ori la porţile 
deschise ale cetăţii. Da, erau pe meleaguri neprimitoare; niciun 
catalan n-avea să fie bine primit în Elna ori în împrejurimi. Aledis era 
hăt-departe de casă. Nu-i mai lipsea decât să stea stingheră. 

— Arnau al tău s-a săvârşit din viaţă, i-a zis când Aledis a răspuns 
la chemarea ei. 

Fata s-a îndoit de mijloc; Francesca a văzut cum se făcea mică- 
mititică în rochia verde. Şi-a acoperit faţa cu mâinile şi plânsul ei a 
spart tăcerea ciudată. 

— Cum s-a întâmplat? a întrebat după un timp. 

— M-ai înşelat, s-a mărginit să-i răspundă rece Francesca. 

Aledis s-a uitat la ea, cu ochii plini de lacrimi, suspinând, 
tremurând; apoi a lăsat ochii în pământ. 

— M-ai înşelat, a repetat. Fata nu i-a răspuns. Vrei să ştii cum s-a 
întâmplat? L-a ucis soţul tău, ăla legiuit, meşterul tăbăcar. 

Pau? Cu neputinţă! A înălţat capul. Nu era cu putinţă ca ghiujul 
ăla... 

— A venit în tabăra regelui, acuzându-l pe Arnau că te răpise, i-a 
dat înainte Francesca, curmând gândurile lui Aledis. Voia să vadă ce 
făcea. Arnau îi povestise că-i era teamă de bărbatu-său. Băiatul a 
tăgăduit, iar bărbatu-tău l-a provocat la luptă. Aledis a încercat s-o 
oprească; cum să provoace Pau pe cineva? A plătit unui ofiţer să se 
bată în locul lui, a urmat Francesca, făcând-o să tacă. Nu ştiai? Când 
cineva e prea bătrân ca să se mai poată măsura cu altul, poate plăti 
cuiva să-i ţină locul. Arnau al tău a pierit, apărându-şi onoarea. 

Pe Aledis a cuprins-o deznădejdea. Francesca a zărit cum tremura. 
Puțin câte puţin, picioarele au lăsat-o şi a căzut în ţărână, în genunchi 
în faţa Francescăi, dar ei nu i s-a făcut milă. 

— Am înţeles că bărbatu-tău te caută. 

Aledis şi-a acoperit iar faţa cu mâinile. 

— Va trebui să pleci de la noi. Antonia are să-ţi dea vechile straie. 

Asta era privirea pe care o aştepta! Spaima! Groaza! 

Intrebările se îmbulzeau în mintea lui Aledis. Ce să se facă? Unde 
să se ducă? Barcelona era la celălalt capăt al lumii şi, în orice caz, ce-i 
rămânea acolo? Arnau, mort! Drumul de la Barcelona la Figueras i-a 
trecut fulgerător prin minte şi tot trupul i-a simţit oroarea, umilinţa, 
ruşinea, durerea. Şi Pau care o caută! 

— Nu, a încercat să zică Aledis, n-aş putea! 

— Nu vreau să dau de belea, i-a răspuns Francesca, serioasă. 

— Apără-mă! a implorat. N-am unde să merg. N-am cui să cer 


adăpost. 

Plângea cu sughiţuri. Aledis a rămas în genunchi în faţa Francescăi, 
cutezând să ridice privirile. 

— N-aş putea s-o fac. Ai rămas grea. 

— Şi asta era o minciună, a strigat tânăra. 

Era la picioarele ei. Francesca nu s-a clintit. 

— Ce-ai face în schimb? 

— Orice vrei! a strigat Aledis. 

Francesca şi-a ascuns zâmbetul. Asta era făgăduiala pe care o 
aştepta. De câte ori i-o făcuseră fete ca Aledis! 

— Orice vrei! a repetat fata. Ocroteşte-mă, ascunde-mă de 
bărbatu-meu şi fac tot ce vrei. 

— Ştii doar ce suntem, a stăruit matroana. 

Ce importanţă mai avea? Arnau era mort. Nu mai avea nimic. Nu-i 
mai rămânea nimic, doar soţul care-ar fi dat cu pietre în ea de ar fi 
găsit-o. 

— Ascunde-mă, te implor. Fac tot ce vrei, a repetat Aledis. 


Francesca a poruncit ca Aledis să nu se amestece printre oşteni; ei 
îl cunoşteau pe Arnau. 

— Ai să lucrezi pe ascuns, a dumirit-o a doua zi, când se pregăteau 
de plecare. N-aş vrea ca soţul tău... Aledis s-a învoit înainte chiar ca 
ea să-şi sfârşească vorba. Nu trebuie să fii zărită înainte de sfârşitul 
războiului. Aledis s-a învoit iar. 

Chiar în acea noapte, Francesca i-a trimis un mesaj lui Arnau: 
„Totul e aranjat. N-are să te mai supere”. 


A doua zi, în loc să ajungă la Perpignan, unde se afla regele Jaime 
al Mallorcăi, Pedro al Ill-lea a hotărât să-şi urmeze drumul spre mare, 
către târgul Canet, unde Ramon, vicontele domeniului, urma să-i 
predea castelul, căci se juruise să-i fie vasal după cucerirea Mallorcăi, 
atunci când monarhul catalan, după fuga regelui Jaime, îl lăsase 
slobod cu condiţia să-i rămână lui castelul Bellver. 

Zis şi făcut. Vicontele de Canet i-a predat regelui Pedro castelul, iar 
oastea s-a odihnit şi a mâncat pe săturate, mulţumită localnicilor 
generoşi, care credeau că războinicii catalani o să strângă tabăra cât 
ai clipi din ochi ca să plece la Perpignan. Aşa că regele a putut face un 
cap de pod cu flota pe care a aprovizionat-o de îndată. 

Instalat la Canet, Pedro al Ill-lea a primit un nou sol mijlocitor; de 
astă dată un cardinal, care venea de la Jaime de Mallorca. Nici lui nu i- 
a dat vreo atenţie, l-a dat afară şi a început să cerceteze cu sfetnicii 
cum să asedieze mai bine cetatea Perpignan. In vreme ce regele 
aştepta merinde de pe mare, ca să le pună bine în castelul din Canet, 
oastea catalană a stat şase zile în târg, cucerind castelele şi 


fortărețele dintre Canet şi Perpignan. 

Întreaga host din Manresa a cucerit în numele regelui Pedro 
castelul din Santa Maria del Mar, alte companii l-au luat cu asalt pe cel 
din Castellarnau Sobirà, iar Eiximen d'Esparça cu almogavarii şi alţi 
cavaleri de-ai lui a asediat şi au cucerit Castell-Rossell6. 

Castell-Rossell6 nu era un simplu post de frontieră ca Bellaguarda, 
ci una dintre fortărețele avansate de apărare din capitala comitatului 
Rosellón. Acolo s-au reluat strigătele războinice şi izbiturile de lănci 
ale almogavarilor, întovărăşite de astă dată de urletele câtorva sute 
de oşteni dornici să se arunce în bătălie. Fortăreaţa n-a fost biruită la 
fel de uşor ca Bellaguarda; lupta de pe ziduri a fost îndârjită şi, pentru 
a înfrânge apărarea, nu s-au putut lipsi de berbeci. 

Arbaletierii au fost ultimii care au străpuns apărarea castelului. 
Atacul era cu desăvârşire diferit de asaltul Bellaguardei. Soldaţi şi 
civili, dar şi femei şi copii, apărau cetatea cu preţul vieţii. In cetate, 
Arnau s-a încleştat crâncen într-o înfruntare corp la corp. 

Lăsând deoparte arbaleta, a pus mâna pe cuţit. Sute de bărbaţi 
luptau în jurul lui. Şuierul unei spade l-a împins la luptă. Dintr-o 
pornire, s-a tras mai încolo şi spada a trecut, abia atingându-i 
coastele. Cu mâna slobodă, Arnau s-a ţinut de încheietura mâinii cu 
care mânuia spada şi a înfipt jungherul. A făcut-o fără să gândească, 
cum învăţaseră la nesfârşitele lecţii date de ofiţerul lui Eiximen 
d'Esparça. Acolo îi învăţaseră să-şi măsoare puterile; şi să ucidă, dar 
nimeni nu-i învățase cum să bage pumnalul într-un pântece de om. 
Cămaşa de zale a adversarului a făcut faţă junghieturii de pumnal şi, 
măcar că Arnau îl ţinea de încheietura mâinii, apărătorul castelului şi- 
a întors năprasnic spada şi l-a rănit la umăr. 

Au fost doar câteva clipe; destule ca să priceapă că trebuia să 
ucidă. 

A strâns furios mânerul jungherului. Tăişul a trecut prin cuirasă şi a 
intrat în pântecele vrăjmaş. Spada îşi pierduse parte din putere, dar 
se învârtea fără oprire şi cu primejdie. Arnau a împins pumnalul în 
sus. Mâna a simţit căldura măruntaielor. Trupul adversarului s-a 
ridicat de jos, jungherul a spintecat burta, spada a căzut în ţărână şi 
Arnau a desluşit chipul vrăjmaşului peste al lui. Voia să-i spună ceva? 
Cu tot zbuciumul luptei, i-a auzit horcăitul. Se gândea la ceva? Vedea 
moartea? Ochii ieşiţi din orbite păreau să-i atragă luarea-aminte, şi 
Arnau s-a întors chiar când alt apărător din Castell-Rossell se 
năpustea asupra lui. 

N-a şovăit. Pumnalul lui a sfâşiat văzduhul şi gâtul noului adversar. 
N-a mai stat la gânduri. El îşi căuta moartea mai mult decât 
vrăjmaşul. S-a luptat şi a urlat. A izbit şi şi-a înfipt jungherul în carnea 
adversarilor de nenumărate ori, nemaigândindu-se la feţele şi durerea 
lor. 


A ucis. 

Când totul s-a sfârşit şi apărătorii lui Castell-Rossell6 s-au predat, 
Arnau s-a văzut plin de sânge şi tremurând de oboseală. 

S-a uitat jur împrejur, iar leşurile i-au adus aminte de bătălie. N-a 
avut cum să-şi privească vreunul dintre adversari. N-a putut nici să le 
simtă durerea, nici să i se facă milă de sufletele lor. Chiar de atunci, 
feţele pe care nu le văzuse, orbit de sânge, au început să i se arate, 
cerându-şi drepturile, onoarea celui înfrânt. Arnau avea să-şi aducă 
aminte de multe ori de cei pe care îi ucisese cu pumnalul. 


Pe la jumătatea lunii august, oastea ridicase iar o tabără între 
castelul Canet şi mare. Ai lui Arnau au luat cu asalt Castell-Rossell6 pe 
4 august. Două zile mai târziu, regele Pedro al III-lea şi-a pus oştirea în 
mişcare şi, vreme de o săptămână, cum Perpignan nu se predase 
regelui Pedro, trupele catalane au devastat împrejurimile cetăţii care 
era capitala Rosell6nului: Basoles, Vernet, Soles, Sant Esteve... Au 
distrus podgorii, livezi de măslini şi câţi copaci au ieşit în calea oştii 
desfăşurate din porunca regelui, numai smochini nu; vreo toană de-a 
Ceremoniosului? Au pus foc morilor şi recoltelor, au nimicit ogoare şi 
sate, dar n-au putut asedia nicio clipită capitala şi refugiul regelui 
Jaime: Perpignanul. 


15 august 1343 
Liturghie solemnă de campanie 


Întreaga oaste, adunată pe plajă, se închina Fecioarei Maria. Pedro 
al Ill-lea dăduse înapoi în faţa insistențelor Sfântului Părinte şi se 
învoise la un scurt armistițiu cu Jaime de Mallorca. Zvonul umbla în 
întreaga oaste. Arnau nu-l mai asculta pe preot; puţini îi mai dădeau 
atenţie, pe chipurile celor mai mulţi se citea tristeţea. Fecioara nu-l 
mângâia pe Arnau. Ucisese. Tăiase copaci. Stârpise podgorii şi ogoare 
în faţa ochilor înspăimântați ai ţăranilor şi fiilor lor. Nimicise sate 
întregi şi, odată cu ele, căminele unor oameni cumsecade. Regele 
Jaime îşi obținuse armistițiul, iar regele Pedro dăduse înapoi. Arnau şi- 
a amintit propovăduielile din biserica Sfânta Maria a Mării: „Catalonia 
are nevoie de voi! Regele Pedro are nevoie de voi! Mergeţi la război!” 
Ce război? Fuseseră doar măceluri. Incăierări în care nu pierduseră 
decât oamenii de rând, soldaţii loiali, copiii care urmau să facă foame 
iarna viitoare, căci avea să lipsească grâul. Ce război? Cel purtat de 
episcopi şi cardinali, solii regilor vicleni? Preotul îşi urma omilia, dar 
Arnau nu-i asculta spusele. Pentru ce trebuiseră să ucidă? La ce le 
slujeau morţii? 

Liturghia s-a isprăvit. Oştenii s-au risipit în cete mărunte. 

— Şi prada făgăduită? 


— Perpignanul e bogat, foarte avut, a auzit Arnau. 

— Cum îşi va plăti regele oştenii, dacă nici înainte n-o putea face? 

Arnau hoinărea printre cetele de ostaşi. Ce-i păsa lui de pradă? Lui 
îi păsa de privirile copiilor; aceea a unei micuţe care, ţinându-şi fratele 
de mână, văzuse cum Arnau şi camarazii lui rădeau de pe faţa 
pământului un pomet şi împrăştiau grâul cu care ea şi ai ei trebuiau 
să se hrănească toată iarna. „De ce? îl întrebaseră ochişorii ei 
nevinovaţi. Ce rău v-am făcut noi?” Pesemne că acel pomet îl 
îngrijiseră copiii, aşa că aceştia rămăseseră acolo amândoi, cu 
lacrimile curgându-le pe obraji, până când marea oaste catalană 
isprăvise de nimicit măruntele lor avuţii. La sfârşit, Arnau nici măcar 
nu putuse să întoarcă privirile la ei. 

Oastea venea acasă. Coloanele de oşteni se răspândeau pe 
drumurile Cataloniei, în tovărăşia trişorilor, târfelor şi neguţătorilor, 
dezamăgiţi că nu obţinuseră câştiguri îndestulătoare. 


Barcelona era tot mai aproape. Feluritele host din principat se 
îndreptau spre locurile lor de baştină; altele aveau să traverseze 
capitala comitatului. Arnau a observat că toţi ciracii lui grăbeau pasul 
tot mai tare, ca şi el. Pe chipuri li se iţeau zâmbete. Se întorceau 
acasă. Pe drum, i s-a năzărit chipul Mariei. „Totul s-a aranjat, îl 
asiguraseră, Aledis n-are să te mai supere.” Numai asta dorea, numai 
de asta fugise. 

Chipul Mariei a început să-i surâdă. 


Capitolul 31 
Sfârşitul lunii martie 1348 
Barcelona 


Se crăpa de ziuă, iar Arnau şi toţi bastaixos aşteptau în capătul 
plajei să se descarce o galeră mallorchină sosită noaptea în port. 
Căpeteniile breslei le dădeau porunci. Marea era liniştită, valurile se 
spărgeau blând pe plajă, chemându-i pe barcelonezi să-şi reia truda. 
Soarele arunca sclipiri colorate acolo unde apele de încreţeau şi, 
aşteptând sosirea barcagiilor cu mărfuri, cetele de bastaixos se lăsau 
fermecate de vraja momentului, cu privirile pierdute în zare, cu 
spiritul legănându-se odată cu marea. 

— Ce straniu, a exclamat cineva, nu se descarcă! 

Toţi au privit cu atenţie la galeră. Barcagiii se apropiaseră de navă 
şi unii dintre ei se întorceau pe plajă cu barca goală; alţii strigau, 
vorbind cu năierii de pe covertă, dintre care unii săreau în apă, şi 
urcau în bărci. Dar nimeni nu descărca poverile de pe navă. 

— Ciumă! strigătele primilor barcagii s-au auzit pe plajă cu mult 
înainte de sosirea bărcilor. Ciuma a ajuns la Mallorca! 

Arnau s-a înfiorat. Era, oare, cu putinţă ca marea aceea splendidă 
să le aducă o asemenea veste? O zi cenuşie, bântuită de furtună, dar 
în acea dimineaţă totul părea fermecat. Luni la rând sporovăiseră 
barcelonezii despre ea: ciuma nimicea Orientul Indepărtat, se 
întinsese spre apus, şi devasta aşezări întregi. 

— Poate că n-are să ajungă şi la Barcelona, ziceau unii; trebuie să 
treacă peste întreaga Mediterană. 

— Marea are să ne apere, afirmau alţii. 

Luni la rând, norodul voise să creadă: ciuma n-avea să ajungă la 
Barcelona. 

Mallorca, şi-a zis Arnau. Ajunsese la Mallorca; molima străbătuse 
leghe în şir pe marea Mediterană. 

— Ciuma! au repetat barcagiii, când au ajuns pe plajă. . 

Cetele de bastaixos i-au înconjurat, ca să audă veştile. Intr-una din 
bărci era pilotul galerei. 

— Duceţi-mă la veguer şi la sfetnicii cetăţii! a poruncit, sărind pe 
mal. Degrabă! 

Notabilii i-au împlinit cererea; ceilalţi i-au asediat pe nou-veniţi. 
„Mor cu sutele, istoriseau. E spaima spaimelor. Nimeni nu poate face 
nimic. Copii, femei şi bărbaţi, bogaţi ori săraci, nobili ori oameni de 
rând; chiar şi jivinele cad victime molimei. Leşurile se adună în 
mormane pe străzi şi putrezesc, iar stăpânirea nu ştie ce să facă. 
Oamenii mor în mai puţin de două zile, în urlete groaznice de durere.” 
Niscai bastaixos au luat-o la fugă spre cetate, ţipând şi dând din 
mâini. Arnau asculta, copleşit. Se spunea că acelora care boleau de 


ciumă li se spărgeau bube din care curgea puroi pe gât, la subsuori şi 
între picioare, care se umflau până ce dădeau pe-afară. 

Vestea s-a întins în cetate şi lumea s-a strâns ciorchine de ceata de 
pe plajă, ca să asculte o vreme, apoi să se întoarcă acasă în goana 
mare. 

intreaga Barcelonă era un furnicar de zvonuri: „Când bubele se 
sparg, pe acolo ies demoni. Ciumaţii bolânzesc şi-i muşcă pe oameni; 
aşa se şi ia boleşniţa. Ochii şi organele genitale se umflă şi plesnesc. 
Dacă te uiţi la bube, te molipseşti. Trebuiesc arşi înainte de a muri 
fiindcă, de nu, boleşniţa atacă pe altul. Eu am văzut ciuma.” Oricine 
începea să vorbească aşa, atrăgea de îndată luarea-aminte, iar 
oamenii se îmbulzeau în jurul lui, ca să-i asculte istoria; apoi, groaza şi 
închipuirea creşteau la nesfârşit în gura celor care nu ştiau ce-i 
aşteptă. Cetatea a poruncit, drept unică prevedere, să fie multă 
curăţenie, iar lumea s-a grăbit să meargă la băile pentru toţi şi la 
biserici, liturghii, rugi, procesiuni: nimic nu ajungea ca să se scape de 
primejdia ce plutea ameninţător deasupra Barcelonei şi, după o lună 
de spaimă, ciuma a ajuns şi în cetatea ei. 

Intâi a fost un călăfătuitor de la şantierul naval. Medicii s-au dus la 
el, dar n-au putut decât să adeverească tot ceea ce citiseră în 
terfeloage şi tratate. 

— Sunt cât o mandarină mică, a recunoscut unul dintre ei, arătând 
cu degetul bubele mari de pe gâtul bărbatului. 

— Negre, tari şi fierbinţi, a observat altul, după ce le-a atins. 

— Cârpe cu apă rece pentru călduri. 

— Trebuie să-i luăm sânge. Dacă facem aşa, au să dispară 
scurgerile de sânge din jurul bubelor. 

— Trebuie să tăiem bubele, a sfătuit al treilea. 

Ceilalţi medici l-au lăsat pe bolnav şi s-au uitat la cel care vorbise. 

— Cărţile spun să nu le tăiem, l-a repezit altul. 

— La urma urmelor, a zis unul, e doar călăfătuitor. Să vedem ce 
are la subsuori şi între picioare. j 

Şi acolo avea bube negre, tari şi fierbinţi. In ţipete de durere, i-au 
luat sânge bărbatului şi puțina viaţă ce-i mai rămăsese i s-a dus prin 
tăieturile făcute de medici pe trup. 

Chiar în acea zi au mai apărut doi bolnavi. A doua zi alţii, iar după 
încă o zi, şi mai mulţi. Barcelonezii s-au încuiat în case, unde unii 
mureau în chinuri groaznice; alţii, de teamă să nu molipsească pe cei 
din jur, erau lăsaţi pe uliţe, unde mureau în agonie. Stăpânirea a dat 
poruncă să se pună câte o cruce de var pe porţile caselor unde locuia 
un ciumat. Au stăruit asupra curăţeniei trupurilor, neatingerea 
ciumaţilor şi au poruncit ca hoiturile să fie arse pe rug. Cetăţenii şi-au 
frecat pielea gata să şi-o smulgă de pe ei şi cine a putut a stat 
departe de bolnavi. Dar nimeni n-a încercat să facă aşijderea şi cu 


puricii, şi, spre uimirea medicilor şi a stăpânirii, boleşniţa tot s-a luat. 

Au trecut săptămâni de zile, iar Arnau şi Maria, ca mulţi alţii, s-au 
dus zi de zi la Sfânta Maria şi au spus stăruitor rugăciuni cărora cerul 
nu le dădea ascultare. Din pricina molimei, în jurul lor mureau prieteni 
buni precum părintele Albert. Ciuma i-a lovit şi pe bătrânii Pere şi 
Mariona, care s-au stins la iuţeală din pricina boleşniţei aducătoare de 
moarte. Episcopul a rânduit o procesiune cu rugi, care trebuia să dea 
înconjur cetăţii; urma să iasă din catedrală, să coboare pe uliţa Mar 
până la Sfânta Maria, unde avea să li se alăture Fecioara sub prapur, 
înainte de a urma drumul stabilit. 

Fecioara adăsta în piaţa Sfânta Maria, împreună cu sumedenie de 
bastaixos, care urmau s-o poarte prin cetate. Bărbaţii se uitau unul la 
celălalt, întrebându-se în tăcere unde le erau ciracii absenţi. Nimeni 
nu zicea nimic. Strângeau din buze şi plecau ochii în pământ. Arnau şi- 
a amintit de marile procesiuni în care aceştia o purtaseră, gata să se 
bată la trecerea ei, ca să-i fie cât mai aproape. Căpeteniile trebuiau să 
facă rânduială, astfel încât fiecare să poată purta Fecioara, iar acum 
nu erau de ajuns nici ca s-o poarte pe umeri. Oare chiar atât de mulţi 
se stinseseră? Cât avea să mai ţină molima, Sfântă Fecioară? 
Murmurul rugilor rostite de norod a luat-o în jos pe uliţa Mar. Arnau a 
privit fruntea procesiunii: oamenii mergeau cu capul plecat în pământ, 
târâindu-şi picioarele. Unde erau nobilii care se alăturau mereu cu 
mare fast episcopului? Patru dintre cei cinci sfetnici ai cetăţii 
muriseră; trei pătrimi din membrii Sfatului Celor o Sută avuseseră 
aceeaşi soartă. Ceilalţi fugiseră din cetate. Câţiva bastaixos au ridicat 
în tăcere Fecioara şi-au ridicat-o pe umeri, l-au lăsat să treacă pe 
episcop şi s-au alăturat procesiunii şi rugilor. De la Sfânta Maria, s-au 
îndreptat spre mănăstirea Santa Clara, traversând piaţa Born. Cu 
toată tămâia preoţilor, la Santa Clara i-a copleşit duhoarea de carne 
arsă; o droaie au renunţat la rugăciuni şi s-au pus pe plâns. În dreptul 
arcadelor de la Sant Daniel, au luat-o la stânga, spre portalul Nou şi 
mănăstirea Sant Pere de les Puelles; au ocolit câte un hoit şi s-au ferit 
să-i privească pe ciumaţii care îşi aşteptau moartea pe la colţuri ori în 
faţa porţilor cu cruci albe, care n-aveau să se mai deschidă niciodată 
în faţa lor. „Sfântă Fecioară, a exclamat în sinea lui Arnau, cu 
coşciugul pe umeri, de ce atâta nenorocire?” De la Sant Pere s-au 
îndreptat, rugându-se, spre portalul Santa Anna, unde au dat iar colţul 
spre stânga, mergând spre mare, până în mahalaua Forn dels Arcs, 
apoi s-au dus iar la catedrală. 

Norodul a început să se îndoiască de puterea Bisericii şi a 
stăpânirii; oamenii se rugau până la istovire, dar ravagiile ciumei nu 
se opreau. 

— Se zice că a venit sfârşitul lumii, s-a plâns într-o zi Arnau, intrând 
în casă. Toată Barcelona şi-a pierdut minţile. Flagelanţi, aşa îşi spun. 


Maria era cu spatele la el. Arnau s-a aşezat, aşteptând ca nevasta să-l 
descalţe, şi i-a dat înainte: Merg pe străzi cu sutele, dezbrăcaţi până la 
brâu, şi strigă că vine Judecata de Apoi, îşi mărturisesc păcatele în 
cele patru vânturi, îşi biciuiesc spatele. Unii îl au numai carne vie, dar 
îi tot dau înainte. Arnau a mângâiat-o în creştetul capului pe Maria, 
îngenuncheată în faţa lui. Ardea. Ce...? 

A căutat bărbia nevestei cu mâna. Nu era cu putinţă. Nu ea. Maria 
şi-a ridicat spre el ochii sticloşi. Asuda şi avea faţa îmbujorată. Arnau 
a încercat să-i înalțe capul, ca să-i vadă gâtul, dar ea a făcut un semn 
de durere. 

— Nu tu! a strigat Arnau. 

În genunchi, cu mâinile pe opincile lui, Maria l-a pironit cu privirea, 
iar lacrimile au început să-i curgă pe obraji. 

— Doamne Dumnezeule, nu tu. Doamne! 

A îngenuncheat lângă ea. 

— Pleacă, Arnau, a îngăimat Maria. Nu sta lângă mine. 

A încercat s-o ia în braţe, dar, când a luat-o de umeri, chipul Mariei 
s-a schimonosit iar de durere. 

— Vino, i-a zis, ridicând-o cât de uşor putea. Suspinând, Maria l-a 
rugat iar să plece. Cum să te las? Eşti tot ce am! Ce m-aş face fără 
tine? Unii se tămăduiesc, Maria. Şi tu ai să te vindeci. Tu ai să te 
tămăduieşti. Încercând s-o liniştească, a dus-o în pat şi a întins-o 
acolo. Astfel i-a putut vedea gâtul, pe care şi l-a amintit frumos şi care 
acum începea să se înnegrească. Un doctor! a ţipat, deschizând 
fereastra ce dădea în balcon. 

N-a părut să-l audă nici ţipenie de om. Dar noaptea, când bubele 
au început să acopere gâtul Mariei, cineva le-a făcut o cruce de var pe 
poarta casei. 

Arnau n-a putut pune pe fruntea Mariei decât cârpe muiate în apă 
rece. Intinsă pe pat, femeia dârdâia. Nu se putea mişca decât în dureri 
cumplite, iar vaietele ei surde îl îngrozeau pe Arnau. Avea privirea 
pierdută în tavan. El a văzut cum îi creşteau bubele de pe gât şi pielea 
i se înnegrea. „Te iubesc, Maria. De câte ori am vrut să-ţi spun?” A 
luat-o de mână, a îngenuncheat lângă pat. Şi a stat aşa toată 
noaptea, ţinându-şi soţia de mână, dârdâind şi asudând lângă ea, 
implorând Cerul la fiece spasm al Mariei. 


A învelit-o în cel mai bun cearşaf al lor şi a aşteptat trecerea 
căruţei cu morţi. N-avea s-o lase în uliţă. Chiar el avea să le-o 
încredinţeze. Zis şi făcut. Când a auzit copitele istovite ale calului, a 
luat leşul Mariei şi l-a dus în uliţă. 

— Rămas-bun, i-a bâiguit, sărutând-o pe frunte. 

Cei doi bărbaţi, cu mănuşi şi feţele acoperite cu bucăţi de pânză 
groasă, au văzut uluiţi cum Arnau descoperea faţa Mariei, şi o săruta. 


Nimeni nu voia să se apropie de ciumaţi, nici măcar cei care îi 
iubiseră, iar acum îi părăseau pe uliţă ori, cel mult, îi chemau pe ei să- 
i ia din paturile unde-şi aflaseră moartea. Arnau şi-a încredinţat soaţa 
bărbaţilor care, impresionați, au încercat s-o pună cu grijă peste 
celelalte vreo zece hoituri. 

Cu lacrimi în ochi, Arnau a privit cum se pierdea căruţa pe ulițele 
Barcelonei. El avea să fie următorul: a intrat în casă şi s-a aşezat în 
aşteptarea morţii, dornic s-o regăsească pe Maria. Trei zile în şir a 
aşteptat sosirea ciumei, pipăindu-şi neîncetat gâtul doar o da de 
umflătura care nu mai venea. Bubele nu s-au ivit, iar Arnau s-a 
convins până la urmă că, de data asta, Domnul Dumnezeu nu-l chema 
alături de soaţa lui. 

Arnau s-a dus pe plajă, păşind peste valurile ce se apropiau de 
cetatea blestemată; a hoinărit prin Barcelona, străin de mizerie, 
bolnavi şi suspinele care se auzeau prin ferestre. Ceva l-a dus din nou 
la Sfânta Maria. Lucrările fuseseră curmate, schelele erau pustii, 
pietrele aşteptau pe jos ca meşterii să le şlefuiască, dar oamenii tot 
veneau la biserică. A intrat. Credincioşii adunaţi în jurul marelui altar 
neterminat, în picioare ori în genunchi, se rugau. Cu toate că biserica 
n-avea încă acoperiş, deasupra şi în jurul absidelor care tocmai se 
durau, totul mirosea a tămâie aprinsă ca să acopere duhoarea morţii, 
care plutea peste tot. Când s-a apropiat de Fecioară, un preot s-a 
adresat enoriaşilor din marele altar. 

— Să ştiţi, le-a lămurit, că Sfântul Părinte, papa Clement al VI-lea, a 
emis o bulă prin care îi scuteşte de vină pe evrei, neconsiderându-i 
vinovaţi de molimă. Boleşniţa e doar un necaz cu care Dumnezeu îi 
pedepseşte pe creştini. O şoaptă dezaprobatoare s-a ridicat printre 
credincioşi. Rugaţi-vă, a urmat preotul, încredinţaţi-vă Domnului. 

Mulţi au plecat din Sfânta Maria, vorbind în gura mare. 

Arnau n-a dat atenţie propovăduielii şi s-a îndreptat spre Capela 
Preasfântului Mântuitor. Evreii? Ce-aveau de-a face evreii cu ciuma? 
Micuța Fecioară îl aştepta la locul ei dintotdeauna. Lumânările aprinse 
de bastaixos o înconjurau ca şi înainte. Cine să le fi aprins? Şi totuşi, 
Arnau abia de-şi zărea mama; un nor gros de tămâie urca în jurul lui. 
N-a desluşit-o surâzând. A vrut să se roage, dar n-a putut. „De ce-ai 
îngăduit aşa ceva, mamă?” Lacrimile au început să-i curgă iar pe 
obraji când şi-a adus aminte de Maria şi de suferinţa ei, de trupul ei 
lăsat în voia durerii, şi de bubele care o omorâseră. Fusese o osândă, 
dar el o merita, căci păcătuise, nefiindu-i credincios, laolaltă cu Aledis. 

Acolo, în faţa Fecioarei, s-a juruit că nicicând nu se va mai lăsa 
pradă desfrânării. li era dator Mariei cu acel fapt. 


— Ai păţit ceva, fiule? a auzit că era întrebat. Arnau s-a întors şi a 
dat nas în nas cu preotul care în urmă cu câteva clipe se adresase 


enoriaşilor. Bună, Arnau, l-a salutat, dându-şi seama că era unul dintre 
acei bastaixos care se închinau Sfintei Maria. Ai păţit ceva? a repetat. 

— Maria. 

Preotul a dat din cap, încuviinţând. 

— Să ne rugăm pentru ea, l-a îndemnat. 

— Nu, părinte, a spus Arnau, încă nu. 

— Numai la Dumnezeu vei găsi alinare, Arnau. 

Alinare? Cum să-şi afle mângâierea în nimic? Arnau a încercat să-şi 
vadă Fecioara, dar fumul l-a împiedicat din nou. 

— Să ne rugăm, a stăruit preotul. 

— Ce înseamnă istoria asta cu evreii? l-a oprit Arnau, dând să 
scape. 

— Toată Europa crede că de la evrei ne vine ciuma. Arnau l-a 
iscodit din priviri. Zice-se că în castelul Chillon din Geneva niscai evrei 
au dezvăluit că ciuma a întins-o un evreu din Savoy, care otrăvea 
puţurile, folosindu-se de o licoare preparată de rabini. 

— Şi-i de netăgăduit? a întrebat Arnau. 

— Nu. Papa i-a absolvit, dar lumea caută vinovaţi. Acum ne rugăm? 

— Roagă-te Sfinţia Ta, părinte, pentru mine. 

Arnau a plecat de la Sfânta Maria. In piaţă l-au înconjurat vreo 
douăzeci de flagelanţi. „Căieşte-te!” strigau, biciuindu-şi spatele fără 
preget. „Vine sfârşitul lumii!” strigau alţii, scuipându-i vorbele în 
obraz. Arnau a văzut sângele care le curgea şuvoi pe carnea vie de pe 
spate, cobora pe picioarele goale pornind de la şoldurile înconjurate 
cu cilicii. Le-a privit feţele şi ochii ieşiţi din orbite. A luat-o la goană 
spre uliţa Montcada, până când strigătele nu li s-au mai auzit. Acolo se 
înstăpânise tăcerea, dar era ceva. Porţile! Puţine dintre portalurile pe 
unde se intra în palatele din uliţa Montcada aveau crucea albă ce 
stigmatiza cele mai multe porţi din cetate. Arnau s-a trezit în faţa 
palatului locuit de familia Puig. Nici aici nu era vreo cruce albă; 
ferestrele erau închise şi în edificiu nu părea să mişte ceva. Şi-a dorit 
ca boala să fi dat de ei acolo unde stăteau ascunşi, iar ei să sufere 
aidoma Mariei. Arnau a fugit de acolo mai iute decât când voise să 
scape de flagelanţi. 

Când a ajuns la răscrucea uliţelor Montcada şi Carders, a întâlnit 
iar prostimea înfrigurată, de astă dată înarmată cu bâte, spade şi 
arbalete. 

„Sunt bolânzi la minte”, s-a învoit în sinea lui, depărtându-se de 
norodul care trecea. La nimic nu slujiseră propovăduielile din toate 
bisericile cetăţii. Bula lui Clement al Vl-lea nu liniştise sufletele 
norodului care voia să-şi descarce mânia. „Să mergem în cartierul 
evreiesc!” i-a auzit urlând. „Ereticilor! Ucigaşilor! Căiţi-vă!” Erau acolo 
şi flagelanţii, care îşi pedepseau neostoit spatele, stropind cu sânge şi 
aţâţându-i pe toţi cei din jurul lor. 


Arnau s-a aşezat în urma cetei, alături de cei care o urmau în 
tăcere, printre care a putut vedea şi câţiva ciumaţi. Toată Barcelona 
s-a scurs spre cartierul evreiesc, înconjurând din toate laturile 
mahalaua pe jumătate apărată de ziduri. Unii s-au dus la 
miazănoapte, lângă palatul episcopal; alţii la apus, în faţa vechilor 
ziduri romane ale cetăţii; alţii pe uliţa Bisbe, vecina de la răsărit a 
mahalalei evreieşti, iar cei mai mulţi, printre ei şi ceata pe care o 
urma Arnau, la miazăzi, pe strada Bogueria, faţă în faţă cu Castell 
Nou, pe unde se intra în mahala. Urletele erau asurzitoare. Norodul 
cerea răzbunare, deşi pe moment se mărginea doar să strige în faţa 
uşilor, vădindu-şi bâtele şi arbaletele. 

Arnau şi-a găsit loc în îmbulzeala de pe treptele bisericii Sant 
Jaume, chiar cea de unde fuseseră alungaţi el şi Joanet în urmă cu 
multă vreme, când o căutau pe Fecioara căreia să-i spună mamă. 
Sant Jaume se înălța chiar în faţa zidului de miazăzi al mahalalei 
evreieşti şi de acolo, pe deasupra mulţimii, Arnau a putut vedea tot ce 
se petrecea. Garnizoana alcătuită din soldaţii regelui, în frunte cu 
domnul veguer, era gata să apere cartierul evreiesc. Inainte de a 
ataca, un grup de cetăţeni s-a apropiat ca să poarte discuţii cu 
domnul veguer, lângă poarta întredeschisă a mahalalei, în vederea 
retragerii trupelor dinăuntrul ei; flagelanţii urlau şi dansau în jurul 
cetei lor, iar gloata îi tot ameninţa pe evrei, pe care nici măcar nu-i 
vedea. 

— Nu se vor retrage, a auzit Arnau că susţinea o muiere. 

— Evreii sunt ai regelui, nu depind decât de rege, a adăugat 
altcineva. Dacă evreii mor, regele va pierde toate dările pe care le ia 
de la ei... 

— ... Şi toate creditele pe care le cere de la acei zarafi. 

— Nu numai asta, s-a băgat în vorbă şi al treilea; dacă luăm cu 
asalt cartierul evreiesc, regele îşi va pierde chiar şi mobilele pe care le 
lasă evreii, lui şi Curţii, când vine la Barcelona. 

— Nobilii vor trebui să doarmă pe jos, s-a auzit cum striga cineva 
printre hohote de râs. 

Arnau nu şi-a putut reţine un zâmbet. 

— Domnul veguerva apăra foloasele regelui, a lămurit femeia. 

Aşa a şi fost. Domnul veguer n-a dat înapoi şi, când au luat sfârşit 
târguielile, s-a închis în graba mare în cartierul evreiesc. Acela era 
semnul pe care îl aştepta prostimea şi, înainte de a se închide poarta, 
cei mai apropiaţi de ziduri s-au năpustit asupra ei, aruncând o ploaie 
de bâte, săgeți şi pietre peste zidurile mahalalei evreieşti. Asaltul 
începuse. 

Arnau a desluşit cum o mulţime de oameni orbiţi de ură se 
năpustea fără rânduială şi fără noimă asupra porţilor şi zidurilor din 
ghetou. Nu-i călăuzea nimeni; singurele ce aduceau cumva cu 


rânduiala erau ţipetele flagelanţilor, care se torturau fără preget la 
picioarele zidurilor, aţâţându-i pe cetăţeni să urce şi să-i asasineze pe 
eretici. Sumedenie au murit sub spadele oştenilor regelui, de cum au 
ajuns sus pe ziduri, dar cartierul evreiesc era asaltat din toate laturile 
şi o droaie reuşiseră să treacă de oşteni, şi să-şi măsoare forţele corp 
la corp cu evreii. 

Arnau a rămas pe trepte la Sant Jaume vreo două ceasuri. 
Strigătele războinice i-au amintit de zilele când fusese oştean, de 
Bellaguarda şi Castell-Rossell6. Feţele celor care cădeau s-au 
amestecat cu chipurile celor pe care cândva îi ucisese; mirosul de 
sânge l-a dus cu gândul la Rosellón, la minciuna care îl mânase la acel 
război absurd, la Aledis şi Maria, şi a coborât scara de unde privise 
măcelul. 

S-a dus spre mare, cu gândul la Maria şi la tot ce îl făcuse să-şi 
caute refugiu în război. Dar gândurile i-au fost sfâşiate fulgerător. Era 
în dreptul lui Castell de Regomir, bastionul vechiului zid roman, când 
nişte ţipete ce veneau de foarte aproape l-au silit să se trezească la 
realitate. 

— Ereticilor! 

— Ucigaşilor! 

A dat nas în nas cu vreo douăzeci de oameni care, înarmaţi cu bâte 
şi cuțite, ocupau întreaga uliţă, strigând la alţii care pesemne se 
rezemau de faţada uneia dintre case. De ce nu se mărgineau să-şi 
plângă morţii? N-a stat în loc, pregătindu-se să treacă prin ceata de 
furioşi, ca să-şi vadă de drum. Pe când îşi croia loc printre ei, 
înghiontindu-i, Arnau a întors o clipă ochii la cei din jur: în uşa unei 
case, un rob arap, însângerat, încerca să acopere cu trupul trei copii 
îmbrăcaţi în negru, cu emblema galbenă pe piept. Fulgerător, s-a pus 
între arap şi atacatori. S-a lăsat tăcerea şi copiii şi-au iţit obrăjoarele 
înspăimântate. Arnau s-a uitat la ei; îi părea rău că nu-i făcuse copii 
Mariei. O piatră a zburat spre unul dintre acele căpşoare şi l-a atins pe 
Arnau. Arapul i s-a aşezat în drum; piatra l-a izbit în pântec şi l-a făcut 
să se îndoaie de durere. Feţişoara a privit drept la Arnau. Femeia lui 
se dădea în vânt după copii: nici că-i păsa dacă erau creştini, arapi ori 
evrei. Îi urmărea cu privirea pe plajă, pe uliţe. Ochii ei îi urmăreau, 
apoi se întorceau la el. 

— Dă-te mai încolo! Pleacă de aici, a auzit Arnau în spatele lui. 

S-a uitat la ochişorii îngroziţi. 

— Ce vreţi să le faceţi copiilor? a întrebat. 

Câţiva bărbaţi înarmaţi cu cuțite l-au înfruntat. 

— Sunt evrei, i-au răspuns într-un glas. 

— Şi vreţi să-i căsăpiţi doar pentru aşa ceva? Nu vă ajung părinţii 
lor? 

— Au otrăvit puţurile, a răspuns cineva. L-au ucis pe Isus. Omoară 


copii creştini pentru riturile lor eretice. Da, le smulg inimile. Fură ostii 
sfinte. _ 

Arnau nu-i asculta. Incă mai duhnea a sânge din cartierul evreiesc 
şi Castell-Rossell6. L-a prins de braţ pe bărbatul cel mai aproape de el, 
l-a plesnit peste obraz şi, punând mâna pe cuţit, i-a înfruntat pe 
ceilalţi. 

— Nimeni n-are să facă rău unor copii! 

Atacatorii au văzut cum Arnau punea mâna pe cuţit, cum îl rotea în 
faţa lor, cum îi privea. 

— Nimeni n-are să facă rău unor copii, a repetat. Duceţi-vă să 
luptaţi în cartierul evreiesc, cu soldaţii, cu bărbaţii. 

— Au să te bată, Domnia Ta, a auzit cum îi atrăgea arapul luarea- 
aminte, acum dindărătul lui. 

— Ereticule! i-au strigat cei din ceată. 

— Jidov ce eşti! 

Fusese învăţat să atace primul, să-l prindă neatent pe vrăjmaş, să 
nu îngăduie adversarului să se ridice, să-l înspăimânte. Arnau s-a 
aruncat înainte, băgând cuțitul în cei mai apropiaţi, la strigătul: „Sant 
Jordi!” A înfipt pumnalul în pântecele primului şi s-a întors, silindu-i pe 
cei care se năpusteau asupra lui să dea înapoi. Pumnalul a spintecat 
pieptul câtorva dintre ei. De jos, unul dintre atacatori i-a băgat 
jungherul în gambă. Arnau l-a privit, l-a apucat de păr, i-a dat capul pe 
spate, i-a hăcuit gâtul. Sângele a început să curgă şuvoi. Trei bărbaţi 
zăceau în ţărână, ceilalţi au dat să fugă. „Fugi când eşti în 
inferioritate”, fusese povăţuit. Arnau s-a prefăcut că voia să se 
năpustească iar asupra lor, iar lumea a fugit buluc de el. Cu mâna 
stângă, neprivind înapoi, l-a îndemnat pe arap să se apropie şi, când a 
simţit că puştii tremurau la picioarele lui, a pornit spre mare cu 
spatele, nepierzându-i din ochi pe atacatori. 

— Sunteţi aşteptaţi în cartierul evreiesc, le-a strigat adversarilor, 
tot împingându-i pe copii. 

Au ajuns la vechiul portal al Castell de Regomir şi au luat-o la 
goană. Fără multe lămuriri, Arnau nu le-a dat voie copiilor să plece 
spre cartierul evreiesc. 

Unde putea ascunde nişte copii? l-a călăuzit la Sfânta Maria şi s-a 
oprit brusc în loc în faţa marii intrări. Din locul unde stăteau se zărea, 
prin şantierul neterminat, interiorul bisericii. 

— Nu, doar nu vrei să duci copiii într-o biserică creştină? l-a 
întrebat robul, care gâfâia. 

— Nu, a răspuns Arnau. Dar vreau să-i duc foarte aproape de ea. 

— De ce nu ne-ai lăsat să mergem acasă? l-a iscodit fetiţa, vădit 
cea mai mare dintre cei trei, care făcuse faţă cel mai bine alergăturii. 

Arnau şi-a pipăit gamba. Sângele îi curgea şuvoi. 

— Casele voastre sunt luate cu asalt, i-a răspuns. Spun că sunteţi 


vinovaţi de ciumă. Că aţi otrăvit puţurile. Nimeni n-a mai zis nimic. Îmi 
pare rău, a adăugat Arnau. 

Robul musulman a fost primul care a ripostat: 

— Nu putem rămâne aici, a zis, silindu-l pe Arnau să nu-şi mai 
privească rana. Fă Domnia Ta ce crezi mai nimerit, dar ascunde-i pe 
copii. 

— Şi tu? l-a iscodit Arnau. 

— Trebuie să aflu ce s-a întâmplat cu ai lor. Cum i-aş putea găsi? 

— N-ai să poţi, i-a răspuns Arnau, gândindu-se că în clipa aceea nu- 
i putea trăda drumul din cimitirul roman. Te găsesc eu. Du-te la 
miezul nopţii pe plajă, în faţa noii pescării. Robul a încuviinţat; când să 
se despartă, Arnau a adăugat: Dacă nu vii în următoarele trei nopţi, 
am să cred că ai murit. 

Musulmanul a încuviinţat iar, privindu-l cu ochi mari şi negri. 

— Mulţumesc, i-a răspuns Arnau, înainte de a goni spre cartierul 
evreiesc. 

Cel mai mic dintre copii a încercat să-l urmeze pe arap, dar Arnau 
l-a apucat de umeri. 


În prima noapte, musulmanul n-a venit pe plajă. Arnau l-a aşteptat 
mai bine de un ceas după miezul nopţii; asculta vuietul îndepărtat al 
luptelor din cartierul evreiesc, privind noaptea, roşie de atâtea 
incendii. Cât a stat şi-a adăstat, a putut să se gândească la pătărania 
din acele zile nebune. Ascunsese trei copii de evrei în vechiul cimitir 
roman, sub marele altar din Sfânta Maria, chiar sub Fecioară. Intrarea 
în cimitir, pe care cândva o aflaseră el şi Joanet, era la fel ca ultima 
oară când fuseseră acolo. Încă nu se durase scara uşii din Born şi 
putuse să intre uşor pe sub podeaua din lemn; totuşi, gardienii care 
păzeau templul şi care îi dăduseră ocol pe uliţă aproape un ceas îi 
făcuseră să aştepte pe vine şi în tăcere clipa în care să se pitească 
sub podiu. 

Copiii îl urmaseră fără să crâcnească, până când, după ce se 
sfârşise tunelul din beznă, Arnau le lămurise unde erau şi le ceruse să 
nu atingă nimic, dacă nu voiau să aibă surprize neplăcute. Cei trei se 
puseseră cu deznădejde pe plâns, iar el nu ştiuse ce să facă în faţa 
suspinelor lor. Negreşit că Maria ar fi putut să-i liniştească. 

— Nu-s decât morţi, le-a zis, şi nu de ciumă. Ce vreţi: să staţi aici 
vii cu morţii ori afară ucişi? Plânsetele au încetat. Mă duc să caut o 
lumânare, apă şi ceva de-ale gurii. Da? Da? a repetat în faţa tăcerii 
lor. 

— Să vedem, mi-am pus viaţa în joc pentru voi, şi încă mi-o mai 
pun, dacă se află că am ascuns trei copii evrei sub biserica Sfânta 
Maria. Nu vreau s-o mai fac, dacă la întoarcere veţi fi dispărut. Ce 
spuneţi? O să mă aşteptaţi aici ori vreţi să ieşiţi iar în uliţă? 


— O să adăstăm, a răspuns fetiţa, cu hotărâre. 

Pe Arnau l-a primit casa pustie. S-a spălat şi a încercat să-şi 
doftoricească piciorul. Şi-a bandajat rana. A umplut cu apă vechiul 
burduf, a luat un opaiţ şi ulei ca să-l umple, o pâine mare şi uscată, 
carne sărată, şi s-a întors şchiopătând la Sfânta Maria. 

Copiii nu se mişcaseră din capătul tunelului, unde îi lăsase. Arnau a 
aprins opaițul şi a desluşit trei căpriori înspăimântați, care n-au 
răspuns nici măcar la zâmbetul cu care a încercat să-i liniştească. 
Fetiţa îi ţinea îmbrăţişaţi pe ceilalţi doi. Toţi trei erau bruneţi, cu plete 
lungi şi curate, sănătoşi, cu dinţii albi ca neaua, şi frumoşi, cu 
precădere fetiţa. 

— Sunteţi fraţi? i s-a năzărit lui Arnau să-i întrebe. 

— Noi suntem fraţi, a răspuns din nou fata, arătându-l pe cel mai 
mic. El e un vecin. 

— Ei bine, cred că după tot ce s-a întâmplat şi înainte de tot ce ne 
mai aşteaptă de făcut, ar trebui să ne cunoaştem. Pe mine mă 
cheamă Arnau. 

Fetiţa a făcut onorurile: pe ea o chema Raquel, pe fratele ei Jucef şi 
pe vecinul lor Saul. Arnau le-a tot pus întrebări la lumina opaiţului, iar 
copiii au tot aruncat priviri fugare spre cimitir. Aveau treisprezece, 
şase şi unsprezece ani. Se născuseră la Barcelona şi locuiau cu părinţii 
în cartierul evreiesc, unde tocmai se întorceau când îi atacaseră 
sălbaticii de care îi scăpase Arnau. Robul, căruia îi spuneau 
întotdeauna Sahat, era al părinţilor lui Raquel şi Jucef, şi, dacă 
făgăduise să vină pe plajă, avea s-o facă nesmintit; niciodată nu-i 
lăsase de izbelişte. 

— Bine, a rostit Arnau după lămuriri, cred că merită să aruncăm o 
privire acolo. E mult de când, cam de când aveam vârsta voastră, n- 
am mai fost acolo, deşi nu cred că s-a schimbat ceva. Numai el a râs. 
In genunchi, s-a dus în buricul peşterii, luminat din interior. Copiii au 
rămas pe vine unde erau, privind îngroziţi mormintele deschise şi 
scheletele. Nu mi-a dat nimic mai bun prin minte, s-a dezvinovăţit, 
văzându-i înspăimântați. Mai mult ca sigur că aici nimeni n-are să 
poată da de noi, aşa că putem aştepta aici să se liniştească... 

— Şi ce-o să fie dacă ne omoară părinţii? i-a tăiat vorba Raquel. 

— Nu te mai gândi la aşa ceva. Neîndoios că n-au să păţească 
nimic. Uite, veniţi aici! E un loc fără morminte, îndestulător de mare 
ca să încăpem cu toţii. Haideţi! a trebuit să stăruie, grăbindu-i cu 
mâinile. 

La sfârşit a izbutit şi toţi patru s-au strâns într-un loc micuţ, pe 
pământ, neatingând niciun mormânt. Vechiul cimitir roman era 
neschimbat de când îl văzuse Arnau, cu mormintele stranii de 
teracotă în formă de piramide alungite şi amforele mari cu leşuri în 
ele. Arnau a pus opaițul pe una dintre ele, şi le-a întins burduful, 


pâinea şi carnea sărată. Cei trei au băut cu lăcomie, dar din merinde 
n-au luat decât pâinea. 

— Nu-i kosher, s-a dezvinovăţit Raquel, arătând carnea sărată. 

— Kosher? 

Raquel l-a dumirit ce însemna kosher şi ce rituri trebuiau să 
împlinească membrii comunităţii evreieşti ca să se poată atinge de 
carne, apoi au sporovăit neîncetat până ce copiii au adormit în poalele 
fetiţei. Atunci, şopocăind ca să nu-i trezească, fetiţa l-a întrebat: 

— Tu nu crezi ce spun ei? 

— Cum adică? 

— Că am fi otrăvit puțuri. 

Arnau a zăbovit câteva clipe înainte de a răspunde. 

— S-a săvârşit vreun evreu din pricina ciumei? a întrebat. 

— Sumedenie. 

— Atunci nu, a zis el. Nu cred. 

Când Raquel a aţipit, Arnau s-a târât prin tunel şi s-a dus pe plajă. 


Asediul mahalalei evreieşti a durat două zile, în care firavele forţe 
ale regelui, ce se alăturaseră membrilor comunităţii evreieşti, au 
încercat să apere cartierul evreiesc de asalturile neîntrerupte ale 
norodului înnebunit şi înflăcărat care, în numele creştinătăţii, arbora 
flamura prădăciunii şi morţii. Până la urmă, regele a trimis trupe 
îndestulătoare şi totul a început să revină la ceea ce era firesc. 

In a treia noapte, Sahat, care se bătuse alături de stăpânii lui, a 
fugit să-l întâlnească pe Arnau pe plaja cetăţii, în faţa pescăriei, aşa 
cum erau înţeleşi. 

— Sahat! a auzit în beznă. 

— Ce faci aici? a iscodit-o robul pe Raquel, care i s-a aruncat în 
braţe. 

— Creştinul e foarte bolnav. 

— N-o fi...? 

— Nu, i-a spus fata, nu-i ciumă. N-are bube. Piciorul. Rana are o 
infecție şi are fierbințeală. Nu poate să meargă. 

— Şi ceilalți? a întrebat robul. 

— Bine, şi...? 

— Vă aşteaptă pe toţi. 

Raquel l-a îndrumat pe arap spre podiu de la poarta Born a Sfintei 
Maria. 

— Aici? a întrebat robul, când fetiţa a intrat sub podiu. 

— Taci, i-a răspuns. Vino după mine. 

Amândoi au lunecat prin tunel până la cimitirul roman. Toţi au 
trebuit să dea ajutor la scoaterea lui Arnau de acolo; târându-se 
înapoi, Sahat l-a tras de mâini, iar copiii l-au împins de picioare. Arnau 
îşi pierduse cunoştinţa. Toţi cinci, Arnau pe umerii robului, iar copiii 


travestiţi în creştini cu veşmintele aduse de Sahat, au luat-o spre 
cartierul evreiesc, încercând să se ascundă în beznă. Când au ajuns la 
porţile ei, păzite de un pluton masiv de oşteni de-ai regelui, Sahat i-a 
lămurit ofițerului de strajă cine erau în realitate copiii şi de ce nu 
purtau emblema galbenă. Cât despre Arnau, da, era un creştin cu 
febră, care avea nevoie de îngrijiri medicale, aşa cum ofiţerul putea 
vedea, iar acela l-a lăsat să intre, deşi s-a depărtat de îndată, ca nu 
cumva Arnau să fie ciumat. Dar ceea ce le-a deschis într-adevăr 
poarta mahalalei evreieşti a fost punga generoasă pe care robul a 
lăsat-o să cadă în mâinile ofițerului regal, pe când îi vorbea. 


Capitolul 32 

„Nimeni n-o să le facă niciun rău copiilor. Tată, unde eşti? De ce, 
tată? E grâu în palat. Te iubesc, Maria.” Când Arnau delira, Sahat îi 
alunga din odaie pe Raquel şi pe Jucef, şi trimitea după Hasdai, tatăl 
lor, ca să-l ţină pe creştin, în caz că ar fi început să se bată cu oştenii 
la Rosellón, şi i s-ar fi redeschis rana de la picior. Stăpânul şi robul îl 
vegheau de la picioarele patului, iar o roabă îi punea cârpe reci pe 
frunte. Trecuse o săptămână de când Arnau primea cele mai bune 
îngrijiri ale medicilor evrei, însoţite de atenţia neîntreruptă a familiei 
Crescas şi a robilor ei, cu precădere lui Sahat, care îl veghea zi şi 
noapte. 

— Rana n-are prea mare însemnătate, au prognosticat medicii, dar 
infecția s-a întins în tot trupul. 

— Are să trăiască? a întrebat Hasdai. 

— E viguros, s-au mărginit să răspundă medicii, înainte de plecare. 

— E grâu în palat! a strigat din nou Arnau, asudând din pricina 
febrei, după câteva minute. 

— Dacă nu era el, a spus Sahat, am fi morţi cu toţii. 

— Ştiu, a răspuns Hasdai, în picioare lângă el. 

— De ce-o fi făcut-o? Doar e creştin. 

— E om bun. 

Noaptea, când Arnau se odihnea şi casa se potolea, Sahat se 
îndrepta către Mecca, îngenunchea şi se ruga pentru creştin. In cursul 
zilei, îl silea răbduriu să bea apă şi să înghită licorile pregătite de 
medici. Raquel şi Jucef se iţeau adeseori în uşa odăii, iar Sahat le 
îngăduia să intre, dacă Arnau nu delira. 

— E un războinic, a obiectat odată Jucef, cu ochii cât strachina. 

— Sigur că a fost, a răspuns Sahat. 

— A zis că e bastaix, l-a îndreptat Raquel. 

— În cimitir ne-a istorisit că-i războinic. Poate-i un bastaix 
războinic. 

— A povestit aşa, ca să taci tu odată. 

— Pun rămăşag că-i bastaix, s-a băgat în vorbă Hasdai. După câte 
zice. 

— E războinic, a stăruit fiul cel mic. 

— Nu ştiu, Jucef. Robul i-a ciufulit părul ca pana corbului. De ce n- 
aşteptăm să se tămăduiască şi să ne spună singur? 

— O să se tămăduiască? 

— Negreşit. Unde ai mai văzut tu războinic care să moară dintr-o 
rană la picior? 

După ce au ieşit copiii, Sahat s-a apropiat de Arnau şi i-a atins 
fruntea, care tot mai ardea. „Nu numai ei îţi datorează viaţa, creştine. 
De ce-ai făcut-o? Ce te-a mânat să-ţi pui viaţa în primejdie pentru un 
rob şi trei copii evrei? Trăieşte! Trebuie să trăieşti. Vreau să-ți 


vorbesc, să-ţi mulţumesc. Hasdai e putred de avut şi are să te 
răsplătească, sigur o s-o facă.” j 

Câteva zile mai târziu, Arnau a început să-şi vină în fire. Intr-o bună 
dimineaţă, Sahat l-a găsit mult mai puţin fierbinte. 

— Allah, lăudat să-i fie numele, mi-a dat ascultare. 

Hasdai a surâs după ce a cercetat singur. 

— Va trăi, a îndrăznit să le făgăduiască fiilor lui. 

— O să-mi vorbească despre bătăliile unde a fost? 

— Fiule, nu cred... 

Dar Jucef a început să-l imite pe Arnau, mânuind pumnalul în faţa 
unei cete închipuite de vrăjmaşi. Chiar când să-l descăpăţâneze pe cel 
căzut, sora lui l-a luat de braţ. 

— Jucef! a strigat la el. 

Când s-au întors la bolnav, au dat de ochii deschişi ai lui Arnau. 
Jucef s-a zăpăcit. 

— Cum te simţi? l-a întrebat Hasdai. 

Arnau a dat să răspundă, dar avea gura uscată. Sahat i-a dat să 
bea apă dintr-o ulcică. 

— Bine, a izbutit să spună după ce a băut. Şi copiii? 

Jucef şi Raquel s-au apropiat de capul patului, împinşi de tatăl lor. 
Arnau a încercat un zâmbet. 

— Bună, i-a salutat. 

— Bună, i-au răspuns. 

— Şi Saul? 

— E bine, a zis Hasdai, dar acum trebuie să te odihneşti. Haideţi, 
copii! 

— Când ai să te simţi mai bine, ai să-mi povesteşti despre bătăliile 
unde ai fost? l-a întrebat Jucef înainte ca tatăl şi sora să-l scoată din 
odaie. 

Arnau a încuviinţat, încercând iar un zâmbet. 

In săptămâna care a urmat, febra a dispărut cu desăvârşire, iar 
rana a început să se închidă. Arnau şi Sahat au stat de vorbă ori de 
câte ori putea tânărul bastaix. 

— Mulţumesc, a grăit mai întâi şi mai întâi. 

— Mi-ai mai mulţumit, îţi aduci aminte? De ce, de ce mi-ai 
mulţumit? 

— Ochii băiatului, soţia mea n-ar fi îngăduit... 

— Maria? a întrebat Sahat, amintindu-şi cum delira Arnau. 

— Da, a răspuns. 

— Vrei să-i dăm de veste că eşti aici? Arnau a strâns din buze şi a 
făcut semn din cap că nu. Vrei să anunţăm pe cineva? 

Robul n-a mai stăruit, văzând cum se întuneca obrazul lui Arnau. 

— Cum s-a sfârşit asediul? l-a întrebat altă dată Arnau pe Sahat. 

— Două sute de bărbaţi şi femei şi-au pierdut viaţa. Sumedenie de 


case prădate ori arse. 

— Ce dezastru! 

— Nu chiar atât de mare, l-a îndreptat Sahat. Arnau l-a privit 
surprins. Cartierul evreiesc din Barcelona a avut noroc. Din Levant 
până în Castilia, evreii au fost căsăpiţi cu neîndurare. Peste trei sute 
de comunităţi au fost pe veci făcute una cu pământul. In Germania, 
chiar împăratul Carol al IV-lea a făgăduit să-l ierte pe orice tâlhar care 
omora un evreu ori stârpea o mahala evreiască. |ţi închipui ce-ar fi 
fost la Barcelona dacă regele vostru, în loc să apere cartierul evreiesc, 
i-ar fi iertat pe toţi cei care-ar fi ucis un evreu? Arnau a închis ochii, 
tăgăduind cu capul. La Mainz au ars pe rug şase mii de evrei, la 
Strasbourg au jertfit laolaltă alţi două mii, printre ei femei şi copii, pe 
un rug imens, aprins în cimitirul evreiesc. Două mii laolaltă... 


Copiii nu puteau intra în odaia lui Arnau decât atunci când Hasdai 
se ducea să-l viziteze pe bolnav şi avea grijă ca ei să nu-l deranjeze. 
Odată, după ce Arnau începuse să se ridice din pat şi să facă primii 
paşi, Hasdai a venit singur. Inalt şi subţire, cu păr tuciuriu şi moale, cu 
ochi pătrunzători şi nasul coroiat, evreul s-a aşezat în faţa lui. 

— Trebuie să ştii, a rostit grav, presupun că ştii deja, s-a îndreptat, 
că preoţii tăi interzic coabitarea creştinilor cu evreii. 

— Nu-ţi face griji, Hasdai; de cum am să pot umbla... 

— Nu, i-a curmat vorba evreul; nu spun că trebuie să pleci din casa 
mea. Mi-ai salvat copiii de la moarte sigură, punându-ţi viaţa în 
primejdie. Tot ce am e al tău şi am să-ţi fiu pe veci recunoscător. Poţi 
rămâne aici cât vrei. Familia mea şi cu mine ne-am simţi foarte 
onoraţi dacă ai face-o. Dar, de te hotărăşti să rămâi, vreau să-ţi spun 
că trebuie să fim foarte discreţi. Nimeni nu va afla de la ai mei, adică 
de la întreaga comunitate a evreilor, că stai la mine; dinspre noi, poţi 
fi liniştit. Tu hotărăşti, şi stărui, spunându-ţi că ne-am simţi foarte 
onoraţi şi fericiţi de-ai vrea să rămâi cu noi. Ce zici? 

— Păi, cine i-ar povesti fiului tău despre bătăliile unde am luptat? 

Hasdai a surâs şi a întins o mână pe care Arnau a strâns-o. 


Castell-Rossell6 era o fortăreață impresionantă. Micul Jucef se 
punea pe jos în faţa lui Arnau, în grădina dindărătul casei locuite de 
familia Crescas, cu picioarele sub el şi ochii cât cepele, savurând una 
după alta poveştile de război spuse de bastaix, atent la asedii, speriat 
în bătălii, zâmbitor la izbânzi. 

— Apărătorii s-au bătut cu mare curaj, îi istorisea, dar noi, oştenii 
regelui Pedro, am fost mai buni decât ei. 

Când sfârşea, Jucef stăruia să-i mai spună o dată unele poveşti. 
Arnau îi istorisea alte păţanii adevărate sau născocite. „Eu n-am 
atacat decât două castele, fusese gata să-i dezvăluie; în celelalte zile 


ale războiului am prădat şi nimicit gospodării şi recolte, numai 
smochini nu.” 

— iți plac smochinele, Jucef? l-a întrebat odată, amintindu-şi de 
trunchiurile răsucite care se înălţau în mijlocul dezastrului. 

— Ajunge, Jucef, i-a grăit tatăl, care tocmai sosise în grădină, când 
micuțul a insistat ca Arnau să-i mai istorisească o bătălie. Du-te la 
culcare. Ascultător, Jucef şi-a luat rămas-bun de la tatăl său şi de la 
Arnau. De ce l-ai întrebat pe micuţ dacă îi plac smochinele? 

— E o istorie lungă. 

Fără o vorbă, Hasdai s-a aşezat pe un scaun în faţa lui. „Spune-mi- 
o”, i-a cerut cu privirea. 

— Am stârpit tot, i-a mărturisit Arnau, după ce i-a spus pe scurt 
păţania, doar smochinii nu. Absurd, aşa-i? Am lăsat câmpurile sterpe 
şi, în buricul prăpădului fără seamăn, un smochin ne privea stingher, 
întrebându-ne ce făceam. 

Arnau a căzut pe gânduri, Hasdai n-a cutezat să-i vorbească. 

— A fost un război fără rost, a adăugat în sfârşit tânărul bastaix. 

— Un an mai târziu, a istorisit Hasdai, regele a recâştigat 
Rosell6nul. Jaime de Mallorca a îngenuncheat în faţa lui, scoţându-şi 
pălăria, şi i-a predat oastea. Poate că războiul la care ai fost să fi 
folosit pentru ca... 

— ... Să moară de foame ţăranii catalani, copiii şi sărmanii, l-a oprit 
Arnau. Se prea poate ca oastea lui Jaime să fi rămas fără provizii, dar 
pentru asta au trebuit să moară o droaie de oameni de rând, fii sigur. 
Nu suntem decât jucării în mâinile nobililor. Ei hotărăsc asupra 
treburilor noastre, nepăsându-le câtă moarte ori câtă mizerie le pot 
aduce celorlalţi. 

Hasdai a oftat. 

— De ţi-aş spune, Arnau. Noi suntem proprietatea regelui, suntem 
ai lui. 

— Eu m-am dus la război ca să-mi măsor puterile în luptă şi până la 
urmă am ars recoltele oamenilor de rând. 

Cei doi bărbaţi au căzut pe gânduri câteva clipe. 

— Foarte bine! a exclamat Arnau, spărgând tăcerea, acum ştii 
care-i povestea smochinilor. 

Hasdai s-a ridicat, l-a bătut pe Arnau pe umăr. Apoi l-a poftit în 
casă. 

— S-a făcut răcoare, i-a spus, uitându-se la cer. 


Când Jucef îi lăsa singuri, Arnau şi Raquel obişnuiau să stea de 
vorbă în grădiniţa familiei Crescas. Nu vorbeau despre război; Arnau îi 
povestea despre viaţa lui de bastaix şi despre Sfânta Maria. 

— Noi nu credem în Isus ca Mesia; Mesia încă n-a venit şi poporul 
evreu îi aşteaptă sosirea, i-a limpezit odată Raquel. 


— Zice-se că voi l-aţi răpus. 

— Nu-i adevărat! a răspuns ea, supărată. Noi am fost mereu ucişi 
şi goniţi de unde stăteam! 

— Zice-se, a stăruit Arnau, că de Paşte jertfiți un copil creştin şi-i 
mâncaţi inima, mâinile şi picioarele, împlinindu-vă astfel riturile. 

Raquel a tăgăduit cu o mişcare a capului. 

— Asta-i o prostie! Tu ştii că noi nu putem să gustăm decât carne 
kosher şi că religia noastră ne opreşte să bem sânge, aşa că oare ce- 
am putea să facem cu inima, braţele ori picioarele unui copil? Tu îi 
cunoşti pe tata şi pe tatăl lui Saul; îi crezi în stare să mănânce un 
copil? 

Arnau şi-a amintit de chipul lui Hasdai şi i-a auzit iar spusele 
înțelepte; şi-a adus aminte de prevederea şi duioşia care îi licăreau în 
ochi când îşi privea copiii. Cum să mănânce omul acela o inimă de 
copil? 

— Şi ostiile? a întrebat; zice-se că le furaţi, ca să le torturați şi să 
retrăiţi patimile lui Isus. 

Raquel a dat din mâini. 

— Noi, evreii, nu credem în transsubs... A dat din mâini, 
contrariată. Mereu se lovea de vorba aia când sporovăia cu tatăl ei! 
Transsubstanţiere, a repetat iute. 

— In ce? 

— In transsubs... tanțiere. Pentru voi, Isus al vostru e în ostie, iar 
ostia e într-adevăr trupul lui Hristos. Noi nu credem aşa ceva. Pentru 
noi, evreii, ostia voastră nu-i decât o felie de pâine. Ar fi destul de 
absurd ca noi să torturăm o felie de pâine. 

— Atunci, nimic din cele de care sunteţi învinovăţiţi nu-i adevărat? 

— Nimic. 

Arnau voia s-o creadă pe Raquel. Fata îl privea cu ochii larg 
deschişi, implorându-l să-şi alunge din minte prejudecățile din pricina 
cărora creştinii îi defăimau comunitatea şi credinţa. 

— Dar sunteţi zarafi. Asta n-o puteţi tăgădui. 

Raquel tocmai voia să-i răspundă, dar au auzit vocea tatălui ei. 

— Nu. Nu suntem zarafi, a replicat Hasdai Crescas, apropiindu-se şi 
aşezându-se lângă fiica lui; barem nu suntem aşa cum se zice. Arnau 
a amuţit, aşteptând lămuriri. Uite, până acum ceva mai puţin de un 
veac, în anul 1230, şi creştinii dădeau parale cu împrumut pentru 
camătă. Şi evreii, şi creştinii făceam la fel, dar un decret al papei 
Grigore al IX-lea a interzis creştinilor să mai împrumute bani cu 
camătă şi de atunci numai evreii şi niscaiva alte neamuri, bunăoară 
lombarzii, o mai facem. Timp de o mie două sute de ani, voi, creştinii, 
împrumutaţi parale cu camătă. Pe faţă, n-o mai faceţi de ceva mai 
puţin de o sută de ani. Hasdai a apăsat pe vorbele „pe faţă”: aşa că 
noi suntem zarafi. 


— Pe faţă? 

— Da, pe faţă. Sumedenie de creştini împrumută gologani cu 
camătă prin mijlocirea noastră. Dar vreau să te lămuresc de ce-o 
facem. In toate timpurile şi locurile, noi, evreii, am depins direct de 
rege. În decursul vremurilor, am fost alungaţi din numeroase ţări; din 
propria ţară, apoi din Egipt, mai târziu, în 1183, din Franţa, şi nu prea 
mulţi ani după aceea, în 1290, din Anglia. Comunitățile evreieşti au 
trebuit să se strămute dintr-o ţară într-alta, să-şi lase în urmă tot 
avutul şi să ceară regilor din ţările unde se duceau îngăduinţa de a se 
stabili acolo. Drept răspuns, aşa cum se petrece şi cu ai voştri, regii 
obişnuiesc să pună mâna pe comunitatea evreiască, şi ne cer bani cu 
nemiluita pentru războaiele şi cheltuielile lor. Dacă n-am obţine 
câştiguri din paralele noastre, n-am putea împlini cererile peste poate 
de mari ale regilor voştri, iar ei ne-ar desţăra din nou. 

— Dar nu Împrumutați bani doar regilor, a stăruit Arnau. 

— Nu. E de netăgăduit. Şi ştii de ce? Arnau a dat din cap că nu. 
Fiindcă regii nu înapoiază gologanii împrumutaţi; ba chiar din contră, 
cer alte împrumuturi cu toptanul pentru războaie şi cheltuieli. De 
undeva trebuie să scoatem paralele pe care să li le dăm, dacă nu să 
contribuim cu recunoştinţă, nu ca împrumut. 

— Nu puteţi să spuneţi nu? 

— Ne-ar alunga ori, şi mai rău, nu ne-ar apăra de creştini ca acum 
câteva zile. Am muri cu toţii. De astă dată, Arnau a încuviinţat în 
tăcere în faţa privirii mulţumite a lui Raquel, încântată că tatăl ei 
izbutise să-l înduplece pe bastaix. Chiar el îi văzuse pe barcelonezii 
înfuriaţi plângându-se de evrei. Oricum, gândeşte-te că împrumutăm 
gologani doar neguţătorilor creştini care vând şi cumpără. Acum 
aproape un veac, regele vostru, Jaime | Cuceritorul, a promulgat un 
usatge cum că orice înscris de comandită ori depozit efectuat de un 
evreu cuiva care nu-i neguţător e luat drept neadevărat şi închipuit de 
evreu, fapt pentru care nu se poate acţiona împotriva celor ce nu-s 
neguţători. Nu putem face înscrisuri de comandită ori depozit cuiva 
care nu-i neguţător, fiindcă nu ne-ar fi plătite niciodată. 

— Şi ce deosebire e? 

— Nespus de mare, Arnau, desăvârşită. Voi, creştinii, sunteţi 
mândri că nu daţi parale cu camătă, aşa cum porunceşte Biserica 
voastră, şi e drept că n-o faceţi barem făţiş. Dar o faceţi pe furiş. Uite, 
până când Biserica a oprit împrumuturile cu camătă între creştini, 
negoţurile au mers ca acum între evrei şi neguţători: existau creştini 
cu o droaie de bani, care împrumutau altor creştini, neguţători, şi 
cărora aceia le înapoiau capitalul şi dobânda. 

— Ce-a fost când s-a curmat împrumutul cu camătă? 

— Păi, foarte simplu. Ca întotdeauna, voi, creştinii, aţi ocolit legea 
Bisericii. Era firesc ca niciun creştin avut să nu-i dea cu împrumut 


altuia, fără câştig, cum i se cerea. Mai bine îi păstra el, fără să rişte 
nimic. Atunci, voi, creştinii, aţi născocit comandita; ai auzit vorbindu- 
se despre ea? N 

— Da, a zis Arnau. In port se vorbeşte despre o sumedenie de 
comandite când soseşte o navă cu mărfuri, dar e adevărat că n-am 
prea înţeles ce-s. 

— Păi, nimic mai simplu. Comandita e un împrumut cu camătă 
ascunsă. Un neguțător, zaraf în genere, împrumută gologani altui 
neguțător, pentru ca acela să cumpere ori să vândă o anume marfă. 
Când a încheiat negoţul, al doilea neguțător trebuie să-i înapoieze 
zarafului suma primită plus câştigurile obţinute. E tot un împrumut cu 
camătă, dar poartă alt nume: comandită. Creştinul care pune paralele 
obţine un câştig de pe urma lor, adică tocmai ce opreşte Biserica: 
obţinerea de câştiguri din bani, şi nu din trudă. Voi, creştinii, faceţi la 
fel ca acum un veac, înainte de a se fi oprit camăta, doar că sub alt 
nume. Deci, dacă noi împrumutăm parale pentru o treabă, suntem 
zarafi, dar, bunul creştin care îi împrumută prin comandită, nu-i. 

— Şi nu-i nicio deosebire? 

— Doar una: în comandite, cel ce dă gologani pune totul la bătaie, 
la fel ca şi treaba; carevasăzică, dacă neguţătorul nu înapoiază sau 
pierde marfa fiindcă, bunăoară, îl atacă piraţii în timpul călătoriei pe 
mare, cel care a pus paralele îi pierde. Asta nu s-ar întâmpla în cazul 
împrumutului, fiindcă neguţătorul tot ar fi silit să înapoieze banii şi 
camăta lor, dar în fapt e deopotrivă, fiindcă neguţătorul care şi-a 
pierdut marfa nu ne plăteşte, şi în ultimă instanţă noi, evreii, trebuie 
să ne adaptăm la practicile neguţătoreşti obişnuite: neguţătorii vor 
comandite în care să nu rişte, iar noi trebuie să le facem, fiindcă altfel 
nu obţinem câştigurile cu ajutorul cărora să-i mulţumim pe regii voştri. 
Ai priceput? 

— Noi, creştinii, nu împrumutăm cu camătă, dar rezultatul e acelaşi 
în cazul comanditelor, a comentat Arnau în sinea lui. 

— Exact. Ceea ce încerca să oprească Biserica voastră nu-i camăta 
în sine, ci obţinerea de câştiguri prin parale, şi nu prin trudă, şi asta 
ori de câte ori împrumuturile nu-s date regilor, nobililor ori cavalerilor, 
acelea fiind ceea ce numim împrumuturi ieftine, deoarece un creştin 
le împrumuta bani cu camătă regilor, nobililor ori cavalerilor; Biserica 
presupune că împrumutul e menit războiului şi consideră valabilă 
camăta. 

— Dar pe aceea o practică doar zarafii creştini, a amintit Arnau. Nu 
toţi creştinii pot fi judecaţi după ceea ce fac. 

— Nu te amăgi, Arnau, i-a atras luarea-aminte Hasdai, zâmbind şi 
dând din mâini. Zarafii primesc în depozit paralele creştinilor şi cu 
aceşti gologani fac înţelegeri pentru comandite, ale căror câştiguri 
trebuie să le plătească apoi creştinilor care le-au încredinţat paralele 


lor. Zarafii ies în faţă, dar banii sunt ai creştinilor, ai tuturor celor care 
li-i încredinţează în băncile lor. Arnau, ceva nu va fi nicicând altfel în 
istorie: cel cu parale vrea mai multe; banii lor nu-s nicicând pe 
degeaba. Dacă n-o fac episcopii, de ce-ar face-o enoriaşii? Imprumut 
ori comandită, oricum s-ar numi, oamenii nu dau nimic pe daiboj; cu 
toate acestea, singurii zarafi suntem noi. 

Tot sporovăind, seara a lunecat în noapte, noaptea mediteraneană, 
calmă şi înstelată. O vreme, cei trei au tăcut, bucurându-se de pacea 
şi liniştea micuţei grădini dindărătul casei lui Hasdai Crescas. Până la 
urmă, i-au chemat la cină şi pentru întâia oară de când stătea printre 
evrei, Arnau i-a considerat egalii lui, de altă credinţă, dar buni, 
deopotrivă de buni şi miloşi ca şi cei mai evlavioşi creştini. In acea 
noapte, s-a bucurat nesmintit de savoarea bucătăriei evreieşti, alături 
de Hasdai la masă şi servit de femeile casei. 


Capitolul 33 

Timpul trecea şi starea de lucruri era tot mai neplăcută pentru toţi. 
Veştile care soseau în ca// despre ciumă erau încurajatoare: bolnavii 
erau tot mai rari. Arnau avea nevoie să se ducă acasă la el. In noaptea 
dinaintea plecării, Arnau şi Hasdai s-au întâlnit în grădină. Au stat la 
taifas prieteneşte despre fapte neînsemnate, dar noaptea mirosea a 
rămas-bun şi, între o vorbă şi cealaltă, ocoleau să se privească. 

— Sahat e al tău, a anunţat fulgerător Hasdai, dându-i înscrisurile 
doveditoare. 

— La ce-am nevoie de-un rob? Când nici măcar n-am din ce să mă 
hrănesc singur până se reia navigația pe mare, cum să mai hrănesc şi 
un rob? Breasla nu le îngăduie robilor să trudească. N-am nevoie de 
Sahat. 

— Ba ai să ai, i-a răspuns zâmbind Hasdai. Ţi se cuvine. De când s- 
au născut Raquel şi Jucef, Sahat i-a îngrijit ca pe copiii lui şi te 
încredinţez că aşa îi şi iubeşte. Nici Sahat, nici eu nu-ţi vom putea 
plăti vreodată tot ce-ai făcut pentru ei. Am chibzuit că-ţi putem plăti 
datoria cel mai bine făcându-ţi viaţa uşoară. Aşa că ai să ai nevoie de 
Sahat, iar el e gata s-o facă. 

— Să-mi faceţi viaţa uşoară? 

— Amândoi te vom ajuta să prinzi cheag. 

Arnau i-a surâs la rândul lui celui care încă îi mai era gazdă. 

— Sunt doar un bastaix. Bogăţiile sunt pentru nobili şi neguţători. 

— Vor fi şi pentru tine. Eu am să pun mijloacele necesare. Dacă 
lucrezi cu prevedere şi după sfaturile lui Sahat, n-am nicio îndoială că 
vei ajunge avut. Arnau l-a privit, aşteptând mai multe lămuriri. După 
cum ştii, a urmat Hasdai, ciuma e pe sfârşite; bolnavii tot mai puţini, 
dar urmările molimei au fost feroce. Nimeni nu ştie precis câţi au 
murit la Barcelona, dar se ştie în schimb că, dintre cei cinci sfetnici, 
patru s-au săvârşit din viaţă. Un lucru îngrozitor. Ei bine, să nu ne 
uităm vorba: au murit o droaie de zarafi din Barcelona. Ştiu, căci 
lucram cu ei şi acum nu mai sunt. Cred că, dacă vrei, poţi fi zaraf. 

— Nu ştiu nimic nici despre negoţ, nici despre camătă, i-a tăiat 
vorba Arnau. Toţi meşterii trebuie să treacă o probă de meşteşug. lar 
eu nu ştiu nimic despre toate astea. 

— Zarafii încă nu dau asemenea probă, i-a răspuns Hasdai. Ştiu că 
i s-a cerut regelui să promulge o asemenea legiuire, dar încă n-a 
făcut-o. Meşteşugul de zaraf e liber, doar să ai capital. Cât priveşte 
ştiinţa, are Sahat destulă. El ştie totul despre bănci. L-am cumpărat 
fiindcă era priceput în atari negoţuri. Dacă-l laşi să lucreze, ai să înveţi 
şi vei prospera cu mare uşurinţă. Măcar că-i rob, e de cea mai mare 
încredere şi dator să-ţi fie credincios dat fiind tot ce ai făcut tu pentru 
fii mei, singurii pe care-i iubeşte, fiindcă ei sunt familia lui. Hasdai l-a 
privit pe Arnau cu ochii lui mici. Ei bine? 


— Nu ştiu, a stat Arnau în cumpănă. 

— Poţi să te bizui pe sprijinul meu şi al tuturor evreilor care ştiu ce 
faptă de vitejie ai săvârşit. Suntem o seminţie recunoscătoare, Arnau. 
Sahat îmi cunoaşte toţi conlucrătorii de pe țărmurile Mediteranei, din 
Europa şi chiar de dincolo de Levant, în ţinuturile de hăt-departe ale 
sultanului din Egipt. Vei avea mari putinţe să faci negoţ şi noi înşine îţi 
vom da ajutor la început. E un sfat frumos, Arnau. N-ai să ai niciun soi 
de greutăţi. 

Consimţământul sceptic al lui Arnau a pus în mişcare toată 
maşinăria deja pregătită de Hasdai. Prima regulă: nimeni nu trebuia 
să ştie că Arnau se bucura de sprijinul evreilor; asta ar fi fost în 
defavoarea lui. Hasdai i-a dat înscrisuri doveditoare că toate paralele 
de care se folosea veneau de la o văduvă creştină din Perpignan şi, 
formal, chiar aşa şi era. 

— Dacă te întreabă cineva, i-a cerut, nu răspunde, dar dacă eşti 
silit s-o faci, spune că i-ai moştenit. Ai să ai nevoie de multe parale, a 
urmat. În primul rând, ca să-ţi garantezi un capital în faţa juzilor din 
Barcelona, trebuie să ai un gaj de o mie de mărci din argint; apoi va 
trebui să-ţi cumperi o casă ori drepturile asupra unei case din 
mahalaua zarafilor, fie în ulițele Canvis Vells, fie Canvis Nous, şi să o 
rânduieşti ca să-ţi poţi face acolo meşteşugul; în sfârşit, va trebui să 
aduni gologani cu toptanul, ca să începi să lucrezi. 

Zaraf! Şi de ce nu? Ce-i rămânea din vechea viaţă? Toate făpturile 
pe care le iubise muriseră de ciumă. Hasdai părea convins că, ajutat 
de Sahat, banca lui va merge înainte. Nici măcar nu-şi putea închipui 
cum era viaţa de zaraf; avea să fie bogat, îl încredinţase Hasdai. Ce 
făceau bogătanii? Brusc, i-a venit în minte Grau, singurul bogătan pe 
care îl cunoscuse, şi a simţit un gol în stomac. Nu. El n-avea să fie 
nicicând ca Grau. 

Banca şi-a garantat-o cu mia de mărci din argint dată de Hasdai, s- 
a juruit în faţa judelui că va da în vileag monedele calpe - s-a întrebat 
cum le va recunoaşte, dacă într-o zi va fi fără Sahat - şi că le va tăia 
pe din două cu o foarfecă meşteşugită, pe care trebuia s-o aibă orice 
zaraf. Şi-a legiuit cu ajutorul judelui catastifele uriaşe unde urma să-şi 
înscrie toate operaţiunile şi, chiar când Barcelona era cufundată în 
haosul ciumei bubonice, a primit aprobarea de a trudi ca zaraf, şi i s- 
au stabilit zilele şi ceasurile în care trebuia să stea neapărat în faţa 
băncii lui. 

A doua regulă pe care Hasdai l-a povăţuit s-o urmeze era legată de 
Sahat: 

— Nimeni nu trebuie să afle că ţi l-am dăruit. Sahat e foarte 
cunoscut printre zarafi şi, de se află, vei avea necazuri. Ca un creştin 
ce eşti, poţi să faci negoţ cu evreii, dar nu-i bine să fii crezut prieten 
cu ei. Mai trebuie să ştii ceva despre Sahat; puţini zarafi ar crede că ţi 


l-am vândut. Am primit sute de oferte pentru el, care de care mai 
mari; am spus „nu” tuturor, şi pentru că era priceput, şi pentru că-mi 
iubea copiii. N-au să priceapă. Aşa că ne-am gândit ca Sahat să se 
facă creştin. 

— Să se convertească? l-a întrebat Arnau. 

— Da. Noi, evreii, suntem opriţi să avem robi creştini. Dacă unul 
dintre robii noştri se face creştin, trebuie să-l slobozim ori să-l vindem 
unui creştin. 

— Şi ceilalţi zarafi au să creadă în convertirea lui? 

— Molima ciumei e în stare să zdruncine orice credinţă. 

— Dar Sahat este gata să facă asemenea jertfă? 

— Este. 

Vorbiseră despre asta nu ca stăpânul şi robul, ci ca doi prieteni, 
aşa cum ajunseseră să fie cu trecerea anilor. 

— Ai fi în stare? îl întrebase Hasdai. 

— Da, răspunsese Sahat. Fie Allah lăudat mai presus de orice, căci 
va şti să mă înţeleagă. Ştii doar, credinţa noastră e oprită pe 
meleagurile creştine. Ne împlinim îndatoririle în taină, în adâncul 
sufletelor. Şi aşa voi face, oricâtă apă sfinţită îmi vor vărsa pe cap. 

— Arnau e creştin nu doar cu vorba, insistase Hasdai; dacă află... 

— N-are să afle nicicând. Noi, robii, cunoaştem mai bine ca oricine 
meşteşugul prefăcătoriei. Nu, nu pentru tine, dar am fost rob oriunde 
m-am dus. Adesea, viaţa noastră atârnă de aşa ceva. 

A treia regulă a rămas o taină între Hasdai şi Sahat. 

— Nu mai trebuie să-ţi spun, Sahat, i-a mulţumit fostul stăpân cu 
voce tremurătoare, cât îţi sunt de recunoscător pentru hotărârea pe 
care ai luat-o. Fiii mei şi eu însumi îţi vom fi recunoscători pe viaţă. 

— Eu trebuie să-ţi fiu recunoscător. 

— Presupun că vei şti pentru ce trebuie să te străduieşti acum... 

— Cred că da. 

— Nimic legat de mirodenii. Nici de ţesături, uleiuri ori ceară, l-a 
povăţuit Hasdai, iar Sahat a încuviinţat, dând din cap în faţa poveţelor 
pe care le auzea. Până când apele nu se vor linişti, Catalonia nu va fi 
pregătită să aducă iar asemenea mărfuri de afară. Robi, Sahat, robi. 
După ciumă, Catalonia are nevoie de lucrători. Până acum, nu ne 
ocupasem prea mult de negoţul cu robi. Ai să-i găseşti în Bizanţ, 
Palestina, Rhodos şi Cipru. Fireşte, şi pe piaţa Siciliei. Ştiu că în Sicilia 
se vând sumedenie de turci şi tătari. Dar eu aş fi de părere să profiţi 
de locurile lor de obârşie; peste tot avem conlucrători cărora le putem 
cere sprijinul. În scurt timp, noul tău stăpân are să agonisească bani 
cu găleata. 

— Şi dacă nu se învoieşte să facă negoţ cu robi? Nu pare să fie... 

— E om bun, i-a curmat vorba Hasdai, adeverindu-i bănuielile, un 
om drept vine de jos şi-i tare generos. Poate că nu va voi să se bage 


în negoţul cu robi. Nu-i aduce la Barcelona. Arnau să nu-i vadă. Du-i 
direct la Perpignan, Tarragona ori Salou, ori mărgineşte-te să-i vinzi în 
Mallorca. Acolo e una dintre cele mai însemnate pieţe de robi din 
Mediterana. Lasă-i pe alţii să-i aducă la Barcelona sau să facă negoţ 
cu ei unde-or vrea. Şi Castilia are mare nevoie de robi. In orice caz, 
până ce află Arnau cum merg treburile, va trece destulă vreme pe apa 
sâmbetei ca să câştigaţi o droaie de gologani. Eu l-aş sfătui, şi aşa am 
să-i şi spun, ca pentru început să cunoască bine monedele, parităţile, 
pieţele, rutele şi cele mai însemnate mărfuri de dus peste fruntarii ori 
de adus de pe alte meleaguri. Intre timp, tu îţi poţi face treaba, Sahat. 
Gândeşte-te că nu suntem mai inteligenţi decât ceilalţi şi că oricine 
are parale va aduce robi din afară. Până ce piaţa se va umple, fiindcă 
se va umple, profită. 

— Pot conta pe sprijinul tău? 

—Pe tot sprijinul meu. Am să-ţi dau scrisori pentru toţi 
conlucrătorii mei, pe care îi cunoşti deja. ți vor face rost de creditul 
de care ai nevoie. 

— Şi catastifele? Vor trebui să înregistreze robii, iar Arnau îi va 
putea descoperi. 

Hasdai i-a aruncat o privire complice. 

— Sunt sigur că vei putea ascunde acel mic amănunt. 


Capitolul 34 

— Asta e! Arnau a arătat o căsuţă cu două caturi, închisă şi cu o 
cruce albă pe poartă. Sahat, deja botezat Guillem, s-a învoit de lângă 
el. Da? a întrebat Arnau. 

Guillem a încuviinţat iar, de astă dată cu un surâs pe buze. 

Arnau a privit căsuţa şi a dat din cap. Se mărginise s-o arate, iar 
Guillem se învoise. Era întâia oară în viaţa lui că vrerile i se împlineau 
atât de uşor. Oare aşa avea să fie de aici înainte? A dat iar din cap. 

— Se întâmplă ceva, stăpâne? Arnau l-a pironit cu privirea. De câte 
ori îi ceruse, oare, să nu-i mai spună „stăpâne”? Dar arapul nu se 
învoise; îi răspunsese că trebuiau să păstreze părelniciile. Guillem i-a 
înfruntat privirea. Oare nu-ţi place, stăpâne? a adăugat. 

— Da, fireşte că-mi place. E potrivită? 

— Desigur. N-ar putea fi mai bună. Uite, i-a destăinuit, făcând 
semn cu mâna, e chiar pe colţul a două uliţe de zarafi: Canvis Nous şi 
Canvis Vells. Ce casă poate fi mai bună ca ea? 

Arnau s-a uitat la ceea ce-i arăta Guillem. Canvis Vells ajungea 
până la mare, pe mâna stângă; Canvis Nous se deschidea în faţa lor. 
Dar Arnau n-o alesese de aceea; nici măcar nu observase că ulițele 
acelea fuseseră ale zarafilor, măcar că umblase pe-acolo de sute de 
ori. Căsuţa se înălța lângă piaţa Sfânta Maria, în faţa a ceea ce urma 
să fie marele portal al templului. 

— De bun augur, a şoptit în sinea lui. 

— Ce-ai grăit, stăpâne? 

Arnau s-a întors năprasnic la Guillem. Nu îndura să-i spună aşa. 

— Ce părelnicii mai trebuie să păstrăm acum? a strigat. Nu ne 
aude nici ţipenie. Nu se uită nimeni la noi. 

— Gândeşte-te că, de când eşti zaraf, te ascultă şi te priveşte 
multă lume, măcar că nu-ţi vine să crezi. Trebuie să te deprinzi cu 
asta. 

Chiar în acea dimineaţă, pe când Arnau umbla haihui pe plajă, 
printre bărci şi privind marea, Guillem încercase să afle cine era 
proprietarul casei care, cum şi era de aşteptat, aparţinea Bisericii. 
Emfiteuţii ei muriseră şi cine era mai bun decât un zaraf ca s-o 
locuiască din nou? 

După-amiază au intrat. Catul de sus avea trei odăiţe, dintre care au 
mobilat două, una pentru fiecare. La cel de jos erau cuhnia, a cărei 
uşă dădea în ceea ce fusese o mică ogradă, şi, separat de ea printr-un 
perete subţire, cu vedere la uliţă, o încăpere luminoasă unde, în cele 
două zile care au urmat Guillem a pus un dulap, niscaiva opaițe şi o 
masă lungă din lemn preţios cu două jilţuri pe-o parte, şi patru pe 
cealaltă. 

— Lipseşte ceva, a observat el într-o zi; apoi a ieşit din casă. 

Arnau a rămas singur în casa ce avea să-i fie bancă. Masa lungă de 


lemn strălucea; Arnau o curăţase de nenumărate ori. A pipăit cu 
degetele spătarele celor două scaune. 

— Alege locul pe care îl vrei, i-a cerut Guillem. 

Arnau l-a ales pe cel din dreapta, în stânga viitorilor clienţi. Atunci 
Guillem a schimbat jilţurile: la dreapta a pus unul cu braţe, tapiţat cu 
mătase purpurie; cel al arapului era simplu. Arnau s-a aşezat în jilţ şi a 
privit sala pustie. Ce ciudat! Până în urmă cu doar câteva luni 
descărca galere, iar acum... Nicicând nu stătuse într-un jilt ca acela! 
La un capăt al mesei, în dezordine, stăteau catastifele; din pergament 
neatins, aşa cum îi lămurise Guillem după ce le târguiseră. Luaseră şi 
pene, călimări, o balanţă, niscaiva cufere pentru bani şi o foarfecă 
pentru tăiatul monedelor calpe. 

Guillem scosese parale din punga lui, mai multe decât văzuse 
Arnau în toată viaţa. 

— Cine plăteşte toate astea? întrebase la un moment dat. 

— Tu. 

Arnau ridicase din sprâncene şi se uitase la punga de la 
cingătoarea lui Guillem. 

— O vrei? îl îmbiase acela. 

— Nu, răspunsese. 

Pe lângă obiectele cumpărate, Guillem adusese şi unul de-al lui: un 
abac splendid, cu ramă de lemn şi boabe din ivoriu, dăruit de Hasdai. 
Arnau îl luase şi-i mutase boabele dintr-o parte într-alta. Ce-i lămurise, 
oare, Guillem? Mai întâi mutase boabele cât ai zice peşte, socotind şi 
tot socotind. Arnau îl rugase să le mute mai încet, iar arapul, 
ascultător, încercase să-i spună cum mergea, dar ce-i tot lămurise? 

A pus deoparte abacul şi a început să facă rânduială pe masă. 
Catastifele, în faţa jilţului său, ba nu, în faţa lui Guillem. Mai bine să 
facă el înscrisuri. Cuferele da, le putea pune lângă el; foarfeca, ceva 
mai departe, iar penele şi călimările lângă catastife, alături de abac. 
Oare cine avea să-l folosească? 

Tocmai atunci a intrat Guillem. 

— Cum îţi pare? l-a întrebat Arnau zâmbitor, atingând masa cu 
mâna. 

— Foarte bine, i-a răspuns Guillem, zâmbindu-i drept răspuns, dar 
aşa n-o să avem niciun muşteriu şi cu atât mai puţin unul care să ne 
dea pe mână gologani. Zâmbetul lui Arnau s-a şters într-o clipită. Nu-ţi 
face griji, numai asta lipseşte. Şi tocmai asta ieşisem să cumpăr. 

Guillem i-a dat o țesătură, pe care Arnau a despăturit-o cu grijă. 
Era o bucată de mătase purpurie foarte scumpă, cu ciucuri auriţi la 
capete. 

— Asta, i-a dat pe faţă robul, lipsea de pe masă. E semnul făţiş că 
ai împlinit toate demersurile cerute de stăpânire şi că ai banca ta 
garantată cum se cuvine în faţa judelui cetăţii, cu o mie de mărci din 


argint. Nimeni nu poate, decât fiind în primejdie de a primi o osândă 
severă, să pună pe masa din faţa lui ori o asemenea tapiserie ori o 
simplă rogojină, dacă n-a primit încuviințarea stăpânirii. De aceea, de 
n-o pui, nici ţipenie nu va intra şi nu-şi va lăsa paralele aici. 


Începând din acea zi, Arnau şi Guillem s-au consacrat doar noului 
negoţ şi, aşa cum îl povăţuise Hasdai Crescas, fostul bastaix s-a 
ucenicit în noul meşteşug. 

— Prima îndatorire a unui zaraf, i-a dat pe faţă Guillem, stând 
amândoi la masă, trăgând cu ochiul la uşă şi sperând ca vreun bărbat 
să se hotărască să intre, e schimbul manual de monedă. 

Guillem s-a ridicat de la masă, i-a dat ocol, a stat în faţa lui Arnau 
şi i-a pus o pungă cu bani în faţă. 

— Acum bagă de seamă, i-a zis apoi, scoțând o monedă din pungă 
şi punând-o pe masă. Ştii ce-i? Arnau a făcut semn că da. E un croat 
catalan din argint. Sunt bătuţi la Barcelona, la câţiva paşi de aici. 

— N-am prea avut aşa ceva în pungă, l-a oprit Arnau, dar am 
ostenit să-i tot car în cârcă. După cât se vede, regele are încredere 
doar în bastaixos pentru strămutarea lor. 

Guillem a făcut semn că da, a zâmbit şi a băgat iar mâna în pungă. 

— Această monedă, a urmat, scoțând altă monedă şi punând-o 
alături de croat, e un florin aragonez din aur. 

— N-am avut nicicând aşa ceva, a mărturisit Arnau, luând florinul. 

— Nu-ţi face griji, o să ai sumedenie. Arnau l-a privit pe Guillem 
drept în ochi, iar arapul a consimţit, serios. Aceasta e o veche monedă 
barceloneză. Guillem a pus alta pe masă şi, înainte ca Arnau să-l 
oprească din nou, a dat să scoată altele. Dar în negoţ se folosesc 
duium de alte monede, i-a dat pe faţă, şi tu trebuie să le ştii pe toate. 
Musulmane: besanţi, mahmudele, besanţi din aur. Guillem le-a înşirat 
pe toate în faţa lui Arnau. Cele din aur, franţuze; dublonii castilieni din 
aur; florinii din aur, bătuţi la Florenţa; cei genovezi, bătuţi la Genova; 
ducaţii venețieni; monede din Marsilia şi altele, catalane: realul 
valencian ori mallorchin, grosul din Montpellier, melgurienii din Pirineii 
de Răsărit şi jaquesa, bătută la Jaca, şi folosită cu precădere în Lérida. 

— Sfântă Fecioară! a exclamat Arnau când arapul a stat din vorbă. 

— Trebuie să le ştii pe toate, a stăruit Guillem. 

Arnau a urmărit de multe ori cu privirea şirul de monede. Şi a oftat. 

— Mai sunt? a întrebat, ridicând privirea la Guillem. 

— Da. Puzderie. Dar astea-s cele mai obişnuite. 

— Şi cum se schimbă? 

De astă dată a oftat arapul. 

— Asta-i mai încâlcit. Arnau l-a îndemnat să-i dea înainte. Ei bine, 
la schimb se folosesc unităţi de cont: lirele şi mărcile pentru 
tranzacţiile mari; dinarii şi galbenii pentru uzul obişnuit. Arnau a 


încuviinţat; el vorbise întotdeauna de galbeni şi dinari, indiferent de 
monedele care îi reprezentau, deşi în genere erau aceleaşi. Odată ce 
ai o monedă, trebuie să-i socoteşti valoarea după unitatea de cont, 
apoi să faci aşijderea şi cu cea pe care vrei s-o schimbi. 

Arnau a încercat să urmărească lămuririle arapului. 

— Şi acele valori? 

— Le stabileşte din când în când bursa din Barcelona, la consulatul 
Mării. Trebuie să te duci acolo ca să afli paritatea aleasă de stăpânire. 

— E schimbătoare? 

Arnau a tăgăduit, dând din cap. Nu ştia monedele, nici cum se 
făceau schimburile; în plus, şi ele se schimbau din când în când. 

— Neîncetat, i-a răspuns Guillem. Şi trebuie să stăpâneşti 
parităţile; de aici obţine zaraful cele mai mari câştiguri. Ai să vezi. 
Unul dintre cele mai mari negoţuri e cumpărarea şi vinderea paralelor. 

— Cumpărarea banilor? 

— Da. Cumpărarea ori vinderea paralelor. Să cumperi argint cu aur 
ori aur cu argint, schimbând o groază de monede; aici, la Barcelona, 
dacă paritatea e bună, ori în străinătate, dacă acolo e mai bună. 

Arnau a dat din amândouă mâinile, a neputinţă. 

— În realitate, e destul de simplu, a stăruit Guillem. Ai să vezi, în 
Catalonia, regele stabileşte paritatea între florinul de aur şi croatul de 
argint, iar el a hotărât că-i de treisprezece la unu; un florin de aur face 
treisprezece croaţi de argint. Dar la Florenţa, Veneţia ori Alexandria 
nu le pasă ce zice regele nostru, iar aurul dintr-un florin nu face de 
treisprezece ori mai mult decât argintul dintr-un croat. Aici, regele 
stabileşte paritatea pe temeiuri politice; acolo, cântăresc aurul şi 
argintul din monede, şi le stabilesc o valoare. Carevasăzică, dacă 
strângi croaţi de argint şi îi vinzi peste fruntarii, obţii mai mult aur 
decât ţi s-ar da în Catalonia pentru aceiaşi croaţi. Şi, dacă vii aici cu 
aurul acela, îţi dau iar treisprezece croaţi de fiece florin de aur. 

— Dar aşa ceva poate face oricine, a obiectat Arnau. 

— Şi face oricine poate. N-o face cine are zece sau o sută de croaţi. 
Dar o face cine are sumedenie de oameni dispuşi să-i dea aceşti zece 
ori o sută de croaţi. S-au uitat unul la altul. Aceia suntem noi, a 
încheiat arapul, deschizând braţele. 

După o vreme, când Arnau învățase bine monedele şi ştia 
parităţile, Guillem a început să-i vorbească despre rute şi mărfuri. 

— Azi, i-a spus, cea mai însemnată e cea care uneşte Candia, 
Ciprul, Beirutul, Damascul ori Alexandria, deşi papa a curmat negoţul 
cu Alexandria. 

— Atunci cum se face? l-a iscodit Arnau, jucându-se cu abacul. 

— Pe gologani, fireşte. Se cumpără iertarea. 

Arnau şi-a adus aminte de lămuririle primite la cariera regelui 
despre paralele cu care se plătea ridicarea şantierului naval al regelui. 


— Şi facem negoţ doar pe Mediterana? 

— Nu. Facem negoţ în toată lumea. Cu Castilia, Franţa şi Flandra, 
dar cu precădere pe Mediterana. Numai mărfurile-s altele; din Franţa, 
Anglia şi Flandra cumpărăm ţesături, cu precădere scumpe: postav de 
Toulouse, Bruges, Malinas, Dieste ori Vilages, şi le vindem inul 
catalan. Târguim şi obiecte din aramă şi alamă. Din Levant, Siria şi 
Egipt, luăm mirodenii. 

— Piper, s-a repezit Arnau. 

— Da, piper. Dar să nu greşeşti. Când cineva îţi vorbeşte despre 
negoţul cu mirodenii, se gândeşte şi la ceară, zahăr şi chiar coli de 
elefant. Dacă îţi vorbeşte despre mirodenii mărunte, abia atunci se 
gândeşte la ce înţelegem în genere prin mirodenii: scorţişoară, 
cuişoare, piper, nucşoară. 

— Ai zis ceară? Aducem ceară din alte locuri? Cum e cu putinţă să 
aducem ceară din alte locuri, când zilele trecute mi-ai dat pe faţă că 
ducem miere în alte ţări? 

— Asta e, l-a dumirit arapul. Ducem miere în alte ţări, dar aducem 
ceară din alte ţări. Avem miere din belşug, dar bisericile înghit ceară 
cu nemiluita. Arnau şi-a amintit de prima îndatorire pe care o aveau 
bastaixos: să ţină vii flăcările lumânărilor mari aprinse pentru Fecioara 
Mării. Ceara vine din Dacia prin Bizanţ. Alte lucruri însemnate cu care 
facem negoţ, a urmat Guillem, sunt merindele. Inainte, acum destul 
de mulţi ani, vindeam grâu în afară, acum trebuie să aducem din alte 
ţări tot soiul de grâne (grâu, orez, mei şi orz) şi trimitem în alte ţări 
ulei, vin, fructe uscate, şofran, slănină şi piele. Mai facem negoţ şi cu 
carne şi peşte sărat. 

Tocmai atunci a intrat un muşteriu, iar Arnau şi Guillem au pus 
capăt vorbei. Bărbatul s-a aşezat în faţa celor doi zarafi şi, după ce şi- 
au dat bineţe, a pus pe masă o grămadă de bani. Guillem era 
încântat: nu-l ştia pe muşteriu, ceea ce era semn bun; începeau să nu 
mai depindă de vechii muşterii ai lui Hasdai. Arnau l-a servit cu 
seriozitate; a numărat monedele şi a controlat dacă nu erau calpe, 
dar, pentru orice putinţă, l-a întrebat şi pe Guillem. Apoi a înscris 
depozitul în catastife. Guillem l-a privit cum scria. Devenise mai 
priceput; făcuse mari eforturi în acea direcţie. Preceptorul familiei 
Puig îl învățase literele, dar trecuseră ani de zile de când nu se mai 
folosise de ele. 

Aşteptând începerea sezonului de navigaţie, Arnau şi Guillem se 
mărgineau să pregătească unele înţelegeri de comandită. Cumpărau 
mărfuri de vândut afară, concurau cu alţi neguţători pentru navlosirea 
navelor sau se tocmeau şi se târguiau ce mărfuri să mai aducă în ţară 
pe fiecare navă care avea să se întoarcă. 

— Ce câştig au neguţătorii pe care îi tocmim? l-a întrebat odată 
Arnau. 


— Depinde de comandită. În cele fireşti, în genere, un sfert din 
câştiguri. In cele de parale, aur ori argint, nu ajunge un sfert. Noi 
spunem ce paritate vrem, iar neguţătorul obţine câştiguri din 
supraparitatea pe care o obţine. 

— Ce fac oamenii ăştia pe meleaguri atât de îndepărtate? a 
întrebat iar Arnau, încercând să-şi închipuie acele locuri. Sunt ţinuturi 
străine, unde se vorbesc alte limbi. Totul trebuie să fie diferit. 

— Da, dar gândeşte-te că în toate acele cetăţi, i-a răspuns Guillem, 
sunt consulate catalane. Leit-poleite Consulatului Mării din Barcelona, 
l-a dumirit. In fiece port e un consul, numit de cetatea Barcelonei, 
care face dreptate în negoţ şi mijloceşte în neînțelegerile care se pot 
ivi între neguţătorii catalani şi oamenii ori stăpânirea de prin partea 
locului. Toate consulatele au câte o piaţă de grâne. Sunt incinte 
înconjurate de ziduri, unde trag neguţătorii catalani, cu silozuri unde 
se adăpostesc mărfurile până-s vândute ori îmbarcate din nou. Fiecare 
piaţă de grâne e ca o părticică din Catalonia pe meleaguri străine. 
Sunt deasupra acelei ţări; acolo comandă consulul catalan, nu 
stăpânirea ţării unde se află. 

— La ce bun? 

— Toate guvernele se îngrijesc de negoţ. lau dări şi-şi umplu 
vistieriile. Putem să fim în război cu sarazinii, dar încă din veacul 
trecut, de pildă, avem consulate la Tunis ori Bejaia, aşa că n-ai nicio 
grijă: nicio căpetenie arapă nu va călca într-o piaţă catalană de grâne. 

Banca lui Arnau Estanyol mergea înainte. Ciuma îi rărise pe zarafii 
catalani, Guillem era o chezăşie pentru investitori şi lumea care, pe 
măsură ce molima dădea înapoi, începea să scoată de sub saltea 
gologanii păstraţi acasă. Dar Guillem tot nu putea pune geană pe 
geană. „Vinde-i în Mallorca”, îl povăţuise Hasdai, vorbind despre robi, 
pentru ca Arnau să nu afle de acel negoţ. Aşa şi dăduse poruncă 
Guillem. Să fie într-un ceas rău! a blestemat, sucindu-se pentru a nu 
ştiu câta oară în pat. Folosise una dintre ultimele nave care plecau din 
Barcelona în sezonul de navigaţie, chiar în primele zile ale lui 
octombrie. Bizanţ, Palestina, Rhodos şi Cipru: acelea fuseseră ţintele 
celor patru neguţători care se îmbarcaseră în numele lui Arnau 
Estanyol, zaraful din Barcelona, înarmaţi cu cambii pe care Guillem îl 
pusese pe Arnau să le semneze. Nici nu le privise. Neguţătorii 
trebuiau să cumpere robi şi să-i ducă în Mallorca. Guillem şi-a 
schimbat locul. 

Dar momentul politic îl dezavantaja: în pofida faptului că şi Sfântul 
Părinte pusese o vorbă bună, regele Pedro cucerise definitiv Sardinia 
şi Rosell6nul la un an după prima încercare, când luase sfârşit 
amânarea cu care se învoise. La 15 iulie 1344, după ce cea mai mare 
parte dintre satele şi cetăţile lui se predase, Jaime al Ill-lea 
îngenunchease în faţa cumnatului său cu capul descoperit, îi ceruse 


să se îndure de el şi-şi lăsase domeniile pe mâinile contelui de 
Barcelona. Regele Pedro îl făcuse senior de Montpellier şi viconte de 
Omelades şi Carladés, dar recâştigase domeniile catalane ale 
strămoşilor: Mallorca, Rosellón şi Cerdaña. 

Totuşi, după ce se dăduse bătut, Jaime de Mallorca strânsese o 
mică oaste de şaizeci de cavaleri şi trei sute de pedestraşi, şi intrase 
iar în Cerdaña, ca să-şi înfrunte cumnatul. Regele Pedro nici măcar nu 
venise la luptă. Se mărginise să-şi trimită locţiitorii. Istovit, lehămesit 
şi înfrânt, regele Jaime căutase refugiu la papa Clement al VI-lea, care 
tot îi mai susţinea foloasele, şi acolo, în mâinile Bisericii, îşi urzise 
ultima viclenie: Jaime al Ill-lea îi vânduse regelui Filip al V-lea al 
Franţei drepturile de senior asupra Montpellierului pe douăsprezece 
mii de scuzi din aur; cu banii aceia şi cu ceva împrumuturi de la 
Biserică, armase o flotă dăruită de regina Giovanna a Neapolelui, iar 
în 1349 debarcase iar în Mallorca. 

Se socotise ca robii să sosească odată cu primele drumuri din 
1349. Erau o grămadă de parale în joc şi, dacă dădea greş, numele lui 
Arnau, oricât şi-ar fi pus Hasdai obrazul pentru el, rămânea pătat 
pentru cei cu care urma să conlucreze în viitor. Cambiile le semnase 
el şi, măcar că Hasdai plătise avansul, piaţa nu îngăduia o cambie 
neplătită. Legăturile cu cei din ţările de hăt-departe se bizuiau pe 
încredere, una oarbă. Cum să aibă izbutire un zaraf care dădea greş 
încă de la primul negoţ? 

— Chiar şi el mi-a atras luarea-aminte să ocolim orice rută care 
trece prin Mallorca, i-a dezvăluit într-o zi lui Hasdai, singurul cu care 
putea să se întindă la vorbă, în grădina evreului. 

Evitau să se uite unul la altul, dar ştiau că gândeau aşijderea. Patru 
nave cu robi! Atare negoţ îl putea duce la sapă de lemn chiar şi pe 
Hasdai. 

— Dacă regele Jaime n-a fost în stare să se ţină de cuvântul dat 
când s-a predat, a întrebat Guillem, căutând privirea lui Hasdai, ce se 
va alege de negoţul şi avutul catalanilor? 

Hasdai n-a dat răspuns. Ce-i putea spune? 

— Poate că neguţătorii tăi vor alege alt port, a glăsuit în cele din 
urmă. 

— Barcelona? a întrebat Guillem, dând din cap. 

— Nimeni nu putea să prevadă asta, a încercat să-l liniştească 
evreul. 

Arnau îi scăpase copiii de la moarte sigură. Cum să nu-l 
neliniştească aşa ceva? 

In mai 1349, regele Pedro a trimis flota catalană în Mallorca, în plin 
sezon de navigaţie şi negoţ. 

— Ce noroc că n-am trimis vreo navă la Mallorca, a zis Arnau într-o 
zi. 


Guillem s-a văzut silit să încuviinţeze. 

— Ce-ar fi fost, a întrebat iar Arnau, dacă făceam aşa ceva? 

— Ce vrei să zici? 

— Noi primim bani de la oameni şi-i băgăm în comandite. De-am fi 
trimis o navă în Mallorca şi regele Jaime ar fi luat-o, n-am fi avut nici 
parale, nici mărfuri; n-am putea da înapoi depozitele. Noi punem totul 
la bătaie în comandite. Ce s-ar întâmpla, deci? 

— Abatut, a răspuns Guillem fără nicio plăcere. 

— Abatut? 

— Când un zaraf nu poate înapoia depozitele, judele care se ocupă 
de ele îi dă şase luni ca să-şi plătească datoriile. Dacă la sfârşitul lor 
nu şi le-a plătit, îl declară abatut, îl întemniţează pe pâine şi apă, şi-i 
vinde tot ce are ca să-i plătească creditorii. 

— Eu n-am nimic. 

— Dacă tot ce are n-ajunge ca să-şi plătească datoriile, a recitat 
Guillem, i se taie capul în faţa casei, drept pildă dată celorlalţi zarafi. 

Arnau a amuţit. 

Guillem n-a îndrăznit să-l privească. Ce vină avea Arnau pentru 
toate astea? 

— Nu-ţi face griji, a dat să-l liniştească; n-are să fie aşa ceva. 


Capitolul 35 

Războiul din Mallorca mergea înainte, dar Arnau era fericit. Când n- 
avea treabă la bancă, ieşea în uşă şi se sprijinea de tocul ei. După 
ciumă, Sfânta Maria revenea la viaţă. Bisericuța romanică ştiută de el 
şi Joanet nu mai era, iar şantierul avansa spre marele portal. Putea sta 
ceasuri la rând privind cum zidarii potriveau pietrele, amintindu-şi de 
cele pe care le cărase. Biserica Sfânta Maria era totul pentru el: 
mama, intrarea în breaslă, chiar şi ascunzişul micuţilor evrei. Din când 
în când, spre marea-i bucurie, primea răvaşe de la fratele lui. Erau 
scurte şi-i spuneau doar că Joan era bine sănătos şi pe deplin dăruit 
învăţăturii. 

Şi-a făcut apariţia un bastaix cu o piatră. Puţini ieşiseră din molimă. 
Socrul lui, Ramon, şi mulţi alţii muriseră. Arnau plânsese pe plajă, 
alături de vechii ciraci. 

— Sebastià, a şoptit, recunoscându-l pe bastaix. 

— Ce zici? a auzit că-l întreba Guillem din spate. 

Arnau nu s-a întors. 

— Sebastià, a repetat. Bărbatul care cară piatra se numeşte 
Sebastiă. 

Trecând prin faţa lui, Sebastià l-a salutat, neîntorcând ochii şi 
privind înainte, cu buzele strânse din pricina poverii. 

— Ani la rând, am făcut şi eu deopotrivă, a urmat Arnau cu glas 
întretăiat. Guillem n-a mai grăit nimic. N-aveam decât paisprezece ani 
când i-am adus prima piatră Fecioarei. A trecut alt bastaix. Arnau l-a 
salutat. Credeam că are să mă rupă în două, că are să-mi frângă 
spinarea, dar ce fericit am fost când am ajuns! Dumnezeule! 

— Ceva bun trebuie să aibă Fecioara voastră, dacă oamenii se 
jertfesc astfel pentru ea, a auzit că-i spunea arapul. 

Amândoi au amuţit; şirul de bastaixos trecea prin faţa lor. 

x k * 

Tocmai bastaixos au fost primii care au cerut sprijinul lui Arnau. 

— Avem nevoie de parale, i-a recunoscut fără ocolişuri Sebastià, 
care ajunsese una dintre căpeteniile breslei. Racla e goală de bani, 
nevoile - cu nemiluita, iar truda, pentru moment nu prea multă, prost 
răsplătită. Breslaşii n-au din ce trăi după ciumă, iar eu nu-i pot sili să 
bage bani în raclă, până nu-şi vin în fire după nenorocire. 

Arnau s-a uitat la Guillem, care stătea alături de el, tăcut, în 
spatele mesei pe care strălucea mătasea purpurie. 

— Chiar aşa de rău ați ajuns? 

— Nici nu poţi crede. Hrana s-a scumpit, aşa că din truda de 
bastaixos nu ne putem ţine familia. Mai sunt văduvele şi orfanii celor 
morţi. Trebuie să-i ajutăm. Avem nevoie de parale, Arnau. O să-ţi 
înapoiem şi ultimul sfanţ pe care ai să ni-l dai cu împrumut. 

— Ştiu. 


Arnau s-a uitat iar la Guillem, căutându-i sprijinul. Ce ştia el de 
împrumuturi? Până atunci, doar primise bani; nu împrumutase 
nicicând. 

Guillem şi-a acoperit faţa cu mâinile şi a oftat. 

— Dacă nu-i cu putinţă... a dat să zică Sebastià. 

— Ba da, l-a contrazis Guillem. Războiul dura de două luni şi n- 
aveau nicio veste despre robi. Ce mai contau niscaiva sfanţi? De 
sărăcit avea să sărăcească Hasdai. Arnau îşi putea îngădui 
împrumutul. Dacă stăpânului meu îi ajunge cuvântul vostru... 

— Imi ajunge, a sărit de îndată Arnau. 

Chiar el a numărat paralele cerute de bastaixos, şi i le-a dat 
solemn lui Sebastiă. Guillem a văzut cum şi-au dat mâinile pe 
deasupra mesei, amândoi în picioare, în tăcere, încercând cu 
stângăcie să-şi ascundă simţămintele într-o strângere de mână care a 
durat o veşnicie. 

In a treia lună de război, când Guillem începuse să-şi piardă 
nădejdea, cei patru neguţători au sosit odată. Când primul făcuse 
escală în Sicilia şi aflase de războiul cu Mallorca, aşteptase sosirea 
altor nave catalane, printre care şi celelalte trei galere. Toţi piloţii şi 
neguţătorii hotărâseră să dea ocol Mallorcăi, şi toţi patru îşi vânduseră 
marfa la Perpignan, a doua cetate din principat. După cum le dăduse 
poruncă arapul, i-au dat întâlnire lui Guillem altundeva decât în banca 
lui Arnau, în piaţa de grâne din strada Carders, şi acolo, odată pusă 
deoparte a patra parte din câştiguri, i-au dat fiecare cambia lui pentru 
cea mai însemnată parte a negoţului, plus cele trei părţi care îi 
reveneau lui Arnau. O agoniseală fără pereche! Catalonia avea nevoie 
de lucrători, iar robii fuseseră vânduți pe un preţ peste măsură de 
mare. 

Când a intrat în bancă, l-a întâlnit pe Arnau cu Sebastià şi un preot. 

— Guillem, l-a salutat Arnau, acela e părintele Juli Andreu. Vine în 
locul părintelui Albert. 

Guillem s-a ploconit stângaci în faţa preotului. „Alte împrumuturi”, 
şi-a zis în sinea lui, salutând. 

— Nu-i ce crezi, i-a spus Arnau. Guillem a pipăit cambiile din 
buzunar şi a zâmbit. Ce mai conta? Arnau era acum un bărbat cu dare 
de mână. A zâmbit iar, dar Arnau n-a înţeles. E mai rău decât crezi, i-a 
zis cu gravitate. „Ce poate fi mai rău decât un împrumut făcut 
Bisericii?” a fost ispitit arapul să întrebe. Apoi a salutat-o pe căpetenia 
breslei de bastaixos. Avem un păs, a încheiat Arnau. 

Cei trei bărbaţi s-au uitat câteva clipe la arap. „Numai dacă se 
învoieşte Guillem”, pusese condiţia Arnau, nedând atenţie vorbelor 
spuse de preot despre starea de rob a arapului. 

— Ţi-am vorbit vreodată de Ramon? Guillem a făcut semn că nu. 
Ramon a fost un om foarte însemnat în viaţa mea. M-a ajutat, m-a 


ajutat mult. Guillem era tot în picioare, cum se cuvenea unui rob. Pe 
el şi pe soţia lui i-a dus ciuma pe lumea cealaltă, şi breasla nu poate 
să se îngrijească de fiica lui. Am stat de vorbă, m-au rugat... 

— De ce-mi ceri părerea, stăpâne? 

Plin de nădejde, părintele Juli Andreu s-a întors la Arnau. 

— Casa de Pietate şi Casa Carităţii nu fac faţă, a urmat Arnau; nici 
măcar nu pot împărţi pâine, vin şi escude//a“ nevoiaşilor, cum făceau 
zilnic. Ciuma a făcut ravagii. 

— Ce doreşti, stăpâne? 

— M-au sfătuit s-o înfiez. 

Guillem a pipăit iar cambiile. „Cu preţul de douăzeci, ai putea s-o 
înfiezi acum!” s-a învoit în sinea lui. 

— Dacă vrei... s-a mărginit să-i răspundă. 

— Eu nu ştiu nimic despre copii, a sărit cu gura Arnau. 

— Trebuie să le dai doar iubire şi adăpost, s-a băgat în vorbă 
Sebastiă. Adăpostul îl ai şi am impresia că iubirea îţi prisoseşte. 

— Ai să mă ajuţi? l-a întrebat Arnau pe Guillem, nemaiascultându-l 
pe Sebastiă. 

— Am să dau ascultare tuturor vrerilor tale. 

— Nu vreau ascultare. Vreau... îţi cer ajutorul. 

— Vorbele tale mă onorează. O să-l ai cu dragă inimă, s-a legat 
Guillem; tot ce-o să ai nevoie. 


Fata avea şase ani şi o chema Mar“ ca pe Fecioară. În mai puţin de 
trei luni a trecut peste lovitura ciumei şi moartea părinţilor. Incepând 
de atunci, nu s-a mai auzit nici clinchetul monedelor, nici scârţâitul 
penei pe foile catastifelor de pe masă: râsetele şi alergăturile umpleau 
casa. Stând la masă, Arnau şi Guillem o mustrau când izbutea să 
scape de roaba pe care arapul o cumpărase ca să-i poarte de grijă, şi 
se iţea în uşa încăperii, dar apoi, negreşit, se uitau unul la celălalt, 
surâzători. 

Roaba Donaha fusese prost primită de Arnau. 

— Nu mai vreau robi! strigase, peste lămuririle date de Guillem. 

Dar roaba, jigărită, jegoasă, cu rochia în zdrenţe, s-a pus pe plâns. 

— Unde îi va fi mai bine ca aici? îl întrebase Guillem pe Arnau. 
Dacă te supără atât de tare, făgăduieşte-i că va fi slobodă şi se va 
vinde altcuiva. Ea are nevoie de-ale gurii, iar noi - de o femeie care să 
aibă grijă de fetiţă. Fata a îngenuncheat în faţa lui Arnau, care a 
căutat să scape de ea. Ştii cât trebuie să fi suferit fata asta? Guillem 
şi-a mijit ochii. Dacă o dai înapoi... 

Foarte în silă, Arnau s-a învoit. 


48 Mâncare tipică din Catalonia, pe bază de legume, orez şi fidea. 
1% în Ib. sp., „mare”. (n.tr.) 


Pe lângă roabă, Guillem a găsit şi cum să se dezvinovăţească 
pentru gologanii dobândiţi din vânzarea robilor, şi, după ce i-a dat lui 
Hasdai plata cuvenită de conlucrător barcelonez la vânzări, i-a dat 
acele câştiguri uriaşe unui evreu de încredere de-al lui Hasdai, în 
trecere prin Barcelona. 

Abraham Levi a intrat într-o bună dimineaţă în bancă. Era înalt şi 
uscăţiv, cu barba albă şi rară; purta un gheroc negru, pe care 
strălucea emblema galbenă. L-a salutat pe Guillem, care i l-a înfăţişat 
lui Arnau. După ce s-a pus în faţa lor, evreul i-a înmânat lui Arnau o 
cambie pentru câştigurile obţinute. 

— Vreau să depun aceste parale la banca Domniei Tale, meştere 
Arnau, i-a zis. 

Arnau a căscat ochii cât strachina când a desluşit despre câţi bani 
era vorba. l-a dat înscrisul lui Guillem, îndemnându-l scos din fire să-l 
citească. 

— Dar, a început să spună pe când Guillem se vădea uimit, sunt o 
grămadă de bani. De ce o pui în banca mea, şi nu într-una ţinută 
de...? 

— ... Fraţii mei întru credinţă? l-a ajutat evreul. Mereu am avut 
încredere în Sahat. Nu cred că schimbarea numelui, a ripostat, 
uitându-se la arap, să-i fi preschimbat talentul. Plec într-o călătorie, 
una nespus de lungă, şi vreau ca Domnia Ta şi Sahat să vă îngrijiţi de 
paralele mele. 

— Aceşti bani sunt plătiţi cu un sfert din ei doar pentru că îi ţineţi 
în bancă, nu-i aşa, Guillem? Arapul a consimţit. Cum să-ţi plătim 
câştigurile dacă Domnia Ta pleci într-o călătorie atât de lungă? Cum 
putem să te...? 

„La ce bun atâtea întrebări?” s-a întrebat Guillem în sinea lui. Nu-i 
dăduse sfaturi cu toptanul lui Abraham, dar evreul se apăra vioi. 

— Bagă-i în alte negoţuri, i-a răspuns iar. Nu-ţi face griji pentru 
mine. N-am nici fii, nici familie şi unde merg n-am nevoie de parale. 
Intr-o zi, poate peste o grămadă de vreme, am să mă folosesc de ei 
ori am să trimit pe cineva să-i folosească. Până atunci, nu trebuie să 
vă faceţi griji. Am să vă caut eu pe voi. Vă deranjează? 

— Cum să ne deranjeze? a zis Arnau. Guillem a răsuflat uşurat. 
Dacă aşa vrei Domnia Ta, aşa să fie. 

Au semnat înţelegerea, iar Abraham Levi s-a ridicat. 

— Trebuie să-mi iau rămas-bun de la niscaiva prieteni din cartierul 
evreiesc a mai grăit, după ce s-a despărţit de ei. 

— Te însoțesc, s-a învoit Guillem, căutând aprobarea lui Arnau, 
care a consimţit cu o mişcare. 

De acolo, cei doi au plecat la un notar şi Abraham Levi a scris în 
faţa aceluia un ordin de plată pentru depozitul deschis la banca lui 
Arnau Estanyol, renunțând de hatârul tânărului la câştigurile de orice 


soi pe care depozitul le-ar fi putut aduce. Guillem s-a întors la bancă 
cu înscrisul sub veşmânt. Dar totul se putea face şi desface în timp, şi- 
a lămurit în sinea lui, traversând Barcelona. Formal, banii erau 
proprietatea evreului, după cum dovedeau catastifele lui Arnau, dar 
niciodată nu i-ar fi putut cere cineva, fiindcă evreul făcuse un ordin de 
plată în favoarea lui. Între timp, cele trei sferturi din câştigurile aduse 
de acel depozit, care erau ai lui Arnau, aveau să-i fie mai mult decât 
îndestulătoare pentru a-i spori agoniseala. 

In noaptea aceea, pe când Arnau pirotea, Guillem a intrat în bancă. 
Găsise o piatră slobodă în perete. A dosit înscrisul, învelit în postav 
bun, îndărătul pietrei, pe care a înţepenit-o cum a putut mai bine. Într- 
o zi avea să pună un zidar de la Sfânta Maria s-o înţepenească şi mai 
abitir. Agoniseala lui Arnau avea să zacă acolo până când îi va putea 
dezvălui de unde veneau paralele. Era vorba doar de timp. 

De foarte mult timp, a trebuit să-şi schimbe părerile Guillem, într-o 
zi când se plimbau pe plajă, după ce trecuse de consulatul Mării, 
pentru nişte treburi. Barcelona primea neîncetat robi; marfă 
omenească, pe care barcagiii o strămutau pe plajă, claie peste 
grămadă în luntrile lor. Bărbaţi şi băieţi buni de trudă, dar şi femei şi 
copii, al căror plâns i-a silit pe cei doi bărbaţi să privească într-altă 
parte. 

— Ascultă-mă bine, Guillem! Niciodată, oricât de rău ne-ar merge, 
l-a dumirit Arnau, oricâte nevoi am avea, n-o să cumpărăm o 
comandită de robi. Mai bine îmi las capul în mâinile judelui cetăţii. 

Apoi au zărit galera, care pleca vâslind din portul Barcelonei. 

— De ce pleacă? a întrebat Arnau fără să-şi dea seama. Nu profită 
de drumul de întoarcere ca să încarce marfă? 

Guillem s-a întors la el, făcând o mişcare uşoară cu capul că nu. 

— Vine înapoi, l-a încredinţat. Doar iese în larg, ca să descarce mai 
departe, a adăugat cu glas întretăiat. 

Arnau a tăcut câteva clipe, privind cum se depărta galera. 

— Câţi mor? a întrebat în cele din urmă. 

— Prea mulţi, i-a răspuns arapul, amintindu-şi de o navă la fel. 

— Niciodată, Guillem! Ţine minte, niciodată! 

Cum să nu fie în faţa Sfintei Maria, şi-a zis Arnau în sinea lui, 
privind de la o fereastră a casei întreaga Barcelonă care se adunase şi 
se îmbulzea în piaţă, pe ulițele din jur, pe schele, chiar şi în biserică, şi 
se uita cu băgare de seamă la podiul întocmit din porunca regelui 
Pedro. Pedro al Ill-lea nu alesese piaţa Blat, nici a catedralei, nici 
bursa ori minunatele şantiere navale pe care chiar el pusese să-i fie 
durate, nu. El alesese Sfânta Maria, biserica oamenilor de rând, care 
se dura mulţumită unirii şi jertfei întregului norod. 

— Nu-i în toată Catalonia loc mai grăitor ca acela pentru spiritul 
barcelonezilor, i-a lămurit Arnau lui Guillem în acea dimineaţă, pe 
când priveau cum lucrătorii durau podiul. Şi regele ştie. De aceea l-a 
şi ales. 

Arnau şi-a scuturat umerii de frig. Biserica era miezul vieţii lui! 

— O să ne coste mulţi gologani! s-a mărginit să bodogănească 
arapul. 

Arnau s-a întors la el, ispitit să se împotrivească, dar Guillem nu şi- 
a luat ochii de pe podiu, iar ela ales să nu mai zică nimic. 

Trecuseră cinci ani de la deschiderea băncii. Arnau avea treizeci şi 
trei, şi era fericit. Şi avut, neobişnuit de bogat. Ducea o viaţă austeră, 
dar catastifele trădau că agonisise parale cu nemiluita. 

— Hai să îmbucăm ceva, l-a îndemnat, punându-i o mână pe umăr. 

Jos, în cuhnie, îi aşteptau Donaha şi fata, care o ajuta să pună 
masa. 

Roaba şi-a văzut mai departe de treabă, pregătind micul dejun, dar 
văzându-i, Mar a fugit la ei. 

— Toată lumea vorbeşte despre vizita regelui! a strigat. Putem să 
ne apropiem de el? Vor veni şi cavalerii? 

Guillem s-a pus la masă, oftând. 

— Vine să ne ceară alte parale, a dumirit-o pe fată. 

— Guillem! l-a dojenit Arnau în faţa uimirii de pe chipul lui Mar. 

— E adevărat, s-a apărat arapul. 

— Nu. Nu-i adevărat, Mar, i-a ripostat Arnau, fiind astfel răsplătit cu 
un zâmbet. Regele vine să ne ceară ajutor ca să cucerească Sardinia. 

— Bani? a întrebat fata, făcându-i cu ochiul lui Guillem. 

Arnau s-a uitat întâi la fată, apoi la Guillem; amândoi i-au surâs 
ironic. Ce mai crescuse fetiţa! Era aproape o domnişoară, frumoasă, 
isteaţă, plină de un farmec ce-ar fi putut cuceri pe oricine. 

— Bani? a repetat fata, întrerupându-i gândurile. 

— Toate războaiele costă parale! s-a văzut Arnau silit să răspundă. 


— A! a exclamat Guillem, deschizând larg braţele. 

Donaha a început să le umple blidele. 

— De ce nu-i spui, a urmat Arnau, când Donaha a terminat de 
servit, că nu ne costă parale, ci, în realitate, câştigăm gologani? 

Mar a deschis larg ochii către Guillem. 

Arapul a stat în cumpănă. 

— De trei ani plătim dări deosebite, a spus, nevoind să-i dea 
dreptate lui Arnau, trei ani dintr-un război pe care l-am ţinut noi, 
barcelonezii. 

Mar şi-a strâns buzele într-un zâmbet şi s-a întors la Arnau. 

— E drept, a recunoscut el. Chiar acum trei ani, noi, catalanii, am 
semnat o înţelegere cu Veneţia şi Bizanțul ca să declarăm război 
Genovei. Voiam să cucerim Corsica şi Sardinia care, prin înţelegerea 
de la Agnani, ar fi trebuit să fie domenii catalane, şi care erau, totuşi, 
în puterea genovezilor. Şaizeci şi opt de galere înarmate! Arnau a 
ridicat glasul. Şaizeci şi opt de galere înarmate, douăzeci şi trei 
catalane şi restul venețiene şi greceşti, au înfruntat în Bosfor şaizeci şi 
cinci de galere genoveze. 

— Şi ce-a fost? a întrebat Mar în faţa tăcerii bruşte a lui Arnau. 

— N-a câştigat nimeni. Amiralul nostru, Pong de Santa Pau şi-a 
pierdut viaţa în bătălie şi de întors s-au întors doar zece din cele 
douăzeci şi trei de galere catalane. Ce-a fost, Guillem? Robul a făcut 
cu capul semn că nu. Spune-i, Guillem, a stăruit Arnau. 

Guillem a oftat. 

— Bizantinii ne-au trădat şi, în schimbul păcii, s-au aliat cu Genova, 
dându-le genovezilor tot monopolul negoţului lor. 

— Şi ce-a mai fost? a stăruit Arnau. 

— Am pierdut una dintre cele mai însemnate rute din Mediterana. 

— Am pierdut parale? 

— Da. 

Mar urmărea convorbirea, privind când la unul, când la celălalt. 
Lângă vatră, chiar şi Donaha făcea deopotrivă. 

— Mulţi bani? 

— Da. 

— Mai mulţi decât i-am dat pe urmă regelui? 

— Da. 

— Numai dacă Mediterana-i a noastră vom putea să facem negoţ în 
bună pace, a spus Arnau. 

— Şi bizantinii? l-a iscodit Mar. 

— După un an, regele a armat o flotă de cincizeci de galere, 
avându-l în frunte pe Bernat de Cabrera5, şi i-a biruit pe genovezi în 


50 Acesta este amiralul catalan Bernat sau Bernard6 de Cabrera, conte de 
Modica (1352-1423), nepot al lui Bernard6 de Cabrera. Pedro al Ill-lea 


Sardinia. Amiralul nostru a pus mâna pe treizeci şi trei de galere, şi a 
scufundat alte cinci. Opt mii de genovezi şi-au pierdut vieţile, alţi trei 
mii două sute au fost luaţi ostatici, dar şi-au pierdut viaţa doar 
patruzeci de catalani! Bizantinii, i-a dat înainte, pironind-o cu privirea 
pe Mar, ai cărei ochi străluceau de curioasă ce era, s-au căit şi şi-au 
redeschis porturile pentru negoţul cu noi. 

— Trei ani de dări speciale, pe care încă le mai plătim, a subliniat 
Guillem. 

— Dar dacă el are Sardinia, iar noi negoţul cu Bizanțul, ce mai vrea 
acum regele? a întrebat Mar. 

— Nobilii de pe insulă, în frunte cu judele de Arborea, s-au ridicat 
cu arma în mână contra regelui Pedro, iar el trebuie să vină să stingă 
zavera. 

— Monarhul, s-a băgat Guillem în vorbă, ar trebui să se 
mulţumească cu rutele deschise pentru negoţ şi să-şi ia dările. 
Sardinia e un ţinut necioplit şi dur. N-o s-o stăpânim nicicând. 

Regele nu s-a înfăţişat cu fast norodului. Pe podium, prostimea nu 
i-a desluşit statura scundă. Purta cele mai bune veşminte de gală, de 
un stacojiu strălucitor, care sclipeau sub soarele de iarnă aidoma 
nestematelor cu care erau împodobite. Pentru acel prilej, nu uitase să- 
şi pună nici Coroana de aur, nici, fireşte, un mic jungher la cingătoare. 
Nobilii şi curtenii din suită nu erau mai prejos, ci, aidoma seniorului 
lor, purtau veşminte fastuoase. 

Monarhul s-a adresat norodului şi l-a înflăcărat. Când se mai 
adresase un rege celor de jos pentru a-i lămuri ce gândea să facă? A 
vorbit despre Catalonia, despre ţinuturile şi vrerile lor. A vorbit despre 
trădarea lui Arborea în Sardinia, iar prostimea a ridicat braţele şi a 
cerut răzbunare. Regele i-a tot înflăcărat pe oameni, cu Sfânta Maria 
în faţă, şi în cele din urmă le-a cerut sprijinul de care avea nevoie; iar 
ei i-ar fi dat şi copiii, dacă li i-ar fi cerut. 

Ajutorul a venit de la barcelonezi; Arnau a plătit banii ce-i reveneau 
ca zaraf al cetăţii, iar regele s-a dus în Sardinia în fruntea unei flote de 
o sută de corăbii. 

Când oastea a părăsit Barcelona, cetatea s-a întors la viaţa ei 
obişnuită, iar Arnau la bancă, la Mar, la Sfânta Maria, la ajutorarea 
celor care-i cereau sprijinul şi parale cu împrumut. 

Guillem a trebuit să se deprindă, învoindu-se cu o lucrare foarte 
diferită de a zarafilor şi neguţătorilor pe care îi cunoscuse până atunci, 
chiar şi de a lui Hasdai Crescas. La început s-a împotrivit, spunându-i 
că nu se învoia, ori de câte ori Arnau deschidea punga ca să-i dea 


Ceremoniosul i-a restituit o parte din bunurile confiscate familiei sale şi l-a 
luat sub protecţia sa. A apărat Besalu contra francezilor (1390) şi în 1392 a 
militat în Sicilia pentru urcarea pe tron a lui Martin cel Tânăr, al cărui 
principal sfetnic a fost. (n.tr.) 


gologani vreunuia din droaia de lucrători care aveau nevoie de ei. 

— Oare nu plătesc? Oare nu ni-i dau înapoi? l-a întrebat Arnau. 

— Sunt împrumuturi fără camătă, a pledat Guillem. Paralele astea 
ar trebui să aducă câştiguri. 

— De câte ori m-ai sfătuit să cumpărăm un palat, să trăim mai 
bine? Cât ar costa aşa ceva, Guillem? Ştii bine că nesfârşit mai mult 
decât toate împrumuturile pe care le-am dat acelor oameni. 

Guillem s-a văzut silit să tacă. Fiindcă era de netăgăduit. Arnau 
trăia modest în casa lui din Canvis Nous colţ cu Canvis Vells. Nu se 
uita la cheltuieli doar când era vorba despre instruirea lui Mar. Fata 
lua lecţii în casa unui neguţător prieten, unde veneau preceptori, şi, 
fireşte, la Sfânta Maria. N-a trecut mult şi cei din fruntea şantierului 
din parohie s-au dus la Arnau să-i ceară ajutoare băneşti. 

— Am deja una, le-a răspuns Arnau când i-au oferit să folosească 
una dintre capelele laterale din Sfânta Maria. Da, a adăugat, spre 
uimirea căpeteniilor, capela mea, care-i şi a breslei de bastaixos, are 
hramul Preasfântului Mântuitor, şi aşa va fi pe veci. Dar, a întrebat, 
deschizând cufărul, de câţi bani aveţi nevoie? 

„De câţi aveţi nevoie?” „Cât vreţi?” „Cât v-ar fi de ajuns?” „Aceştia 
ajung?” Guillem ascultase fără preget acele întrebări obişnuite, până 
când începuse să încuviinţeze, fiindcă lumea îl saluta, îi zâmbea şi-i 
mulțumea ori de câte ori se plimba pe plajă ori prin mahalaua Ribera. 
„Poate că are dreptate Arnau”, începuse să-şi spună. Se dăruia 
celorlalţi, dar oare nu făcuse aşijderea cu el şi cu cei trei copii evrei 
care fuseseră în primejdie să fie omorâţi cu pietre, şi pe care el nici 
nu-i cunoştea? De n-ar fi avut asemenea fire, pesemne că el, Raquel şi 
Jucef şi-ar fi pierdut mai mult ca sigur viaţa. De ce trebuia să se 
schimbe numai pentru că era bărbat cu stare? Astfel, ca şi Arnau, 
Guillem începuse să zâmbească oamenilor pe care îi întâlnea, şi să-i 
salute pe necunoscuţii care-i făceau loc să treacă. 

Dar chipul acela de a se purta n-avea nici în clin, nici în mânecă cu 
unele hotărâri pe care Arnau le luase în decursul anilor. Că nu se 
învoise să ia parte la comandite ori navlosiri legate de negoţul cu robi 
părea firesc, dar de ce, se întreba Guillem, spunea uneori „nu” şi unor 
treburi care n-aveau nimic de-a face cu negoţul de robi? 

La început, Arnau îşi justificase hotărârile fără gâlceavă: „Nu mă 
convinge.” „Nu-mi place.” „Nu mi-e limpede.” 

In cele din urmă, arapul se îngrijorase. 

— E o operaţiune bună, Arnau, îi dăduse povaţă când neguţătorii 
plecaseră de la bancă. Ce-i cu tine? Uneori spui „nu” şi unor negoţuri 
care ne aduc câştiguri bune. Nu înţeleg. Ştiu că nu eu... 

— Ba da, tu, l-a contrazis, neîntorcându-se la el, stând amândoi 
aşezaţi în jilţuri, la masă; îmi pare rău. Dar... Guillem a aşteptat ca 
Arnau să se hotărască. Ai să vezi, n-am să iau nicicând parte la un 


negoţ cu Grau Puig. Numele meu nu va sta nicicând lângă al lui. 
Arnau s-a uitat în faţă, mult dincolo de peretele casei. 
— Ai să-mi povesteşti într-o zi de ce? 
— De ce nu? a şoptit, întorcându-se către el. Şi i-a povestit. 


Guillem îl cunoştea pe Grau Puig, fiindcă fostul olar lucrase cu 
Hasdai Crescas. Arapul se întreba de ce, dacă Arnau nu voia să 
lucreze cu el, baronul voia, în schimb, să lucreze cu Arnau. Oare 
simţămintele nu erau reciproce după tot ce-i istorisise Arnau? 

— De ce? l-a întrebat într-o bună zi pe Hasdai Crescas, după ce-i 
dezvăluise istoria lui Arnau, convins fiind că avea să rămână între ei. 

— Fiindcă o grămadă de lume nu vrea să lucreze cu Grau Puig. E 
mult de când nici eu n-o mai fac şi, ca şi mine, nici mulţi alţii. E 
obsedat să stea acolo unde nu-i e locul prin naştere. Pe când era un 
meşteşugar oarecare, era bărbat de încredere; acum însă are alte 
scopuri şi n-a ştiut în ce s-a băgat când s-a însurat. Hasdai a tăgăduit 
cu o mişcare a capului. Ca să fii nobil, trebuie să te naşti nobil, trebuie 
să fi supt nobleţe odată cu laptele mamei. Nu că trebuie să fii bun ori 
să aperi noblețea, dar numai nobilii din născare pot să rămână nobili 
şi să se ferească de primejdii. In afară de asta, dacă sărăceşte, cine 
cutează să se ia de un baron catalan? Sunt orgolioşi, trufaşi, născuţi 
să poruncească şi să fie deasupra tuturor, chiar în mizerie. Grau Puig 
a ajuns nobil doar prin puterea paralelor lui. A cheltuit bani cu 
nemiluita pe zestrea Margaridei, fiica lui, şi a ajuns aproape la sapă de 
lemn. Toată Barcelona ştie! Râd de el pe la spate, şi nevastă-sa ştie. 
De ce trăieşte un simplu meşteşugar într-un palat de pe uliţa 
Montcada? Şi din ce îşi râd mai mult ceilalţi de el, din ce vrea să-şi 
arate mai mult puterea, aruncând cu gologanii în dreapta şi-n stânga. 
Ce-ar face Puig fără nicio leţcaie? 

— Vrei să zici că...? 

— Nu vreau să zic nimic, dar eu n-aş face negoţ cu el. Aici, măcar 
că din alte pricini, stăpânul tău a nimerit-o. 

Incepând din ziua aceea, Guillem ciulea urechile la orice vorbiri 
care pomeneau de Grau Puig, iar la bursă, la consulatul Mării, la 
înţelegeri, cumpărări şi vânzări de mărfuri, la sporovăieli despre cum 
mergea negoţul, se vorbeau multe despre baron, prea multe. 

— Fiul, Genis Puig... i-a zis într-o zi lui Arnau, după ce ieşiseră de la 
bursă şi priveau marea, o mare liniştită, calmă, blândă ca niciodată. 
Arnau s-a întors la el auzind acel nume. Genis Puig a trebuit să ceară 
un împrumut ieftin, ca să-l urmeze pe rege la Mallorca. li sticliseră 
ochii? Guillem a înfruntat privirea lui Arnau. Nu-i răspunsese, dar îi 
sticliseră ochii? Vrei să-ţi mai spun? 

Arnau n-a zis nimic, dar până la urmă a dat din cap că da. Avea 
ochii mijiţi şi buzele uşor strânse. A tot încuviinţat o bună bucată de 


vreme. 

— Mă împuterniceşti să iau hotărârile pe care le voi crede 
nimerite? a întrebat în cele din urmă Guillem. 

— Nu te împuternicesc. Te rog, Guillem, te rog! 

Cu discreţie, Guillem a început să folosească sumedenia de 
cunoştinţe şi liota de legături pe care şi le făcuse în anii de târguieli 
neguţătoreşti. Faptul că fiul, cavalerul don Genís, trebuise să ceară 
împrumuturi deosebite, pentru nobili, însemna că tatăl nu mai putea 
plăti cheltuielile de război. Imprumuturile ieftine, credea Guillem, cer 
dobânzi mari; sunt singurele unde se admite camăta între creştini. De 
ce s-ar învoi un tată ca fiul lui să plătească o camătă, dacă nu i-ar lipsi 
paralele? Şi Isabel? Harpia care îi prăpădise pe Arnau şi pe tatăl lui, 
care îl silise pe Arnau să se târască în genunchi, cum de îngăduia un 
asemenea scandal? 

Guillem şi-a tot aruncat năvoadele vreo câteva luni; a vorbit cu 
prietenii, cu cei ce îi erau îndatoraţi şi a trimis răvaşe tuturor 
conlucrătorilor lui: care era starea lui Grau Puig, baron catalan, 
neguţător, ce ştiau despre el, despre negoţurile şi banii lui, despre cât 
de bun era de plată? 

Când sezonul de navigaţie era pe sfârşite, iar navele reveneau în 
portul Barcelonei, Guillem a început să primească răspuns la misive. 
Veşti însemnate! Intr-o seară, la închiderea băncii, Guillem a mai 
rămas la masă. 

— Am treabă, i-a lămurit lui Arnau. 

— Ce treabă? 

— Îți spun eu mâine. 

A doua zi, dis-de-dimineaţă, înainte de micul dejun, cei doi s-au pus 
la masă, iar Guillem i-a povestit: 

— Grau Puig e la ananghie. l-au sticlit iar ochii lui Arnau? Toţi 
zarafii şi neguţătorii cu care am stat de vorbă sunt de aceeaşi părere: 
i s-a dus toată agoniseala pe apa sâmbetei... 

— Poate că zvonurile-s răuvoitoare, i-a curmat vorba Arnau. 

— Aşteaptă. Uite. Guillem i-a dat misivele celor cu care conlucra. 
Astea-s dovezile. Grau Puig e în mâinile lombarzilor. 

Arnau s-a gândit la lombarzi: zarafi şi neguţători, conlucrători ai 
marilor case din Florenţa ori Pisa, un cerc închis ce-şi vedea de 
propriile interese, ai cărui membri se târguiau între ei ori cu casele 
centrale. Al lor era tot negoţul cu stofe scumpe: lâneturi, mătăsuri şi 
brocarturi, tafta de Florenţa, voaluri de Pisa şi multe alte asemenea. 
Lombarzii nu dădeau ajutor nimănui şi renunţau la parte din piaţa ori 
negoţurile lor numai şi numai ca să nu fie alungaţi din Catalonia. Nu 
era deloc bine să depinzi de ei. A frunzărit foile de pergament şi le-a 
pus pe masă. 

— Ce sfat îmi dai? 


— Care ţi-e voia? 

— Ştii prea bine: să ajungă sărac lipit! 

— După câte se zice, Grau a ajuns la bătrânețe, iar treburile i le fac 
acum fiii şi soţia. Inchipuieşte-ţi! Paralele lui sunt într-o cumpănă 
precară: dacă dă greş într-o singură operaţiune, totul se va prăbuşi la 
pământ şi nu va mai putea face faţă legămintelor făcute. Ar pierde 
totul. 

— Cumpără-i datoriile. Arnau a vorbit rece, fără să-i tresară niciun 
muşchi. Dar discret. Vreau să-i fiu creditor, dar să nu afle. Fă în aşa fel 
încât o operaţiune să-i dea greş. Nu, nu una, s-a îndreptat, toate! a 
strigat, bătând atât de tare cu pumnul în masă, că au tremurat până 
şi catastifele. Câte poţi, a adăugat în şoaptă. Nu vreau să-mi scape. 

În fruntea flotei, regele Pedro al Iil-lea a sosit biruitor la Barcelona, 
după ce cucerise Sardinia. Intreaga Barcelonă i-a ieşit în întâmpinare. 
A debarcat, în vuietul ardorii populare, pe un pod de lemn durat peste 
mare în dreptul mănăstirii Framenors. In urma lui, nobili şi oşteni au 
intrat în Barcelona gătită de sărbătoare pentru a celebra biruinţa 
asupra sarzilor. 

Arnau şi Guillem au închis banca, şi s-au dus în întâmpinarea flotei. 
Apoi s-au alăturat, laolaltă cu Mar, petrecerilor pe care cetatea le 
pregătise în onoarea regelui; au râs şi au dansat, au ascultat poveşti, 
s-au înfruptat din dulciuri, şi, pe la scăpătat, când seara de 
septembrie s-a mai răcorit, s-au întors acasă. 

— Donaha! a strigat Mar, când Arnau a deschis uşa. 

Tânăra a intrat în casă, încântată de petrecere, tot strigând-o pe 
Donaha în gura mare, dar, ajungând în pragul cuhniei, şi-a curmat 
fulgerător vorba. Arnau şi Guillem s-au uitat unul la altul. Ce se 
petrecea? Oare roaba păţise ceva? 

Au luat-o la fugă într-acolo. 

— Ce...? a început să întrebe Arnau peste umărul lui Mar. 

— Nu cred că asemenea strigăte sunt cele mai potrivite pentru a 
întâmpina o rudă pe care n-ai mai văzut-o de-atâta de vreme, Arnau, 
a grăit un glas bărbătesc nu chiar neştiut. 

Arnau a încercat s-o dea la o parte pe Mar, dar a rămas cu mâna 
pe umărul ei. 

— Joan! a izbutit să spună după câteva clipe. 

Mar a zărit cum se apropia Arnau cu braţele deschise şi bâlbâindu- 
se, de omul în negru, care o speriase. Guillem a luat-o în braţe în 
cadrul uşii. 

— E fratele lui, i-a şoptit. 


Donaha se pitise într-un cotlon al cuhniei. 

— Dumnezeule! a strigat Arnau, îmbrăţişându-l pe Joan. Doamne 
Dumnezeule! Dumnezeule! a strigat fără oprire, ridicându-l în zbor 
mereu şi mereu. 

Joan a izbutit să scape de Arnau, surâzător. 

— Ai să mă rupi în două. 

Dar Arnau nu l-a ascultat. 

— De ce nu m-ai prevenit? l-a întrebat, luându-l de astă dată de 
umeri. Lasă-mă să te văd. Te-ai schimbat! „Treisprezece ani”, a 
încercat să spună Joan, dar Arnau nu l-a lăsat. De când eşti la 
Barcelona? 

— Am venit... 

— De ce nu m-ai prevenit? 

Arnau îşi scutura fratele la fiecare întrebare. 

— Ai venit de tot? Spune că da. Te rog! 

Guillem şi Mar nu s-au putut opri să surâdă. Monahul i-a privit 
zâmbind. 

— Ajunge! a strigat, depărtându-se cu un pas de Arnau. Ajunge! Mă 
omori. 

Arnau a profitat şi l-a privit de departe. Numai ochii mai erau ai 
băieţaşului Joan care plecase din Barcelona: vioi, strălucitori; în rest, 
era aproape chel, costeliv, doar piele şi os, iar sutana neagră care-i 
curgea de pe umeri îl făcea şi mai sumbru. Era cu trei ani mai tânăr 
decât el, dar părea mult mai în vârstă. 

— Te-ai înfometat? Dacă nu-ți ajungeau banii pe care ti-i 
trimiteam... 

— Ba da, l-a contrazis Joan, erau mai mult decât îndestulători. Cu 
paralele de la tine mi-am hrănit... sufletul. Cărţile-s foarte scumpe, 
Arnau. 

— Trebuia să-mi fi cerut mai mulţi. 

Joan a făcut un semn cu mâna şi s-a aşezat la masă, faţă în faţă cu 
Guillem şi Mar. 

— Ei bine, ia să-ţi văd fiica adoptivă. A crescut de la ultimul tău 
răvaş. 

Arnau i-a făcut un semn lui Mar şi fata s-a apropiat de Joan. A pus 
ochii în jos, tulburată de severitatea care se citea în ochii prelatului. 
Când Joan şi-a isprăvit cercetarea, Arnau i l-a înfăţişat pe Guillem. 

— Guillem, a glăsuit Arnau. Ţi-am tot vorbit despre el în răvaşele 
mele. 

— Da. Joan n-a întins mâna, şi Guillem a tras-o pe cea întinsă. Îţi 
împlineşti îndatoririle creştineşti? l-a întrebat. 

— Da... 

— ... Frate Joan, a adăugat Joan. 

— ... Frate Joan, a repetat Guillem. 


— Ea e Donaha, a rostit la iuţeală Arnau. 

Joan a consimţit, neuitându-se măcar la ea. 

— Bine, a zis, adresându-i-se lui Mar şi arătându-i cu privirea că 
poate lua loc, eşti fiica lui Ramon, e adevărat? Tatăl tău a fost un 
mare om, harnic şi creştin cu frica lui Dumnezeu, ca toţi bastaixos. 
Joan s-a uitat la Arnau. M-am rugat mult pentru el de când mi-a zis 
Arnau că a răposat. Ce vârstă ai, fetiţo? 

Arnau a cerut Donahăi să le aducă de-ale gurii şi s-a pus la masă. 
Atunci şi-a dat seama că Guillem era tot în picioare, departe de ea, ca 
şi cum nu îndrăznea să stea jos în faţa nou-venitului. 

— Stai jos, Guillem, l-a rugat. Masa mea e şi ata. 

Joan nu s-a sinchisit. 

Cina s-a scurs în tăcere. Mar era neobişnuit de tăcută, de parcă 
Joan îi stinsese vioiciunea. El, la rândul lui, abia ciugulea. 

— Povesteşte-mi, Joan, i-a cerut Arnau când au isprăvit. Ce-ai mai 
făcut? Când te-ai întors? 

— Am profitat de întoarcerea regelui. Am mers cu o navă în 
Sardinia, unde am aflat de biruinţă, şi de acolo am venit la Barcelona. 

— L-ai văzut pe rege? 

— Nu m-a primit. 

Mar a cerut voie să se retragă. Guillem a făcut întocmai. Amândoi 
şi-au luat rămas-bun de la fratele Joan. Vorbele fraţilor au durat până 
s-a luminat de ziuă; în faţa unei sticle cu vin dulce, au trecut peste cei 
treisprezece ani cât fuseseră despărțiți. 


Capitolul 37 

Spre mulţumirea familiei lui Arnau, Joan a hotărât să se strămute la 
mănăstirea Santa Caterina. 

— Acolo mi-e locul, i-a mărturisit fratelui, dar am să vin zi de zi la 
voi. 

Arnau, căruia nu-i scăpase că şi Mar, şi Guillem fuseseră destul de 
stingheriţi la cina din seara trecută, n-a stăruit mai mult decât era 
nevoie. 

— Ştii ce m-a întrebat, i-a şoptit lui Guillem după ce prânziseră, 
când toţi se ridicau de la masă. Guillem l-a ascultat cu luare-aminte: 
dacă am făcut ceva ca s-o mărităm pe Mar. 

Fără să se clintească din loc, Guillem s-a uitat la fată, care o ajuta 
pe Donaha să strângă masa. Niciunul din ei doi nu o privise vreodată 
ca acum. 

— Unde-are să nimerească fata noastră? l-a întrebat Arnau în 
şoaptă. 

Amândoi s-au uitat iar la Mar: sprintenă, frumoasă, calmă, stăpână 
pe ea. 

Pe când strângea blidele, Mar s-a uitat şi ea o clipă la ei. 

Trupul ei avea de-acum voluptatea şi rotunjimile unei femei, sânii i 
se întrezăreau de sub cămaşă. Avea paisprezece ani. 

Mar s-a uitat iar, uluită de cum se holbau la ea. De astă dată n-a 
mai surâs; a părut tulburată, însă doar câteva clipe. 

— La ce vă uitaţi voi doi? i-a sfidat. Ce, n-aveţi treabă? a adăugat, 
serioasă, în picioare în faţa lor. 

Amândoi au încuviinţat în acelaşi timp. Nu încăpea nicio îndoială: 
se făcuse femeie. 

— Va avea o zestre de prinţesă, i-a povestit Arnau lui Guillem, când 
au ajuns la bancă. Bani, straie şi o casă, ba nu, un palat! S-a întors 
fulgerător către prietenul lui. Ce s-a ales de alde Puig? 

— O s-o pierdem, a şoptit prietenul, neluându-i în seamă 
întrebarea. 

Au tăcut. 

— O să ne facă nepoți, a constatat în cele din urmă Arnau. j 

— Nu-ţi face visuri. Copiii pe care o să-i facă vor fi ai soțului ei. In 
afară de asta, dacă noi, robii, n-avem copii, cu atât mai puțin avem 
nepoți. 

— Oare de câte ori ţi-am propus să fii slobod? 

— De ce-aş fi slobod? Mi-e bine cum sunt. Dar Mar... măritată! Nu 
ştiu de ce, dar te încredinţez că încep să-i duşmănesc soţul, oricare-ar 
fi. 

— Şi eu, a şoptit Arnau. 

S-au întors unul către altul, au zâmbit şi i-au potopit hohotele de 
râs. 


— Nu mi-ai răspuns, a zis Arnau când şi-au venit în fire. Ce s-a ales 
de alde Puig? Vreau palatul lor pentru Mar. 

— Am trimis poveţe la Pisa, lui Filippo Tescio. Dacă poate cineva de 
pe lume să facă tot ce ne dorim, atunci acela e Filippo. 

— Ce i-ai scris? 

— Să se-nţeleagă cu corsarii la nevoie, dar tot ce a comandat Puig 
să n-ajungă la Barcelona, şi nici tot ce i-a plecat din Barcelona să n- 
ajungă la capătul drumului. Să fure marfa ori să-i dea foc, ce-o vrea, 
dar să n-ajungă. 

— Ţi-a răspuns? 

— Filippo? Nici n-o s-o facă vreodată. Nicicând n-ar scrie şi n-ar 
lăsa aşa ceva pe mâna cuiva. De s-ar afla... Trebuie aşteptat sfârşitul 
sezonului de navigaţie. Nu mai e nici o lună. Dacă până atunci n-au 
ajuns cele cerute de ei, alde Puig n-o să facă faţă datoriilor, o să 
ajungă la sapă de lemn. 

— Le-am cumpărat datoriile? 

— Eşti cel mai mare creditor al lui Grau Puig. 

— Trebuie că suferă, a şoptit Arnau în sinea lui. 

— Nu i-ai zărit? Arnau s-a întors la iuţeală către Guillem. E mult de 
când stau pe plajă. Înainte aşteptau baroneasa şi unul dintre fii; acum 
li s-a alăturat Genis, care s-a întors din Sardinia. Stau ceasuri la rând 
privind în zare, doar-doar or zări un catarg şi, când se arată vreunul, şi 
intră în port altă navă decât cea aşteptată de ei, baroneasa blestemă 
valurile. Credeam că ştiai. 

— Nu, nu ştiam. Arnau a tăcut câteva clipe. Anunţă-mă când intră 
în port una dintre galerele noastre. 


— Sosesc niscaiva nave laolaltă, i-a zis Guillem într-o bună 
dimineaţă, venind de la consulat. 

— Sunt acolo? 

— Ba bine că nu. Baroneasa stă chiar lângă apă, iar valurile i se 
sparg pe conduri. Guillem a amuţit brusc. Imi pare rău, nu voiam... 

Arnau a zâmbit. 

— Nu-ţi face griji, l-a liniştit. 

Apoi a urcat la el în odaie şi şi-a pus pe îndelete veşmintele cele 
mai bune. Până la urmă, Guillem izbutise să-l înduplece să şi le 
cumpere. 

— Un bărbat însemnat ca tine, îl dăscălise, nu poate să meargă ca 
vai de lume la bursă ori la consulat. Aşa zice regele şi chiar sfinţii tăi; 
San Vicente, de pildă. 

Arnau i-a cerut să-şi ţină gura, dar i-a dat ascultare. Şi-a pus un 
caftan alb, fără mâneci, din stofă de Malinas, căptuşit cu blană, o 
tunică până la genunchi, din mătase stacojie, de Damasc, ciorapi 
negri şi pantofi din mătase neagră. Şi-a încins tunica cu o cingătoare 


lată, brodată cu fir de aur şi perle. Şi şi-a întregit straiele cu o mantie 
neagră nemaivăzută, căptuşită cu hermină, şi brodată cu aur şi 
nestemate, pe care o târguise Guillem de la o expediţie ce ajunsese 
până dincolo de Dacia. 

Când l-a zărit ieşind din bancă, Guillem a încuviinţat. Mar a vrut să 
zică o vorbă, dar până la urmă şi-a ţinut gura. L-a văzut pe Arnau 
ieşind pe uşă; apoi a fugit într-acolo şi s-a uitat după el, şi l-a văzut 
cum se îndrepta spre plajă, cu mantia unduind în briza mării, urcând 
spre Sfânta Maria, învăluit în sclipirile nestematelor. 

— Unde se duce Arnau? l-a întrebat pe Guillem întorcându-se şi 
aşezându-se pe unul dintre jilţurile pentru musafiri, în faţa lui. 

— Să încaseze o datorie. 

— Trebuie să fie foarte însemnată. 

— Foarte, Mar. Guillem a strâns din buze; dar asta-i doar prima 
plată. 

Mar se juca cu abacul din ivoriu. De câte ori, oare, pitită în cuhnie 
şi iţindu-şi capul pe uşă, nu-l văzuse pe Arnau socotind cu el? Serios, 
concentrat, plimbându-şi degetele pe boabe, înscriind în catastife. Mar 
şi-a scuturat fiorul ce o luase pe la spate. 

— Ai păţit ceva? a iscodit-o Guillem. 

— Nu, nu. _ 

Şi de ce să nu-i zică? Guillem o putea înţelege, şi-a zis fata. In afara 
Donahăi, care-şi ascundea surâsul ori de câte ori ea se ducea la 
cuhnie să tragă cu ochiul la Arnau, nu ştia nimeni. Toate fetele care 
veneau acasă la neguţătorul Escales nu vorbeau decât despre aşa 
ceva. Unele erau chiar logodite şi nu mai încetau să laude virtuțile 
viitorilor soţi. Mar le asculta şi ocolea întrebările pe care i le puneau. 
Cum să le pomenească de Arnau? Şi dacă afla? Arnau avea treizeci şi 
cinci de ani, iar ea doar paisprezece. Pe o fată o logodiseră cu un 
bărbat chiar mai în vârstă ca Arnau! l-ar fi plăcut să spună cuiva. 
Prietenele ei puteau vorbi despre parale, port, frumuseţe, bărbăţie ori 
dărnicie, dar Arnau era mai ceva decât toţi! Oare nu ziceau 
sumedenie de bastaixos, pe care Mar îi vedea pe plajă, că Arnau 
fusese unul dintre cei mai bravi oşteni din oastea regelui Pedro? Mar 
găsise pe fundul unui cufăr vechile arme ale lui Arnau, o arbaletă şi un 
jungher, şi, când era singură, le mângâia, închipuindu-şi-l împresurat 
de vrăjmaşi, bătându-se după cum îi istorisiseră acei bastaixos că 
făcuse. 

Guillem s-a uitat la codană. Mar îşi plimba buricul unui deget pe o 
boabă a abacului. Era liniştită şi privea hăt-departe. Parale? Cu 
toptanul. Ştia toată Barcelona. Cât despre bunătate... 

— Sigur n-ai păţit nimic? a întrebat-o iar, speriind-o. 

Mar s-a îmbujorat. Donaha spunea că oricine îi putea citi gândurile, 
că avea numele lui Arnau pe buze, în ochi, pe tot chipul. Oare, îl 


văzuse şi Guillem? 

— Nu, a repetat, sigur că nu. 

Guillem a mişcat boabele abacului şi Mar i-a zâmbit cu tristeţe. Ce-i 
trecea fetei prin minte? Poate că fratele Joan avea dreptate; era la 
vârsta măritişului şi stătea închisă în casă cu doi bărbaţi. 

Mar a luat degetul de pe abac. 

— Guillem. 

— la spune. 

A amuţit. 

— Nimic, nimic, a grăit ea în cele din urmă, ridicându-se. 

Guillem a urmărit-o cu privirea, pe când pleca din bancă; nu-i 
plăcea, dar pesemne că monahul avea dreptate. 


S-a apropiat de ei. Se dusese la țărm, pe când navele, trei galere şi 
o balenieră, intrau în port. Baleniera era a lui. Isabel, în negru, 
ţinându-şi pălăria cu o mână, şi fiii săi vitregi, Josep şi Genís, toţi cu 
spatele la el, priveau sosirea navelor. „Nu sunt pentru voi”, şi-a zis 
Arnau în sinea lui. 

Bastaixos, barcagii şi neguţători au amuţit cu toţii, văzându-l pe 
Arnau cum trece în straie de gală. 

„Priveşte-mă, harpie!” Arnau a adăstat la câţiva paşi de mal. 
„Priveşte-mă! Ultima oară când te-ai uitat la mine...” Baroneasa s-a 
întors încetişor; apoi şi fiii ei. Arnau a răsuflat uşurat. „Ultima oară 
când te-ai uitat la mine, tata îmi atârna deasupra capului, în ştreang.” 

Bastaixos şi barcagii, toţi şopocăiau între ei. 

— Doreşti ceva, Arnau? l-a întrebat una dintre căpeteniile lor. 

Arnau a făcut semn cu capul că nu, cu ochii în ochii baronesei. 
Oamenii s-au dat deoparte, iar el a rămas în faţa ei şi a verilor lui. 

A răsuflat iar din adâncul rărunchilor. Şi-a înfipt ochii în ochii 
Isabelei doar câteva clipe; apoi şi i-a trecut peste verii lui, peste 
corăbii, zâmbind. 

Femeia a strâns din buze, apoi s-a întors spre mare, urmărind 
privirea lui Arnau. Când s-a întors la el, zaraful plecase; nestematele 
de pe mantie încă mai licăreau. 


Hotărât s-o mărite pe Mar, Joan a pomenit de diferiţi pretendenti; 
nu-i fusese greu să-i afle. De cum vorbea despre zestrea lui Mar, nobili 
şi neguţători răspundeau chemării, dar cum să i se spună fetei? S-a 
oferit s-o facă el, dar când Arnau i-a cerut părerea lui Guillem, arapul 
s-a opus fățiș. 

— Tu trebuie s-o faci, a ripostat. Nu un călugăr pe care abia de-l 
ştie. 

De când primise sfatul lui Guillem, Arnau o urmărea pe Mar cu 
privirea, oriunde era. O cunoştea? De ani de zile locuiau laolaltă, dar 


în fapt Guillem se ocupase de ea. El se mărginise doar să se bucure 
de fiinţa, râsul şi glumele ei. Niciodată nu vorbise cu Mar despre ceva 
serios. lar acum, ori de câte ori voia să se apropie de ea şi s-o roage 
să facă laolaltă o plimbare pe plajă, ori de ce nu, la Sfânta Maria, ori 
de câte ori se gândea să-i spună că aveau de vorbit serios, dădea de o 
necunoscută, şovăia până ce îl surprindea privind-o, şi zâmbea. Oare 
unde era fetiţa ce i se legăna pe umeri? 

— Nu vreau să mă mărit cu nici unul dintre ei, i-a răspuns. 

Arnau şi Guillem s-au uitat unul la altul. Până la urmă venise la el. 

— Trebuie să mă ajuţi, îl rugase. 

Ochii lui Mar se luminaseră când îi vorbiseră de căsătorie, stând 
amândoi la masă, ea în faţa lor, ca şi cum făceau negoţ. Dar nu se 
învoise, dând din cap la fiecare dintre cei cinci pretendenți propuşi de 
fra Joan. 

— Dar, fată dragă, a zis şi Guillem, trebuie să alegi unul. Orice fată 
ar fi mândră de numele pe care ţi le-am pomenit. 

Mar a dat iar din cap că nu. 

— Nu-mi plac. 

— Păi, să facem ceva, a vorbit iar Guillem, adresându-i-se lui 
Arnau. _ 

lar el s-a uitat la fată. Era gata-gata să plângă. Işi ascundea 
obrazul, dar tremurul buzei de jos şi răsuflarea neogoită o trădau. De 
ce, oare, se purta aşa o fată căreia tocmai i se vorbise despre 
asemenea pretendenți? Tăcerea s-a lungit. La urmă, a ridicat privirea 
la Arnau şi pleoapele abia de i-au tresărit. De ce s-o facă să sufere? 

— O să căutăm până dăm de unul care să-ţi placă, i-a răspuns 
Guillem. Vrei, Mar? 

Fata s-a învoit, dând din cap, s-a ridicat şi a plecat, lăsându-i acolo. 

Arnau a oftat. 

— Şi eu care am crezut că tot ce-i mai greu e să-i spunem! 

Guillem n-a răspuns. Stătea cu ochii tot pe uşa cuhniei pe unde 
ieşise Mar. Ce era, oare? Ce ascundea fetiţa lui? Zâmbise auzind 
vorba căsătorie, îl privise cu ochi scânteietori, apoi... 

— Să vezi ce-o să se supere Joan când o să afle, a adăugat Arnau. 

Guillem s-a întors la Arnau, dar şi-a curmat vorba la vreme. Ce 
însemnătate mai avea ce-o să creadă monahul? 

— Că bine zici. Cel mai bine ar fi să mai căutăm. 


Arnau s-a întors către Joan. 

— Te rog, i-a zis, acum nu-i momentul. 

Intrase în Sfânta Maria ca să se liniştească. Veştile nu erau bune, 
dar acolo, cu Fecioara, cu bocănitul neîntrerupt al lucrătorilor, cu 
zâmbetele tuturor celor ce trudeau pe şantier, se simţea în largul lui. 
Dar Joan dăduse de el şi mergea în spatele lui. Mar în sus, Mar în jos, 


Mar aşa şi pe dincolo. Şi în afară de asta, nici nu era treaba lui! 

— Dar ce temeiuri are ca să nu se mărite? a stăruit Joan. 

— Nu-i momentul, Joan, a repetat Arnau. 

— De ce? 

— Fiindcă tocmai ni s-a declarat alt război. Monahul a tresărit. Nu 
ştiai? Regele Pedro cel Crud al Castiliei tocmai ne-a declarat război. 

— De ce? 

Arnau a tăgăduit, dând din cap. 

— Fiindcă de multă de vreme avea toana s-o facă, a strigat, 
mişcându-şi braţele. Aşa-zisul temei a fost că amiralul nostru, 
Francesc de Perell6s, a cucerit în dreptul țărmului de la Sanlúcar două 
nave genoveze care duceau ulei. Spaniolul a cerut să fie slobozite şi, 
cum amiralul a făcut pe surdul, ne-a declarat război. Omul ăsta-i cu 
primejdie, a şoptit Arnau. Înţeleg că şi-a câştigat renumele pe merit; e 
ranchiunos şi răzbunător. lţi dai seama, Joan? Acum suntem în război 
cu Genova şi Castilia, în acelaşi timp. Ţi se pare că-i momentul să ne 
ocupăm de fată? Joan a stat în cumpănă. Erau sub bolţarul celei de-a 
treia bolți a navei centrale, înconjurați de schelele din care aveau să 
răsară nervurile. iți aduci aminte? l-a întrebat Arnau, cu ochii pe 
bolţar. Joan a ridicat privirea şi a consimţit. Erau abia nişte copii când 
văzuseră cum îl ridicau pe primul! Arnau a aşteptat câteva clipe, apoi 
a urmat: Catalonia nu va putea îndura tot. Incă mai plătim pentru 
campania contra Sardiniei şi se deschide alt front. 

— Credeam că vouă, neguţătorii, vă plac cuceririle. 

— Castilia nu ne va deschide nicio rută pentru negoţ. Stăm rău, 
Joan. Guillem avea dreptate. Călugărul s-a strâmbat, auzind numele 
arapului. Nici n-am cucerit bine Sardinia, că s-au şi răzvrătit corsicanii; 
de cum a plecat regele de pe insulă. Suntem în război cu două puteri, 
iar regele şi-a isprăvit toţi banii; chiar şi sfetnicii cetăţii par să fi 
înnebunit! 

S-au îndreptat spre marele altar. 

— Ce vrei să spui? 

— Vreau să spun că vistieria n-are să poată face faţă. Regele îşi 
duce mai departe marile lucrări: şantierul lui naval şi zidul cel nou... 

— Dar este nevoie de ele, a pledat Joan, punându-se de-a latul. 

— Şantierul naval, poate, dar zidul cel nou n-are nici un rost după 
ciumă. Barcelona nu are nevoie să-l mai ridice. 

— Şi? 

— Păi, spun că regele îşi iroseşte vistieria. A silit toate târgurile din 
jur să contribuie la înălţarea zidului, pentru când ar avea nevoie 
vreodată să se refugieze îndărătul lui; pe lângă asta, a născocit un bir 
nou, menit durării lui: a patruzecea parte din toate moştenirile va 
trebui menită ridicării zidului. 

— Barcelona e avută. 


— Nu mai este, Joan, chiar asta-i treaba. Regele i-a dat noi privilegii 
pe măsură ce această cetate îi dădea parale, iar sfetnicii s-au băgat în 
cheltuieli cărora nu le fac faţă. Au sporit dările pe carne şi vin. Ştii ce 
parte din bugetul cetăţii acoperea acele dări? Joan a tăgăduit. 
Jumătate din toate cheltuielile cetăţii, iar acum le sporesc iar. Datoriile 
cetăţii au să ne ducă la sapă de lemn, Joan, pe toţi. 

Amândoi au adăstat gânditori în faţa marelui altar. 

— Şi cu Mar ce facem? a stăruit Joan, când să iasă din Sfânta 
Maria. 

— O să facă exact ce vrea, Joan, ce vrea ea. 

— Dar... 

— Nici un dar. Aşa am hotărât. 


— Bate în poartă, l-a rugat Arnau. 

Guillem a bătut cu ciocanul în lemnul porţii mari. Sunetul a tunat în 
uliţa pustie. N-a deschis nimeni. 

— Bate din nou. 

Guillem a izbit în poartă, o dată, de două ori, de şapte, de opt ori; a 
noua oară s-a deschis ferestruica. 

— Ce s-a întâmplat? au întrebat ochii care priveau prin el. De ce 
atâta larmă? Cine sunteţi? 

Mar, la braţul lui Arnau, l-a simţit încordat. 

— Deschide! a poruncit Arnau. 

— Cine dă poruncă? 

— Arnau Estanyol, a răspuns grav Guillem, proprietarul acestei 
clădiri şi a tot ce-i în ea, şi chiar al tău, de eşti rob. 

„Arnau Estanyol, proprietarul acestei clădiri.” Vorbele lui Guillem i- 
au răsunat lui Arnau în urechi. Câtă vreme trecuse? Douăzeci de ani? 
Douăzeci şi doi? Din spatele ferestruicii, ochii au stat în cumpănă. 

— Deschide! a stăruit Guillem, strigând. 

Arnau a ridicat privirea la cer, cu gândul la taică-său. 

— Ce...? a dat să întrebe fata. 

— Nimic, nimic, a răspuns zâmbitor Arnau, chiar când uşa pentru 
trecerea oamenilor din poarta cea mare dădea să se deschidă. 

Guillem i-a făcut loc să intre. 

— Porţile mari, Guillem. Să se deschidă porţile mari. 

Guillem a intrat şi, de afară, Arnau şi Mar l-au auzit dând porunci. 

„Mă vezi, tată? lţi aminteşti? Aici ţi-au dat punga cu parale care te- 
a dus la pierzanie. Ce puteai să faci atunci?” Zavera din piaţa Blat i-a 
venit iar în minte; strigătele oamenilor, ale tatălui, toţi cereau grâu! 
Arnau a simţit cum îi suia un nod în gât. Porţile cele mari s-au deschis 
larg şi el a intrat. 

Câţiva robi erau în primul patio, cel de la intrare. La dreapta lui, 
scara ducea la caturile nobile. Arnau nu s-a uitat în sus, dar Mara 


făcut-o şi a desluşit niscaiva umbre, care se mişcau în spatele 
ferestrelor mari. In faţa lor erau grajdurile, cu îngrijitorii cailor opriţi la 
intrare. Dumnezeule! Arnau fu scuturat de un fior şi se sprijini de Mar. 
Fata nu s-a mai uitat în sus. 

— Ţine, i-a spus Guillem lui Arnau, dându-i un sul de pergament. 

Arnau nu l-a luat. Ştia ce era. Il învățase pe de rost încă de când i-l 
dăduse Guillem, cu o zi mai înainte. Era inventarul averilor lui Grau 
Puig, pe care domnul veguer i le adjudecase drept plată a datoriilor: 
palatul, robii (Arnau a căutat numele Estranyei, dar nu era), niscaiva 
proprietăţi din afara Barcelonei, printre ele o casă din Navarcles, 
neînsemnată, pe care a hotărât să le-o lase, ca să vieţuiască acolo. 
Niscai juvaeruri, două perechi de cai cu harnaşament cu tot, o trăsură, 
costume şi veşminte, oale şi talgere, covoare şi mobile, tot ce era în 
palat era şi pe sulul de pergament pe care Arnau îl citise de 
nenumărate ori cu o noapte înainte. 

S-a uitat iar la intrarea în grajduri, apoi şi-a plimbat privirea peste 
tot acel patio podit cu piatră, până la picioarele scării. 

— Urcăm? a întrebat Guillem. 

— Urcăm. Du-mă la stăpânul tău... la Grau Puig, s-a îndreptat, 
adresându-se unui rob. 

Au străbătut palatul; Mar şi Guillem priveau peste tot, iar Arnau 
doar înainte. Robul i-a dus în salonul cel mare. 

— Anunţă-mă, i-a cerut Arnau lui Guillem, înainte de deschiderea 
uşilor. 

— Arnau Estanyol! a strigat prietenul, deschizându-le. 

Arnau nu-şi mai amintea cum era marele salon din palat. Nici 
măcar nu-l privise când, copil fiind, îl străbătuse în genunchi. N-a 
făcut-o nici acum. Isabel stătea într-un jilţ lângă o fereastră; o flancau 
în picioare Josep şi Genis. Primul, ca şi sora lui Margarida, se 
căsătorise. Genis era încă burlac. Arnau a căutat familia lui Josep. Nu 
era. Intr-alt jilţ l-a desluşit pe Grau Puig, bătrân şi furios. 

Isabel îl privea cu ochii aprinşi de mânie. 

Arnau a stat pe loc în mijlocul salonului, lângă o masă de mâncat 
din lemn preţios, de două ori mai mare decât masa lui de la bancă. 
Mar a rămas lângă Guillem, îndărătul lui. La uşile salonului s-au 
îmbulzit, claie peste grămadă, robii. 

Arnau a glăsuit destul de tare, ca vocea să-i răsune în toată 
încăperea. 

— Guillem, condurii ăştia-s ai mei, a spus, împungând cu degetul 
picioarele Isabelei. Să-i fie luaţi! 

— Da, stăpâne. 

Mar s-a întors speriată la arap. Stăpâne? Cunoştea cinul lui 
Guillem, dar niciodată până atunci nu-l auzise spunându-i aşa lui 
Arnau. 


Cu un semn, Guillem a chemat doi robi care priveau din uşă şi toţi 
trei s-au dus la Isabel. Tot trufaşă, baroneasa l-a înfruntat pe Arnau cu 
privirea. 

Unul din robi s-a pus în genunchi, dar înainte s-o atingă, Isabel s-a 
descălţat, lăsând să cadă condurii pe podea şi neluându-şi ochii de la 
Arnau. 

— Poftesc să aduni toţi pantofii din casă şi să le dai foc în patio, i-a 
cerut Arnau. 

— Da, stăpâne, a răspuns din nou Guillem. 

— Aceste jilţuri. Arnau le-a arătat pe cele ocupate de familia Puig. 
la-le de aici. 

— Da, stăpâne. 

Grau a fost luat pe sus de fiii lui. Baroneasa s-a ridicat înainte ca 
robii să-i ia jilţul şi să-l ducă, odată cu toate celelalte, într-un ungher. 

Dar nu-şi lua ochii de pe el. 

— Rochia asta-i a mea. 

Tremurase? 

— Doar n-ai să pofteşti... a început să zică Genis Puig, îndreptându- 
şi spatele cu tatăl încă în braţe. 

— Rochia asta-i a mea, a repetat Arnau, curmându-i vorba, dar tot 
cu ochii pe Isabel. 

Tremura? 

— Mamă, a sărit Josep, du-te şi te schimbă. 

Tremura. 

— Guillem, a strigat Arnau. 

— Mamă, te rog. 

Guillem s-a apropiat de baroneasă. 

Tremura! 

— Mamă! 

— Şi ce pofteşti să-mi pun? i-a țipat Isabel fiului său vitreg. 

Apoi s-a întors iar către Arnau, tremurând. S-a uitat şi Guillem la el. 
„Chiar vrei să-i scot rochia?” îl iscodeau ochii lui. 

Arnau s-a încruntat şi treptat, foarte molcom, Isabel a coborât 
privirea, plângând de furie. 

Arnau i-a făcut un semn lui Guillem şi a lăsat să treacă vreo câteva 
clipe, iar estimp suspinele Isabelei s-au întins în marele salon al 
palatului. 

— Chiar astă-seară, a poruncit în cele din urmă, adresându-i-se lui 
Guillem, poftesc să am toată casa goală. Spune-le că se pot întoarce 
la Navarcles, de unde n-ar fi trebuit să plece nicicând. Josep şi Genís l- 
au privit, Isabel a suspinat mai departe. Nu-mi pasă de pământurile de 
acolo. Dă-le straie de-ale robilor, dar nu încălțări; arde-le. Vinde tot şi 
închide casa. 

Arnau s-a întors şi a dat nas în nas cu Mar. Uitase de ea. Fata era 


îmbujorată la faţă. A luat-o de braţ şi a ieşit odată cu ea. 

— Acum poţi închide porţile, i-a îngăduit bătrânului care le 
deschisese. 

Au mers în tăcere până la bancă, dar, înainte de a intra, Arnau a 
stat în loc. 

— O plimbare pe plajă? 

Mar a încuviinţat. 

— Ţi-ai redobândit datoria? l-a întrebat, mergând spre mare. 

Şi-au urmat plimbarea. 

— N-am să mi-o pot redobândi nicicând, Mar, l-a auzit fata spunând 
după o vreme, nicicând. 

Arnau îşi vedea de treburile lui la bancă. Erau în plin sezon de 
navigaţie. Negoţurile mergeau cu vânt în pupa, iar avutul lui era 
printre cele mai mari din cetate. Locuia tot în căsuţa din colţul 
străzilor Canvis Vells şi Canvis Nous, laolaltă cu Mar şi Donaha. Arnau 
se făcea că n-auzea sfatul lui Guillem de a se strămuta în palatul 
familiei Puig, închis de patru ani de zile. Cât despre Mar, îndărătnică 
precum Arnau, tot nu se învoise să se mărite. 

— De ce vrei să mă trimiţi departe de tine? l-a întrebat într-o zi, cu 
ochii înecaţi în lacrimi. 

— Eu, a stat Arnau în cumpănă, nu vreau să scap de tine! 

l-a dat înainte cu plânsul şi s-a rezemat de umărul lui. 

— Nu-ţi face griji, a povăţuit-o Arnau, mângâind-o pe cap, niciodată 
n-am să te silesc să faci ceva contra vrerii tale. 

Şi Mar a rămas să locuiască laolaltă cu ei. 

In ziua de 9 iunie, s-a auzit un dangăt de clopot. Arnau s-a oprit din 
treabă. De îndată s-a mai auzit unul, curând au răsunat altele. 

— Via fora! a lămurit Arnau. 

A ieşit în uliţă. Lucrătorii de la Sfânta Maria coborau în goana mare 
de pe schele; zidarii şi pietrarii ieşeau pe poarta mare, oamenii fugeau 
pe ulite cu Via fora! pe buze. 

Atunci l-a întâlnit pe Guillem, care mergea cât putea de iute, 
supărat. 

— Război! a strigat. 

— Ne cheamă la host, a spus Arnau. 

— Nu, nu. Guillem a stat, ca să-şi tragă sufletul. Nu la oastea 
cetăţii. Ci a Barcelonei şi a tuturor satelor şi sătucelor de până la două 
leghe în jur. 

Erau Sant Boi şi Badalona. Sant Andreu şi Sarrià; Provengana, Sant 
Feliu, Sant Genis, Cornellă, Sant Just Desvern, Sant Joan Despi, Sants, 
Santa Coloma, Esplugues, Vallvidrera, Sant Marti, Sant Adriă, Sant 
Gervasi, Sant Joan d'Horta. Dangătul clopotelor din Barcelona ajungea 
până la ele. 

— Regele a invocat usatge princeps namque, a urmat Guillem. Nu-i 
cetatea. E regele! Suntem în război! Suntem atacați. Ne atacă regele 
Pedro al Castiliei. 

— Barcelona? l-a iscodit Arnau. 

— Da. Barcelona. 

Amândoi au alergat acasă cât au putut de repede. 

Când au ieşit, cu Arnau echipat ca pe vremea când îl slujise pe 
Eiximen d'Esparça, au luat-o spre uliţa Mar, către piaţa Blat; dar, 


strigând Via fora! lumea cobora, şi nu urca pe ulicioară. 

— Ce...? a încercat să întrebe Arnau, apucându-l de braţ pe unul 
dintre bărbaţii înarmaţi care alergau în josul străzii. 

— La plajă! i-a strigat acela, trăgându-şi mâna. La plajă! 

— Pe mare? s-au întrebat Arnau şi Guillem unul pe celălalt. 

Amândoi s-au alăturat mulţimii care fugea spre plajă. 

Când au ajuns, barcelonezii se adunau acolo, privind în zare, 
înarmaţi cu arbalete, iar clopotele le tot trimiteau dangăte în urechi. 
Via fora! se auzea tot mai firav, iar oamenii tăceau. 

Guillem a dus mâna la frunte, ca să se apere de soarele dogoritor 
de iunie, şi a început să numere navele: una, două, trei, patru... 

Marea era liniştită. 

— Au să ne facă praf, a auzit Arnau în spatele lui. 

— Au să facă praf şi pulbere cetatea. 

— ... Douăzeci şi şapte, douăzeci şi opt... 

Guillem tot număra. 

— „Au să ne facă praf şi pulbere”, a repetat Arnau în sinea lui. De 
câte ori vorbise despre asta cu neguţătorii şi zarafii? Barcelona nu se 
putea apăra pe mare. De la Santa Clara la Framenors, cetatea era 
deschisă spre mare, fără nici un soi de apărare! Dacă o flotă ajungea 
să intre în port... 

— ... Treizeci şi nouă, patruzeci. Patruzeci de nave! a exclamat 
Guillem. 

Treizeci de galere şi zece luntri, toate înarmate. Era flota lui Pedro 
cel Crud. Patruzeci de nave pline ochi cu bărbaţi căliţi şi războinici 
încercaţi, împotriva unor cetățeni ajunşi soldați peste noapte. Dacă 
izbuteau să debarce, aveau să se bată chiar pe plajă şi pe ulițele 
cetăţii. Arnau s-a cutremurat cu gândul la femei, la copii, la Mar. 
Aveau să-i biruie! Să prade. Să siluiască femei. Mar! Când s-a gândit 
iar la ea, s-a sprijinit de Guillem. Era tânără şi nurlie. Şi-a închipuit-o 
luată pe sus de castilieni, strigând, cerând ajutor. Unde avea să fie el 
atunci? 

Plaja se tot umplea cu lume. Chiar regele a venit, începând să dea 
porunci oştenilor. 

— Regele! a strigat cineva. 

„Şi ce poate să facă regele?” a dat Arnau să răspundă. 

De trei luni, regele era în cetate, pregătind o flotă care să sară în 
apărarea Mallorcăi, pe care Pedro cel Crud ameninţase că avea s-o 
atace. In portul Barcelonei erau doar zece galere - restul flotei încă nu 
sosise - şi aveau să se înfrunte chiar în port! 

Arnau a făcut semn cu capul că nu, cu privirea pironită pe velele 
care se apropiau încetul cu încetul de țărm. Regele Castiliei izbutise 
să-i înşele. De la începutul războiului, cu trei ani mai înainte, bătăliile 
şi armistiţiile se ţinuseră lanţ. Pedro cel Crud atacase întâi regatul 


Valenciei, apoi al Aragonului, unde cucerise Tarazona, amenințând 
direct Zaragoza. Biserica pusese o vorbă bună, iar Tarazona fusese 
dată cardinalului Pedro de la Jugie, care trebuia să afle căruia din cei 
doi regi îi revenea cetatea. Se semnase şi un armistițiu de un an, dar 
acela nu se referea şi la frontierele regatelor din Murcia şi Valencia. 

In timpul armistiţiului, Ceremoniosul izbutise să-şi înduplece fratele 
vitreg, pe Ferran, aliat pe atunci cu regele Castiliei, să nu-l trădeze, şi, 
după ce acela aşa şi făcuse, până să ajungă la Cartagena infantele 
atacase şi prădase regatul Murciei. 

Chiar de pe plajă, regele Pedro a poruncit să se pregătească toate 
cele zece galere, iar cetăţenii din Barcelona şi târgurile vecine, care 
începeau să sosească pe plajă, să se îmbarce laolaltă cu puţinii oşteni 
care îl însoțeau. Toate navele, mici ori mari, de negoţ ori de pescuit, 
trebuiau să iasă în întâmpinarea flotei castiliene. 

— Şi-a pierdut minţile, a ripostat Guillem, privind cum se aruncau 
oamenii în bărci. Oricare dintre galere le va aborda pe ale noastre şi le 
va rupe în două. Oamenii vor muri pe capete. 

Mai era destul până când flota castiliană avea să ajungă în port. 

— Are să fie fără milă, a auzit Arnau din spate. Ne va face nici 
fărâme. 

Pedro cel Crud are să fie fără milă. Avea o faimă prea bine ştiută: 
îşi executase fraţii bastarzi, pe Federico de Sevilia şi pe Juan de 
Bilbao, şi un an mai târziu pe mătuşa sa, Leonor, după ce o ţinuse 
întemniţată în tot acel răstimp. Ce îndurare se mai putea aştepta de la 
un rege care le făcea de petrecanie propriilor rude? Ceremoniosul nu-l 
omorâse pe Jaime de Mallorca, în pofida multelor lui trădări şi a 
războaielor în care se înfruntaseră. 

— Ar fi mai bine să rânduim o apărare pe uscat, i-a zis Guillem, 
strigând şi apropiindu-i-se de ureche; oricât ar fi de imposibil aşa 
ceva. De cum vor trece de tasques, castilienii au să ne facă praf. 

Arnau a încuviinţat. De ce se îndărătnicea regele să apere cetatea 
pe mare? Avea dreptate Guillem, de cum au să treacă de tasques... 

— Tasques! a strigat Arnau. Ce navă avem în port? 

— Ce vrei să spui? 

— Tasques, Guillem! Nu pricepi? Ce navă avem? 

— Uite, baleniera aia, i-a răspuns, arătându-i o navă imensă, grea 
şi pântecoasă. 

— Haide. N-avem timp de pierdut. 

Arnau a luat-o iar la goană spre mare, prin norodul care se 
îmbulzea. S-a uitat în urmă, ca să-i ceară lui Guillem să mărească 
pasul. 

Ţărmul era un furnicar de oşteni şi barcelonezi, intraţi în apă până 
la brâu; unii încercau să urce în bărcile mici de pescuit, care ieşeau 
de-acum în larg, alţii aşteptau să sosească vreun barcagiu care să-i 


ducă până la una dintre navele mari de război ori de mărfuri, acostate 
în port. 

Arnau a zărit că sosea una dintre ele. 

— Haide! i-a strigat lui Guillem, intrând în apă şi încercând s-o ia 
înaintea tuturor celor care se îndreptau spre barcă. 

Când au ajuns, barca dădea pe-afară de oameni, dar barcagiul l-a 
recunoscut pe Arnau şi i-a făcut loc. 

— Du-mă la balenieră, i-a cerut, când omul era gata să dea 
semnalul de plecare. 

— Mai întâi galerele. Aşa a poruncit regele. 

— Du-mă la balenieră! l-a îndemnat Arnau. Barcagiul a dat din cap 
că nu. Bărbaţii din barcă au început să se plângă. Taci! i-a strigat 
Arnau. Mă cunoşti doar. Trebuie să ajung la balenieră. Barcelona, 
familia ta, totul depinde de asta. Toate familiile voastre depind de 
asta! 

Barcagiul s-a uitat la barca mare şi pântecoasă. Trebuia să-i 
schimbe cursul doar puţin. De ce nu? De ce l-ar fi dus de nas Arnau 
Estanyol? 

— La balenieră! le-a poruncit celor doi vâslaşi. 

De cum s-au prins Arnau şi Guillem de scările de pisică pe care le-a 
aruncat pilotul balenierei, barcagiul a şi plecat spre următoarea 
galeră. 

— Bărbaţii la vâsle, i-a poruncit Arnau pilotului, când nici nu păşise 
încă pe covertă. 

Bărbatul le-a făcut semn vâslaşilor, care s-au şi aşezat pe bănci. 

— Ce facem? a întrebat. 

— La tasques, a răspuns Arnau. 

Guillem a încuviinţat. 

— Deie Allah, fie-i numele lăudat, să izbuteşti. 

Guillem pricepuse ce voia Arnau, dar nu şi oştenii şi barcelonezii. 
Când au văzut că baleniera se punea în mişcare fără oşteni, fără 
bărbaţi înarmaţi şi pornea în larg, cineva a zis: 

— Vrea să-şi salveze barca. 

— Jidov ce eşti! a strigat altul. 

— Trădătorule! 

Mulţi alţii s-au alăturat sudalmelor şi, nu peste multă vreme, toată 
plaja urla, suduindu-l pe Arnau. Ce urmărea Arnau Estanyol? s-au 
întrebat toţi bastaixos şi barcagiii, privind barca pântecoasă care 
înainta molcom, în ritmul celor peste o sută de vâsle, ce cădeau şi se 
ridicau din apă la nesfârşit. 

Arnau şi Guillem s-au aşezat la provă, în picioare, privind atent 
flota castiliană, care începea să se apropie primejdios, dar, când au 
trecut pe lângă galerele catalane, o ploaie de săgeți i-a silit pe 
amândoi să se ascundă. S-au ridicat din nou când au ieşit din raza 


vederii lor. 

— O să fie bine, i-a zis Arnau lui Guillem. Barcelona nu poate să 
cadă în mâinile acestui mişel. 

Tasques, bancurile de nisip paralele cu ţărmul, care împiedicau 
intrarea curenților marini, erau singura apărare naturală a portului 
Barcelonei şi totodată o primejdie pentru bărcile care încercau să 
ajungă la el. O singură intrare, în chip de canal cu pescaj suficient, 
îngăduia drumul navelor; dacă nu treceau prin el, ele se împotmoleau 
în grindurile de nisip. 

Arnau şi Guillem s-au apropiat de tasques, lăsând în urmă mii de 
gâtlejuri din care ieşeau cele mai neruşinate ocări. Strigătele 
catalanilor acopereau chiar şi dangătele clopotelor. 

„O să fie bine”, a repetat Arnau, de astă dată în sinea lui. Apoi i-a 
poruncit pilotului ca vâslaşii să nu mai tragă la rame. Când suta de 
vâsle s-a ridicat peste bord şi baleniera a lunecat spre tasques, 
injuriile şi strigătele s-au făcut tot mai slabe, până ce tăcerea a 
cuprins plaja. Flota castiliană se tot apropia. Prin dangătul clopotelor, 
Arnau a auzit chila navei lunecând spre grindurile de nisip. 

— Trebuie să iasă bine, a bombănit. 

Guillem l-a prins de braţ şi l-a strâns. Era întâia oară că-l atingea 
aşa. 
Baleniera luneca molcom, foarte molcom. Arnau s-a uitat la pilot. 
„Suntem pe canal?” l-a întrebat cu o simplă mişcare din sprâncene. 
Pilotul a făcut semn că da; de când îi poruncise ca vâslaşii să nu mai 
tragă la rame, ştia ce voia Arnau. 

Toată Barcelona ştia. 

— Acum! a strigat Arnau. Virează! 

Pilotul a dat porunca. Vâslele de la babord s-au cufundat în apa 
mării, baleniera a început să se rotească, până când pupa şi prova s- 
au împotmolit în pereţii canalului. 

Nava s-a înclinat într-o parte. 

Guillem a strâns din răsputeri braţul lui Arnau. S-au uitat unul la 
celălalt, iar Arnau l-a tras la piept, îmbrăţişându-l, pe când plaja şi 
galerele îl aclamau. 

Intrarea în portul Barcelonei fusese închisă. 

De pe țărm, înarmat ca pentru război, regele a privit baleniera 
culcată pe tasques. Nobili şi cavaleri au rămas în jurul lui, în tăcere, 
sub privirea regelui. 

— Pe galere! a poruncit în cele din urmă. 


Cu baleniera lui Arnau eşuată pe tasques, Pedro cel Crud şi-a 
rânduit flota în larg. Ceremoniosul a făcut deopotrivă pe uscat şi, 
înainte ca înserarea să lunece în noapte, cele două flote - una de 
război, cu patruzeci de nave înarmate, cealaltă pitorească, cu doar 


zece galere şi zeci de nave mici pentru negoţ ori pescuit pline ochi cu 
cetăţeni - s-au întâlnit faţă în faţă, în lungul întregului țărm portuar, 
de la Santa Clara la Framenors. Nici ţipenie nu mai putea intra, nici 
ieşi, din Barcelona. 

In noaptea aceea nu s-au purtat lupte. Cinci dintre galerele lui 
Pedro al Iil-lea s-au apropiat de baleniera lui Arnau, iar soldaţii regelui 
au abordat-o noaptea, la lumina strălucitoare a lunii. 

— Se pare că noi vom fi ţinta bătăliei, i-a lămurit Guillem lui Arnau, 
pe când stăteau laolaltă pe covertă, cu spatele sprijinit de bordaj, la 
adăpost de arbaletierii castilieni. 

— Am devenit zidul cetăţii şi toate bătăliile încep pe ziduri. 

Atunci s-a apropiat de ei un ofiţer al regelui. 

— Arnau Estanyol? a întrebat. Arnau a venit, ridicând o mână. 
Regele vă dă voie să părăsiţi nava. 

— Şi oamenii mei? i 

— Osândiții la galere? În penumbră, Arnau şi Guillem au văzut 
uimirea ofițerului. Ce-i păsa regelui de o sotnie de puşcăriaşi? Poate fi 
nevoie de ei aici, şi-a ieşit din fire ofiţerul. 

— Atunci, a spus Arnau, rămân; e nava mea, iar ei sunt oamenii 
mei. 

Ofiţerul a dat din umeri şi a urmat să dea porunci oştenilor lui. 

— Tu vrei să cobori? l-a întrebat Arnau pe Guillem. 

— Oare nu-s şi eu unul dintre oamenii tăi? 

— Nu, şi o ştii prea bine. Amândoi au tăcut câteva clipe, privind 
cum treceau umbrele şi alergau oştenii care îşi ocupau poziţiile, la 
poruncile date de ofiţeri pe îndelete, aproape în şoaptă. Ştii că de 
multă vreme nu mai eşti rob, a urmat Arnau; de cum îţi ceri cartea de 
cetăţean, o şi ai. 

Câţiva soldaţi s-au postat lângă ei. 

— Duceţi-vă în cală laolaltă cu ceilalţi, le-a şoptit unul dintre ei, 
încercând să le ia locul. 

— Pe nava asta stăm unde vrem, i-a răspuns Arnau. 

Soldatul făcu o plecăciune spre ei. 

— Nu vă fie cu supărare! Toţi vă suntem recunoscători pentru ceea 
ce aţi făcut. 

Şi şi-a căutat alt loc, lângă bordaj. 

— Când vrei să fii slobod? l-a întrebat din nou Arnau. 

— Nu cred că ştiu să fiu slobod. 

Au amuţit. Soldaţii au suit pe balenieră, şi-au ocupat posturile, iar 
noaptea s-a scurs tihnit. Arnau şi Guillem dormitau, alţii tuşeau şi 
şuşoteau. 

In zori, Pedro cel Crud a poruncit să se dea atacul. Flota castiliană 
s-a apropiat de tasques, iar soldaţii regelui au tras cu arbaletele şi au 
aruncat pietre cu ajutorul catapultelor mici prinse pe bordaje, şi al 


unor brigolas”!. Flota catalană a făcut deopotrivă de pe cealaltă latură 
a pragurilor de nisip. Se dădeau bătălii în lungul coastei, dar cu 
precădere în jurul balenierei lui Arnau. Pedro al Ill-lea nu le putea 
îngădui castilienilor să abordeze nava şi unele galere, inclusiv a 
regelui, aşa că au ocupat poziţii lângă ea. 

Pe mulţi bărbaţi i-au ucis săgețile trase dintr-un loc sau altul. Arnau 
îşi amintea cum şuierau săgețile trase de el cu arbaleta, când stătuse 
ascuns îndărătul bolovanilor din faţa castelului Bellaguarda. 

Câteva hohote de râs l-au trezit din visare. Cine putea râde în 
timpul unei bătălii? Barcelona era în primejdie, oameni mureau. Cum 
era cu putinţă să râdă cineva? Arnau şi Guillem s-au uitat unul la altul. 
Da, erau hohote. Tot mai zgomotoase. Au căutat un loc ferit, ca să 
poată privi bătălia. Echipajele multor nave catalane, din linia a doua 
ori a treia, la adăpost de săgeți, îşi băteau joc de castilieni, strigau la 
ei şi-şi râdeau de ei. 

De pe navele lor, castilienii încercau să-i atingă, folosind brigo/as, 
dar ţinteau atât de prost, că pietrele cădeau rând pe rând în mare. 
Unii bolovani ridicau valuri de spumă în cădere. Arnau şi Guillem s-au 
privit, zâmbitori. Bărbaţii de pe nave au început iar să-şi râdă de 
castilieni, iar plaja din Barcelona, plină ochi cu orăşeni ajunşi soldaţi, li 
s-a alăturat. 

Întreaga zi, catalanii au făcut haz de artileriştii castilieni, care 
greşeau loviturile una după alta. 

— Nu mi-ar plăcea să fiu pe galera lui Pedro cel Crud, i-a mărturisit 
Guillem lui Arnau. 

— Nu, a răspuns acela, râzând, nici nu vreau să mă gândesc ce are 
să le facă acestor ucenici. 

Dar noaptea n-a mai semănat deloc cu cea dinainte. Arnau şi 
Guillem au dat îngrijiri numeroşilor răniţi de pe balenieră, i-au lecuit şi 
i-au ajutat să coboare în bărcile care trebuiau să-i poarte până pe 
uscat. Căci săgețile castilienilor ajungeau, totuşi, pe balenieră. O nouă 
ceată de soldaţi a suit pe navă şi, când noaptea era pe ducă, cei doi 
au încercat să se odihnească puţin pentru noua zi. 

Primele lumini ale zorilor au deşteptat gâtlejurile catalanilor, iar 
strigătele, ocările şi hohotele au tunat din nou în portul Barcelonei. 

Arnau îşi isprăvise săgețile şi, stând la adăpost alături de Guillem, 
privea desfăşurarea luptei. 

— la te uită, i-a spus prietenul său, privind galerele castiliene, se 
apropie mai ceva ca ieri. 

Era de netăgăduit. Regele Castiliei hotărâse să pună capăt în doi 
timpi şi trei mişcări batjocurii catalane, şi se ducea drept spre 

balenieră. 

— Spune-le să nu mai râdă, a zis Guillem, pironind cu privirea 
galerele castiliene care se apropiau. 

Pedro al lIll-lea s-a grăbit să sară în ajutorul balenierei şi s-a 
apropiat de ea atât cât i-au îngăduit tasques. Noua bătălie s-a dat 
chiar lângă Guillem şi Arnau; iar ei aproape că puteau atinge cu mâna 
galera regelui şi-i vedeau limpede pe el şi cavalerii lui. 

Cele două galere s-au întors fiecare de-o parte şi de alta a 
grindurilor. Castilienii au declanşat micile catapulte de la provă. Arnau 
şi Guillem s-au întors spre galera regală. Era nevătămată. Regele şi 
oamenii lui erau tot pe covertă, iar nava nu părea să fi fost atinsă de 
nimic. 

— Asta-i o bombardă? a întrebat Arnau, arătând tunul spre care se 
îndrepta Pedro al II-lea. 

— Da, a răspuns Guillem. 

Văzuse cum o urcau pe galeră, pe când regele îşi pregătea flota, 
crezând că flota castiliană avea de gând să atace Mallorca. 

— O bombardă pe o navă? 

— Da, a răspuns iar Guillem. 

— Trebuie că-i prima oară când o galeră se înarmează cu o 
bombardă, a observat Arnau, urmărind atent poruncile date de rege 
artileriştilor; n-am mai văzut aşa ceva. 

— Nici eu. 

Dar vorba le-a fost curmată de larma cu care bombarda azvârlise o 
piatră. Amândoi s-au întors spre galera castiliană. 

— Bravo! au strigat într-un glas, când piatra a izbit catargul navei. 

Toate navele catalane au aclamat lovitura. 

Regele a poruncit să se încarce iar bombarda. Surpriza şi căderea 
catargului i-au împiedicat pe castilieni să răspundă izbiturii cu micile 
lor catapulte de bord. Următoarea izbitură a nimerit din plin castelul 
navei şi l-a făcut mici fărâme. 

Batjocura neîntreruptă şi bombarda de pe galera regală l-au făcut 
pe regele castilian să chibzuiască mai bine, şi după două ceasuri a 
poruncit flotei lui să se lase păgubaşă şi să plece la Ibiza. 


De pe covertă, Arnau şi Guillem priveau alături de niscaiva ofiţeri 
de-ai regelui retragerea flotei castiliene. Clopotele din cetate au 
început să bată. 

— Acum trebuie să punem iar nava pe linia de plutire, a propus 
Arnau. 

— Asta o s-o facem noi, a auzit din spate. S-a întors şi a dat nas în 
nas cu un ofiţer care tocmai urcase pe balenieră. Maiestatea Sa vă 
aşteaptă pe galera regală. 

Regele avusese două nopţi întregi ca să afle cine era Arnau 


Estanyol. „Bogat, îi spuseseră sfetnicii din Barcelona, putred de bogat, 
Maiestate.” Regele ascultase fără prea mare interes spusele 
sfetnicilor despre Arnau: fusese bastaix, luptase sub comanda lui 
Eiximen d'Esparça, era foarte devotat bisericii Sfânta Maria. Dar îi 
sclipiseră ochii când auzise că era văduv. „Bogat şi văduv, şi-a zis 
monarhul; dacă scăpăm de...” 

— Arnau Estanyol, i l-a înfăţişat un şambelan, ridicând vocea. E din 
Barcelona. 

Stând într-un jilţ pe covertă, regele era flancat de sumedenie de 
nobili, cavaleri, sfetnici şi oameni de frunte ai cetăţii, care veniseră pe 
galera regală după retragerea castilienilor. Guillem a rămas lângă 
bordaj, îndărătul celor care îi înconjurau pe Arnau şi pe rege. 

Arnau a dat să pună un genunchi în podea, dar regele i-a poruncit 
să se ridice. 

— Suntem foarte mulţumiţi de ceea ce ai făcut, a zis; cutezanţa şi 
inteligenţa Domniei Tale au fost hotărâtoare pentru a ieşi biruitori din 
bătălie. 

Apoi regele a tăcut, iar Arnau a şovăit. Ce să facă, să vorbească ori 
să adaste? Toţi se uitau la el. 

— Drept mulţumire pentru tot ce ai făcut, a urmat monarhul, 
poftim să-ţi facem hatârul recunoştinţei noastre. 

Şi acum? Să vorbească? Ce recunoştinţă putea să-i arate regele? 
Doar avea tot ce-şi putea dori. 

— iți dăm ca soaţă pe pupila noastră Elionor, căreia îi dăm drept 
zestre baroniile Granollers, Sant Vicenç dels Horts şi Caldes de 
Montbui. 

Toți cei de față au şuşotit; unii au aplaudat. O căsătorie! 
Pronunţase vorba căsătorie? Arnau s-a întors, căutându-l pe Guillem, 
dar nu l-a zărit. Nobilii şi cavalerii îi zâmbeau. Rostise vorba căsătorie? 

— Nu eşti mulţumit, domnule baron? a întrebat regele, văzându-l 
că-şi întoarce capul. 

Arnau s-a întors la rege. Domnule baron? Căsătorie? La ce-ar fi vrut 
el toate astea? Nobili şi cavaleri au tăcut mâlc în faţa muţeniei lui 
Arnau. Regele îl pironea cu privirea. Pronunţase vorba Elionor? Pupila 
lui? Nu putea... nu-l putea sfida pe rege! 

— Nu, vreau să zic, da, Maiestate, a stat în cumpănă. Vă 
mulţumesc pentru dărnicie. 

— Atunci, aşa să fie. 

Pedro al III-lea s-a ridicat şi curtenii au închis cercul în jurul lui. Unii 
l-au bătut pe spate pe Arnau, când treceau pe lângă el, şi l-au lăudat 
cu vorbe pentru el neînţelese. A stat stingher, acolo unde mai înainte 
îl înconjuraseră toţi. S-a întors către Guillem, care stătea tot cu 
coatele pe bordaj. 

Din locul lui, Arnau a deschis larg mâinile, dar arapul i-a răspuns, 


arătându-i pe rege şi curteni, şi atunci le-a ascuns la iuţeală. 


Sosirea lui Arnau pe plajă a fost la fel de aplaudată ca şi a regelui. 
Toată cetatea s-a avântat spre el şi Arnau a trecut de la o mână la 
alta, de la unul la altul, primind laude şi urări, bătăi pe spate şi 
strângeri de mână. Toţi voiau să se apropie de salvatorul cetăţii, dar 
Arnau nu izbutea nici să recunoască, nici să audă pe nimeni. Tocmai 
acum, când totul îi mergea bine şi era fericit, regele hotărâse să-l 
însoare. Barcelonezii l-au însoţit, mergând cât mai aproape de el, de 
la plajă la bancă, şi, când a intrat, au rămas în faţa intrării, strigându-i 
numele fără preget. 

De cum a intrat, Mar i s-a aruncat în braţe. Guillem sosise mai 
înainte şi stătea într-un jilţ; nu-i povestise nimic. Joan, care venise şi el 
la bancă, îl privea, taciturn ca întotdeauna. 

Mar a fost uimită când Arnau s-a desprins din îmbrăţişarea ei, 
poate mai iute decât ar fi vrut. Joan a vrut să-i facă urări, dar Arnau nu 
i-a dat nici lui atenţie. In cele din urmă, s-a trântit într-un jilţ, lângă 
Guillem. Ceilalţi se uitau la el şi nu îndrăzneau să-i spună nimic. 

— Ce-i cu tine? a cutezat să-l întrebe până la urmă Joan. 

— Păi, mă însoară! a strigat Arnau, ridicând braţele deasupra 
capului. Regele a hotărât să mă facă baron şi să mi-o dea în căsătorie 
pe pupila lui. Asta-i hatârul pe care mi-l face, fiindcă l-am ajutat să-şi 
salveze capitala! Mă însoară! 

Joan s-a gândit o clipă, a dat din cap şi a zâmbit. 

— Şi de ce te plângi? l-a întrebat. Arnau l-a privit cu coada ochiului. 
Lângă el, Mar începuse să tremure. N-a înţeles-o decât Donaha, din 
uşa cuhniei, care venise valvârtej s-o ajute să se ţină pe picioare. Ce 
te nemulţumeşte? a stăruit Joan. Arnau nici măcar nu s-a uitat la el. 
Mar a simţit primul val de greață după ce-a auzit vorbele monahului. 
Ce-i rău dacă te însori? Ba şi mai şi, cu pupila regelui. Ai să fii baron 
de Catalonia. 

Temându-se să nu vomite, Mar s-a dus cu Donaha la cuhnie. 

— Ce-i cu Mar? a întrebat Arnau. 

Monahul a adăstat o clipă înainte de a răspunde. 

— Am să-ţi spun eu ce-i cu ea, a spus în cele din urmă. Ar trebui să 
se mărite! Amândoi ar trebui să vă căsătoriţi. Norocul nostru e că 
regele are mai multă minte ca tine. 

— Lasă-mă, Joan, te rog, a cerut Arnau, ostenit. 

Călugărul a dat din braţe şi a plecat de la bancă. 

— Du-te să vezi ce-i cu Mar, l-a rugat Arnau pe Guillem. 

— Nu ştiu ce-i cu ea, i-a dezvăluit acesta peste câteva minute, dar 
Donaha mi-a zis să nu-ţi faci griji. De-ale femeilor, a adăugat. 

Arnau s-a întors la el. 

— Nu-mi vorbi despre femei. 


— Nu putem face mai nimic în faţa vrerii regelui, Arnau. Poate dacă 
am avea niţel timp, am găsi noi ceva. 

Dar n-au avut timp. Pedro al Ill-lea şi-a fixat pentru 23 iunie 
plecarea la Mallorca, în urmărirea regelui Castiliei; a poruncit ca flota 
să i se adune în portul Barcelonei la acea dată şi a mai spus că înainte 
de plecare voia să rânduiască şi măritişul pupilei lui, Elionor, cu 
bogătanul de Arnau. Aşa i-a dat de veste fostului bastaix un ofiţer de- 
al regelui chiar la bancă. 

— Nu-mi mai rămân decât nouă zile! i s-a plâns lui Guillem când 
ofiţerul s-a făcut nevăzut pe uşă. Poate chiar mai puţine! 

Cum era, oare, acea Elionor? De cum se gândea la ea, Arnau nu 
putea închide ochii. Bătrână? Frumoasă? Hazlie, plăcută ori trufaşă şi 
cinică, precum toţi nobilii pe care îi cunoscuse? Cum să se însoare cu 
o femeie pe care nici măcar n-o cunoştea? l-a cerut lui Joan: 

— Tu poţi face aşa ceva. Află cum e femeia aia. Mă gândesc fără 
preget la tot ce mă aşteaptă. 

— Zice-se, i-a istorisit Joan chiar în seara zilei când ofiţerul venise 
la banca zarafului, că-i fiica din flori a unuia dintre infanţii din 
principat, un unchi al regelui, deşi nimeni nu îndrăzneşte să spună 
care dintre ei. Maică-sa s-a prăpădit la naştere; de aceea a şi fost ea 
primită la Curte. 

— Dar cum e, Joan? l-a iscodit Arnau. 

— Are douăzeci şi trei de ani, şi-i nurlie. 

— Şi ca fire? 

— E nobilă, s-a mărginit monahul să răspundă. 

La ce să-i mai spună ce auzise despre Elionor? E atrăgătoare, ce-i 
drept, i se istorisise, dar chipul ei arată că-i supărată necurmat pe 
toată lumea. E capricioasă şi răsfăţată, trufaşă şi ambițioasă. Regele o 
măritase cu un nobil care murise nu după multă vreme, iar ea, fără 
copii, revenise la Curte. Un hatâr făcut lui Arnau? Recunoştinţa 
regelui? În realitate, acela n-o mai îndura pe Elionor şi cu cine s-o 
mărite mai bine decât cu unul dintre bărbaţii cei mai avuţi din 
Barcelona, un zaraf căruia îi putea cere parale cu împrumut? Regele 
Pedro câştiga peste tot: şi-o lua de pe cap pe Elionor şi avea o 
chezăşie ca să intre la Arnau. La ce să-i mai spună toate astea? 

— Ce vrei să zici când spui că-i nobilă? 

— Păi, asta, a recunoscut Joan, dând să ocolească privirea lui 
Arnau, că-i nobilă, o femeie nobilă, cu firea şi câte altele ale ei. 

Elionor cercetase şi ea, şi era tot mai mâniată pe măsură ce veştile 
se înmulţeau: un fost bastaix, o breaslă care descindea din robii de pe 
țărm, din acei macips de pe coastă, lipsiţi de slobozie. Cum de cuteza 
regele s-o mărite cu un basta/x? Era avut, putred de bogat, da, aşa-i 
destăinuiseră toţi, dar ce-i păsa ei de paralele lui? Trăia la Curte, nu-i 
lipsea nimic. A vrut să se ducă la rege când a aflat că Arnau era fiul 


unui ţăran catalan fugar, şi că şi el se născuse şerb legat de pământ. 
Cum de cuteza regele să creadă că ea, fiică de infante, ar lua în 
căsătorie asemenea bărbat? 

Dar Pedro al III-lea n-a primit-o şi a poruncit ca nunta să aibă loc pe 
21 iunie, cu două zile înaintea plecării lui la Mallorca. 


___A doua zi urma să se însoare. În capela regală de la biserica Santa 
Agata. 

— Capela-i mică, i-a lămurit Joan. A ridicat-o la începutul veacului 
Jaime al II-lea după voia soaţei lui, Blanca de Anjou, şi are drept hram 
moaştele Patimilor lui Hristos, la fel ca Sainte-Chapelle din Paris, de 
unde venea regina. 

Nunta avea să fie atât de intimă, încât pe Arnau urma să-l 
însoţească doar Joan. Mar nu se învoise să vină. De când Arnau îşi 
anunţase căsătoria, fata fugea de el, tăcea în faţa lui şi-l privea doar 
arareori, nemaisurâzându-i ca înainte. 

Dar în după-amiaza aceea Arnau s-a apropiat de ea şi a rugat-o să 
vină cu el. 

— Unde? a întrebat Mar. 

Unde? 

— Nu ştiu. Ce-ai zice de Sfânta Maria? Tatăl tău venera biserica 
aceea. Acolo l-am şi cunoscut, ştii? 

Mar a încuviinţat; au ieşit din bancă şi s-au îndreptat spre faţada 
neterminată a bisericii Sfânta Maria. Zidarii începeau cele două turnuri 
octogonale, care trebuiau s-o flancheze, iar meşterii pietrari 
meştereau cu multă râvnă timpanul, montanţii uşilor şi ferestrelor, 
coloana care umplea golul şi arhivoltele, dăltuind şi răsdăltuind piatra. 
Arnau şi Mar au intrat în templu. Nervurile celei de-a treia bolți a navei 
centrale începuseră să urce la cer, dibuind cheia de boltă, ca o pânză 
de păianjen oblăduită de schelăria din lemn pe care creşteau. 

Arnau a simtit-o pe fată alături. Era la fel de înaltă ca el şi părul îi 
cădea grațios pe umeri. Mirosea frumos: a proaspăt, a ierburi. Cei mai 
mulţi lucrători o admirau; le-a citit încântarea în ochi, chiar dacă îi 
ocoleau privirea, când o întâlneau. Parfumul ei urma ritmul mişcărilor 
pe care le făcea fata. 

— De ce nu vrei să vii la nunta mea? a întrebat-o deodată. 

Mar nu i-a răspuns. Işi plimba privirile prin templu. 

— Nici măcar nu mi-au îngăduit să mă căsătoresc aici în biserică, a 
şoptit Arnau. 

Fata tot n-a vorbit. 

— Mar... Arnau a aşteptat-o să se întoarcă la el. Mi-ar fi plăcut să fii 
cu mine în ziua nunţii. Ştii că nu-mi place, că o fac împotriva vrerii 
mele, dar regele... N-o să mai stărui, da? Mar s-a învoit. Dacă-i aşa, 
putem să fim ca întotdeauna? 


Mar a lăsat ochii în jos. Ar fi vrut să-i spună atâtea... Dar nu putea 
să spună nu la ceea ce el îi cerea; nu-i putea spune nu la nimic. 

— Mulţumesc, i-a răspuns Arnau; dacă şi tu m-ai lăsa baltă... Nu 
ştiu ce s-ar alege de mine dacă şi cei pe care îi iubesc m-ar trăda! 

Mar s-a înfiorat. Nu-i cerea tandreţe. Ci iubire. De ce consimţise să- 
| însoţească? Şi-a pus privirea pe absida Sfintei Maria. 

— Joan şi cu mine am văzut cum au ridicat bolţarul, ştii? i-a 
dezvăluit Arnau, observând unde îşi pusese privirea. Eram copii. 

Meşterii sticlari trudeau îndârjiţi la c/aristorio, grupul de ferestre de 
sub absidă, după ce le isprăviseră pe cele de sus, al căror arc ogival 
era retezat de o mică rozetă. Apoi aveau să treacă la împodobirea 
celor două ferestre ogivale mari, ce se deschideau sub ele. Imbinau 
culorile, după figuri şi desene, despărțite prin fire fine şi blânde de 
plumb, care primeau lumina de afară şi o filtrau în biserică. 

— Când eram puştan, i-a dat înainte Arnau, am avut norocul să 
stau de vorbă cu marele Berenguer de Montagut. Noi, îmi amintesc că 
mi-a mărturisit, vorbind despre catalani, n-avem nevoie de alte 
podoabe: numai de spaţiu şi lumină. Atunci a făcut semn spre absidă, 
tocmai acolo unde priveşti tu acum, şi a lăsat să-i cadă o mână întinsă 
spre marele altar, ca şi cum acolo era lumina despre care vorbise. Eu 
i-am zis că pricepeam ce spunea, dar nu-mi puteam închipui cu 
adevărat tot ce grăia. Mar s-a întors la el. Eram tânăr, s-a 
dezvinovăţit, şi el era maestrul, marele Berenguer de Montagut. Dar 
azi chiar pricep. Arnau s-a apropiat mai mult de Mar şi a întins o mână 
către rozeta din absidă, sus, foarte sus. Mar s-a străduit să-şi ascundă 
tremurul uşor trimis de apropierea lui Arnau. Vezi cum intră lumina în 
biserică? A început să-şi lase mâna în jos, până la marele altar, ca şi 
Berenguer la vremea lui, dar făcu de astă dată semn la nişte raze de 
lumină colorate, care intrau cu adevărat în biserică. Mar i-a urmărit 
mâna. Bagă de seamă. Vitraliile îndreptate spre soare au culorii vii, în 
tonuri de roşu, galben şi verde, ca să profite de puterea luminii 
mediteraneene; cele care n-au asemenea orientare sunt albe ori 
albastre. La fiecare ceas, pe măsură ce soarele înaintează pe cer, 
biserica îşi schimbă culoarea, iar pietrele prind tonuri felurite. Ce 
dreptate avea maestrul! E altă biserică în fiece zi, în fiece ceas, ca şi 
cum s-ar naşte neîncetat alt templu, fiindcă, deşi piatra e moartă, 
soarele e viu, şi fiecare zi e şi ea alta; nicicând nu se vor vedea 
aceleaşi reflexe. 

Au stat aşa, hipnotizaţi de lumină. 

In cele din urmă, Arnau a luat-o pe Mar pe după umeri şi a întors-o 
spre el. 

— Nu mă lăsa, Mar, te rog! f 

A doua zi, dis-de-dimineaţă, în capela din Santa Agata, întunecoasă 
şi foarte împodobită, Mar a încercat să-şi ţină lacrimile în timpul 


ceremoniei. 

La rândul lor, Arnau şi Elionor au stat hieratici în faţa episcopului. 
Elionor nici măcar n-a mişcat, privind ţeapănă drept în faţă. Arnau s-a 
întors la ea de două ori la începutul ceremoniei, dar Elionor privea 
neostoit drept înainte. Apoi nu şi-a mai îngăduit decât câteva priviri 
piezişe. 


Capitolul 39 

Chiar în ziua nunţii, de cum s-a isprăvit ceremonia, noii baroni de 
Granollers, Sant Vicenç şi Caldes de Montbui au plecat la castelul de 
Montbui. Joan îi transmisese lui Arnau întrebările puse de majordomul 
baronesei. Unde dorea Arnau să doarmă doña Elionor? În odăile de la 
catul de sus ale unei bănci vulgare? Şi slujitorii ei? Şi robii ei? Arnau i- 
a închis gura, învoindu-se să plece chiar în acea zi, cu condiţia ca Joan 
să-i însoţească. 

— De ce? a întrebat monahul. 

— Fiindcă mi se pare că am nevoie de tine. 

Elionor şi majordomul ei au plecat călare, ea ca amazoanele, cu 
picioarele pe aceeaşi crupă a bidiviului, cu un rândaş care ţinea, 
mergând pe jos, frâiele stăpânei. Aprodul şi două domnişoare de 
onoare călăreau pe catârce, iar, lângă ei, vreo doisprezece robi purtau 
pe tot atâţia catâri de povară avutul baronesei. Arnau a închiriat o 
căruţă. 

Când baroneasa a zărit căruţa cu toate claie peste grămadă, trasă 
de două catârci şi încărcată cu puţinele boccele luate de Arnau, Joan 
şi Mar (Guillem şi Donaha rămăseseră la Barcelona), cu scânteile ce-i 
ieşeau din ochi ar fi putut aprinde o faclă. Atunci i-a privit întâia oară 
pe Arnau şi noua ei familie; se căsătoriseră, se înfăţişaseră 
episcopului în faţa regelui şi a soaţei aceluia, şi nici măcar nu se 
priviseră unul pe altul. 

Insoţiţi de garda oferită de rege, au ieşit din Barcelona. Arnau şi 
Mar în căruţă. Joan cu ei. Baroneasa a grăbit pasul, ca să ajungă la 
castel cât mai iute. Şi l-au zărit înainte de căderea serii. 

Cocoţat în vârf de deal, castelul era o mică fortăreață locuită până 
atunci de un senior. Ţărani catalani şi şerbi se alăturaseră suitei noilor 
seniori, astfel încât, la câţiva metri de castel, în jurul lor mergeau mai 
bine de o sută, care se întrebau cine era bărbatul cu straie atât de 
scumpe, dar cu o căruţă ca vai de lume? 

— Şi acum, la ce stăm? a întrebat Mar, când baroneasa a făcut 
semn de oprire. 

Arnau a făcut alt semn, habar n-avea. 

— Fiindcă trebuie să ni se predea castelul, a răspuns Joan. 

— Şi n-ar trebui să intrăm, ca să ni-l predea? l-a iscodit Arnau. 

— Nu. Legiuirile Generale ale Cataloniei rânduiesc aşa: seniorul 
trebuie să plece din castel cu familia şi slugile înainte de a-l preda. 
Porţile grele ale fortăreței s-au deschis încet, iar seniorul a ieşit, urmat 
de familie şi slugi. Când a ajuns în dreptul baronesei, i-a înmânat 
ceva. Tu trebuia să fi luat cheile, i-a zis Joan lui Arnau. 

— Şi la ce-mi trebuie mie un castel? 

Când suita a trecut pe lângă căruţă, seniorul le-a rânjit batjocoritor 
lui Arnau şi însoţitorilor lui. Mar s-a făcut roşie ca focul în obraji. Chiar 


şi slugile i-au privit drept în ochi. 

— N-ar trebui să îngădui aşa ceva, a sărit iar Joan. Acum tu eşti 
seniorul. iți datorează respect, credinţă... 

— Uite ce-i, Joan, i-a curmat vorba Arnau, să ne lămurim: nu vreau 
nici un castel, nu sunt şi nici nu mă dau drept seniorul nimănui, şi, 
fireşte, am de gând să rămân aici doar cât e nevoie, cât să dau 
poruncile pe care trebuie să le dau. Când totul va fi rânduit, mă întorc 
la Barcelona şi, dacă doamna baroneasă vrea să stea într-un castel, 
cât e el de mare, ăsta-itotalei. 

A fost prima oară în acea zi când Mara încercat un zâmbet. 

— Nu poţi să pleci, l-a contrazis Joan. 

Zâmbetul lui Mar s-a şters, iar Arnau s-a întors către călugăr. 

— Nu pot ce? Pot să fac ce-mi vine. Nu-s eu baronul? Oare baronii 
nu-l însoțesc pe rege luni la rând? 

— Dar ei se duc la război. 

— Pe paralele mele, Joan, pe gologanii mei. Mi se pare că e mai 
însemnat să plec eu decât oricare dintre baronii care nu fac altceva 
decât să ceară împrumuturi ieftine. Ei bine, a adăugat, întorcându-se 
spre castel, acum ce mai aşteptăm? Totu-i pustiu, iar eu sunt ostenit. 

— Mai trebuie... a început să zică Joan. 

— Tu şi legiuirile tale, i-a curmat vorba Arnau. De ce trebuie ca voi, 
dominicanii, să învăţaţi legile? Ce mai trebuie...? 

— Arnau şi Elionor, baroni de Granollers, Sant Vicenç şi Caldes de 
Montbui! strigătele au răsunat în toată valea care se întindea la 
poalele colinei. Toţi au ridicat privirile la cel mai înalt turn al fortăreței, 
de unde majordomul lui Elionor, cu mâinile puse pâlnie la gură, striga 
cât îl ţineau bojocii. Arnau şi Elionor, baroni de Granollers, Sant Vicenç 
şi Caldes de Montbui! Arnau şi Elionor...! 

— Mai lipsea să anunţe preluarea castelului, a pus Joan punctul pe 

Suita s-a pus iar în mişcare. 

— Barem îmi rostesc numele. 

Majordomul striga neîncetat. 

— De nu, n-ar fi drept, a lămurit monahul. 

Arnau a dat să spună ceva, dar în loc de asta a dat din cap. 


Fortăreaţa crescuse, după obicei, de-a valma îndărătul zidurilor şi 
în jurul turnului de onoare, la care se mai adăugase un corp de clădire 
alcătuit dintr-un salon uriaş, o cuhnie şi niscaiva acareturi, pe lângă 
odăile de la catul de sus. Departe de ele se duraseră clădirile 
slujitorilor şi puţinilor soldaţi din garnizoana fortăreței. 

Ofiţerul de gardă, scund, grăsuliu, neîngrijit şi slinos, a trebuit să 
facă onorurile pentru Elionor şi suita ei. Au intrat cu toţii în salonul cel 
mare. 


— Arată-mi odăile seniorului, a ţipat Elionor la el. 

Ofiţerul i-a înfăţişat o scară din piatră, împodobită cu o balustradă 
simplă, tot din piatră, iar baroneasa, urmată de oştean, majordom, 
aprod şi domnişoarele de onoare, a început să urce. Nici un moment 
nu i s-a adresat lui Arnau. 

Cei trei Estanyol au rămas în salon, câtă vreme robii au cărat acolo 
avutul lui Elionor. 

— Poate că ar trebui... a început Joan să-i spună fratelui său. 

— Nu te băga, Joan a strigat Arnau la el. 

Câtăva vreme, au cercetat salonul; avea tavanul înalt, un cămin 
uriaş, jilţuri, sfeşnice şi o masă de douăsprezece persoane. Ceva mai 
târziu, majordomul lui Elionor a apărut pe scară. Dar n-a pus piciorul 
în salon; ci a rămas cu trei trepte mai sus. 

— Doamna baroneasă spune, a ciripit de acolo, neadresându-se 
cuiva în chip deosebit, că în această noapte e tare ostenită şi vrea să 
nu fie supărată. 

Majordomul era gata să se întoarcă, dar Arnau l-a oprit: 

— Ei, a strigat. Majordomul s-a întors spre el. Spune-i seniorei tale 
să nu-şi facă griji, n-o s-o supere nimeni. Niciodată, a şoptit. Mar a 
căscat ochii şi şi-a dus mâinile la gură. Majordomul s-a întors din nou, 
dar Arnau l-a oprit. Ei! a strigat încă o dată, care-s odăile noastre? 
Bărbatul a dat din umeri. Unde-i ofiţerul? 

— Se ocupă de seniora. 

— Atunci urcă la seniora, şi trimite-l jos pe ofiţer. Şi dă-i bătaie, 
fiindcă altfel îţi tai coaiele şi a doua oară când ai să anunţi preluarea 
unui castel ai s-o faci în triluri. N 

Ţinându-se de balustradă, majordomul a şovăit. li vorbea, oare, 
acelaşi Arnau care călătorise o zi întreagă cu căruța? Arnau a mijit din 
ochi, s-a apropiat de scară şi a scos din teacă pumnalul de bastaix pe 
care îşi dorise să-l poarte la nuntă. Majordomul n-a ajuns să-i vadă 
tăişul bont; la al treilea pas făcut de Arnau a luat-o la goană pe trepte 
în sus. 

Arnau s-a întors şi a zărit-o pe Mar râzând, şi pe Joan nemulţumit. 
Dar nu zâmbeau doar ei: unii dintre robii lui Elionor, care asistaseră la 
cele petrecute, schimbau zâmbete între ei. 

— Şi voi! le-a strigat Arnau, descărcaţi căruţa şi duceţi totul în 
odăile noastre. 


Vieţuiau în castel de mai bine de o lună. Arnau încerca să-şi pună 
în bună rânduială noile proprietăţi; dar ori de câte ori se cufunda în 
catastifele baroniei, le închidea oftând. File rupte, cifre şterse ori 
peste care se înscriseseră altele, socoteli nepotrivite, dacă nu false. 
Nu se înţelegea nimic, erau de necitit. 

După o şedere de o săptămână la Montbui, Arnau voia de-acum să 


plece la Barcelona, lăsând proprietăţile pe mâinile unui administrator; 
dar, cum n-avea de gând să ceară sprijinul vasalilor nobili care, deşi îi 
făceau vizite la castel, îl dispreţuiau de-a dreptul, şi se aruncau la 
picioarele lui Elionor, s-a adresat ţăranilor catalani, şerbii lor. 

Însoţit de Mar, a ieşit pe ogoare ros de curiozitate. Oare ce era de 
netăgăduit din tot ce auzise la Barcelona? Ei, neguţătorii din marea 
cetate, luau adesea hotărâri după veştile primite. Arnau ştia că 
molima din 1348 pustiise satele de ţărani, barem aşa se zicea, şi că 
abia cu un an mai înainte, chiar în 1358, o invazie de lăcuste făcuse şi 
mai mult rău, nimicind recoltele. Lipsa mijloacelor proprii era vădită în 
comerţ, iar neguţătorii îşi schimbaseră intenţiile. 

— Dumnezeule! a şoptit în spatele primului ţăran, venit în fuga 
mare la masía, ca să-şi înfăţişeze familia noului baron. 

Ca şi el, Mar nu-şi putea lua ochii de la casa dărăpănată şi 
împrejurimile ei, neîngrijite şi ca vai de sufletul lor, asemenea 
bărbatului murdar care îi primise, şi care acum ieşea însoţit de 
muierea şi cei doi copilaşi ai lui. g 

Toţi patru s-au pus în şir în faţa lor, ploconindu-se cu stângăcie. În 
ochi li se citea frica. Purtau straie ponosite, iar copiii... Copiii nici 
măcar nu se puteau ţine pe picioare. Aveau picioruşele ca firul grâului. 

— Asta ţi-e familia? a întrebat Arnau. 

Țăranul tocmai încuviinţa, când din casă s-a auzit un plânset 
subţirel. Arnau s-a încruntat, iar bărbatul a făcut domol cu capul semn 
că nu; spaima din ochi i s-a făcut tristeţe. 

— Muierea mea n-are lapte, lnălţimea Voastră. 

Arnau s-a uitat la femeie. Cum să aibă lapte trupul ei? Mai întâi 
trebuia să aibă sâni! 

— Şi nimeni de pe-aici n-ar putea...? 

Țăranul a luat-o înaintea întrebării. 

— Toate-s deopotrivă, Inălţimea Voastră şi copiii mor pe capete. 

Arnau a simţit că Mar ducea o mână la gură. 

— Arată-mi masía: şura, staulele, casa, ogoarele. 

— Nu mai putem plăti, Inălţimea Voastră. 

Femeia căzuse în genunchi şi dădea să se târască spre Mar şi 
Arnau. 

Arnau s-a apropiat de ea şi a prins-o de braţe. La atingerea lui, 
femeia s-a sfiit. 

— Ce...? 

Pe copii i-a podidit plânsul. 

— N-o bateţi, lInălţimea Voastră, vă implor, a sărit bărbatul, 
apropiindu-se de el; e adevărat, nu mai putem plăti. Osândiţi-mă pe 
mine. 

Arnau a dat drumul femeii, a dat înapoi câţiva paşi şi a ajuns lângă 
Mar, care privea totul cu ochii mari cât cepele. 


— N-am să vă bat, a făgăduit, adresându-se bărbatului; nici pe 
tine, nici pe nimeni din familia ta. N-am să vă mai cer parale. Dar 
vreau să-ţi văd acareturile. Spune-i femeii tale să se ridice. 

Mai întâi se înfricoşaseră, apoi se întristaseră, acum erau uluiţi; l- 
au privit surprinşi, cu ochilor adânciţi în orbite. „Oare ne jucăm de-a 
zeii?” s-a întrebat Arnau. Ce i se făcuse acelei familii ca să răspundă 
aşa? Işi lăsau să moară un fiu şi încă mai credeau că el venea să le 
ceară alţi bani. 

Şura era goală. Staulul, aşijderea. Ogoarele părăginite, uneltele 
rupte, iar casa... Dacă băieţelul nu murea de foame, avea s-o facă 
după prima boleşniţă. N-a cutezat să-l atingă; părea să se frângă la 
prima atingere. 

Şi-a luat punga de la cingătoare şi a scos niscaiva sfanţi. Voia să le 
dea bărbatului, dar şi-a schimbat gândul, a scos mai multe monede. 

— Vreau să văd băieţaşul viu, i-a cerut, punând gologanii pe ceea 
ce cândva fusese o masă. Vreau ca tu, muierea şi ceilalţi copii să 
băgaţi ceva în gură. Paralele-s pentru voi, ai priceput? Nimeni n-are 
dreptul să vi le ia şi, de aveţi vreun păs, veniţi la mine, la castel. 

Nici unul dintre ei n-a mişcat; erau cu ochii pe bani. Nici măcar nu 
şi-au putut lua privirea de pe ei ca să-şi ia rămas-bun, când Arnau a 
ieşit din casă. 

Fostul bastaix s-a întors la castel, nemaiscoţând o vorbă, cu capul 
plecat, gânditor. Mar i-a împărtăşit muţenia. 


— Toţi sunt deopotrivă, Joan, a constatat Arnau într-o seară, pe 
când se plimbau singuri, pe răcoare, în jurul castelului. Unii au avut 
norocul să ocupe gospodării părăsite, ale unor ţărani catalani morţi ori 
pur şi simplu fugiţi, şi cum să n-o fi făcut? Pe aceste pământuri sunt 
azi codri şi păşuni, ceea ce le dă oarecum încredințarea că pot 
supravieţui când ogoarele nu dau nici un rod. Dar cei mai mulţi trăiesc 
înfricoşător. Ogoarele nu le dau nimic, iar ei mor de foame. 

— Şi asta nu-i tot, a adăugat Joan; am aflat că nobilii, cu domenii 
ca ale tale, îi silesc pe ţărani să semneze capbreus în favoarea lor. 

— Capbreus? 

— Da, hrisoave prin care ţăranii recunosc că toate drepturile 
seniorilor, chiar şi cele de care nu se mai ţinea seama în vremuri mai 
bune, sunt încă în vigoare. Cum bărbaţii sunt tot mai puţini, iau şi 
pielea de pe ei, ca să aibă aceleaşi câştiguri ca şi atunci când totul le 
mergea bine. 

Arnau aproape că nu mai dormea de multe nopţi. Se trezea speriat, 
după ce visase chipuri numai piele şi os. Dar în acea noapte nici 
măcar n-a putut să adoarmă. Dăduse ocol domeniilor, încercând să fie 
generos. Cum putea să îngăduie o asemenea stare? Toate familiile 
depindeau de el; mai întâi de seniorii lor, dar aceia îi erau vasali la 


rândul lor. Dacă el, Arnau, senior al seniorilor, le cerea să-i plătească 
rente şi privilegii, nobilii aveau să stoarcă de la ţăranii nenorociţi noi 
biruri, de care seniorul se ocupase cu neîngrădită nepăsare. 

Erau robi. Robii pământului. În pat, Arnau s-a pierdut cu firea. Robii 
lui! O mare de bărbaţi, femei şi copii hămsesiţi, cărora nimeni nu le 
dădea nicio atenţie, decât ca să-i sugă de sânge până la moarte. Şi-a 
amintit de nobilii care o vizitaseră pe Elionor, sănătoşi, zdraveni, cu 
straie fastuoase, veseli! Cum puteau să trăiască, oare, cu spatele la 
adevărul şerbilor? Ce putea el să facă? 

Era generos. Dădea bani unde era nevoie, un fleac pentru el, dar 
aducea bucurie copiilor şi o făcea să zâmbească pe Mar, mereu lângă 
el. Dar aşa ceva nu putea să dureze la nesfârşit. Dacă avea să 
împartă parale fără stavilă, tot nobilii aveau să profite de pe urma lor. 
Tot nu-i vor plăti, în schimb îi vor exploata şi mai abitir pe acei 
nenorociţi. Ce putea să facă el? 


Arnau se trezea zi de zi mai mohorât, dar starea de spirit a lui 
Elionor era foarte diferită. 

— l-a chemat pe nobili, ţărani şi localnici de ziua Fecioarei din 
august, l-a dumirit Joan care, ca dominican, mai păstra ceva legături 
cu baroneasa. 

— Şi de ce? 

— Ca să i se... să vi se juruiască supunere, s-a îndreptat. Arnau l-a 
îndemnat să-i dea înainte. După lege... Joan a deschis braţele; tu m-ai 
rugat, a încercat să-i spună cu acel gest. După lege, orice nobil poate 
să le ceară vasalilor să-şi reînnoiască oricând legământul de credinţă 
şi supunere faţă de senior. E cu cap, deci, că nebucurându-se de el 
până acum, Elionor doreşte să-l primească. 

— Vrei să zici că vor veni. 

— Nobilii şi cavalerii n-au îndatorirea de a se înfăţişa la o chemare 
de faţă cu toţi, cu condiţia să-şi reînnoiască vasalitatea între patru 
ochi, venind în faţa noului senior la sorocul de un an, o lună şi o zi, dar 
Elionor a stat de vorbă cu ei, şi se pare că vor veni. La urma urmelor, 
ea este pupila regelui. Nimeni nu vrea s-o înfrunte pe pupila regelui. 

— Dar pe soţul pupilei regelui? 

Joan n-a răspuns. Dar ceva din privirea lui... Cunoştea privirea 
aceea. 

— Mai ai ceva să-mi spui, Joan? 

Monahul a tăgăduit, dând din cap. 


Elionor a poruncit să se dureze un podiu pe pajiştea de la 
picioarele castelului. Visa la ziua Fecioarei din august. De câte ori 
văzuse nobili şi sate întregi juruind supunere de vasali tutorelui său, 
regele. Acum aveau să-i jure ei, ca unei regine, ca suverană a 


domeniilor. Ce însemnătate mai avea că Arnau va fi lângă ea? Toţi 
ştiau că aveau să se supună ei, pupilei regelui. 

Era atât de nerăbdătoare că, în apropierea acelei zile, chiar şi-a 
îngăduit să-i surâdă lui Arnau, de departe şi uşor, dar i-a surâs. 

Arnau a stat în cumpănă şi buzele lui i-au întors o strâmbătură. 

„De ce i-am zâmbit?” s-a întrebat Elionor. A strâns din pumni. 
„Nesocotito! s-a ocărât singură. Cum de te umileşti în faţa unui zaraf 
oarecare, un şerb fugar?” Erau de peste o lună şi jumătate la Montbui, 
şi Arnau tot nu se apropiase de ea. Oare nu era bărbat? Când n-o 
vedea nici ţipenie, privea trupul lui Arnau, zdravăn, viguros, iar 
noaptea, singură în iatac, îşi îngăduia să viseze că el o călărea 
sălbatic. Oare de câtă vreme n-o mai încercaseră asemenea simţiri? 
lar el o umilea, dispreţuitor. Cum îndrăznea? Elionor şi-a muşcat cu 
putere buza de jos. „Lasă că vine el”, şi-a zis. 

In ziua Fecioarei din august, Elionor s-a trezit la ivitul zorilor. De la 
fereastra iatacului solitar, a privit câmpia de sub podiul care poruncise 
să fie durat. Ţăranii începeau să se adune pe pajişte; o droaie dintre ei 
nici măcar nu puseseră geană pe geană, doar să ajungă la vreme 
acolo unde fuseseră chemaţi de seniorii lor. Incă nu sosise nici un 
nobil. 


Capitolul 40 

Soarele prevestea o zi splendidă şi caldă. Cerul limpede şi fără 
nori, asemenea celui care în urmă cu patruzeci de ani întâmpinase 
nunta unui şerb legat de pământ, pe numele lui Bernat Estanyol, 
părea o boltă albastră înălţată deasupra miilor de vasali strânşi pe 
pajişte. Se apropia momentul, iar Elionor, cu cele mai mândre 
veşminte pe care le avea, se plimba cuprinsă de nelinişte prin salonul 
imens din castelul Montbui. Lipseau doar nobilii şi cavalerii! Joan, în 
sutană neagră, stătea într-un jilţ, iar Arnau şi Mar, ca şi cum nimic nu-i 
privea, schimbau priviri complice la fiecare suspin disperat desprins 
de pe buzele lui Elionor. 

In sfârşit, au sosit şi nobilii. Nemaipăstrând aparențele, nerăbdător 
ca şi stăpâna lui, un slujitor al lui Elionor a intrat în graba mare în 
iatacul ei, ca să le anunţe sosirea. Baroneasa a privit pe fereastră şi, 
când li s-a înfăţişat nou-sosiţilor, pe faţă i se citea fericirea. Nobilii şi 
cavalerii de pe domeniile ei veneau pe pajişte cu cea mai mare 
strălucire. Veşmintele elegante, spadele şi giuvaierurile lor se 
amestecau cu norodul, dând culoare şi fast cenuşiului mohorât şi ofilit 
al straielor purtate de ţăranii catalani. Roibii, duşi de căpăstru de 
rândaşi, s-au adunat îndărătul podiului, iar nechezatul lor a spart 
tăcerea în care norodul de rând primea sosirea seniorilor. Slujitorii au 
adus la picioarele podiului, unde nobilii şi cavalerii aveau să jure 
credinţă noilor seniori, jilţuri elegante, tapiţate cu mătăsuri viu 
colorate. Dintr-o pornire, oamenii s-au depărtat de ultimul rând de 
jilţuri, lăsând o depărtare vădită între ei şi privilegiați. 

Elionor s-a uitat iar pe fereastră şi a surâs, văzând parada de fast şi 
nobleţe cu care vasalii hotărâseră s-o întâmpine. Când, în sfârşit, 
însoţită de suita obişnuită, a ajuns în faţa lor, s-a aşezat pe podiu şi i-a 
privit de departe, s-a simţit ca o regină. 

Aprodul lui Elionor, în acea zi maestru de ceremonii, a dat semnalul 
de începere a petrecerii, citind decretul prin care Pedro al III-lea îi 
dădea drept zestre lui Elionor, pupila regelui, baronia unor domenii ale 
acestuia - Granollers, Sant Vicenç şi Caldes de Montbui - şi toţi vasalii, 
domeniile şi rentele lor. Pe când aprodul citea, Elionor se bucura de 
spusele lui; se simţea privită, pizmuită, chiar şi duşmănită - de ce nu? 
- de toţi vasalii care până atunci fuseseră ai regelui. De aici înainte îi 
datorau credinţă tot regelui, dar între rege şi ei avea să mai fie o 
treaptă: ea. Din contră, Arnau nu dădea nicio atenţie vorbelor rostite 
de aprod, mărginindu-se să răspundă zâmbetelor pe care i le adresau 
ţăranii pe care îi vizitase şi ajutase. 

Printre oamenii de rând, simpli şi nepăsători la tot ce se petrecea, 
erau două femei pestrit îmbrăcate, aşa cum le silea starea lor de 
femei uşoare: una, de-acum în vârstă; cealaltă, matură, dar frumoasă 
şi trufaşă, în toată splendoarea. 


— Nobili şi cavaleri, a strigat aprodul, atrăgându-i de astă dată 
luarea-aminte lui Arnau, juraţi credinţă lui Arnau şi Elionor, baroni de 
Granollers, Sant Vicenç şi Caldes de Montbui? 

— Nu! 

Refuzul a părut să sfâşie cerul. Seniorul prădat de castelul de 
Montbui se ridicase în picioare şi răspunsese tunător la întrebarea 
aprodului. Un vuiet surd s-a ridicat din gloata strânsă în jurul nobililor; 
Joan a dat din cap, ca şi cum ar fi ştiut c-aşa avea să fie. Mara şovăit, 
simțindu-se ciudat în marea de oameni, Arnau n-a ştiut ce să zică, 
Elionor s-a făcut albă ca varul. 

Aprodul s-a întors la podiu, cerând ajutor stăpânei, dar, 
neprimindu-l, a luat iniţiativa: 

— Nu vă învoiţi? 

— Nu ne învoim, a tunat seniorul, sigur de sine. Nici măcar regele 
nu ne poate sili să juruim credinţă cuiva de cin inferior nouă. Asta-i 
legea! Joan a încuviinţat mohorât. Nu voise să-i spună lui Arnau. 
Nobilii o înşelaseră pe Elionor. Arnau Estanyol, i-a dat înainte seniorul, 
adresându-se cu glas bubuitor aprodului, e cetăţean al Barcelonei, fiul 
unui ţăran catalan de remença fugar. Nu juruim credinţă fiului fugar al 
unui şerb legat de pământ, oricât de adevărat e că regele i-a dăruit 
baroniile despre care vorbeşti! 

Cea mai tânără din cele două femei s-a înălţat pe vârfuri ca să 
privească podiul. Nobilii îi treziseră curiozitatea, dar, auzind vocea 
seniorului, ca şi numele lui Arnau, cetăţean al Barcelonei şi fiu de 
ţăran catalan, picioarele au dat s-o lase. 

In strigătele mulţimii, aprodul s-a uitat iar la Elionor. Aşa a făcut şi 
Arnau, dar pupila regelui nici n-a clintit. Impietrise. După primul 
moment, uimirea ei se făcuse toată numai duşmănie. Chipul alb ca 
varul i se îmbujorase: tremura de mânie, iar mâinile ei, strângând din 
răsputeri braţele jilţului, parcă voiau să treacă prin lemn. 

— De ce mi-ai spus c-a murit, Francesca? a întrebat Aledis, cea mai 
tânără din târfe. 

— E fiul meu, Aledis. 

— Arnau e fiul tău? 

Pe când încuviinţa dând din cap, Francesca i-a făcut un semn tăios 
să vorbească mai încet. Nu dorea pentru nimic în lume ca vreun om 
de acolo să afle că Arnau era fiul unei femei uşoare. Din fericire, 
oamenii din jurul lor erau atenţi doar la disputa dintre nobili. 

Uneori, cearta părea să se înteţească. In faţa neatenţiei celorlalţi, 
Joan s-a hotărât să riposteze. 

— Puteţi fi drepţi în tot ce spuneţi, a spus dindărătul baronesei 
supărate, puteţi să nu vă învoiţi să juruiţi credinţă, dar asta nu vă 
cruţă de îndatorirea de a vă sluji seniorii, şi de a semna că vă învoiţi la 
drepturile lor. Unde-i lege nu-i tocmeală! Vă învoiţi? 


Pe când seniorul, ştiind că dominicanul avea dreptate, îşi privea 
ciracii, Arnau i-a făcut semn lui Joan să vină la el. 

— Ce înseamnă toate astea? l-a întrebat în şoaptă. 

— Inseamnă că-şi cruţă onoarea. Nu juruiesc credinţă... 

— ... Cuiva de cin inferior, l-a ajutat Arnau. Doar ştii că nicicând nu 
mi-a păsat. 

— Nu-ţi juruiesc credinţă, nici nu ţi se supun ca vasali, dar legiuirea 
îi sileşte să-ţi facă noi şi noi hatâruri, să scrie că-ţi recunosc drepturile, 
că-şi recunosc domeniile şi îndatoririle faţă de tine. 

— E ca un fel de capbreus pe care ei îi pun pe ţărani să-l semneze? 

— Cam aşa ceva. 

— Vom scrie că ne învoim cu drepturile lor, a răspuns seniorul. 

Arnau nu i-a dat nicio atenţie nobilului. Nici măcar nu l-a privit. Se 
gândea; acolo era dezlegarea mizeriei în care trăiau ţăranii catalani. 
Joan tot mai stătea aplecat lângă el. Elionor nu mai conta; ochii ei 
priveau dincolo de toate, la visurile pierdute. 

— Carevasăzică, l-a întrebat Arnau pe Joan, deşi nu mă recunosc 
drept baronul lor, eu tot comand, iar ei tot trebuie să-mi dea 
ascultare? 

— Da. Doar că-şi cruţă onoarea. 

— Bine, s-a învoit Arnau, ridicându-se cumpătat în picioare şi 
chemându-l cu un semn pe aprod. Vezi depărtarea dintre seniori şi 
norod? l-a întrebat când bărbatul a ajuns la el. Poftesc să te duci acolo 
şi să repeţi cât poţi de tare, vorbă cu vorbă, ce-ţi spun. Poftesc ca toţi 
să afle ce spun! Pe când aprodul se îndrepta spre spaţiul deschis 
îndărătul nobililor, Arnau l-a privit cinic pe senior, care aştepta un 
răspuns la legământul lui de a semna recunoaşterea drepturilor. Eu, 
Arnau, baron de Granollers, Sant Vicenç şi Caldes de Montbui...! 

Arnau a aşteptat ca aprodul să-i repete vorbele în gura mare: Eu, 
Arnau, a repetat aprodul, baron de Granollers, Sant Vicenç şi Caldes 
de Montbui... 

— ... Declar nule pe domeniile mele toate cutumele ştiute ca 
nedrepte... 

— ... Declar nule... 

— N-o poţi face! a strigat unul dintre nobili, oprindu-l pe aprod. 

In faţa răspunsului dat de nobili, Arnau s-a uitat la Joan, căutând 
adeverirea spuselor lui. 

— Ba da, pot s-o fac, s-a mărginit să răspundă, când Joan a 
încuviinţat. 

— Vom merge la rege! a strigat alt nobil. 

Arnau a dat din umeri. Joan s-a apropiat de el. 

— Ai chibzuit ce se va alege de bieţii oameni dacă le dai nădejdi şi 
apoi regele nu-ţi dă dreptate? 

— Joan, a răspuns Arnau cu o tărie de sine pe care n-o mai avusese 


până atunci, pesemne că nu ştiu nimic despre onoare, nobili şi 
cavaleri, dar cunosc  înscrisurile din catastifele mele despre 
împrumuturile pe care i le-am dat Maiestăţii Sale; nesmintit, a 
adăugat surâzând, că-s şi mai mari pentru campania din Mallorca, 
după însurătoarea mea cu pupila lui. Pe astea le ştiu foarte bine. Te 
încredinţez că regele nu-mi va pune vorba la îndoială. 

Arnau s-a uitat la aprod şi l-a îndemnat să-i dea înainte: 

— ... Declar nule pe domeniile mele toate cutumele ştiute ca 
nedrepte... a strigat aprodul. 

— Declar nul dreptul de /ntestia, prin care seniorul moşteneşte 
parte din avutul vasalilor lui. Arnau a urmat să vorbească limpede şi 
tihnit, pentru ca aprodul să-i poată repeta vorbele. Norodul asculta în 
tăcere, neîncrezător, dar şi plin de nădejde. Pe cel de cugutia, prin 
care seniorii îşi însuşesc pe jumătate ori în întregime avutul femeii ce 
a preacurvit. Pe cel de exorquia, prin care i se dă seniorului o parte 
din avutul ţăranilor catalani căsătoriţi, dar care mor fără copii. Pe cel 
de ius maletractandi, prin care seniorii pot să-i maltrateze după bunul 
lor plac pe ţărani şi să-şi însuşească avutul lor. Arnau vorbea încet, 
aşa că aprodul a tăcut, observând că norodul strâns în jur auzea fără 
greutate vorbirea stăpânului. Francesca s-a ţinut de braţul lui Aledis. 
Pe cel de arsia, prin care ţăranul e dator să-l despăgubească pe senior 
pentru incendiile de pe domeniile lui. Şi pe cel de firma de espoli 
forzada prin care seniorul are dreptul de a se culca în prima noapte de 
după nuntă cu mireasa... 

Fiul n-a putut vedea, dar în gloata care începea să se agite vesel 
pe măsură ce-şi dădea seama de seriozitatea vorbelor lui, o bătrână, 
mama lui, s-a desprins de Aledis, şi şi-a acoperit obrazul cu mâinile. 
Lacrimile i s-au ivit în ochi, şi şi-a îmbrăţişat stăpâna. Aledis a priceput 
pe loc. Între timp, nobilii şi cavalerii plănuiau, la picioarele podiului de 
unde Arnau îşi elibera vasalii, cea mai bună cale de a-i vorbi regelui 
despre tot. 

— Declar nule orice alte îndatoririi cu care ţăranii au fost 
împovăraţi până acum şi care nu sunt plata zeciuieli drepte şi legitime 
a pământurilor lor. Vă declar slobozi să vă coaceţi pâinea, să vă 
potcoviţi caii, să vă reparaţi uneltele în fierăriile voastre. Pe femei şi 
pe mame le declar slobode să dea sau nu să sugă fiilor născuţi de 
seniorele voastre. Bătrâna, pierdută în amintiri, nu se putea opri din 
plâns. Sunteţi slobozi să slujiţi sau nu fără plată în casele seniorilor 
voştri. Vă eliberez de îndatorirea de a le face seniorilor daruri de 
Crăciun şi de a le lucra ogoarele fără plată. 

Arnau a tăcut câteva clipe, privind peste capetele nobililor 
îngrijoraţi la prostimea ce aştepta să audă anume vorbe. Mai lipsea 
ceva! Oamenii ştiau şi adăstau neliniştiţi în faţa tăcerii bruşte a lui 
Arnau. Mai lipsea ceva! 


— Vă declar slobozi! a strigat la urmă. 

Seniorul a urlat şi a ridicat pumnul la Arnau. Nobilii care îl însoțeau 
au dat din mâini şi au strigat la rândul lor. 

— Slobozi! a suspinat bătrâna în aclamaţiile mulţimii. 

— Acum, când unii nobili nu s-au învoit să jure credinţă pupilei 
regelui, ţăranii care lucrau pe ogoarele ce alcătuiesc baroniile 
Granollers, Sant Vicenç şi Caldes de Montbui, au să fie egalii ţăranilor 
din noua Catalonie, ai celor de pe baroniile Entença, Conca de 
Barberă, de pe câmpia Tarragonei, din comitatul Prades, din Segarra 
ori Garriga, din marchizatul Aytona, de pe teritoriul Tortosei ori de pe 
câmpia Urgell, ai ţăranilor din oricare dintre cele nouăsprezece 
ţinuturi din Catalonia cucerită cu strădaniile şi sângele taţilor voştri. 
Sunteţi slobozi! Sunteţi ţărani, dar nicicând n-o să mai fiţi şerbi legaţi 
de aceste domenii, nici voi, nici fiii sau nepoţii voştri! 

— Nici mamele voastre, şi-a spus Francesca în sinea ei, nici 
mamele voastre, a repetat, izbucnind iar în lacrimi şi rezemându-se de 
Aledis, ale cărei simţăminte erau vădite. 

Arnau a trebuit să coboare de pe podiu, pentru ca norodul să nu se 
năpustească asupra lui. Joan a ajutat-o pe Elionor, care nu putea să 
meargă singură. In urma lor, Mar încerca să-şi stăpânească emoţiile 
ce păreau gata să-i iasă din piept. Pajiştea a început să se golească de 
cum Arnau şi ai lui au plecat la castel. După ce s-au înţeles ce să-i 
spună regelui, nobilii au făcut deopotrivă, în galop întins, fără nicio 
cuviinţă pentru norodul care se îmbulzea pe drumuri şi se adăpostea 
pe câmp, ca să nu fie călcat în picioare de călăreţii furioşi. Ţăranii s-au 
dus domol la casele lor, cu zâmbetul pe faţă. 

Doar două femei au rămas liniştite pe pajişte. 

— De ce m-ai înşelat? a întrebat Aledis. 

De astă dată bătrâna s-a întors la ea. 

— Pentru că nu meritai, iar el nu trebuia să trăiască alături de tine. 
Tu nu erai chemată să-i fii soaţă. 

Francesca n-a stat în cumpănă. A vorbit pe cât de rece i-a îngăduit 
vocea răguşită. 

— Chiar crezi că nu meritam? a iscodit-o Aledis. 

Francesca şi-a şters lacrimile, venindu-şi în fire şi recăpătându-şi 
fermitatea cu care îşi dusese înainte negoţul atâţia ani în şir. 

— Dar n-ai văzut ce-a devenit? N-ai auzit ce-a făcut? Crezi că ar fi 
dus aceeaşi viaţă alături de tine? 

— Povestea cu bărbatul meu şi doliul... 

— Minciună. 

— Povestea că mă căutau... 

— Deopotrivă. Aledis s-a încruntat şi s-a uitat la Francesca. Şi tu m- 
ai minţit, îţi aduci aminte? i-a aruncat bătrâna în faţă. 

— Aveam temeiurile mele. 


— Şi eu pe ale mele. 

— Să mă bagi în negoţul tău. Acum pricep. 

— N-a fost singurul temei, dar recunosc că da. Te plângi de ceva? 
Pe câte fete neprihănite le-ai înşelat şi tu de atunci? 

— N-ar fi fost nevoie de aşa ceva, dacă tu... 

— ţi amintesc că alegerea a fost a ta. Aledis a şovăit. Altele ca noi 
n-au avut de ales. 

— A fost foarte greu, Francesca. Am ajuns la Figueras, m-am târât, 
m-am supus şi la ce bun? 

— O duci bine, mai bine ca mulţi dintre nobilii care au fost azi aici. 
Nu duci lipsă de nimic. 

— De onoare. 

Francesca s-a îndreptat de spate, atât cât i-a îngăduit trupul ofilit. 
Atunci a înfruntat-o pe Aledis. 

— Uite ce-i, eu nu mă pricep la onoare şi onoruri. Tu mi-ai vândut-o 
pe a ta. Mie mi-au furat-o când eram o copilă. Nimeni nu mi-a dat de 
ales. Azi am plâns pentru tot ce nu mi-am îngăduit să plâng toată 
viaţa şi e de-ajuns. Suntem ceea ce suntem şi nu ne-ar fi nicicum de 
folos, nici mie, nici ţie, să ne aducem aminte cum am ajuns aşa. Lasă-i 
pe ceilalţi să-şi măsoare puterile în lupte, pentru onoare. l-ai văzut azi. 
Care dintre cei de lângă noi poate vorbi de onoare ori cinste? 

— Poate că acum, fără cutume nedrepte... 

— Nu-ţi face visuri, tot vor exista nenorociţi fără un loc unde să 
moară. Am luptat mult ca să ajungem unde suntem; nu te gândi la 
onoare: ea nu-i pentru cei de rând. 

Aledis a privit în jur, la norod. Fuseseră eliberaţi de cutumele 
nedrepte, da, dar erau aceiaşi bărbaţi şi femei fără nicio nădejde, 
aceiaşi copii flămânzi, desculți şi pe jumătate despuiaţi. A încuviinţat 
dând din cap şi a îmbrăţişat-o pe Francesca. 


Capitolul 41 

— Doar n-ai de gând să mă laşi aici! 

Elionor a coborât scara ca o furie. Arnau era în salon, aşezat la 
masă, semnând hrisoavele prin care anula cutumele nedrepte pe 
domeniile lui. „De cum semnez, plec”, îi dăduse de veste lui Joan. 
Monahul şi Mar priveau dindărătul lui. 

Fostul bastaix a terminat de semnat, apoi a înfruntat-o pe Elionor. 
Probabil că vorbeau pentru prima oară după nuntă. Arnau nu s-a 
ridicat. 

— Ce folos ai să rămân aici? 

— Cum crezi că am să rămân într-un loc unde m-au umilit astfel? 

— Am s-o spun altfel atunci: ce folos ai să mă urmezi? 

— Eşti soţul meu! a ripostat pupila regelui cu voce ascuţită. Se 
gândise de mii de ori: nu putea să rămână, dar nici nu se putea 
întoarce la Curtea regelui. Arnau s-a strâmbat, scârbit. Dacă pleci, 
dacă mă laşi, a adăugat Elionor, am să mă duc la rege. 

Spusele i-au sunat în urechile lui Arnau. „Ne vom duce la rege!” îl 
ameninţaseră nobilii. Nădăjduia să poată ţine piept atacului dat de ei, 
dar... S-a uitat la hrisoavele pe care tocmai le semnase. Dacă Elionor, 
propria soţie, pupila regelui, se alătura pârelor făcute de nobili... 

— Semnează, a îndemnat-o, întinzându-i hrisoavele. 

— De ce-aş face-o? Dacă anulezi cutumele nedrepte, pierdem 
rentele. 

— Semnează şi ai să locuieşti într-un palat, pe strada Montcada din 
Barcelona. N-ai nevoie de rente. Ai să ai câţi gologani ai să vrei. 

Elionor s-a apropiat de masă, a luat pana şi s-a aplecat asupra 
hrisoavelor. 

— Ce gaj am că-ţi vei ţine vorba dată? a întrebat brusc, întorcându- 
se către Arnau. . 

— Păi, cu cât va fi casa mai mare, cu atât te văd mai puțin. Asta-i 
un gaj. Cu cât ai să trăieşti mai bine, cu atât ai să mă superi mai 
puţin. lţi ajung aceste gajuri? N-am de gând să-ți dau altele. 

Elionor s-a uitat la cei dindărătul lui Arnau. Fata zâmbea? 

— Au să stea şi ei cu noi? a întrebat, împungându-i cu pana. 

— Da. 

— Şi ea? 

Mar şi Elionor au schimbat priviri de gheaţă. 

— Oare nu ţi-am vorbit suficient de limpede, Elionor? Semnezi? 

A semnat. 


Arnau n-a aşteptat ca Elionor să-şi facă pregătirile şi chiar la 
căderea serii, ca să scape de vipia lui august, a plecat la Barcelona, 
într-o căruţă închiriată, aidoma celei cu care venise. 

Nici unul din ei nu privise în urmă când căruţa trecuse de porţile 


castelului. 

— De ce trebuie să locuim cu ea? l-a întrebat Mar pe Arnau în 
căruţă, pe drumul de întoarcere. 

— Ca să nu-l jignesc pe rege, Mar. Nu ştii nicicând cum răspunde 
un monarh. 

Mar a tăcut câteva clipe, gânditoare. 

— De aia i-ai oferit tot ce i-ai oferit? 

— Nu, ei bine, şi de aia, dar cel mai însemnat temei au fost ţăranii. 
Nu vreau să se plângă. Se presupune că regele ne-a dat rente din 
care să trăim, deşi ele nu există cu adevărat ori sunt foarte mici. Dacă 
se duce la rege şi-i spune că eu am irosit rentele, poate să-mi anuleze 
poruncile. 

— Regele? De ce-ar face regele...? 

— Trebuie să ştii că nu de mult regele a dat o pragmatică 
împotriva şerbilor legaţi de pământ şi chiar a privilegiilor pe care el şi 
înaintaşii lui le dăduseră cetăților. Biserica şi nobilii i-au cerut să ia 
măsuri contra ţăranilor catalani care fugeau de pe pământuri, 
lăsându-le înţelenite, şi el s-a învoit. 

— Nu-l credeam în stare de aşa ceva. 

— E doar un nobil, Mar; primul dintre ei. 

Au mas noaptea la o fermă de lângă Montcada. Arnau a fost 
generos cu ţăranii. S-au deşteptat odată cu găinile şi au ajuns la 
Barcelona înaintea vipiei. 

— E de jale, Guillem, i-a vorbit Arnau după saluturi şi lămuriri, când 
au rămas singuri. Principatul o duce mult mai rău decât ne 
închipuiam. Aici ajung doar veştile, dar trebuie văzut în ce hal sunt 
ogoarele şi pământurile. N-o să supravieţuim. 

— De mult iau măsuri, l-a surprins Guillem. Arnau l-a îndemnat să 
continue. Criza e gravă şi era de aşteptat; am mai vorbit noi de multe 
ori despre ea. Moneda noastră are o valoare tot mai mică pe pieţele 
străine, dar regele nu ia nicio măsură la noi în Catalonia şi nu putem 
susţine parităţile. Cetatea de îndatorează tot mai mult, ca să dea 
parale pentru creşterea Barcelonei. Oamenii nu mai câştigă şi caută 
locuri mai sigure pentru bani. 

— Şi ai noştri? 

— Afară. La Pisa, Florenţa, chiar şi Genova. Acolo încă se mai pot 
face schimburi cu cap. Amândoi au tăcut câteva clipe. Castelló a fost 
declarat abatut, a adăugat Guillem, spărgând tăcerea, începe 
dezastrul. 

Arnau şi-a amintit de zaraful grăsuţ, mereu asudat şi simpatic. 

— Ce-a făcut? 

— N-a fost prevăzător. Oamenii au început să-i ceară paralele lor şi 
n-a putut să le ţină piept. 

— O să poată plăti? 


— Nu cred. 


Pe 29 august, regele a debarcat la Mallorca, după campania în care 
îl biruise pe Pedro cel Crud; iar acela fugise la Ibiza, pe care o cucerise 
şi-o prădase, de cum ajunsese flota catalană la insule. 

După o lună, când a sosit Elionor, Estanyolii, inclusiv Guillem, cu 
toate că nu voise la început, s-au strămutat în palatul de pe uliţa 
Montcada. 

După două luni, regele s-a învoit să-l primească pe seniorul din 
Montbui. Cu o zi mai înainte, trimişi de-ai lui Pedro al II-lea ceruseră 
alt împrumut băncii lui Arnau. După ce-a primit împrumutul, regele l-a 
concediat pe senior şi a păstrat poruncile date de Arnau. 

După alte două luni, odată scurse cele şase pe care legiuirea i le 
lăsa unui abatut ca să-şi plătească datoriile, zaraful Castelló a fost 
descăpăţânat în faţa băncii lui, în piaţa Canvis. Toţi zarafii din cetate 
au fost puşi în rândul întâi, ca să privească execuţia. Arnau a zărit 
cum se desprindea capul lui Castelló de trup, după lovitura sigură 
dată de călău. l-a fi plăcut să închidă ochii, ca mulţi alţii, dar n-a putut. 
Trebuia să vadă. Era un îndemn la prevedere, pe care nu trebuia să-l 
uite nicicând, şi-a zis în sinea lui, pe când sângele zarafului şiroia pe 
eşafod. 


Capitolul 42 

O vedea surâzând. Vedea că Fecioara surâdea, iar viaţa îi surâdea 
şi lui, la fel ca ea. Arnau împlinise patruzeci de ani şi, în ciuda crizei, 
negoţurile îi mergeau bine, aducându-i câştiguri uriaşe, cu o parte din 
care acoperea nevoile bisericii Sfânta Maria. Cu timpul, Guillem îi 
dăduse dreptate: oamenii de rând plăteau şi-i înapoiau datoriile, ban 
cu ban. Biserica lui, Templul Mării, creştea neîncetat odată cu a treia 
boltă centrală şi cu clopotniţele octogonale ce flancau marea faţadă. 
Sfânta Maria era plină cu meşteri: cioplitori în marmură, tăietori în 
piatră, pictori, vitralieri, dulgheri şi forjori. Exista chiar şi un organist, 
al cărui meşteşug Arnau îl urmărea cu luare-aminte. Cum avea să 
sune muzica în acel templu maiestuos? se întreba adeseori. După 
moartea arhidiaconului Bernat Llull, urmat de doi superiori ai 
catedralei, locul îl ocupa acum Pere Salvete de Montirac, cu care 
Arnau avea legături bune. Muriseră atât marele maestru, Berenguer 
de Montagut, cât şi urmaşul lui, Ramon Despuig”. Acum ducea mai 
departe şantierul Guillem Metge. 

Dar Arnau n-avea de-a face numai cu starostii bisericii Sfânta 
Maria. Starea şi noul lui cin făceau din el egalul căpeteniilor şi 
membrilor Sfatului Celor o Sută din cetate. Părerea îi era ascultată la 
bursă, iar sfaturile îi erau urmate de neguţători. 

— Trebuie să primeşti îndatorirea, i-a dat povaţă Guillem. 

Arnau a chibzuit câteva clipe. Tocmai i se oferise unul din cele 
două locuri de Consul al Mării din Barcelona, cel mai înalt împuternicit 
al negoţului din cetate, jude în disputele neguţătoreşti, cu jurisdicție 
proprie, slobod de orice altă entitate din Barcelona, arbitru al oricărui 
păs ce se ivea în port ori pe care l-ar fi avut lucrătorii de acolo, 
veghetor la împlinirea legiuirilor şi tradiţiilor din negoţuri. 

— Nu ştiu dacă pot. 

— Nimeni nu-i mai bun ca tine, Arnau, ia-mă în serios, l-a contrazis 
Guillem. Poţi. Ba bine că nu. 

S-a învoit să fie consul la capătul mandatelor celor doi dinainte. 

Sfânta Maria, negoţurile proprii, viitoarele îndatoriri ca nou Consul 
al Mării: toate ridicau în jurul lui Arnau un zid îndărătul căruia fostul 
bastaix se simţea în largul său, aşa încât, întorcându-se la noul cămin, 
nu-şi dădea seama ce se petrecea în spatele marilor porţi ale palatului 
din uliţa Montcada. 

Arnau împlinise nu doar făgăduielile făcute lui Elionor, ci şi gajurile 
sub care i le făcuse, şi legătura lor era tot distantă şi rece; reducându- 


52 Una dintre cele mai mari figuri ale şcolii catalane de arhitectură (sec al. 
XIV-lea); a fost prim arhitect (1324-1339) al claustrului catedralei Vic. În 
1329, a devenit asociatul lui Berenguer de Montagut la construirea catedralei 
Santa Maria del Mar din Barcelona. (n.tr.) 


se la cele trebuincioase pentru a putea convieţui. Între timp, Mar 
împlinise douăzeci de ani, era splendidă, şi tot mai spunea „nu” 
oricărei căsătorii. „La ce bun să mă mărit, dacă îl am pe Arnau doar 
pentru mine? Ce s-ar face el fără mine? Cine l-ar descălţa? Cine ar 
avea grijă de el când se întoarce de la trudă? Cine ar sta la taifas cu el 
şi i-ar asculta păsurile? Elionor? Joan, zi de zi tot mai adâncit în studiile 
lui? Robii? Ori Guillem, cu care îşi petrece deja cea mai mare parte a 
zilei?” se întreba fata. 

In fiece zi, Mar aştepta nerăbdătoare venirea lui Arnau acasă. 
Răsufla tot mai iute când îl auzea bătând în uşile mari şi zâmbetul îi 
revenea pe buze când alerga să-l aştepte în susul scărilor care duceau 
la caturile elegante. Fiindcă în timpul zilei, când Arnau nu era acasă, 
viaţa ei era o caznă monotonă şi neîntreruptă. 

— Nici un fel de potârnichi! s-a auzit în cuhnie, azi mâncăm carne 
de vițel. 

Mar s-a întors la baroneasă, care stătea în picioare la intrarea în 
cuhnie. Arnau se dădea în vânt după potârnichi. Se dusese cu Donaha 
să le cumpere. Le alesese chiar ea, le atârnase de grinda din cuhnie, 
urmărise zi de zi în ce stare erau. In sfârşit, hotărâse că erau tocmai 
bune şi dis-de-dimineaţă, coborâse să le pregătească. 

— Dar... a încercat să se opună Mar. 

— Vitel, i-a tăiat vorba Elionor, ţintuind-o cu privirea. 

Mar s-a întors la Donaha, dar roaba i-a răspuns, dând uşor din 
umeri. 

— Eu hotărăsc ce se mănâncă în casă, i-a tăiat-o baroneasa, 
adresându-se de astă dată tuturor robilor din cuhnie. In casa asta eu 
poruncesc! 

După ultimul strigăt, s-a întors şi dusă a fost. 

In ziua aceea, Elionor a aşteptat să-şi vadă roadele neobrăzării. Se 
va duce fata la Arnau ori va ţine taina bătăliei? Şi Mar s-a socotit: 
trebuia, oare, să-i spună totul lui Arnau? Ce câştiga? Dacă Arnau se 
vădea de partea ei, avea să se certe cu Elionor, care era adevărata 
stăpână a casei. Şi dacă nu era de partea ei? | s-a strâns stomacul. Şi 
dacă n-o făcea? Arnau spusese cândva că nu trebuia să-l facă de 
ocară pe rege. Şi dacă Elionor se plângea regelui despre toate astea? 
Ce-ar mai zice Arnau? 

Elionor i-a zâmbit dispreţuitor lui Mar la capătul zilei, când a văzut 
că Arnau se purta cu ea ca îndeobşte, neadresându-i vreo vorbă. Cu 
timpul, zâmbetul a ajuns un asediu fără preget contra fetei. Elionor i-a 
interzis să-i însoţească pe robi la târguieli şi să mai intre în cuhnii. A 
pus robi de strajă la uşile saloanelor când ea era acolo. „Doamna 
baroneasă nu pofteşte să fie deranjată”, îi spuneau lui Mar când 
dădea să intre. Zi de zi, Elionor afla noi căi de a o supăra pe fată. 

Regele. Regele nu trebuia făcut de ocară. Mar îşi întipărise acele 


vorbe în minte şi le repeta necurmat. Elionor tot mai era pupila lui şi 
se putea duce oricând la monarh. Nu ea avea s-o facă pe Elionor de 
ocară! 

Ce mult greşea! Micile înfruntări din casă n-o prea mulţumeau pe 
Elionor. Micile ei izbânzi se făceau nevăzute odată cu sosirea lui Arnau 
acasă, când Mar îi sărea în braţe. Cei doi râdeau, sporovăiau... şi se 
atingeau. Arnau istorisea păţaniile zilei, disputele de la bursă, cursul 
banilor, vorbea despre nave, stând în jilţ, cu Mar la picioarele lui, 
fermecată de istoriile lui. Oare nu acela trebuia să fie locul soaţei cu 
cununie? Intovărăşit de Mar, Arnau rămânea noaptea, după cină, la o 
fereastră, cu ea atârnată de braţul lui, şi priveau laolaltă noaptea 
înstelată. Indărătul lor, Elionor strângea din pumni până-şi înfigea 
unghiile în palme; durerea o făcea să reacționeze, aşa că se ridica 
fulgerător şi se retrăgea în odăile ei. 

In singurătate, se gândea ce loc ocupa. Arnau nici n-o atinsese de 
când erau căsătoriţi. Işi mângâia trupul, sânii (încă tari!), şoldurile, 
partea lăuntrică a coapselor, şi când plăcerea părea să vină, se izbea 
mereu de adevăr: fata, fata aia îi luase locul! 

— Ce va fi la moartea soţului meu? 

L-a întrebat direct, fără ocolişuri, după ce se pusese în faţa mesei 
pline cu catastife. Apoi a tuşit; tot biroul cu catastife şi terfeloage, 
praful... 

Reginald d'Area şi-a cercetat liniştit musafira. Era cel mai bun 
avocat din cetate, i se spusese lui Elionor, un legiuitor priceput care 
glosase toate usatges din Catalonia. 

— După câte ştiu, n-aveţi urmaşi coborâtori de la soţul Domniei 
Voastre, aşa-i? Elionor s-a încruntat. Trebuie să ştiu, a stăruit 
cumpătat. 

Corpolent şi cu un aer cumsecade, cu pletele şi barba albe, inspira 
doar încredere. 

— Nu. N-am. 

— Îmi închipui că mă consultaţi în legătură cu avutul. 

Elionor s-a foit pe scaun, neliniştită. 

— Da, a răspuns în cele din urmă. 

— Zestrea vă va fi înapoiată. Cât despre avutul propriu-zis al 
soţului Domniei Voastre, poate dispune de el cum doreşte, prin 
testament. 

— Nu-mi va reveni nimic? 

— Uzufructul avutului său vreme de un an, cel de doliu. 

— Doar atât? 

Strigătul l-a uluit pe Reginald d'Area. Cine se credea muierea aia? 

— Totul i-l datoraţi tutorelui Domniei Voastre, regele Pedro, a spus 
sec. 

— Ce vreţi să spuneţi? 


— Până ce tutorele Domniei Voastre a urcat pe tronul Cataloniei, 
printr-o legiuire impusă de Jaime I, văduva se bucura, atâta vreme cât 
o făcea în chip onest, de uzufructul pe viaţă al întregii moşteniri a 
soţului decedat. Dar neguţătorii din Barcelona şi Perpignan sunt foarte 
grijulii cu avutul lor, chiar şi când e vorba despre soaţele lor, şi au 
obţinut un privilegiu regal prin care ele se bucură de uzufruct doar în 
anul de doliu. Tutorele Domniei Voastre a ridicat acest privilegiu la 
rang de legiuire în tot principatul. 

Elionor nu l-a mai ascultat şi s-a ridicat înainte ca avocatul să-şi 
încheie vorbirea. A tuşit din nou şi şi-a plimbat privirea prin birou. La 
ce-i trebuiau atâtea terfeloage? Reginald s-a ridicat şi el. 

— Dacă mai aveţi nevoie de ceva... 

Elionor, de-acum întoarsă cu spatele, s-a mărginit să ridice o mână. 

Era limpede: trebuia să aibă un fiu de la soţul ei, ca să-şi 
rânduiască viitorul. Arnau se ţinuse de cuvânt, iar Elionor cunoscuse 
alt mod de viaţă: fastul, ceva ce văzuse la Curte, dar care, fiind 
supusă nenumăratelor controale ale trezorierilor regelui, nu-i fusese 
nicicând la îndemână. Acum cheltuia şi avea cât poftea. Dar, dacă 
Arnau murea... Şi singura care o împiedica, singura care o ţinea 
departe de el era vrăjitoarea aia voluptoasă. De n-ar fi vrăjitoarea, de 
s-ar topi... Arnau i-ar ceda! Cum să nu fie ea în stare să seducă un 
şerb fugar? 


Câteva zile mai târziu, Elionor l-a chemat în iatacul ei pe monah, 
singurul Estanyol cu care se mai vedea uneori. 

— Nu-mi vine să cred! i-a răspuns Joan. 

— Ba da, aşa e, fra Joan, a răspuns Elionor, încă acoperindu-şi 
chipul cu mâinile. De când ne-am căsătorit nu s-a atins de mine 
niciodată. 

Joan ştia că Arnau şi Elionor nu se iubeau, că dormeau în odăi 
separate. Dar ce însemnătate avea! Nimeni nu se căsătorea din iubire 
şi o puzderie de nobili dormeau separat. Dar, dacă Arnau nu se 
atingea de Elionor, atunci nici nu erau căsătoriţi. 

— Aţi vorbit amândoi despre aşa ceva? a întrebat-o. 

Elionor şi-a luat mâinile de pe faţă, ca să-şi arate ochii înroşiţi, care 
au atras de îndată luarea-aminte a lui Joan. . 

— Nu cutez. Nici n-as şti cum s-o fac. In afară de asta, cred... 
Elionor şi-a lăsat bănuielile să plutească în aer. 

— Ce crezi Domnia Ta? 

— Cred că Arnau stă mai mult cu Mar decât cu propria soaţă. 

— Ştii doar că Arnau o adoră pe fată. 

— Nu vorbesc despre atare iubire, fra Joan, a stăruit, coborând 
glasul. Joan s-a încordat în jilţ. Da. Ştiu că Domniei Tale are să-ţi vină 
greu să crezi, dar cred cu tărie că fata, cum îi spui Domnia Ta, îi face 


curte soţului meu. E ca şi cum l-aş avea pe Necuratul în propria casă, 
fra Joan! Elionor a izbutit să-şi facă glasul să tremure. Armele mele, 
fra Joan, sunt cele ale unei biete soţii care vrea să-şi împlinească 
îndatoririle pe care Biserica le impune femeilor măritate, dar, ori de 
câte ori încerc s-o fac, îmi găsesc bărbatul într-o desfătare ce nu-i 
îngăduie să-mi dea atenţie. Nu mai ştiu ce să fac! 

Vasăzică de asta nu voia Mar să se mărite! Oare-i adevărat? Joan a 
început să-şi aducă aminte: cum erau mereu laolaltă şi cum i se mai 
arunca în braţe. Şi privirile, şi zâmbetele. Ce slab de minte fusese! 
Arapul ştia, sigur că ştia; de aceea îi şi lua apărarea. 

— Nu ştiu ce să-ţi spun, s-a dezvinovăţit. 

— Am un plan, dar am nevoie de sprijinul şi cu precădere de sfatul 
Domniei Tale. 


Capitolul 43 

Joan a ascultat planul lui Elionor şi un fior i-a străbătut tot trupul. 

— Trebuie să chibzuiesc, i-a răspuns când ea a stăruit asupra stării 
dramatice a căsniciei sale. 

Chiar în acea după-amiază, Joan s-a închis la el în odaie. Şi-a cerut 
iertare că nu cobora la cină. l-a ocolit pe Arnau şi pe Mar. A ocolit 
privirea întrebătoare a lui Elionor. Fra Joan şi-a privit cărţile de 
teologie, frumos rânduite într-un dulap. În ele trebuia să se afle 
răspunsul la îndoieli. In toţi anii petrecuţi hăt-departe de fratele lui, 
Joan se gândise toată vremea la el. Il iubea pe Arnau; nu-i avusese în 
copilărie decât pe el şi pe tatăl lui. Dar acea iubire avusese tot atâtea 
dedesubturi ca şi sutana lui. Ascunsă în ele, era o admiraţie unde, în 
cele mai rele clipe, mocnea pizma. Arnau, cu zâmbetul deschis şi 
mişcările iuți, copilul care spunea că vorbea cu Fecioara. Fra Joan a 
făcut ursuz un semn cu mâna, amintindu-şi cum încercase să-i audă 
vocea. Acum ştia că era aproape cu neputinţă, că doar unii aleşi erau 
binecuvântaţi cu asemenea cinste. Studiase şi se disciplinase în 
nădejdea că avea să fie unul dintre ei; postise gata să-şi piardă 
sănătatea, dar totul fusese zadarnic. 

Fra Joan s-a adâncit în doctrinele episcopului Hincmaro*, Sfântului 
Leon cel Mare“, maestrului Graziano, a citit epistolele Sfântului Pavel, 
ca şi ale multor altora. 

Doar împreunarea soţilor, coniunctio sexuum, poate face ca o 
căsnicie să oglindească uniunea lui Hristos cu Biserica, primul rost al 
sacramentului: fără copula carnalis nu există căsătorie, spunea 
primul. 

Căsătoria e valabilă în faţa Bisericii, afirma Leon cel Mare, doar 
când s-a consumat prin copula carnalis. 

Graziano, maestrul său la Universitatea din Bologna, studiase mult 
doctrina care unea simbolismul nuptial, consimţământul dat de soţi în 
faţa altarului şi împreunarea bărbatului cu femeia: una caro. Până şi 


53 Prelatul şi teologul francez Hincmaro (806-882), arhiepiscop de Reims, 
a fost sfetnicul principal al lui Charles cel Pleşuv, pe care l-a sprijinit în lupta 
contra lui Ludovic Germanul. A scris felurite opere doctrinare şi a continuat 
Analele Sfântului Bertin. 

54 Sfântul Leon | cel Mare (?-461), era misionar în Galia când a fost ales 
papă (440-461). Hotărât să pună capăt păgânismului, a condamnat circul 
roman. | se atribuie evitarea invaziei lui Atila, dar nu a putut să împiedice şi 
jefuirea Romei de către vandali (455). A intervenit în Galia împotriva 
episcopului de Arles (449) şi şi-a consolidat autoritatea în Hispania şi Africa. l- 
a condamnat pe Nestor şi pe Eutih în controversele hristologice (449), şi a 
fost la rândul său condamnat de Conciliul din Efes, căruia i-a răspuns 
convocând Conciliul din Calcedonia (451). A scris Liturghierul cunoscut azi 
drept Sacramentul leonin. Hramul său este la 11 aprilie. 


Sfântul Pavel spunea în vestita Epistolă către Efeseni: „Cel ce-şi 
iubeşte femeia pe sine se iubeşte. Căci nimeni vreodată nu şi-a urât 
trupul, ci fiecare îl hrăneşte şi îl încălzeşte, precum şi Hristos Biserica. 
„„„ Pentru aceea va lăsa omul pe tatăl său şi pe mama sa, şi se va 
aciua la pieptul femeii lui, şi vor fi amândoi un trup. Taina aceasta 
este mare; ci eu o înţeleg despre Hristos şi despre Biserică.” 

Fra Joan a stat până târziu în noapte adâncit în învăţăturile şi 
doctrinele celor mari. Ce căuta? A deschis alt tratat. Până când să tot 
refuze adevărul? Elionor avea dreptate: fără împreunare, fără unire 
carnală nu exista căsnicie. „De ce nu te-ai împreunat cu ea? Trăieşti în 
păcat. Biserica nu-ţi recunoaşte căsătoria.” La lumina candelei, a 
recitit pe îndelete pagini din Graziano, trecând cu degetul peste litere, 
încercând să afle tot ce vedea că nu era. „Pupila regelui! Chiar el ţi-a 
dăruit-o şi tu nu te-ai împreunat cu ea. Ce-ar zice regele de-ar afla? 
Nici toţi banii tăi... E o jignire adusă regelui. El ţi-a dat-o pe Elionor de 
mireasă. Chiar el te-a dus la altar şi tu ai adus jignire graţiei pe care ți- 
a făcut-o. Şi episcopul? Ce-ar zice episcopul?” A căutat mai departe în 
Graziano. Şi totul pentru o codană mândră, care n-a vrut să se supună 
sorții ei de femeie. 

Joan a scotocit ceasuri la rând prin tratate, dar mintea i se ducea la 
Elionor şi la alte felurite alegeri. Trebuia să i-o spună făţiş. Işi închipuia 
cum ar fi să stea în faţa lui Arnau, poate că mai bine în picioare, da, 
amândoi în picioare. „Ar trebui să te culci cu Elionor. Trăieşti în 
păcat”, i-ar spune. Şi dacă se supăra? Era baron de Catalonia, Consul 
al Mării. Cine era el ca să-i spună ceva? Se reîntorcea la tratate. Bine 
o mai nimerise cu adopţia fetei! De la ea porneau toate necazurile. 
Dacă Elionor avea dreptate, Arnau s-ar putea s-o asculte pe Mar în loc 
să se dea după el, fratele lui. Mar purta vina, ea era singura pricină a 
tuturor păsurilor. Spusese „nu” tuturor pretendenţilor, ca să-şi tot 
plimbe frumuseţea voluptuoasă prin faţa lui Arnau. Ce bărbat i-ar 
putea ţine piept? Era chiar Necuratul! Diavolul făcut femeie, ispită, 
păcat. De ce trebuia el să pună în joc iubirea fratelui său, dacă 
Necuratul era chiar ea? Diavolul era ea. Vinovăţia era a ei. Doar 
Hristos ţinuse piept ispitelor. Arnau nu era Dumnezeu, ci om. De ce 
trebuiau să sufere oamenii pentru Necuratul? 

Joan s-a adâncit iar în tratate până a dat de ceea ce căuta: 


lată cum e întipărită această proastă aplecare în noi, încât firea omului 
prin sine însăşi şi prin stricăciunea ei dintru început, fără altă pricină străină 
ori aţâţare, se năpusteşte asupra nelegiuirii, drept care, dacă bunătatea 
Domnului n-ar înfrâna pornirea firească, întreaga lume ar cădea în chip 


55Text preluat din Biblia tradusă de Pr. Vasile Radu şi Gala Galaction, 
Fundaţia pentru Literatură şi meşteşug „Regele Carol II”, Bucureşti, 1938 
(Epistola Sf. Apostol Pavel către Efeseni, 5, 28-32, p. 1305). 


desăvârşit şi josnic victimă acestei mârşăvii. Citim cum că pe un copil mic şi 
curat, crescut de niscaiva sfinţi sihaştri în deşert, şi care nu se apropiase 
nicicând de femeie, l-au trimis în cetate, la tatăl şi mama lui. Şi de cum a 
intrat unde erau tatăl şi mama lui, i-a întrebat pe cei care îl duseseră despre 
toate noutăţile pe care le vedea, că oare ce erau ele. Şi, cum văzuse femei 
frumoase şi fălos gătite, a întrebat ce erau, şi sfinţii schivnici i-au zis că ele 
erau diavoli, că tulburau pe oricine, şi, cum erau în casa tatălui şi mamei lui, 
sfinţii sihaştri l-au cercetat pe copilul adus de ei, şi i-au vorbit astfel: „Uite ce 
de frumuseți noi ai desluşit, pe care nicicând nu le mai văzuseşi, dar care 
dintre ele ţi-a plăcut mai tare?” Şi copilul le-a răspuns: „Dintre toate 
frumuseţile pe care le-am desluşit cel mai mult mi-au plăcut Necuraţii care 
tulbură lumea.” Atunci, aceia i-au strigat: „O, nenorocitule! N-ai auzit 
zicându-se şi n-ai citit de multe ori cât de răi sunt diavolii, şi ce rău fac, şi că 
ei viețuiesc în fundul Gheenei, şi cum de atunci ţi-au putut plăcea atâta de 
cum i-ai desluşit întâia oară?” Şi zice-se că el le-ar fi răspuns: „Deşi Necuraţii 
sunt aşa de răi şi fac atâta rău, şi stau în Gheena, nu mi-ar păsa de atâtea 
rele şi nici să viețuiesc acolo, de-aş sta alături şi aş vieţui cu asemenea 
diavoli. Fiindcă acum ştiu că Necuraţii din focul Gheenei nu-s chiar atât de răi 
cum zice-se, şi ştiu că n-ar fi rău să stau în iad, fiindcă acolo se află 
asemenea diavoli, şi cu ei ar trebui să stau. Şi deie Domnul să viețuiesc eu cu 
ei.” 


Fra Joan şi-a încheiat citania şi a închis tratatele când se zărea de 
ziuă. N-avea să se pună în primejdie. N-avea să fie el sfântul sihastru 
care să-l înfrunte pe copilul ce-l prefera pe Necuratul. N-avea să-i 
spună fratelui său că era un nenorocit. Aşa spuneau tratatele lui, pe 
care tocmai Arnau i le cumpărase. Nu putea lua altă hotărâre. A 
îngenuncheat în faţa scaunului de rugăciune din iatacul lui, sub icoana 
cu Isus pe cruce, şi s-a rugat. 

În noaptea aceea, înainte de a adormi, i s-a părut că simţea cum o 
duhoare stranie, ca de moarte, îi inunda odaia, aproape sufocându-l. 


De Sfântul Marcu, întreg Sfatul Celor o Sută şi căpeteniile 
Barcelonei l-au ales pe Arnau Estanyol, baron de Granollers, Sant 
Vicenç şi Caldes de Montbui, Consul al Mării în cetate. In procesiune, 
aşa cum cerea L/ibre de Consolat de Mar™, şi aclamat de norod, Arnau 
şi cel de-al doilea consul, sfetnicii şi bărbaţii de vază ai cetăţii au 
traversat Barcelona până la bursă, unde se afla Consulatul Mării, o 
clădire pe care o durau din nou chiar pe plajă, la câţiva metri de 
biserica Sfânta Maria şi banca lui Arnau. 

Toţi missatges, căci aşa se numeau soldaţii de la consulat, l-au 
primit cu onoruri; suita a intrat în palat, iar sfetnicii Barcelonei le-au 
dat palatul în posesiune noilor aleşi. De cum s-au dus sfetnicii, Arnau 
s-a şi apucat să-şi împlinească noile atribuţii: un neguţător cerea să i 

se dea înapoi valoarea unei încărcături de piper care căzuse în mare 
pe când o descărca un tânăr barcagiu. Piperul a fost adus în sala de 
judecată, iar Arnau a cercetat singur cum se stricase. 

A ascultat lămuririle date la judecată de neguţător, barcagiu şi 
martori. Îl cunoştea pe neguţător. Il cunoştea şi pe tânărul barcagiu. 
Nu era mult de când acela ceruse un împrumut la banca lui. Abia se 
căsătorise. Arnau îl lăudase şi-i făcuse tot soiul de urări. 

— Hotărăsc, i-a tremurat glasul, ca barcagiul să plătească preţul 
piperului. Aşa cere, Arnau a citit din cartea întinsă de aprod, capitolul 
şaizeci şi doi din Obiceiurile Mării. Tocmai îi ceruse un împrumut. 
Tocmai se însurase la Sfânta Maria, aşa cum făceau năierii. Oare 
femeia lui era deja grea? Arnau şi-a adus aminte cum sclipiseră ochii 
tinerei soţii a barcagiului când îi făcuse urări. Şi-a dres glasul: Ai...? Și- 
a dres iar glasul: Ai paralele? 

Arnau şi-a luat privirea de la tânăr. Tocmai îi dăduse un împrumut. 
Pentru casă, straie, mobile ori poate că pentru barcă? La urechi i-a 
ajuns un „nu” rostit de tânăr. 

— Te osândesc, deci, la... Nodul ce i s-a urcat în gât aproape că nu 
l-a lăsat să meargă mai departe. Te osândesc la temniţă până strângi 
banii. 

Cum să-i plătească dacă nu putea munci? Muierea i-o fi fiind grea? 
Arnau a uitat să bată cu ciocanul în masă. Toţi missatges l-au 
îndemnat cu privirea s-o facă. A lovit. Tânărul a fost dus în temniţa 
consulatului. Arnau a lăsat ochii în pământ. 

— Aşa trebuie, i-a spus aprodul când toţi cei interesaţi au ieşit din 
sala de judecată. 

Arnau stătea liniştit, la dreapta aprodului, la mijlocul mesei uriaşe 
care prezida sala. 

— Uite, a stăruit aprodul, punându-i în faţă un catastif nou, cu 
regulile consulatului. Despre osândirea la închisoare, aici zice: „Că aşa 
îşi arată puterea, de la cel mai mare la cel mai mic.” Tu eşti Consulul 
Mării, trebuie să-ţi arăţi puterea. Propăşirea noastră, a cetăţii noastre, 
atârnă de aşa ceva. 

In acea zi n-a trebuit să trimită pe nimeni la temniţă, dar a trebuit, 
în schimb, s-o facă de multe alte ori. Datorită cinului de Consul al 
Mării, jurisdicţia i se întindea peste toate negoţurile - preţuri, salariile 
năierilor, apărarea navelor şi mărfurilor - şi oricare alte treburi legate 
de mare. De când îşi începuse munca, Arnau devenise o autoritate, ca 
un jude ori veguer; dădea hotărâri, punea sechestre, îi executa cu 
dreptate pe datornici, îi întemniţa, şi totul cu o oaste de bărbaţi la 
porunca lui. 

Se vedea silit să întemniţeze tineri barcagii, iar Elionor pusese să 
fie chemat Felip de Ponts, un cavaler pe care îl cunoştea încă de când 
se măritase întâia oară şi care în felurite prilejuri venise la ea, rugând- 


o să pună o vorbă bună pe lângă Arnau, de la care luase o puzderie de 
gologani, o datorie căreia nu-i putea face faţă. 

— Am încercat când depindea de mine, don Felip, l-a minţit Elionor, 
când cavalerul i s-a înfăţişat, dar n-a fost cu putinţă. Curând îţi va cere 
să-i plăteşti datoria. 

Felip de Ponts, bărbat înalt şi viguros, cu barbă deasă, bălaie, şi 
ochi mici, s-a făcut alb ca varul auzind spusele gazdei. Dacă i se cerea 
datoria, avea să-şi piardă puţinele pământuri, şi chiar armăsarul de 
luptă. Un cavaler fără ogoare din care să trăiască şi fără cal de luptă 
nu se mai putea numi cavaler. 

Felip de Ponts a pus un genunchi în pământ. 

— Vă conjur, doamnă! a implorat. Sunt sigur că, de vreţi, soţul 
Domniei Voastre mă va mai amâna. Dacă nu mi-o cruţă, viaţa mea va 
fi lipsită de rost. Faceţi-o de dragul meu! De dragul vechilor timpuri! 

Elionor s-a lăsat rugată câteva clipe, stând în picioare lângă 
cavalerul îngenuncheat. S-a făcut că gândea. 

— Ridicaţi-vă! a poruncit. Ar putea fi o cale. 

— Vă conjur! a repetat Felip de Ponts înainte de a se ridica. 

— E foarte cu primejdie. 

— Orice-ar fi! Nu mi-e frică de nimic. M-am bătut pentru rege în... 

— Ar trebui răpită o fată, a răbufnit Elionor. 

— Nu, nu vă înţeleg, a bolborosit cavalerul după câteva clipe de 
tăcere. 

— Domnia Ta m-ai înţeles negreşit, a replicat Elionor. Ar fi vorba 
despre răpirea unei tinere şi, pe lângă asta, de... siluirea ei. 

— Asta se osândeşte cu moartea! 

— Nu întotdeauna. 

Elionor auzise vorbindu-se despre aşa ceva. Niciodată nu voise să 
întrebe, şi cu atât mai puţin acum, când avea în minte un asemenea 
plan, aşa că l-a aşteptat pe dominican să-i lămurească îndoielile. 

— Căutăm pe cineva care s-o răpească, i-a zis. Joan a făcut ochii 
cât strachina. S-o siluiască. Joan şi-a dus mâna la obraz. Ştiu, i-a dat 
înainte, că usatges cer ca, dacă fata ori părinţii ei încuviinţează 
căsătoria, siluitorul să nu mai fie osândit. Mut, Joan tot îşi mai ţinea 
mâna pe obraz. E drept, fra Joan? E adevărat? a stăruit în faţa 
muţeniei monahului. 

— Da, dar... 

— E drept ori nu? 

— Este, a adeverit Joan. Siluirea e osândită cu desţărarea pe viaţă, 
dacă a fost fără bătaie, şi cu moartea, dacă n-a fost. Dar dacă 
amândouă părţile se învoiesc la căsătorie ori siluitorul oferă un soţ 
care să fie primit, de acelaşi cin cu fata, nu există osândă. 

Elionor a încercat să-şi ascundă surâsul, Joan s-a uitat iar la ea, 
dând s-o descumpănească. Şi-a luat aerul unei femei făcute de ocară. 


— Nu ştiu, dar te încredinţez, Domnia Ta, că nu există faptă 
nevrednică pe care să nu fiu gata s-o împlinesc ca să-mi recâştig 
soţul. Să căutăm pe cineva care s-o răpească, a repetat, s-o siluiască 
şi apoi aranjăm căsătoria. Joan a tăgăduit, dând din cap. Ce deosebire 
e? a stăruit Elionor. Am putea-o mărita pe Mar, chiar contra vrerii ei, 
dacă Arnau n-ar fi atât de orbit, atât de copleşit de ea. Chiar Domnia 
Ta ai potrivi măritişul, dacă Arnau ţi-ar îngădui-o. Trebuie doar să 
punem stavilă înrâuririi dăunătoare pe care o are această femeie 
asupra bărbatului meu. Noi l-am alege pe viitorul soţ al lui Mar; la fel 
cum am da-o de nevastă, dar fără să avem nevoie de încuviințarea lui 
Arnau. Nu se poate conta pe el, îi fâlfâie mintea, şi-a ieşit din fire 
pentru această codană. Mai cunoşti vreun tată care să se poarte ca 
Arnau şi să-i îngăduie fiicei să îmbătrânească nemăritată? Oricât de 
multe parale ar avea. Oricât de nobil ar fi. Mai cunoşti vreunul? Până 
şi regele m-a dat de nevastă în pofida vrerii mele, neţinând seama de 
ea. 

Joan a început să dea înapoi în faţa vorbelor lui Elionor, care a prins 
slăbiciunea monahului, stăruind la nesfârşit asupra precarei stări a 
căsniciei sale, şi a păcatului comis în casă. Călugărul a făgăduit să se 
mai socotească, şi chiar a făcut-o. Felip de Ponts i-a obţinut 
încuviințarea, cu unele condiţii, dar a obținut-o. 

— Nu întotdeauna, a repetat Elionor. 

Cavalerii aveau îndatorirea de a cunoaşte usatges. 

— Susţineţi că fata are să se învoiască la căsătorie? De ce nu se 
mărită atunci? 

— Tutorii ei ar consimţi. 

— De ce nu se mărginesc s-o mărite? 

— Asta nu-i treaba noastră, i-a tăiat vorba Elionor. „Asta, a hotărât 
în sinea ei, va fi treaba mea şi a călugăraşului.” 

— Imi cereţi să fur şi să siluiesc o fată, şi-mi ziceţi că temeiul 
acestor fapte nu mă priveşte. Doamnă, vă înşelaţi asupra mea. Oi fi 
datornic, dar sunt şi cavaler. 

— E pupila mea. Felip de Ponts a rămas cu gura căscată. Da. Vă 
vorbesc despre pupila mea, Mar Estanyol. 

Felip de Ponts şi-a amintit de fata înfiată de Arnau. O văzuse de 
câteva ori la banca tatălui şi chiar tăifăsuise cu mare plăcere cu ea 
într-o zi, când se dusese s-o viziteze pe Elionor. 

— Vreţi s-o fur, apoi să mă port mişeleşte cu pupila Domniei 
Voastre? 

— Mi se pare, don Felip, că am vorbit îndestulător de limpede. Te 
pot încredința că delictul Domniei Tale nu va fi pedepsit. 

— Ce temei...? 

— Temeiurile mă privesc! Ei bine, ce hotărăşti? 

— Ce câştig am? 


— Zestrea va fi îndestulător de mare ca să-ţi ştergi toate datoriile 
şi, crede-mă, soţul meu va fi foarte generos cu pupila lui. In afară de 
asta, ai dobândi recunoştinţa mea, şi doar ştii ce apropiată sunt de 
rege. 

— Şi baronul? 

— De baron mă ocup eu. 

— Nu pricep. 

— Nu-i nimic de priceput: sărăcia, ruşinea şi dezonoarea ori 
recunoştinţa mea. Felip de Ponts s-a aşezat. Sărăcia ori bogăţia, don 
Felip. De spui nu, chiar mâine baronul îţi va cere datoria şi-ţi va lua 
pământurile, armele şi caii. De asta chiar că pot să te încredinţez. 


Capitolul 44 

Au trecut zece zile de nelinişti cumplite până ce Arnau a primit 
primele veşti despre Mar. Zece zile în care a încercat doar să afle ce 
păţise fata, dispărută fără urmă. S-a întâlnit cu domnul veguer şi cu 
sfetnicii, rugându-i să se străduiască şi mai şi, ca să afle ce se 
petrecuse. A oferit răsplăţi foarte mari pentru orice veste despre 
soarta ori locul unde nimerise Mar. S-a rugat cum nu se mai rugase 
nicicând în viaţă şi, în sfârşit, Elionor, care i-a dezvăluit că aflase totul 
de la un neguţător în trecere, care îl căuta pe Arnau, i-a adeverit 
bănuielile. Pe fată o răpise un cavaler, Felip de Ponts, datornic de-al 
lui, care o ţinea cu silnicie închisă într-o culă aflată la mai puţin de o zi 
depărtare de Mataró, la miazănoapte de Barcelona. A 

Arnau i-a trimis acolo pe toţi missatges de la consulat. Intre timp, 
el s-a dus la Sfânta Maria şi s-a rugat Fecioarei Mării, Fecioara lui. 

Nimeni n-a îndrăznit să-l tulbure, şi chiar lucrătorii au trudit cu mai 
puţină larmă. Ingenuncheat la picioarele micuţei Fecioare din piatră, 
care însemnase atât de mult în viaţa lui, Arnau a încercat să-şi alunge 
groaza şi spaima care îl luaseră cu asalt vreme de zece zile, şi care 
acum îi roiau din nou prin minte, împletite cu chipul lui Felip de Ponts. 

Acela o asaltase pe Mar chiar în casa lor, îi pusese căluş la gură şi 
o bătuse până când fata, sfârşită, nu-i mai putuse ţine piept. O băgase 
într-un sac şi se pusese laolaltă cu ea în partea din spate a unei căruţe 
pline cu scule, pe care o mâna o slugă de-a lui. Astfel, ca şi cum 
tocmai venea de la cumpăratul unor cai ori reparatul unor dârlogi, 
trecuse de poarta cetăţii, fără ca nimeni să-l fi bănuit pe cavaler de 
vreo viclenie. Ajuns acasă, Ponts intrase în turnul fortificat dintr-un 
capăt al culei şi-o dezonorase pe fată de nenumărate ori la rând, cu 
tot mai mare mânie şi neruşinare pe măsură ce-şi dădea seama de 
nurii ei, şi de încăpăţânarea cu care ostatica îşi apăra trupul, după ce- 
şi pierduse fecioria. Felip de Ponts se înţelesese cu Joan s-o siluiască 
pe Mar fără ca măcar să-i îndepărteze straiele şi să-i vadă trupul, 
folosindu-şi vigoarea doar la atât; aşa şi făcuse întâia oară, singura 
când trebuia să se apropie de Mar, dar neruşinarea îi fusese mai mare 
decât cuvântul de cavaler. 

Nimic din ceea ce, printre lacrimi şi cu inima strânsă, ajunsese să- 
şi închipuie Arnau în biserica Sfânta Maria nu se compara cu tot ce 
pătimise fata. 

Intrarea cetei de missatges în templu a oprit cu desăvârşire truda. 
Vorbele ofițerului au răsunat ca în sala de judecată din consulat: 

— Prea onorate consul, e de netăgăduit. Fiica Domniei Tale a fost 
răpită şi e în puterea cavalerului Felip de Ponts. 

— Aţi vorbit cu el? 

— Nu, prea onorate. S-a retras în turn şi nu ţi-a recunoscut dreptul, 
susţinând că nu era vorba despre negoţ. 


— Aţi aflat ceva despre fată? 

Ofiţerul a lăsat privirile în pământ. 

Arnau şi-a înfipt unghiile în scaunul de rugăciune. 

— Adică n-am dreptul? Dacă vrea porunci, a mormăit printre dinţi, i 
le-arăt eu. 


Vestea răpirii lui Mar s-a întins la iuţeală. A doua zi când s-a crăpat 
de ziuă, toate clopotele bisericilor din Barcelona au început să sune 
stăruitor şi toţi cetăţenii strigau: Via fora! trebuia salvată o 
barceloneză. 

Ca în atâtea alte prilejuri, piaţa Blat a fost locul de întâlnire al 
sometent, oastea Barcelonei, şi acolo s-au strâns toate breslele 
cetăţii. Nici una n-a lipsit şi sub stindardele lor s-au adunat confrații, 
înarmaţi după cuviinţă. In acea dimineaţă, Arnau şi-a lăsat straiele 
elegante, punându-şi-le iar pe cele de când lupta sub poruncile lui 
Eiximen d'Esparca mai întâi, şi împotriva lui Pedro cel Crud mai apoi. 
Incă mai folosea minunata arbaletă a tatălui său, pe care nu voise s-o 
schimbe şi pe care a mângâiat-o ca niciodată; la cingătoare îi atârna 
tot pumnalul cu care, mulţi ani mai în urmă, îşi căsăpise vrăjmaşii. 

Când Arnau s-a înfăţişat în piaţă, l-au aclamat peste trei mii de 
bărbaţi. Stegarii au înălţat drapelele. Norodul a ridicat deasupra 
capetelor spade, sulițe şi arbalete, strigând asurzitor: Via Fora! Arnau 
nu s-a speriat. In spatele lui, Joan şi Elionor s-au făcut ca varul. Arnau 
a căutat în marea de arme şi stindarde, peste capete; zarafii n-aveau 
breaslă. 

— Aşa ceva făcea parte din planurile Domniei Tale? a întrebat-o 
dominicanul pe Elionor, pe deasupra vuietului. 

Pupila regelui privea pierdută pe deasupra norodului. Toată 
Barcelona îl sprijinea pe Arnau. Se mânuiau arme şi se striga. Totul 
pentru o muieruşcă. 

Arnau a zărit stindardul. Gloata i-a deschis drum, iar el s-a 
îndreptat spre locul unde se întâlniseră toţi bastaixos. 

— Aşa ceva făcea parte din planurile Domniei Tale? a repetat 
întrebarea monahul. Amândoi îl priveau pe Arnau din spate. Elionor n- 
a răspuns. O să-l mănânce cu fulgi cu tot pe cavalerul Domniei Tale. Îi 
vor rade ogoarele de pe faţa pământului, îi vor face praf masía, şi 
atunci... 

— Ce? Atunci, ce? a bombănit Elionor, privind drept în faţă. 

„II voi pierde pe fratele meu. Poate că încă mai avem vreme să 
aranjăm totul. Asta nu poate ieşi bine”, şi-a spus Joan în sinea lui. 

— Vorbeşte cu el, a stăruit. 

— Iţi lipseşte o doagă, călugăre? 

— Şi dacă nu se învoieşte la căsătorie? Şi dacă Felip de Ponts îi 


A 


spune tot? Vorbeşte cu el înainte ca întreaga host să se pună în 


mişcare. Hai, fă-o! Pentru numele lui Dumnezeu, Elionor! 

— Pentru numele lui Dumnezeu? De astă dată, Elionor s-a întors cu 
faţa la Joan. Vorbeşte cu Dumnezeul Domniei Tale. Hai, fă-o, călugăre! 

Amândoi au ajuns sub flamura purtată de bastaixos. Acolo au dat 
de Guillem, fără arme, ca un rob ce era. 

Când şi-a dat seama că Elionor era acolo, Arnau a privit-o 
încruntat. 

— E şi pupila mea, a răspuns ea. 

Sfetnicii au dat poruncă, oastea norodului din Barcelona s-a pus în 
mişcare. Stindardele lui Sant Jordi şi ale cetăţii mergeau înainte, 
urmau toţi bastaixos, apoi celelalte bresle, trei mii de bărbaţi 
împotriva unui singur cavaler, iar Elionor şi Joan erau alături de ei. 

La jumătatea drumului, marea host a Barcelonei sporise cu peste o 
sută de ţărani de pe domeniile lui Arnau, care veneau din toată inima, 
cu arbaletele, să-l apere pe cel ce îi tratase atât de generos. Arnau a 
văzut că nici un nobil ori cavaler nu li se alăturase. 

El mergea serios sub stindard, printre bastaixos. Joan a încercat să 
se roage, dar ceea ce altădată îi ieşea dintr-un foc, acum i se poticnea 
în minte. Nici el, nici Elionor nu-şi închipuiseră că Arnau avea să 
cheme întreaga host a cetăţii. Vuietul celor cei trei mii de bărbaţi în 
căutarea dreptăţii şi a onoarei pentru o barceloneză îl asurzea pe 
Joan. O droaie dintre ei îşi sărutaseră fiicele înainte de plecare; 
sumedenie dintre ei, gata înarmaţi, se despărţiseră de neveste, 
luându-le de bărbie şi spunându-le: „Barcelona îşi apără locuitorii, cu 
precădere femeile.” 

„Au să radă de pe faţa pământului ogoarele nenorocitului de Felip 
de Ponts ca şi cum cavalerul le-ar fi răpit propria fiică, şi-a zis Joan. Au 
să-l judece şi execute, dar înainte au să-i dea şansa să vorbească.” 
Joan s-a uitat la Arnau, care mergea în tăcere, sumbru la chip. 

La căderea serii, întreaga host a cetăţii a ajuns pe domeniile lui 
Felip de Ponts şi a adăstat la poalele unui deluşor, în vârful căruia se 
înălța cula cavalerului. Nu era decât o casă ţărănească întărită, cu un 
turn de strajă obişnuit într-un capăt. Joan a privit într-acolo; apoi şi-a 
plimbat privirile peste oastea care aştepta poruncile sfetnicilor din 
cetate. S-a uitat la Elionor, care i-a ocolit privirea. Trei mii de bărbaţi 
ca să ia cu asalt o simplă masía! 

Joan s-a deşteptat din gânduri, şi a luat-o la goană spre locul unde 
se îndreptau Arnau şi Guillem, laolaltă cu sfetnicii şi ceilalţi oameni de 
vază ai cetăţii, sub stindardul lui Sant Jordi. l-a găsit discutând ce să 
facă începând din acel moment, iar stomacul i s-a strâns, înțelegând 
că marea majoritate erau adepţii luării cu asalt a culei, neatrăgându-i 
în vreun fel luarea-aminte, şi nedându-i lui Ponts nicio putinţă de a se 
preda oştirii. 

Sfetnicii au dat porunci tuturor căpeteniilor de bresle. Joan a privit- 


o pe Elionor, care împietrise, cu privirea pierdută dincolo de masía. S- 
a apropiat de Arnau. A vrut să-i vorbească, dar n-a putut. Alături de el, 
cu trupul ţeapăn, Guillem l-a privit cu oarece dispreţ. Căpeteniile 
breslelor au început să dea porunci ostaşilor. Vuietul pregătirilor de 
război s-a făcut auzit. S-au aprins torţe; s-au auzit oţelul spadelor şi 
corzile încordate ale arbaletelor. Joan s-a întors să se uite când la culă, 
când la host. Se puneau în mişcare. N-aveau să cedeze nimic. 
Barcelona avea să fie neîndurătoare. Ca orice soldat, Arnau l-a lăsat în 
urmă pe monah şi s-a dus la masía seniorului de Ponts; strângea în 
mână jungherul. Incă o privire spre Elionor, care îi urma liniştită. 

— Nu! a strigat Joan când fratele său îi întorsese de-acum spatele. 

Dar vuietul oştirii i-a înăbuşit strigătul. Din culă a ieşit un călăreț pe 
un bidiviu; Felip de Ponts venea domol, la pas, către ei. 

— Luaţi-l! a poruncit un sfetnic. 

— Nu! a strigat Joan. Toţi s-au întors spre el. Arnau l-a întrebat cu 
privirea. Omul care se predă nu trebuie prins. 

— Ce-i, frăţia ta? l-a cercetat unul dintre sfetnici. Poate că vrei să 
dai porunci întregii oşti a Barcelonei? 

Joan l-a implorat cu privirea pe Arnau. 

— Omul care se predă nu trebuie prins, a repetat pentru fratele lui. 

— Lăsaţi-l să se predea, s-a învoit Arnau. 

Prima privire a lui Felip de Ponts a fost pentru complicii lui. Apoi i-a 
înfruntat pe cei de sub stindardul lui Sant Jordi, printre ei Arnau şi 
sfetnicii cetăţii. 

— Barcelonezi, a strigat tare, cât să-l audă toată oastea, ştiu ce vă 
aduce azi aici şi mai ştiu şi că vreţi dreptate pentru concetăţeana 
voastră. Al vostru sunt. Mărturisesc că am comis delictele pentru care 
îmi cereţi socoteală, dar, înainte de a mă întemniţa şi a-mi rade 
agoniseala de pe faţa pământului, vă implor să-mi daţi prilejul de a vă 
vorbi. 

— Fă-o, i-a îngăduit unul dintre sfetnici. 

— E adevărat că, împotriva vrerii ei, am răpit-o şi necinstit-o pe 
Mar Estanyol. Un vuiet s-a ridicat din rândurile întregii host 
barceloneze, curmându-i vorbele. Arnau a strâns arbaleta în mâini. 
Am făcut-o cu preţul vieţii, ştiind care-i pedeapsa pentru asemenea 
fapte. Am făcut-o şi aş mai face-o de m-aş mai naşte o dată, atât sunt 
de mari iubirea ce mă încearcă pentru fată, şi tristeţea că-şi ofileşte 
tinereţile fără un soţ lângă ea, ca să se bucure de nurii daţi de 
Domnul, încât simţămintele mi-au fost mai mari ca mintea, iar faptele 
mai curând de animal înnebunit de patimă decât de cavaler al regelui 
Pedro. Joan a simţit atenţia cu care îl asculta oastea şi a încercat în 
mintea lui să-i dicteze cavalerului propriile vorbe. Ca un animal ce am 
fost, mă dau pe mâinile voastre; drept cavalerul care mi-ar plăcea să 
redevin, mă leg s-o iau de soaţă pe Mar şi s-o iubesc cât am să trăiesc 


pe lume. Judecaţi-mă! Nu vreau, cum cer legiuirile noastre, să-i caut 
un soţ de cinul ei. Decât s-o văd a altuia, mai bine îmi iau singur viaţa. 

Felip de Ponts şi-a încheiat vorbirea şi a aşteptat trufaş, drept pe 
armăsar, sfidând oastea de trei mii de bărbaţi tăcuţi, încercând să 
pătrundă vorbele pe care tocmai le ascultaseră. 

— Lăudat fie Domnul! a strigat Joan. 

Arnau l-a privit uluit. Toţi s-au întors către monah, inclusiv Elionor. 

— Care-i rostul a toate acestea? l-a întrebat Arnau. 

— Arnau, i-a lămurit Joan, luându-l de braţ, şi cu glas îndestulător 
de ridicat ca să-l audă cei de faţă, acesta nu-i decât rodul propriei 
noastre delăsări. Arnau a tresărit. Ani la rând ne-am învoit capriciilor 
lui Mar, încălcându-ne îndatoririle faţă de o fată sănătoasă şi dăruită 
cu frumuseţe, care ar fi trebuit să fi adus până acum pe lume copii, 
după cum îi este datoria; aşa hotărăsc legile lui Dumnezeu, iar noi n- 
avem cum să-l zădărnicim hotărârile. Arnau a încercat să spună ceva, 
dar cu o mişcare a mâinii Joan l-a silit să tacă. Eu port vina. Ani la rând 
m-am simţit vinovat de prea marea mea îngăduinţă faţă de o tânără 
capricioasă, a cărei viaţă era lipsită de rost după rânduielile Bisericii 
Catolice. Acest cavaler, a adăugat, făcând semn către Felip de Ponts, 
nu-i decât mâna Domnului, trimisul Lui, ca să împlinească în locul 
nostru ceea ce n-am ştiut să facem. Da, ani în şir m-am simţit vinovat, 
privind cum se ofileau nurii şi sănătatea pe care Domnul îi dăruise 
fetei ursite să fie primită în casa unui om bun ca tine. Nu vreau să mai 
simt că port şi vinovăția morţii unui cavaler care, cu preţul întregii lui 
vieţi, pe care ne-o dă pe tavă, a împlinit ceea ce noi n-am fost în 
stare. Învoieşte-te la căsătoria lor. Eu, dacă părerea mea slujeşte la 
ceva, m-aş învoi. 

Arnau a tăcut câteva clipe. Oastea îi aştepta vorbele cu sufletul la 
gură. Joan a profitat de moment, s-a întors la Elionor şi i s-a părut că-i 
desluşea pe buze surâsul trufaş. 

— Vrei să zici că-i vina mea? l-a întrebat Arnau pe Joan. 

— A mea, Arnau, a mea. Eu trebuia să-ţi fi atras luarea-aminte 
asupra legilor Bisericii şi căilor Domnului, dar n-am făcut-o şi îmi pare 
rău. 

Guillem scotea foc pe nări. 

— Care-i vrerea fetei? l-a întrebat Arnau pe Felip de Ponts. 

— Sunt cavaler al regelui Pedro, a răspuns seniorul, şi legiuirile lui, 
pentru care v-aţi întrunit azi aici, nu ţin seama de vrerea unei fete de 
măritat. Un vuiet de aprobare a străbătut rândurile întregii host. Mă 
ofer drept soţ, eu, Felip de Ponts, cavaler catalan. Dacă Domnia Ta, 
Arnau Estanyol, baron de Catalonia, Consul al Mării, nu ne îngădui 
căsătoria, întemniţaţi-mă şi judecaţi-mă; dacă te învoieşti, vrerea fetei 
n-are nicio însemnătate. 

— Nu-i vorba despre vrerea ei, Arnau, s-a băgat şi Joan în vorbă, 


coborând glasul. Ci despre îndatorirea ta. Trebuie să ţi-o asumi. 
Nimeni nu cere părerea fiicelor ori pupilelor lui. Se hotărăşte mereu 
ce-i mai de folos pentru ele. Bărbatul acesta s-a culcat cu Mar. Acum 
nu mai are nicio însemnătate vrerea fetei. Ori se mărită cu el, ori 
toată viaţa are să-i fie un iad. Tu, Arnau, trebuie să hotărăşti: încă o 
moarte ori alegerea divinității în faţa delăsării noastre. 

Arnau şi-a privit apropiații. S-a uitat la Guillem, care tot îl mai 
pironea pe cavaler cu ochii plini de duşmănie. S-a uitat la Elionor, 
soaţa lui prin vrere regală, şi amândoi s-au înfruntat din priviri. Cu o 
mişcare, Arnau i-a cerut părerea. Elionor a consimţit. In sfârşit, s-a 
întors la Joan. 

— Asta-i legea, i-a răspuns acela. 

Arnau s-a uitat la cavaler. Apoi la oaste. Lăsaseră armele jos. Nici 
unul dintre cei trei mii de bărbaţi nu părea să pună la îndoială spusele 
seniorului de Ponts, nici unul nu mai gândea la război. Aşteptau 
hotărârea lui Arnau. Aşa era legea catalană, legea femeii. Ce-ar obţine 
măsurându-şi puterile, ucigându-l pe cavaler, slobozind-o pe Mar? Ce 
viaţă ar avea fata de aici încolo, răpită şi siluită cum fusese? 
Mănăstirea? 

— Mă învoiesc. 

A urmat o clipă de tăcere. Apoi, un şopot s-a strecurat printre 
rândurile oştenilor, pe când hotărârea lui Arnau trecea de la unul la 
altul. Cineva i-a aprobat-o în gura mare. Alt strigăt. S-au alăturat şi 
alţii, şi întreaga hosta început să aclame. 

Joan şi Elionor s-au privit unul pe altul. 

La doar o sută de metri de locul unde stăteau, întemniţată în turnul 
de strajă din cula lui Felip de Ponts, femeia al cărei viitor tocmai 
fusese hotărât privea prostimea care se îmbulzea la poalele 
deluşorului. De ce nu urcau? De ce nu atacau? Ce puteau târgui cu 
nenorocitul ăla? Ce strigau? 

— Arnau! Ce strigă oamenii tăi? 


Capitolul 45 

Strigătele întregii host l-au convins că vorbele pe care tocmai le 
auzise erau de netăgăduit: „Mă învoiesc.” Guillem şi-a muşcat buzele. 
Cineva l-a bătut pe umăr şi s-a alăturat strigătelor. „Mă învoiesc.” 
Guillem s-a uitat întâi la Arnau, apoi la cavaler. Avea chipul liniştit. Ce 
putea face un rob ca el? S-a uitat din nou la Felip de Ponts; acum 
zâmbea. „M-am culcat cu Mar Estanyol, asta grăise; m-am culcat cu 
Mar Estanyol!” Cum putea, oare, Arnau...? 

Cineva i-a dus la gură un burduf cu vin. Guillem l-a dat posac lao 
parte. 

— Nu bei, creştine? a auzit că-i spuneau. 

Privirea i s-a încrucişat cu a lui Arnau. Căpeteniile îi făceau urări lui 
Felip de Ponts, care încă mai stătea călare. 

— Nu bei, creştine? a auzit iar îndărătul lui. 

Guillem l-a îmbrâncit pe bărbatul cu burduful şi privirile lui l-au 
căutat iar pe Arnau. Căpeteniile îi făceau urări şi lui. inconjurat de ele, 
Arnau a ridicat ochii, încercând să-i dea răspuns lui Guillem. 

Lumea, şi în mijlocul ei Joan, l-a îmbrâncit pe Arnau spre cula 
cavalerului, dar Arnau nu-şi lua ochii de la Guillem. 

lar întreaga host sărbătorea învoiala. Bărbaţii aprinseseră focuri şi 
cântau în jurul lor. 

— Închină pentru consulul nostru şi fericirea fetei lui, a zis altul, 
împingându-i alt burduf cu vin. 

Arnau se mistuise pe drumul spre culă. 

Guillem a dat iar la o parte burduful. 

— Nu vrei să închini? 

Guillem s-a uitat la bărbatul acela. l-a întors spatele şi a făcut cale 
întoarsă spre Barcelona. Fierberea din host s-a stins treptat. Guillem 
s-a trezit stingher pe drumul care ducea spre cetate; îşi târa 
picioarele, îşi târa simţămintele şi puţina mândrie de bărbat ce-i mai 
rămânea unui rob; s-a târât trup şi suflet spre Barcelona. 

Arnau a respins brânza oferită de bătrâna şovăitoare care se ocupa 
de masia lui Felip de Ponts. Bărbaţi de frunte şi sfetnici se înghesuiau 
la primul cat, deasupra staulelor, unde era vatra mare, de piatră, a 
casei. L-a căutat pe Guillem prin mulţime. Oamenii sporovăiau, 
hohoteau şi strigau bătrânei să le mai dea brânză şi vin. Joan şi 
Elionor au adăstat lângă vatră; amândoi au ocolit privirea cu care i-a 
pironit Arnau. 

O şoaptă l-a silit să-şi îndrepte luarea-aminte în celălalt capăt al 
încăperii. 

La braţul lui Felip de Ponts, în salon şi-a făcut intrarea Mar. Arnau a 
desluşit cum s-a desprins năprasnic de mâna cavalerului şi a alergat 
la el. Un zâmbet i-a mijit pe buze. Mar a deschis braţele cu mult 
înainte de a ajunge în locul unde o aştepta el, dar când să-l 


îmbrăţişeze a stat brusc şi le-a lăsat să cadă încet pe lângă trup. 

Lui Arnau i s-a părut că-i zărea pe faţă o vânătaie. 

— Ce-i, Arnau? 

Fostul bastaix s-a întors, căutând ajutorul lui Joan, dar fratele lui tot 
mai ţinea capul plecat. În încăpere, toţi îi aşteptau vorbele. 

— Cavalerul Felip de Ponts a invocat un usatge: Si quis virginem... 
i-a zis în cele din urmă. 

Mar nu s-a clintit. O lacrimă i s-a scurs pe obraz. Arnau a făcut o 
mişcare uşoară cu mâna dreaptă, dar s-a lăsat pe loc păgubaş şi 
lacrima fetei s-a pierdut pe gât. 

— Tatăl tău... a încercat să spună Felip de Ponts din spate, înainte 
ca Arnau să-i închidă gura cu o mişcare poruncitoare. Consulul Mării s- 
a învoit să te măriţi în faţa întregii host a Barcelonei. 

Felip de Ponts şi-a recitat vorbele dintr-o singură suflare, înainte ca 
Arnau să-l oprească ori să se dezică. 

— E adevărat? a întrebat Mar. 

„Singurul lucru adevărat e că vreau să te iau în braţe, să te sărut, 
să te am mereu lângă mine. Oare aşa simte un tată?” s-a întrebat 
Arnau. 

— Da, Mar. 

N-au mai curs lacrimi pe chipul lui Mar. Felip de Ponts s-a apropiat 
de ea şi a luat-o iar de braţ. Mar nu s-a mai opus. Cineva a spart 
tăcerea în spatele lui Arnau şi toţi s-au alăturat uralelor. Arnau şi Mar 
se uitau mai departe unul la altul. S-a auzit un „trăiască mirii”, care a 
tunat în urechile lui Arnau. De astă dată, obrazul i s-a umplut de 
lacrimi. Poate că frate-său avea dreptate, poate că Joan ghicise tot ce 
nu ştia nici măcar Arnau. Se juruise în faţa Fecioarei că n-avea să-i 
mai fie necredincios nevestei din dragoste pentru alta, măcar că 
fusese obligat s-o ia de soaţă. 

— Tată? a întrebat Mar, ştergându-i lacrimile cu mâna slobodă. 

Când a simţit atingerea lui Mar pe chip, Arnau s-a cutremurat. 

S-a întors şi a fugit. 

Chiar atunci, undeva pe drumul singuratic şi întunecat de 
întoarcere la Barcelona, un rob a ridicat privirea la cer, şi a auzit 
strigătul de durere al fetei pe care o îngrijise ca şi cum ar fi fost a lui. 
Se născuse rob şi aşa trăise. Invăţase să iubească în tăcere şi să-şi 
ţină ascunse simţămintele. Robul nu era om, de aceea, în 
singurătatea lui, singurul loc unde nimeni nu-i putea răpi slobozia, 
învățase să vadă mult mai departe decât toţi cei cărora viaţa le 
întunecase mintea. Văzuse iubirea pe care şi-o purtau cei doi şi se 
rugase celor doi dumnezei ai săi ca făpturile pe care le iubea nespus 
de tare să-şi rupă lanţurile, mult mai puternice decât ale unui rob 
oarecare. 

Guillem şi-a îngăduit să plângă, o purtare oprită lui ca rob. 


Guillem nu ieşise nicicând pe porţile Barcelonei. A ajuns la cetate 
sub pecetea nopţii şi a rămas în faţa porţii San Daniel, încă închisă. li 
luaseră fiica. Poate că nu-şi dăduse seama, dar Arnau o vânduse ca pe 
o roabă. Ce-avea să facă el la Barcelona? Cum să se aşeze unde 
stătuse Mar? Cum să se plimbe pe unde hoinărise cu ea, sporovăind, 
râzând, împărtăşind simţămintele tainice ale fetei lui? Ce putea să 
facă el la Barcelona, alături de bărbatul care le retezase visurile la 
amândoi? 

Guillem a urmat drumul care mergea odată cu ţărmul şi după două 
zile a ajuns în portul Salou, al doilea ca însemnătate din Catalonia. A 
privit marea, în zare, iar briza care venea dintr-acolo i-a adus 
amintirile copilăriei din Genova, despre mama şi fraţii de la care 
fusese răpit cu cruzime, căci fusese vândut unui neguţător de la care 
începuse apoi să deprindă meşteşugul. Mai târziu, într-o călătorie de 
negoţ pe mare, şi stăpânul, şi robul fuseseră prinşi de catalani, care 
se războiau fără preget cu Genova. Guillem trecuse din stăpân în 
stăpân, până când Hasdai Crescas aflase la el talente cu mult mai 
mari decât ale unui simplu lucrător cu mâinile. A privit iar marea, 
navele, pasagerii. De ce nu Genova? 

— Când pleacă următoarea corabie în Lombardia, la Pisa? Tânărul 
şi-a răsfoit repezit înscrisurile puse claie peste grămadă pe taraba 
prăvăliei. Nu-l cunoştea pe Guillem şi la început îi vorbise cu dispreţ, 
aşa cum ar fi făcut cu orice rob murdar şi urât mirositor, dar când 
arapul i se înfăţişase, i-au revenit în minte vorbele tatălui său: 
„Guillem e mâna dreaptă a lui Arnau Estanyol, consulul Mării din 
Barcelona, de pe urma căruia ne ducem traiul.” Am nevoie de unelte 
ca să scriu un răvaş şi de un loc liniştit, a adăugat Guillem. 

„Primesc darul sloboziei tale, a scris. Plec la Genova, prin Pisa, şi 
am să călătoresc în numele tău, ca rob; acolo am să aştept cartea ta 
de cetăţean.” Ce să-i mai spună? Că nu putea trăi fără Mar? Dar 
stăpânul lui, Arnau, putea oare? La ce bun să i-o amintească? „Plec 
să-mi caut rădăcinile, familia, a adăugat. Precum Hasdai, mi-ai fost cel 
mai bun prieten; poartă-i de grijă. Am să-ţi fiu pe veci recunoscător. 
Allah şi Sfânta Maria să te ocrotească. Am să mă rog pentru tine.” 

Tânărul care se ocupase de el a plecat la Barcelona îndată ce 
galera pe care se îmbarcase Guillem a făcut primele manevre pentru 
a ieşi din portul Salou. 


Arnau a pecetluit cartea de cetăţean a lui Guillem pe îndelete, 
privind fiece literă de pe înscris; ciuma, lupta, banca, zile şi zile de 
trudă, taifasuri, prietenie, bucurie... Mâna i-a tremurat pe ultima 
trăsătură de condei. Pana l-a lăsat când să semneze. Amândoi ştiau că 
alte pricini îl făcuseră să fugă. 


Arnau s-a întors la bursă, unde a dat poruncă să-i fie dată cartea 
de cetăţean conlucrătorului său din Pisa. Şi i-a alăturat un ordin de 
plată pentru o mică avere. 


— Nu-l aşteptăm pe Arnau? a întreba-o Joan pe Elionor, după ce a 
intrat în sufragerie, unde baroneasa se pusese deja la masă. 

— Ţi-e foame? Dând din cap, Joan a făcut semn că da. Păi, dacă 
Domnia Ta vrei să cinezi, e mai bine s-o faci acum. 

Monahul s-a aşezat în faţa lui Elionor, pe o latură a mesei din 
sufrageria lui Arnau. Doi slujitori i-au adus pâine albă din grâu de cel 
mai bun, vin, supă şi rață friptă, gătită cu piper şi ceapă. 

— Nu spuneai Domnia Ta că ţi-era foame? l-a iscodit Elionor pe 
Joan când l-a văzut răscolind în joacă prin bucate. 

Joan s-a mărginit să ridice privirea la cumnată. Acelea au fost 
singurele vorbe care s-au auzit în toată după-amiaza. 

La câteva ceasuri după ce se retrăsese în odaie, Joan a auzit 
mişcare în palat. Câţiva slujitori se grăbeau să-i iasă în întâmpinare lui 
Arnau. l-au adus de-ale gurii, dar el a zis că nu, cum făcuse şi în alte 
trei dăţi când Joan hotărâse să-l aştepte: Arnau se aşeza într-unul 
dintre saloanele micului palat, unde îl aştepta Joan, şi refuza cina 
târzie cu o mişcare ostenită. 


Joan a auzit paşii slujitorilor care se întorceau. Apoi i-a auzit pe ai 
lui Arnau în faţa uşii lui, îndreptându-se osteniţi spre iatac. Ce-i putea 
spune dacă ieşea la ora aceea? Incercase să-i vorbească în cele trei 
prilejuri când îl aşteptase, dar Arnau se închidea în sine şi răspundea 
cât mai scurt la întrebările fratelui: „Eşti bine?” „Da.” „Ai trudit din 
greu la bursă?” „Nu.” „Treaba merge bine?” Tăcere. „Şi Sfânta 
Maria?” „Bine.” În bezna din odaie, Joan şi-a dus mâinile la faţă. Paşii 
lui Arnau se pierduseră. Şi despre ce să-i vorbească? Despre ea? Cum 
putea auzi de pe buzele lui că o iubea? 

Joan văzuse cum Mar ştersese lacrima ce curgea pe chipul lui 
Arnau. „Tată?” o auzise spunând. Il văzuse pe Arnau tremurând. Se 
întorsese către Elionor şi o văzuse zâmbind. Fusese nevoie să-l vadă 
suferind ca să priceapă, dar cum îi putea mărturisi adevărul? Cum să-i 
spună că tocmai €el...? Lacrima s-a ivit iar în mintea lui Joan. O iubea 
chiar atât de mult? O va putea uita? Nimeni nu l-a putut mângâia pe 
Joan până când, într-o noapte, s-a pus în genunchi şi s-a rugat până la 
cântatul cocoşilor. 


— Aş vrea să plec din Barcelona. 

Starețul dominican s-a uitat la monah; era numai piele şi os, cu 
ochii adânciţi în orbite în spatele cearcănelor vineţii şi uriaşe, cu 
sutana neagră şi soioasă. 


— Te simţi în stare, frate Joan, să fii inchizitor? 

— Da, l-a încredinţat Joan. Starețul l-a privit de sus în jos. De cum 
plec din Barcelona îmi vin iarăşi în fire. 

— Fie. Săptămâna ce vine ai să pleci către miazănoapte. 

Pleca într-un ţinut cu sate mici, cu agricultori ori crescători de vite, 
cătune pierdute printre văi şi munţi, unde oamenii aşteptau cu teamă 
sosirea inchizitorului. Joan nu era nimic nou pentru ei. De mai bine de 
un veac, de când Ramon de Penyafort primise de la papa Inocenţiu al 
IV-lea misiunea de a se ocupa de Inchiziția din regatul Aragonului şi 
principatul Narbonei, acele sătucuri suferiseră din pricina cercetărilor 
săvârşite de călugării negri“. Cele mai multe dintre doctrinele pe care 
Biserica le credea eretice trecuseră din Franţa în Catalonia: catarii şi 
valdezii întâi, begarzii apoi, şi templierii urmăriţi de regele Franţei, 
ultimii. Ținuturile de frontieră fuseseră primele înrâurite de eretici; pe 
acele meleaguri, unii nobili au fost osândiţi şi executaţi: vicontele 
Arnau şi soţia lui, Ermessenda; Ramon, senior de Cadi, ori Guillem de 
Niort, veguer al contelui Nun6 Sanç în Cerdaña şi Coflent, ţinuturi 
unde fratele Joan trebuia să-şi împlinească misiunea. 

— Excelenţă, l-a primit într-unul dintre acele sate alaiul bărbaţilor 
de vază, ploconindu-se. 

— Nu sunt „Excelenţă”, le-a răspuns Joan, poruncindu-le prin 
semne să se ridice. Spuneţi-mi simplu „frate Joan”. 

Scurta lui cunoaştere îi dovedea că încercarea se repeta mereu. 
Vestea sosirii inchizitorului, a aprodului care îl întovărăşea şi a unei 
jumătăţi de duzină de soldaţi ai Sfântului Oficiu i-o luase înainte. Erau 
în mica piaţă din mijlocul cătunului. Joan i-a zărit pe cei patru bărbaţi 
care nu se învoiau să se ridice de tot: ţineau capul plecat, descoperit 
şi nu puteau sta liniştiţi. Nu mai era nici ţipenie în piaţă, dar Joan ştia 
că îl priveau o droaie de ochi nevăzuţi. Atât de multe aveau de 
ascuns? 

După primire, urma îndeobşte acelaşi lucru: oferirea celei mai bune 
case din sătuc, unde îl aştepta o masă îmbelşugată, prea îmbelşugată 
pentru agoniseala acelor oameni. 

— Vreau doar o bucată de brânză, pâine şi apă. Luaţi ce rămâne, şi 
aveţi grijă ca oamenii mei să fie bine slujiţi, a mai rostit, după ce s-a 
pus la masă. 

O altă casă la fel. Modestă şi simplă, dar durată din piatră, spre 
deosebire de bojdeucile din pământ ori lemn putred grămădite în 
cătune. O masă şi câteva scaune erau tot mobilierul unei încăperi a 
cărei viaţă se aduna în jurul vetrei. 

— Pesemne că Excelenţa Voastră sunteţi ostenit. 

Joan s-a uitat la brânza din faţa lui. Mersese ceasuri la rând pe 

poteci bolovănoase, îndurând frigul şi roua din zori, cu picioarele 
înnoroiate şi ude. Pe sub masă şi-a frecat glezna care îl durea şi 
piciorul drept, pus peste cel stâng. 

— Nu-s „Excelenţă”, a repetat monoton, şi nici nu-s ostenit. 
Dumnezeu nu primeşte osteneli când e vorba să-l fie apărat numele. 
O să începem în curând, de cum îmbuc ceva. Strângeţi oamenii în 
piaţă. 

Inainte de a pleca din Barcelona, Joan ceruse de la mănăstirea 
Santa Caterina tratatul scris de papa Grigore al IX-lea în 1231 şi 
studiase procedurile inchizitorilor itineranţi. 

„Păcătoşilor! Căiţi-vă!” Mai întâi predica adresată gloatei. Cei doar 
ceva mai mult de şaptezeci de săteni strânşi în piaţă au lăsat privirile 
în ţărână, de cum i-au auzit primele spuse. Ochii călugărului negru îi 
înmărmureau. „Vă aşteaptă flăcările iadului!” Prima oară se îndoise că 
ar avea harul de a glăsui mulţimii, dar vorbele îi ţâşniseră uşor una 
după alta, cu atât mai lesne cu cât îşi simţea mai bine puterea asupra 
ţăranilor îngroziţi. „Nici unul dintre voi n-o să scape! Dumnezeu nu 
primeşte oi negre în turma lui.” Trebuiau să mărturisească; erezia 
trebuia să iasă la lumină. Asta era misiunea lui: să afle păcatul 
săvârşit în singurătate, pe care îl ştiau doar vecinul, prietenul, soţia. 

„Dumnezeu ştie. Vă ştie. Vă urmăreşte. Cel care priveşte 
nepăsător la păcat va arde în focul Gheenei, fiindcă-i mai rău cel care 
îngăduie păcatul decât cel care păcătuieşte; cel care păcătuieşte 
poate primi iertarea, dar cel care tăinuieşte păcatul...” Atunci îi privea 
scrutător: o mişcare în plus, o privire piezişă. Aceia urmau să fie 
primii. „Cel care ascunde păcatul...” Joan tăcea din nou, o clipă ce se 
prelungea până când vedea cum se prăbuşeau sub ameninţarea lui: 
„nu poate primi iertarea”. 

Spaimă. Foc, durere, păcat, pedeapsă: călugărul negru striga şi-şi 
prelungea vorbele până se înstăpânea în sufletele lor, o comuniune pe 
care începuse s-o simtă încă de la prima predică. 

— Aveţi trei zile de iertăciune, le-a zis în cele din urmă. Cel care va 
veni din propria vrere să-mi mărturisească vinovăția va fi tratat cu 
bunăvoință. După aceste trei zile, pedeapsa va fi exemplară. S-a 
întors la ofiţer: Cerceteaz-o pe femeia bălaie, apoi pe bărbatul desculţ 
şi pe omul cu centiron negru. Fata cu copil mic. Joan i-a arătat discret. 
Dacă nu vin din vrerea lor, va trebui să-i aduceţi laolaltă cu tot atâţia, 
aleşi la întâmplare. 


În cele trei zile de iertăciune, Joan a stat la masă, neclintit, alături 
de un aprod şi niscaiva soldaţi, care se tot foiau, pe când ceasurile se 
scurgeau cu greutate în tăcere. 

Doar patru oameni au venit, întrerupând plictiseala: doi bărbaţi 
care călcaseră îndatorirea de a veni la liturghie, o femeie care nu 


dăduse de câteva ori ascultare poruncilor bărbatului, un băiat care îşi 
itise capul, cu ochi imenşi, dindărătul uşii. 

Cineva l-a împins de la spate, dar băiatul n-a vrut să intre şi a 
rămas cu o jumătate de trup afară, şi alta înăuntru. 

— Intră, copile, l-a poftit Joan. 

Băiatul a dat înapoi, dar o mână l-a împins iar înăuntru, închizând 
uşa. 

— Câţi ani ai? l-a iscodit Joan. 

Copilul s-a uitat la ostaşi, la aprod, preocupat de tot ce făceau, şi la 
Joan. 

— Nouă ani, a bolborosit. 

— Cum te cheamă? 

— Alfons. 

— Vino încoace, Alfons. Ce vrei să ne spui? 

— Păi, că acum două luni am luat fasole din grădina vecinului. 

— Am luat? a întrebat Joan. 

Alfons a lăsat ochii în jos. 

— Am furat, s-a auzit slab de tot. 


Joan s-a ridicat din culcuş şi a mucărit candela. De câteva ceasuri 
cătunul tăcuse, ca şi el, încercând să doarmă. Inchidea ochii şi aţipea, 
dar lacrima care luneca pe obrazul lui Arnau îl întorcea la nesomn. 
Avea nevoie de lumină. Incerca iar, de nenumărate ori, dar până la 
urmă se ridica, mereu, ba năprasnic, ba asudat, ori pe îndelete, 
cântărind amintirile ce nu-l lăsau să doarmă. 

Avea nevoie de lumină. S-a uitat dacă mai era ulei în opaiţ. 

Chipul mohorât al lui Arnau i-a apărut în beznă. 

S-a trântit iar în culcuş. Era frig. Mereu era frig. A privit câteva clipe 
licărul flăcării şi umbrele care jucau odată cu ea. Singura fereastră din 
iatac n-avea obloane, aerul se strecura prin ea. „Toţi jucăm un dans; 
al meu...” 

S-a chircit sub pături şi s-a silit să pună geană pe geană. 

De ce nu se mai crăpa odată de ziuă? Incă o zi, ultima dintre cele 
trei de iertăciune. 

A aţipit uşor, dar după ceva mai mult de jumătate de ceas s-a 
deşteptat din nou asudat. 

Opaiţul tot mai ardea. Umbrele dănţuiau fără odihnă. Cătunul tot 
mai era cufundat în muţenie. De ce nu se crăpa odată de ziuă? 

S-a învelit în pături şi s-a apropiat de fereastră. 

Alt cătun. Incă o noapte a aşteptat cântatul cocoşilor. 

Venirea zilei următoare... 

Dis-de-dimineaţă, un şir de ţărani escortaţi de soldaţi stăteau la 
coadă în faţa casei. 


A destăinuit că se numea Peregrina”. Joan s-a făcut că nu dădea 
mare atenţie femeii bălaie care a intrat a patra. Nu obținuse nimic de 
la primii trei. Peregrina a rămas în picioare în faţa mesei la care 
stăteau Joan şi aprodul. Focul trosnea în vatră. Nu mai era nimic în jur. 
Soldaţii stăteau afară. Deodată, Joan a ridicat privirea. Femeia s-a 
cutremurat. 

— Tu ştii ceva... e adevărat, Peregrino? Dumnezeu ne păzeşte, a 
lămurit-o Joan. Peregrina a încuviinţat cu ochii în podeaua odăii. Uită- 
te la mine. Am nevoie să te uiţi la mine. Vrei, oare, să arzi în focul 
Gheenei? Uită-te la mine. Ai copii? 

Femeia a ridicat domol privirile. 

— Da, dar... a bolborosit. 

— Dar ei nu-s păcătoşi, a oprit-o Joan. Atunci cine, Peregrino? 
Femeia a stat în cumpănă. Cine, Peregrino? 

— Huleşte, a spus. 

— Cine huleşte, Peregrino? 

Aprodul s-a pregătit să scrie. 

— Ea. Joan a aşteptat în tăcere. Nu mai era ieşire. Am auzit-o 
hulind când se supără. Peregrina şi-a coborât privirea în podea. Sora 
soţului meu, Marta. Când se supără, zice vorbe groaznice. 

Scârţâitul aprodului s-a ridicat peste orice alt sunet. 

— Şi altceva, Peregrino? 

De astă dată, femeia a înălţat capul, liniştită. 

— Nimic. 

— Sigur? 

— Vă jur. Trebuie să mă credeţi. 

Nu greşise decât în privinţa celui cu centiron negru. Bărbatul 
desculţ pârâse doi păstori că nu ţineau postul: dăduse pe faţă că-i 
văzuse înfulecând carne în Postul Paştelui. Fata cu copilul, o văduvă 
tânără, făcuse deopotrivă, vorbind despre vecinul ei, un bărbat însurat 
care îi făcea neîncetat propuneri necinstite. Care chiar îi mângâiase 
un sân. 

— Şi tu te-ai lăsat? o iscodise Joan. Ţi-a făcut plăcere? 

Tânăra izbucnise în plâns. 

— Ţi-a plăcut? insistase Joan. 

— Ne era foame, suspinase ridicând copilul. 

Aprodul îi înscrisese numele. Joan o pironise cu privirea. „Şi ce ţi-a 
dat? s-a întrebat. Un codru de pâine uscată? Atâta face onoarea ta?” 

— Mărturiseşte! i-a cerut Joan, împungând-o cu degetul. 

Alţi doi şi-au pârât tot atâţia vecini. Eretici, l-au încredinţat. 

— În unele nopţi mă trezesc sunete ciudate şi văd lumini în casă, a 
dat în vileag unul din ei. Sunt adoratorii Necuratului. 


58 În Ib. sp., „peregrină, călătoare”. (n.tr.) 


„Ce ţi-o fi făcut vecinul de l-ai pârât? s-a întrebat Joan. Ştii bine că 
acela n-are să afle nicicând numele celui care l-a pârât. Ce câştigi tu 
dacă eu îl osândesc? Poate că o sfoară de pământ?” 

— Cum îl cheamă pe vecinul tău? 

— Anton, pitarul. 

Aprodul a înscris numele. 

Când Joan a isprăvit întrebările, căzuse noaptea; l-a chemat pe 
ofiţer, iar aprodul i-a dictat numele celor care trebuiau să vină în faţa 
Inchiziției a doua zi, la cântatul cocoşilor, de cum avea să răsară 
soarele. 


Şi din nou tăcerea nopţii, frigul, unduirile flăcării, amintirile. Joan s- 
a ridicat iar. 

Una care a hulit, un desfrânat, un adorator al diavolului. „Dis-de- 
dimineaţă veţi fi ai mei”, a bombănit. O fi adevărată istoria cu 
adoratul? Până atunci fuseseră o sumedenie de asemenea pâre, dar 
una singură se adeverise. Aceasta avea să fie adevărată? Şi cum s-o 
poată dovedi? 

Se simţea ostenit, s-a întors în culcuş, a închis ochii. Un adorator al 
Necuratului... 


— Juri pe cele patru evanghelii? a întrebat Joan când lumina a 
început să se strecoare pe fereastra de la catul de jos al casei. 

Bărbatul s-a învoit. 

— Ştiu că ai păcătuit, a zis Joan. 

inconjurat de doi soldaţi în poziţie de drepţi, bărbatul care 
cumpărase o clipă de plăcere de la tânăra văduvă s-a făcut alb ca 
varul. Broboane de sudoare au început să-i acopere fruntea. 

— Cum te numeşti? „Gaspar”, s-a auzit. Ştiu că ai păcătuit, Gaspar, 
a repetat Joan. 

Bărbatul s-a bâlbâit: 


— Eu... Eu... 
— Mărturiseşte. Joan a ridicat glasul. 
— Eu... 


— Biciuiţi-l ca să mărturisească! 

Joan s-a ridicat şi a bătut în masă cu amândoi pumnii. 

Unul dintre soldaţi şi-a dus mâna la centiron, de care atârna un 
gârbaci din piele. Bărbatul s-a prăvălit în genunchi în faţa mesei unde 
stăteau Joan şi aprodul. 

— Nu. Vă rog! Nu mă biciuiţi! 

— Mărturiseşte. 

Cu gârbaciul încă nedesfăcut, soldatul l-a lovit peste spate. 

— Mărturiseşte! a ţipat Joan. 

— Eu... eu n-am nicio vină. Ci femeia aia. M-a fermecat. Bărbatului 


i se băteau turcii la gură. Soţul ei nu se mai împreunează cu ea. Joan 
nu s-a tulburat. Şi mă caută, se ţine după mine. Am făcut-o doar de 
câteva ori, dar n-am s-o mai fac. N-am s-o mai văd. Vă jur. 

— Te-ai împreunat cu ea? 

— Da... da. 

— De câte ori? 

— Habar n-am. 

— De patru, cinci, zece ori? 

— De patru. Da. Asta-i. De patru ori. 

— Cum o cheamă pe femeie? 

Aprodul a înscris iar. 

— Ce alte păcate mai ai? 

— Nu... nici unul, vă jur. 

— Nu te jurui în deşert. Joan a lungit vorbele. Biciuiţi-l! 

După zece lovituri de gârbaci, bărbatul a mărturisit că se culca cu 
femeia şi alte felurite târfe când se ducea la piaţa din Puigcerdă; în 
afară de asta, hulise, minţise şi făcuse o nesfârşire de mici păcate. 
Alte cinci lovituri de gârbaci fuseseră de ajuns că să-şi aducă aminte 
de tânăra văduvă. 

— Şi-a mărturisit vinovăția, a hotărât Joan. Mâine va trebui să apari 
în piaţă pentru sermo generalis, unde ţi se va spune ce pedeapsă ai 
primit. i 

Bărbatul nici măcar n-a avut timp să se opună. In genunchi, soldații 
l-au târât afară din casă. 

Marta, cumnata Peregrinei, a mărturisit, nemaifiind nevoie de alte 
ameninţări, şi, după ce a chemat-o pentru a doua zi, Joan l-a grăbit pe 
aprod din priviri. 

— Aduceţi-l pe Anton Sinom, i-a poruncit acela ofițerului, după ce 
citise înscrisul. 

De cum l-a zărit intrând pe adoratorul diavolului, Joan şi-a îndreptat 
spatele în jilţul tare de lemn. Nasul acvilin, fruntea înaltă, ochii negri 
ai bărbatului... 

Voia să-i audă vocea. 

— Juri pe cele patru evanghelii? 

— Da. 

— Care ţi-e numele? l-a întrebat înainte chiar ca bărbatul să ajungă 
în faţa lui. 

— Anton Sinom. 

Bărbatul scund, cam ghebos, i-a răspuns la întrebare dintre soldaţii 
care îl însoțeau, cu o urmă de resemnare ce nu i-a scăpat 
inchizitorului. 

— Acesta ţi-i numele dintotdeauna? 

Anton Sinom a şovăit. Joan i-a aşteptat răspunsul. 

— Aici toţi mă ştiu cu acest nume, i-a dat pe faţă în cele din urmă. 


— Şi-n altă parte decât aici? 

— In altă parte aveam alt nume. 

Joan şi Anton s-au privit. Omuleţul n-a pus nicio clipă ochii în jos. 

— Poate unul creştinesc? 

Anton a făcu semn cu capul că nu. Joan şi-a oprit un zâmbet. Cum 
să înceapă? Spunându-i că-l ştia păcătos? Jidovul convertit n-avea să 
intre în joc. Nimeni din cătun nu-l aflase; altfel l-ar fi trădat mai mulţi, 
cum se obişnuia cu convertiţii. Trebuie că era inteligent acest Sinom. 
Joan s-a uitat la el câteva clipe, întrebându-se ce ascundea bărbatul, 
de ce îşi lumina casa la vreme de noapte? 

Monahul s-a ridicat şi a ieşit din casă; nici aprodul, nici soldaţii nu 
s-au clintit. Când a închis uşa în urma lui, curioşii îmbulziţi în fata 
casei au înmărmurit. Joan nici nu s-a uitat la ei şi s-a adresat ofițerului: 

— Sunt aici rudele celui dinăuntru? 

Ofiţerul i-a arătat o femeie şi doi băieţi, care se uitau la el. Era 
ceva... 

— Cu ce se ocupă omul acesta? Cum e casa lui? Ce-a făcut când |- 
aţi chemat la judecată? 

— E pitar, i-a răspuns ofiţerul. Are atelier în pivniţă. Casa? 
Obişnuită, curată. N-am vorbit cu el când l-am chemat; ci cu nevastă- 
sa. 

— Nu era în atelier? 

— Nu. 

— V-aţi dus în zori, cum v-am poruncit? 

— Da, frate Joan. 

„In unele nopţi mă trezeşte...” Vecinul rostise „mă trezeşte”. Un 
pitar, un pitar care se trezeşte înainte de a se crăpa de ziuă. „Nu 
dormi, Sinom? Dacă trebuie să te trezeşti odată cu găinile...” Joan s-a 
uitat iar la familia convertitului, care stătea ceva mai departe de 
restul curioşilor. S-a plimbat în cerc, câteva clipe. Deodată a intrat iar 
în casă; aprodul, soldaţii şi convertitul nu se clintiseră din locul unde-i 
lăsase. 

Joan s-a apropiat de bărbat până când chipurile li s-au atins; apoi s- 
a aşezat la locul lui. 

— Dezbrăcaţi-l! le-a poruncit soldaţilor. 

— Sunt circumcis. Am recunoscut deja. 

— Dezbrăcaţi-l! 

Soldaţii s-au întors către Sinom şi, înainte ca ei să se repeadă pe 
el, privirea pe care i-a aruncat-o convertitul l-a convins că avea 
dreptate. 

— Şi acum, l-a întrebat când era gol puşcă, ce ai să-mi spui? 

Convertitul a încercat să-şi ţină firea cât a putut de bine. 

— Nu ştiu ce spui Domnia Ta, i-a răspuns. 

— Spun că, Joan a coborât glasul, mestecându-şi fiecare vorbă, faţa 


şi gâtul tău sunt murdare, dar acolo unde îţi începe pieptul eşti foarte 
curat. Spun că mâinile şi încheieturile tale-s murdare, dar antebraţul 
îţi e neatins. Spun că picioarele şi călcâiele tale-s murdare, dar 
picioarele tale sunt curate. 

— Murdărie unde nu-s straie, curăţenie unde sunt, a cuvântat 
Sinom. 

— Nici măcar făină, pitarule? Vrei să-mi spui că straiele unui pitar îl 
apără de făină? Vrei să-mi spui că la cuptor trudeşti tot în straiele de 
iarnă? Unde ţi-e făina de pe braţe? Azi e luni, Sinom. Ai respectat 
sărbătoarea Domnului? 

— Da. 

Ridicându-se, Joan a bătut cu pumnul în masă. 

— Dar te-ai şi purificat după riturile tale eretice, a strigat, 
împungându-l cu degetul. 

— Nu, a gemut Sinom. _ 

— Vedem noi, Sinom, vedem noi. In temniţă cu el şi aduceţi-mi-i 
aici pe nevasta şi copiii lui. 

— Nu! a implorat Sinom, când soldaţii îl târau de-acum de braţe 
spre beci, ei n-au nicio legătură cu aşa ceva. 

— Staţi! a poruncit Joan. Soldaţii au stat în loc şi l-au întors pe 
convertit spre inchizitor. Cu ce n-au nicio legătură, Sinom? Cu ce n-au 
nicio legătură? 

Sinom a mărturisit, vrând să-şi scape familia. Când a isprăvit, Joan 
a poruncit să fie întemnițați şi el, şi familia lui. Apoi a pus să-i fie aduşi 
ceilalţi vinovaţi. 

Nici nu se crăpase încă de ziuă când Joan a coborât în piaţă. 

— Nu doarme? a întrebat un soldat între două căscaturi. 

— Nu, i-a răspuns celălalt. Toată noaptea îl aud mergând neîncetat 
dintr-un capăt într-altul al odăii. 

Cei doi soldaţi s-au uitat la Joan, care sfârşea pregătirile pentru 
ultima predică. Sutana neagră, tocită şi murdară, tare ca 
pergamentul, părea că nu voia să-i însoţească mişcările. 

— Păi, dacă nici nu doarme, nici nu mănâncă... a zis celălalt. 

— ... Trăieşte din vrăjmăşie, s-a băgat în vorbă ofiţerul, care îi 
ascultase. 

Norodul a început să vină în piaţă odată cu primele raze de soare. 
Vinovaţii, în primul rând, despărțiți de oameni şi escortaţi de soldaţi; 
era printre ei şi Alfons, copilul de nouă ani. 

Joan a început autodafeul, iar stăpânirea din cătun s-a apropiat ca 
să jure ascultare Inchiziției în ducerea la bun sfârşit a osândelor 
hotărâte. Călugărul a început să citească vinovăţii şi osânde. Cei care 
veniseră în cele trei zile de iertăciune au primit pedepse mai mici: un 
pelerinaj la catedrala din Gerona. Alfons a fost osândit să dea ajutor 
pe veresie, o zi pe săptămână vreme de o lună, vecinului de la care 


furase. Când a citit vina lui Gaspar, un strigăt i-a tăiat vorba: 

— Târfă ce eşti! Un bărbat s-a năpustit asupra femeii care 
preacurvise cu Gaspar. Soldaţii au dat fuga s-o apere. Aşadar, acela 
era păcatul de care nu voiai să-mi vorbeşti? a strigat la ea fără oprire, 
dindărătul soldaţilor. 

Când soţul făcut de ocară a amuţit, Joan şi-a anunţat hotărârea: 

— Trei ani la rând, duminică de duminică, ai să stai în genunchi, 
purtând sambenito”” în faţa bisericii, de la răsăritul la scăpătatul 
soarelui. Cât despre tine... a început să-i spună femeii. 

— Cer dreptul de a o pedepsi! a strigat soţul. 

Joan s-a uitat la femeie. „Ai copii?” a fost gata s-o întrebe. Ce păcat 
vor fi săvârşit fiii ca să trebuiască să stea de vorbă cu mama lor urcați 
pe un scrin şi printr-o ferestruică, având drept singură mângâiere 
atingerea mâinii ei pe creştet? Dar acel bărbat avea dreptul... 

— Cât despre tine, a repetat, te dau pe mâna mai-marilor laici, 
care vor avea grijă să se împlinească legea catalană la cererea soţului 
tău. 

Joan a învinuit şi osândit fără preget mai departe. 

— Anton Sinom. Tu şi familia ta veţi fi trimişi inchizitorului general. 


— La drum, a dat poruncă Joan după ce şi-a urcat câteva boccele 
pe-o catârcă. 

Dominicanul s-a despărţit de cătun cu privirea, ascultându-şi 
propriile vorbe, care încă mai răsunau în mica piaţă; chiar în acea zi 
avea să ajungă într-altul, apoi într-altul şi altul. „Şi oamenii din toate 
aceste cătune, şi-a zis în sinea lui, mă vor privi şi asculta cuprinşi de 
teamă. Apoi se vor pâri unii pe alţii, şi păcatele le vor ieşi la lumină. 
lar eu va trebui să le cercetez, să le interpretez mişcările, feţele, 
tăcerile, simţămintele, ca să le aflu păcatul.” 

— Grăbeşte-te, domnule ofiţer! Vreau să ajung înainte de amiază. 


59 Cămaşă largă şi lungă din lână galbenă, având pe piept crucea 
Sfântului Andrei şi flăcări, cu care inchizitorii îi îmbrăcau pe cei condamnaţi la 
arderea pe rug, ca şi pe ceilalţi penitenţi, care îşi recunoscuseră greşelile. 
(n.tr.) 

Arnau a rămas în genunchi în faţa Fecioarei Mării, Fecioara lui, pe 
când preoţii celebrau liturghia de Paşte. Intrase în biserica Sfânta 
Maria împreună cu Elionor; biserica era plină ochi, dar oamenii s-au 
dat la o parte, lăsându-l să-şi croiască drum în primul rând. Le 
recunoştea zâmbetele: unul îi ceruse un împrumut pentru o barcă 
nouă; altul îi lăsase paralele agonisite; acela îi ceruse bani pentru 
zestrea fiicei; celălalt nu-i înapoiase încă gologanii, după învoială. lar 
ultimul pusese ochii în pământ. Arnau se oprise lângă el şi, spre 
disperarea lui Elionor, îi întinsese mâna. 

— Pacea lui Isus fie cu tine, îl salutase. 

Ochii bărbatului se luminaseră, iar Arnau îşi văzuse de drum către 
marele altar. Nu-i avea decât pe ei, îi mărturisise Fecioarei: oamenii 
de rând care îl preţuiau pentru sprijinul pe care li-l dădea. Joan căuta 
păcate, iar de Guillem nu ştia nimic. Cât despre Mar, ce să mai zică 
despre ea? 

Elionor l-a lovit peste gleznă şi, când Arnau s-a uitat la ea, l-a 
îndemnat cu o mişcare din mână să se ridice. „Ai văzut tu vreodată un 
nobil care să stea în genunchi la fel de mult ca tine?” îl mustrase de 
nenumărate ori. Arnau nu i-a dat atenţie, dar Elionor l-a lovit iar peste 
gleznă. 

„Asta-i tot ce am, mamă. O muiere căreia îi pasă de ce-i părelnic 
mai mult decât de orice, dar mai mult decât orice vrea s-o fac mamă. 
Ar trebui s-o fac? Nu vrea decât un vlăstar coborâtor, un fiu care să fie 
chezăşia viitorului său.” Elionor l-a lovit din nou peste gleznă. Când 
Arnau s-a întors la ea, soţia i-a arătat cu privirea la ceilalţi nobili din 
biserica Sfânta Maria. Unii stăteau în picioare, dar cei mai mulţi 
luaseră loc; numai Arnau mai stătea în genunchi. 

— Sacrilegiu! s-a auzit iar. 

Strigătul a răsunat în toată biserica. Preoţii au amuţit, Arnau s-a 
ridicat şi toţi s-au întors către marea intrare a bisericii Sfânta Maria. 

— Sacrilegiu! 

Mai mulţi bărbaţi şi-au croit drum spre altar când s-a strigat 
„sacrilegiu, erezie, diavoli şi jidovi”! Erau gata să se adreseze 
preoţilor, dar unul dintre ei le-a vorbit enoriaşilor: 

— Jidovii au profanat o ostie sfântă, a tipat. 

Un vuiet s-a ridicat dintre oameni. 

— Nu le ajunge că L-au ucis pe Hristos, a exclamat iar primul, din 
altar, mai vor să-i profaneze şi trupul. 

Vuietul s-a făcut strigăt. Arnau a dat să se întoarcă spre enoriaşi, 
dar privirea i s-a întâlnit cu a lui Elionor. 


— Prietenii tăi, jidovii, i-a şuierat nevasta. 

Arnau ştia despre ce-i vorbea. De când cu măritişul lui Mar, el nu 
suferea să stea acasă, aşa că în multe seri se ducea să-şi vadă 
prietenul, pe Hasdai Crescas, şi stătea la taclale cu el până noaptea 
târziu. Înainte de a-i putea răspunde lui Elionor, nobilii şi oamenii de 
frunte care îi însoțeau la slujbă s-au alăturat spuselor ei, sporovăind 
unul cu altul: 

— Vor să-L facă iar să sufere pe Isus, chiar şi mort, s-a plâns unul. 

— Legea îi sileşte să stea acasă de Paşte, cu uşile şi ferestrele 
închise; cum de-au putut? a întrebat cel de lângă el. 

— Şi-or fi luat tălpăşiţa, a bănuit altul. 

— Şi copiii? s-a băgat o femeie în vorbă. Sigur că au răpit şi vreun 
copil de creştin, să-l răstignească, să-i mănânce inima... 

— ... Şi să-i bea sângele, s-a auzit. 

Arnau nu-şi putea lua ochii de la ceata nobililor furioşi. Cum 
puteau...? Privirea i s-a întâlnit cu a lui Elionor. Zâmbea. 

— Prietenii tăi, a repetat nevastă-sa cu ironie. 

Atunci, întreaga biserică Sfânta Maria a cerut răzbunare. La 
cartierul evreiesc se aţâţau unii pe alţii, la auzul strigătelor de „eretici 
şi profanatori”. Arnau i-a văzut năpustindu-se spre ieşirea din biserică. 
Nobilii au rămas la urmă. 

— Dacă nu te grăbeşti, a auzit-o pe Elionor, n-ai să intri în cartierul 
evreiesc. 

Arnau s-a întors la nevastă-sa; apoi la Fecioară. Urletele începeau 
să se piardă pe uliţa Mar. 

— De unde atâta duşmănie, Elionor? Oare n-ai tot ce-ţi doreşti? 

— Nu, Arnau. Ştii că n-am tot ce doresc, şi poate că tocmai asta le 
dai prietenilor tăi, jidovii. 

— Despre ce vorbeşti, muiere? 

— Despre tine, Arnau, despre tine. Ştii prea bine că niciodată nu ți- 
ai împlinit îndatoririle de soţ. 

Câteva clipe, Arnau şi-a amintit de multele prilejuri când refuzase 
încercările lui Elionor de a se apropia de el; întâi blând, încercând să 
n-o rănească, apoi brutal, nestând prea mult la gânduri. 

— Când regele m-a silit să mă însor cu tine, nu mi-a zis şi că 
trebuia să-ţi satur nevoile, i-a trântit-o. 

— Regele nu, a răspuns ea, dar Biserica da. 

— Dumnezeu nu mă poate sili să mă culc cu tine! 

Elionor a încasat vorbele soţului, pironindu-l cu privirea; apoi, 
foarte domol a întors capul la marele altar. Erau singuri în biserică, 
alături de cei trei preoţi care le ascultau tăcuţi cearta de familie. 
Arnau s-a întors şi el către cei trei preoţi. Când soţii s-au privit din 
nou, Elionor a mijit din ochi. 

N-a mai grăit nimic. Arnau i-a întors spatele şi a plecat spre ieşire. 


— Du-te la ţiitoarea ta jidoavcă, a auzit că striga Elionor în urma 
lui. 

Un fior l-a trecut pe şira spinării. 

In anul acela era iar Consul al Mării. S-a dus aşa, în straie de gală, 
spre cartierul evreiesc; gloata striga tot mai tare, străbătând uliţa Mar, 
piaţa Blat, scurtătura Preso, în drum către biserica Sant Jaume. Cerea 
răzbunare şi se îmbulzea în faţa porţilor apărate de oştenii regelui. În 
ciuda tumultului, Arnau şi-a croit drum destul de uşor. 

— Nu se poate intra în cartierul evreiesc, onorabile consul, i-a atras 
luarea-aminte ofiţerul de strajă. Aşteptăm poruncile locţiitorului regal, 
infantele don Juan, fiul lui Pedro al III-lea. 

Şi poruncile au sosit. A doua zi de dimineaţă, infantele a cerut ca 
toţi evreii din Barcelona să fie încuiaţi în sinagoga cea mare, fără apă 
şi merinde, până aveau să fie aflaţi cei vinovaţi de profanarea ostiei. 

— Cinci mii de oameni, a bombănit Arnau în camera lui de lucru de 
la bursă, când i-au dat vestea. Cinci mii de oameni înghesuiți în 
sinagogă fără apă şi merinde! Ce se va alege de copii, de nou-născuţi? 
Ce nădăjduieşte infantele? Ce nerod aşteaptă ca un evreu să se 
recunoască vinovat de profanarea unei ostii? Ce neghiob aşteaptă ca 
un om să se osândească singur la moarte? 

A dat un pumn în masă şi s-a ridicat. Uşierul care îi dăduse vestea 
a sărit în sus. 

— Anunţă garda! i-a poruncit Arnau. 

Prea onorabilul Consul al Mării a traversat cetatea în graba mare, 
însoţit de o jumătate de duzină de missatges înarmaţi. Porţile de 
intrare în cartierul evreiesc, încă sub paza oştenilor regelui, erau larg 
deschise; norodul se făcuse nevăzut din faţa lor, dar tot erau ceva mai 
mult de o sută de curioşi, care încercau să privească înăuntru, în 
ciuda ghionturilor date în stânga şi-n dreapta de soldaţi. 

— Cine comandă aici? l-a întrebat Arnau pe ofiţerul din poartă. 

— Domnul veguere înăuntru, i-a spus acela. 

— Anunţă-l! 

Domnul veguer şi-a făcut de îndată apariţia. 

— Ce vânt te aduce, Arnau? l-a întrebat, întinzându-i mâna. 

— Poftesc să stau de vorbă cu evreii. 

— Infantele a poruncit... 

— Ştiu, l-a oprit Arnau. Tocmai de aceea trebuie să stau de vorbă 
cu ei. Am nenumărate treburi în desfăşurare, legate de evrei. Trebuie 
să le vorbesc. 

— Dar infantele... a dat să zică domnul veguer. 

— Infantele trăieşte de pe urma mahalalelor arăpească şi 
evreiască! Din porunca regelui, ele îi plătesc doisprezece mii de 
sueldos pe an. Domnul veguer a încuviinţat. Poate că infantelui îi e de 
folos să se arate vinovaţii de profanare, dar să n-ai nicio îndoială că 


voieşte şi ca negoţurile evreilor să nu stea în loc; de nu... Ţine seama 
că de fapt cartierul evreiesc din Barcelona dă cea mai mare parte din 
cei doisprezece mii de sueldos. 

Domnul veguer n-a avut nicio îndoială şi i-a lăsat să intre pe Arnau 
şi pe cei care îl însoțeau. 

— Sunt în sinagoga cea mare, i-a grăit, alăturându-i-se. 

— Ştiu, ştiu. 

Cu toate că toţi evreii erau închişi, cartierul evreiesc era un 
furnicar. Nestând în loc, Arnau a desluşit un roi de călugări negri care 
cercetau rând pe rând casele evreilor, căutând ostia însângerată. 

În uşa sinagogii, Arnau a dat nas în nas cu alt ofiţer din garda 
regală. 

— Am venit să vorbesc cu Hasdai Crescas. 

Ofiţerul comandant a încercat să refuze, dar însoţitorul lui i-a făcut 
un semn de încuviinţare. 

Aşteptând să iasă Hasdai, Arnau s-a întors spre cartierul evreiesc. 
Casele, toate cu uşile larg deschise, erau o imagine vrednică de plâns. 
Călugării intrau şi ieşeau, adeseori cu obiecte, pe care le înfăţişau 
altor călugări, iar aceştia le cercetau şi tăgăduiau, dând din cap, apoi 
le aruncau în ţărâna împestriţată cu boarfele evreilor. „Cine-s 
profanatorii?” s-a întrebat Arnau. 

— Onorabile, a auzit că-i spunea cineva din spate. 

Arnau s-a întors şi l-a văzut pe Hasdai. Câteva clipe l-a privit în 
ochii înlăcrimaţi de ştirbirea vieţii lui sufleteşti. Arnau le-a poruncit 
tuturor oştenilor să se depărteze de ei. Toţi missatges i-au dat 
ascultare, dar ostaşii regelui au rămas pe-aproape. 

— Poate că vă îngrijorează treburile din Consulatul Mării? i-a 
întrebat Arnau. Duceţi-vă lângă oamenii mei. Treburile din consulat 
sunt de taină. 

Soldaţii i-au dat ascultare în ciuda vrerii lor. Arnau şi Hasdai s-au 
privit. 

— AŞ vrea să te îmbrăţişez, i-a zis Arnau când nu mai puteau fi 
auziţi. 

— Nu trebuie. 

— Ce faceţi? 

— Rău, Arnau. Rău. Noi, bătrânii, nu mai contăm, tinerii au să 
îndure, dar copiii nici n-au mâncat, nici n-au băut de ceasuri întregi. 
Sunt câţiva nou-născuţi; când mamelor are să li se isprăvească 
laptele... Durează doar de câteva ceasuri, dar nevoile trupului... 

— Vă pot da o mână de ajutor? 

— Am încercat să ne târguim, dar domnul veguer nu vrea să ne 
dea atenţie. Ştii bine că nu există decât o cale: cumpără-ne slobozia. 

— Până unde pot să...? 

Privirea lui Hasdai l-a oprit. Câţi bani făcea viaţa a cinci mii de 


evrei? 

— Am încredere în tine. Comunitatea mea e în primejdie. 

Arnau i-a întins mâna. 

— Avem încredere în tine, a repetat Hasdai, primind mâna lui 
Arnau. 

A mers iar printre călugării negri. Găsiseră, oare, ostia 
însângerată? Obiectele, inclusiv mobilele, se grămădeau fără preget 
în ulițele din cartierul evreiesc. La ieşire, l-a salutat pe veguer. Chiar 
după-amiază avea să-i ceară o audienţă, dar cât să dea pe o viaţă de 
om? Dar pe toată comunitatea? Arnau se târguise pentru tot soiul de 
mărfuri - stofe, mirodenii, animale, nave, aur şi argint - şi cunoştea 
preţul robilor, dar cât costa un prieten? 


Arnau a ieşit din cartierul evreiesc, a cotit la stânga şi a luat-o pe 
uliţa Banys Nous; a traversat piaţa Blat şi, când a ajuns pe uliţa 
Carders, lângă colţul cu Montcada, unde era casa lui, a stat locului ca 
fulgerat. La ce bun? Ca să se întâlnească iar cu Elionor? S-a întors în 
uliţa Mar şi a coborât spre bancă. Din ziua când se învoise la căsătoria 
lui Mar... Din acea zi Elionor îl urmărise neostoit. Mai întâi hoţeşte. 
Până atunci nu-i vorbise nicicând cu „iubitule”! Nicicând n-o 
interesaseră negoţurile lui ori ce îmbuca, ori pur şi simplu cum se 
simţea. Când încercările ei dăduseră greş, Elionor hotărâse să atace 
făţiş. „Sunt femeie”, i-a spus într-o zi. Pesemne că nu-i plăcuse 
privirea de răspuns a lui Arnau, dar nu zisese mai mult şi după câteva 
zile ceruse: „Trebuie să ne consumăm căsătoria; trăim în păcat.” 

— De când te preocupă atât de mult mântuirea sufletului meu? îi 
răspunsese Arnau. 

Elionor nu se lăsase păgubaşă, în ciuda ocării pe care i-o adusese 
soţul şi, în cele din urmă, hotărâse să-i arate adevărul părintelui Juli 
Andreu, preot la Sfânta Maria. El era nesmintit interesat să-şi mântuie 
credincioşii, între care Arnau era unul dintre cei mai iubiţi. In faţa 
preotului, Arnau nu se putea dezvinovăţi cum făcea cu ea. 

— Nu pot, părinte, îi răspunsese când l-a luat la întrebări într-o zi în 
biserică. 

Era adevărat. De cum o dăduse pe Mar după cavalerul de Ponts, 
încercase s-o uite şi - de ce nu? - să aibă propria familie. Rămăsese 
stingher. Toţi cei pe care îi iubise plecaseră din viaţa lui. Putea să aibă 
copii, să se joace cu ei, să găsească în ei tot ce-i lipsea, şi toate le 
putea avea cu Elionor. Dar când o vedea lipindu-se de el, urmărindu-l 
prin odăile palatului ori îi auzea vocea falsă, forţată, atât de diferită de 
glasul cu care îi vorbise până atunci, toate acele gânduri i se 
prăbuşeau. 

— Ce vrei să spui, fiule? l-a întrebat preotul. 

— Regele m-a silit să mă căsătoresc cu Elionor, părinte, dar nu m-a 


întrebat niciodată dacă îmi place de pupila lui. 

— Baroneasa... 

— Baroneasa nu mă atrage, părinte. Trupul meu o refuză. 

— lţi pot recomanda un medic bun. 

Arnau a zâmbit. 

— Nu, părinte, nu. Nu-i vorba despre asta. Trupul meu e teafăr; dar 
pur şi simplu... 

— Atunci trebuie să te străduieşti să-ţi împlineşti îndatoririle de soţ. 
Dumnezeu adastă... 

Arnau a ascultat vorbele preotului, dar şi-a închipuit-o pe Elionor 
povestindu-i nu ştiu câte istorii. Ce crezuseră? 

— Uite ce-i, părinte, i-a curmat vorba, eu nu-mi pot sili trupul să 
dorească femeia pe care n-o doreşte. Preotul a vrut să arate ceva, dar 
Arnau l-a oprit cu o mişcare a mâinii. M-am juruit să-i fiu credincios 
soaţei mele şi asta şi fac: nimeni nu mă poate învinovăţi de nimic. Vin 
şi mă rog foarte des, dau parale pentru biserica Sfânta Maria. Mi se 
pare că, dându-mi obolul la durarea templului, ispăşesc slăbiciunile de 
care mi-a dat dovadă trupul. 

Preotul nu şi-a mai frecat mâinile. 

— Fiule... 

— Ce părere are Sfinţia Ta, părinte? 

Părintele Juli a cercetat printre puţinele-i cunoştinţe de teologie 
după ceva cu care să combată vorbele folosite de Arnau. Dar n-a 
putut, şi până la urmă s-a pierdut cu paşi repezi printre zidarii din 
biserică. Când s-a văzut singur, Arnau s-a dus la Fecioară şi s-a pus în 
genunchi: 

— Numai la ea mi-e gândul, mamă. De ce mi-ai îngăduit s-o las pe 
mâinile seniorului de Ponts? 

N-o mai văzuse pe Mar de când fata se căsătorise cu Felip de 
Ponts. Când cavalerul murise, la doar câteva luni după ceremonia de 
nuntă, încercase să se apropie de văduvă, dar Mar nu voise să-l 
primească. „Poate că-i mai bine aşa”, îşi zisese Arnau în sinea lui. 
Jurământul făcut Fecioarei îl lega acum mai mult ca oricând: era 
osândit să-i fie credincios unei femei care nu-l iubea şi pe care n-o 
putea iubi. Şi să renunţe la singura care îl putea face fericit. 


— Au găsit ostia? l-a întrebat Arnau, pe când stăteau faţă în faţă în 
palatul ce dădea în piaţa Blat. 

— Nu, a răspuns domnul veguer. 

— Am vorbit cu sfetnici din cetate, i-a istorisit Arnau, şi toţi sunt de 
aceeaşi părere cu mine. Întemniţarea întregii comunităţi evreieşti 
poate face foarte mare rău negoţului din Barcelona. Abia a început 
sezonul de navigaţie. Dacă te apropii de port, ai să vezi niscai nave 
gata de plecare. Au adus mărfuri de-ale evreilor; sau le descarcă, sau 


trebuie să-i aştepte pe neguţătorii care le însoțesc. Dar nu toată marfa 
e a evreilor; sunt şi mărfuri de-ale creştinilor. 

— Şi de ce nu le descarcă? 

— Păi, ar urca preţul de strămutare al mărfurilor ce aparţin 
creştinilor. 

Domnul veguer a desfăcut mâinile a neputinţă. 

— Puneţi mărfurile evreilor în unele bărci, şi ale creştinilor într- 
altele, şi-a dat în sfârşit cu părerea. 

Arnau a dat din cap în semn că nu. 

— Nu-i cu putinţă. Nu toate merg în acelaşi loc. Ştii că sezonul de 
navigaţie e scurt. Dacă galerele nu pleacă, toate negoţurile întârzie şi 
navele nu se pot întoarce la vreme; pierd călătoriile şi se scumpesc 
mărfurile. Cu toţii pierdem parale. „Chiar şi tu”, şi-a zis Arnau. Pe de 
altă parte, e cu primejdie ca navele să adaste în portul Barcelonei; 
dacă ne-ar bântui vreo furtună... 

— Şi ce sfat dai? 

„Să le daţi drumul la toţi. Să le daţi poruncă tuturor călugărilor să 
nu mai caute prin case. Să le daţi înapoi avutul, să...” 

— Să daţi o amendă pentru toată mahalaua. 

— Norodul cere vinovaţi, iar infantele s-a legat să-i găsească. 
Profanarea unei ostii... 

— Profanarea unei ostii, i-a curmat vorba Arnau, va fi mai scumpă 
decât orice alt delict. La ce să mai discutăm? Evreii ar fi fost judecaţi 
şi dacă apărea, şi dacă nu apărea ostia însângerată. Pe domnul 
veguer îndoiala l-a făcut să se încrunte. De ce nu încerci? Dacă 
izbutim, evreii vor plăti doar ei; altfel, anul va fi rău pentru negoţ şi 
vom plăti cu toţii. 


Printre lucrători, în gălăgie şi praf, Arnau a ridicat ochii la bolţarul 
care închidea a doua dintre cele patru bolți ale navei centrale din 
Sfânta Maria, ultima ce fusese durată. Pe piatra mare a bolţii fusese 
reprezentată Bunavestire, cu Fecioara în genunchi, învăluită într-o 
mantie purpurie brodată cu aur, primind de pe buzele îngerului vestea 
că în curând avea să fie mamă. Culorile vii, roşul, albastrul, dar cu 
precădere auriul, i-au atras luarea-aminte. Frumoasă poveste. Domnul 
veguer a cântărit spusele lui Arnau şi în cele din urmă a dat înapoi. 

„Douăzeci şi cinci de mii de livre şi cincisprezece vinovaţi!” Acela a 
fost răspunsul pe care i l-a dat a doua zi, după ce s-a consultat cu 
infantele don Juan. 

— Cincisprezece vinovaţi? Vrei să execuţi cincisprezece oameni 
pentru vorbele spuse de patru bezmetici? 

Domnul veguer a bătut cu pumnul în masă. 

— Aceşti bezmetici sunt sfânta Biserică Catolică. 

— Ştii bine că nu, a stăruit Arnau. 


Cei doi bărbaţi s-au privit. 

— Fără vinovaţi, a cerut Arnau. 

— Nu va fi cu putinţă. Infantele... 

— Fără vinovaţi! Douăzeci şi cinci de mii de livre sunt o avere. 

Arnau a plecat iar din palatul domnului veguer, să hoinărească la 
voia întâmplării. Ce să-i spună lui Hasdai? Cincisprezece dintre ai lui 
trebuiau să moară, asta să-i spună? Dar nu-şi putea scoate din minte 
imaginea celor cinci mii de oameni înghesuiți în sinagogă, fără apă, 
fără merinde. 

— Când voi avea răspunsul? l-a întrebat pe veguer. 

— Infantele este la vânătoare. 

La vânătoare! Cinci mii de oameni întemnițați din porunca lui, iar el 
era la vânătoare. De la Barcelona la Gerona, pe pământurile 
infantelui, duce de Gerona şi Cervera, nu puteau fi peste trei ceasuri 
călare, dar Arnau a trebuit să aştepte până a doua zi, spre capătul 
serii, când l-a chemat domnul veguer. 

— Treizeci şi cinci de mii de livre şi cinci vinovaţi. 

O mie de livre pentru fiecare evreu în plus. „Poate că ăsta-i preţul 
unui om”, şi-a zis Arnau. 

— Patruzeci de mii, fără vinovaţi. 

— Nu. 

— Mă duc la rege. 

— Ştii bine că regele are necazuri prea destule din pricina 
războiului pe care îl duce împotriva Castiliei, ca să se mai şi certe cu 
fiul şi locţiitorul lui. Pentru ceva l-o fi numit. 

— Patruzeci şi cinci de mii, dar fără vinovaţi. 

— Nu, Arnau, nu. 

— Iscodeşte-l! a izbucnit Arnau... te rog. 


Duhoarea care ieşea din sinagogă l-a izbit pe Arnau de la câţiva 
metri depărtare. Uliţele din cartierul evreiesc se prăpădiseră, mobilele 
şi avutul evreilor stăteau grămadă peste tot. In case răsunau loviturile 
date de călugării negri, care desfăceau pereţi şi podele, în căutarea 
trupului lui Isus. Arnau s-a străduit să pară liniştit la întâlnirea cu 
Hasdai, care a venit de astă dată însoţit de doi rabini şi tot atâţia 
bărbaţi de vază ai comunităţii. II usturau ochii. Poate că din pricina 
duhorii de urină care ieşea din sinagogă ori pur şi simplu a veştilor pe 
care trebuia să le dea? 

Câteva clipe, în gemete nesfârşite, Arnau i-a privit pe cei care 
încercau să-şi curețe aerul din plămâni; cum era, oare, înăuntru? Toţi 
au privit cu coada ochiului ulițele din mahala şi răsuflarea puternică li 
s-a întretăiat. 

— Cer vinovaţi, le-a lămurit Arnau când toţi cinci şi-au venit în fire. 
Am început cu cincisprezece. Am ajuns la cinci, şi aştept... 


— Nu putem adăsta, Arnau Estanyol, i-a curmat vorba unul din 
rabini. Azi s-a stins un bătrân; era bolnav, medicii noştri n-au putut să 
facă nimic pentru el, nici măcar să-i ude buzele. Nu ne dau voie să-l 
îngropăm. Inţelegi ce înseamnă asta? Arnau a încuviinţat. Mâine, 
duhoarea trupului său tot mai putred se va adăuga la... 

— In sinagogă, l-a oprit Hasdai, nici nu putem să mişcăm; oamenii 
nu se pot ridica pentru ca să-şi facă nevoile. Mamele nu mai au lapte; 
le-au dat să sugă şi nou-născuţilor, şi altor copii, ca să le stingă setea. 
Dacă mai adăstăm mult, cinci vinovaţi au să fie un nimic. 

— ... Şi patruzeci şi cinci de mii de livre, a adăugat Arnau. 

— Nu ne mai pasă de bani, acum că putem muri cu toţii. 

— Şi? a întrebat Arnau. 

— Stăruie, Arnau, l-a implorat Hasdai. 

Încă zece mii de livre l-au făcut pe solul infantelui să se 
grăbească... ori poate că nici nu s-a dus până la el. Arnau a fost 
chemat a doua zi de dimineaţă. Trei vinovaţi. 

— Sunt oameni! i-a cerut Arnau socoteală domnului veguer, 
târguindu-se. 

— Sunt jidovi, Arnau. Numai jidovi. Eretici în proprietatea Coroanei. 
Fără hatârurile ei, azi ar fi cu toţii morţi, iar regele a hotărât că trei 
dintre ei trebuie să plătească pentru profanarea ostiei. Aşa cere 
norodul. 

„De când îi pasă regelui de norod?” s-a întrebat în sinea lui Arnau. 

— Mai mult, a stăruit domnul veguer, aşa vom pune capăt şi grijilor 
consulatului. 

Hoitul bătrânului, sânii secaţi ai mamelor, copiii care urlau, 
gemetele şi duhoarea: totul l-a făcut pe Arnau să se învoiască, dând 
din mână. Domnul veguer s-a lăsat pe spate în jilţ. 

— Două condiţii, a adăugat Arnau, silindu-l să fie iar cu băgare de 
seamă. Prima: ei îi aleg pe vinovaţi. Domnul veguer s-a învoit. Şi a 
doua: târgul trebuie să fie consimţit de episcop, care se va lega să-i 
liniştească pe enoriaşi. 

— Am şi făcut asta, Arnau. Crezi că mi-ar plăcea să asist la alt 
măcel în cartierul evreiesc? 


Procesiunea a pornit chiar din cartierul evreiesc. Acolo, uşile şi 
ferestrele caselor erau închise, iar ulițele pustii, înţesate cu mobile. 
Tăcerea din mahala sfida vuietul de afară, unde lumea se îmbulzea în 
jurul episcopului, care strălucea de aur sub soarele mediteranean, şi 
al preoţilor şi călugărilor negri, care aşteptau cu nemiluita pe uliţa 
Boqueria, separați de gloată prin două rânduri de ostaşi ai regelui. 

Urletele au sfâşiat cerul când în poartă s-au ivit trei bărbaţi. 
Oamenii au ridicat braţele cu pumnii strânşi, iar sudălmile s-au 
amestecat cu zornăitul metalic al spadelor scoase de soldaţii gata să 


apere ceata. Cei trei, cu lanţuri la picioare şi mâini, au fost duşi printre 
cele două şiruri de călugări negri, şi astfel, avându-l în frunte pe 
episcopul Barcelonei, procesiunea a pornit. Soldaţii şi dominicanii n-au 
putut împiedica norodul să arunce cu pietre şi să-i scuipe pe cei trei 
vinovaţi, care se târau ţinându-se unii de alţii. 

Arnau se ruga în biserica Sfânta Maria. Dusese vestea în cartierul 
evreiesc, unde îl primiseră iar Hasdai, rabinii şi căpeteniile comunităţii 
chiar în uşa sinagogii. 

— Trei vinovaţi, le ceruse, încercând să-i privească în ochi. Puteţi... 
puteţi să-i alegeţi singuri. 

Nici unul dintre ei nu scosese vreo vorbă; se mărginiseră să 
privească ulițele din cartierul evreiesc, lăsând gemetele şi bocetele ce 
ieşeau din templu să le învăluie gândurile. Arnau n-avusese curajul să 
lungească povestea târguielii lui şi se dezvinovăţise în faţa domnului 
veguer când plecase din cartierul evreiesc. „Trei nevinovaţi, fiindcă şi 
tu, şi eu ştim că istoria cu profanarea trupului lui Hristos nu-i 
adevărată.” 

Arnau a auzit strigătele mulţimii pe uliţa Mar. Vuietul a umplut 
biserica; s-a strecurat prin borta unei uşi neterminate şi a urcat ca 
orice zidar pe schelele de lemn care sprijineau zidurile ce se înălţau 
până la bolți. Trei nevinovaţi! „Oare cum i-or fi ales? Or fi făcut-o 
rabinii sau aşa fusese vrerea lor?” Şi-a adus aminte cu ce ochi privise 
Hasdai ulițele din cartier. Ce simțeau în sinea lor? Resemnare? Priveau 
ca şi cum îşi luau rămas-bun? S-a cutremurat; genunchii l-au lăsat şi a 
trebuit să se ţină de scaunul pentru rugăciune. Procesiunea se apropia 
de Sfânta Maria. Curând, avea să intre în templu. A rămas în biserică, 
privind piaţa, până când sudălmile oamenilor au început să se audă. 

Arnau a fugit la uşă. Nimeni nu i-a auzit urletul. Nimeni nu l-a zărit 
plângând. Nimeni nu l-a desluşit căzând în genunchi când l-a văzut pe 
Hasdai în lanţuri, târându-şi picioarele sub ploaia de sudălmi, pietre şi 
scuipat. Hasdai a trecut prin faţa bisericii Sfânta Maria cu ochii pe 
bărbatul care, în genunchi, lovea cu pumnii în ţărână. Arnau nu l-a 
zărit şi a lovit fără răgaz până ce procesiunea a trecut, până când 
pământul a început să se înroşească. Atunci, cineva a îngenuncheat în 
faţa lui şi l-a luat blând de mâini. 

— Tata n-ar fi vrut să suferi din pricina lui, i-a limpezit Raquel, când 
Arnau a ridicat privirea. 

— Au să-l omoare. 

— Da. 

Arnau a privit chipul fetei ajunse femeie. Chiar acolo, sub biserică, 
o ascunsese cu mulţi ani în urmă. Raquel nu plângea şi, în ciuda 
primejdiei, purta veşminte de evreică cu emblemă galbenă, care 
vădeau cine era. 

— Trebuie să fim puternici, îi ceruse fata de care îşi amintea. 


— De ce, Raquel, de ce el? 

— Pentru mine. Pentru Jucef. Pentru fiii mei şi ai lui Jucef, nepoţii 
lui; pentru prietenii lui. Pentru toţi evreii din Barcelona. A recunoscut 
că de-acum era în vârstă, că trăise destul. 

Arnau s-a ridicat sprijinit de Raquel şi a ascultat strigătele. 

l-au ars de vii. l-au legat de pari peste lemne şi surcele, şi le-au dat 
foc, fără ca vreo clipă strigătele răzbunătoare ale creştinilor să se fi 
oprit în loc. Când vâlvătăile i-au lins trupul, Hasdai a ridicat ochii la 
cer. Pe Raquel au podidit-o lacrimile, dar şi le-a ascuns la pieptul lui 
Arnau; erau ceva mai departe de mulţime. 

Strâns lipit de fiica lui Hasdai, Arnau nu şi-a putut lua ochii de pe 
trupul în flăcări al prietenului său. | s-a părut că sângera, dar focul l-a 
înghiţit la iuţeală. Fulgerător, n-a mai auzit urletele oamenilor; vedea 
doar cum mişcau pumnii ameninţător. Deodată, ceva l-a silit să se 
întoarcă la dreapta. La vreo cincizeci de metri de el erau episcopul şi 
inchizitorul general. lar lângă ei, cu braţul întins, făcând semn către 
el, Elionor stătea de vorbă cu ei. Deoparte era o altă doamnă, 
îmbrăcată elegant, pe care Arnau n-a recunoscut-o de la început. Ea a 
schimbat o privire cu inchizitorul, pe când Elionor striga, dând din 
mâini şi neîncetând să-l arate cu degetul. 

— Aia, jidoavca aia e ţiitoarea lui. Uitaţi-vă la ei. Uitaţi-vă cum o 
ţine în braţe. 

Chiar atunci, Arnau o ţinea strâns la piept pe tânăra care plângea 
la pieptul lui, pe când, în corul gloatei care mugea, flăcările urcau la 
cer. Întorcându-şi privirile, de la acea grozăvie, ochii lui Arnau s-au 
întâlnit cu ai lui Elionor. Văzându-i privirea, vrăjmăşia profundă, 
răutatea răzbunării împlinite, s-a cutremurat. A auzit hohotele femeii 
care îi însoțea nevasta, un râs fără pereche, care lui Arnau i se 
întipărise în minte de când era copil: râsul Margaridei Puig. 


Capitolul 47 

O răzbunare urzită de o nesfârşire de vreme, cu privire la care 
Elionor şovăia, nesigură. O răzbunare care doar începea cu 
învinovăţirea lui Arnau şi a evreicei Raquel. 

Hotărârile lui Arnau Estanyol, baron de Granollers, Sant Vicenç del 
Horts şi Caldes de Montbui, i-au scos din minţi pe nobilii care vedeau 
cum sufla vânt de zaveră printre şerbi. O mulţime dintre ei s-au simţit 
datori să înăbuşe mai groaznic ca până atunci răzmeriţele ce strigau 
până cer, cerând ştergerea unor privilegii, cele în faţa cărora până şi 
Arnau, baronul născut şerb, se lăsase păgubaş. Printre nobilii supăraţi 
care s-au simţit făcuţi de ocară era şi Jaume de Bellera, fiul seniorului 
de Navarcles, căruia Francesca îi dăduse sân când era sugar. lar 
alături de el stătea chiar cel căruia Arnau îi luase casa, agoniseala şi 
traiul plin de fast: Genis Puig care, după ce fusese alungat, se văzuse 
silit să vieţuiască la Navarcles în casa bunicului, moş Grau. Casa n- 
avea nicio asemănare cu palatul din uliţa Montcada, unde îşi 
petrecuse cea mai mare parte din viaţă. Amândoi îşi văitau ceasuri la 
rând ghinionul, croind planuri de răzbunare. lar acum, dacă răvaşele 
trimise de sora lui, Margarida, nu minţeau, acele planuri erau gata să 
dea roade. 


Arnau l-a rugat pe năierul care dădea mărturie să tacă şi s-a întors 
la alguazilul tribunalului din Consulatul Mării, care curmase judecata. 

— Un ofiţer şi niscai soldaţi ai Inchiziției vor să te vadă, Domnia Ta, 
i-a şoptit acela, plecat la urechea lui. 

— Ce vor? l-a întrebat Arnau. Uşierul i-a făcut semn că nu ştia. Să 
aştepte sfârşitul judecății, a poruncit şi l-a îndemnat pe năier să dea şi 
alte lămuriri. 

Un năier murise pe mare, stăpânul navei nu voia să le plătească 
urmaşilor coborâtori decât ce i se cuvenea aceluia pentru două luni, 
iar văduva arăta că înţelegerea nu se făcuse pe luni, şi ca atare, dat 
fiind că soţul murise în larg, ei i se cuvenea jumătate din paralele 
târguite pentru toată călătoria. 

— Dă-i înainte, l-a îndemnat Arnau pe năierul martor, cu ochii pe 
văduvă şi pe cei trei fii ai răposatului. 

— Nici un năier nu se târguieşte pe luni. 

Deodată, uşile tribunalului s-au dat în laturi izbindu-se de perete. 
Un ofiţer şi şase soldaţi ai Inchiziției, înarmaţi, împingându-l fără să 
stea la gânduri pe alguazilul din tribunal, au năvălit în sală. 

— Arnau Estanyol? a întrebat ofiţerul, adresându-i-se chiar lui. 

— Ce-s toate astea? a strigat Arnau. Cum cutezaţi să curmaţi...? 

Ofiţerul s-a înfipt în faţa lui Arnau. 

— Eşti Arnau Estanyol, Consulul Mării, baron de Granollers...? 

— Doar ştii prea bine, domnule ofiţer, i-a tăiat vorba Arnau, însă... 


— Din porunca unui tribunal al Sfintei Inchiziţii, vei fi întemnițat. 
Vino cu mine! 

Toţi missatges din tribunal au dat să-l apere pe consul, dar Arnau i- 
a oprit cu o mişcare a mâinii. 

— Fiţi bun şi daţi-vă la o parte, l-a rugat Arnau pe ofiţerul 
Inchiziției. 

Bărbatul a stat în cumpănă câteva clipe. Consulul a stăruit, 
făcându-i un gest calm cu mâna să meargă mai la uşă şi, în sfârşit, 
neluându-şi ochii de la cel care urma să fie poprit, ofiţerul a făcut câţi 
paşi trebuiau ca Arnau să le poată vedea pe rudele năierului răposat. 

— Hotărârea mea e în favoarea văduvei şi a fiilor, a glăsuit liniştit. 
Vor trebui să primească jumătate din ceea ce i se cuvenea năierului 
pentru toată călătoria, nu doar pentru două luni, cum e vrerea 
stăpânului acestei nave. Aşa hotărăşte acest tribunal. 

Arnau a bătut cu mâna în masă, s-a ridicat în picioare şi s-a pus în 
faţa ofițerului Inchiziției. 

— Să mergem, i-a zis. 


Vestea întemniţării lui Arnau Estanyol s-a răspândit în toată 
Barcelona şi de acolo, din gură în gură, printre nobili, neguțători ori 
simpli țărani catalani, în cea mai mare parte din Catalonia. 

Câteva zile mai apoi, într-un sătuc din miazănoaptea principatului, 
un inchizitor care tocmai băga spaima într-o ceată de cetățeni, a 
primit vestea de pe buzele unui ofițer al Inchiziției. 

Joan s-a uitat la el. 

— Pare adevărat, a stăruit. 

Inchizitorul s-a întors spre gloată. Ce zicea? Că Arnau fusese 
arestat? 

S-a uitat iar la ofiţer şi militarul a încuviinţat, dând din cap. 

Arnau? 

Oamenii s-au foit, neliniştiţi. Joan a vrut să urmeze, dar n-a putut 
scoate nicio vorbă. S-a întors iar la ofiţer şi i-a citit pe buze un zâmbet. 

— Nu-i dai înainte, frate Joan? s-a grăbit acesta. Păcătoşii aşteaptă. 

Joan s-a întors din nou la oameni. 

— Plecăm la Barcelona! a poruncit. 

In drum spre cetate, Joan a trecut chiar pe lângă domeniile 
baronului de Granollers. De şi-ar fi schimbat doar oleacă drumul, i-ar fi 
zărit pe seniorul de Montbui şi pe alţi cavaleri vasali lui Arnau 
hoinărind pe-acolo, şi speriindu-i pe ţăranii pe care îi supuseseră iar 
cutumelor nedrepte anulate cândva de Arnau. „Se zice că baroneasa 
însăşi l-ar fi pârât pe Arnau”, zicea unul. 

Dar Joan n-a traversat domeniile lui Arnau. De când luase 
hotărârea să se întoarcă, nu vorbise nici cu ofiţerul, nici cu vreun 
bărbat din alai, nici măcar cu aprodul. Cu toate acestea, a auzit. 


— Se pare că l-au încarcerat ca eretic, a arătat un soldat, destul de 
înalt pentru ca Joan să-l poată auzi. 

— Un frate de inchizitor? s-a mirat altul, în gura mare. 

— Nicolau Eimeric“ îl va face să scuipe tot ce-are în el, s-a băgat în 
vorbă şi ofiţerul. 

Joan şi l-a amintit pe Nicolau Eimeric. Oare de câte ori îl ridicase în 
slăvi pentru truda lui de inchizitor? 

— Trebuie să ţinem piept ereziei, fra Joan. Să căutăm păcatul sub 
ceea ce pare să fie bunătatea omului; în iatac, la copii, la nevastă. 

Aşa făcuse şi el. „Nu trebuie să stăm în cumpănă dacă să-i 
schingiuim sau nu, ca să mărturisească.” Aşa făcuse şi el, neodihnit. 
Oare cum îl torturase pe Arnau, ca fratele său să se mărturisească 
eretic? 

Joan a grăbit pasul. Sutana neagră, murdară şi ponosită îi era grea 
ca plumbul. 


— Din vina lui sunt aşa, a zis Genis Puig, plimbându-se fără răgaz 
dintr-un capăt într-altul al odăii. Eu, care m-am bucurat... 

— ... De gologani, de femei, de putere, i-a curmat vorba baronul. 

Dar Genís nu i-a dat nicio atenţie. 

— Părinţii şi fratele meu şi-au dat sufletul ca nişte şerbi oarecare, 
flămânzi, bolind ca ţăranii, iar eu... 

— ... Un simplu cavaler fără vreo oaste de dăruit regelui, a adăugat 
lehămesit baronul, încheind vorbele repetate de o mie de ori. 

Genís Puig a adăstat în faţa lui Jaume, fiul lui Llorenç de Bellera. 

— Te crezi hazliu? 

Seniorul de Bellera nu s-a clintit din jilţul de unde urmărise fâţâitul 
lui Genís prin turnul de strajă al castelului Navarcles. 

— Da, i-a zis după câteva clipe, mai mult decât hazliu. Faţă cu ale 
mele, temeiurile pentru care tu îl duşmăneşti pe Arnau Estanyol îmi 
par caraghioase de-a dreptul. 

Jaume de Bellera s-a uitat la vârful turnului. 

— Vrei să stai odată locului? 

— Oare cât îţi mai zăboveşte ofiţerul? a întrebat Genís, mărşăluind 
neîntrerupt prin turn. 

Amândoi aşteptau adeverirea veştilor pe care Margarida Puig li le 
trimisese mai înainte într-un răvaş. De la Navarcles, Genis Puig îşi 
convinsese sora ca, în multele ceasuri când Elionor se plimba de una 


50 Prelatul catalan dominican (1334) Nicolâs(u) Eimeric(h) (1322-1399) a 
fost numit inchizitor general al Aragonului în 1356, dar a fost destituit din 
pricina rigorii sale excesive faţă de valdezi. Reintegrat în funcţie în 1366, şi-a 
atras ura regelui Pedro Ceremoniosul, care l-a exilat. Bucurându-se de 
favorurile papilor, a fost exilat şi de regele Juan I de Aragon. Este autorul unui 

singură prin casa ce fusese cândva a familiei Puig, să-i intre pe domol 
pe sub piele. Nu fusese prea greu: Elionor avea nevoie de o confidentă 
care să-i urască soţul la fel ca ea. Cu neistovită viclenie, Margarida îi 
istorisise lui Elionor unde era baronul. Tot ea născocise preacurvia lui 
Arnau Estanyol cu Raquel. Acum, când fusese întemnițat fiindcă 
preacurvise cu o jidoavcă, Jaume de Bellera şi Genis Puig aveau să 
facă pasul pe care îl puseseră la cale. 

— Inchiziția a pus mâna pe Arnau Estanyol, a adeverit ofiţerul de 
cum a intrat în turnul de strajă. 

— Aşa că Margarida avea dre... s-a avântat Genis. 

— Ţine-ţi fleoanca! i-a poruncit seniorul de Bellera din jilţ. Dă-i 
înainte! 

— L-au găbjit acum trei zile, când împărțea dreptatea în tribunalul 
din consulat. 

— Şi de ce-i vinovat? a întrebat baronul. 

— Nu-i prea limpede; unii zic că de erezie, alţii că împlineşte pe 
ascuns rituri şi ceremonii ale legii iudaice, alţii că are o ţiitoare 
jidoavcă. Incă nu l-au judecat; e în beciurile palatului episcopal. O 
jumătate de cetate e de partea lui, iar cealaltă împotrivă, dar fac 
coadă la bancă pentru a-şi căpăta paralele înapoi. l-am văzut. 
Oamenii se bat să-şi ia banii. 

— Plătesc? 

— Pentru moment, da, dar toţi ştiu că Arnau Estanyol a împrumutat 
parale cu nemiluita unor sărmani şi, dacă nu recapătă 
împrumuturile... De-aia se şi bat toţi: se îndoiesc că zaraful e bun de 
plată. E mare zarvă. 

Jaume de Bellera şi Genis Puig au schimbat priviri între ei. 

— Incepe prăbuşirea, a mai spus cavalerul. 

— Caut-o pe târfa de mi-a dat să sug, a poruncit baronul ofițerului, 
şi pune-o la răcoare în beciurile castelului! 

Genis Puig s-a alăturat seniorului de Bellera şi l-a grăbit pe ofiţer. 

— Laptele ei blestemat nu era de mine, îl auzise zicând în 
nenumărate prilejuri, ci de fiu-său, Arnau Estanyol, şi când el se 
bucură de parale şi hatâruri regale, eu trebuie să sufăr roadele răului 
de care m-a molipsit mă-sa. 

Jaume de Bellera se văzuse silit să ceară sprijinul episcopului 
pentru ca epilepsia să nu-i fie luată drept un rău de la Necuratul. Dar 
Inchiziția n-avea să se îndoiască de faptul că Francesca era posedată. 


— Aş vrea să-mi văd fratele, i-a cerut Joan direct lui Nicolau Eimeric 
de cum a ajuns la palatul episcopal. 

Inchizitorul general şi-a mijit ochii mici. 

— Trebuie să-l faci să-şi mărturisească vinovăția şi să se căiască. 

— De ce-i învinovăţit? 


Nicolau Eimeric a tresărit la masa în faţa căreia îl primise. 

— Vrei să-ţi spun de ce-i învinovăţit? Eşti un mare inchizitor, dar nu 
cumva încerci să-ţi ajuţi fratele? Joan a plecat ochii în podea. Pot să-ţi 
spun doar că-i ceva grav. Am să-ţi îngădui să-l vezi, dacă te legi ca 
vizitele Domniei Tale să n-aibă alt ţel decât să-l faci pe Arnau să 
mărturisească. 

Zece lovituri de gârbaci! Cincisprezece, douăzeci şi cinci... De câte 
ori repetase porunca în ultimii ani? „Până va mărturisi!” îi zicea 
ofițerului care-l însoțea. lar acum, acum îi cereau mărturisirea 
propriului frate. Cum să facă? Joan a dat să răspundă, dar a fost o 
simplă mişcare a mâinii. 

— E îndatorirea Domniei Tale, i-a amintit Eimeric. 

— E fratele meu. E tot ce am. 

— Ai Biserica. Ne ai pe noi toţi, fraţii tăi întru credinţa creştină. 
Inchizitorul general a tăcut câteva clipe. Frate Joan, am aşteptat, 
fiindcă ştiam că ai să vii. Dacă nu-ţi asumi acest legământ, va trebui 
să mă ocup chiar eu. 


Nu şi-a putut opri o strâmbătură de dezgust când duhoarea 
temniţei din palatul episcopal i-a biciuit simţurile. Străbătând coridorul 
care îl ducea la Arnau, Joan a auzit cum stropii de apă se strecurau 
prin pereţi, cum fugeau şobolanii de el. A văzut cum unul dintre ei i-a 
fugit printre glezne. S-a cutremurat, cum făcuse şi în faţa amenințării 
lui Nicolau Eimeric: „... Va trebui să mă ocup chiar eu.” Oare ce 
greşeală făcuse Arnau? Şi cum să-i spună că tocmai el, propriul frate, 
se legase...? 

Alguazilul a deschis uşa temniţei şi în faţa lui Joan s-a ivit o 
încăpere mare, neagră şi urât mirositoare. Câteva umbre au mişcat, 
iar lanţurile care le ţineau legate de pereţi au scrâşnit în urechile 
dominicanului. A simţit cum stomacul i se întorcea pe dos în faţa 
mizeriei şi gura i se făcu amară. „Acolo”, i-a zis alguazilul, făcându-i 
semn cu degetul spre o umbră chircită într-un ungher, şi, 
nemaiaşteptând vreun răspuns, a ieşit din temniţă. Zgomotul uşii 
dindărătul lui l-a speriat. Joan a rămas în picioare, în cadrul uşii, 
învăluit în beznă; o singură fereastră zăbrelită, undeva, sus pe perete, 
strecura niscai raze lingave de lumină. După plecarea alguazilului, 
lanţurile au început să scrâşnească; peste o duzină de umbre au 
mişcat. Erau potolite, nu venise la ele, ori poate deznădăjduite din 
aceeaşi pricină? s-a întrebat Joan chiar când au început să-l hărţuiască 
vaiete şi gemete. S-a apropiat de una dintre umbre, cea pe care 
credea că i-o arătase alguazilul, dar, când s-a lăsat pe vine în faţa ei, 
la el s-a întors chipul plin de răni şi fără dinţi al unei bătrâne. 

S-a tras în spate; bătrâna l-a privit câteva clipe şi şi-a ascuns iar 
nenorocirea în negură. 


— Arnau? a şoptit Joan de pe podea. 

Apoi, i-a repetat numele cu glas tare, spărgând tăcerea care fusese 
singurul răspuns. 

— Joan? 

S-a grăbit spre glasul care îl îndruma. S-a lăsat pe vine în faţa altei 
umbre, a luat capul fratelui în amândouă mâinile, apoi l-a tras la piept. 

— Sfântă Fecioară! Ce...? Ce ţi-au făcut? Ce faci? Joan a început să- 
| pipăie pe Arnau; părul aspru, pomeţii care începeau să iasă în afară. 
Nu-ţi dau nimic să bagi în gură? 

— Ba da, a răspuns Arnau, un codru de pâine şi apă. 

Joan i-a pipăit belciugele de la glezne, dar şi-a luat la iuţeală 
mâinile de pe ele. 

— Ai să poţi face ceva pentru mine? l-a întrebat Arnau. Joan a 
amuţit. Eşti de-al lor. Mereu îmi spuneai ce mult te preţuieşte 
inchizitorul. E de neîndurat, Joan. Nu ştiu de când sunt aici. Te 
aşteptam. 

— Am venit de cum am putut. 

— Ai vorbit deja cu inchizitorul? 

— Da. 

Deşi era întuneric, Joan a încercat să-şi ascundă ochii. 

Fraţii au păstrat o clipă tăcere. 

— Şi? a întrebat până la urmă Arnau. 

— Ce-ai săvârşit, Arnau? 

Mâna fratelui s-a strâns pe braţul lui Joan. 

— Cum te poţi gândi...? 

— Trebuie să ştiu, Arnau. Trebuie să ştiu de ce te învinovăţesc, ca 
să te pot ajuta. Ştii bine că pâra este tainică; Nicolau n-a vrut să-mi 
spună. 

— Atunci, despre ce aţi vorbit? 

— Despre nimic, a răspuns Joan. N-am vrut să vorbesc cu el despre 
nimic, înainte de a te vedea. Trebuie să ştiu cu ce intenţii eşti 
învinovăţit, ca să-l pot îndupleca pe Nicolau. 

— Intreab-o pe Elionor. Arnau şi-a amintit cum îl arăta nevastă-sa 
cu degetul printre vâlvătăile în care se mistuia trupul unui nevinovat. 
Hasdai a murit, a spus. 

— Elionor? 

— Te miră? 

Joan şi-a pierdut cumpătul, a trebuit să se sprijine de Arnau. 

— Ce-i cu tine, Joan? l-a întrebat fratele, străduindu-se să nu cadă. 

— Locul ăsta... Faptul că te văd astfel... Cred că mă ia cu amețeli. 

— Pleacă de aici, l-a îndemnat Arnau. Ai să-mi fii mai de folos afară 
decât aici, încercând să mă alini. 

Joan s-a ridicat. Picioarele i-au tremurat. 

— Da. Cred că da. 


L-a chemat pe alguazil şi s-a dus. A făcut cale întoarsă pe acelaşi 
coridor, în urma temnicerului obez. Avea niscaiva monede. 

— la-le, s-a învoit. Bărbatul s-a mărginit să bage paralele în 
buzunar. Mâine am să-ţi dau mai mult, dacă te porţi bine cu fratele 
meu. Singurul răspuns a fost zgomotul făcut de şobolani la trecerea 
lui. M-ai auzit? a stăruit. 

Nu s-a auzit decât un mormăit al cărui ecou s-a întins în tunelul 
temniţei amuţind şobolanii. 


Îi trebuiau bani. De cum a ieşit din palatul episcopal, Joan s-a dus 
la banca lui Arnau, unde a dat de prostimea care se îmbulzea la colţul 
uliţelor Canvis Vells şi Canvis Nous, în faţa căscioarei din care Arnau 
îşi dusese negoţurile la bun sfârşit. Joan a dat înapoi. 

— Uite-l pe frate-său! a strigat cineva. 

Lumea s-a năpustit asupra lui. A dat să fugă, dar şi-a schimbat 
părerea, văzând cum se opreau oamenii la câţiva paşi de el. Cum să 
atace un dominican? S-a ţinut cât de drept a putut şi şi-a reluat 
mersul. 

— Ce-i cu fratele tău, monahule? l-a întrebat unul, când a trecut pe 
lângă el. 

A dat nas în nas cu un bărbat care era cu un cap mai înalt decât el. 

— Numele meu e fratele Joan, inchizitor al Sfântului Oficiu, a ridicat 
glasul, dezvăluind cine era. Imi poţi spune domnule inchizitor. 

Joan a privit în sus, drept în ochii bărbatului. „Şi tu ce păcate ai?” |- 
a întrebat pe muteşte. Bărbatul a făcut doi paşi înapoi. Joan s-a dus 
din nou la bancă, iar oamenii l-au lăsat să treacă. 

— Sunt fratele Joan, inchizitor al Sfântului Oficiu! a trebuit să strige 
iar în faţa uşilor închise ale băncii. g 

L-au primit trei slujbaşi de-ai lui Arnau. lnăuntru totul fusese 
răscolit; catastifele erau întinse pe faţa de masă purpurie, mototolită, 
care acoperea masa lungă a fratelui său. De-ar fi văzut Arnau... 

— Am nevoie de parale, le-a mărturisit. 

Cei trei l-au privit neîncrezători. 

— Şi noi, a răspuns cel mai mare în rang, Remigi, care îl înlocuise 
pe Guillem. 

— Ce spui? 

— Că nu-i nici un sfanţ, fra Joan. Remigi s-a apropiat de masă, şi a 
deschis niscaiva cufere. Nici unul, fra Joan. 

— Fratele meu n-are parale? 

— Peşin, nu. Ce crezi Domnia Ta că fac toţi oamenii afară? îşi cer 
paralele înapoi. Ne hărţuiesc aşa de câteva zile. Arnau e tot putred de 
bogat, a încercat să-l liniştească bărbatul, dar toţi banii sunt investiţi, 
împrumutaţi, comanditaţi, băgaţi în negoţuri în plină desfăşurare... 

— Şi nu puteţi cere să vi se înapoieze împrumuturile? 


— Cel mai mare datornic e regele şi doar ştiţi că gologanii 
Maiestăţii Sale... 

— Nimeni nu-i poate da lui Arnau paralele înapoi? 

— Ba da. Sumedenie de oameni, dar sunt împrumuturi ce n-au 
ajuns la termen, şi cele care au ajuns...; doar ştiţi că Arnau împrumuta 
o grămadă de bani sărmanilor. Nu-i pot da înapoi. Chiar şi aşa, când 
au aflat de starea lui Arnau, mulţi dintre ei au venit şi au plătit din 
puţinul lor parte din ce-i datorau, dar e numai un gest. Nu putem 
acoperi scăderea depunerilor. 

Joan s-a întors la uşă şi a arătat spre ea. 

— Şi ei de ce-şi pot cere paralele înapoi? 

— De fapt, nu pot. Toţi şi-au depus gologanii pentru ca Arnau să 
facă negoţ cu ei, dar paralele sunt laşe, iar Inchiziția... 

Joan i-a făcut un semn, îndemnându-l să nu ţină seama de sutana 
lui neagră. Mormăiala alguazilului i-a răsunat în urechi. 

— Am nevoie de bani, a gândit cu glas tare. 

— Ţi-am mai zis că nu-s, a auzit din gura lui Remigi. 

— Nu eu am nevoie, a repetat Joan. Lui Arnau îi trebuie. 

„Arnau are nevoie de ei şi, a gândit Joan în sinea lui, întorcându-se 
iar către uşă, are nevoie cu precădere de linişte. Scandalul nu-i poate 
face decât rău. Oamenii îl vor crede ajuns la sapă de lemn, şi nimeni 
n-are să mai vrea să ştie de el. Vom avea nevoie de ajutoare.” 

— Nu se poate face nimic ca să-i liniştim pe oameni? Nu putem 
vinde nimic? 

— Le putem da niscai comandite. Să rânduim deponenţii după 
comanditele la care Arnau nu ia parte, a zis Remigi. Dar fără 
îngăduinţa... 

— A mea ţi-e bună? 

Remigi s-a uitat la el. 

— E mare nevoie, Remigi. 

— Prepun că da, a dat înapoi slujbaşul după câteva clipe; în 
realitate, n-am pierde parale. Doar am muta negoţurile: ei ar rămâne 
cu unele, noi cu altele. Fără Arnau la mijloc, s-ar potoli, dar va trebui 
să-mi aprobi în scris. 

Joan a semnat înscrisul pregătit de Remigi. 

— Adună parale până mâine la prima oră, i-a cerut, punând 
pecetea. Ne trebuie bani peşin, a stăruit în faţa privirii slujbaşului; 
vinde sub preţ, dacă-i nevoie, dar avem mare nevoie de gologanii 
ăştia. 

De cum a plecat Joan de la bancă, închizând iar gura creditorilor, 
Remigi a început să rânduiască toate comanditele. Chiar în acea zi, 
ultima navă a plecat din portul Barcelonei cu porunci pentru 
conlucrătorii lui Arnau din tot bazinul Mediteranei. Remigi a lucrat în 
graba mare; a doua zi, s-au împlinit cererile creditorilor, care au şi 


început să dea de veste despre starea negoţurilor lui Arnau. 


Capitolul 48 

Pentru întâia oară în aproape o săptămână, Arnau a băut apă 
proaspătă şi a îmbucat şi altceva decât un codru de pâine. Alguazilul l- 
a silit să se ridice, împingându-l cu piciorul, şi i-a spălat locul cu apă 
cărată cu găleţile. „Mai bine apă, decât căcat”, şi-a zis Arnau. Câteva 
clipe nu s-a auzit decât zgomotul apei pe podea şi suflarea răguşită a 
alguazilului obez; până şi bătrâna care se lăsase în seama morţii şi 
avea neîntrerupt chipul ascuns în zdrenţe, a ridicat ochii la Arnau. 

— Lasă aici găleata, i-a poruncit fostul bastaix alguazilului, când 
acela se pregătea să plece. 

Arnau văzuse cum îi chinuia pe deţinuţi doar pentru că-i înfruntau 
privirea. Alguazilul s-a întors cu braţul întins, dar s-a împiedicat chiar 
înainte de a se izbi de trupul lui Arnau, care stătea neclintit în faţa 
apei; a scuipat şi a lăsat găleata să cadă. Inainte de a ieşi, a tras un 
picior uneia dintre umbrele care îl priveau. 

După ce ţărâna a înghiţit apa, Arnau s-a aşezat iar. Afară s-a auzit 
bătând un clopot. Razele lingave de soare, care izbuteau să se 
strecoare prin fereastră, luminând pământul pe dinafară, şi dangătele 
clopotelor erau singurele lui legături cu lumea. Arnau a ridicat privirea 
la ferestruică şi a ciulit urechile. Biserica Sfânta Maria era inundată de 
lumină, dar n-avea încă nici un clopot; dar icnetul dălţilor care izbeau 
în pietre, al ciocanelor care cădeau peste lemn, ca şi strigătele 
lucrătorilor se puteau auzi destul de departe de ea. Când ecoul unuia 
dintre zgomote ajungea în temniţă - Dumnezeule! - lumina şi sunetul 
îl învăluiau, ducându-l în zbor lângă spiritul celor care trudeau, 
dăruindu-se Fecioarei Maria. Arnau a simţit iar în spate povara primei 
pietre pe care o dusese la biserica Sfânta Maria. Oare cât timp se 
scursese de atunci? Ce mult se schimbase totul! Era doar un copil, 
unul care-şi aflase în Fecioară mama pe care nicicând n-o ştiuse. 

Cel puţin, şi-a adeverit Arnau în sinea lui, o putuse salva pe Raquel 
de soarta cumplită care părea să-i fie menită. De cum le văzuse pe 
Elionor şi pe Margarida Puig, împungându-i cu degetele pe amândoi, 
Arnau se îngrijise ca Raquel şi familia ei să fugă din cartierul evreiesc. 
Nici chiar el nu ştia unde. 

— Vreau s-o cauţi pe Mar, i-a cerut lui Joan, când fratele l-a vizitat 
iar. 

Călugărul a înlemnit la doi paşi de Arnau. 

— M-ai auzit, Joan? Arnau s-a ridicat ca să se apropie de el, dar 
lanţurile nu l-au lăsat. Joan nu se clintise din loc. Joan, m-ai auzit? 

— Da, da, te-am auzit. Joan s-a apropiat de el ca să-l îmbrăţişeze. 
Dar... a început să-i spună. 

— Trebuie s-o văd, Joan. Şi-a luat fratele de umeri, nelăsându-l să-l 
ia în braţe, şi l-a scuturat blând. Nu vreau să mor fără să-i mai vorbesc 
o dată. 


— Pentru Dumnezeu! Nu spune... 

— Da, Joan. Aş putea muri aici, stingher, cu o mână de 
deznădăjduiţi drept martori. N-aş vrea să mor fără s-o fi văzut pe Mar. 
E ceva... 

— Dar ce vrei să-i spui? Ce poate fi atât de însemnat? 

— Vreau iertarea ei, Joan, am nevoie să mă ierte şi să-i spun că o 
iubesc. Joan a încercat să se desprindă din braţele fratelui, dar Arnau 
nu l-a lăsat. Tu mă ştii, eşti omul lui Dumnezeu. Ştii că n-am făcut 
nicicând nici un rău nimănui, cu excepţia acestei... copile. 

Joan a izbutit să-şi elibereze umerii şi a căzut în genunchi în faţa 
fratelui său. 

— N-ai fost...! a început să zică. 

— Nu te am decât pe tine, Joan, i-a răspuns Arnau, îngenunchind şi 
el. Trebuie să mă ajuţi. Nu m-ai trădat nicicând. Nu poţi s-o faci acum. 
Eşti tot ce am, Joan! 

Joan a tăcut. 

— Şi soţul ei, i s-a năzărit să întrebe, dacă nu ne îngăduie? 

— A dat ortul popii, i-a răspuns Arnau. Am aflat când nu şi-a mai 
plătit dobânzile unui împrumut ieftin. A murit luptând pentru rege, în 
apărarea Calatayudului. 

— Dar... a încercat din nou Joan. 

— Joan, sunt legat de soţia mea printr-un jurământ, care mă va 
ţine hăt-departe de Mar câtă vreme va trăi Elionor. Dar trebuie s-o 
văd. Trebuie să-i vorbesc lui Mar despre simţămintele mele, măcar că 
nu vom putea trăi laolaltă. Arnau şi-a recăpătat treptat seninătatea. 
Voia să-i mai ceară fratelui său un hatâr. Treci pe la bancă. Vreau să 
aflu cum merge treaba acolo. 

Joan a oftat. Chiar în acea dimineaţă, când se dusese la bancă, 
Remigi îi încredinţase o pungă cu parale. 

— N-a fost un negoţ bun, i-a dat slujbaşul pe faţă. 

Nimic nu era un negoţ bun. După ce a plecat de lângă Arnau, 
căruia îi promisese că avea s-o caute pe tânără, Joan l-a plătit pe 
alguazil chiar în poarta temniţei. 

— Mi-a cerut o găleată. 

Ce mai conta găleata pentru Arnau? Joan i-a mai dat o monedă. 

— Vreau să fie mereu curată. Alguazilul a pus banii în buzunar şi a 
dat s-o apuce pe coridor. E un deţinut mort înăuntru, a adăugat Joan. 

Alguazilul s-a mărginit să ridice din umeri. 


Nici măcar n-a plecat din palatul episcopal. De la beciuri, s-a dus 
să-l caute pe Nicolau Eimeric. Cunoştea coridoarele. De câte ori le 
străbătuse în tinereţe, mândru de răspunderile lui? Acum le 
străbăteau alţi tineri, preoţi curaţi, care nu ascundeau că-l priveau cu 
oarecare mirare. 


— A mărturisit? 

li făgăduise să plece în căutarea lui Mar. 

— A mărturisit? a repetat inchizitorul general. 

Joan avusese o noapte albă, pregătind convorbirea, dar nimic din 
tot ce plănuise nu-i fusese de ajutor. 

— Dacă ar face-o, ce pedeapsă...? 

— Ţi-am zis deja că-i foarte grav. 

— Fratele meu e foarte avut. 

Joan a înfruntat privirea lui Nicolau Eimeric. 

— Vrei să cumperi Sfântul Oficiu, tu, un inchizitor? 

— Amenzile sunt pedepse obişnuite. Sunt sigur că, dacă l-ai sfătui 
pe Arnau să plătească o amendă... 

— Ştii prea bine că depinde de gravitatea delictului. Pâra făcută 
contra lui... 

— Elionor nu-l poate pârî pentru nimic, i-a curmat vorba Joan. 

Inchizitorul general s-a ridicat din jilţ şi l-a înfruntat pe Joan cu 
mâinile sprijinite de masă. 

— Deci, a afirmat, ridicând vocea, amândoi ştiţi că l-a pârât pupila 
regelui. Propria soţie, pupila regelui! Cum vă închipuiţi că tocmai ea, 
dacă fratele tău n-ar avea nimic de ascuns? Ce bărbat nu crede nici în 
propria soţie? De ce să nu se teamă de un concurent întru negoţ, un 
slujbaş ori un simplu vecin? Câţi n-a osândit Arnau când era Consul al 
Mării? De ce n-ar fi unul dintre aceia? Spune, frate Joan, de ce tocmai 
baroneasa? Ce păcat ascunde fratele tău, ca să ştie că l-a trădat chiar 
ea? 

Joan s-a gârbovit în jilt. De câte ori folosise şi el aceeaşi metodă? 
De câte ori prinsese vorbele din zbor ca să...? De ce ştia Arnau că 
fusese Elionor? Poate că, într-adevăr...? 

— Nu Arnau a vorbit de baroneasă, a minţit Joan. Eu ştiu că-i ea. 

Nicolau Eimeric şi-a înălţat mâinile la cer. 

— Tu ştii? Şi cum de ştii, frate Joan? 

— İl duşmăneşte. Nu! a încercat să se îndrepte, dar Nicolau se şi 
aruncase asupra lui. 

— Şi de ce? a strigat inchizitorul. De ce îşi duşmăneşte pupila 
regelui soţul? De ce o soţie bună, creştină, cu frica lui Dumnezeu, 
poate să-şi urască soţul? Ce rău i-a făcut bărbatul, ca să-i trezească 
vrăjmăşia? Femeile s-au născut ca să-şi slujească soţii; asta-i legea, şi 
pământească, şi cerească. Bărbaţii îşi bat nevestele, iar ele tot nu-i 
duşmănesc; bărbaţii îşi închid nevestele, iar ele tot nu-i duşmănesc; 
femeile trudesc pentru bărbaţii lor, se împreunează cu ei când vor 
aceştia, trebuie să-i îngrijească şi să li le supună, dar nimic din toate 
astea nu iscă duşmănie. Ce ştii, frate Joan? 

Monahul a strâns din dinţi. Trebuia să tacă. Se simţea biruit. 

— Eşti inchizitor. lţi cer să-mi spui ce ştii, a strigat Nicolau. 


Joan a stat tot mut. 

— Nu poţi oblădui păcatul. Mai abitir păcătuieşte cine îl trece sub 
tăcere decât cine îl face. 

Un număr nesfârşit de pieţe din cătune, ai căror oameni se făceau 
tot mai mici în faţa pildelor lui, au început să se perinde prin mintea 
lui Joan. 

— Frate Joan, şi Nicolau a spus vorbele pe îndelete, arătându-l cu 
degetul peste masă, poftesc să-i am mărturisirea chiar mâine. Şi 
roagă-te să nu te judec şi pe Domnia Ta. A, frate Joan! a adăugat când 
călugărul ieşea, încearcă să-ţi schimbi sutana, am primit deja ceva 
plângeri, şi într-adevăr... 

Nicolau a făcut semn cu mâna spre sutana lui Joan. Când monahul 
a ieşit din încăpere, privindu-şi poalele tocite şi pline de noroi ale 
sutanei, a dat de doi cavaleri care adăstau în antecamera 
inchizitorului general. Alături de ei, trei bărbaţi înarmaţi păzeau două 
femei în lanţuri, una în vârstă şi alta mai tânără, al cărei chip... 

— Încă mai eşti aici, frate Joan? 

Nicolau Eimeric se ivise în uşă, ca să-şi întâmpine oaspeţii, 
cavalerii. 

Joan n-a mai întârziat şi a iuţit pasul. 


Jaume de Bellera şi Genís Puig au intrat în camera de lucru a lui 
Nicolau Eimeric; după ce acela le-a privit la iuţeală, Francesca şi 
Aledis au rămas în antecameră. 

— Am aflat, a spus seniorul de Bellera după ce şi-a dat pe faţă 
numele şi s-au aşezat amândoi în jilţurile pentru oaspeţi, că l-aţi 
arestat pe Arnau Estanyol. 

Genis Puig se juca neîntrerupt cu mâinile în poală. 

— Da, a răspuns Nicolau cu răceală, e un fapt public. 

— De ce-i învinovăţit? s-a avântat Genís Puig, atrăgându-şi de 
îndată privirea mustrătoare a nobilului. „Nu vorbi, nu vorbi decât când 
te întreabă inchizitorul ”, îl povăţuise în repetate rânduri. 

Nicolau s-a întors către Genis. 

— Nu ştii oare că ăsta-i lucru de taină? 

— Vă rog să-l iertaţi pe cavalerul de Puig, a sărit cu gura Jaume de 
Bellera, dar, după cum veţi vedea, curiozitatea noastră nu-i fără 
temei. Ştim că există o pâră împotriva lui Arnau Estanyol şi vrem s-o 
sprijinim. 

Inchizitorul general s-a ridicat în jilţ. O pupilă a regelui, trei preoţi 
de la Sfânta Maria, care îl auziseră pe Arnau Estanyol hulind în gura 
mare chiar în biserică, pe când se gâlcevea cu soţia, un nobil şi un 
cavaler. Puţine mărturii puteau fi mai vrednice de încredere. l-a 
îndemnat cu privirea să-i dea înainte. 

Jaume de Bellera şi-a mijit privirile spre Genís Puig; apoi a început 


vorbirea pe care o pregătise cu atâta grijă. 

— Credem că Arnau Estanyol e chiar Necuratul. Nicolau nici nu s-a 
clintit. Acest bărbat e fiul unui ucigaş şi al unei vrăjitoare. Tătâne-său, 
Bernat Estanyol, a ucis un flăcău în castelul Bellera şi şi-a luat 
tălpăşiţa împreună cu fiul, Arnau, pe care tatăl meu, ştiind cine era, îl 
ţinea închis, ca să nu facă rău nimănui. Tot Bernat Estanyol a 
dezlănţuit şi zavera din piaţa Blat în primul an prost, vă amintiţi? L-au 
executat chiar acolo... 

— ... lar fiul lui a pus foc leşului său, a sărit Genís Puig. 

Nicolau a tresărit. Jaume de Bellera l-a pironit iar cu privirea pe 
băgăcios. 

— l-a ars leşul? a întrebat Nicolau. 

— Da, l-am văzut cu ochii mei, a minţit Genis Puig, amintindu-şi de 
vorbele maică-sii. 

— L-aţi pârât? 

— Eu... Seniorul de Bellera poftea să intervină, dar Nicolau l-a oprit 
cu o mişcare a mâinii. Eram doar un copil. Mi-a fost frică să nu-mi facă 
şi mie deopotrivă. 

Nicolau şi-a dus mâna la bărbie, încercând să-şi acopere cu 
degetele surâsul nevăzut. Apoi l-a îndemnat pe seniorul de Bellera să 
urmeze. 

— Mama lui, bătrâna de afară, e vrăjitoare. Acum e matroană, dar 
mi-a dat să sug şi mi-a transmis duhul rău, m-a îndrăcit cu laptele 
menit fiului ei. Nicolau a căscat ochii, auzind mărturia nobilului. 
Seniorul de Navarcles şi-a dat seama. Nu vă faceţi griji, a adăugat la 
iuţeală, de cum mi-a apărut duhul rău, tata m-a dus la episcop. Sunt 
vlăstar din seminţia lui Llorenç şi Caterina de Bellera, i-a dat înainte 
nobilul, seniori de Navarcles. Şi puteţi vedea că nimeni din viţa mea n- 
a avut nicicând boala Necuratului. Doar laptele mi-a fost îndrăcit! 

— Şi spui Domnia Ta că-i matroană? 

— Da, poţi şi Domnia Ta să afli; îşi zice Francesca. 

— Şi cealaltă femeie? 

— A însoţit-o, din vrerea ei. 

— Altă vrăjitoare? 

— Asta rămâne la judecata Domniei Tale. 

Nicolau s-a gândit câteva clipe. 

— Altceva? a întrebat. 

— Da, s-a băgat iar în vorbă Genis Puig. Arnau l-a ucis pe fratele 
meu, fiindcă Guiamon n-a vrut să ia parte la riturile lui drăceşti. A 
încercat să-l înece noaptea pe plajă. lar fratele meu a răposat. 

Nicolau l-a ascultat atent pe cavaler. 

— Martoră-i soră-mea, Margarida, care a fost acolo. Când Arnau a 
încercat să-l cheme pe Necuratul, ea s-a speriat şi a dat să fugă. Poate 
să adeverească singură. 


— Nici atunci nu l-aţi pârât? 

— Acum am aflat, când i-am dezvăluit surorii mele ce aveam de 
gând să fac. E îngrozită ca nu cumva Arnau să-i facă vreun rău; ani de 
zile a trăit cu această spaimă. 

— Sunt vinovâăţii foarte grave... 

— ... Vrednice de Arnau Estanyol, a sărit seniorul de Bellera. 
Domnia Ta ştii că acest bărbat a încercat să submineze stăpânirea. Pe 
domeniile lui, şi în pofida părerii pe care i-a dat-o soţia, a anulat 
cutume crezute nedrepte; aici, în Barcelona, împrumută parale 
oamenilor de rând şi, de pe când era Consul al Mării, se ştie bine că-i 
pornit să ia hotărâri de hatârul oamenilor de rând. Nicolau Eimeric 
asculta cu băgare de seamă. Toata viaţa a pus în primejdie principiile 
care trebuie să ne guverneze convieţuirea. Dumnezeu a făcut ca 
ţăranii să lucreze ogoarele şi să fie supuşi seniorilor. Chiar şi Biserica 
i-a oprit pe ţăranii ei să se călugărească, tocmai ca să nu-i piardă. 

— In noua Catalonie, nu mai există cutume nedrepte, i-a tăiat 
vorba Nicolau. 

Genis Puig se uita când la unul, când la altul. 

— Tocmai asta poftesc să zic. Seniorul de Bellera a dat furios din 
mâini. În noua Catalonie, nu mai există cutume nedrepte, din interesul 
principelui, din interesul lui Dumnezeu. Aceste ţinuturi cucerite de la 
necredincioşi trebuiau populate, şi aşa ceva nu se putea face decât 
atrăgând oameni. Aşa a hotărât principele. Dar Arnau e doar 
principele Necuratului. 

Genís Puig a zâmbit, observând că inchizitorul general încuviinţa, 
dând uşor din cap. 

— Imprumută gologani săracilor, a urmat nobilul, parale pe care 
ştie că nu le va mai vedea vreodată. Dumnezeu a făcut bogaţi şi 
sărmani. Nu-i cu putinţă ca săracii să aibă bani şi să-şi mărite fetele ca 
bogaţii; încalcă planurile Providenţei. Ce-au să creadă sărmanii despre 
Domniile Voastre, prelaţii, ori despre noi, nobilii? Oare nu aducem 
ştirbire preceptelor Bisericii, tratându-i pe săraci drept ceea ce nu-s? 
Arnau e un diavol, din viţă de diavoli, şi nu face decât să pregătească 
venirea Necuratului prin nemulţumirea norodului. Gândiţi-vă! 

Nicolau Eimeric s-a gândit. L-a chemat pe aprod să înscrie pârele 
aduse de nobilul de Bellera şi Genis Puig, a pus să fie chemată 
Margarida Puig, şi a poruncit ca Francesca să fie întemniţată. 

— Şi cealaltă? l-a întrebat inchizitorul pe seniorul de Bellera. E 
învinovăţită de ceva? Cei doi bărbaţi au şovăit. Atunci, e slobodă. 

Francesca a fost pusă în lanţuri departe de Arnau, în celălalt capăt 
al temniţei uriaşe, iar Aledis a fost zvârlită în uliţă. 

După ce a orânduit totul, Nicolau s-a trântit în jilţul de lângă masa 
lui de lucru. Să huleşti în templul Domnului, să preacurveşti cu o 
jidoavcă, să fii prieten cu jidovii, ucigaş, să faci lucruri necurate, să 


încalci preceptele Bisericii. Şi toate vinovăţiile să-ţi fie dovedite de 
prelați, nobili, cavaleri şi chiar de pupila regelui. Inchizitorul general s- 
a tolănit mai bine în jilţ şi a zâmbit. 

„Oare fratele tău e chiar atât de avut, frate Joan? Ce prost mai eşti! 
De ce amendă vorbeşti când toate paralele lui vor încăpea pe mâinile 
Inchiziției de cum am să-l osândesc?” 


Aledis s-a împiedicat de vreo trei ori când soldaţii au aruncat-o 
afară din palatul episcopal. După ce şi-a revenit, a văzut că era 
privită. Ce strigaseră oştenii? Vrăjitoare? Era aproape în mijlocul uliţei, 
şi oamenii se uitau la ea fără preget şi cu băgare de seamă. Şi-a privit 
straiele murdare. Şi-a netezit părul aspru şi nepieptănat. Un bărbat 
bine îmbrăcat a trecut pe lângă ea, privind-o cu neobrăzare. Aledis a 
bătut cu piciorul în pământ şi s-a aruncat asupra lui, mârâind, dându- 
şi dinţii în vileag ca o potaie care se pregăteşte de atac. Bărbatul a 
făcut un salt în lături şi s-a depărtat, fugind cât îl ţineau picioarele, 
până a observat că Aledis nici nu mişcase. Femeia s-a uitat la cei de 
faţă; unul câte unul au pus ochii în ţărână, şi şi-au văzut de drum, deşi 
câte unul mai trăgea cu coada ochiului la vrăjitoare, care îi privea pe 
curioşi. 

Ce se petrecuse? Soldaţii nobilului Bellera intraseră la ele în casă şi 
o găbjiseră pe Francesca din jilţul în care se odihnea. Nimeni nu le 
dăduse nici cea mai mică lămurire. Cu mişcări fioroase, le dăduseră la 
o parte pe fetele care se răţoiau la ei; toate ceruseră ajutorul lui 
Aledis, pe care uimirea o împietrise. Un muşteriu ieşise în goana 
mare, pe jumătate despuiat. Aledis îl înfruntase pe cel care părea 
ofiţer: 

— Ce înseamnă toate astea? De ce-o luaţi pe femeie? 

— Din porunca seniorului de Bellera, îi răspunsese. 

Seniorul de Bellera! Aledis întorsese privirea la Francesca, strânsă 
între cei doi soldaţi care o ţineau de subsuori. Bătrâna începuse să 
tremure. Bellera! De când Arnau anulase cutumele nedrepte în 
castelul Montbui, iar Francesca îi dezvăluise taina ei lui Aledis, cele 
două femei trecuseră şi peste ultima stavilă care le despărţea. De 
câte ori nu auzise de pe buzele Francescăi povestea cu Llorenç de 
Bellera? De câte ori n-o văzuse plângând din pricina acelor amintiri? Şi 
acum, iar Bellera; o duceau din nou la castel, ca atunci... 

Francesca încă mai tremura între soldaţi. 

— Lăsaţi-o, le strigase Aledis, nu vedeţi că-i faceţi rău? Ei se 
întorseseră la ofiţer. Mergem de bunăvoie, adăugase, cu ochii la ei. 

Ofiţerul ridicase din umeri, iar soldaţii i-o încredinţaseră pe bătrână 
lui Aledis. 

Le duseseră la castelul din Navarcles şi le întemniţaseră. Dar nu se 
purtaseră urât cu ele. Din contră, le dăduseră de-ale gurii, apă şi chiar 


ceva paie ca să pună capul jos. Acum înţelegea de ce: seniorul de 
Bellera voia ca Francesca să ajungă cu bine la Barcelona, unde le 
duseseră în două zile, cu căruţa, în cea mai mare tăcere. De ce? 
Pentru ce? Ce însemnau toate acelea? 

Zarva a trezit-o la realitate. ingândurată, a coborât pe uliţa Bisbe şi 
a dat colţul pe Sederes, ca să ajungă în piaţa Blat. Ziua senină şi 
însorită de primăvară adunase în piaţă mai multă lume decât 
îndeobşte şi, pe lângă cumpărătorii de grâu, se învârteau zeci de 
curioşi. Stătea chiar lângă vechea poartă a cetăţii şi s-a întors de cum 
a simţit mirosul de pâine ce venea de la taraba din stânga ei. Pitarul s- 
a uitat bănuitor la ea şi Aledis şi-a amintit. N-avea nici un sfanţ. A 
înghiţit în sec şi a plecat, ocolind privirea pitarului. 

Douăzeci şi cinci de ani; trecuseră douăzeci şi cinci de ani de când 
nu mai pusese piciorul pe ulițele acelea, nu mai privise oamenii, nu 
mai trăsese în piept miresmele marii cetăţi. Oare mai era deschisă Pia 
Almoina? In acea dimineaţă, la castel nu li se dăduseră de-ale gurii şi 
burta îi chiorăia. A făcut cale întoarsă, ducându-se iar la catedrală, 
lângă palatul episcopal. A început iar să saliveze când s-a apropiat de 
şirul cerşetorilor care se îmbulzeau în faţa porţilor de la Pia Almoina. 
De câte ori trecuse în tinereţe pe acolo şi o impresionaseră flămânzii 
care apelau la mila tuturor în văzul lumii? 

Li s-a alăturat. A lăsat capul în jos, ca părul să-i ascundă obrazul, şi 
şi-a târât picioarele în urma şirului care înainta spre bucate; şi l-a 
ascuns şi mai şi când a ajuns la novicele care împărțea mâncarea, şi a 
întins mâinile. De ce să cerşească? Avea o casa bună, adunase bani 
ca să trăiască bine toată viaţa. Bărbaţii o mai doreau încă şi... pâine 
uscată din făină de bob, vin şi un blid cu supă. A mâncat. Cu aceeaşi 
plăcere cu care mâncau toţi nenorociţii din jurul ei. 

Când a isprăvit, a ridicat privirile întâia oară. În jurul ei erau 
cerşetori, infirmi şi vârstnici, care înfulecau, nescăpându-şi din ochi 
soţii de nefericire, apucând strâns în mâini din codrul de pâine şi 
blidul. Ce o adusese aici? De ce o întemniţaseră pe Francesca în 
palatul episcopal? Aledis s-a ridicat. O femeie bălaie, cu o rochie 
stacojie strălucitoare, care mergea pe lângă catedrală, i-a atras 
luarea-aminte. O nobilă... singură? Dar dacă nu era nobilă, cu rochia 
aia nu putea fi decât o... Teresa! Aledis a luat-o la fugă după fată. 

— Am stat cu rândul în faţa castelului ca să aflăm ce-aţi păţit, i-a 
dat în vileag Teresa de cum s-au îmbrăţişat. Nu ne-a fost greu să-i 
înduplecăm pe soldaţii din poartă să ne spună ce se petrece. Fata a 
făcut semn cu unul din minunaţii ei ochi albaştri. Când v-au luat şi 
soldaţii ne-au dat pe faţă că vă duceau la Barcelona, am căutat ceva 
cu care să venim; de-aia am zăbovit atât. Şi Francesca? 

— Intemniţată în palatul episcopal. 

— De ce? 


Aledis a dat din umeri. Când le despărţiseră, iar ei îi porunciseră să 
plece, încercase să afle pricina de la soldaţi ori de la preoţi. „La 
temniţă cu baba”, izbutise să audă. Dar nimeni nu-i răspunsese şi o 
dăduseră la o parte din drumul lor, înghiontind-o. Când stăruise să 
afle pricina pentru care fusese poprită Francesca, un călugăr tânăr, pe 
care îl trăsese de sutană, chemase straja. O aruncaseră în uliţă, 
strigând-o „vrăjitoare”. 

— Câte aţi venit? 

— Eulălia şi cu mine. 

O rochie elegantă, de un verde strălucitor, alerga către ea. 

— Aţi adus parale? 

— Păi, cum nu?! 

— Şi Francesca? a întrebat Eulălia când a ajuns lângă Aledis. 

— La zdup, a repetat Aledis. Eulălia a dat să întrebe ceva, dar a 
oprit-o cu o mişcare a mâinii. Nu ştiu de ce. Aledis s-a uitat la cele 
două tinere. Ce nu puteau obţine ele? Nu ştiu de ce-i întemniţată, a 
repetat, dar aflăm noi; aşa-i, fetelor? 

Amândouă i-au răspuns zâmbind ştrengăreşte. 


Joan şi-a târât noroiul de pe poalele sutanei negre prin toată 
Barcelona. Fratele lui îi ceruse s-o caute pe Mar. Cum să ajungă la ea? 
Incercase să cadă la bună înţelegere cu Eimeric, şi, în loc de aşa ceva, 
aidoma ţăranilor simpli pe care el îi osândea, căzuse în cursele întinse 
de inchizitor, dându-i şi mai mari semne de vinovăţie. Ce putea să fi 
pârât Elionor? O clipă, s-a gândit să se ducă la cumnata lui, dar simpla 
amintire a zâmbetului pe care i-l aruncase în casa lui Felip de Ponts l-a 
făcut să se lase păgubaş. Dacă îşi pârâse propriul soţ, ce-avea să-i 
spună lui? 

A coborât pe uliţa Mar până la Sfânta Maria. Biserica lui Arnau. Joan 
a stat în loc şi a privit-o. Incă înconjurată de schele din lemn, pe care 
zidarii se mişcau neobosiţi, biserica Sfânta Maria vădea deja ce-avea 
să fie. Toate zidurile din afară şi contraforţii acelora erau isprăviţi, ca 
şi absida şi două dintre cele patru bolți ale navei centrale; nervurile 
celei de-a treia bolți, cu bolţarul plătit de rege, ca să se dăltuiască pe 
el relieful ecvestru al tatălui său, regele Alfonso, începeau să crească 
într-un arc fără cusur, susţinute de schelării nesfârşite, în aşteptarea 
clipei când bolţarul avea să cumpănească greutăţile, iar arcul să se 
ţină singur. Mai lipseau ultimele două bolți mari, apoi Sfânta Maria 
avea să fie cu desăvârşire acoperită. 

Cum să nu te îndrăgosteşti de templul acela? Joan şi-a amintit de 
părintele Albert şi de ziua în care Arnau şi el intraseră întâia oară 
acolo. Nici măcar nu ştia să se roage! Cu mulţi ani mai târziu, pe când 
învăţa să spună rugăciuni, să scrie şi să citească, fratele lui căra 
pietre chiar până la biserică. Joan şi-a adus aminte de rănile 


sângerânde cu care Arnau venea acasă în primele zile, zâmbind 
totuşi. l-a privit pe feluriţii meşteri care dădeau zor la montanţii şi 
arhivoltele de pe faţada mare, la statuile, ornamentele cu figuri 
geometrice, altele la fiecare uşă, zăbrelele din fier forjat şi garguii cu 
tot soiul de alegorii, capitelurile coloanelor şi vitraliile, opere 
meşteşugite, menite să filtreze lumina magică a Mediteranei, făcând-o 
să dănţuiască oră de oră, aproape minut de minut, pe formele şi 
culorile din templu. 

Pe impunătoarea rozetă a marii faţade se putea de-acum ghici 
viitoarea compoziţie: în centru, o rozetă mică, împodobită cu 
sumedenie de foi, din al cărei cerc plecau aidoma unor săgeți 
capricioase, aidoma unui soare din piatră lucrat minuţios, liniile 
menite să împartă rozeta mare; formele geometrice lăsau loc unui şir 
de trefle în ogivă, iar după ele, unui alt şir de trefle cu patru lobi, de 
data asta rotunjite, care închideau definitiv rozeta mare. Printre toate 
acele linii geometrice, aidoma celor ce împodobeau ferestrele înguste 
de pe faţadă, aveau să fie încrustate vitralii cu plumb; pentru 
moment, totuşi, rozeta era o uriaşă pânză de păianjen, din piatră fin 
cizelată, şi îi aştepta pe maeştrii vitralieri să umple golurile. 

„Mai au multe de săvârşit”, şi-a zis Joan, văzând cei vreo sută de 
bărbaţi care munceau cu dăruire întru visurile întregului neam. S-a ivit 
un bastaix cu o piatră uriaşă. Sudoarea îi curgea de pe frunte pe pulpe 
şi toţi muşchii i se desenau, încordaţi, vibrând în ritmul paşilor cu care 
se apropia de biserică. Dar zâmbea; la fel ca şi fratele lui. Joan nu-şi 
putea lua privirea de pe bastaix. Pe schele, zidarii au lăsat deoparte 
tot ce aveau de săvârşit şi s-au dus să vadă cum soseau pietrele cu 
care mai târziu urmau să lucreze. După primul bastaix a venit altul, 
apoi altul, şi altul, toţi gârboviţi sub povara pietrelor. Icnetul dălţilor 
care izbeau în pietre s-a dat bătut în faţa lucrătorilor modeşti de pe 
ţărmul Barcelonei şi, pentru câteva clipe, întreaga Sfânta Maria a 
împietrit, vrăjită. Un zidar a spart tăcerea din înaltul templului. 
Strigătul lui de încurajare a sfâşiat văzduhul, iar ecoul i s-a izbit de 
pietre şi s-a adâncit în toţi cei care priveau. 

„Curaj”, a şoptit Joan, alăturându-se strigătelor dezlănţuite. Toţi 
bastaixos zâmbeau şi, ori de câte ori unul dintre ei descărca o nouă 
piatră, strigătele creşteau. Cineva le-a dat apă şi toţi basta/xos au 
ridicat urcioarele deasupra capetelor, lăsând să le curgă apa pe feţe, 
înainte de a bea. Joan şi-a adus aminte cum mergeau ei pe plajă în 
urma cetei de bastaixos, cu burduful lui Bernat. Apoi a ridicat ochii la 
cer. Trebuia s-o caute: aceea era penitenţa dată lui de Domnul, iar el 
avea s-o caute pe fată şi să-i spună adevărul. A ocolit Sfânta Maria 
până în piaţa Born, Pla den Liull şi mănăstirea Santa Clara, apoi a ieşit 
din Barcelona prin poarta San Daniel. 


Lui Aledis nu i-a fost greu să-i găsească pe seniorul de Bellera şi pe 
Genís Puig. Pe lângă cel din piaţa de grâne, menit neguţătorilor care 
intrau în cetate, Barcelona mai avea cinci hanuri. Le-a poruncit 
Teresei şi Elulaliei să se ascundă pe drumul ce ducea la Montjuïc până 
venea ea după ele. Apoi le-a privit în tăcere cum plecau, pe când 
amintirile îi trezeau noi simţăminte. 

Când n-a mai zărit licăririle veşmintelor purtate de fetele ei, a 
început să caute. Mai întâi, hanul Bou, foarte aproape de palatul 
episcopal, lângă piaţa Nova. Rândaşul de la cuhnie a gonit-o 
necuviincios când s-a dus la uşa din spate şi l-a întrebat de seniorul de 
Bellera. La Massa, din Portaferrissa, tot pe lângă palatul episcopal, o 
femeie care frământa un aluat în spatele hanului i-a dezvăluit că 
seniorii nu trăseseră acolo; atunci, Aledis s-a dus la hanul Estanyer, de 
lângă piaţa Llana. Acolo, alt flăcău, neobrăzat peste poate, s-a uitat la 
ea din cap până-n picioare. 

— Cine întreabă de seniorul de Bellera? a iscodit-o. 

— Stăpâna mea, a răspuns Aledis; l-a urmat încă de la Navarcles. 

Flăcăul, înalt ca bradul, s-a uitat la sânii târfei. Apoi a întins mâna 
dreaptă şi i-a cântărit unul. 

— Ce vrea stăpâna ta de la acest nobil? 

Aledis l-a răbdat neclintită, străduindu-se să-şi ascundă zâmbetul. 

— Nu-i treaba mea s-o ştiu. Flăcăul a început să-i strângă sânul. 
Aledis s-a apropiat de el şi i-a băgat mâna între picioare. Când i-a 
simţit-o, flăcăul s-a pierdut cu firea. Dar, a pretins ea, tărăgănând 
fiece vorbă, dacă stau aici, poate că am să moţăi la noapte în pomet, 
pe când stăpâna mea... 

Aledis l-a mângâiat iar între picioare pe flăcău. 

— Chiar azi-dimineaţă, s-a bâlbâit acela, au mas doi cavaleri în 
căutare de adăpost. 

De astă dată chiar a zâmbit. O clipă, a vrut să scape de băiat, dar 
de ce nu? De mult nu mai simţise peste ea trup tânăr, nepriceput, 
mânat doar de patimă. 

L-a împins într-un şopron mic. Prima oară, flăcăul nici măcar n-a 
avut vreme să-şi dea jos nădragii, dar apoi femeia a secătuit toată 
vigoarea capriciosului tânăr pe care îl dorise. 

Când Aledis s-a ridicat să se îmbrace, băiatul a rămas întins pe jos, 
cu ochii pierduţi în tavan. 

— Dacă mă mai vezi, orice-ar fi, i-a spus Aledis, nu mă ştii, nu m-ai 
văzut, pricepi? 

A trebuit să insiste de două ori până ce flăcăul i-a promis. 


— Voi o să fiți fiicele mele, le-a zis Teresei şi Eulăliei după ce le-a 
dat straiele pe care tocmai le cumpărase. Am rămas nu de mult 
văduvă şi ne ducem la Gerona, unde sperăm să ne primească un frate 


de-al meu. Suntem sărmane. Tatăl vostru era doar calfă de tăbăcar la 
Tarragona. 

— Păi, pentru o văduvă săracă eşti tare hlizită, i-a trântit-o Eulălia, 
scoțând rochia verde şi strâmbându-se cu simpatie la Teresa. 

— E drept, a recunoscut Eulălia, ar trebui să nu te mai arăţi atât de 
încântată. Fiindcă mai curând pari că tocmai ai cunoscut... 

— Nu vă faceţi griji, le-a tăiat vorba Aledis; la nevoie, am să mă 
înfăţişez ca şi cum abia aş fi rămas văduvă. 

— Şi până la nevoie, a stăruit Teresa, n-ai putea să uiţi de văduwvie, 
şi să ne spui de unde până unde atâta veselie? 

Cele două fete au râs. Cum stăteau ascunse în desişul de la poalele 
muntelui Montjuïc, Aledis s-a simţit atrasă să le privească trupurile 
despuiate, fără cusur, voluptoase. Tinerețe. Un moment, şi-a adus 
aminte de ea, chiar acolo, în urmă cu mai mulţi ani. 

— Au! a exclamat Eulălia, asta zgârie. 

Aledis s-a întors la realitate şi a văzut-o pe Eulălia cu cămaşa lungă 
şi decolorată care îi ajungea până la glezne. 

— Orfanele unei calfe de tăbăcar nu poartă mătăsuri. 

— Dar... asta? s-a plâns Eulàlia trăgând cu degetele de cămaşă. 

— Păi, fireşte, a stăruit Aledis. Oricum, amândouă aţi uitat de aşa 
ceva. 

Aledis le-a arătat două fâşii de pânză spălăcită, deopotrivă de 
aspre ca şi cămaşa. S-au apropiat să le ia. 

— Ce-s? a întrebat Teresa. 

— Alfardas*!, şi sunt pentru... 

— Nu. Doar nu vrei să... 

_ — Femeile onorabile îşi acoperă sânii. Fetele au dat să se plângă. 
Intâi sânii, a poruncit Aledis, apoi cămăşile, deasupra tunicile, şi să-mi 
mulţumiţi, a adăugat sub privirea fetelor, că v-am cumpărat cămăşi, şi 
nu cilicii. Poate că nu v-ar strica puţină penitenţă. 

Toate trei au trebuit să se ajute între ele, ca să-şi lege fâşiile de 
pânză despre care aflaseră că se numeau a/fardas. 

— Am crezut că voiai să-i seducem pe cei doi nobili, i-a amintit 
Eulălia, pe când Aledis îşi trăgea a/farda peste sânii mari; nu văd cum 
s-ar putea cu aşa ceva... 

— Lasă-mă pe mine s-o fac, i-a răspuns Aledis. Tunicile-s aproape 
albe, simbolul fecioriei. Nemernicii ăştia n-au să scape prilejul de a se 
culca cu două fete mari. Nu ştiţi nimic despre bărbaţi, a stăruit Aledis, 
pe când isprăveau cu îmbrăcatul, nu fiţi nici cochete, nici îndrăzneţe. 
Respingeţi-i tot mereu. Respingeţi-i ori de câte ori e nevoie. 

— Şi dacă îi respingem atât de mult că se răzgândesc? 


51 în Ib. sp. veche, acest cuvânt de origine arabă înseamnă „pânză groasă 
care susţine şi acoperă sânii”. (n.tr.) 


Aledis a ridicat din sprâncene, privind-o pe Teresa. 

— Eşti prostuţă, a mustrat-o zâmbind. Nu trebuie decât să-i faceţi 
să tragă la măsea. Vinul o să îmbine restul. Cât staţi cu ei, n-o să se 
lase. Vă încredinţez. Pe de altă parte, nu uitaţi că Francesca a fost 
luată de Biserică, nu din porunca domnului veguer ori a judelui. 

Amândouă s-au uitat la ea, uimite. 

— Prelaţi?! au exclamat într-un glas. 

— Înţeleg că nu prea ştiţi multe de-astea, a priceput Aledis. Păi, 
închipuiţi-vă. Cred că are oarecum de-a face cu vrăjitoria. Când m-au 
dat afară din palat, mi-au strigat „vrăjitoareo”. 

După câteva ceasuri, straja porţii Trentaclaus le-a îngăduit să 
treacă unei femei în doliu, cu părul strâns în coc, şi fiicelor ei, 
îmbrăcate aproape numai în alb, cu părul strâns cuviincios, cu opinci 
simple, fără podoabe şi parfumuri, care mergeau cu capul plecat în 
urma celei în doliu, pironindu-i călcâiele cu privirea, după cum le 
poruncise Aledis. 


Capitolul 49 

Uşa temniţei s-a deschis fulgerător. Nu era ceasul obişnuit; soarele 
nu scăpătase încă, lumina tot se mai chinuia să se strecoare prin 
ferestruica zăbrelită, dar mizeria ce plutea acolo părea gata să nu-l 
lase, iar lumina se întreţesea cu praful şi duhorile celor întemnițați. Nu 
era ceasul obişnuit şi toate umbrele s-au mişcat. Arnau a auzit 
scrâşnetul lanțurilor, care a stat de cum a intrat alguazilul, aducând 
un nou deţinut; nu era căutat nici unul dintre ei. Altul, alta, s-a 
îndreptat Arnau, văzând profilul unei bătrâne în pragul uşii. Ce păcat 
făcuse, oare, biata femeie? 

Alguazilul a împins noua victimă în temniţă. Femeia s-a prăvălit la 
pământ. 

— Ridică-te, vrăjitoareo! au auzit. Dar vrăjitoarea nu s-a cilintit. 
Alguazilul a tras două lovituri de picior în trupul care zăcea lângă el. 
Ecoul lor surd a vibrat câteva clipe nesfârşite. Ti-am poruncit să te 
ridici! 

Arnau a văzut că umbrele încercau să se mistuie în pereţii de care 
se sprijineau. Erau aceleaşi strigăte, acelaşi ton poruncitor, aceeaşi 
voce. De când era întemnițat auzise de mai multe ori vocea aceea, 
tunând de dincolo de uşa celulei, după ce unui deţinut i se scoseseră 
lanţurile. Tot atunci văzuse cum umbrele se gârboveau şi-şi vădeau 
spaima de cazne. Mai întâi venea vocea, strigătul, şi după câteva clipe 
urletul sfâşietor al trupului schingiuit. 

— Ridică-te, palatondră bătrână! 

Alguazilul a izbit-o iar cu piciorul, dar bătrâna tot nu s-a clintit. 
Până la urmă, bărbatul s-a lăsat pe vine şi, suflând din greu, a tras-o 
de un braţ, şi a târât-o acolo unde i se poruncise s-o înlănţuie: departe 
de zaraf. Scrâşnetul cheilor şi fiarelor de la picioare a fost osânda 
bătrânei. Inainte de a ieşi, alguazilul a traversat celula până la Arnau. 

— De ce? întrebase după ce primise poruncă s-o pună pe vrăjitoare 
în lanţuri, departe de Arnau. 

— Vrăjitoarea e mama zarafului, îi răspunsese ofiţerul Inchiziției; 
aşa ne-a povestit ofiţerul seniorului de Bellera. 

— Să nu crezi, i-a atras alguazilul luarea-aminte lui Arnau, când a 
ajuns lângă el, că pe aceiaşi gologani maică-ta are să mănânce mai 
bine. Oricât ţi-ar fi de mamă, o vrăjitoare costă parale, Arnau 
Estanyol. 


Nimic nu se schimbase: cula, la care aciuase turnul de strajă, 
domina ca şi înainte deluşorul. Joan a privit în sus şi în minte i-a 
revenit gălăgia făcută de host, de bărbaţii nestăpâniţi, de spade, 
strigătele de bucurie când chiar el îl înduplecase tocmai acolo pe 
Arnau s-o mărite pe Mar. Niciodată nu se avusese prea bine cu fata, 
ce-avea să-i spună acum? 


Joan a ridicat privirile la cer, apoi, gârbovit, cu capul în pământ, 
târându-şi sutana, a început să urce costişa uşoară. 

Imprejurimile culei păreau pustii. Doar mugetul vitelor care 
rumegau paie în staul, la catul de jos, spărgea uneori tăcerea. 

— E cineva aici? a strigat Joan. 

Dădea să strige iar, când o mişcare i-a atras atenţia. Dintr-un 
cotlon al culei, unde se pitise, un copil îl privea cu ochii cât strachina. 

— Vino aici, băieţaş! i-a poruncit Joan. 

Copilul a stat în cumpănă. 

— Vino aici. 

— Ce se petrece? 

Joan s-a întors spre scara de afară, care ducea la catul de sus. Din 
vârful ei, Mar îl întreba din priviri. 

O bună bucată de vreme, amândoi nici n-au mişcat, nici n-au 
vorbit. Joan încerca să desluşească în femeie imaginea codanei a cărei 
viaţă o jertfise cavalerului de Ponts, dar figura ei era de o severitate 
care n-avea nici în clin, nici în mânecă cu izbucnirea de simţăminte pe 
care o trăiseră în urmă cu cinci ani chiar acolo. Timpul trecea, iar Joan 
se simţea tot mai stânjenit. Mar îl pironea cu privirea, liniştită, fără ca 
măcar să clipească. 

— Ce cauţi, Sfinţia Ta? l-a întrebat în cele din urmă. 

— Am venit să stau de vorbă cu tine. 

Joan a trebuit să ridice glasul. 

— Nu mă interesează nimic din ce-ai să-mi spui. 

Mar a dat să-i întoarcă spatele, dar Joan s-a grăbit să spună: 

— l-am făgăduit lui Arnau că voi vorbi cu tine. In ciuda aşteptărilor 
lui Joan, Mar n-a părut impresionată la auzul numelui de Arnau; dar 
nici n-a plecat. Ascultă-mă, nu eu vreau să-ţi vorbesc. Joan a tăcut 
câteva clipe. Pot să urc? 

Mar i-a întors spatele şi a intrat în casă. Joan s-a dus la scară şi, 
înainte de a urca, s-a uitat iar la cer. Oare asta era penitenţa pe care 
o merita? 

Şi-a dres glasul, ca să-i atragă luarea-aminte. Mar a stat tot cu faţa 
la vatră, ocupată cu oala care atârna pe nişte pirostrii agăţate, la 
rândul lor, de tavan. 

— Vorbeşte, s-a mărginit să-i zică. 

Joan a privit-o din spate, aplecată deasupra focului. Părul îi cădea 
pe umeri, aproape atingându-i fesele, ferme şi conturate fără cusur 
sub cămaşă. Devenise o femeie atrăgătoare. 

— Nu spui nimic? l-a întrebat Mar, întorcând capul pentru câteva 
clipe. 

Cum...? 

— Arnau a fost ridicat de Inchiziţie, i-a dat în vileag brusc şi dintr-o 
răsuflare dominicanul. 


Mar n-a mai amestecat în oală. 

Joan a amuţit. 

Vocea a părut să plece din flăcări, tremurătoare, înfiorată: 

— O alta e închisă de multă vreme. 

Mar a rămas cu spatele la Joan, dreaptă, cu braţele căzute în lungul 
trupului şi ochii pironiţi pe clopotul din cuhnie. 

— Nu Arnau te-a închis. 

Mar s-a întors ca fulgerată. 

— Dar nu el m-a dat după seniorul de Ponts? a strigat. Nu el s-a 
învoit să mă dea de nevastă? Nu el a hotărât să nu-mi răzbune 
necinstea? M-a silit! M-a răpit şi m-a luat cu silnicie. 

Scuipase fiece vorbă. Tremura. Tremura toată; de la buza de sus 
până la mâini, pe care acum încerca să şi le pună pe piept. Joan nu i-a 
mai putut îndura ochii înroşiţi. 

— N-a fost Arnau, a repetat monahul cu glas tremurat. Ci eu! a 
strigat. Inţelegi, femeie? Eu am fost. Eu l-am convins că trebuia să te 
mărite. Ce s-ar fi ales de-o fată siluită? Ce s-ar fi ales de tine când 
toată Barcelona ţi-ar fi aflat nenorocirea? Convins de Elionor, eu ţi-am 
pregătit răpirea şi am consimţit să fii necinstită, ca să-l pot îndupleca 
pe Arnau să te mărite. Eu port întreaga vină. Arnau nu te-ar fi măritat 
nicicând. 

Cei doi s-au privit. Joan simţea cum că sutana îi devenea mai 
uşoară. Mar n-a mai tremurat şi în ochi i s-au ivit lacrimi. 

— Te iubea, a adăugat Joan. Te iubea atunci, te iubeşte şi acum. 
Are nevoie de tine. 

Mar şi-a acoperit faţa cu mâinile. Genunchii i s-au îndoit într-o 
parte, iar trupul i s-a gârbovit, până a îngenuncheat în faţa monahului. 

Gata. O făcuse. Acum Mar avea să meargă la Barcelona să-i spună 
lui Arnau, şi... Gândind toate acestea, Joan s-a lăsat în jos ca s-o ajute 
pe Mar să se ridice. 

— Nu mă atinge! 

Joan a sărit înapoi. 

— S-a întâmplat ceva, stăpână? 

Călugărul s-a întors la uşă. Din prag, o namilă cât casa, un bărbat 
înarmat cu o coasă, îl privea ameninţător; dindărătul picioarelor lui, se 
itea capul băieţelului. Joan era la mai puţin de două palme de nou- 
sosit, iar acela era cu aproape două capete mai înalt decât el. 

— Nu s-a întâmplat nimic, a răspuns Joan, dar omul a înaintat spre 
Mar, împingându-l de parcă nici n-ar fi existat. Ţi-am mai zis că nimic, 
a stăruit Joan, vezi-ţi de treburile tale. 

Copilul s-a pitit în dosul uşii şi de dindărătul ei şi-a iţit iar capul. 
Joan nu l-a mai privit şi, când a întors capul către odaie, a desluşit că 
omul cu coasa îngenunchease lângă Mar fără s-o atingă. 

— Nu m-ai auzit? l-a întrebat Joan. Bărbatul n-a răspuns. Dă-mi 


ascultare şi du-te la ale tale. 

De astă dată, bărbatul s-a întors către Joan. 

— Nu ascult decât de stăpâna mea. 

Câţi ca el, înalţi, puternici şi mândri, îngenuncheaseră în faţa lui? 
Pe câţi dintre ei îi văzuse plângând şi implorând înainte de a da 
hotărârea? Joan a mijit din ochi, a strâns din pumni, a făcut doi paşi 
spre slugă. 

— Cutezi să nu dai ascultare Inchiziției? a strigat. 

Nici bine vorba nu-şi sfârşise, că Mar se şi ridicase. Tremura din 
nou. Bărbatul cu coasa s-a ridicat şi el, mai domol. 

— Cum îndrăzneşti tu, călugăre, să vii în casa mea şi să-mi 
ameninţi sluga? Inchizitor? Ha! Nu eşti decât Necuratul travestit în 
călugăr! Tu m-ai silit! Joan a văzut cum sluga strângea mâinile pe 
mânerul coasei. Ai recunoscut! 

— Eu... a stat în cumpănă Joan. 

Sluga s-a apropiat şi i-a mângâiat pântecele cu tăişul bont al 
coasei. 

— N-are să afle nimeni, stăpână. Am venit singur. 

Joan s-a uitat la Mar. In ochii ei nu se citea frică, nici măcar milă, 
doar...; s-a întors cât de iute a putut ca să ajungă în uşă, dar copilul a 
trântit-o şi l-a înfruntat. 

Din spate, sluga i-a pus coasa în gât. De astă dată, tăişul ascuţit al 
uneltei s-a lăsat greu pe ceafa călugărului. Joan n-a mişcat. Copilul nu- 
| mai privea temător. Pe faţă i se citeau simţămintele celor dindărătul 
lui. 

— Ce... ce-ai de gând să faci, Mar? 

Când a vorbit, coasa l-a zgâriat pe gât. 

Mar a tăcut câteva clipe. Joan îi auzea răsuflarea. 

— Inchide-l în turn a poruncit Mar. 

Tânăra nu mai intrase acolo din ziua când văzuse cum marea host 
a Barcelonei se pregătise mai întâi de atac şi apoi izbucnise în urale. 
lar când soţul ei murise la Catalayud, l-a ferecat. 


Capitolul 50 

Văduva şi cele două fiice ale ei au traversat piaţa Llana, până la 
hanul Estanyer, o clădire din piatră, cu două caturi, care la cel de jos 
avea vatra şi sala de oaspeţi, iar la cel de sus odăi de închiriat. Le-au 
primit hangiul şi flăcăul. Aledis i-a făcut cu ochiul, văzând că privea la 
ea cu uimire. „Ce te uiţi aşa?” i-a strigat hangiul, apoi i-a tras o 
scatoalcă după ceafă. Rândaşul a fugit cât îl ţineau picioarele la uşa 
din dos a hanului. Teresa şi Eulălia au observat semnul făcut de Aledis 
cu ochiul şi au zâmbit odată. 

— Scatoalca trebuie să v-o dau eu vouă, le-a şoptit Aledis, când 
hangiul le-a întors spatele o clipită. Vreţi sau nu să umblaţi cum se 
cuvine, şi să nu vă mai scărpinaţi? Cui se mai scarpină... 

— Nu se poate merge cu fâşiile astea din spart... 

— Tăcere, le-a poruncit Aledis, când hangiul s-a întors iar la ele. 

Avea o odaie unde puteau să se odihnească toate trei, deşi doar cu 
două saltele. 

— Nu-ţi face griji, om bun, i-a zis Aledis. Fetele mele sunt deprinse 
să doarmă în acelaşi pat. 

— Ai văzut cum ne-a privit hangiul când i-ai zis că ne culcăm 
laolaltă? a întrebat Teresa, după ce-au ajuns în odaie. 

Două saltele de paie şi o laviţă pe care era un opaiţ se chinuiau din 
greu să pară mobile. 

— Se şi vedea între noi, a sărit Eulălia, râzând. 

— Şi nici măcar nu vă vădiţi farmecele. V-am zis eu, a grăit Aledis. 

— Am putea lucra aşa. Văzând roadele... 

— Nu merge decât o dată, i-a răspuns Aledis, ori de câteva ori cel 
mult. Le plac nevinovăția, fecioria. Dar când biruie... Ar trebui să 
mergem din loc în loc, înşelând lumea, dar n-am putea cere bani. 

— Nu-i în Catalonia destul aur ca să merg cu opincile astea şi cu... 

Teresa a început să se scarpine de la pulpe până la piept. 

— Nu te mai scărpina! 

— Acum nu ne vede nici ţipenie, s-a apărat fata. 

— Dar cu cât te scarpini mai mult, cu atât te mănâncă mai mult. 

— Dar tu de ce i-ai făcut cu ochiul flăcăului? a iscodit-o Eulàlia. 

Aledis s-a uitat la ele. 

— Nu-i treaba voastră. 

— E pe parale? s-a băgat şi Teresa în vorbă. 

Aledis şi-a amintit de faţa flăcăului când nici măcar n-avusese 
vreme să-şi scoată nădragii, apoi, de sălbatica şi cumplita neîndurare 
cu care o călărise. li plăceau nevinovăția, fecioria. 

— Ceva-ceva tot am luat eu, a răspuns zâmbind. 


Au aşteptat în odaie să vină ora cinei. Şi doar atunci au coborât şi 
s-au aşezat în jurul mesei grosolane din lemn negeluit. Nu mult după 


aceea şi-au făcut apariţia Jaume de Bellera şi Genis Puig. De cum s-au 
aşezat la masă, în celălalt capăt al încăperii, nu şi-au mai luat ochii de 
pe fete. Nu era nici ţipenie în sala de mese a hanului. Aledis le-a atras 
fetelor luarea-aminte, iar ele s-a închinat înainte de a începe să 
hăpăie supa din blidele aduse de hangiu. 

— Vin? Numai pentru mine, i-a poruncit Aledis. Fiicele mele nu 
beau. 

— Altă ulcică pentru mine, şi încă una... De când a răposat tata... 
s-a dezvinovăţit Teresa, adresându-i-se hangiului. 

— Ca să ni se stingă durerea... a stăruit Eulălia. 

— Uite ce-i, fetelor, le-a şopocăit Aledis, sunt trei ulcele cu vin... şi, 
ce mai, cu mine au dat roade. Ei bine, în câteva clipe o să-mi cadă 
capul pe masă şi am să sforăi. Şi atunci... ştiţi ce aveţi de făcut. 
Trebuie să aflăm de ce-au întemniţat-o pe Francesca şi ce-au de gând 
cu ea. 

După ce s-a prăvălit pe masă cu capul între mâini, Aledis s-a pus 
pe ascultat. 

— Veniţi aici, s-a auzit în toată încăperea. Tăcere. Dacă-i beată... s- 
a auzit după o vreme. 

— N-o să vă facem nimic, le-a lămurit unul din ei. Cum să vă facem 
vreun rău într-un han din Barcelona? Mai e şi hangiul. 

Aledis s-a gândit la hangiu: de l-ar fi lăsat să pună mâna pe ceva... 

— Nu vă faceţi griji. Suntem cavaleri. 

Până la urmă, fetele s-au dat bătute, iar Aledis le-a auzit ridicându- 
se de la masă. 

— Nu ţi se-aude sforăitul, i-a şoptit Teresa. 

Aledis şi-a îngăduit un zâmbet. 


— Un castel! 

Aledis şi-a închipuit-o pe Teresa holbându-şi ochii verzi şi mari, ca 
să-l privească drept în faţă pe seniorul de Bellera, şi îngăduindu-i să 
se bucure de nurii ei. 

— Ai auzit, Eulàlia? Un castel. E nobil de-adevăratelea. Nicicând n- 
am stat la taifas cu un nobil. 

— Vorbiţi-ne despre bătăliile la care aţi fost, a auzit că-l îndemna 
Eulàlia. II cunoaşteţi pe regele Pedro? Aţi stat de vorbă cu el? 

— Pe cine mai cunoaşteţi? i-a întrebat Teresa. 

Amândouă s-au aruncat pe seniorul de Bellera. Aledis era ispitită 
să caşte ochii niţel, doar cât să-i vadă. Dar n-avea nevoie. Fiicele ei 
ştiau bine ce să facă. 

Castelul, regele, Cortesurile. Fuseseră la Cortesuri? Războiul, ceva 
ţipete mici de spaimă când Genís Puig, fără castel, fără rege şi 
Cortesuri, a vrut şi el să se bage în vorbă de-adevăratelea, exagerând 
povestea bătăliilor la care luase parte. Şi vin, mult vin. 


— Ce caută un nobil ca Domnia Ta în cetate, aici în han? Poate că 
aştepţi ceva însemnat? a auzit Aledis că întreba Teresa. 

— Am adus o vrăjitoare, s-a repezit Genís Puig. 

Fetele nu-l întrebau decât pe seniorul de Bellera. Teresa a desluşit 
că nobilul îşi mustra prietenul din priviri. Ala era momentul. 

— O vrăjitoare! a ţipat Teresa, năpustindu-se asupra lui Jaume de 
Bellera şi luându-l de mâini. Am văzut la Tarragona cum au ars una pe 
rug. A murit urlând, pe când focul îi suia pe picioare, îi ardea sânii şi... 

Teresa a privit în tavan, parcă urmărind drumul vâlvătăilor; îndată 
după aceea, şi-a dus mâinile la piept, dar după câteva clipe şi-a venit 
în fire, şi s-a vădit tulburată în faţa nobilului pe al cărui chip se citea 
deja pofta. 

Fără să-i dea drumul la mâini, Jaume de Bellera s-a ridicat. 

— Vino cu mine. A fost mai curând poruncă decât o rugă, iar 
Teresa s-a lăsat dusă. 

Genis Puig s-a uitat în urma lor cum plecau. 

— Şi noi? a întrebat-o pe Eulălia, punând brusc mâna pe coapsa 
fetei. 

Eulălia nu s-a vădit dornică să i-o dea la o parte. 

— Mai întâi poftesc să ştiu totul despre vrăjitoare. Mă aţăţă. 

Incepând povestea, cavalerul a băgat mâna între coapsele fetei. 
Aledis era gata-gata să înalțe capul şi să lase totul de izbelişte. 
„Nrăjitoarea e mamă-sa”, a auzit că spunea cavalerul. Răzbunare, 
răzbunare, răzbunare. 

— Ei, ce facem, mergem? a întrebat Genis Puig, când a isprăvit de 
povestit. 

Aledis a ascultat tăcerea Eulăliei. 

— Nu ştiu, a răspuns fata. 

Genis Puig s-a ridicat mânios şi a plesnit-o pe Eulălia. 

— Lasă-te de mofturi, şi vino! 

— Hai, a cedat ea. 


Rămasă singură în încăpere, lui Aledis i-a fost greu să se ridice. Și- 
a dus mâinile la ceafă şi s-a frecat. Aveau să-i înfrunte pe Arnau şi pe 
Francesca, diavolul şi vrăjitoarea, cum îi numise Genis Puig. 

— Mai bine mă omor decât să afle Arnau că-s maică-sa, îi 
dezvăluise Francesca în puţinele vorbe pe care le schimbaseră după 
cuvântarea lui Arnau de pe pajiştea Montbui. El e bărbat respectabil, 
adăugase înainte ca Aledis să-i răspundă, iar eu o târfă ca toate 
celelalte; în plus, nicicând nu i-aş putea lămuri unele fapte, de ce nu 
m-am dus după el şi tatăl lui, de ce l-am lăsat în ghearele morţii. 

Aledis lăsase ochii în jos. 

— Nu ştiu ce i-a dat taică-său în vileag despre mine, a urmat 
Francesca, dar orice-ar fi fost nimic nu se mai poate schimba. Timpul 


vine cu uitare, chiar şi dragostea de mamă se uită. Când mă gândesc 
la el, îmi place să mi-l aduc aminte acolo, pe podiu, sfidându-i pe 
nobili; nu vreau să coboare de acolo din pricina mea. Mai bine lăsăm 
totul aşa, Aledis, şi numai tu ştii pe lume; sper că nici când o să mor 
n-ai să-mi dai taina pe faţă. Făgăduieşte-mi! 

Dar acum, la ce-avea să mai servească făgăduiala ei? 


Când Esteve a urcat iar în turn, nu mai avea coasa la el. 

— Stăpâna zice că să pui asta la ochi, i-a poruncit lui Joan, 
aruncându-i o zdreanţă. 

— Dar cine te crezi?! a exclamat Joan, dând cu piciorul în cârpă. 

In turnul de strajă nu prea era loc, nu mai mult de trei paşi în orice 
direcţie; dintr-unul singur, Esteve a şi fost în faţa lui, şi l-a plesnit de 
două ori, o dată peste fiecare obraz. 

— Stăpâna a dat poruncă să-ţi acoperi ochii. 

— Sunt inchizitor! 

De astă dată, scatoalca l-a aruncat la perete. Joan s-a prăvălit la 
picioarele lui Esteve. 

— Pune-ţi-o! Esteve l-a ridicat cu o singură mână. Pune-cţi-o, a 
repetat când Joan era de-acum în picioare. 

— Crezi că ai să supui un inchizitor cu silnicia? Nici nu-ţi închipui... 

Esteve nu l-a lăsat să sfârşească. Întâi l-a lovit peste faţă cu 
pumnul închis. Joan a zburat a doua oară şi slujitorul a început să-l 
lovească cu piciorul, sub pântece, în stomac, în piept, în faţă. 

Joan s-a făcut ghem de durere. Esteve l-a ridicat iar, cu o singură 
mână. 

— Stăpâna zice să ţi-o pui. 

li curgea sânge pe gură. Picioarele îl lăsau. Când sluga l-a lăsat, 
Joan a dat să se ţină pe picioare, dar durerea mare dintr-un genunchi 
l-a îndoit şi s-a prăvălit peste Esteve, agăţându-se de el. Sluga l-a dat 
de pământ. 

— Pune-ţi-o! 

Cârpa era alături. A simţit că făcuse pe el: sutana i se lipea de 
coapse. 

A luat cârpa şi şi-a legat-o la ochi. 

A auzit cum sluga închidea uşa şi cobora scările. Tăcere. O 
veşnicie. Apoi au urcat câţiva oameni. Joan s-a ridicat, pipăind 
peretele. Uşa s-a deschis. Aduceau mobile, poate scaune? 

— Ştiu că ai păcătuit. Aşezată pe un taburet, vocea lui Mar a tunat 
în turn; de lângă ea, băieţaşul se uita la călugăr. 

Joan a stat tot mut. 

— Inchiziția nu acoperă niciodată ochii deţinuţilor, a zis în cele din 
urmă. 

Poate că, dacă ei doi s-ar înfrunta... 


— E drept, a auzit răspunsul lui Mar. Le acoperă doar sufletul, 
bărbăţia, cinstea, onoarea. Ştiu că ai păcătuit, a repetat. 

— Nu mă învoiesc cu atari subtilităţi. 

Mar i-a făcut semn lui Esteve. Sluga s-a apropiat de Joan şi i-a dat 
un pumn în pântece. Călugărul s-a îndoit de la mijloc, încercând să 
răsufle cu gura deschisă. Când a izbutit să se ridice, domnea iar 
tăcerea. Gâfâitul nu-l lăsa să audă răsuflarea celorlalţi. ÎI dureau 
picioarele şi pieptul, faţa îi ardea. Nimeni n-a crâcnit. Un genunchi tras 
în şold l-a trântit la pământ. 

II durea şi mai abitir, iar Joan s-a strâns ca fătul în pântecele 
mamei. 

Şi din nou s-a lăsat tăcerea. 

O lovitură ascuţită în rărunchi l-a silit să se îndrepte de spate. 

— Ce vrei? a strigat Joan printre înţepăturile durerii. 

Nimeni nu i-a răspuns până ce durerea n-a trecut. Atunci, sluga l-a 
ridicat şi l-a pus iar în faţa lui Mar. 

Cu mari strădanii a izbutit să se ţină pe picioare. 

— Ce vr...? 

— Ştiu că ai păcătuit. 

Până unde avea să meargă? Oare o să-l ucidă cu lovituri de bâtă? 
Ar fi în stare să-l omoare? Păcătuise şi, totuşi, ce drept avea Mar să-l 
judece? Tot trupul i s-a cutremurat, gata să cadă iar la pământ. 

— M-ai osândit deja, a izbutit să zică Joan. De ce vrei să mă mai şi 
judeci? 

Tăcere. Beznă. 

— Spune, femeie! De ce vrei să mă mai şi judeci? 

— Că bine zici, a auzit Joan până la urmă. Te-am osândit, dar adu-ţi 
aminte că singur ţi-ai mărturisit greşeala. Mi-a luat fecioria chiar aici 
unde stau; chiar aici m-a siluit de nu ştiu câte ori. Spânzură-l şi scapă 
de leşul lui, i-a mai poruncit Mar lui Esteve. 

Paşii ei au început să se depărteze pe scări în jos. Joan a simţit că 
Esteve îi lega mâinile la spate. Nici măcar nu se putea mişca, nu-i mai 
răspundea nici nu muşchi. Sluga l-a ridicat cu gând să-l pună în 
picioare pe taburetul lui Mar. A auzit fâşâitul funiei aruncate astfel 
încât să treacă peste grinzile de lemn ale tavanului din turn. Esteve n- 
a nimerit, a auzit cum cădea funia. Joan a făcut iar pişat şi scârnă pe 
el. Avea funia în jurul gâtului. 

— Am păcătuit! a strigat cu puţinele puteri rămase. 

Mar i-a auzit strigătul de la picioarele scării. 

In sfârşit. 

A urcat în turn, urmată de băieţel. 

— Acum te ascult, i-a vorbit lui Joan. 


La cântatul cocoşilor, Mar s-a pregătit să plece la Barcelona. 


îmbrăcată cu cele mai bune straie, împodobită cu puţinele ei bijuterii, 
cu părul curat lăsat pe spate, s-a lăsat urcată de Esteve pe o catârcă, 
şi a îndemnat-o la drum. 

— Ai grijă de casă, i-a poruncit slugii înainte de a porni la drum. Şi 
tu, ajută-l pe tatăl tău. 

Esteve l-a înghiontit pe Joan în urma catârcei. 

— Fă ce ţi se porunceşte, călugăre, i-a zis. 

Cu capul plecat, Joan a început să-şi târâie picioarele în urma lui 
Mar. Şi acum, ce-avea să fie? Chiar în noaptea ce se sfârşise, când îi 
luaseră cârpa de pe ochi, Joan o văzuse drept în faţă pe Mar, în lumina 
văpăilor tremurate ale torţelor care ardeau în spatele ei pe peretele 
circular al turnului. 

II scuipase între ochi. 

— Nu meriţi să fii iertat, dar poate că Arnau o să aibă nevoie de 
tine, i-a lămurit apoi; doar de aceea nu-ţi fac de petrecanie pe loc cu 
mâinile mele. 

Copitele mici şi ascuţite ale catârcei sunau uşor pe drum. Joan 
mergea în cadenţa ei, privindu-şi picioarele. l-a spus tot: de la 
discuţiile cu Elionor până la ura cu care se încredinţase Inchiziției. Şi 
atunci Mar i-a scos cârpa, şi l-a scuipat. 

Supusă, catârca mergea înainte, spre Barcelona. Joan respira în 
piept mireasma mării, care din stânga lui îl însoțea în pelerinaj. 


Capitolul 51 

Soarele încălzea de-acum totul când Aledis a ieşit din hanul lui 
Estanyer, amestecându-se cu trecătorii din piaţa Llana. Barcelona se 
trezise. Câteva femei, cu găleți, oale şi urcioare, stăteau la coadă 
lângă ghizdul puţului Cadena, chiar lângă han, iar altele se îmbulzeau 
la parlageria din celălalt capăt al pieţei. Strigau şi râdeau cât le ţinea 
gura. Voise să plece mai devreme, dar a întârziat fiindcă trebuise să 
se travestească iar în văduvă, cu ajutorul şovăielnic al fetelor, care o 
întrebau neîncetat ce-o să mai fie, ce-o să se aleagă de Francesca, 
avea sau nu să fie arsă pe rug, cum susțineau cavalerii. Barem nu s-a 
uitat nimeni la ea când a trecut pe uliţa Bòria, în drum spre piaţa Blat. 
Aledis s-a simţit ciudat; întotdeauna atrăsese luarea-aminte a 
bărbaţilor şi disprețul femeilor, dar acum, cu vipia strâns lipită de 
rochia neagră, se uita într-o parte şi-ntr-alta, şi nu zărea nici măcar o 
privire fugară. 

Vuietul care venea din apropiere, chiar din piaţa Blat, i-a arătat că 
urma şi mai multă lume, sub soarele dogoritor. Asuda, sânii 
începuseră să lupte, apăsaţi de a/faradas. Aledis a luat-o la dreapta 
chiar înainte să ajungă la piaţa mare a Barcelonei, căutând umbra 
uliţei Semolers, şi urcă pe ea până în piaţa Oli, unde lumea se 
îmbulzea, căutând cel mai bun ulei ori cumpărând pâine din pităria 
care dădea în piaţă. După ce a traversat-o, a ajuns la fântâna Sant 
Joan, unde femeile care stăteau la coadă nici măcar n-au observat că 
o văduvă asudată a trecut pe lângă ele. 

De la Sant Joan, Aledis a ajuns, luând-o la stânga, drept la 
catedrală şi palatul episcopal. leri o goniseră de acolo, strigând-o 
„Vrăjitoare”. Aveau s-o mai recunoască? Flăcăul de la han... Aledis a 
zâmbit, căutând o intrare laterală; flăcăul avusese prilejul s-o vadă 
mai bine ca soldaţii Inchiziției. 

— İl caut pe alguazilul temniţei. Am o solie pentru el, a anunţat, 
răspunzând întrebărilor puse de soldatul care stătea de strajă la uşă. 

Oşteanul a lăsat-o să intre şi i-a arătat drumul temniţei. 

Pe măsură ce cobora treptele, lumina şi culorile se mistuiau în 
beznă. La capătul scărilor, Aledis a ajuns într-o antecameră 
dreptunghiulară pustie, cu pământ pe jos, luminată cu facle; la un 
capăt, alguazilul îşi odihnea cărnurile buhăite pe un taburet, cu 
spatele aciuat la perete; în faţa lui, se deschidea un coridor întunecos. 

S-a apropiat de bărbat, iar acela a privit-o în tăcere. 

Aledis a răsuflat din răsputeri. 

— AŞ vrea s-o văd pe bătrâna întemniţată ieri, a spus şi a sunat 
dintr-o pungă cu gologani. 

Fără măcar să se mişte ori să-i răspundă, alguazilul a scuipat chiar 
la picioarele ei, făcând un semn de dispreţ cu mâna. Ea s-a dat un pas 
înapoi. 


— Nu, a răspuns alguazilul. 

Aledis a desfăcut băierile pungii. Ochii bărbatului au urmărit licărul 
monedelor care cădeau în palma lui Aledis. Porunca era aspră: nu se 
intra în beciuri fără învoirea extraordinară a lui Nicolau Eimeric, iar el 
nu voia să aibă de-a face cu inchizitorul general. li cunoştea furiile şi 
purtările cu cei care nu-i dădeau ascultare. Dar paralele oferite de 
femeie... În afară de asta, nu adăugase ofiţerul că inchizitorul nu voia, 
în fapt, să se între la zaraf? Dar femeia nu voia să-l vadă pe zaraf, ci 
doar să stea de vorbă cu vrăjitoarea. 

— Bine, s-a învoit. 


Nicolau a bătut cu putere în masă. 

— Ce-a crezut neobrăzatul ăla? 

Tânărul călugăr, care îi dăduse de veste chiar în acea seară, s-a 
dat cu un pas înapoi. Fratele lui, neguţător de vinuri, îi povestise, 
râzând, chiar când cinau acasă la el, în larma făcută de cei cinci copii. 

— Cel mai bun negoţ pe care l-am făcut după atâţia ani, îi 
dezvăluise. Ce mai, fratele lui Arnau, monahul, a poruncit să i se 
vândă chiar şi în pierdere comanditele, ca să ia bani peşin, şi, pe 
legea mea, dacă merge tot aşa, o să-l ducă de râpă; slujbaşul lui 
Arnau vinde la jumătate de preţ. Apoi ridicase cupa cu vin şi, tot 
zâmbind, băuse pentru Arnau. 

Aflând vestea, Nicolau a amuţit, apoi s-a roşit şi în cele din urmă a 
izbucnit. Tânărul monah a ascultat poruncile strigate de Nicolau 
ofițerului: 

— Du-te, şi cum dai de fratele Joan, adu-l aici! Dă porunci gărzii! 

Fratele neguţătorului de vinuri a ieşit din încăpere, iar Nicolau a 
clătinat din cap a tăgadă. Oare ce-şi închipuia călugăraşul? Avea de 
gând să ducă Inchiziția de nas, deşertând cuferele lui frate-su? Toată 
agoniseala aia o să încapă fără osebire pe mâinile Sfântului Oficiu! 
Eimeric a strâns din pumni până când sângele nu i-a mai ajuns la 
încheieturile degetelor. 

— Chiar de-ar trebui să-l pun pe rug, a bolborosit pentru sine. 


— Francesca. Aledis a îngenuncheat lângă bătrână, care şi-a 
schimonosit buzele într-un surâs. Ce ţi-au făcut? Cum te simţi? 
Bătrâna nu i-a răspuns. Plânsetul celorlalţi deţinuţi s-a auzit în tăcerea 
care domnea în temniţă. Francesca, au pus mâna pe Arnau. De aceea 
te-au adus aici. 

— Ştiu. Aledis a dat din cap, dar înainte de a o mai întreba ceva, 
bătrâna a urmat: E aici. 

Aledis a întors capul spre bărbatul care le privea stând în picioare. 

— Cum? 

— Ascultă-mă, s-a auzit în celulă, tu, musafira bătrânei. Aledis şi-a 


întors capul spre voce. Vreau să vorbesc cu tine. Sunt Arnau Estanyol. 

— Ce-i, Francesca? 

— De când m-au întemnițat, m-a tot întrebat de ce i-a zis alguazilul 
că-s maică-sa şi mi-a mai spus că pe el îl cheamă Arnau Estanyol, şi 
că aici l-a băgat Inchiziția... Asta a fost pentru mine adevărată tortură. 

— Şi ce i-ai răspuns? 

— Nimic. 

— Ascultă-mă! 

De astă dată, Aledis nu s-a mai întors. 

— Inchiziția vrea să arate că-i fiu de vrăjitoare, i-a limpezit 
Francesca. 

— Ascultă-mă, te rog! 

Aledis a simţit că mâinile Francescăi îi strângeau braţul. Apăsarea 
bătrânei s-a unit cu sunetul rugăminţilor lui Arnau. 

— N-ai să...? Aledis şi-a dres glasul. N-ai să-i spui nimic? 

— Nimeni nu trebuie să afle că Arnau mi-e fiu. Mă auzi, Aledis? 
Dacă n-am recunoscut până acum, cu atât mai puţin am s-o fac când 
Inchiziția... Numai tu ştii, fato! 

Vocea bătrânei s-a limpezit. 

— Jaume de Bellera... 

— Te rog! a auzit iar. 

Aledis s-a întors către Arnau; nu-l putea vedea printre lacrimi, dar 
s-a străduit să şi le şteargă. 

— Numai tu, Aledis, a stăruit Francesca. Jură-mi-te că n-ai să spui 
nimănui niciodată. 

— Dar seniorul de Bellera... 

— Nimeni nu poate dovedi aşa ceva. Jură-mi-te, Aledis! 

— Au să te pună la cazne, ai să suferi. 

— Mai ceva decât toată viaţa? Mai ceva decât aici, în tăcerea cu 
care trebuie să răspund rugilor lui Arnau? Jură-mi-te! 

Ochii Francescăi au sticlit în penumbră. 

— Mă jur. 

Aledis şi-a pus braţele pe după gâtul ei. Pentru întâia oară după 
atâţia ani, a simţit slăbiciunea bătrânei. 

— Nu vreau să te las aici, i-a zis plângând. Ce-are să se aleagă de 
tine? 

— Nu-ţi face griji pentru mine, i-a şoptit bătrâna la ureche. Am să 
îndur până am să-i conving că Arnau nu mi-e fiu. Francesca a trebuit 
să tragă aer în piept înainte de a urma: un Bellera mi-a distrus viaţa; 
fiul lui n-are să facă aşijderea cu Arnau. 

Aledis a sărutat-o pe Francesca şi a rămas câteva clipe cu buzele 
lipite de obrazul ei. Apoi s-a ridicat. 

— Ascultă-mă! 

Aledis s-a uitat spre locul de unde venea glasul. 


— Nu te duce, a rugat-o Francesca, de pe jos. 

— Apropie-te! Te rog. 

— N-ai să poţi, Aledis. Şi mi te-ai jurat. 

Arnau şi Aledis s-au privit în beznă. Doar două trupuri. Lacrimile lui 
Aledis au lucit, lunecându-i pe obraz. 

Arnau s-a prăbuşit la pământ, când a văzut că necunoscuta se 
îndrepta spre uşa temniţei. 


Chiar în acea dimineaţă, o femeie călare pe o catârcă a intrat în 
cetate pe poarta San Daniel. In urma ei, un dominican, care nici 
măcar nu le-a aruncat vreo privire soldaţilor, mergea târându-şi 
picioarele. Au traversat Barcelona până la palatul episcopal, fără să-şi 
spună vreo vorbă, călugărul mergând tot în urma catârcei. 

— Frate Joan? l-a întrebat unul dintre soldaţii de strajă la uşă. 

Dominicanul a ridicat obrazul învineţit la oştean. 

— Frate Joan? a întrebat iar soldatul. 

Joan a încuviinţat. i 

— Inchizitorul general a poruncit să vă ducem la Inălţimea Sa. 

Ostaşul a chemat garda şi câţiva soţi de-ai lui au venit după Joan. 

Femeia n-a descălecat de pe catârcă. 


Capitolul 52 

Sahat a intrat în goana mare în dugheana pe care bătrânul 
neguţător o ţinea la Pisa, pe malurile râului Arno. Calfe şi ucenici au 
dat să-l salute, dar arapul nu le-a dat nicio atenţie. „Unde-i stăpânul 
vostru?” i-a întrebat pe toţi la rând, înaintând fără oprire prin 
sumedenia de mărfuri puse claie peste grămadă în toată prăvălia. 
Până la urmă, a dat de bătrânul neguţător într-un capăt al clădirii, 
aplecat peste nişte baloturi de stofă. 

— Ce se petrece, Filippo? 

Acesta şi-a îndreptat spatele cu mare greutate şi s-a întors la 
Sahat. 

— leri a sosit o navă care se duce la Marsilia. 

— Ştiu. Şi ce dacă? 

Filippo s-a uitat la Sahat. Câţi ani să tot fi avut? Dar nesmintit nu 
mai era tânăr. Era bine îmbrăcat, ca întotdeauna, dar fără paradă cum 
făceau mulţi mai puţin bogaţi ca el. Ce fusese, oare, între el şi Arnau? 
Nu voise să-i spună nicicând. Filippo îşi amintea robul abia venit din 
Catalonia, cartea de cetăţean şi ordinul de plată din partea lui Arnau. 

— Filippo! 

Strigătul lui Sahat l-a readus pentru câteva clipe în prezent; apoi s- 
a pierdut iar printre gânduri: tot mai părea un tânăr plin de visuri. Se 
apuca de toate cu aceeaşi hotărâre. 

— Filippo, te rog! 

— Adevărat, adevărat. Că bine zici. lartă-mă. Bătrânul s-a apropiat 
de el şi i s-a sprijinit de braţ. Că bine zici, că bine zici. Ajută-mă, să 
mergem la mine. 

In lumea pisană a negoţurilor, Filippo Tescio se sprijinea pe foarte 
puţini bărbaţi de nădejde. lar semnul făţiş de încredere făcut de 
bătrân putea să-i deschidă mai multe uşi decât o mie de florini de aur. 
De astă dată, Sahat l-a întrerupt pe bătrânul neguţător, care înainta 
domol. 

— Filippo, te rog! 

Bătrânul a tras uşurel de el, ca să meargă mai departe. 

— Veşti, veşti proaste. Arnau, i-a dat de ştire, lăsându-i timp ca să- 
şi vină în fire. L-a arestat Inchiziția. 

Sahat a amuţit. 

— Pricinile sunt destul de încâlcite, i-a zis Filippo. Oamenii lui vând 
comandite şi, ca atare, starea lui...; dar astea-s doar zvonuri, îmi 
închipui că răuvoitoare. Stai jos, l-a îndemnat, odată ajunşi la ceea ce 
bătrânul numea „la el”: o masă simplă pe un podiu, de unde îi privea 
pe cei trei slujbaşi care, la mese aşijderea, înscriau operaţiuni în 
uriaşe catastife neguţătoreşti, veghind totodată şi la negoţul în bani 
peşin din spatele dughenei. 

Când s-a pus jos, Filippo a oftat. 


— Dar nu despre asta-i vorba, a mai spus. De Paşte, barcelonezii s- 
au luat de cartierul evreiesc. l-au învinovăţit pe evrei că au profanat o 
ostie. O amendă masivă, trei bărbaţi executaţi. Filippo a observat că 
lui Sahat îi tremura buza de jos. Hasdai. 

Bătrânul şi-a luat ochii de pe Sahat, lăsându-i câteva clipe de 
singurătate. Când s-a întors la el, a văzut că strângea neînduplecat 
din buze. Sahat a tras aer în piept, acoperindu-şi faţa cu mâinile, ca să 
se frece la ochi. 

— Ţine, a glăsuit Filippo, dându-i un răvaş. E de la Jucef. O coca a 
ridicat ancora la Barcelona ca să meargă la Alexandria şi cineva de pe 
navă i l-a lăsat omului meu din Neapole; l-a adus pilotul celei ce se 
întoarce la Marsilia. Jucef a preluat negoţul şi în misivă istoriseşte tot 
ce s-a petrecut, dar nu prea multe despre Arnau. 

Sahat a luat răvaşul, dar nu l-a deschis. 

— Hasdai executat, Arnau întemnițat, a rostit, iar eu aici. 

— Ţi-am oprit un loc pentru Marsilia, i-a zis Filippo. Pleci mâine la 
ivitul zorilor. De acolo nu va fi greu să ajungi la Barcelona. 

— Mulţumesc, l-a auzit pe Sahat că spunea ca pentru sine. 

Filippo a amuţit. 

— Am venit aici ca să-mi caut rădăcinile, a început să povestească 
Sahat, să-mi caut familia pe care mi-o credeam pierdută. Ştii de ce- 
am dat? Filippo s-a mărginit să-l privească. Când m-au vândut, eram 
doar un copil, iar mama şi cei cinci fraţi ai mei trăiau. Nu l-am aflat 
decât pe unul dintre ei, şi nici măcar nu te pot încredința că-i aşa. Era 
robul unui hamal din portul Genovei. Când mi l-au înfăţişat, nu mi-am 
recunoscut fratele. Nici măcar nu mi-am adus aminte cum îl cheamă. 
Târa un picior, îi lipsea degetul mic de la mâna dreaptă, şi urechile îi 
fuseseră tăiate. M-am gândit că stăpânul fusese foarte crud cu el, 
dacă îl osândise aşa, dar mai încolo... Sahat s-a oprit, uitându-se la 
bătrân. N-a primit nici un răspuns. L-am slobozit, am pus să i se dea 
parale bune, dar fără să-i dezvălui că eu eram în spatele întregii 
poveşti. Paralele nu l-au ţinut decât şase zile; şase zile în care a fost 
beat tot timpul, risipind pe jocuri şi muieri ceea ce pentru el trebuia să 
fie o mică avere. S-a vândut iar rob pe culcuş şi de-ale gurii fostului 
stăpân. Sahat a dat din mână a dispreţ. Asta-i tot ce-am găsit, un 
frate beat turtă şi arţăgos. 

— Dar şi un prieten, s-a plâns Filippo. 

— E drept. lartă-mă. Vorbeam de... 

Cei doi bărbaţi au rămas cu ochii pe înscrisurile de pe masă. Foiala 
din dugheană i-a trezit. 

— Sahat, a cuvântat în cele din urmă Filippo, o groază de ani am 
conlucrat cu Hasdai, iar acum, cât o să mă mai ţină Domnul în viaţă, 
am să muncesc cu fiul lui. Din vrerea lui Hasdai şi datorită sfaturilor 
tale, conlucrez şi cu Arnau. Estimp, fie de la neguţători, fie de la năieri 


ori piloţi, n-am auzit decât laude despre Arnau, chiar mi s-a vorbit 
despre ce-a făcut cu şerbii legaţi de domeniile lui! Ce-a fost între voi? 
Dacă v-aţi fi supărat, nu te-ar fi răsplătit cu slobozia şi cu atât mai 
puţin nu ţi-ar fi dat un ordin de plată pentru o grămadă de gologani. 
Ce-a fost de-ai hotărât să-l părăseşti, iar el te-a răsplătit astfel? 

Sahat şi-a lăsat gândurile să zboare până la poalele unui deluşor, în 
apropiere de Mataró, în zvon de spade şi arbalete. 

— O codană. O fată fără pereche. 

— Ah! 

— Nu, a sărit arapul. Nu-i ce crezi. 

Şi pentru întâia oară în ultimii cinci ani, Sahat a povestit cu glas 
tare tot ce păstrase pentru sine. 


— Cum ai cutezat?! strigătul lui Nicolau Eimeric a răsunat pe 
coridoarele din palat. Nici măcar n-a adăstat ca soldaţii să iasă din 
odaia de lucru. Inchizitorul se plimba prin încăpere, dând din mâini. 
Cum îndrăzneşti să pui în primejdie avutul Sfântului Oficiu? Nicolau s-a 
întors fioros la Joan, rămas în picioare în mijlocul încăperii camerei. 
Cum cutezi să porunceşti vinderea comanditelor la preţ mic? 

Joan n-a răspuns. Nu pusese geană pe geană întreaga noapte, 
fusese chinuit şi umilit. Tocmai mersese o groază în urma unei catârce 
şi îl durea tot trupul. Duhnea fioros, iar sutana, soioasă şi foarte 
uscată, îi zgâria pielea. De o zi întreagă nu pusese nimic în gură şi 
murea de sete. Nu. N-avea de gând să răspundă. 

Nicolau s-a apropiat de el pe la spate. 

— Ce urmăreşti, frate Joan? i-a şoptit la ureche. Poate vrei să vinzi 
avutul fratelui tău şi să fereşti paralele de Inchiziţie? 

Nicolau a mai rămas câteva clipe alături de Joan. 

— Duhneşti! a strigat, depărtându-se de el, şi dând iar din mâini. 
Miroşi a ţăran catalan. A bombănit foindu-se prin încăpere, până când 
s-a aşezat. Inchiziția a pus mâna pe catastifele fratelui tău; de-aici 
înainte, nu se mai face nicio vânzare. Joan nu s-a clintit. Am curmat 
vizitele la temniţă, aşa că nu mai încerca să-l vezi. In câteva zile 
începe judecata. 

Joan tot nu s-a clintit. 

— M-ai auzit, frăţia ta? In câteva zile îţi voi judeca fratele. 

Nicolau a bătut cu pumnul în masă. 

— Am terminat! Du-te de-aici! 

Joan şi-a târât poalele sutanei pe dalele lucitoare din odaia de lucru 
a inchizitorului general. 


Călugărul Joan a adăstat în uşă, îngăduind ochilor să se deprindă 
cu soarele. Mar îl aştepta în picioare, ţinând căpăstrul catârcei în 
mână. O luase din masía ei, şi acum să-i spună că inchizitorul oprise 


vizitele la Arnau? Cum să ia asupră-i şi această vină? 

— Ai de gând să pleci, frate? a auzit din spate. 

Joan s-a întors şi a zărit o văduvă înlăcrimată. 

S-au uitat unul la celălalt. 

— Joan? a întrebat femeia. 

Ochii căprui. Obrazul... g 

— Joan? a stăruit ea. Joan, sunt Aledis. lţi mai aduci aminte de 
mine? 

— Fata tăbăcarului, a dat să spună Joan. 

— Ce se petrece, călugăre? 

Mar se apropiase de uşă. Aledis l-a văzut pe Joan apropiindu-se de 
nou-venită. Apoi, monahul le-a privit ba pe ea, ba pe femeia cu 
catârca. 

— O prietenă din copilărie, a zis. Aledis, ţi-o prezint pe Mar; Mar, ea 
e Aledis. 

Amândouă s-au salutat, dând din cap. 

— Asta nu-i loc de sporovăială. Porunca soldatului i-a silit pe toţi 
trei să se întoarcă. Lăsaţi intrarea slobodă. 

— Am venit să-l vedem pe Arnau Estanyol, a glăsuit Mar, ridicând 
vocea şi trăgând catârca de căpăstru. 

Soldatul a privit-o din cap până-n picioare şi buzele i s-au strâmbat 
batjocoritor. 

— Zaraful? a întrebat. 

— Da, a stăruit Mar. 

— Inchizitorul general a curmat vizitele la el. 

— De ce le-a curmat? l-a iscodit Mar, iar ceilalţi au dat să iasă. 

— Asta întreabă-l pe monah, i-a răspuns ostaşul, făcând semn cu 
degetul către Joan. 

Cei trei au dat să plece. 

— Trebuia să te fi ucis ieri, frate. 

Aledis a văzut că Joan lăsa ochii în pământ. Nici măcar n-a răspuns. 
Apoi s-a uitat la femeia cu catârca: mergea dreaptă şi mâna 
poruncitor. Ce se întâmplase, oare, cu o zi mai devreme? Joan nu-şi 
ascundea faţa vineţie, iar tovarăşa lui voia să-l vadă pe Arnau. Cine 
era femeia? Arnau era însurat cu baroneasa, femeia care-l însoţise pe 
podiul castelului Montbui. Când anulase cutumele nedrepte. 

— In câteva zile începe judecata lui Arnau. 

Mar şi Aledis s-au oprit ca fulgerate. Joan a mai făcut câţiva paşi, 
dar a simţit că ele nu-l mai însoțeau. Când s-a întors, le-a văzut 
privindu-se în tăcere. „Cine eşti?” păreau să se întrebe din ochi. 

— Mă îndoiesc că monahul a fost copil şi cu atât mai puţin că a 
avut prietene, a spus Mar. 

Aledis n-a văzut-o clipind. Mar stătea în picioare, mândră; părea că 
voia s-o străpungă cu ochii ei tineri. Chiar şi catârca dindărătul ei 


stătea potolită, cu urechile ciulite. 

— Nu stai în cumpănă, a observat Aledis. 

— Aşa m-a învăţat viaţa. 

— Dacă tata se învoia acum douăzeci şi cinci de ani, m-aş fi 
măritat cu Arnau, a zis Aledis. 

— Dacă acum cinci ani mă tratau omeneşte, şi nu ca pe un animal, 
m-aş fi măritat cu Arnau, a zis Mar. 

Tăcerea plutea peste noua luptă dintre privirile celor două femei, 
iar lor le-a plăcut şi s-au cântărit una pe alta. 

— Nu l-am văzut pe Arnau de douăzeci şi cinci de ani, i-a dezvăluit 
în cele din urmă Aledis. „Nu vreau să te concurez”, a încercat să-i 
spună într-un limbaj pe care doar femeile îl pot pricepe. 

Mar şi-a mutat greutatea de pe un picior pe altul şi a slăbit 
căpăstrul catârcei. A mijit ochii şi n-a mai pironit-o cu privirea pe 
Aledis. 

— Trăiesc dincolo de zidurile cetăţii; ai unde să-mi dai adăpost? a 
întrebat Mar după câteva clipe. 

— Nici eu nu locuiesc în Barcelona. Am mas, laolaltă cu fetele 
mele, la hanul lui Estanyer. Dar ne putem aranja, a adăugat, când a 
văzut că şovăia. ŞI...? Aledis a împuns cu capul către Joan. 

S-au uitat împreună la el, stând neclintit locului, cu faţa vineţie şi 
sutana murdară şi ruptă, atârnându-i de pe umerii căzuţi. 

— Are multe de lămurit, a grăit Mar, şi poate avem nevoie de el. Să 
doarmă alături de catârcă. 

Joan a adăstat până ce femeile au pornit iar la drum, apoi le-a 
urmat. 


„Şi tu de ce eşti aici?” are să mă întrebe. „Ce-ai căutat în palatul 
episcopal?” Aledis s-a uitat cu coada ochiului la noua ei tovarăşă; 
pornise iar, dreaptă, şi trăgea de catârcă, nedându-se la o parte ori de 
câte ori cineva i se punea în drum. Ce se petrecuse, oare, între Mar şi 
Joan? Călugărul părea să i se supună negreşit. Cum putea un 
dominican să încuviinţeze ca o femeie să-l pună să doarmă alături de 
o catârcă? Au traversat piaţa Blat. Recunoscuse că-l cunoştea pe 
Arnau, dar nu dăduse în vileag că-l văzuse în temniţă, iar el o rugase 
să se apropie de el. „Şi Francesca? Oare ce trebuie să le spun despre 
ea? Că-i mama mea? Nu. Joan o cunoaşte şi ştie că n-o cheamă 
Francesca. Mama răposatului meu soţ. Dar ce-au să spună când au să 
vadă că o amestecă în judecata lui Arnau? Ar trebui să ştiu. Şi când au 
să afle că-i femeie uşoară? Cum să fie soacră-mea o târfă?” Mai bine 
să nu afle nimic, dar atunci, ce căutam eu în palatul episcopal? 


— Of! a răspuns Aledis la întrebarea pusă de Mar. Aduceam un 
răvaş de la meşterul tăbăcar, răposatul meu soţ. Cum ştiam că urma 


să trecem prin Barcelona... 

Eulălia şi Teresa au privit-o pieziş, mâncând necontenit. Ajunseseră 
la han şi îl convinseseră pe hangiu să mai pună o saltea din paie în 
odaia lor. Mar îi ceruse lui Joan să doarmă în staul, alături de catârcă, 
iar acesta se învoise. 

— Orice-aţi auzi, le poruncise Aledis fetelor, tăceţi mâlc. Incercaţi 
să nu răspundeţi la nicio întrebare şi, mai ales, nu ştim nicio 
Francesca. 

Toţi cinci s-a pus la masă. 

— Ei bine, frate, a vorbit Mar din nou, de ce a curmat inchizitorul 
vizitele la Arnau? 

Joan nu băgase nimic în gură. 

— Avusesem nevoie de parale ca să-l plătesc pe alguazil, a răspuns 
cu glas ostenit, şi, cum la banca lui Arnau n-aveau bani peşin, am dat 
poruncă să se vândă ceva comandite. Eimeric a crezut că voiam să 
golesc cuferele lui Arnau şi că Inchiziția... 

Chiar atunci au intrat în han seniorul de Bellera şi Genis Puig. 
Feţele li s-au făcut tot un zâmbet când le-au desluşit pe cele două 
fete. 

— Joan, a zis Aledis, nobilii aceia le-au supărat ieri pe fetele mele şi 
cred că gândurile lor... l-ai putea face să nu ne mai supere? 

Joan s-a întors la cei doi bărbaţi care, în picioare, se amuzau 
privindu-le pe Teresa şi pe Eulălia, amintindu-şi de seara dinainte. 

Dar zâmbetele li s-au şters de pe obraji când au recunoscut sutana 
neagră a lui Joan. Călugărul şi-a pus ochii pe ei, iar cavalerii s-au 
aşezat în tăcere la masă, cu ochii în blidele pe care tocmai li le 
adusese hangiul. 

— Pentru ce-au să-l judece pe Arnau? a întrebat Aledis când Joan s- 
a întors la ele. 


Sahat a privit nava din Marsilia, care făcea ultimele pregătiri 
înainte de a ridica ancora: era o galeră solidă cu un singur catarg, o 
cârmă la pupa, alte două laterale, o sută douăzeci de vâslaşi la bord şi 
o capacitate de aproape trei sute de butoaie. 

— E iute şi foarte sigură, l-a lămurit Filippo; s-a întâlnit de câteva 
ori cu piraţii şi de tot atâtea ori a izbutit să scape. Peste trei sau patru 
zile va fi la Marsilia. Sahat a încuviinţat. De acolo nu-ți va fi greu să 
găseşti o navă de cabotaj cu care să ajungi la Barcelona. 

Filippo se ţinea cu o mână de braţul lui Sahat şi îi arăta nava cu 
bastonul. Slujbaşi, neguţători şi cărăuşi îl salutau cu respect, trecând 
pe lângă el; apoi îl salutau şi pe Sahat, arapul de care se sprijinea 
neguţătorul. 

— Vremea-i bună, a adăugat Filippo, împungând cerul cu bastonul; 
n-o să ai necazuri. 


Pilotul galerei s-a apropiat de bordaj şi i-a făcut lui Filippo un semn. 
Sahat a simţit că bătrânul îl strângea de braţ. 

— Cred că n-am să te mai văd, a spus bătrânul. Sahat şi-a întors 
obrazul către el, dar Filippo l-a strâns şi mai tare. Sunt bătrân, Sahat. 

S-au îmbrăţişat. 

— Ai grijă de negoţurile mele, i-a zis Sahat, desprinzându-se de el. 

— Fireşte, şi când n-am să mai pot, a adăugat cu glas tremurat, au 
s-o facă fiii mei. Atunci, oriunde te-ai afla, va trebui să-i ajuţi şi tu pe 
ei. 

— Aşa am să fac, a făgăduit Sahat la rândul lui. 

Filippo l-a tras la piept, l-a sărutat pe buze în faţa mulţimii care 
aştepta plecarea navei, băgând de seamă şi la ultimul pasager; un 
murmur s-a ridicat în faţa dovezii de iubire dată de Filippo Tescio. 

— Du-te! i-a poruncit bătrânul. 

Sahat le-a poruncit celor doi robi care îi cărau bagajele să-l urmeze 
şi a urcat la bord. Când a ajuns pe coverta galerei, Filippo nu se mai 
zărea. 

Marea era calmă. Vântul nu adia, iar galera înainta în ritmul celor o 
sută douăzeci de vâslaşi. 

„Eu n-am avut destul curaj, spunea Jucef în misivă, după ce îi 
istorisise toate cele petrecute după furtul ostiei, ca să fug din cartierul 
evreiesc şi să fiu alături de tata în ultimele lui clipe. Sper să mă 
înţeleagă oriunde ar fi acum.” 

La prova galerei, Sahat a ridicat ochii în zare. „Tu şi ai tăi sunteţi 
deja foarte curajoşi, trăind într-o cetate de creştini”, şi-a spus în sinea 
lui. Citise şi răscitise răvaşul: 


Raquel nu voia să fugă, dar am convins-o. 
Sahat a trecut peste restul scrisorii şi a ajuns la sfârşit: 


leri Inchiziția l-a ridicat pe Arnau şi azi am izbutit să aflu printr-un evreu 
că este în palatul episcopal, că însăşi soţia lui, Elionor, l-a pârât că era 
prieten cu evreii şi că Inchiziția are nevoie de doi martori ca să fie 
îndreptăţită să-i dea crezare. Elionor a cerut să fie chemaţi în faţa Sfântului 
Oficiu câţiva preoţi de la biserica Sfânta Maria a Mării, despre care presupune 
că au auzit nişte vorbe dintre cei doi soţi; se pare că spusele lui Arnau ar 
putea fi luate drept hulă şi că ele susţin destul de bine pâra lui Elionor. 


Necazul, urma Jucef, era destul de încâlcit. Pe de-o parte, Arnau 
era foarte avut şi de agoniseala lui întreba Inchiziția, pe de alta, se 
afla în mâinile unui bărbat ca Nicolau Eimeric. Sahat şi-a adus aminte 
de inchizitorul trufaş care îşi preluase funcţia cu şase ani înainte de 
plecarea lui din principat şi pe care avusese prilejul să-l vadă la 
liturghia unde fusese silit să-l însoţească pe Arnau. 


De când te-ai dus, Eimeric e tot mai puternic şi nu se mai teme deloc să-l 
înfrunte făţiş chiar pe suveran. De câţiva ani, regele nu-i mai plăteşte rente 
papei şi de aceea Urban al IV-lea i-a oferit Sardinia ca feudă seniorului de 
Arborea, căpetenia zaverei pornite contra catalanilor. După lungul război 
împotriva Castiliei, nobilii corsicani se răzvrătesc iar. De toate astea a profitat 
Eimeric, care atârnă direct de Papă, şi l-a înfruntat pe rege nemaistând la 
gânduri. Pe de o parte, susţine că Inchiziția trebuie să-şi lărgească toate 
competențele asupra evreilor şi celorlalte rituri necreştine. Dumnezeu să ne 
apere de aşa ceva! Ca proprietar al tuturor cartierelor evreieşti din Catalonia, 
regele e necondiţionat împotriva tuturor acestor fapte. Cu toate acestea, 
Eimeric stăruieşte neostoit pe lângă Papă, care nu-i prea dispus să apere 
foloasele monarhului nostru. 

Dar, pe lângă că vrea să intervină în cartierele evreieşti împotriva 
foloaselor regelui, Eimeric a îndrăznit să ia drept eretice tratatele teologului 
catalan Ramon Llull. De peste jumătate de veac, biserica din Catalonia 
respectă doctrinele lui Llull, iar regele a pus la treabă notarii şi filosofii, ca să- 
| apere, căci totul e luat drept o ofensă adusă chiar de inchizitor. 

Aşa stând faptele, sunt convins că Eimeric va încerca să facă din 
judecarea lui Arnau, baron catalan şi Consul al Mării, o nouă înfruntare cu 
regele, ca să-şi întărească şi mai abitir postura, şi să aducă Inchiziției o mare 
avere. Am înţeles că Eimeric i-a scris deja papei Urban că va opri partea 
regelui din avutul lui Arnau, în locul rentelor cu care îi e dator regele Pedro; 
astfel, inchizitorul se răzbună pe rege printr-un nobil catalan şi-şi întăreşte 
locul în faţa papei. 

Cred, pe de altă parte, că starea lui Arnau e destul de şubredă, de nu 
chiar deznădăjduită; tata s-a stins, iar noi, dat fiind că a fost învinovăţit că-i 
prieten cu evreii şi spre propriul bine, nu trebuie să vădim cât îl preţuim. Nu 
te mai are decât pe tine. 


Aşa încheia Jucef: „Nu te mai are decât pe tine”. Sahat a pus 
misiva la loc, în sipeţelul unde le păstra pe cele ce şi le scria de cinci 
ani de zile cu Hasdai. „Nu te mai are decât pe tine”. Ţinând sipeţelul 
în mână, a scrutat iar zarea, stând în picioare la provă. „Trageţi la 
vâsle, marsiliezi, nu mă mai are decât pe mine.” 


Teresa şi Eulălia s-au retras la un semn al lui Aledis. 

Joan plecase şi el; Mar nici nu-i răspunsese când îşi luase rămas- 
bun. 

— De ce te porţi aşa cu el? întrebase Aledis când rămăseseră 
singure la catul de jos al hanului. Nu se auzea decât trosnetul 
tăciunilor. Mar a amuţit. La urma urmelor, e fratele lui... 

— Monahul ăsta nu merită nimic mai bun. 

Mar n-a ridicat privirea cu care pironea tăblia mesei, încercând să 
rupă o aşchie desprinsă. „E nurlie”, a gândit Aledis. Părul, strălucitor şi 
ondulat, îi cădea pe umeri, şi avea trăsături bine desenate: buze 


frumos arcuite, pomeţi ridicaţi, bărbie marcată, nas drept. Aledis s-a 
mirat când i-a desluşit dinţii albi şi perfecţi, iar pe drumul dintre palat 
şi han n-a putut să nu-i observe trupul drept şi bine făcut. Totuşi, avea 
mâini de femeie care muncise pe ogoare: aspre şi cu bătături. 

Mar a lăsat aşchia, îndreptându-şi atenţia spre Aledis, care i-a 
înfruntat ochii în tăcere. 

— E o poveste lungă, i-a dezvăluit. 

— Dacă vrei, eu am vreme, a zis Aledis. 

Mar a răspuns strâmbându-se şi a lăsat clipele să treacă. De ce nu? 
De ani de zile nu mai sporovăise cu o femeie; de ani de zile trăia 
închisă în sine, îndeletnicindu-se doar cu truda pe nişte ogoare 
nenorocite, încercând să le lămurească spicelor şi soarelui nefericirea 
ei, şi cerându-le îndurare. De ce nu? Părea o femeie cumsecade. 

— Părinţii mei au răposat când cu ciuma cea mare, când eram doar 
o copiliţă... 

Nu s-a zgârcit la amănunte. Aledis s-a cutremurat când Mar i-a 
vorbit de iubirea care o încercase pe pajiştea castelului Montbui. „Te 
înţeleg, a fost gata să-i spună; şi eu...” Arnau, Arnau, Arnau; din 
fiecare cinci vorbe, una era Arnau. Aledis şi-a amintit cum briza mării 
îi mângâia trupul tânăr, trădându-i curăţia, înflăcărându-i dorul. Mar i- 
a istorisit cum fusese răpită şi măritată; dezvăluirea a făcut-o să 
izbucnească în lacrimi. 

— Mulţumesc, i-a grăit Mar când a putut vorbi. 

Aledis a luat-o de mână. 

— Ai copii? a întrebat-o când şi-a revenit. 

— Am avut unul. Aledis a strâns-o de mână. S-a stins acum patru 
ani când abia se născuse, în molima de ciumă care a secerat şi copiii. 
Tatăl lui n-a ajuns să-l cunoască; nici măcar n-a ştiut că eram grea. Și- 
a pierdut viaţa la Catalayud, apărând un rege care, în loc să stea în 
fruntea oştilor lui, pleca pe mare de la Valencia la Rosellón, ca să-şi 
scape familia de noul val de ciumă. 

Mar şi-a însoţit vorbele de un surâs dispreţuitor. 

— Şi ce au toate astea cu Joan? a iscodit-o Aledis. 

— El ştia că eu îl iubeam pe Arnau, că şi Arnau mă iubea. 

Aledis a lovit în masă când a isprăvit de ascultat istoria. Noaptea 
lunecase peste ele şi izbitura a răsunat în tot hanul. 

— Ai de gând să-l pârăşti? ? 

— Arnau l-a ocrotit mereu pe călugăr. li e frate şi-l iubeşte. Aledis şi 
i-a amintit pe cei doi puşti care moțăiau la catul de jos al casei lui Pere 
şi Mariona: Arnau căra pietre, Joan învăţa. N-aş vrea să-i fac rău lui 
Arnau, iar acum, acum nu-l pot vedea, nici măcar nu ştie că-s aici, că 
încă îl mai iubesc. O să-l judece. Poate că au să-l osândească la... 

Pe Mar au podidit-o iar lacrimile. 


— Să nu crezi că vreau să încalc legământul săvârşit faţă de tine, 
dar trebuie să-i vorbesc, i-a dat pe faţă la sfârşit, când îşi luau rămas- 
bun. Francesca a încercat să-i vadă chipul în negură. Ai încredere în 
mine, a adăugat Aledis. 


Arnau se ridicase chiar când Aledis reintrase în temniţă, dar n-o 
strigase. S-a mărginit să privească din beznă cum şopocăiau cele 
două femei. Unde era Joan? De două zile nu venise să-l vadă şi avea 
atâtea întrebări să-i pună. Voia să ştie cine era bătrâna. Ce căuta 
acolo? De ce îi spusese alguazilul că îi era mamă? Cum mergea 
judecata? Şi negoţul lui? Şi Mar? Ce era cu Mar? După ce se văzuse 
ultima oară cu Joan, alguazilul îl tratase iar cu nepăsare; mâncarea 
era iar doar un codru de pâine şi apă stătută, iar găleata se făcuse 
nevăzută. 

Arnau a zărit-o pe femeia care-şi lua rămas-bun de la bătrână. Cu 
spatele sprijinit de perete, a dat să se lase în jos, dar ea se îndrepta 
spre el. 

In beznă, a desluşit că se apropia şi s-a îndreptat. Femeia a adăstat 
la câţiva paşi de el, departe de razele rare şi lingave ale soarelui care 
lumina temniţa. 

Arnau şi-a mijit pleoape, încercând s-o vadă mai limpede. 

— Ţi-au curmat vizitele, a auzit că-i spunea femeia. 

— Cine eşti? a întrebat. Şi cum de-ai aflat? 

— N-avem vreme, Arn... Arnau. 

II chemase Arnau! Dacă vine alguazilul... 

— Cine eşti? 

De ce să nu-i spună? De ce să nu-l îmbrăţişeze şi să nu-l aline? N-ar 
îndura. Spusele Francescăi i-au răsunat în urechi. Aledis s-a întors 
către ea şi l-a privit iar pe Arnau. Briza, marea, plaja, tinereţea, 
drumul lung la Figueras. 

— Cine eşti? a auzit din nou. 

— Ce însemnătate are? Vreau doar să-ţi spun că Mar e la Barcelona 
şi te aşteaptă. Te iubeşte. Incă te mai iubeşte. 

Aledis a văzut că Arnau se sprijinea de perete. A stat câteva clipe. 
Zgomote pe coridor. Alguazilul îi dăduse doar câteva clipe. Alte 
zgomote. Cheia în broască. Arnau a auzit-o şi el, s-a întors spre uşă. 

— Vrei să-i duc vreun mesaj? 

Uşa s-a deschis şi văpaia faclei a luminat-o pe Aledis. 

— Spune-i că şi eu... 

Alguazilul a intrat în temniţă. 

— ... O iubesc. Deşi nu pot... 

Aledis s-a răsucit şi a pornit spre uşă. 

— Ce vorbeai cu zaraful? a întrebat-o alguazilul obez, închizând 
uşa. 


— M-a strigat când să ies. 

— Nu-i îngăduit să se stea de vorbă cu el. 

— Nu ştiam. Nici nu ştiam că el e zaraful. Nu i-am răspuns. Nici 
măcar nu m-am apropiat. 

— Inchizitorul a oprit vizitele. 

Aledis a scos punga şi a sunat din monede. 

— Dar nu poftesc să te mai văd pe-aici, a poruncit alguazilul, luând 
paralele; încă o dată, şi nu mai ieşi din beciurile noastre. 

Între timp, Arnau tot încerca în tenebre să adâncească vorbele 
femeii: „Te iubeşte. Incă te mai iubeşte.” Totuşi, amintirea lui Mar era 
tulburată de licărul trecător al faclelor peste ochii căprui. Cunoştea 
ochii aceia. Unde îi mai văzuse oare? 


Îi făgăduise să-i ducă mesajul. 

— Nu-ţi face griji, stăruise. Arnau are să afle că eşti aici şi că-l 
aştepţi. 

— Mai spune-i şi că-l iubesc, strigase Mar, când Aledis mergea deja 
pe uliţa Llana. 

Din uşa hanului, Mar o văzuse pe văduvă întorcând capul la ea, 
zâmbindu-i. Când n-o mai zărise pe Aledis, Mar plecase din han. Se 
gândise la asta tot drumul de la Mataró; se gândise şi când n-o 
lăsaseră să-l vadă pe Arnau; se gândise chiar în noaptea aceea. Din 
piaţa Llana a făcut câţiva paşi pe uliţa Bòria, a trecut prin faţa Capelei 
d'en Marcus, a cotit la dreapta. S-a oprit în capătul uliţei Montcada şi 
câteva clipe a privit palatele nobile care o flancau. 

— Doamnă! a strigat Pere, bătrânul slujitor al lui Elionor, făcându-i 
loc să intre prin uşa uriaşă a palatului lui Arnau. Ce bucurie să vă văd 
din nou! Ce mult e de când... Pere a tăcut şi a poftit-o tulburat să intre 
într-un patio pietruit de la intrare. Ce vă aduce aici? 

— Am venit s-o văd pe doña Elionor. 

Pere a încuviinţat şi s-a făcut nevăzut. 

Mar s-a lăsat furată de amintiri. Totul era neschimbat; acel patio, 
răcoros şi curat, dalele şlefuite, care străluceau; grajdurile, în faţă, iar 
la dreapta scara impresionantă care ducea la apartamentele nobile, 
pe care tocmai urcase Pere. 

S-a întors mâhnit. 

— Stăpâna nu pofteşte să vă primească. 

Mar a ridicat privirile la catul nobil. O umbră dispăru îndărătul unei 
ferestre. Când mai trăise asemenea clipe? Când? A privit iar 
ferestrele. 

— Cândva, a şoptit ferestrelor, în faţa lui Pere, care nu cuteza s-o 
mângâie pentru ocară, am trăit aceeaşi scenă. Arnau a învins, Elionor! 
Îţi atrag luarea-aminte: şi-a încasat întreaga datorie. 


Capitolul 53 

Armele şi harnaşamentele oştenilor care-l însoțeau s-au auzit pe 
coridoarele nesfârşit de lungi şi înalte ale palatului episcopal. Suita 
înainta marţial; ofiţerul deschidea drumul, doi soldaţi mergeau înainte 
şi alţi doi în urma lui. Ajungând la capătul scării ce urca din temniţă, 
Arnau a stat în loc, încercând să se deprindă cu lumina care inunda 
palatul; o lovitură zdravănă în spate l-a silit să intre în cadenţa 
oştenilor. 

A trecut prin faţa unor monahi, preoţi şi aprozi, lipiţi de perete ca 
să-i îngăduie să treacă. Nimeni nu voise să-i răspundă. Alguazilul 
intrase în celulă şi îi scosese lanţurile. „Unde mă duci?” Un dominican 
îmbrăcat în negru îşi făcuse cruce când îl văzuse trecând, altul 
ridicase un crucifix. Soldaţii înaintau nepăsători, dându-i la o parte pe 
oameni prin simpla lor apariţie. De zile în şir nu mai avea veşti nici de 
la Joan, nici de la femeia cu ochi căprui; unde mai văzuse ochii aceia? 
o întrebase pe bătrână, dar nu-i dăduse nici un răspuns. „Cine era 
femeia?” strigase la ea de patru ori. Unele dintre umbrele înlănţuite 
de pereţi bombăniseră, altele rămăseseră nepăsătoare, aidoma 
bătrânei care nici măcar nu se clintise; şi totuşi, când alguazilul îl 
scosese în ghionturi din temniţă, i se păruse că baba s-a întors 
neliniştită. 

Arnau a căzut în genunchi, după ce s-a izbit de unul dintre soldaţii 
care veneau în urma lui. S-au oprit în faţa unei uşi impunătoare din 
lemn, cu două canaturi. Soldatul l-a împins până l-a făcut să dea 
înapoi. Ofiţerul a bătut în uşă, a deschis-o, iar suita a intrat într-o sală 
imensă, cu tapiserii splendide pe pereţi. Soldaţii l-au dus pe Arnau în 
mijlocul încăperii, apoi s-au pus de strajă lângă uşă. 

Din spatele unei mese mari din lemn, minunat sculptată, îl priveau 
şapte bărbaţi. Nicolau Eimeric, inchizitorul general, şi Berenguer 
d'Erill, episcopul Barcelonei, stăteau în mijloc, purtând veşminte alese 
brodate cu fir de aur. Arnau îi cunoştea pe amândoi. La stânga 
inchizitorului, notarul Sfântului Oficiu; Arnau îl întâlnise cândva, dar nu 
avea nicio legătură cu el. La stânga notarului şi la dreapta episcopului, 
stăteau de fiecare parte doi dominicani necunoscuţi, care întregeau 
tribunalul. 

Arnau le-a înfruntat privirile în tăcere, până ce unul dintre călugări 
s-a strâmbat dispreţuitor. Şi-a dus o mână la faţă, pipăindu-şi barba 
unsuroasă ce-i crescuse în celulă; straiele lui nu mai aveau nici urmă 
din culorile originale şi erau zdrenţuite; avea picioarele desculţe, 
negre, şi unghii lungi la mâini, la fel de negre. Duhnea şi i se făcu silă 
de el însuşi. 

Eimeric a zâmbit în faţa strâmbăturii de scârbă a lui Arnau. 


— Mai întâi, îl vor pune să jure pe cele patru evanghelii, le-a 


dumirit Joan pe Mar şi pe Aledis, stând toţi trei în jurul mesei din han. 
Judecata poate să dureze zile şi chiar luni în şir, le-a mai recunoscut 
când ele îl îndemnaseră să meargă la porţile palatului episcopal; mai 
bine aşteptăm la han. 

— Are să-l apere cineva? a întrebat Mar. 

Joan a făcut ostenit semn cu capul că nu. 

— Au să-i numească un avocat, care n-are voie să-l apere. 

— Cum adică?! au exclamat amândouă femeile într-un glas. 

— Le interzicem avocaţilor şi notarilor, a lămurit Joan, să dea ajutor 
ereticilor, să le dea sfaturi ori sprijin, să-i creadă ori să-i apere. Mar şi 
Aledis l-au întrebat pe Joan din priviri. Aşa sună o bulă a papei 
Inocenţiu al III-lea. 

— Şi atunci? a întrebat Mar. 

— Avocatul trebuie să obţină mărturisirea de bunăvoie a ereticului; 
dacă l-ar apăra pe eretic, ar apăra chiar erezia. 


— N-am nimic de mărturisit, i-a răspuns Arnau preotului tânăr care 
îi fusese numit avocat. 

— E priceput în drept civil şi canonic, a subliniat Nicolau Eimeric, şi 
iubitor înflăcărat al credinţei, a adăugat, cu un zâmbet. 

Preotul a deschis braţele a neputinţă, cum făcuse mai înainte şi în 
faţa alguazilului din temniţă, când îl îndemnase pe Arnau să-şi 
mărturisească erezia. „Trebuie s-o faci, s-a mărginit să-i dea povaţă; 
trebuie să te încrezi în bunăvoința tribunalului.” A repetat precis 
mişcarea - de câte ori o făcuse, oare, ca avocat al ereticilor? - şi, la un 
semn al lui Eimeric, a ieşit din sală. 


— Apoi, a urmat Joan, la îndemnul lui Aledis, au să-i ceară numele 
vrăjmaşilor lui. 

— La ce bun? 

— Dacă ar numi pe unul dintre martorii care l-au pârât, tribunalul 
ar putea considera că pâra e viciată de vrajbă. 

— Dar Arnau nu ştie cine l-a pârât, s-a băgat Mar în vorbă. g 

— Nu. Acum, nu. Dar ar putea să afle, dacă Eimeric îi dă dreptul. În 
realitate, ar trebui să ştie, a adăugat în faţa privirii femeilor, fiindcă 
aşa a poruncit Bonifaciu al VIII-lea, dar papa e hăt-departe şi până la 
urmă fiece inchizitor îşi conduce judecata cum îi vine mai bine. 


— Cred că soţia mă urăşte, a răspuns Arnau la întrebarea lui 
Eimeric. 

— Din ce pricină te-ar urî doña Elionor? a întrebat inchizitorul. 

— N-avem coborâtori. 

— Ai încercat? Te-ai împreunat cu ea? 

Jurase pe cele patru evanghelii. 


— Te-ai împreunat cu ea? a repetat Eimeric. 

— Nu. 

Notarul şi-a ridicat pana de pe înscrisurile din faţa lui. Nicolau 
Eimeric s-a întors către episcop. 

— Şi alt vrăjmaş? a întrebat de astă dată Berenguer d'Erill. 

— Nobilii din baronia mea, cu precădere seniorul de Montbui. 
Notarul a înscris înainte. Am hotărât în multe de judecăţi pe când 
eram Consul al Mării, dar cred că m-am purtat cu dreptate. 

— Ai vreun vrăjmaş printre membrii clerului? 

La ce venea, oare, întrebarea? Mereu se avusese bine cu Biserica. 

— Doar dacă vreunul dintre cei de faţă... 

— Membrii tribunalului sunt nepărtinitori, l-a repezit Eimeric. 

— Am încredere în acest fapt. 

Arnau a înfruntat privirea inchizitorului. 

— Altcineva? 

— Cum prea bine ştiţi, sunt zaraf de sumedenie de vreme; poate 
că... 

— Nu trebuie, i-a curmat iar vorba Eimeric, să faci gândire despre 
cine ţi-ar putea fi vrăjmaş şi din ce pricină. Dacă ai vrăjmaşi, trebuie 
să ne spui numele lor; altfel, să n-o faci. Ai sau nu? a tunat Eimeric. 

— Nu cred că am. 


— Şi apoi? a întrebat Aledis. 

— Apoi o să înceapă adevărata judecată a Inchiziției. 

Joan s-a dus cu gândul în pieţele din cătune, la casele căpeteniilor, 
la nopţile de veghe, dar o lovitură dată cu putere în masă l-a readus la 
realitate. 

— Ce-i asta, fra Joan? a strigat Mar. 

Joan a oftat şi a privit-o drept în ochi. 

— Inchiziţie înseamnă căutare. Inchizitorul trebuie să caute erezia, 
păcatul. Chiar când sunt pâre, judecata nu se sprijină pe ele, nici nu 
se agaţă de ele. Dacă judecatul nu mărturiseşte, trebuie căutat 
adevărul ascuns. 

— In ce fel? l-a iscodit Mar. 

Joan a închis ochii înainte de a răspunde. 

— Dacă vorbeşti despre schingiuiri, da, ele sunt una dintre căi. 

— Ce-o să-i facă? 

— S-ar putea nici să nu ajungă să-l pună la cazne. 

— Ce-o să-i facă? a stăruit Mar. 

— De ce vrei să afli? a întrebat-o Aledis, luând-o de mână. N-o să-ţi 
ajute decât să te chinuieşti şi mai mult. 

— Legea opreşte ca tortura să ducă la moarte ori la tăierea vreunui 
mădular, le-a dumirit Joan, şi un om nu poate fi schingiuit decât o 
dată. 


A văzut cum, cu lacrimi în ochi, cele două femei se mângâiau una 
pe alta. Dar Eimeric ştia să calce prevederile legii. Won ad modum 
iterationis sed continuationis, obişnuia să spună cu un licăr în ochi; nu 
repetare, ci continuare, le traducea novicilor care nu stăpâneau încă 
latina. 

— Şi ce se întâmplă dacă îl schingiuiesc, dar tot nu mărturiseşte? |- 
a întrebat Mar după ce a tras aer în piept. 

— Vor ţine seama de purtarea lui când vor de sentinţa, a răspuns 
scurt Joan. 

— lar sentinţa o va da Eimeric? l-a iscodit Aledis. 

— Da, în afară de cazul în care e osândit la închisoare pe viaţă ori 
la ardere pe rug; atunci e nevoie şi de încuviințarea episcopului. Cu 
toate acestea, i-a dat înainte călugărul, prevăzând următoarea 
întrebare a femeilor, dacă tribunalul crede că e ceva încâlcit, se 
consultă uneori cu treizeci până la optzeci de bărbaţi, boni viri laici şi 
mireni, cerându-le părerea despre învinuirea adusă acuzatului, şi 
pedeapsa ce i se cuvine. Atunci judecata durează luni în şir... 

— ... în care Arnau va rămâne la popreală, a arătat Aledis. 

Joan a încuviinţat, dând din cap, şi toţi trei au amuţit; femeile 
încercau să memoreze ce auziseră, iar Joan îşi amintea alte maxime 
ale lui Eimeric: „Temniţa trebuie să fie întunecoasă, o subterană unde 
să nu poată pătrunde nicio lumină, cu precădere a soarelui şi lunii; 
trebuie să fie anevoioasă şi aspră, astfel încât să scurteze cât mai 
mult cu putinţă viaţa osânditului, până să-l facă să piară.” 


Cu Arnau în mijlocul sălii, în picioare, soios şi zdrenţăros, 
inchizitorul şi episcopul şi-au apropiat capetele şi au început să 
şopocăiască. Notarul a profitat ca să-şi rânduiască înscrisurile, iar cei 
patru dominicani l-au pironit cu privirile pe Arnau. 

— Cum ai să-l interoghezi? l-a întrebat Berenguer d'Erill. 

— O să începem ca întotdeauna şi, pe măsură ce întrebările vor da 
roade, o să-i facem cunoscute osândele. 

— Ai să i le spui? 

— Da. Cred că pentru acest bărbat presiunea dialectică va da mai 
multe roade decât cea fizică, deşi, dacă nu-i altă cale... 

Arnau a încercat să înfrunte privirile călugărilor negri. Unu, doi, 
trei, patru... Şi-a mutat greutatea de pe un picior pe altul şi s-a uitat 
iar la inchizitor şi la episcop. Tot mai şopocăiau. Dominicanii nu-şi 
luaseră privirea de la el. In sală domnea o tăcere deplină, numai mai- 
marii şuşoteau, neînţeleşi. 

— Incepe să se irite, a observat episcopul, ridicând ochii la Arnau şi 
s-a pus iar la vorbă cu inchizitorul. 

— E deprins să dea porunci şi să i se dea ascultare, i-a răspuns 
Eimeric. Trebuie să-şi înţeleagă adevărata stare, să ia de bun 


tribunalul şi drepturile acestuia. Doar atunci va fi bun de întrebat. 
Umilirea e primul pas. 

Episcopul şi inchizitorul s-au sfătuit îndelung, iar în răstimp 
dominicanii l-au privit necontenit pe Arnau. El a încercat să-şi îndrepte 
gândurile spre Mar şi Joan, dar ori de câte ori cugeta la unul dintre ei, 
privirea unui călugăr negru îl zgândărea de parcă ştia că gândea. Şi-a 
schimbat poziţia de nenumărate ori; şi-a dus mâna la barbă şi păr, şi-a 
amintit că era murdar. Berenguer d'Erill şi Nicolau Eimeric, în straie 
care aruncau sclipiri de aur, comod aşezaţi, oblăduiţi de masa de 
judecată, îl priveau din când în când cu coada ochiului şi iar se 
sfătuiau. 

In cele din urmă, Nicolau Eimeric i-a vorbit cu glas tunător: 

— Arnau Estanyol, ştiu că ai păcătuit. 

incepuse judecata. Arnau a tras aer în piept. 

— Nu ştiu despre ce vorbeşti Domnia Ta. Cred că am fost 
întotdeauna bun creştin. Am încercat... 

— Tu însuţi ai recunoscut în faţa tribunalului că nu te-ai culcat cu 
nevasta. Este aceasta, oare, purtarea unui bun creştin? 

— Nu pot s-o fac. Nu ştiu dacă aveţi cunoştinţă că am mai fost 
căsătorit, şi nici atunci n-am putut avea urmaşi. 

— Vrei să zici că trupul tău are lipsuri? s-a băgat în vorbă 
episcopul. 

— Da. 

Eimeric s-a uitat la Arnau câteva clipe; şi-a sprijinit coatele pe 
masă şi, încrucişându-şi mâinile, le-a dus la gură. Apoi s-a întors la 
notar şi i-a dat pe şoptite o poruncă. 

— Spusele lui Juli Andreu, preot la biserica Sfânta Maria a Mării, a 
citit notarul, cufundându-se într-un înscris. „Eu, Juli Andreu, preot la 
Sfânta Maria a Mării, chemat de inchizitorul general al Cataloniei, 
declar că prin luna martie din anul 1364 de la naşterea Domnului 
nostru Isus Hristos, am stat de vorbă cu Arnau Estanyol, baron de 
Catalonia, la rugămintea soţiei sale, doña Elionor, baroneasă, pupila 
regelui Pedro, care îmi mărturisise îngrijorarea în legătură cu felul 
cum îşi lăsa uitării Arnau îndatoririle de soţ. Declar că Arnau Estanyol 
mi-a mărturisit că nu-l atrăgea soaţa, că trupul lui nu se învoia să se 
împreuneze cu doña Elionor; că era în bună stare trupească şi că nu 
putea să-şi silească trupul să poftească femeia pe care n-o dorea; că 
el ştia că trăia în păcat - Nicolau Eimeric a mijit ochii, privindu-l pe 
Arnau - şi că din acea pricină se ruga atât de mult în biserica Sfânta 
Maria, şi făcea danii mari pentru durarea bisericii.” 

Tăcerea s-a reînstăpânit în sală. Nicolau a rămas cu ochii pe 
deţinut. 

— Tot mai susţii că ai o lipsă trupească? a întrebat în cele din urmă 
inchizitorul. 


Arnau îşi amintea de acele vorbe, dar nu-şi aducea aminte ce... 

— Nu-mi mai aduc aminte ce-am rostit. 

— Recunoşti, deci, că ai stat de vorbă cu părintele Juli Andreu? 

— Da. 

Arnau a auzit cum pana notarului scrijelea pergamentul. 

— Cu toate acestea, pui la îndoială spusele slujitorului lui 
Dumnezeu. Ce folos ar avea prelatul să mintă împotriva ta? 

— Ar putea greşi. Ar putea să nu-şi aducă bine aminte ce am rostit. 

— Vrei să zici că un preot care s-ar îndoi de ce i-ai spus ar declara 
ca părintele Juli Andreu? 

— Nu spun decât că s-ar putea înşela. 

— Părintele Juli Andreu nu ţi-e vrăjmaş, nu-i aşa? a sărit cu gura 
episcopul. 

— Nu credeam aşa ceva. 

Nicolau s-a adresat iar notarului: 

— Declaraţia lui Pere Salvete, canonicul bisericii Sfânta Maria a 
Mării. „Eu, Pere Salvete, canonic al bisericii Sfânta Maria a Mării, citat 
de inchizitorul general al Cataloniei, declar că de Paştele anului 1367 
de la naşterea Domnului nostru Isus Hristos, pe când oficiam Sfânta 
Liturghie, au pătruns în biserică oameni care ne-au prevenit că ereticii 
furaseră o ostie. Liturghia s-a isprăvit, iar enoriaşii au plecat cu toţii 
din biserică, doar Arnau Estanyol, consulul Mării, şi soţia lui, doña 
Elionor nu.” „Du-te la ţiitoarea ta jidoavcă!” Vocea lui Elionor i-a 
răsunat în urechi. Pe Arnau l-au trecut iar fiorii din ziua aceea. A 
ridicat privirile. Nicolau îl urmărea atent şi zâmbea. Observase? 
Notarul îşi urma citania: „... lar consulul i-a răspuns că Dumnezeu nu-l 
putea sili să se culce cu ea...” 

Nicolau i-a tăiat vorba notarului şi n-a mai zâmbit. 

— Şi canonicul minte? 

„Du-te la ţiitoarea ta jidoavcă!” De ce nu-l lăsase să citească tot? 
Ce voia Nicolau? Ţiitoarea ta jidoavcă, ţiitoarea ta jidoavcă... flăcările 
care luminau trupul lui Hasdai, tăcerea, norodul care cerea într-o 
tăcere înflăcărată să se facă dreptate, strigând vorbe ce nu-i puteau 
ieşi din gură, Elionor care îl împungea cu degetul, Nicolau şi episcopul 
care se uitau la el, şi Raquel, care se ţinea de el. 

— Şi canonicul minte? a repetat Nicolau. 

— Eu n-am învinovăţit pe nimeni de minciună, s-a apărat Arnau. 

Avea nevoie să gândească. 

— Negi preceptele Domnului? Refuzi, oare, îndatoririle ce-ţi revin 
ca oricărui creştin? 

— Nu, nu, a şovăit Arnau. 

— Atunci? 

— Atunci, ce? 

— Refuzi preceptele Domnului? a repetat Nicolau, ridicând glasul. 


Vorbele şi-au găsit ecou pe zidurile din piatră ai sălii uriaşe. Îşi 
simţea picioarele amorţite, stătuse atâtea zile în temniţă. 

— Tribunalul îţi poate lua tăcerea drept mărturisire, a zis episcopul. 

— Nu. Nu le refuz. Incepeau să-l doară picioarele. Sunt atât de 
însemnate pentru Sfântul Oficiu împreunările mele cu doña Elionor? 
Este, oare, un păcat...? 

— Nu greşi, Arnau, l-a atenţionat inchizitorul, întrebările le pune 
tribunalul. 

— Puneţi-le, atunci. 

Nicolau a văzut că Arnau se mişca neliniştit şi-şi schimba iar locul. 

— Începe să simtă durerea, a şoptit la urechea lui Berenguer d'Erill. 

— Să-l lăsăm să se gândească la durere. 

Au început iar să şuşotească şi Arnau s-a simţit iar pironit de 
privirile celor patru perechi de ochi ai dominicanilor. Il dureau 
picioarele, dar trebuia să se ţină tare. Nu se putea pleca în faţa lui 
Nicolau Eimeric. Ce-ar fi fost dacă ar fi căzut? Avea nevoie de o piatră, 
o piatră pe umeri, şi de un drum lung pe care să ducă în spate o piatră 
pentru Fecioara lui. „Unde eşti acum? Unde-s trimişii tăi?” Era doar un 
copil, şi totuşi... De ce să nu îndure acum? Traversase întreaga 
Barcelonă ducând în cârcă o piatră mai grea ca el, asudând, 
sângerând, auzind strigătele încurajatoare ale mulţimii. Nu-i mai 
rămânea nimic din toată acea putere? Avea să-l biruie un călugăr 
fanatic? Pe el? Pe copilul bastaix admirat de toţi băieţii din cetate? Pas 
cu pas, dându-se de ceasul morţii pe drumul spre biserica Sfânta 
Maria, ca să vină apoi acasă, şi să se odihnească pentru ziua ce urma. 
Acasă la el, ochii căprui, ochii mari şi căprui. In clipa aceea, 
cutremurându-se, a recunoscut-o pe Aledis în vizitatoarea din temniţa 
întunecoasă şi aproape s-a prăbuşit pe podea. 

Nicolau Eimeric şi Berenguer d'Erill au schimbat între ei o privire, 
văzând cum îşi îndrepta Arnau trupul. Pentru prima oară, unul dintre 
dominicani şi-a luat privirea de pe el, îndreptând-o spre masa 
judecătorilor. 

— Nu cade, a şopocăit scos din fire episcopul. 

— Unde-ţi saturi pornirile? a întrebat Nicolau, ridicând glasul. 

De aceea se numea Arnau. Vocea lui. Da. Aia era vocea pe care o 
auzise de atâtea ori la poalele muntelui Montjuic. 

— Arnau Estanyol! strigătul inchizitorului i-a întors mintea la 
judecată. Am întrebat unde-ţi saturi pornirile. 

— Nu înţeleg întrebarea. 

— Eşti bărbat. Nu te-ai culcat cu nevasta ani la rând. E foarte 
simplu: unde-ţi saturi nevoile de bărbat? 

— Chiar în anii despre care vorbeşte Domnia Ta n-am cunoscut 
nicio femeie. 

— Minţi! Arnau a tresărit. Chiar tribunalul te-a zărit îmbrăţişând o 


eretică. Nu asta se numeşte împreunare? 

— Nu cea despre care vorbeşte Domnia Ta. 

— Ce-i poate face pe un bărbat şi pe o femeie să se îmbrăţişeze de 
faţă cu lumea dacă nu - Nicolau a dat din mâini - desfrânarea? 

— Durerea. 

— Ce durere? a sărit cu gura episcopul. 

— Ce durere? a stăruit Nicolau în faţa tăcerii lui. Arnau a amuţit. 
Flăcările rugului au luminat încăperea. La execuţia unui eretic care a 
profanat sfânta ostie? a întrebat iar inchizitorul, împungându-l cu 
degetul împodobit cu inel. Asta-i durerea pe care o simţi ca bun 
creştin? Durerea greutăţii cu care îl apasă justiţia pe un bărbat fără 
suflet, profanator, nelegiuit, fur? 

— El n-a fost aşa! a strigat Arnau. 

Toţi membrii tribunalului, chiar şi notarul, s-au răsucit în jilţuri. 

— Cei trei şi-au mărturisit greşeala. De ce-i aperi pe eretici? 
Jidovii... 

— Jidovii! Jidovii! s-a răstit. Ce-are lumea cu evreii? 

— Poate că nu ştii? a întrebat inchizitorul, ridicând glasul. L-au 
răstignit pe Hristos! 

— Şi n-au plătit cu destule vieţi? 

Arnau s-a trezit că tot tribunalul se uita la el. 

— Pledezi pentru iertare? a întrebat Berenguer d'Erill. 

— Nu aşa ne învaţă Domnul? 

— Singura cale e convertirea! Cine nu se căieşte de păcate nu 
poate fi iertat, a strigat Nicolau. 

— Domniile Voastre vorbiţi despre fapte din urmă cu mai bine deo 
mie trei sute de ani. De ce trebuie să se căiască un evreu născut în 
vremea noastră? El n-are nicio vină de tot ce s-a putut petrece atunci. 

— Oricine îmbrăţişează credinţa jidovilor ia asupra lui vinovăția 
pentru ceea ce-au făcut înaintaşii lui; îşi asumă vinovăția lor. 

— Imbrăţişează numai idei, credinţe ca şi... Nicolau şi Berenguer 
au tresărit; de ce nu, oare nu era drept, oare n-o merita bărbatul 
disprețuit, care-şi jertfise viaţa pentru comunitatea lui? Ca şi noi, a 
afirmat Arnau, neînduplecat. 

— Pui faţă în faţă legea creştină cu erezia? a sărit în sus episcopul. 

— Eu n-am dreptul să pun nimic alături; asemenea lucrare v-o las 
Domniilor Voastre, slujitorii Domnului. Am zis doar că... 

— Ştim prea bine ce-ai zis! i-a curmat vorba Nicolau Eimeric, 
ridicând glasul. Ai pus într-un taler dreapta credinţă creştină, singura, 
cea de netăgăduit, iar în celălalt doctrinele eretice ale jidovilor. 

Arnau a înfruntat tribunalul. Notarul tot scrijelea pergamentul. 
Chiar şi soldaţii din spatele lui, solemni lângă uşi, păreau să asculte 
scârţâitul penei pe înscrisuri. Nicolau a zâmbit şi scârţâitul notarului l- 
a trecut pe Arnau ca un fior pe şira spinării. Tot trupul i s-a 


cutremurat. Inchizitorul a simţit şi a zâmbit făţiş. Da, i-a adeverit din 
priviri, tu ai spus-o. 

— Ei sunt la fel ca noi, a repetat Arnau. 

Făcând un semn cu mâna, Nicolau i-a poruncit să tacă. 

Notarul a mai înscris câteva clipe. Acolo-s vorbele tale, i-a grăit din 
nou privirea inchizitorului. Când notarul a ridicat pana, Nicolau a 
zâmbit iar. 

— Întrunirea se suspendă până mâine, a rostit, ridicându-se din jilţ. 


Mar ostenise să-l tot asculte pe Joan. 

— Unde te duci? a iscodit-o Aledis. Mar s-a mărginit să se uite la 
ea. Din nou? Te-ai dus zi de zi şi n-ai putut... 

— Ba am izbutit ca ea să afle că-s aici şi că n-am să uit ce mi-a 
făcut. Joan şi-a ascuns privirile. Am izbutit s-o văd pe fereastră, s-o fac 
să ştie că Arnau e al meu; i-am citit asta în priviri şi am de gând să i-o 
amintesc cât va trăi. Sunt gata s-o fac să ştie în fiece clipă din viaţa ei 
că eu am biruit. 

Aledis a privit-o cum ieşea din han. Mar a urmat drumul pe care îl 
făcea de când sosise la Barcelona şi s-a aşezat în faţa porţilor de la 
palatul din uliţa Montcada. A bătut în ele din răsputeri. Elionor nu va 
voi s-o primească, dar trebuia să ştie că ea era acolo, jos. 

In ziua următoare, slujitorul cel bătrân a deschis ferestruica. 

— Doamnă, i-a zis prin ea, ştiţi doar că doña Elionor... 

— Deschide poarta. Nu vreau decât s-o văd, chiar şi prin fereastra 
în spatele căreia se ascunde. 

— Dar ea nu vrea, doamnă. 

— Ştie cine sunt? 

Mar a desluşit cum Pere se întorcea spre ferestrele palatului. 

— Da. 

Mar a bătut iar cu putere, folosindu-se de belciugul din fier. 

— Nu mai urmaţi, doamnă, ori doña Elionor va chema soldaţii, i-a 
dat povaţă bătrânul. 

— Deschide, Pere. 

— Nu vrea să vă vadă, doamnă. 

Mar a simţit că mâna lui i se punea pe umăr şi o împingea cu sila 
din poartă. 

— Poate că vrea să mă vadă pe mine, a auzit, înainte de a vedea 
că un bărbat se apropia de ferestruică. 

— Guillem! a strigat Mar, avântându-se spre el. 

— iți aduci aminte de mine, Pere? a întrebat arapul, cu Mar încă 
atârnată de gâtul lui. 

— Cum să nu-mi aduc aminte? 

— Atunci spune-i stăpânei tale că vreau s-o văd. 

Când bătrânul a închis ferestruica, Guillem a luat-o pe Mar de 


cingătoare şi a săltat-o în aer. Râzând, Mar s-a lăsat învârtită. A lăsat- 
o jos, s-a dat un pas înapoi, a luat-o de mâini şi i le-a depărtat de trup, 
ca s-o vadă mai bine. 

— Fetiţa mea, a rostit cu glas întretăiat, nici nu ştii de câte ori am 
visat să te mai fac să zbori! Dar acum eşti mult mai grea. Eşti o 
adevărată... 

Mar s-a desprins şi i s-a aruncat la piept. 

— De ce m-ai părăsit? l-a întrebat, plângând. 

— Nu eram decât un rob, fetiţa mea. Ce putea face un simplu rob? 

— Dar mi-erai ca un tată. 

— Şi nu-ţi mai sunt? 

— Aşa ai să fii mereu. 

Mar l-a îmbrăţişat din răsputeri pe Guillem. „Aşa ai să fii mereu”, 
şi-a zis arapul. „Câtă vreme am irosit hăt-departe de aceste locuri?” S- 
a întors la ferestruică: 

— Doña Elionor nu pofteşte să te vadă nici pe Domnia Ta, s-a auzit 
dinăuntru. 

— Spune-i că o să aibă veşti de la mine. 


Soldaţii l-au însoţit când s-a întors în temniţă. Pe când alguazilul îi 
punea lanţurile la loc, Arnau nu şi-a luat ochii de pe umbra ghemuită 
în faţa lui, în celălalt capăt al temniţei mizere. A rămas în picioare 
chiar şi când alguazilul a ieşit. 

— Ce ai tu de-a face cu Aledis? i-a strigat bătrânei când nu se mai 
auzeau paşi pe coridor. 

S-a părut că umbra tresărea, dar după o clipă înlemnise la loc. 

— Ce ai tu de-a face cu Aledis? a repetat. Ce căuta aici? De ce vine 
să te vadă? 

Tăcerea obţinută drept răspuns i-a adus în minte licărul ochilor 
mari, căprui. 

— Ce legătură au Aledis şi Mar între ele? a implorat umbra. 

A încercat barem să audă suflarea bătrânei, dar o sumedenie de 
gâfâieli şi horcăieli s-au împletit cu tăcerea de răspuns a Francescăi. 
Arnau şi-a plimbat privirile pe pereţii temniţei; nimeni nu-i dădea nici 
cea mai mică atenţie. 


De cum a zărit-o pe Mar însoţită de un arap cu veşminte fastuoase, 
hangiul n-a mai amestecat în oala mare de pe vatră. Şi-a ieşit şi mai 
mult din fire după ce în urma lor au intrat cei doi robi care cărau 
bagajele lui Guillem. „De ce nu s-a dus în piaţa de grâne, ca toţi 
neguţătorii?” s-a întrebat în sinea lui, ieşindu-le în întâmpinare. 

— E o onoare pentru casa mea, i-a cuvântat, ploconindu-se peste 
poate. 

Guillem a adăstat până ce hangiul şi-a dovedit linguşirile. 


— Ne poţi da găzduire? 

— Da. Robii se pot odihni în... 

— Găzduire pentru toţi trei, i-a tăiat vorba Guillem. Două odăi; una 
pentru mine; cealaltă pentru ei. 

Hangiul s-a uitat la cei doi flăcăi cu ochi mari, negri, şi păr inelat, 
care aşteptau tăcuţi în spatele stăpânului. 

— Da, a răspuns, dacă asta doreşti. Domnia Ta vino cu mine. 

— Ei se vor ocupa de toate. Adu-ne puţină apă. 

Guillem a însoţit-o pe Mar până la una dintre mese. Erau singuri în 
toată încăperea. 

— Spui că azi a început judecata? 

— Da, dar nu te pot încredința. Adevărul e că nu ştiu nimic. Nici 
măcar n-am putut să-l văd. 

Guillem a desluşit că Mar vorbea cu glas întretăiat. A întins mâna 
ca s-o mângâie, dar n-a atins-o. Nu mai era o fetiţă, iar el nu era, la 
urma urmelor, decât un rob arap. Nimănui nu trebuia să-i dea prin 
minte... Făcuse destul în faţa palatului lui Elionor. Mâna lui Mar a 
repetat gestul lăsat neterminat de Guillem. 

— Sunt aceeaşi. Pentru tine, mereu. 

Guillem a zâmbit. 

— Şi soţul tău? 

— S-a săvârşit din viaţă. 

Pe chipul lui Mar nu s-a citit sila. Guillem a schimbat vorba: 

— S-a făcut ceva pentru Arnau? 

Mar a mijit din pleoape şi a strâns din buze. 

— Ce vrei să zici? Nu putem să facem... 

— Şi Joan? Joan e inchizitor. Ştii ceva despre el? N-a pus o vorbă 
bună pentru Arnau? 

— Călugărul ăla? Mar a surâs în silă şi a tăcut; la ce să-i mai spună? 
Era de-ajuns ce pătimea Arnau, iar Guillem venise pentru el. Nu. N-a 
făcut nimic. Mai mult, inchizitorul general îi e vrăjmaş. E aici, cu noi. 

— Cu noi? 

— Da. Am cunoscut o văduvă, pe care o cheamă Aledis; ea şi fetele 
ei locuiesc laolaltă cu noi. E prietenă cu Arnau din copilărie. Din 
întâmplare, trecea prin Barcelona chiar când l-au închis. Doarme cu 
ele. E femeie bună. Ai să-i vezi pe toţi la masă. 

Guillem i-a strâns mâna. 

— Şi tu ce-ai mai făcut? l-a întrebat tânăra. 


Mar şi Guillem şi-au povestit tot ce făcuseră în cei cinci ani de 
despărţire, până ce soarele a suit sus, deasupra Barcelonei; ea s-a 
ferit să-i spună ceva despre Joan. Primele s-au înfăţişat Teresa şi 
Eulălia. Erau încălzite, dar zâmbitoare, deşi surâsul s-a şters de 
chipurile lor nurlii de cum au zărit-o pe Mar şi şi-au amintit că 


Francesca era întemniţată. 

Se plimbaseră prin jumătate din cetate, bucurându-se de noul cin 
oferit de straiele de fecioare orfane. Nu se mai bucuraseră nicicând 
până acum de atâta slobozie, căci legea le silea să poarte mătăsuri în 
culori, ca să le recunoască oricine. „Intrăm?” a întrebat Teresa, făcând 
pe ascuns semn către uşile bisericii San Jaume. A întrebat în şoaptă, 
de parcă i-ar fi fost teamă că numai gândul ar fi putut trezi ura întregii 
Barcelone. Dar n-a fost nimic. In biserică, enoriaşii nu le-au dat nicio 
atenţie, ca şi preotul, la trecerea căruia fetele au lăsat ochii în jos, 
strângându-se una într-alta. 

Pe uliţa Boqueria au coborât sporovăind şi hlizindu-se, spre mare; 
de-ar fi urcat pe uliţa Bisbe, până în piaţa Nova, ar fi dat de Aledis în 
faţa palatului episcopal, ţintuind cu privirea ferestrele mari, încercând 
să-i recunoască pe Arnau ori pe Francesca în fiece siluetă din spatele 
vitraliilor. Nici măcar nu ştia în spatele căror geamuri îl judecau pe 
Arnau. Dăduse mărturie Francesca? Joan nu ştia nimic despre ea. 
Aledis îşi plimba privirile de la un vitraliu la altul. Sigur că da, totuşi la 
ce să-i mai spună dacă nu putea să facă nimic, neştiind. Arnau era 
puternic, iar Francesca... n-o cunoşteau pe Francesca. 

— Ce stai aici, femeie? Aledis a dat nas în nas cu unul dintre 
soldaţii Inchiziției. Nu-l văzuse venind. La ce te uiţi aşa? 

S-a ghemuit, apoi a luat-o la fugă, nerăspunzând. „N-o ştiţi pe 
Francesca, şi-a zis fugind. Toate schingiuirile voastre n-ar putea-o face 
să mărturisească taina pe care a ţinut-o ascunsă întreaga viaţă.” 

Joan a ajuns la han înaintea lui Aledis, cu sutana curată primită la 
mănăstirea Sant Pere de les Puelles. Când l-a zărit pe Guillem lângă 
Mar şi pe cele două fiice ale lui Aledis, a încremenit în mijlocul sălii. 

Guillem s-a uitat la el. Zâmbise ori se strâmbase de silă? 

Nici Joan n-ar fi putut spune. Mar i-o fi povestit, oare, despre 
răpire? 

Dintr-un foc, Guillem şi-a amintit cum se purtase monahul cu el pe 
vremea când era cu Arnau, dar nu era vremea pentru ranchiună, şi s-a 
ridicat. Spre binele lui Arnau, trebuiau să fie uniţi. 

— Ce mai faci, Joan? l-a întrebat, luându-l pe după umeri. Ce ai pe 
faţă? a adăugat, zărindu-i vânătăile. 

Joan s-a uitat la Mar, dar i-a desluşit doar faţa dură şi lipsită de 
expresie pe care i-o arăta de când se dusese după ea. Dar nu, Guillem 
nu putea fi atât de cinic încât să-l întrebe... 

— M-a lovit cineva, a răspuns. Ni se întâmplă şi nouă, monahilor. 

— Presupun că l-ai şi afurisit, a zâmbit Guillem, însoţindu-l la masă. 
Nu aşa se zice în Constituţiile de Pace şi Armistiţiu? Joan şi Mar se 
uitau unul la altul. Nu-i aşa? Va fi afurisit cel care va rupe pacea cu 
prelaţii neînarmaţi. Nu erai înarmat, Joan? 

Guillem n-a simţit încordarea dintre Mar şi călugăr, deoarece chiar 


atunci a sosit Aledis. S-au cunoscut la iuţeală, fiindcă Guillem voia să 
stea de vorbă cu Joan. 

— Tu, ca inchizitor, l-a iscodit, ce crezi despre starea lui Arnau? 

— Cred că Nicolau vrea să-l osândească, dar nu poate avea mai 
nimic contra lui. Presupun că va scăpa cu un sambenito şi o amendă 
însemnată, că doar asta pofteşte Eimeric. Îl ştiu eu pe Arnau; n-a făcut 
nicicând rău nimănui. Oricât de urât l-ar fi pârât Elionor, n-au să poată 
găsi... 

— Şi dacă pâra lui Elionor a fost urmată de alta, a unor preoţi? 

— Ce vrei să zici? 

— N-are nicio însemnătate, a zis Guillem, amintindu-şi răvaşul 
trimis de Jucef. Răspunde-mi! Ce s-ar întâmpla dacă ar fi şi pâra unor 
preoţi? 

Aledis n-a mai ascultat vorbele lui Joan. Trebuia, oare, să le spună 
tot ce ştia? Putea, oare, arapul să aranjeze ceva? Era avut şi părea... 
Teresa şi Eulălia s-au uitat la ea. Tăcuseră după cum le poruncise, dar 
acum păreau dornice s-o audă. N-a fost nevoie să le întrebe, 
amândouă s-au învoit. Asta însemna... dar ce mai conta! Cineva 
trebuia să aranjeze ceva, iar arapul... 

— Mai sunt şi altele, a trântit-o, punând capăt presupunerilor pe 
care încă le mai avea Joan în vedere. 

Cei doi bărbaţi şi Mar şi-au îndreptat atenţia spre ea. 

— N-am de gând să vă spun cum am aflat şi nici nu mai vreau să 
vorbesc despre asta odată ce vă voi fi istorisit totul. Vă învoiţi? 

— Ce vrei să spui? a întrebat Joan. 

— E destul de limpede, frate, a intervenit Mar. 

Guillem s-a uitat uluit la Mar; de ce se purta, oare, aşa? S-a întors 
la Joan, dar el lăsase ochii în pământ. 

— Dă-i înainte, Aledis. Ne învoim, a zis Guillem. 

— Vi-i amintiţi pe cei doi nobili care au mas aici la han? 

Când a auzit numele lui Genís Puig, Guillem a oprit-o pe Aledis. 

— Are o soră pe care o cheamă Margarida, i-a zis Aledis. 

Guillem şi-a acoperit obrazul cu mâinile. 

— Mai sunt aici? a iscodit-o. 

Aledis a povestit şi ce aflaseră fetele ei; înţelegerea Eulăliei cu 
Genis Puig nu fusese zadarnică. După ce-şi revărsase asupra ei 
pasiunea trezită de beţie, cavalerul îi vorbise pe larg despre învinuirile 
pe care inchizitorul i le aducea lui Arnau. 

— Se zice că Arnau a ars leşul tătâne-său, a povestit Aledis; eu nu 
pot să cred... 

Joan şi-a înghiţit un val de greață. Toţi s-au întors la el. Cu mâna la 
gură, monahul se îmbujorase tot. Întunericul, trupul lui Bernat care 
atârna în ştreang, vâlvătăile... 

— Ce mai ai de zis acum, Joan? l-a auzit întrebând pe Guillem. 


— O să-l execute, a izbutit să zică, înainte de a fugi din han cât îl 
ţineau picioarele, astupându-şi gura cu mâna. 

Cuvintele lui Joan mai pluteau încă printre ei. Toţi şi-au plecat 
privirile. 

— Ce se petrece între tine şi Joan? a întrebat-o în şoaptă Guillem 
pe Mar, după o vreme, văzând că monahul nu mai apărea. 

Era doar un rob. Ce putea face un simplu rob? Vorbele lui Guillem 
sunau în mintea lui Mar. Dacă i-ar fi mărturisit... Trebuiau să fie uniţi! 
Arnau avea nevoie să lupte toţi pentru el, chiar şi Joan. 

Mar a ocolit privirea lui Guillem. 

— Ai să-mi istoriseşti într-o zi? 

Mar a lăsat şi mai mult ochii în pământ. 


Capitolul 54 

Tribunalul se întrunise: cei patru dominicani şi notarul, aşezaţi la 
masă, soldaţii care stăteau de strajă lângă uşă, şi Arnau, la fel de 
murdar ca în ziua dinainte, în picioare, în mijlocul încăperii, urmărit de 
ei toţi. 

La scurt timp au intrat Nicolau Eimeric şi Berenguer d'Erill, trufaşi 
şi înveşmântaţi cu pompă. Soldaţii i-au salutat, ceilalţi membri ai 
tribunalului s-au ridicat, aşteptându-i să ia loc. 

— Incepe judecata, a anunţat Nicolau; îţi amintesc, a adăugat, 
adresându-i-se lui Arnau, că te afli tot sub legământ. 

„Bărbatul, îi spusese episcopului în drum spre sală, va vorbi mai 
mult din pricină că a jurat, decât fiindcă se teme de tortură.” 

— Citeşte ultimele spuse ale vinovatului, a poruncit Nicolau 
notarului. 

„Imbrăţişează numai idei, credinţe, ca şi noi.” Propriile spuse l-au 
lovit în moalele capului. Avându-le neîntrerupt în minte pe Mar şi pe 
Aledis, se gândise toată noapte la tot ce vorbise. Nicolau nu-i 
îngăduise să-i lămurească, dar pe de altă parte cum ar fi putut-o face, 
ce să le fi lămurit acelor vânători de eretici despre prietenia cu Raquel 
şi familia ei? Notarul tot mai citea. Nu putea îndrepta cercetările spre 
Raquel; suferiseră destul din pricina morţii lui Hasdai, ca să le mai 
trimită şi Inchiziția pe cap. 

— Crezi că legea creştină se mărgineşte la gânduri ori credinţe pe 
care oamenii le pot îmbrăţişa? a întrebat Berenguer d'Erill. Oare poate 
un simplu muritor să pună în discuţie poruncile divine? 

„De ce nu?” Arnau l-a privit drept în faţă pe Nicolau. „Oare nu 
sunteţi şi voi simpli muritori?” Aveau să-l ardă pe rug. Ca pe Hasdai şi 
mulţi alţii. Un fior l-a străbătut prin tot trupul. 

— Am vorbit greşit, a răspuns în cele din urmă. 

— Atunci, cum ai zice? s-a repezit Nicolau. 

— Nu ştiu. N-am ştiinţa Domniilor Voastre. Nu pot zice decât că eu 
cred în Dumnezeu, sunt un bun creştin şi m-am purtat întotdeauna 
după poruncile Lui. 

— Crezi că atunci când ai ars leşul tatălui tău ai respectat poruncile 
Domnului? a strigat inchizitorul, ridicându-se în picioare şi bătând în 
masă cu amândouă mâinile. 


Ascunzându-se în beznă, Raquel s-a dus la casa fratelui său, aşa 
cum se înţeleseseră. 

— Sahat, a grăit în loc de orice alt salut, oprindu-se în uşa casei. 

Guillem s-a ridicat de la masa unde stătea laolaltă cu Jucef. 

— Imi pare rău, Raquel! 

Femeia a răspuns cu o strâmbătură. Guillem era la câţiva paşi de 
ea, dar o mişcare uşoară pe care a făcut-o cu braţele a fost de ajuns 


ca el să se apropie s-o îmbrăţişeze. Guillem a strâns-o la piept, a 
încercat s-o mângâie, dar glasul nu-l ajuta. „Lasă-ţi lacrimile să curgă, 
Raquel, a rugat-o în sinea lui, lasă să se stingă focul pe care încă îl 
mai ai în ochi.” 

După câteva clipe, Raquel s-a depărtat de Guillem, ştergându-şi 
lacrimile. 

— Ai venit pentru Arnau, e drept? l-a întrebat vocea care îşi 
revenise. Trebuie să-l ajuţi, a adăugat când Guillem s-a învoit; ajutorul 
nostru ar încurca şi mai mult lucrurile. 

— li spuneam fratelui tău că am nevoie de o scrisoare cu care să 
mă înfăţişez la curte. 

Raquel şi-a întrebat fratele din priviri. 

— O s-o obţinem, a spus el. Infantele don Juan şi curtea lui, curtenii 
şi căpeteniile regatului s-au adunat la Barcelona, ca să vorbească 
despre necazul cu Sardinia. Momentul e cum nu se poate mai bun. 

— Ce-ai de gând să faci, Sahat? a întrebat Raquel. 

— Incă nu ştiu. Mi-ai scris, a adăugat, întorcându-se la Jucef, că 
regele l-a înfruntat pe inchizitor. Jucef a încuviinţat. Dar fiul lui? 

— Mai e ceva, a zis Jucef. Infantele e un mecena al artei şi culturii. 
Se dă în vânt după muzică şi poezie, obişnuieşte să adune scriitori şi 
filosofi la curtea lui din Gerona. Nici unul dintre ei nu se învoieşte cu 
atacurile lui Eimeric la adresa lui Ramon Llull. Inchiziția e prost văzută 
printre filosofii catalani; la începutul secolului, au fost socotite eretice 
paisprezece tratate ale medicului Arnau de Vilanova; Eimeric a 
declarat eretică şi opera lui Nicolâs de Calabria, iar acum e prigonit alt 
mare înţelept, Ramon Llull. E ca şi cum orice catalan ar fi suspect. 
Puţini mai îndrăznesc să scrie de teama interpretărilor pe care Eimeric 
le-ar putea la tratatelor lor; Nicolâs de Calabria a sfârşit pe rug. Pe de 
altă parte, tocmai pe infante l-ar putea afecta planurile inchizitorului 
de a-şi extinde jurisdicţia asupra fiecărui cartier evreiesc din 
Catalonia. Ţine seama că infantele trăieşte din dările plătite de noi. 
Are să te asculte cu atenţie, a făgăduit Jucef, dar nu-ţi face visuri; nu-i 
lesne să se înfrunte direct cu Inchiziția. 

Guillem a încuviinţat în sinea lui. 


Să dea foc leşului? 

Nicolau Eimeric a rămas în picioare, sprijinindu-se cu mâinile pe 
masă şi privindu-l pe Arnau; chipul i se înroşise de tot. 

— Tatăl tău, a bolborosit, a fost un diavol care a aţâţat norodul. De 
aceea l-au executat şi de aceea i-ai pus tu foc, ca să moară cum a 
murit. 

In încheiere, Nicolau l-a împuns cu degetul pe Arnau. 

Cum de aflase? Doar un singur om ştia... Notarul scrijelea 
pergamentul cu pana. Nu putea fi. Joan nu... Arnau a simţit că-l lăsau 


picioarele. 

— Negi că ai ars leşul tatălui tău? a întrebat Berenguer d'Erill. 

Nu era cu putinţă ca Joan să-l fi pârât! 

— Negi? a repetat Nicolau, ridicând glasul. 

Chipurile celor din tribunal s-au descompus, iar Arnau s-a ţinut să 
nu vomite. 

— Ne era foame! a strigat. V-a fost vreodată foame? Chipul 
învineţit al tatălui, cu limba scoasă, s-a amestecat cu ale celor ce-l 
priveau. Joan? De ce nu venise să-l vadă? Ne era foame! a urlat. Şi şi- 
a auzit tatăl spunând: „Eu în locul tău nu m-aş supune.” V-a fost, oare, 
foame vreodată? 

Arnau a dat să se năpustească asupra lui Nicolau, care îl tot 
întreba cu privirea, în picioare, trufaş, dar, înainte de a ajunge la el, 
soldaţii l-au prins şi l-au târât iar în mijlocul sălii. 

— Ţi-ai ars tatăl ca pe un demon? l-a întrebat iar Nicolau, de data 
asta urlând. 

— Tata nu era demon! a urlat şi Arnau, luptând cu ostaşii care îl 
ţineau strâns. 

— Dar i-ai ars leşul. 

„De ce, Joan? Eşti fratele meu, iar Bernat te-a iubit mereu ca pe 
propriul fiu.” A lăsat capul în podea, prins între soldaţi. De ce? 

— Aşa ţi-a poruncit mama ta? 

Arnau abia a izbutit să-şi înalțe capul. 

— Mama ta e o vrăjitoare care aduce răul Necuratului, a adăugat 
episcopul. 

„Ce spuneau?” 

— Tatăl tău a ucis un tânăr ca să te poată elibera pe tine. 
Mărturiseşti? a strigat Nicolau. 

— Ce? a încercat să întrebe Arnau. 

— Tu, şi Nicolau l-a împuns cu degetul, şi tu ai ucis un băiat creştin. 
Ce voiai să faci cu el? 

— Aşa ţi-au poruncit părinţii? a întrebat episcopul. 

— Voiai inima lui? a întrebat Nicolau. 

— Câţi băieţi ai mai ucis? 

— Ce legături ai cu ereticii? 

Inchizitorul şi episcopul l-au bombardat cu un şir de întrebări. Tatăl 
tău, mama ta, băieţi, asasinate, inimi, eretici, jidovi, Joan! Arnau şi-a 
lăsat din nou capul să-i cadă. Tremura. 

— Mărturiseşti? a isprăvit Nicolau. _ 

Arnau nu s-a clintit. Tribunalul a lăsat să curgă timpul. Intre timp, 
Arnau atârna tot de braţele soldaţilor. in cele din urmă, Nicolau le-a 
făcut semn să plece din sală. Arnau a simţit că-l târau. 

— Staţi! a poruncit inchizitorul, când dădeau să deschidă uşa. 
Soldaţii s-au întors la el. Arnau Estanyol! a strigat. Arnau Estanyol! a 


strigat iar. 

Arnau a înălţat capul domol şi s-a uitat la Nicolau. 

— Puteţi să-l duceţi, le-a poruncit inchizitorul soldaţilor, de cum a 
simţit privirea lui Arnau aţintită asupra lui. Scrie, notarule, l-a auzit 
Arnau spunând când ieşea pe uşă, vinovatul n-a tăgăduit nici una 
dintre învinuirile aduse de tribunal şi nu s-a învoit să mărturisească, 
simulând un leşin, prefăcătorie care s-a vădit când, după procesul 
Inchiziției şi înainte de a ieşi din sală, şi-a îndreptat iar atenţia asupra 
judecății. 

Scârţăitul penei l-a urmărit pe Arnau până în temniţă. 


Guillem le-a poruncit robilor să-i pregătească mutarea în piaţa de 
grâne, foarte aproape de hanul lui Estanyer, care a primit vestea cu 
neplăcere; o părăsea pe Mar, dar nu putea să rişte ca Genis Puig să-l 
recunoască. Cei doi robi au respins dând din cap toate încercările pe 
care le făcea hangiul pentru a-l împiedica pe acel neguţător avut să 
plece din casa lui. „La ce-mi trebuie nobili care nu plătesc?” a 
bombănit, numărând paralele date de robii lui Guillem. 

Din cartierul evreiesc, Guillem s-a dus drept la piaţa de grâne; nici 
unul dintre neguţătorii în drum prin cetate, care trăseseră acolo, nu 
ştia despre vechea-i prietenie cu Arnau. 

— Am deschis o prăvălie la Pisa, i-a răspuns unui neguţător sicilian 
care, îmbucând ceva la aceeaşi masă cu el, l-a întrebat cu ce se 
ocupa. 

— Ce te-a adus la Barcelona? l-a iscodit sicilianul. 

Un prieten are necazuri, a fost gata să-i zică. Sicilianul era scund, 
chel şi cu trăsături prea marcate; i-a spus că-l chema Jacopo Lercardo. 
Vorbise mult şi pe îndelete cu Jucef, dar nu strica să mai audă şi o altă 
părere. 

— Cu ani în urmă, am avut treburi în Catalonia şi am profitat să fac 
un voiaj la Valencia, ca să cercetez niţel piaţa. 

— Nu prea-s multe de aflat, i-a zis sicilianul între două linguri duse 
la gură. 

Guillem l-a aşteptat să urmeze, dar pe Jacopo nu-l interesa decât 
blidul cu carne. N-avea să stea de vorbă decât cu cineva care se 
pricepea la negoţ la fel de bine ca el. 

— Am aflat că treburile s-au schimbat mult de la ultimul meu voiaj 
acolo. Se simte lipsa ţăranilor în pieţe; tarabele lor sunt goale. Imi 
aduc aminte, în urmă cu ani, că acela care controla pieţele trebuia să 
facă rânduială printre neguţători şi ţărani. 

— Acum nici că mai e de trudit, a destăinuit sicilianul, zâmbind; 
ţăranii nu mai scot rod, aşa că nu mai vând în piaţă. Molimele au 
decimat norodul, ogoarele nu mai dau roade şi chiar seniorii le lasă 
uitării, înţelenite. Ţăranii se duc în ţinuturile de unde vii Domnia Ta: 


Valencia. 

— Mi-am vizitat niscai vechi cunoscuţi. Sicilianul l-a privit iar peste 
lingură. Nu-şi mai pun gologanii în joc prin felurite negoţuri; se 
mărginesc să cumpere părţi din datoria cetăţii. Au ajuns rentieri. După 
cum se vorbeşte, acum nouă ani datoria cetăţii era de o sută şaizeci şi 
nouă de mii de livre; azi să tot fie de două sute de mii de livre, şi tot 
creşte. Cetatea nu poate să se tot învoiască nici cu plata înțelegerilor, 
nici cu rentele viagere când gajul stabilit e datoria; va ajunge la sapă 
de lemn. 

Câteva clipe, Guillem şi-a amintit de veşnica dispută despre plata 
dobânzilor pentru parale, care era oprită printre creştini. Odată 
curmată neguţătoria şi cu ea comanditele din care se plăteau acei 
bani, ajunseseră să încalce iar opreliştea legiuită, prin plata 
înțelegerilor ori rentelor viagere, astfel încât bogătaşii dădeau parale 
grele cetăţii, iar ea se lega să plătească an de an o sumă de bani în 
care, fireşte, erau incluse şi dobânzile neîngăduite. În cazul rentelor 
viagere, dacă se dorea înapoierea capitalului împrumutat, trebuia 
plătită încă o treime din banii împrumutaţi. Totuşi, cumpărând datoria 
cetăţii, nu se punea totul la bătaie, ca în expedițiile neguţătoreşti, 
atâta vreme cât Barcelona putea plăti. 

— Dar, până nu se ajunge la sărăcie lucie, i-a zis sicilianul, 
aducându-l la realitate, starea e foarte favorabilă cumpărării de parale 
în principat... 

— ... Vânzării, l-a oprit Guillem. 

— Indeosebi. Guillem a observat că sicilianul era tot mai încrezător. 
Dar se poate şi cumpăra ori de câte ori se foloseşte moneda potrivită. 
Paritatea dintre florinul de aur şi croatul de argint e cu totul închipuită 
şi foarte departe de parităţile de pe pieţele străine. Din Catalonia 
pleacă foarte mult argint, iar regele se încăpăţânează să sprijine 
valoarea florinului său de aur în ciuda pieţei; ceea ce are să-l coste 
mult. 

— De ce-ţi închipui că-şi ţine poziţia? a întrebat, curios, Guillem. 
Regele Pedro s-a purtat mereu ca un bărbat cu minte. 

— Cu gândul la un câştig politic, a sărit Jacopo. Florinul e banul 
regal; baterea lui la monetăria din Montpellier depinde direct de rege. 
Din contră, croatul e bătut în cetăţi ca Barcelona şi Valencia, prin 
concesiune regală. Monarhul vrea să sprijine valoarea monedei lui, 
măcar că greşeşte; dar pentru noi e cea mai bună greşeală pe care o 
poate face. Regele a hotărât că pe alte pieţe aurul să coste de 
treisprezece ori mai mult decât costă în realitate argintul! 

— Şi vistieria regelui? 

Acolo bătea Guillem. 

— Socotită de treisprezece ori mai mare! a râs sicilianul. Regele îşi 
duce înainte războiul contra Castiliei, deşi se pare că acela e pe 


sfârşite. Pedro cel Crud are necazuri cu nobilii, care s-au dat de partea 
lui Trastâmara. Lui Pedro Ceremoniosul nu-i poartă credinţă decât 
cetăţile şi, după cât se pare, evreii. Războiul cu Castilia l-a ruinat pe 
rege. Acum patru ani, Cortesurile din Monzón i-au dat un împrumut de 
două sute şaptezeci de mii de livre pentru noi concesii făcute nobililor 
şi cetăților. Regele aruncă paralele pe războaie, dar pierde privilegii 
pentru viitor, iar acum, o nouă zaveră în Corsica... Dacă ai vreun ce 
folos de la Casa regală, las-o baltă. 

Guillem nu l-a mai ascultat pe sicilian, s-a mărginit să încuviinţeze 
dând din cap şi zâmbind de câte ori se cuvenea s-o facă. Regele era 
sărac lipit, iar Arnau unul dintre cei mai mari creditori ai lui. Când 
Guillem plecase din Barcelona, împrumuturile Casei regale erau de 
peste zece mii de livre; oare unde ajunseseră acum? Pesemne că 
regele nici măcar nu-şi plătise dobânzile împrumuturilor ieftine. „Au 
să-l execute.” Fraza lui Joan i-a revenit în minte. „Nicolau se va folosi 
de Arnau ca să-şi crească puterea, îl dumirise Jucef; regele nu-i 
plăteşte papei, iar Eimeric i-a făgăduit aceluia o parte din agoniseala 
lui Arnau.” Ar fi oare dispus regele Pedro să fie datornicul papei care 
tocmai stârnise zavera din Corsica, negându-i dreptul la Coroana 
Aragonului? Dar cum să-l faci pe rege să se ridice contra Inchiziției? 


— Sfatul Domniei Tale ne interesează. 

Vocea infantelui s-a pierdut în imensitatea salonului din Tinell. N- 
avea decât şaisprezece ani, dar tocmai prezidase, în numele tatălui 
său, întrunirea Parlamentului care trebuia să discute despre răzmeriţa 
sardă. Guillem l-a privit furişat pe moştenitor, care stătea pe tron, 
flancat de doi sfetnici de-ai săi, Juan Fernândez de Heredia şi Francesc 
de Perell6s, amândoi în picioare. Zice-se că era un om slab, dar numai 
cu doi ani în urmă trebuise să-l judece şi să-l execute pe tutorele lui 
de la naştere: Bernat de Cabrera. După ce poruncise ca acela să fie 
decapitat în piaţa din Zaragoza, infantele trebuise să trimită regelui 
Pedro, tatăl său, capul vicontelui. 

Chiar în acea după-amiază, Guillem a vorbit cu Francesc de 
Perell6s. Sfetnicul l-a ascultat atent; apoi i-a poruncit să aştepte 
îndărătul unei uşi. Când, după o lungă aşteptare, l-au lăsat să treacă, 
Guillem a intrat în cel mai impunător salon unde păşise vreodată: o 
încăpere străvezie, lată de peste treizeci de metri, cu şase arcuri lungi 
în diafragmă, care ajungeau aproape de podea, cu pereţii goi, 
luminată de făclii. Infantele şi sfetnicii îl aşteptau în capătul salonului 
Tinell. 

La câțiva paşi de tron, a pus un genunchi în pământ. 

— Dar, zicea infantele, amintiţi-vă că nu ne putem pune cu 
Inchiziția. 

Guillem a aşteptat până ce Francesc de Perellós i-a aruncat o 


privire complice, îmbiindu-l să glăsuiască. 

— Nu trebuie s-o faceţi, seniore. 

— Fie, a hotărât infantele, apoi s-a ridicat şi a ieşit din salon, însoţit 
de Juan Fernândez de Heredia. 

— Ridică-te, Domnia Ta, i-a cerut Francesc de Perell6s lui Guillem. 
Pe când? 

— Mâine, dacă pot. De nu, poimâine. 

— Am să-l anunţ pe veguer. 


Guillem a ieşit din marele palat la căderea serii. A privit cerul senin 
al Mediteranei şi a tras aer în piept. Avea multe de făcut. 

Chiar după-amiază, când încă nu sfârşise de vorbit cu sicilianul 
Jacopo, primise un mesaj de la Jucef: „Sfetnicul Francesc de Perell6s 
te va primi astă-seară în marele palat, de cum se va închide 
Parlamentul.” Ştia cum să aţâţe vrerea infantelui; nimic mai simplu: 
să şteargă împrumuturile însemnate oferite Coroanei, care figurau în 
catastifele lui Arnau, astfel încât să n-ajungă în mâinile papei. Dar 
cum să-l slobozească pe Arnau fără ca ducele de Gerona să înfrunte 
Inchiziția? 

Înainte de a merge la palat, Guillem făcuse o plimbare. Paşii îl 
purtaseră la banca lui Arnau. Era închisă; catastifele erau pesemne la 
Nicolau Eimeric, ca să se evite vânzări frauduloase, iar slujbaşii lui 
Arnau se topiseră. A privit la Sfânta Maria, înconjurată toată de 
schele. Cum era cu putinţă ca un bărbat care dăruise totul acestei 
biserici...? Şi-a urmat plimbarea până la consulatul Mării, apoi pe 
plajă. 

— Cum îi merge stăpânului tău? a auzit în spatele lui. 

Guillem s-a întors şi a zărit un bastaix care căra în spate un sac 
uriaş. În urmă cu ani, Arnau îi dăduse ceva parale, iar îi el înapoiase 
împrumutul ban cu ban. Guillem a dat din umeri, a încercat o 
strâmbătură. De îndată l-a înconjurat o ceată de bastaixos, care 
descărcau o navă şi veneau în urma primului. „Ce-i cu Arnau? a auzit. 
Cum îl pot învinovăţi că-i eretic?” Şi altuia îi dăduse cu împrumut ceva 
gologani. Pentru nunta unei fiice? Câţi dintre ei ceruseră sprijinul lui 
Arnau? „Dacă îl vezi, l-a rugat altul, zi-i că o lumânare arde la 
picioarele Sfintei Maria. Avem noi grijă să ardă fără preget.” Guillem a 
dat să le spună că nu ştia, dar nu l-au lăsat: toţi basta/xos şi-au dat 
drumul la gură, împotriva Inchiziției, după care şi-au văzut de drum. 

Simţindu-le înflăcărarea, Guillem s-a dus, hotărât, la marele palat. 

Biserica Sfânta Maria se profila în noapte şi arapul era iar în faţa 
băncii lui Arnau. Avea nevoie de ordinul de plată pe care, la vremea 
lui, îl semnase evreul Abraham Levi şi pe care chiar el îl ascunsese în 
dosul unei pietre din zid. Uşa era încuiată cu cheia, dar la catul de jos 
o fereastră nu se închisese nicicând prea bine. Guillem a scrutat 


bezna; părea să nu fie nici ţipenie pe-acolo. Arnau nu ştiuse nicicând 
de înscris. Guillem şi Hasdai hotărâseră să ţină ascunse câştigurile din 
vânzarea de robi într-o depunere făcută de un evreu în trecere prin 
Barcelona: Abraham Levi. Arnau n-ar fi primit gologanii. Fereastra a 
scârţâit, spărgând tăcerea nopţii, iar Guillem a înlemnit. Era doar un 
arap, un necredincios care intra la vreme de noapte în casa unui 
bărbat pe care Inchiziția îl băgase la zdup. De-l prindeau, botezul n- 
avea să-i fie de folos la nimic. Dar larma nopţii i-a vădit că universului 
nici că-i păsa de el: marea, trosnetul schelelor de la Sfânta Maria, 
copiii în lacrimi, bărbaţii care strigau la neveste... 

A deschis fereastra şi s-a strecurat înăuntru. Depozitul fictiv făcut 
de Abraham Levi îl ajutase pe Arnau să aibă câştiguri bune din 
negoţul cu acele parale, dar, ori de câte ori făcea vreo operaţiune, el 
trecea a patra parte în contul lui Abraham Levi, titularul depozitului. 
Guillem a îngăduit ochilor să i se deprindă cu bezna, aşteptând 
răsăritul lunii. Inainte ca Abraham Levi să fi plecat din Barcelona, 
Hasdai îl însoţise la un notar, ca să semneze ordinul de plată pentru 
banii depuşi; gologanii erau, deci, ai lui Arnau, dar în catastifele 
zarafului tot mai apărea numele evreului, iar banii sporiseră de la un 
an la altul. 

Guillem a îngenuncheat în faţa zidului. Era a doua piatră din colţ. A 
început să tragă de ea din răsputeri. Niciodată nu găsise clipa 
potrivită ca să-i vorbească lui Arnau despre primul negoţ pe care îl 
făcuse pe la spatele, dar în numele lui, iar depozitul lui Abraham Levi 
sporise neîncetat. Piatra se ţinea tare. „Nu-ţi face griji, îşi aducea 
aminte că-i lămurise Hasdai odată când, în faţa lui, Arnau vorbise 
despre evreu; mi-a spus să-i dau înainte. Nu-ţi face griji”, repetase. 
Când Arnau se întorsese cu spatele, Hasdai îl privise pe Guillem, dar el 
nu-i putuse răspunde decât dând din umeri şi oftând. Piatra se dădea 
învinsă. Nu. Arnau n-ar fi încuviinţat nicicând să lucreze cu gologani 
veniţi din vânzarea robilor. Piatra n-a mai ţinut şi Guillem a găsit sub 
ea înscrisul, învelit cu grijă într-o cârpă. Nu s-a îngrijit să-l citească; 
ştia ce spune. A acoperit iar borta cu piatra şi s-a dus la fereastră. N-a 
auzit nimic straniu, aşa că a plecat din bancă şi încuiat-o din nou. 


Capitolul 55 

Soldaţii Inchiziției au trebuit să-l scoată din celulă; doi dintre ei l-au 
luat de subsuori, dar, pe când îl târau, Arnau se tot împiedica şi 
cădea. Apoi s-a lăsat târât pe coridoarele palatului şi s-a tot izbit cu 
gleznele de treptele ce coborau la catul de jos. Nu închisese ochii. Nici 
măcar nu dăduse vreo atenţie călugărilor şi prelaţilor care priveau 
cum îl duceau la Nicolau. Cum de putuse Joan să-l pârască? 

După ce îl duseseră înapoi în celulă, Arnau plânsese, strigase şi se 
izbise de pereţi. De ce tocmai Joan? Şi, dacă Joan îl pârâse, ce 
legătură avea Aledis cu toate astea? Dar femeia încarcerată? Aledis 
chiar avea pricini să-l urască; o părăsise, o refuzase. Era, oare, de 
aceeaşi părere cu Joan? Se dusese cu adevărat s-o caute pe Mar? Dar, 
de era aşa, de ce nu venise Mar să-l vadă? Era atât de greu să 
cumperi un temnicer oarecare? 

Francesca l-a auzit suspinând şi oftând. Auzind strigătele fiului ei, 
trupul i s-a chircit şi mai şi. l-ar fi plăcut să-l vadă şi să-i răspundă, 
chiar şi să-l mintă şi aline. „N-ai să faci faţă”, îi atrăsese luarea-aminte 
Aledis. Oare şi ea? Ar putea să facă faţă multă vreme acelei stări? 
Arnau i-a dat înainte, văitându-se universului, iar Francesca s-a strâns 
lângă pietrele reci ale zidului. 

Uşile sălii s-au deschis şi l-au adus pe Arnau. Tribunalul era acolo. 
Soldaţii l-au târât în mijlocul sălii şi l-au lăsat; Arnau a căzut în 
genunchi, cu picioarele crăcănate şi capul plecat. L-a auzit pe Nicolau 
spărgând tăcerea, dar nu l-a priceput. Ce-i mai păsa de tot ce-i putea 
face călugărul când propriul frate îl osândise deja? Nu mai avea pe 
nimeni. Nu mai avea nimic. 

„Nu-ţi face visuri”, îi spusese alguazilul când încercase să-l 
cumpere, oferindu-i o mică avere, „nu mai ai parale”. Bani! Din pricina 
lor îl însurase regele cu Elionor; ei erau şi în spatele purtării de care 
dăduse dovadă soţia lui, care făcuse să fie poprit. Oare tot paralele 
să-l fi mânat şi pe Joan? 

— Aduceţi-o pe mamă! 

Simţurile lui Arnau n-au rămas nepăsătoare la auzul poruncii. 


Mar şi Aledis, cu Joan ceva mai departe de ele, stăteau în piaţa 
Nova, în faţa palatului episcopal. „Curtea infantelui don Juan îl va 
primi pe stăpânul meu mâine după-amiază”, se mărginise să le spună 
unul din robii lui Guillem înainte cu o zi. De cum se sculaseră găinile, 
acelaşi rob venise şi le lămurise că stăpânul lui voia ca ei să-l aştepte 
în piaţa Nova. 

Şi iată-i pe toţi trei acolo, încercând fără preget să afle din ce 
pricini le trimisese Guillem acea solie. 


Arnau a auzit cum se deschidea uşa sălii îndărătul lui, intrau 


soldaţii şi veneau la el. Apoi cum se puneau lângă uşă. 

A simţit-o acolo. l-a văzut picioarele desculţe, zbârcite, murdare, cu 
răni sângerânde. Nicolau şi episcopul au zâmbit, văzând că Arnau 
privea cu băgare de seamă picioarele mamei lui. A întors capul la ea. 
Măcar că el era în genunchi, bătrâna era mai înaltă ca Arnau doar cu o 
palmă; se chircise toată. Zilele de temniţă nu trecuseră zadarnic 
pentru Francesca: părul sur îi stătea vâlvoi; privea drept la tribunal, 
iar din profil se vedea cum îi curg pieile, fără nicio ţâră de carne. 
Arnau nu-i putea zări ochiul din orbita vânătă. 

— Francesca Esteve, a întrebat Nicolau, juri pe cele patru 
evanghelii? 

Bătrâna vorbea aspru, sus şi tare, uimindu-i pe toţi. 

— Jur pe toate patru, a răspuns, dar vă înşelaţi; numele meu nu-i 
Francesca Esteve. 

— Dar cum? a întrebat Nicolau. 

— Mă cheamă Francesca, dar nu Esteve, ci Ribes. Francesca Ribes, 
a adăugat, ridicând vocea. 

— Trebuie să-ţi aducem aminte de legământ? s-a răţoit episcopul. 

— Nu. Tocmai din pricina lui spun adevărul. Mă cheamă Francesca 
Ribes. 

— Nu eşti, oare, fiica lui Pere şi Francesca Esteve? a întrebat 
Nicolau. 

— Nu mi-am cunoscut nicicând părinţii. 

— Te-ai căsătorit cu Bernat Estanyol pe domeniile seniorului de 
Navarcles? 

Arnau s-a îndreptat. Bernat Estanyol? 

— Nu. N-am fost niciodată pe acele meleaguri şi nu m-am măritat 
cu nimeni. 

— N-ai avut, oare, un fiu pe numele lui Arnau Estanyol? 

— Nu. Nu cunosc nici un Arnau Estanyol. 

Arnau s-a întors la Francesca. 

Nicolau Eimeric şi Berenguer d'Erill au şoptit ceva între ei. Apoi 
inchizitorul i-a vorbit notarului. 

— Ascultă! i-a poruncit Francescăi. 

— Declaraţia lui Jaume de Bellera, senior de Navarcles, a început 
să citească notarul. 

Arnau şi-a mijit privirea, auzind numele lui Bellera. Tatăl său îi 
vorbise despre el. A ascultat curios presupusa poveste a vieţii lui, 
căreia tatăl îi pusese capăt odată cu moartea. Chemarea mamei lui la 
castel, să-l alăpteze pe nou-născutul lui Llorenç de Bellera. Vrăjitoare? 
A ascultat din gura notarului versiunea lui Jaume de Bellera despre 
fuga mamei lui când, abia născut, cavalerul avusese primele atacuri 
de epilepsie, boala dracului. 

— Apoi, i-a dat înainte notarul, Bernat, tatăl lui Arnau Estanyol, l-a 


furat într-o clipă de neatenţie a străjii, după ce ucisese un flăcău 
neprihănit, şi şi-a luat tălpăşiţa împreună cu el la Barcelona, lăsându- 
şi baltă ogoarele. Ajunşi aici, i-a primit familia neguţătorului Grau 
Puig. Autorul pârei ştie că vrăjitoarea a ajuns târfă. Arnau Estanyol e 
fiul unei vrăjitoare şi al unui ucigaş, a încheiat. 

— Ce-ai de mărturisit? a întrebat-o Nicolau pe Francesca. 

— Că aţi greşit curva, a răspuns rece bătrâna. 

— Tu! a urlat episcopul, împungând-o cu degetul. Eşti o târfă. 
Cutezi să pui la îndoială ceea ce a descoperit Inchiziția? 

— Nu mă aflu aici ca femeie uşoară, a răspuns iar Francesca, nici 
ca să fiu judecată pentru aşa ceva. Sfântul Augustin a scris că numai 
Dumnezeu le va judeca pe târfe. 

Episcopul s-a roşit la faţă. 

— Cum îndrăzneşti să faci aici vorbire despre spusele Sfântului 
Augustin? Cum...? 

Berenguer striga neîncetat, dar Arnau nu-l mai asculta. Sfântul 
Augustin a scris că numai Dumnezeu le va judeca pe târfe. Sfântul 
Augustin a zis... În urmă cu ani, într-un han din Figueras, auzise 
aceleaşi vorbe de la o femeie uşoară. Oare n-o chema Francesca? 
Sfântul Augustin a scris... Cum de era cu putinţă? 

Arnau s-a întors cu faţa la Francesca: o văzuse de două ori în viaţă, 
în două întâlniri hotărâtoare. Toţi membrii tribunalului i-au observat 
purtarea faţă de femeie. 

— Priveşte-ţi fiul! a strigat Eimeric. Nu recunoşti că-i eşti mamă? 

Arnau şi Francesca au auzit ecoul vorbelor răsunând în pereţi; el, 
pe jos, cu faţa la bătrână; ea, privind drept în faţă, la inchizitor. 

— Priveşte-l! a strigat iar Nicolau, împungând-o cu degetul pe 
Francesca. 

Un tremur uşor a străbătut trupul Francescăi în faţa urii ce pleca 
din degetul lui arătător. Numai Arnau a observat, de lângă ea, cum 
pielea care îi curgea pe gât se retrăgea aproape pe nesimţite. 
Francesca a rămas cu ochii la inchizitor. 

— Ai să mărturiseşti, i-a promis ameninţător Nicolau, înghiţindu-şi 
vorba. |ţi promit că ai să mărturiseşti. 


— Via fora! 

Strigătul a spart liniştea din piaţa Nova. Un flăcău a traversat-o în 
goană, repetând chemarea la arme: Via fora! Via fora! Aledis şi Mar s- 
au uitat una la alta, apoi la Joan. 

— Nu-i dangăt de clopot, le-a răspuns monahul, dând din umeri. 

Sfânta Maria n-avea clopote. 

Dar Via fora! străbătuse în goană cetatea, iar prostimea se 
strângea, uimită, în piaţa Blat, aşteptând să vină stindardul lui Sant 
Jordi lângă piatra din mijlocul ei. In locul lui, doi bastaixos cu arbalete 


A 


îi îndreptau pe toţi spre Sfânta Maria. 

În piaţa bisericii, sub prapur, pe umerii unor bastaixos, Fecioara 
Mării aştepta ca norodul să se adune în jurul ei. In faţa Fecioarei, mai- 
marii breslei îi primeau sub stindard pe bărbaţii care coborau pe uliţa 
Mar, unii dintre ei cu cheia Urnei Sfinte la gât. Gloata se îmbulzea tot 
mai mult în jurul Fecioarei. Departe de toţi, de lângă banca lui Arnau, 
Guillem privea şi asculta atent. 

— Inchiziția a răpit un cetăţean, pe Consulul Mării din Barcelona, 
lămurea unul dintre bărbaţii de vază ai breslei. 

— Dar Inchiziția... a spus cineva. 

— Inchiziția nu e a cetăţii, a răspuns unul dintre notabili, nici măcar 
a regelui. Nu respectă poruncile Sfatului celor O Sută, nici ale 
domnului veguer, nici ale judelui, iar membrii ei nu sunt numiţi de 
aceştia; o face papa, un papă străin care nu vrea decât banii 
cetăţenilor noştri. Cum pot să-l acuze de erezie pe cel care s-a făcut 
luntre şi punte de dragul Fecioarei Mării? 

— Nu vor decât paralele din buzunarele consulului! a strigat cineva 
din mulţime. 

— Mint ca să pună mâna pe gologanii noştri! 

— Au ură pe norodul catalan, a strigat alt bărbat de frunte. 

Vorbele lor umblau din gură în gură. Strigătele începeau să răsune 
pe uliţa Mar. 

Guillem a observat că mai-marii breslei dădeau lămuriri celor din 
alte confrerii ale cetăţii. Cine nu se temea pentru paralele lui? Măcar 
că şi Inchiziția era de temut. Pâra cea mai absurdă... 

— Trebuie să ne apărăm privilegiile, a cerut cineva după ce stătuse 
de vorbă cu o droaie de bastaixos. 

Norodul începea să se înflăcăreze. Spade, pumnale şi arbalete se 
ridicau deasupra capetelor, agitându-se pe măsură ce se auzea 
chemarea Via fora! 

Strigătele deveneau asurzitoare. Guillem a zărit că soseau niscai 
sfetnici ai cetăţii şi s-a apropiat de îndată de cei care discutau, privind 
trecerea Fecioarei. 

— Şi oştenii regelui? a auzit că întreba unul dintre sfetnici. 

Mai-marele a repetat aidoma spusele lui Guillem: 

— Să mergem în piaţa Blat, să vedem ce face domnul veguer. 

Guillem s-a îndepărtat de ei. O clipă, a privit micuța icoană din 
piatră de pe umerii cetei de bastaixos. „Ajută-l”, a rugat-o în sinea lui. 

Cortegiul s-a pus în mişcare. „In piaţa Blat!” striga norodul. 

Guillem s-a alăturat mulţimii care urca pe uliţa Mar spre piaţă, 
unde era palatul domnului veguer. Puţini ştiau că întreaga host a 
Barcelonei voia să afle ce atitudine va lua acesta, aşa că, pe când, în 
strigătele mulţimii, Fecioara era pusă acolo unde urmau să stea 
stindardele lui Sant Jordi şi ale cetăţii, s-a apropiat cu uşurinţă de 


palat. 

Din mijlocul pieţei, de lângă Fecioară şi stindardul adus de 
bastaixos, oamenii de frunte şi sfetnicii au privit la palat. Norodul a 
priceput. Au tăcut, toţi s-au întors către palat. Guillem a simţit 
încordarea. Oare infantele avea să se ţină de înţelegere? Soldaţii 
stăteau în linie dreaptă, între mulţime şi palat, cu spadele scoase din 
teacă. Domnul veguer şi-a făcut apariţia la una dintre ferestre, s-a 
uitat la prostimea îmbulzită sub ea şi s-a făcut nevăzut. După câteva 
clipe, un ofiţer de-al regelui s-a înfăţişat în piaţă; mii de ochi, odată cu 
cei ai lui Guillem, s-au pus pe el. 

— Regele nu se poate amesteca în treburile Barcelonei! a 
exclamat. Chemarea unei întregi host e treaba unei întregi cetăţi. 

Imediat după, le-a dat poruncă oştenilor să se retragă. 

Oamenii priveau cum se perindau oştenii prin faţa palatului, 
ocolind prin vechiul portal al cetăţii. Inainte ca ultimul să se facă 
nevăzut, un Via fora! a spart tăcerea, făcându-l pe Guillem să se 
cutremure. 


Nicolau era gata să dea o poruncă în legătură cu Francesca: să fie 
dusă în temniţă şi pusă la cazne, dar dangătul clopotelor i-a tăiat 
vorba. Primul a sunat cel de la Sant Jaume, chemarea la host, şi lui i s- 
au alăturat toate celelalte din cetate. Cei mai mulţi preoţi din 
Barcelona erau credincioşi doctrinelor lui Ramon Llull, ţinta urii lui 
Eimeric, şi mulţi dintre ei au privit cu ochi buni lecţia pe care cetatea 
voia s-o dea Inchiziției. 

— La host? l-a întrebat inchizitorul pe Berenguer d'Erill. 

Episcopul a făcut semn că nu ştia. 

Fecioara Mării era în mijlocul pieţei Blat, aşteptând stindardele 
feluritelor bresle care se alăturau celei alcătuite din bastaixos. Dar 
oamenii mergeau de-acum spre palatul episcopal. 

Aledis, Mar şi Joan îi auzeau cum se apropiau, până ce Via fora! a 
răsunat chiar în piaţa Nova. 

Nicolau Eimeric şi Berenguer d'Erill s-au apropiat de vitraliile uneia 
dintre ferestre, întărite cu plumb, le-au deschis şi au zărit mai bine de 
o sută de bărbaţi care strigau, amenințând palatul cu armele ridicate 
deasupra capului. Strigătele au crescut, când cineva i-a recunoscut pe 
înalții prelați. 

— Ce se întâmplă? a strigat Nicolau la un ofiţer, făcând un salt 
înapoi. 

— Barcelona a venit să-l elibereze pe Consulul Mării, a strigat un 
flăcău când Joan i-a pus aceeaşi întrebare. 

Aledis şi Mar au închis ochii şi au strâns din buze. Apoi s-au luat de 
mână, privind înlăcrimate fereastra rămasă uşor deschisă. 

— Du-te să-l cauţi pe veguer! i-a poruncit Nicolau ofițerului. 


Estimp, cum nimeni nu-i dădea nicio atenţie, Arnau s-a ridicat şi a 
luat-o pe Francesca de braţ. 

— De ce tremurai, femeie? a iscodit-o. 

Francesca şi-a ascuns lacrima ce stătea să-i lunece pe obraz, dar 
nu şi-a putut opri o strâmbătură de durere. 

— Uită de mine, i-a răspuns cu glas întretăiat. Ş 

Strigătele de afară le-au acoperit vorbele şi gândurile. Intreaga 
host se apropia de piaţa Nova. Oastea a trecut prin vechiul portal al 
cetăţii şi pe lângă palatul domnului veguer, care o privea de la 
fereastră, a mers pe uliţa Seders până la Boqueria, şi de acolo, prin 
faţa bisericii Sant Jaume, al cărui clopot îi dădea curaj mai departe, 
apoi a urcat pe uliţa Bisbe până la palat. 

Mar şi Aledis, care se mai ţineau încă de mână, priveau din capătul 
uliţei. S-au strâns atât de puternic de mâini, că li s-au albit 
încheieturile degetelor. Lumea se lipea de ziduri, ca să poată păşi 
întreaga host; întâi, stindardul breslei de bastaixos cu căpeteniile ei, 
apoi Fecioara sub prapur şi în urma ei stindardele felurit colorate ale 
tuturor breslelor din Barcelona. 


Domnul veguer nu s-a învoit să-l primească pe ofiţerul Inchiziției. 

— Regele nu poate să se amestece în treburi care ţin doar de host, 
i-a răspuns ofiţerul regelui. 

— Au să ia cu asalt palatul episcopal, s-a plâns solul Inchiziției, 
care încă mai gâfâia. 

Celălalt a ridicat din umeri. „Foloseşti spada la cazne?” a fost gata 
să-l iscodească. Ofiţerul Inchiziției i-a desluşit privirea şi cei doi 
bărbaţi s-au înfruntat pe muteşte. 

— Mi-ar plăcea să văd cum te aperi cu o spadă castiliană ori cu un 
hanger arăpesc, a spus omul domnului veguer, arătând-o pe a lui, 
înainte de a arunca un scuipat la picioarele ofițerului trimis de 
Inchiziţie. 

Între timp, Fecioara ajunsese în faţa palatului episcopal, în ritmul 
strigătelor scoase de host, purtată pe umeri de ceata de basta/xos, 
care abia mai putea ţine pasul cu patima mulţimii din Barcelona. 

Cineva a aruncat prima piatră în cristalele întărite cu plumb. 

Prima n-a nimerit, dar a doua da, ca şi multe dintre cele ce i-au 
urmat. 

Nicolau Eimeric şi Berenguer d'Erill s-au depărtat de ferestre. 
Arnau încă mai aştepta răspunsul Francescăi. Nici unul din ei nu se 
clintise. 

O droaie de bărbaţi izbeau cu ciomegele în uşile palatului. Un 
flăcău s-a căţărat pe ziduri cu arbaleta atârnată la spate. Oamenii l-au 
aclamat, alţii au luat-o pe urmele lui. 

— Ajunge! a ţipat unul dintre sfetnicii cetăţii, încercând să-i dea la 


o parte pe cei care izbeau în uşă. Ajunge! a repetat, înghiontindu-i, 
nimeni nu atacă fără voia cetăţii. 

Bărbaţii din uşă au stat în loc. 

— Nimeni nu atacă fără încuviințarea sfetnicilor şi bărbaţilor de 
vază ai cetăţii, a repetat. 

Cei de lângă uşă au amuţit, porunca s-a vestit în toată piaţa. 
Fecioara n-a mai dănţuit, tăcerea s-a înstăpânit peste host, piaţa a 
rămas cu privirile puse pe cei şase bărbaţi căţăraţi pe faţadă; primul 
era de-acum la fereastra spartă a sălii de judecată. 

— Coborâţi! s-a auzit. 

Cei cinci sfetnici ai cetăţii şi căpetenia breslei de basta'xos, cu 
cheia Urnei Sfinte agăţată de gât, au bătut în uşa palatului. 

— Deschideţi în faţa întregii hosta Barcelonei! 


— Deschideţi! Ofiţerul Inchiziției a bătut cu arma în porţile 
cartierului evreiesc închise la trecerea întregii host. Deschideţi 
Inchiziției! 

Incercase să ajungă la palatul episcopal, dar toate ulițele care 
duceau acolo erau pline ochi cu cetăţeni. Se putea apropia de palat 
doar trecând prin cartierul evreiesc, cu care acesta se învecina. De 
acolo, putea barem să trimită solia: domnul veguer n-avea să se 
amestece. 


Nicolau şi Berenguer au primit vestea când încă mai erau în sala de 
judecată. Oastea regelui n-avea să le sară în ajutor, iar sfetnicii 
amenințau să ia cu asalt palatul dacă nu le îngăduiau să intre. 

— Ce vor? 

Ofiţerul s-a uitat la Arnau. 

— Să fie slobozit Consulul Mării. 

Nicolau s-a apropiat de Arnau până ce obrajii aproape că li s-au 
atins. 

— Cum de cutează? a strigat. Apoi s-a întors şi s-a aşezat la masa 
tribunalului. Berenguer i s-a alăturat. Lasă-i să intre! a poruncit 
Nicolau. 

Să fie slobozit Consulul Mării; Arnau s-a îndreptat pe cât i-au 
îngăduit puterile rămase. De când fiul său îi pusese întrebarea, 
Francesca privea în gol. „Consulul Mării.” „Sunt Consulul Mării”, l-a 
sfidat pe Nicolau cu privirea. 

Cei cinci sfetnici şi căpetenia breslei de bastaixos s-au avântat în 
sala tribunalului. În urma lor, încercând să nu fie zărit, era Guillem, 
căruia onorabilul bastaix îi îngăduise să-l însoţească. 

Guillem a rămas lângă uşă, pe când ceilalţi şase s-au proţăpit în 
faţa lui Nicolau. Unul dintre sfetnici a luat-o înaintea cetei. 

— Ce...? a dat să spună Nicolau. 


— Întreaga host din Barcelona, a sărit cel din faţă, acoperind glasul 
inchizitorului, îţi porunceşte să i-l dai pe Arnau Estanyol, Consulul 
Mării. 

— Cutezaţi să daţi porunci Inchiziției? s-a indignat Nicolau Eimeric. 

Sfetnicul nu şi-a luat ochii de la el. _ 

—A doua oară, i-a atras luarea-aminte. Intreaga host îţi 
porunceşte să i-l dai pe Consulul Mării din Barcelona. 

Nicolau a îngăimat ceva şi a căutat sprijinul episcopului. 

— Au să ia palatul cu asalt, l-a ameninţat prelatul. 

— N-au să cuteze, a şoptit Nicolau. E un eretic! a urlat inchizitorul. 

— N-ar trebui să-l judeci mai întâi? s-a auzit un glas din ceata 
sfetnicilor. 

Nicolau i-a privit, mijind din ochi. 

— E un eretic, a stăruit. 

— A treia şi ultima oară, predaţi-ni-l pe Consulul Mării. 

— Ce vreţi să spuneţi cu ultima oară? s-a băgat în vorbă Berenguer 
d'Erill. 

— Dacă vreţi să aflaţi, priviţi pe fereastră. 

— Luaţi-i! s-a repezit inchizitorul, dând din mâini spre soldaţii care 
stăteau de strajă la uşă. 

Guillem s-a tras de acolo, lângă oşteni. Nici unul dintre sfetnici nu 
s-a clintit. Unii ostaşi au pus mâna pe arme, dar ofiţerul din fruntea lor 
i-a oprit la un semn. 

— Popriţi-i! a stăruit Nicolau. 

— Au venit să se târguiască, s-a opus ofiţerul. 

— Cum îndrăzneşti...? a dat să strige Nicolau, ridicat în picioare. 

Ofiţerul i-a curmat vorba: 

— Spune-mi Domnia Ta cum vrei să apăr palatul, apoi îi popresc; 
regele nu ne trimite ajutoare. 

Ofiţerul a arătat cu mâna spre strigătele gloatei de afară. Apoi l-a 
privit pe episcop, cerându-i ajutor. 

— Puteţi să-l luaţi pe Consulul Mării, a răspuns episcopul; e slobod. 

Nicolau s-a înroşit de furie. 

— Ce spui Domnia Ta? a exclamat, luându-l pe episcop de braţ. 

Berenguer d'Erill s-a scuturat mânios de el, dând din braţ. 

— Domnia Ta n-ai dreptul să ni-l dai pe Arnau Estanyol, a răspuns 
sfetnicul, adresându-se episcopului. Nicolau Eimeric, a urmat, întreaga 
host a Barcelonei ţi-a dat trei prilejuri; dă-ni-l pe Consulul Mării ori vei 
îndura roadele purtării tale. 

Insoţind spusele sfetnicului, o piatră a zburat prin odaie, izbindu-se 
de partea din faţă a mesei la care stăteau membrii tribunalului; chiar 
şi dominicanii au tresărit în jilţuri. Hărmălaia se înstăpânise în piaţa 
Nova. A urmat altă piatră; notarul s-a ridicat, şi-a luat înscrisurile şi s-a 
refugiat în celălalt capăt al sălii. Călugării negri, mai aproape de 


geam, au dat să facă deopotrivă, dar un semn al inchizitorului le-a 
curmat fuga. 

— Ţi-a sărit o doagă? i-a şoptit episcopul. 

Nicolau şi-a plimbat privirea peste toţi cei de acolo, până a dat de 
Arnau; zaraful zâmbea. 

— Ereticule! a urlat Nicolau. 

— E de ajuns, a zis sfetnicul, întorcându-se. 

— Luaţi-i-l! a stăruit episcopul. 

— Am venit doar să ne târguim, a stăruit sfetnicul, oprindu-se şi 
acoperind larma pieţei cu glasul. Dacă Inchiziția nu dă ascultare 
cererii cetăţii, slobozindu-l pe deţinut, o va face această host. Asta-i 
legea. 

Stând în picioare în faţa tuturor, Nicolau tremura, cu ochii injectaţi 
şi ieşiţi din orbite. Alte două pietre s-au izbit de pereţii sălii de 
judecată. 

— Vor lua cu asalt palatul, i-a atras luarea-aminte episcopul, 
nemaitemându-se că-i auzit. Ce-ţi mai pasă! Rămâi cu mărturisirea şi 
avutul lui. Declară-l eretic; e osândit să plece din viaţă. 

Sfetnicii şi căpetenia breslei de basta'xos ajunseseră la uşa sălii. 
Soldaţii, pe ale căror feţe se citea groaza, s-au dat la o parte. Guillem 
era atent doar la vorbele schimbate de episcop şi inchizitor. Intre 
timp, Arnau stătea tot în mijlocul încăperii, lângă Francesca, sfidându-l 
pe Nicolau, care nu voia să se uite la el. 

— Luaţi-l! a încuviinţat în cele din urmă inchizitorul. 


Întâi oamenii din piaţă, apoi cei care umpleau ulițele din apropiere; 
toţi au început să aclame când sfetnicii l-au adus pe Arnau în uşa 
palatului. Francesca îşi târa picioarele în urma lor; nici ţipenie nu-i 
dăduse atenţie, când Arnau o luase de braţ şi o scosese din sala de 
judecată. În uşă, însă, îi dăduse drumul şi se oprise. Sfetnicii l-au 
îndemnat să meargă înainte. În picioare în dosul mesei, Nicolau îl 
privea, străin de ploaia pietrelor ce intrau pe fereastră; una l-a izbit în 
braţul stâng, dar el nici măcar nu s-a clintit. Toţi ceilalţi se refugiaseră 
departe de peretele fațadei, prin care trecea furia întregii host. 

Arnau se oprise în faţa soldaţilor, în ciuda nemulțumirii sfetnicilor, 
care îl grăbeau. 

— Guillem. 

Arapul s-a apropiat, l-a luat de umeri şi l-a sărutat pe gură. 

— Du-te cu ei, Arnau, l-a grăbit. Afară te aşteaptă Mar şi fratele 
tău. Eu mai am câte ceva de făcut pe aici. Apoi am să vin să te văd. 

In ciuda strădaniilor depuse de sfetnici ca să-l ocrotească, oamenii 
s-au năpustit asupra lui Arnau de cum a păşit în piaţă; l-au îmbrăţişat, 
l-au atins şi i-au făcut urări. Chipurile lor surâzătoare i s-au perindat 
prin faţa ochilor într-o roată nesfârşită. Nimeni nu voia să se 


depărteze şi să lase cale slobodă sfetnicilor, toţi îi vorbeau în gura 
mare. 

Imbulzeala îi arunca pe cei cinci sfetnici ai cetăţii şi pe căpetenia 
breslei de bastaixos, când într-o parte, când într-alta cu Arnau la 
mijloc. Zarva îi mergea lui Arnau la suflet. Şirul de feţe n-avea sfârşit. 
Simţea că îl lăsau picioarele. Şi-a ridicat privirea peste capetele 
oamenilor, dar n-a văzut decât marea nesfârşită de arbalete, spade şi 
hangere înălțate la cer, care urcau şi coborau în sunetul strigătelor 
scoase neîncetat de host. A vrut să se sprijine de sfetnici şi, când să 
cadă, o mică figură din piatră i s-a ivit în faţă în nesfârşirea de 
arbalete, dănţuind odată cu ele. 

Guillem se întorsese, iar Fecioara îi zâmbea. A închis ochii şi s-a 
lăsat purtat pe sus de sfetnici. 


Nici Mar, nici Aledis, nici Joan n-au izbutit să se apropie de Arnau în 
ciuda ghionturilor şi coatelor cu care au încercat să-şi croiască drum. 
L-au zărit purtat pe braţe de sfetnici când Fecioara Mării şi stindardele 
au făcut cale întoarsă spre piaţa Blat. L-au mai zărit şi Jaume de 
Bellera şi Genís Puig, amestecați în prostime. Până atunci, fuseseră 
siliţi să-şi unească spadele cu miile de arme ridicate contra palatului 
episcopal şi să se alăture strigătelor îndreptate contra inchizitorului, 
măcar că în sufletul lor se rugau ca Nicolau să le ţină piept, iar regele 
să se răzgândească şi să sară în ajutorul Sfântului Oficiu. Cum era cu 
putinţă ca tocmai regele, pentru care îşi puseseră de atâtea ori viaţa 
în primejdie...? 

Văzându-l pe Arnau, Genis Puig a început să-şi învârtească spada 
în văzduh, urlând ca un posedat. Seniorul de Navarcles cunoştea 
strigătul, îl mai auzise şi cu alte prilejuri, când cavalerul pornea la 
atac, în galop întins, rotindu-şi spada deasupra capului. Arma lui Genis 
s-a izbit de arbaletele şi spadele din jur. Toţi au dat să fugă de el, iar 
Puig s-a dus spre sfetnici, care tocmai ieşeau din piaţa Nova, 
apucând-o pe uliţa Bisbe. Cum să înfrunte singur întreaga host a 
Barcelonei? O să-l omoare mai întâi pe el, apoi... 

Jaume de Bellera s-a aruncat spre prietenul său şi l-a silit să 
coboare spada. Cei din apropiere l-au privit uluiţi, dar gloata nu s-a 
oprit, îmbulzindu-se spre uliţa Bisbe. Golul s-a umplut de îndată ce 
Genis n-a mai strigat şi nu şi-a mai rotit spada deasupra capului. 
Seniorul de Bellera l-a tras departe de cei care îl văzuseră pornind la 
atac. 

— Ai înnebunit? l-a întrebat. 

— L-au slobozit. E slobod! a răspuns Genis, cu ochii pe stindardele 
ce începeau să coboare pe uliţa Bisbe. 

Jaume de Bellera l-a silit să-şi întoarcă obrazul la el. 

— Şi ce vrei? 


Genis Puig s-a uitat iar la stindarde şi a încercat să se desprindă de 
Jaume de Bellera. 

— Răzbunare! i-a zis. 

— Nu asta-i calea, i-a amintit seniorul de Bellera, nu asta-i calea. L- 
a scuturat din răsputeri, până ce Genís a răspuns. Găsim noi o cale... 

Genís l-a pironit cu privirea; îi tremurau buzele. 

— Te legi? 

— Pe cinstea mea. 


În sala de judecată s-a făcut treptat tăcere, pe măsură ce întreaga 
host părăsea piața Nova. Când strigătele victorioase ale ultimului 
cetățean au apucat-o pe ulița Bisbe, s-a auzit suflarea întretăiată a 
inchizitorului. Nimeni nu clintise. Soldații stăteau drepți pe poziții, 
atenți să nu li se atingă armele şi curelele între ele. Nicolau şi-a 
plimbat privirea peste toți; n-a fost nevoie de nicio vorbă; 
„Trădătorule, l-a mustrat pe Berenguer d'Erill; laşilor”, pe ceilalţi. 
Îndreptându-şi atenţia către soldaţi, l-a descoperit pe Guillem. 

— Ce caută necredinciosul aici? a strigat. E cu putință asemenea 
ocară? 

Ofiţerul n-a ştiut ce să zică; Guillem intrase odată cu sfetnicii şi nu-l 
văzuse, urmărind atent poruncile inchizitorului. Cât despre el, Guillem 
era gata să nege că era necredincios, spunându-le că se botezase, dar 
n-a izbutit: în ciuda strădaniilor inchizitorului general, Sfântul Oficiu 
nu-şi întindea jurisdicţia şi asupra evreilor şi arapilor. Nicolau nu-l 
putea băga la răcoare. 

— Sunt Sahat din Pisa, a grăit, ridicând glasul, şi vreau să vă 
vorbesc, lnălţimea Voastră. 

— N-am nimic de vorbit cu un necredincios. Daţi-l afară pe acest... 

— Puțin îmi pasă de tot ce puteţi să credeţi. 

Nicolau a făcut un semn ofițerului, care a scos spada din teacă. 

— Poate că are să vă pese să aflaţi că Arnau e abatut, a stăruit 
Guillem, dând înapoi din faţa ofițerului ameninţător. Nu puteţi avea 
nici un sueldo din avutul lui. 

Nicolau a oftat şi a privit în tavan. Fără alte porunci, ofiţerul a 
încetat să-l mai amenințe pe Guillem. 

— Dumireşte-mă, necredinciosule, l-a îndemnat inchizitorul. 

— Aveţi catastifele lui Arnau Estanyol; controlaţi-le. 

— Şi crezi că n-am făcut-o? 

— Ştiţi că regelui i-au fost şterse datoriile. 

Chiar Guillem semnase ordinul de plată şi i-l dăduse lui Francesc de 
Perell6s. Arnau nu-i retrăsese nicicând procurile, aşa cum citise arapul 
în cărţile judelui care se ocupa de finanţele cetăţii. 

Pe faţa lui Nicolau nu s-a clintit nici un muşchi. Toată sala a gândit 
laolaltă: de aceea nu se băgase domnul veguer. 


Câteva clipe, Guillem şi Nicolau s-au înfruntat din priviri. Guillem 
ştia ce roia atunci prin mintea inchizitorului: „Ce-ai să-i spui papei? 
Cum ai să-i dai banii pe care i-ai făgăduit? l-ai trimis deja scrisoarea; şi 
n-ai tu norocul să nu-i fie înmânată. Ce-ai să-i spui? Ai nevoie de 
sprijinul papei în faţa regelui cu care n-ai făcut decât să te pui rău.” 

— Şi ce-ai tu cu toate astea? a întrebat în cele din urmă Nicolau. 

— Vă pot lămuri între patru ochi, a cerut Guillem în faţa semnului 
făcut de Nicolau. 

— Cetatea s-a răzvrătit contra Inchiziției, iar acum un necredincios 
oarecare îmi cere o audienţă între patru ochi! s-a plâns Nicolau, 
strigând în gura mare. Cine te crezi? 

„Ce-ai să-i spui papei? l-a întrebat Guillem din priviri. Vrei, oare, ca 
întreaga Barcelonă să-ţi afle urzelile?” 

— Căutaţi-l, i-a poruncit inchizitorul ofițerului, vedeţi să n-aibă 
arme şi duceţi-l în antecamera biroului meu. Aşteptaţi-mă acolo. 

Vegheat de ofiţer şi doi soldaţi, Guillem stătea în picioare în 
antecamera inchizitorului. N-ar fi cutezat nicicând să-i dezvăluie lui 
Arnau obârşia averii lui: negoţul cu robi. Odată şterse datoriile regelui, 
dacă Inchiziția cerceta tot ce agonisise Arnau, îi afla şi datoriile, şi 
doar el, Guillem, ştia că înscrisurile făcute de hatârul lui Abraham Levi 
erau false; dacă el nu înfăţişa ordinul de plată pe care, la vremea lui, îl 
semnase evreul, avutul lui Arnau era închipuit. 


Capitolul 56 

De cum a ieşit în piaţa Nova, Francesca s-a depărtat de uşă şi s-a 
ghemuit cu spatele la zidul palatului. De acolo a desluşit cum se 
năpusteau oamenii asupra lui Arnau şi cum sfetnicii încercau fără 
izbutire să nu li se rupă cordonul pe care îl formaseră în jurul lui. 
„Uite-ţi fiul!” Vorbele lui Nicolau au acoperit strigătele scoase de host. 
„Nu voiai să-l văd, inchizitorule? lată-l, te-a biruit.” Francesca şi-a 
îndreptat spatele pe perete, l-a zărit pe Arnau leşinând, dar de îndată 
prostimea i l-a acoperit şi totul s-a făcut o mare de capete, arme, 
flamuri, iar în mijlocul acelei mări era micuța Fecioară, zguduită 
cumplit. 

Puțin câte puţin, dar tot strigând şi amenințând cu armele, întreaga 
host a luat-o pe uliţa Bisbe. Francesca nu s-a clintit din loc. Avea 
nevoie de sprijinul peretelui; n-o mai ţineau picioarele. Când piaţa a 
început să se golească, s-au văzut. Aledis nu voise să-i urmeze pe Mar 
şi pe Joan: nu era cu putinţă ca Francesca să fie printre sfetnici. O 
bătrână ca ea... Dar uite-o! Când a desluşit-o pe Francesca, rezemată 
de zid, mică, gârbovită şi fără nicio apărare, i s-a urcat un nod în gât. 

A dat să alerge la ea chiar când soldaţii Inchiziției, odată duse 
strigătele scoase de host, cutezau să se iţească la uşa palatului. 
Francesca era la un pas de pragul ei. 

— Vrăjitoare! a scuipat-o primul soldat. 

Aledis s-a oprit foarte aproape de Francesca şi soldaţi. 

— Lăsaţi-o, le-a strigat. Niscaiva soldaţi ieşiseră deja din palat. 
Lăsaţi-o ori îi strig, i-a ameninţat, făcând semn cu degetul către ultimii 
bărbaţi care dădeau colţul pe uliţa Bisbe. 

Unii dintre ei au privit într-acolo; dar unul a scos spada din teacă. 

— Inchizitorul se va învoi cu moartea unei vrăjitoare, a lămurit-o. 

Francesca nici măcar nu s-a uitat la el. Ochii îi erau pironiţi pe 
femeia care alergase la ea. Câţi ani şi câte suferinţe trăiseră laolaltă? 

— Lăsaţi-o, câinilor! a strigat Aledis, dând câţiva paşi înapoi şi 
făcând cu mâna spre host; voia să fugă la ei, dar soldatul ridicase deja 
arma la Francesca. Tăişul spadei lui părea mai mare ca ea. Daţi-i 
drumul, a gemut. 

Francesca a desluşit-o pe Aledis acoperindu-şi faţa cu mâinile, apoi 
căzând în genunchi. O luase cu ea la Figueras, şi de atunci... Avea să 
moară fără s-o îmbrăţişeze? 

Soldatul îşi încordase de-acum toţi muşchii, când ochii Francescăi 
au trecut prin el. 

— Vrăjitoarele nu mor de spadă, i-a atras luarea-aminte cu glas 
potolit. Arma i-a tremurat în mâini. Ce spunea femeia? Numai moartea 
prin foc purifică o vrăjitoare. Era oare drept? Soldatul a căutat sprijin 
la soţii lui, dar au început să dea înapoi. Dacă mă ucizi cu spada, am 
să te urmăresc toată viaţa, am să vă urmăresc pe toţi! Nimeni nu şi-ar 


fi putut închipui că din trupul ei ar putea izbucni strigătul pe care 
tocmai îl auziseră. Aledis a ridicat ochii. O să vă urmăresc pe voi, a 
şoptit Francesca, pe muierile şi pe fiii voştri, ca şi pe fiii fiilor voştri, şi 
pe soaţele lor! Şi vă blestem! Intâia oară de când ieşise din palat, 
Francesca n-a mai avut nevoie de sprijinul pietrelor. Soldaţii intraseră 
în palat; nu mai rămăsese decât cel cu spada ridicată. Te blestem, i-a 
aruncat în faţă, împungându-l cu degetul; omoară-mă şi stârvul tău 
nu-şi va mai găsi odihna. Am să mă fac mii de viermi, am să te rod 
bucată cu bucată. Şi am să-ţi iau ochii pe vecie. 

Pe când Francesca îl tot ameninţa pe soldat, Aledis s-a ridicat şi s-a 
apropiat de ea. A luat-o pe după un umăr şi a început să meargă. 

— Copiii tăi au să ia lepră. Cele două femei au trecut pe sub spada 
soldatului. Femeia ta are să fie ibovnica Necuratului. 

N-au întors capul. Soldatul a mai ţinut un timp spada ridicată, apoi 
s-a întors spre cele două femei care traversau piaţa. 

— Să plecăm de-aici, fata mea, i-a zis Francesca de cum au intrat 
pe uliţa Bisbe, acum pustie. 

Aledis s-a cutremurat. 

— Trebuie să trec pe la han. 

— Nu, nu. Să mergem. Acum. Fără să pierdem nicio clipă. 

— Dar Teresa şi Eulàlia? 

— O să le dăm de veste, a răspuns Francesca, strângând-o la piept 
pe fata de la Figueras. 

După piaţa Sant Jaume, au trecut pe lângă cartierul evreiesc, 
îndreptându-se spre poarta Boqueria, cea mai apropiată. Păşeau 
îmbrăţişate, nezicând nimic. 

— Şi Arnau? a întrebat Aledis. 

Francesca nu i-a dat nici un răspuns. 


Prima parte i-a ieşit după cum plănuise. În acele clipe, Arnau era 
pesemne înconjurat de bastaixos, în micuța navă de cabotaj închiriată 
de Guillem. Inţelegerea cu infantele don Juan fusese limpede; Guillem 
şi-a amintit vorbele lui: „Locţiitorul nu se leagă, le spusese dinainte 
Francesc de Perell6s, decât să nu înfrunte întreaga host a Barcelonei; 
în nici un caz nu va sfida Inchiziția şi nici nu va încerca s-o silească să 
întreprindă ceva ori să-i pună la îndoială hotărârile. In cazul în care 
planul tău izbândeşte şi Estanyol e slobozit, infantele n-are să-l apere 
dacă Inchiziția îl popreşte iar ori îl osândeşte; e clar?” Guillem se 
învoise, îi dăduse ordinul de plată a împrumuturilor ieftine oferite 
regelui. Acum urma a doua parte: să-l convingă pe Nicolau că Arnau 
era sărac lipit şi n-avea să obţină nimic urmărindu-l ori osândindu-l. Ar 
putea să fugă cu toţii la Pisa şi să lase avutul lui Arnau în mâinile 
Inchiziției; în fond, îl şi avea, iar osândirea lui Arnau, chiar în lipsă, 
aducea cu sine exproprierea. De aceea încerca Guillem să-l inducă în 


eroare pe Eimeric; n-avea nimic de pierdut, dar multe de câştigat: 
liniştea lui Arnau şi faptul că Inchiziția n-avea să-l mai urmărească în 
viaţa lui. 

Nicolau l-a lăsat să aştepte câteva ceasuri, la capătul cărora s-a ivit 
împreună cu un evreu mititel, ce purta gherocul negru de rigoare, pe 
care lucea emblema galbenă. Evreul purta sub braţ ceva catastife şi îl 
urma pe inchizitor cu paşi mici şi iuți. A ocolit privirea lui Guillem 
când, cu o singură mişcare, Nicolau le-a poruncit amândurora să intre 
în odaia lui de lucru. 

Nu i-a poftit să stea jos. lar el, da, el s-a pus la masă. 

— Dacă-i drept ceea ce spui... a început, vorbindu-i lui Guillem, 
Estanyol este abatut. 

— Domnia Voastră ştiţi că faptul e de netăgăduit, a răspuns 
Guillem; regele nu-i datorează nici un ban lui Arnau Estanyol. 

— Il pot chema pe judele finanţelor din cetate, a ameninţat 
inchizitorul. Ar fi o ironie a sorții ca tocmai cetatea care l-a luat de la 
Sfântul Oficiu să-l execute drept abatut. 

„In ruptul capului, a fost ispitit Guillem să-i răspundă; slobozia lui 
Arnau e la mine; şi pot înfăţişa pur şi simplu ordinul de plată al lui 
Abraham Levi.” Nu. Nicolau nu-l primise pentru a-l ameninţa că-l va 
pâri pe Arnau judelui din cetate. Voia paralele lui, cele pe care le 
făgăduise papei, aceleaşi despre care evreul, nesmintit prieten al lui 
Jucef, îi făcuse cunoscut că putea dispune de ele. 

Guillem a amuţit. 

— Aş putea-o face, a stăruit Nicolau. 

Guillem a deschis mâinile, iar Nicolau l-a privit cu băgare de 
seamă. 

— Cine eşti? l-a întrebat în cele din urmă. 

— Numele meu este... 

— Lasă, lasă, l-a oprit Eimeric, dând din mână; eşti Sahat din Pisa. 
Dar poftesc să aflu de ce un bărbat din Pisa apără un eretic din 
Barcelona. 

— Arnau Estanyol are sumedenie de prieteni, chiar şi la Pisa. 

— Necredincioşi şi eretici! a strigat Nicolau. 

Guillem a deschis iar mâinile. Cât avea să mai dureze până va da 
înapoi în faţa paralelor? Nicolau a părut că-l înţelege. Preţ de câteva 
clipe a păstrat tăcerea. 

— Şi ce oferă prietenii lui Arnau Estanyol Inchiziției? a încuviinţat în 
cele din urmă. 

— In aceste catastife, a dat pe faţă Guillem, împungându-l cu mâna 
pe micul evreu, care nu-şi lua ochii de la masa lui Nicolau, sunt 
înscrisuri făcute de hatârul unui creditor al lui Arnau Estanyol, o avere. 

Pentru întâia oară, inchizitorul i s-a adresat evreului. 

— E drept? 


— Da, i-a zis. Încă de la început apar înscrisuri de hatârul lui 
Abraham Levi. 

— Alt eretic! s-a repezit Nicolau. 

Toţi trei au amuţit. 

— Dă-i înainte, a poruncit inchizitorul. 

— Paralele din înscrisuri au tot crescut în cursul anilor. Azi, ar 
putea fi peste cincisprezece mii de livre. 

Ochii mijiţi ai inchizitorului au sclipit, iar lui Guillem şi evreului nu 
le-a scăpat acest lucru. 

— Ei bine? a întrebat, adresându-i-se lui Guillem. 

— Prietenii lui Arnau Estanyol l-ar putea face pe evreu să renunţe 
la creditul lui. 

Nicolau s-a răsturnat în jilţul din lemn. 

— Prietenul Domniei Tale e slobod. Paralele nu-s de dar. De ce-ar 
dărui cineva, oricât de bun prieten ar fi, cincisprezece mii de livre? 

— Arnau Estanyol a fost eliberat doar de host, spuse Guillem 
întărindu-l pe „doar”. 

Arnau putea fi luat încă drept supusul Sfântului Oficiu. Sosise clipa. 
Cântărise totul în ceasurile de aşteptare în antecameră, tot privind 
spadele ofiţerilor Inchiziției. Să nu subestimeze inteligenţa lui Nicolau. 
Inchiziția nu-şi întindea jurisdicţia asupra unui arap, dacă Nicolau nu 
dovedea că acela îl atacase de-a dreptul. Niciodată nu putea face târg 
cu un inchizitor. Eimeric trebuia să i-l ofere. Un necredincios nu putea 
încerca să cumpere Sfântul Oficiu. 

Nicolau l-a îndemnat cu privirea să urmeze. „Nu mă prinzi tu pe 
picior greşit”, s-a încurajat Guillem în sinea lui. 

— Poate că aveţi dreptate, a spus. E drept că, odată slobod Arnau, 
nu există nici un temei de bun-simţ pentru cineva să dea atâţia bani. 
Ochii inchizitorului s-au făcut două linii subţiri. Nu pricep de ce m-au 
trimis aici; mi-au îndrugat că Domnia Voastră aveaţi să înţelegeţi, dar 
vă împărtăşesc părerea dreaptă. Imi pare rău că v-am făcut să 
pierdeţi vremea. Ă 

Guillem aştepta ca Nicolau să se hotărască. In fine, inchizitorul s-a 
îndreptat în jilţ şi a deschis ochii; Guillem a ştiut că biruise. 

— Pleacă, i-a poruncit evreului. De cum omuleţul a închis uşa, 
Nicolau a mers înainte, dar tot neinvitându-l să ia loc. Prietenul 
Domniei Tale e slobod, ce mai, dar judecata lui n-a sfârşit. Am 
mărturisirea lui. Chiar slobod, pot să-l declar eretic recăzut în erezie. 
Inchiziția, a urmat, parcă vorbind pentru sine, nu poate împlini 
hotărâri de moarte; asta trebuie s-o facă braţul secular, regele. 
Prietenii Domniei Tale, a adăugat, adresându-i-se lui Arnau, trebuie să 
ştie că vrerea regelui e schimbătoare. Poate într-o zi... 

— Sunt sigur că şi Domnia Voastră şi regele veţi lucra cum trebuie, 
a răspuns Guillem. 


— Regelui îi e foarte limpede ce are de făcut: să lupte contra 
necredincioşilor, să întindă creştinătatea spre toate colţurile regatului, 
dar Biserica...; uneori e greu să ştii ce alegere e mai bună în folosul 
unui popor fără graniţe. Prietenul Domniei Tale, Arnau Estanyol, şi-a 
mărturisit vinovăția, şi mărturisirea lui nu poate să rămână 
neosândită. Nicolau şi-a curmat spusele şi s-a uitat din nou la Guillem. 
„Tu trebuie să fii acela”, a insistat arapul din priviri. Oricum, i-a dat 
înainte inchizitorul în faţa tăcerii lui, Biserica şi Inchiziția trebuie să fie 
binevoitoare, dacă aşa izbutesc să acopere alte nevoi care, până la 
urmă, sunt spre binele tuturor. Oare prietenii Domniei Tale, cei care 
te-au trimis aici, ar încuviinţa o pedeapsă mai mică? 

„N-am să mă târguiesc cu tine, Eimeric, s-a încurajat Guillem în 
sinea lui. Doar Allah, fie-i numele binecuvântat, ştie ce-ai să păţeşti 
dacă mă opreşti, numai El ştie dacă în spatele acestor ziduri sunt ochi 
care ne văd şi urechi care ne ascultă. Tu trebuie să dai dezlegarea.” 

— Nimeni n-are să pună vreodată la îndoială hotărârile Inchiziției, i- 
a răspuns. 

Nicolau s-a foit în jilţ. 

— Domnia Ta ai cerut să ne vedem între patru ochi, spunând că ai 
ceva ce-mi poate trezi interesul. Ai zis că nişte prieteni de-ai lui Arnau 
Estanyol l-ar putea face pe cel mai mare creditor al lui să renunţe la 
un credit de cincisprezece mii de livre. Ce vrei, necredinciosule? 

— Eu ştiu ce nu vreau, s-a mărginit să-i răspundă Guillem. 

— Bine, a zis Nicolau, ridicându-se. Pedeapsa cea mai mică: 
sambenito în fiece duminică a unui an, în catedrală, dacă prietenii tăi 
obţin renunţarea la credit. 

— La biserica Sfânta Maria. 

Guillem s-a mirat, auzindu-se, dar vorbele îi ieşiseră din adâncurile 
fiinţei. Unde, dacă nu la Sfânta Maria, putea să execute Arnau 
pedeapsa unui sambenito? 


Capitolul 57 

Mar a încercat să meargă în urma cetei care îl purta pe Arnau, dar 
norodul adunat n-o lăsa. Şi-a amintit ultimele vorbe rostite de Aledis: 

— Ai grijă de el, îi strigase peste aclamaţiile întregii host. 

Şi zâmbise. 

A fugit cât o ţineau picioarele, împiedicându-se, cu spatele la 
torentul oamenilor, care o târa. 

— Ai mare grijă de el, repetase Aledis, pe când Mar se tot uita la 
ea, încercând să se ferească de toţi cei care îi ieşeau în cale; aşa am 
vrut să fac şi eu cu mulţi ani în urmă. 

Apoi se făcuse brusc nevăzută. 

Mar a fost gata să cadă, să fie călcată în picioare. „O host nu-i 
pentru muieri”, a mustrat-o un bărbat care o împinsese fără să-i pese. 
A izbutit să se întoarcă. A căutat stindardele care tocmai ajungeau în 
piaţa Sant Jaume, la capătul uliţei Bisbe. Pentru întâia oară în 
dimineaţa aceea, Mar a uitat de lacrimi şi din gât i-a ieşit un strigăt 
care i-a amuţit pe toţi cei din jur. Nici măcar nu s-a gândit la Joan. A 
strigat, a împins, a izbit cu picioarele, şi-a croit drum cu coatele. 

Întreaga host a intrat în piaţa Blat. Mar era destul de aproape de 
Fecioara care, pe umerii cetei de bastaixos, dănţuia pe pietrele din 
buricul pieţei, dar Arnau... Lui Mar i s-a părut că auzea discutând 
niscai bărbaţi şi sfetnici ai cetăţii. Printre ei, da, acolo era. li mai 
lipseau doar câţiva paşi, dar lumea se grămădise în piaţă. A zgâriat 
braţul unui bărbat care nu voise să se dea la o parte. Acela a scos din 
teacă un pumnal şi pentru o clipă...; dar a râs până la urmă cu lacrimi 
şi a lăsat-o să i-o ia înainte. Arnau trebuia să fie în urma lui, dar, când 
s-a întors cu spatele, n-a dat decât de sfetnici şi de căpetenia breslei 
de bastaixos. 

— Unde-i Arnau? l-a întrebat, gâfâind şi asudând. 

Impunătorul bastaix, căruia îi atârna la gât cheia Urnei Sfinte, a 
lăsat ochii în jos, ca s-o privească. Era o taină. Inchiziția... 

— Sunt Mar Estanyol, a zis grăbită. Sunt orfana unui bastaix, 
Ramon. Trebuie să-l fi cunoscut. 

Nu. Nu-l cunoscuse, dar auzise vorbindu-se de el şi de fiica lui, pe 
care Arnau o adoptase. 

— Fugi pe plajă, s-a mărginit să-i spună. 

Mar a traversat piaţa şi a zburat pe uliţa Mar, părăsită de întreaga 
host. l-a ajuns din urmă în dreptul consulatului; şase bastaixos îl 
purtau pe sus pe Arnau, încă zăpăcit. 

Mar a vrut să se arunce asupra lor, dar mai înainte s-a băgat între 
ei un bastaix, sfaturile date de omul din Pisa fuseseră limpezi: nimeni 
nu trebuia să ştie unde îl duceau pe Arnau. 

— Dă-mi drumul! a strigat Mar, dând din picioare în văzduh. 

Tânărul bastaix o luase de cingătoare, încercând să nu-i facă rău. 


Nu cântărea nici cât jumătate din oricare piatră ori povară pe care o 
căra zilnic. 


Arnau! Arnau! 

De câte ori nu visase să audă acel strigăt? Când deschidea ochii, 
se vedea purtat pe sus de mâinile unor bărbați ale căror obraze nici 
măcar nu le putea zări. II duceau undeva, grăbiţi şi tăcuţi. Ce se 
întâmpla? Unde era? Arnau! Da, era strigătul pe care cândva îl 
scoseseră ochii codanei pe care el o trădase în conacul lui Felip de 
Ponts. 

Arnau! Plaja. Amintirile i s-au topit în vuietul valurilor şi al brizei cu 
miros sărat. Ce căuta pe plajă? 

— Arnau! 

Vocea a ajuns la el de hăt-departe. 

Toţi bastaixos au intrat în apă, îndreptându-se spre bărcuţa care 
trebuia să-l ducă pe Arnau la luntrea închiriată de Guillem, care 
aştepta pe la jumătatea portului. Apa mării l-a stropit pe Arnau. 

— Arnau. 

— Aşteptaţi, a bolborosit, dând să se ridice, vocea... Cine...? 

— O femeie, a zis unul dintre ei. N-o să ne facă necazuri. Trebuie... 

Arnau stătea în picioare, lângă barcă, şi bastaixos îl țineau de 
subsuori. S-a uitat spre plajă. „Mar te aşteaptă.” Vorbele lui Guillem i- 
au amuţit pe toţi cei din jur. Guillem, Nicolau, Inchiziția, temniţa; totul 
i s-a învârtejit în minte. 

— Dumnezeule! a exclamat. Aduceţi-o! Vă rog! 

Unul dintre bastaixos s-a grăbit spre locul unde se oprise Mar. 

Arnau a văzut-o alergând la el. 

Cu ochii pe ea, ceata de bastaixos a stat în loc, iar Arnau s-a 
desprins de ei; părea că şi cel mai mic val îl putea trânti, doar 
atingându-i gleznele. 

Mar a stat în faţa lui Arnau, iar el o aştepta cu braţele căzute de-a 
lungul trupului; i-a zărit lacrima care i se prelingea pe obraz. S-a 
apropiat şi i-a cules-o cu buzele. 

N-au schimbat nicio vorbă. Chiar ea i-a ajutat pe bastaixos să-l 
urce în barcă. 


Nu-i folosea la nimic să-l înfrunte pe rege atât de făţiş. 

De când plecase Guillem, Nicolau mergea dintr-un capăt într-altul 
al camerei lui de lucru. Dacă Arnau n-avea bani, n-avea nici un rost 
să-l acuze. Papa nu i-ar ierta nicicând că nu se ţinuse de făgăduiala 
făcută. Bărbatul din Pisa trebuia poprit. Dacă voia să-şi ţină făgăduiala 
făcută papei... 

Câteva lovituri în uşă i-au atras luarea-aminte, dar Nicolau a privit- 
o şi a mers înainte. 


Da. O osândă mai mică i-ar salva reputaţia de inchizitor, l-ar scăpa 
de o înfruntare cu regele, i-ar aduce o grămadă de parale pentru... 

Loviturile din uşă s-au întețit. 

Nicolau s-a uitat iar la ea. 

l-ar fi plăcut să se războiască cu Estanyol. Şi maică-sa? Ce se 
alesese de bătrână? Sigur că profitase de zăpăceală. 

Loviturile au sunat în odaie. Lângă uşă, Nicolau a deschis-o mânios. 

— Ce...? 

Cu pumnul strâns, Jaume de Bellera tocmai dădea să bată din nou. 

— Ce vrei? l-a întrebat inchizitorul, privindu-l pe ofiţerul care ar fi 
trebuit să stea de strajă în antecameră, dar care stătea într-un 
ungher, în spatele spadei lui Genís Puig. Cum îndrăzniţi să ameninţaţi 
un soldat al Sfântului Oficiu? a tunat. 

Genís şi-a tras spada, privindu-şi însoţitorul. 

— Aşteptăm de multă vreme, a răspuns seniorul de Navarcles. 

— Nu poftesc să primesc pe nimeni, i-a strigat Nicolau ofițerului, 
care scăpase de hărţuiala lui Genís; ţi-am mai dat această poruncă. 

Inchizitorul a dat să închidă uşa, dar Jaume de Bellera nu l-a lăsat. 

— Sunt baron de Catalonia, a zis lăbărţându-şi vorbele, şi merit 
respectul cuvenit cinului meu. 

Auzind spusele prietenului, Genís a încuviinţat şi a stăvilit din nou, 
cu spada în mână, calea ofițerului, care încerca să-i sară în ajutor 
inchizitorului. 

Nicolau s-a uitat în ochii seniorului de Bellera. Putea să ceară 
ajutor; restul gărzii avea să vină neîntârziat, dar ochii aceia 
întărâtaţi... Cine ştie ce puteau să facă doi bărbaţi deprinşi să-şi 
impună vrerea? A oftat. Neîndoios, aceea nu părea să-i fie cea mai 
bună zi din viaţă. 

— Ei bine, baroane, a încuviinţat, care ţi-e vrerea? 

— Ai făgăduit că-l vei osândi pe Arnau Estanyol şi, în schimb, l-ai 
lăsat să scape. 

— Nu-mi aduc aminte să fi făcut vreo făgăduială, iar cât despre 
faptul că eu l-aş fi lăsat să scape... De fapt, l-a lăsat să scape chiar 
regele vostru, a cărui nobleţe o apăraţi sus şi tare ca şi pe a voastră, 
şi care n-a sărit în ajutorul Bisericii. Lui să-i cereţi socoteală. 

Jaume de Bellera a bâiguit ceva vorbe nedesluşite şi a dat din 
mâini. 

— Încă îl mai puteţi osândi, a amintit în cele din urmă. 

— Şi-a luat tălpăşiţa, l-a dumirit Nicolau. 

— O să ţi-l aducem noi! a strigat Genís Puig, ameninţându-l chiar şi 
pe ofiţer, dar rămânând atent la el. 

Nicolau s-a întors la cavaler. De ce trebuia să le dea lămuriri? 

— Ţi-am adus dovezi îndestulătoare despre păcatul lui, s-a răţoit 
Jaume de Bellera. Inchiziția nu poate... 


— Ce dovezi? a lătrat Eimeric. Pedanţii ăia doi îi dădeau prilejul să- 
şi salveze onoarea. Dacă dezminţea dovezile... Ce dovezi? a repetat. 
Pâra unui posedat de Necuratul ca Domnia Ta, baroane? Jaume de 
Bellera a încercat să-i curme spusele, dar Nicolau l-a împiedicat, dând 
cu furie din mână. Am căutat înscrisurile despre care ziceai că le-a 
făcut episcopul când te-ai născut. S-au înfruntat din priviri. Şi nu le-am 
găsit, ştii asta? 

Genis Puig şi-a lăsat să cadă mâna în care ţinea spada. 

— Trebuie să fie în arhivele lui, s-a apărat Jaume de Bellera. 

Nicolau s-a mărginit să tăgăduiască. 

— Şi Domnia Ta, cavalere? a strigat Eimeric, întorcându-se la 
Genis. Ce ai împotriva lui Arnau Estanyol? Inchizitorul a citit pe faţa lui 
Genis spaima celui care ascunde adevărul; asta era treaba lui. Ştii că 
înfăptuieşti un delict când minţi Inchiziția? Genís a căutat sprijin la 
Jaume de Bellera, dar nobilul avea privirea pierdută undeva în camera 
de lucru a inchizitorului. Era singur. Ei, ce zici, cavalere? Genis s-a 
mişcat, căutând să-şi ascundă privirea. Ce v-a făcut zaraful? s-a 
înfuriat Nicolau. Poate că v-a dus la sapă de lemn? 

Genis a răspuns. A durat doar o secundă, una în care s-a uitat cu 
coada ochiului la inchizitor. Asta era. Ce altceva îi putea face un zaraf 
unui cavaler dacă nu să-l ducă la sapă de lemn? 

— Pe mine, nu, a răspuns cu nevinovăție. 

— Pe Domnia Ta, nu? Atunci pe tatăl Domniei Tale? 

Genis a pus ochii în pământ. 

— Aţi încercat să folosiţi Sfântul Oficiu în slujba minciunii! Aţi făcut 
o pâră falsă cu gând de răzbunare! 

Mânat de strigătul inchizitorului, Jaume de Bellera s-a întors la 
realitate. 

— Şi-a ars tatăl, a stăruit Genis, într-o şoaptă abia auzită. 

Nicolau a tăiat aerul cu mâna deschisă. Ce se cuvenea să facă 
acum? Să-i întemniţeze şi să-i judece presupunea să continue o 
pricină pe care era mai bine s-o îngroape cât ai clipi din ochi. 

— Vă veţi înfăţişa notarului şi veţi retrage pârele; de nu... S-a 
înţeles? a strigat în faţa lâncezelii celor doi. Amândoi au acceptat. 
Inchiziția nu poate judeca pe cineva folosind pâre mincinoase. Duceţi- 
vă, a încheiat, însoţindu-şi porunca de un semn făcut ofițerului. 

— Te-ai juruit să-ţi răzbuni onoarea, i-a amintit Genís Puig lui 
Jaume de Bellera, când s-au întors spre uşă. 

Nicolau a auzit spusele cavalerului. A auzit şi răspunsul. 

— Nici un senior de Navarcles n-a călcat vreodată un legământ, a 
replicat Jaume de Bellera. ă 

Inchizitorul general a închis ochii. li era lehamite. Slobozise un 
vinovat. Tocmai poruncise unor martori să-şi retragă pârele. Avea 
legături neguţătoreşti cu... unul din Pisa, nici măcar nu ştia bine cu 


cine! Şi dacă Jaume de Bellera îşi ţinea cuvântul înainte ca el să pună 
mâna pe agoniseala rămasă de pe mâna lui Arnau? Va mai dura 
înţelegerea cu omul din Pisa? Totul trebuia trecut definitiv sub tăcere. 

— Ei bine, atunci, a strigat în spatele celor doi, seniorul de 
Navarcles îşi va călca legământul. 

Amândoi s-au întors la el. 

— Ce-aţi grăit?! a exclamat Jaume de Bellera. 

— Că Sfântul Oficiu nu poate îngădui ca doi... a făcut o mişcare 
dispreţuitoare cu mâna... doi mireni să-mi pună sub semnul îndoielii 
hotărârea. Asta-i justiţia divină. Nu mai e nicio răzbunare! Ai priceput, 
Bellera? Nobilul a stat în cumpănă. Dacă-ţi ţii legământul, am te judec 
ca pe un posedat de Necuratul. Acum m-ai priceput? 

— Dar cuvântul dat... 

— În numele Sfântului Oficiu, te scutesc de el. Jaume de Bellera a 
încuviinţat. Şi Domnia Ta, a adăugat, adresându-se lui Genís Puig, ai 
mare grijă să nu răzbuni ceea ce Inchiziția a judecat deja. E limpede? 

Genis Puig a acceptat. 


Luntriţa, lungă de doar zece metri, cu o velă latină, îşi căutase 
refugiu în scobitura unui mic golf de pe ţărmul de la Garraf, departe 
de trecerea navelor, unde nu se putea ajunge decât pe mare. 

O cocioabă care abia de se ţinea pe picioare, durată de pescari din 
resturile pe care Mediterana le arunca pe uscat, spărgea monotonia 
pietrelor şi pietricelelor cenuşii care înfruntau soarele, ca să-i 
înapoieze lumina şi căldura cu care le mângâia. 

Pilotul luntrei primise, odată cu o pungă mare de galbeni, porunci 
sigure de la Guillem. „Ai să-l laşi acolo cu un năier de încredere, apă şi 
merinde destule, apoi ai să cabotezi, dar alege porturi din apropiere, 
şi întoarce-te la Barcelona barem la două zile, ca să primeşti porunci 
de la mine; ai să primeşti şi mai multe parale când totul se va isprăvi”, 
îi făgăduise, ca să-i cumpere credinţa. Nu era nevoie: Pe Arnau năierii 
îl iubeau, crezându-l un consul drept, dar bărbatul se învoise să ia 
paralele alea bune. Nu se aşteptase însă la Mar, iar tânăra nu voise să 
împartă îngrijirea lui Arnau cu un năier. 

— Numai eu am să-l îngrijesc, a stăruit de cum au debarcat în 
golfuleţ şi l-au dus pe Arnau în colibă. 

— Dar omul nostru din Pisa... a încercat să spună pilotul. 

— Zi-i celui din Pisa că e Mar cu el şi, de nu-i place, întoarce-te din 
drum cu năier cu tot. 

Vorbea poruncitor, fapt puţin obişnuit la o femeie. Pilotul s-a uitat 
la ea şi a încercat iar să-i ţină piept. 

— Pleacă! s-a mărginit ea să-i poruncească. 

Când luntrea s-a pierdut în spatele stâncilor care apărau golfuleţul, 
Mar a răsuflat adânc, ridicându-şi faţa la cer. De câte ori îşi refuzase, 


oare, acea închipuire? De câte ori, cu amintirea lui Arnau în suflet, 
încercase să se convingă că alta îi era soarta? lar acum... S-a uitat la 
cocioabă. Arnau nu se deşteptase încă. În cursul călătoriei, Mar îl 
cercetase dacă avea fierbinţeală ori dacă cumva nu era rănit. S-a pus 
pe marginea bărcii, picior peste picior, şi i-a sprijinit capul pe 
genunchi. 

El deschisese de nenumărate ori ochii, o privise şi îi închisese la 
loc, cu zâmbetul pe buze. Ea îi prindea o mână într-ale sale şi, ori de 
câte ori el o privea, i-o strângea până ce el se lăsa în voia somnului. 
Făcuse aşa de nenumărate ori, de parcă Arnau voia să fie sigur că ea 
era de-adevăratelea cu el. S-a întors în colibă şi s-a aşezat la 
picioarele lui. 


Guillem a hoinărit două zile prin Barcelona, amintindu-şi de locurile 
care făcuseră parte din viaţa lui atâta amar de vreme. Nu se 
schimbaseră prea multe în cei cinci ani câţi stătuse la Pisa. In ciuda 
lipsurilor, cetatea era un furnicar. Barcelona se deschidea ca 
întotdeauna spre mare, apărată doar de tasques, unde Arnau 
împotmolise baleniera, când Pedro cel Crud ameninţase cu flota lui 
ţărmul cetăţii; între timp, zidul de apus, poruncit de Pedro al III-lea, se 
înălța tot mai sus. Ca şi şantierul naval ale regelui. Până ce avea să fie 
isprăvit, navele se împotmoleau, se reparau ori se întocmeau tot în 
vechiul şantier, la picioarele plajei, în faţa turnului Regomir. Acolo, 
Guillem s-a lăsat purtat de mirosul tare al gudronului cu care meşterii, 
după ce îl amestecau cu câlţi, călăfătuiau navele. A privit truda 
dulgherilor de pe uscat, a marangozilor şi meşterilor frânghieri. Cu 
mult timp în urmă, îl întovărăşise pe Arnau să-i cerceteze pe cei din 
urmă, nu cumva să îmbine cânepă veche şi nouă în împletitura 
odgoanelor ori parâmelor. Se plimbau printre bărci, însoţiţi solemn de 
dulgheri. După ce controla odgoanele, Arnau se îndrepta nesmintit 
spre călăfătuitori. Işi luau rămas-bun de la însoțitori şi, pe când ceilalţi 
îi priveau de departe, vorbeau singuri cu ei. 

„Truda lor e nespus de însemnată; legea nu le îngăduie să fie 
plătiţi după truda lor”, îl lămurise pe Guillem întâia oară. De aceea şi 
vorbea consulul cu călăfătuitorii, ca să afle dacă vreunul dintre ei, 
împins de nevoi, nu împlinea acea normă menită să stea chezăşie 
apărării navelor. 

Guillem a văzut cum unul dintre ei cerceta minuţios, în genunchi, 
îmbinarea pe care tocmai o călăfătuise. Icoana l-a făcut să închidă 
ochii. A strâns din buze şi a dat din cap. Mult mai luptaseră ei doi 
alături, iar acum Arnau se ascundea într-un golfuleţ, aşteptând ca 
inchizitorul să-i dea o pedeapsă uşoară. Creştini! Barem era cu el Mar, 
fetiţa lui. Guillem n-a fost uimit când, după ce îi lăsase pe Mar şi pe 
Arnau acolo, pilotul luntrii venise la piaţa de grâne şi-i istorisise toate 


cele întâmplate. Aşa era fetiţa lui! 

— Mult noroc, frumoaso! a şoptit. 

— Ai cuvântat ceva? 

— Nimic, nimic. Ai făcut foarte bine. Pleacă din port şi vino înapoi 
peste două zile. A 

În prima zi, n-a primit veşti de la Eimeric. În a doua, a hoinărit prin 
Barcelona. Nu putea sta în piaţa de grâne; şi-a lăsat acolo slugile, 
cărora le poruncise să-l caute prin toată cetatea dacă întreba cineva 
de el. 

Mahalalele  neguţătorilor erau neschimbate. Putea străbate 
Barcelona cu ochii închişi, călăuzit doar de mirosul fiecăreia. 
Catedrala, ca şi Sfânta Maria ori biserica Pi nu erau încă isprăvite, deşi 
Templul Mării era mult mai avansat decât celelalte două. Santa Clara 
era toată numai schele, ca şi Santa Anna. Guillem a stat în faţa 
fiecărei biserici, privind la truda dulgherilor şi zidarilor. Şi Zidul Mării, 
şi portul? Ciudaţi mai erau creştinii ăştia. j 

— La piaţa de grâne cineva întreabă de Înălțimea Voastră, i-a dat 
pe faţă în cea de-a treia zi un slujitor care venise gâfâind. 

„Ai încuviinţat, Nicolau?” s-a întrebat Guillem, grăbind spre han. 


Nicolau Eimeric a semnat hotărârea în faţa lui Guillem, stând în 
picioare în faţa mesei. Apoi a pecetluit-o şi i-a înmânat-o pe muteşte. 

Guillem a luat înscrisul şi a început să-l citească pe loc. 

— La sfârşit, la sfârşit, l-a grăbit inchizitorul. 

II silise pe notar să trudească toată noaptea şi n-avea să aştepte 
toată ziua doar ca să-l citească necredinciosul. 

Guillem s-a uitat la Nicolau pe deasupra înscrisului de hotărâre şi a 
citit mai departe temeiurile inchizitorului. Carevasăzică, Jaume de 
Bellera şi Genís Puig îşi retrăseseră pâra; oare cum izbutise 
inchizitorul să-i convingă? Mărturia Margaridei Puig era pusă de 
Nicolau sub semnul îndoielii, după ce tribunalul luase la cunoştinţă că 
familia ei ajunsese la sapă de lemn din pricina negoţurilor făcute cu 
Arnau; şi cea a lui Elionor, fiindcă nu dăduse dovadă de dăruirea şi 
supunerea pe care orice femeie i le datora soţului! 

În plus, Elionor susţinea că pârâtul îmbrăţişase în văzul lumii o 
jidoavcă cu care presupunea că el ar fi preacurvit, şi îi cita drept 
martori ai acelei purtări făţişe chiar pe Nicolau şi pe episcopul 
Berenguer d'Erill. Guillem s-a uitat iar la Nicolau pe deasupra 
înscrisului de hotărâre; inchizitorul i-a înfruntat privirea. „Nu-i 
adevărat, zicea Nicolau, că pârâtul îmbrăţişase o jidoavcă în clipa 
numită de Elionor. Nici el, nici Berenguer d'Erill, care semna şi el 
înscrisul de hotărâre (Guillem s-a dus la ultima foaie, ca să vadă 
semnătura şi pecetea episcopului), nu-i puteau adeveri pâra. Fumul, 
focul, zarva, patima, oricare dintre împrejurări, mai zicea Nicolau, 


putuseră pesemne s-o facă pe femeie, slabă de înger prin fire, să 
creadă că zărea aşa ceva. Dat fiind că învinuirea adusă de Elionor lui 
Arnau, cum că preacurvise cu o jidoavcă, era închipuită, fireşte, şi mai 
puţin încă puteau fi crezute celelalte feţe ale pârei.” 

Guillem a zâmbit. 

Singurele fapte care puteau fi pe drept cuvânt crezute ruşinoase 
erau cele pomenite de preoţii de la Sfânta Maria a Mării. Vinovatul 
recunoscuse blasfemiile, măcar că se căise de ele în faţa tribunalului, 
ultima vrere a unei judecăţi a Inchiziției. De aceea, Arnau Estanyol era 
osândit la plata unei amenzi, care consta în luarea întregului avut, şi o 
penitenţă făcută în fiece duminică a unui an întreg, în faţa Sfintei 
Maria a Mării, purtând sambenito precum toţi osândiţii. 

Guillem a încheiat: a citit toate formele legiuite, apoi semnăturile şi 
peceţile inchizitorului şi episcopului. Izbândise! 

A înfăşurat înscrisul şi a căutat în caftan ordinul de plată semnat de 
Abraham Levi, ca să i-l dea lui Nicolau. A privit tăcut cum inchizitorul 
citea înscrisul ce adeverea ruina, dar şi slobozia şi viaţa lui Arnau; 
oricum, tot n-ar fi ştiut să-l lămurească vreodată de unde veneau 
paralele şi de ce dosise atât de mulţi ani ordinul de plată. 

Arnau nu s-a trezit până la căderea serii. În amurg, Mar a aprins în 
colibă un focuşor de frunze uscate şi surcele strânse de pescari. 
Marea era liniştită. A ridicat privirea la cerul înstelat. Apoi la stâncile 
din jurul golfuleţului; luna dansa pe muchiile stâncilor, luminându-le 
capricios ici şi colo. 

A tras adânc în piept tăcerea, a savurat liniştea. Lumea nu exista. 
Barcelona nu era nici ea, Inchiziția nici atât, şi nici măcar Elionor ori 
Joan: existau numai ea şi Arnau. 

La miezul nopţii, a auzit zgomot în colibă. S-a ridicat să meargă 
acolo, dar Arnau a ieşit în bătaia lunii. Au stat amândoi liniştiţi, la 
câţiva paşi unul de altul. 

Mar era între Arnau şi lumina focului. Lumina flăcărilor îi desena 
silueta şi-i topea trupul în beznă. „Am şi ajuns în cer?” s-a întrebat 
Arnau. Pe măsură ce ochii i se deprindeau cu umbra, trăsăturile ce-i 
populaseră visurile prindeau contur; întâi ochii, strălucitori - oare câte 
nopţi plânsese după ei? -, apoi nasul, pomeţii, fruntea, gura, buzele. 
Silueta şi-a deschis braţele spre el şi licărul vâlvătăilor i s-a strecurat 
printre coaste, mângâindu-i trupul prin veşmântul străveziu, 
complicele luminii şi beznei. Il chema. 

Arnau s-a supus chemării. Ce era? Unde era? Era chiar Mar? A găsit 
răspunsul în mâinile ei, în zâmbetul deschis spre el, în sărutul fierbinte 
primit pe buze. 

Apoi, Mar l-a îmbrăţişat pe Arnau cu putere şi lumea s-a întors la 
viaţă. „la-mă în braţe”, i-a cerut. Arnau i-a îmbrăţişat umerii, lipit de 
pieptul ei. A auzit-o plângând. A simţit suspinele pieptului lipit de al lui 
şi a mângâiat-o pe creştetul capului, legănând-o blând. Câţi ani 
trebuiseră să se scurgă pentru ca ei să se poată bucura astfel? Câte 
greşeli trebuiseră să facă? 

Arnau a luat capul lui Mar de pe umăr, ca să-l privească în ochi. 

— Îmi pare rău, a început să-i spună, îmi pare rău că te-am dat... 

— Taci, l-a oprit. Trecutul nu mai e. Nici nimic de iertat. Să începem 
de azi. Uite, i-a zis, depărtându-se de el şi luându-l de mână, uite 
marea. Marea nu ştie nimic despre trecut. E aici. Nu ne va cere 
nicicând lămuriri. Stelele şi luna sunt aici şi ne luminează, strălucind 
pentru noi. Ce le pasă lor de tot ce s-a întâmplat? Ne însoțesc şi de 
aceea sunt fericite; le vezi cum licăresc? Pâlpâie pe cer; ar face-o 
dacă le-ar păsa? Oare nu ne-ar bântui furtuna dacă Dumnezeu ar voi 
să ne osândească? Suntem singuri, tu şi cu mine, fără trecut, fără 
amintiri, fără vină, fără nimic ce s-ar putea pune în calea... iubirii 
noastre. 

Arnau a rămas cu ochii la cer, apoi şi i-a mutat pe mare, privind 
valurile mici care ajungeau pe îndelete în golfuleţ, fără să se spargă. 
S-a uitat la peretele de stânci ocrotitoare şi s-a legănat în tăcere. 


S-a întors la Mar, fără să-i lase mâna. Avea ceva să-i povestească, 
ceva dureros, ceva ce-i juruise Fecioarei după moartea primei soţii şi 
peste care nu putea trece. Privind-o în ochi, a lămurit-o şoptit. 

Când a dovedit povestea, Mara oftat. 

— Nu ştiu decât că n-am de gând să te mai părăsesc, Arnau. Vreau 
să stau cu tine. Cum ai să vrei tu. 


În zorii celei de-a cincea zile a sosit o luntre din care n-a coborât 
decât Guillem. Toţi trei s-au întâlnit pe mal. Mar i-a lăsat singuri, ca să 
se poată îmbrăţişa. 

— Dumnezeule! a oftat Arnau. 

— Care Dumnezeu? a întrebat Guillem cu un nod în gât, 
depărtându-l pe Arnau, dezvelindu-şi dantura albă într-un zâmbet. 

— Al tuturor, a răspuns Arnau, alăturându-se bucuriei lui. 

— Vino aici, fetiţa mea, i-a cerut Guillem, îmbrăţişând-o. 

— Nu mai sunt fetiţa ta, i-a replicat Mar, zâmbind şăgalnic. 

— Aşa ai să fii întotdeauna, a îndreptat-o Guillem. 

— Aşa ai să fii întotdeauna, a întărit Arnau. 

Astfel, îmbrăţişaţi toţi trei, s-au aşezat lângă jarul focului făcut cu o 
noapte înainte. 

— Eşti slobod, Arnau, l-a lămurit Guillem de cum s-a aşezat pe jos; 
şi i-a întins înscrisul de hotărâre. 

— Spune-mi ce zice, l-a rugat Arnau, nevrând să-l atingă. N-am citit 
nicicând un înscris de la tine. 

— Spune că ţi se ia avutul. Guillem n-a desluşit nimic pe chipul lui 
Arnau. Că eşti osândit să porţi sambenito în toate duminicile unui an 
întreg, în faţa uşilor de la Sfânta Maria. In rest, Inchiziția te lasă 
slobod. 

Arnau s-a închipuit descult, îmbrăcat într-o tunică de penitent, 
lungă până la glezne, cu două cruci pictate, în faţa uşilor bisericii. 

— Trebuia să bănuiesc că ai să izbândeşti de cum te-am zărit în 
faţa tribunalului, dar nu am fost în stare... 

— Arnau, i-a tăiat vorba Guillem, ai auzit ce ţi-am zis? Inchiziția îţi 
ia toată agoniseala. 

Arnau a tăcut câteva clipe. 

— Eram mort, Guillem, i-a spus; Eimeric mă urmărea. Şi, pe drept 
cuvânt, aş fi dat tot ce am, adică aveam, s-a îndreptat, luând-o pe Mar 
de mână, pentru aceste ultime zile. Guillem şi-a întors privirea la Mar, 
i-a văzut surâsul larg şi ochii strălucitori. Fetiţa lui; a surâs şi el. M-am 
gândit... 

— Trădătorule! l-a ameninţat Mar cu o strâmbătură simpatică. 

Arnau şi-a pus palma pe mâna tinerei. 

— După câte îmi amintesc, trebuie să fi costat o grămadă de parale 
faptul că regele nu s-a ridicat împotriva întregii host. 


Guillem a consimţit. 

— Mulţumesc, a răspuns Arnau. 

Cei doi bărbaţi s-au privit. 

— Bine, a spus Arnau, hotărând să rupă vraja, şi tu? Cum ţi-a mers 
în toţi aceşti ani? 


Soarele ajunsese sus pe cer şi toţi trei s-au dus spre luntre, după 
ce i-au făcut semne năierului să se apropie de golfuleţ. Arnau şi 
Guillem au urcat. 

— Doar o clipă, s-a rugat Mar. 

S-a întors spre golfuleţ şi a privit coliba. Ce-o aştepta acum? 
Penitenţa cu sambenito, Elionor... 

A pus ochii în pământ. 

— Nu-ţi face griji din pricina ei, a alinat-o Arnau, mângâindu-i 
pletele; cum n-avem nicio leţcaie, n-o să ne supere. Palatul din uliţa 
Montcada e din avutul meu, aşa că acum e al Inchiziției. Nu-i rămâne 
decât Montbui. Va trebui să se ducă acolo. 

— Castelul, a şoptit Mar. O să-l ia Inchiziția? 

— Nu. Castelul şi pământurile sunt zestrea pe care i-a dat-o regele. 
Inchiziția nu le poate lua ca pe avutul meu. 

— Imi pare rău pentru ţărani, a şoptit Mar, amintindu-şi de ziua 
când Arnau anulase cutumele nedrepte. 

Nimeni n-a vorbit despre Matarâ, despre conacul lui Felip de Ponts. 

— O să ieşim noi la liman... a început să spună Arnau. 

— Despre ce vorbeşti? l-a iscodit Guillem. O să aveţi câte parale vă 
vor trebui. Dacă vreţi, putem recumpăra palatul din uliţa Montcada. 

— Aceia-s banii tăi, l-a refuzat Arnau. 

— Acestea-s paralele noastre. Uite ce-i, i-a lămurit pe amândoi, nu 
vă am decât pe voi. Ce-am să mă fac cu gologanii pe care îi am 
mulţumită dărniciei tale? Sunt ai voştri. 

— Nu, nu, a stăruit Arnau. 

— Voi sunteţi familia mea. Fetiţa mea şi bărbatul care m-a slobozit, 
şi mi-a dat avere. Asta înseamnă că nu mă vreţi alături de voi? 

Mar a întins braţul spre Guillem. Arnau a bolborosit: 

— Nu. N-am vrut să spun aşa ceva. Fireşte... 

— Deci, paralele vin cu mine, l-a oprit iar Guillem. Ori vrei să le dau 
Inchiziției? 

Întrebarea i-a furat un zâmbet lui Arnau. 

— Şi am gânduri mari, a adăugat Guillem. 

Mar încă mai privea spre golfuleţ. O lacrimă i-a curs pe chip. Nu s-a 
clintit. | s-a prelins pe obraji, s-a pierdut într-un colţ al buzelor. Se 
întorceau la Barcelona. La pedeapsa nedreaptă, la Inchiziţie, la Joan, 
fratele care-l trădase. Şi la soţia pe care o dispreţuia, de care nu 
putea să scape. 

Guillem a închiriat o casă în mahalaua Ribera. S-a ferit de fast, dar 
casa era îndestulător de mare pentru toţi trei; o odaie pentru Joan, a 
gândit Guillem, dând poruncile cuvenite. Oamenii de pe plajă l-au 
primit cu dragoste pe Arnau, când a coborât din luntre în portul 
Barcelonei. Niscaiva neguţători, care urmăreau cum li se cărau 
mărfurile ori în trecere pe lângă bursă, l-au salutat, dând din cap. 

— Nu mai sunt bogat, i-a recunoscut lui Guillem, neoprindu-se şi 
nerăspunzând la saluturi. 

— la te uită cum umblă vestea, i-a răspuns fostul rob. 

Arnau mărturisise că îndată după debarcare voia să meargă la 
Sfânta Maria, să-i aducă mulţumire Fecioarei pentru slobozenie; 
visurile lui trecuseră de la buimăceală la limpezimea micii statui care 
dănţuise peste capetele mulţimii, când sfetnicii cetăţii îl purtaseră pe 
braţe. Dar s-a oprit din drum în colţul uliţelor Canvis Vells şi Canvis 
Nous. Uşa şi ferestrele casei, banca erau larg deschise. In faţa lor, o 
ceată de curioşi s-a dat la o parte de cum l-au zărit sosind. N-au intrat. 
Toţi trei au recunoscut unele dintre mobilele şi calabalăâcurile pe care 
soldaţii le îngrămădeau într-o căruţă de lângă poartă: masa lungă, 
mai lungă decât căruţa, acum legată cu funii, faţa de masă din catifea 
purpurie, foarfeca pentru tăiat monedele calpe, abacul, cuferele. 

Apariţia bărbatului în negru, care făcea inventarul uneltelor i-a 
atras luarea-aminte lui Arnau. Dominicanul s-a oprit din scris şi l-a 
pironit cu privirea. Oamenii au amuţit, iar Arnau i-a recunoscut ochii: 
ei îl priviseră în timpul întrebărilor din spatele mesei, de lângă 
episcop. 

— Mâncători de stârvuri, a şoptit. 

Erau viaţa, trecutul, bucuriile şi păsurile lui. Niciodată n-ar fi crezut 
că avea să îi vadă cum îl jecmăneau. Nicicând nu dăduse prea mare 
atenţie averii lui şi totuşi ei îl prădau de când lumea. 

Mar a simţit sudoarea din palma lui Arnau. 

Dindărăt, cineva l-a huiduit pe monah; soldaţii au pus uneltele jos 
şi au scos armele din teacă. Alţi trei s-au ivit din casă cu armele în 
mâini. 

— N-au să îngăduie şi altă ocară a norodului, i-a atras luarea- 
aminte Guillem, trăgând de Mar şi Arnau. 

Soldaţii s-au repezit la curioşi, iar ei s-au spulberat grăbiţi în toate 
părţile. Arnau s-a lăsat tras de Guillem, privind îndărăt la căruţă. 

Au uitat de biserica Sfânta Maria, la portalul căreia ajunseseră 
câţiva dintre soldaţii care urmăreau oamenii. l-au dat ocol, grăbiţi, ca 
să ajungă în piaţa Blat, şi de acolo la casa lui. 


Vestea întoarcerii lui Arnau s-a răspândit în toată cetatea. Primii au 
sosit cei câţiva missatges de la consulat. Conţopistul n-a cutezat să-l 


privească pe Arnau în faţă. l-a vorbit cu „prea onorate”, dar trebuia 
să-i dea înscrisul prin care Sfatul Celor o Sută din cetate îi lua cinul. 
După ce l-a citit, Arnau i-a întins mâna şi abia atunci acela şi-a ridicat 
privirea. 

— A fost o onoare pentru mine să lucrez cu Domnia Ta. 

— Onoarea a fost a mea, a răspuns Arnau. Nu vor oameni săraci, i- 
a lămurit pe Guillem şi pe Mar, când slujbaşul şi soldaţii au plecat de 
acolo. 

— Trebuie să vorbim despre aşa ceva, şi-a amintit Guillem. 

Dar Arnau a făcut semn cu capul că nu. Incă nu, a adăugat. 

Mulţi alţii au trecut pe la noua casă a lui Arnau. Pe unii, precum 
căpetenia breslei de bastaixos, i-a primit Arnau; alţii, oameni de rând, 
s-au mărginit să-i transmită cele mai bune urări prin slujitori. 

A doua zi, a venit Joan. De când primise vestea sosirii lui Arnau la 
Barcelona, Joan se întrebase necontenit ce-i istorisise Mar. Când nu 
mai putuse îndura îndoiala, hotărâse să-şi înfrunte spaimele, ducându- 
se să-şi vadă fratele. 

Când Joan a intrat în sufragerie, Arnau şi Guillem s-au ridicat în 
picioare. Mar a rămas la masă. 

„Ai ars leşul tatălui tău!” Invinovăţirea lui Nicolau Eimeric a sunat 
în urechile lui Arnau de cum l-a văzut intrând. Incercase să nu se 
gândească la ea. 

Din uşa sufrageriei, Joan a îngăimat câteva vorbe; apoi a făcut cu 
capul plecat paşii care îl despărţeau de Arnau. 

Acela a mijit din ochi. Venise să-i ceară iertare. Cum de putuse 
fratele lui...? 

— Cum ai putut să faci aşa ceva? i-a aruncat, când Joan era în faţa 
lui. 

Joan şi-a mutat privirile de la picioarele lui Arnau la Mar. Oare nu-l 
osândise ea destul? Trebuia să-i spună lui Arnau...? Dar tânăra părea 
uimită. 

— La ce-ai venit? l-a întrebat Arnau cu răceală. 

A căutat, deznădăjduit, un temei. 

— Trebuie plătite datoriile la han, s-a auzit spunând. 

Arnau a lovit aerul cu mâna şi s-a răsucit, întorcându-i spatele. 
Guillem a chemat un slujitor şi i-a dat aceluia o pungă cu bani. 

— Du-te cu monahul şi încheiaţi socoteala de la han, a poruncit. 

Joan a căutat sprijin la arap, dar Guillem nici măcar n-a clipit. A 
făcut cale întoarsă spre uşă şi s-a mistuit dincolo de ea. 

— Ce-a fost între voi? l-a iscodit Mar, când Joan s-a dus din 
sufragerie. 

Arnau a amuţit. Era nevoie ca ei să ştie? Cum să le spună că arsese 
leşul propriului tată şi că fratele lui îl pârâse Inchiziției? Numai el ştia 
tot. 


— Să uităm trecutul, a răspuns până la urmă, barem ceea ce 
putem. 
Mar a tăcut câteva clipe; apoi s-a învoit. 


Joan a ieşit din casă în urma robului lui Guillem. În drum spre han, 
băiatul a trebuit să se întoarcă de câteva ori la monah, care rămânea 
în urmă, cu privirea pierdută. Urmau calea spre piaţa de grâne, pe 
care o ştia băiatul. 

Totuşi, în uliţa Montcada robul nu l-a putut face pe Joan să-l 
urmeze. Călugărul împietrise în faţa uşilor mari ale palatului lui Arnau. 

— Du-te tu să plăteşti, i-a poruncit Joan, dând să scape de 
smuciturile flăcăului. Eu am altă datorie de plătit, a şoptit în sinea lui. 

Pere, bătrânul rob, l-a îndrumat la Elionor. De când îi trecuse 
pragul, şoptea necontenit câteva vorbe; le spunea tot mai tare, 
urcând scara de piatră alături de Pere, care îl privea uluit; apoi, de 
cum au ajuns în faţa lui Elionor, i-a zis tunător în faţă, înainte ca ea să 
poată vorbi: 

— Ştiu că ai păcătuit! 

Stând în picioare în salon, baroneasa l-a privit trufaş şi a replicat. 

— Dar ce nerozii mai spui, frate? 

— Ştiu că ai păcătuit! a repetat Joan. 

Elionor a izbucnit în hohote de râs înainte de a-i întoarce spatele. 

Joan i-a privit rochia din brocart scump. Mar suferise. El suferise. 
Arnau, Arnau trebuie să fi suferit la fel ca ei. 

Elionor tot mai râdea, cu spatele la el. 

— Cine te crezi, frate? 

— Sunt un inchizitor al Sfântului Oficiu, a răspuns Joan. Şi în casa ta 
n-am nevoie de mărturisiri. 

Elionor s-a întors în tăcere din pricina răcelii cu care vorbise Joan. 
L-a văzut cu un opaiţ în mână. 

— Ce...? 

N-a lăsat-o să sfârşească şi a aruncat cu opaițul în ea. Uleiul a 
pătruns în rochia fastuoasă şi s-a aprins pe loc. 

Elionor începu să urle. 

Era toată o torţă, când bătrânul Pere i-a sărit în ajutor, urlând şi 
chemându-i şi pe ceilalţi robi. Joan l-a zărit cum lua de pe perete o 
tapiserie şi o arunca peste stăpână. Lovindu-l cu mâna, l-a dat pe rob 
la o parte, dar în uşa salonul se îmbulzeau deja alţi slujitori, cu ochii 
ieşiţi din orbite. 

Cineva a cerut apă. 

Joan a privit-o pe Elionor, căzută în genunchi, printre flăcări. 

— lartă-mă, Doamne! a bolborosit. 

A căutat alt opaiţ. A pus mâna pe el şi s-a apropiat de Elionor, iar 
poalele sutanei au luat foc. 


— Căieşte-te! a urlat înainte ca focul să-l cuprindă. 

A lăsat opaițul să cadă peste Elionor şi a îngenuncheat lângă ea. 

Covorul pe care stăteau a început să ardă cu vâlvătăi. Câteva 
mobile s-au aprins şi ele. 

Când robii au sosit cu apa, s-au mărginit s-o arunce peste ei din 
uşa salonului. Apoi, acoperindu-şi faţa, au fugit cu toţii de fumul cel 
gros. 


Capitolul 60 
15 august 1384 
Sărbătoarea Ridicării la Ceruri 
Biserica Sfânta Maria a Mării 
Barcelona 


Trecuseră şaisprezece ani. N 

Din piaţa Sfânta Maria, Arnau şi-a ridicat privirea la cer. Intreaga 
Barcelonă răsuna de dangătul celor patru clopote din biserică. Muzica 
lor i-a umplut inima; un fior i-a străbătut trupul în cadenţa lor. Văzuse 
cum fuseseră durate rând pe rând toate patru şi dorise să tragă şi el 
de funii alături de tineri: Assumpta, cel mai mare, de opt sute 
şaptezeci şi cinci de kilograme; Conventual, cel mijlociu, de şase sute 
cincizeci; Andrea, de două sute, Vedada, cel mai mic, de o sută, în 
vârful turnului. 

În acea zi, se inaugura Sfânta Maria, biserica lui, şi clopotele 
păreau să sune altfel decât atunci când fuseseră ridicate, ori poate că 
el le auzea altfel? S-a uitat la turnurile octogonale care flancau faţada 
mare pe cele două laturi: înalte, zvelte, uşoare, din trei corpuri, 
fiecare mai îngust pe măsură ce urca la cer; deschise în cele patru 
vânturi prin ferestre ogivale; înconjurate cu balustrade, împodobite cu 
terase la fiecare nivel. Pe când se duraseră, Arnau pricepuse că aveau 
să fie fără fleşe şi capiteluri, fireşti ca marea, pe a cărei patroană o 
ocroteau, dar impunătoare şi fantastice, şi-a amintit privindu-le. 

În straie de sărbătoare, lumea se strângea în piaţa Sfânta Maria; 
unii intrau în biserică, alţii, ca Arnau, stăteau afară, admirându-i 
frumuseţea şi ascultând muzica clopotelor. Cu mâna dreaptă, Arnau a 
strâns-o la piept pe Mar; la stânga lui stătea drept, împărtăşind 
bucuria tatălui, un băietan de treisprezece ani, cu o aluniţă lângă 
ochiul drept. 

Alături de toată familia, Arnau a înaintat spre Sfânta Maria a Mării, 
pe când clopotele tot mai băteau. Oamenii care intrau au rămas în loc 
şi l-au lăsat să treacă. Aceea era biserica lui Arnau Estanyol; ca 
bastaix, purtase în spate primele pietre; ca zaraf şi Consul al Mării, iar 
apoi, ca neguţător de asigurări maritime, dăduse danii însemnate. Dar 
Sfânta Maria nu scăpase de dezastre. Pe 28 februarie 1373, 
cutremurul care nimicise Barcelona îi dărâmase clopotniţa. Arnau 
fusese primul care luase parte la refacerea ei. 

— Am nevoie de parale, îi ceruse atunci lui Guillem. 

— Ale tale-s, îi răspunsese arapul, cunoscând dezastrul şi după ce 
văzuse că de dimineaţă Arnau fusese vizitat de unul dintre mai-marii 
şantierului. 

Fiindcă norocul începuse să le surâdă iar. Povăţuit de Guillem, 
Arnau se ocupa de asigurări maritime. Lipsită de rânduieli, spre 


deosebire de Genova, Veneţia ori Pisa, Catalonia era paradisul celor 
care se îndeletniceau cu ele, dar numai neguţătorii prevăzători 
precum Arnau şi Guillem se ţineau pe picioare. Finanţele din principat 
se scufundau treptat, iar, odată cu ele, şi cei care voiau să câştige în 
graba mare, unii asigurând încărcăturile peste valoarea lor, aşa încât 
cu greu mai auzeai de ele, alţii asigurând nave şi mărfuri chiar şi după 
ce aflau că ele fuseseră prădate de corsari, şi susţinând că vestea 
putea fi neadevărată. Arnau şi Guillem alegeau bine navele, dar şi mai 
abitir primejdiile, şi, în vederea acestei îndeletniciri, îşi refăcuseră la 
iuţeală vasta reţea de conlucrători pe care îi avuseseră ca zarafi. 

Pe 26 decembrie 1379, Arnau nu l-a mai putut întreba pe Guillem 
dacă să facă ori nu o danie în parale bisericii Sfintei Maria. Arapul 
murise pe neaşteptate în urmă cu un an. Arnau îl găsise pe scaunul lui 
din pomet, mereu cu faţa către Mecca, aşa cum se ruga în taină, o 
taină ştiută de toţi. Arnau se adresase comunităţii arape şi, peste 
noapte, ei se ocupaseră de leşul lui Guillem. 

In noaptea de 26 decembrie 1379, un mare incendiu prăpădise 
biserica Sfânta Maria. Flăcările făcuseră scrum sacristia, corul, orgile, 
altarele şi tot ce se nu durase din piatră înăuntrul ei. Suferiseră de pe 
urma focului şi piatra, dar cu precădere sculpturile, iar bolţarul pe 
care apărea regele Alfonso cel Bun, tatăl Ceremoniosului, cel ce 
plătise acea parte a edificiului, fusese nimicit. 

Regele se înfuriase auzind că omagiul adus regescului său tată se 
dusese pe apa sâmbetei şi ceruse să fie făcut la loc, dar celor care 
locuiau în mahalaua Ribera le era lehamite să plătească bolţarul nou 
pentru a împlini vrerile monarhului. Toate strădaniile şi paralele 
norodului au fost îndreptate spre refacerea sacristiei, corului, orgilor şi 
altarelor; figura ecvestră a regelui Alfonso a fost refăcută meşteşugit 
din ipsos, lipită de cheia de boltă şi pictată în purpuriu şi aur. 

Pe 3 noiembrie 1383, s-a montat ultimul bolţar al navei centrale, 
cel mai apropiat de uşa cea mare, pe care se aflau însemnele celor 
din fruntea şantierului, în cinstea tuturor neştiuţilor ce dăduseră ajutor 
la înălţarea bisericii. 

Arnau a ridicat ochii la el. Mar şi Bernat l-au imitat, şi toţi trei au 
zâmbit, îndreptându-se spre marele altar. 

De cum fusese suit bolţarul pe schele, aşteptând ca nervurile 
arcurilor să se întindă până la el, Arnau repetase fără preget aceleaşi 
lămuriri: 

— Astea-s însemnele noastre, la fel cum şi Bernat îi limpezise într-o 
zi lui. 

Băiatul privise în sus. 

— Tată, îi răspunsese, acelea-s însemnele norodului. Oamenii ca 
tine au propriile însemne sculptate pe arcuri şi pietre, în capele şi... 
Arnau ridicase o mână, dând să-l oprească, dar băiatul urmase: N-ai 


nici măcar un loc în cor! 

— Asta-i biserica norodului, fiule. Sumedenie de bărbaţi şi-au dat 
viaţa pentru ea, şi nici numele lor nu-s nicăieri. 

Gândurile lui Arnau fugiseră spre băietanul care cărase pietre de la 
cariera regelui la biserică. 

— Tatăl tău, spusese Mar atunci, a scris cu sânge pe multe dintre 
aceste pietre. Nu există omagiu mai mare. 

Bernat se întorsese la taică-său, făcând ochii mari. 

— Ca atâţia alţii, tată, ca atâţia alţii. 


August în bazinul Mediteranei, august în Barcelona. Soarele 
strălucea cu o măreție greu de aflat altunde în lume; fiindcă înainte de 
a se strecura prin vitraliile Sfintei Maria, ca să se joace cu culori şi 
pietre, marea îi înapoia reflexia propriei lumini, iar razele ajungeau în 
cetate învăluite într-o splendoare nepereche. La trecerea prin vitraliile 
templului, reflexiile colorate ale razelor de soare se topeau în 
pâlpâirile miilor de lumânări aprinse şi risipite între marele altar şi 
capelele laterale. Aroma tămâiei domnea peste tot, iar muzica orgii 
suna în incintă cu o acustică fără cusur. 

Arnau, Mar şi Bernat s-au îndreptat spre marele altar. Sub absida 
grandioasă, înconjurată de opt coloane zvelte, statueta Fecioarei 
stătea în faţa unei catapetesme. In spatele altarului, împodobit cu 
stofe scumpe din Franţa, pe care regele Pedro le împrumutase pentru 
acel prilej, nu înainte de a cere printr-un răvaş trimis la Vilafranca del 
Penedès să-i fie înapoiate îndată după ceremonie, episcopul Pere de 
Planella se pregătea să oficieze liturghia de sfințire a templului. 

Lumea umpluse ochi biserica Sfânta Maria a Mării, şi cei trei au 
trebuit să stea în loc. Unii l-au recunoscut pe Arnau şi le-au făcut loc 
să treacă până la marele altar, dar el le-a mulţumit şi a rămas în 
picioare printre ei: lumea şi familia lui. Nu-i lipseau decât Guillem şi 
Joan. Arnau prefera să-şi aducă aminte mai curând de copilul alături 
de care descoperise lumea decât de monahul mort în flăcări. 

Episcopul Pere de Planella a început liturghia. 

Arnau s-a simţit cuprins de neastâmpăr. Guillem, Joan, Maria, tatăl 
lui, bătrâna. De ce, oare, ori de câte ori se gândea la cei duşi îşi 
amintea până la urmă şi de bătrână? Íl rugase pe Guillem să le caute 
pe ea şi pe Aledis. 

— S-au topit, îi recunoscuse într-o bună zi arapul. 

— Ziceau că era mama mea, îşi amintise Arnau cu glas tare. 
Stăruieşte. 

— Nu le-am putut afla, îi repetase Guillem după o vreme. 

— Dar... 

— Uită-le, îl povăţuise prietenul, cu glas destul de poruncitor. 

Pere de Planella a dus mai departe liturghia. 


Arnau avea şaizeci şi trei de ani, era ostenit, căuta sprijinul fiului 
său. 
Bernat a strâns drăgăstos braţul tatălui, iar el i-a apropiat urechea 
de buze, arătându-i marele altar. 


— Vezi că zâmbeşte, fiule? l-a întrebat. 


Nota autorului 

În desfăşurarea acestui roman, mi-am propus să urmez Cronica lui 
Pedro al Ill-lea, cu adaptările cuvenite, cerute de ficţiunea la care 
năzuiam. 

Alegerea domeniului Navarcles ca enclavă a castelului şi 
domeniilor seniorului cu acelaşi nume a fost cu desăvârşire fictivă, 
spre deosebire de baroniile Granollers, Sant Vicenç dels Horts şi 
Caldes de Montbui, pe care regele Pedro i le dăruieşte lui Arnau drept 
zestre la căsătoria cu pupila sa Elionor - cea din urmă fiind o 
închipuire a autorului. Aceste baronii le-a dăruit în 1380 infantele 
Martin, fiul lui Pedro Ceremoniosul, lui Guillem Ramon de Montcada, 
din ramura siciliană a familiei Montcada, pentru strădaniile lui în 
favoarea căsătoriei dintre regina Maria şi unul dintre fiii lui Martin, 
care avea să domnească mai târziu sub porecla de „Omenosul”. 
Guillem Ramon de Montcada a păstrat, totuşi, aceste domenii mai 
puţin decât protagonistul acestui roman. De cum le-a primit, seniorul 
de Montcada le-a vândut contelui de Urgell, pentru a arma, cu banii 
obţinuţi, o flotă de pirați. 

Dreptul seniorului de a-şi petrece prima noapte după nuntă cu 
soţia şerbului era într-adevăr prevăzut în usatges. Existenţa cutumelor 
nedrepte în vechea Catalonie, dar nu şi în cea nouă, i-a făcut pe şerbi 
să se răzvrătească împotriva seniorilor, şi a dus la conflicte 
neîncetate, până ce au fost cu desăvârşire abolite prin sentinţa 
arbitrară de la Guadalupe, în 1486, dar după aceea seniorilor 
deposedaţi de drepturi li s-a plătit o importantă răscumpărare. 

Sentința regelui împotriva mamei lui Joan, prin care aceasta era 
silită să trăiască până la moarte într-o încăpere, numai cu pâine şi 
apă, a fost dictată într-adevăr în 1330 de Alfonso al Ill-lea împotriva 
Eulăliei, soţia lui Juan Dosca. 

Autorul nu împărtăşeşte consideraţiile care se fac în roman cu 
privire la femeile şi ţăranii catalani; toate, ori marea lor majoritate, 
sunt textual însuşite din cartea scrisă de călugărul Francesc Eiximenis, 
aproximativ în anul 1381, Lo crestia. 

In Catalonia medievală, spre deosebire de restul Spaniei, supusă 
legilor gotice incluse în Fuero Juzgo®, care interziceau aşa ceva, 
siluitorii puteau într-adevăr să se căsătorească cu femeia violată, 
măcar că ea fusese forţată în cazul răpirii, prin aplicarea unui usatge, 
Si quis virginem, aşa cum se întâmplase şi cu Mar, când fusese 
măritată cu seniorul de Ponts. 


62 versiune castiliană a Forum iudicum, realizată cu începere din sec. al 
XIII-lea. A fost acordată ca privilegiu municipal mai multor cetăţi din 
Andaluzia (C6rdoba, Sevilla etc.) şi Murcia (Murcia, Cartagena, Lorca etc.) de 
către Fernando al III-lea şi Alfonso al X-lea. 


Obligaţia siluitorului era s-o înzestreze pe femeie ca să-şi poată 
găsi un soţ ori să fie luată de soţie. Dacă femeia era măritată, se 
aplicau osândele de preacurvie. 

Nu se ştie sigur dacă faptele petrecute când regele Jaime al 
Mallorcăi a încercat să-şi răpească propriul cumnat, Pedro al Ill-lea, şi 
a dat greş, fiindcă un monah din familia celui din urmă a descoperit 
faptul, auzind despre complot la o spovedanie - în roman cu sprijinul 
lui Joan -, sunt reale ori închipuite de Pedro al IIl-lea, drept justificare a 
procesului intentat regelui Mallorcăi, proces care s-a încheiat cu 
acapararea regatelor acestuia. Ceea ce, însă, pare de netăgăduit a 
fost porunca regelui Jaime de a se dura un pod acoperit între galerele 
lui ancorate în portul Barcelonei şi mănăstirea Framenors, fapt care 
poate că a şi aţâţat închipuirea regelui Pedro cu privire la complotul 
relatat în cronicile lui. 

Incercarea lui Pedro cel Crud, regele Castiliei, de a invada 
Barcelona este redată minuţios în Cronica lui Pedro al Ill-lea. După ce 
uscatul înaintase, iar porturile anterioare ajunseseră de nefolosit, 
portul Barcelonei era, într-adevăr, fără apărare în faţa fenomenelor 
naturii şi atacurilor vrăjmaşe, cum nu fusese până în 1340 când, sub 
domnia lui Alfonso cel Măreţ, începuse ridicarea unui port nou, pe 
măsura nevoilor cetăţii. 

Totuşi, bătălia se dăduse, aşa cum povesteşte Pedro al Ill-lea, iar 
flota castiliană nu putuse să ajungă la cetate, fiindcă o navă - o 
balenieră, după Capmany® - se împotmolise în acele tasques (grinduri 
de nisip) care asigurau accesul la plajă, şi împiedicase înaintarea 
regelui Castiliei. Tocmai în cronica acestei bătălii se face una dintre 
primele referiri la folosirea artileriei - o brigo/a“* instalată la prova 
galerei regelui - în luptele navale. Puțin după aceea, acele corăbii care 
nu fuseseră decât un mijloc de transport pentru trupe s-au 
transformat în nave mari şi grele, armate cu tunuri, ceea ce a 
schimbat total conceptul de bătălie navală. In Cronica lui, regele 
Pedro al III-lea se amuză de faptul că, de pe plajă sau din numeroasele 
bărci ieşite în larg ca să apere capitala, întreaga host catalană a 
batjocorit şi a zeflemisit trupele lui Pedro cel Crud, şi consideră acest 
fapt, alături de realitatea folosirii de brigo/as, unul dintre motivele 
pentru care regele Castiliei nu s-a mai încăpățânat să invadeze 
Barcelona. 

In răzmeriţa din piaţa Blat, în ceea ce s-a numit „primul an prost”, 
când barcelonezii au cerut să li se dea grâu, capii acesteia, judecaţi 
într-adevăr sumar, au fost osândiţi la spânzurătoare, iar execuţia a 


63 Este vorba, pesemne, despre Antonio Capmany de Montpalau (1742- 
1813), istoric şi om politic spaniol. (n.tr.) 
6t Maşină de război ale cărei proiectile loveau în zid. (n.tr.) 


avut loc, cu titlu de exemplu, chiar în piaţă. Dar e adevărat şi că mai- 
marii cetăţii au crezut că simplul legământ putea sătura foamea 
norodului. 

Zaraful executat în 1360, prin decapitare, în faţa propriei bănci, 
cum cerea legea, în apropierea actualei pieţi Palacio, a fost zaraful 
Castell6, declarat abatut ori în faliment. 

Tot în 1367, în baza acuzaţiei de profanare a unei ostii şi după ce 
fuseseră încuiaţi în sinagogă fără apă şi hrană, trei evrei au fost 
executaţi din porunca infantelui don Juan, locţiitorul regelui Pedro. 

In timpul Paştelui creştin, evreilor li se interzicea categoric să iasă 
din case; mai mult, în acele zile trebuiau să-şi ţină permanent uşile şi 
ferestrele caselor închise, pentru ca nici măcar să nu vadă ori să se 
amestece în numeroasele procesiuni ale creştinilor. Dar chiar şi aşa, 
Paştele aţâţa şi mai abitir, dacă e cu putinţă, ranchiuna fanaticilor, iar 
acuzaţiile că evreii ar practica ritualuri eretice se intensificau în astfel 
de momente de care evreii se temeau pe drept cuvânt. 

Două erau acuzaţiile aduse comunităţii evreieşti în legătură cu 
Paştele creştin: asasinarea rituală a unor creştini, cu precădere copii, 
pentru a-i răstigni şi tortura, pentru a le bea sângele şi a le mânca 
inima, şi profanarea ostiei, ambele, după oamenii de rând, menite să-i 
facă pe catolici să retrăiască durerea şi suferinţa patimilor lui Hristos. 

Prima acuzaţie cunoscută de răstignire a unui copil creştin a fost 
adusă în Sfântul Imperiu German, la Würzburg, în anul 1147, aşa 
încât, ca întotdeauna în ceea ce îi priveşte pe evrei, delirul popular 
bolnăvicios s-a întins repede în întreaga Europă. Doar un an mai 
târziu, în 1148, evreii englezi din Norwich au fost acuzaţi că ar fi 
răstignit alt copil creştin. Incepând de atunci, acuzaţiile de asasinat 
ritualic, îndeosebi în timpul Paştelui şi prin crucificare, s-au 
generalizat: Gloucester, 1168; Fulda, 1235; Lincoln, 1255; Munchen, 
1286. Ura faţă de evrei şi credulitatea oamenilor erau atât de mari, că 
în secolul al XV-lea un franciscan italian, Bernardino de Feltre, a prezis 
răstignirea unui copil, mai întâi la Trento, unde profeția s-a împlinit 
într-adevăr, iar micuțul Simón a fost găsit pe cruce. Biserica l-a 
beatificat pe Simón, dar călugărul a „prezis” alte răstigniri: Reggio, 
Bassano ori Mantova. Abia la mijlocul secolului al XX-lea, Biserica a 
rectificat şi anulat beatificarea lui Simón, martir al fanatismului, şi nu 
al credinţei. 

Unul dintre marşurile pe care cu adevărat le-a făcut întreaga host 
din Barcelona, chiar dacă ulterior datei pomenite în roman, în 1369, s- 
a îndreptat spre satul Creixell, ca să împiedice transhumanţa liberă şi 
păstorirea vitelor vii în drum spre Barcelona; oprirea lor a fost unul 
dintre motivele pentru care întreaga host de cetăţeni a ieşit să-şi 
apere privilegiile faţă de alte sate şi seniori. 

Sfânta Maria a Mării este, neîndoios, unul dintre cele mai frumoase 


lăcaşuri de cult din lume; nu-i monumentală ca alte biserici din 
vremea sa ori de mai târziu, dar în ea se simte spiritul pe care a 
încercat să i-l imprime Berenguer de Montagut: biserica poporului, 
construită de popor şi pentru popor, o mare masia catalană, austeră, 
ocrotită şi ocrotitoare, cu lumina mediteraneană ca suprem element 
caracteristic. 

Marea virtute a bisericii Sfânta Maria, după spusele celor ce se 
pricep, este că a fost construită fără oprire timp de cincizeci şi cinci de 
ani, sub o unică influenţă arhitectonică, cu puţine elemente adăugate, 
ceea ce face din ea cel mai mare exponent al aşa-numitului gotic 
catalan ori gotic amplu. După datina epocii, şi pentru a nu întrerupe 
liturghiile, Sfânta Maria a fost ridicată peste vechea biserică. La 
început, arhitectul Bassegoda Amigó a situat templul primitiv pe colţul 
străzii Espaseria, spunând că biserica actuală se construise în faţa 
celei vechi, mai la miazănoapte, lăsându-se între ele o stradă, astăzi 
Santa Maria. Dar descoperirea în 1966, pe şantierul unui nou 
prezbiteriu şi al unei noi cripte în templu, a necropolei romane de sub 
Sfânta Maria a modificat prima idee a lui Bassegoda, iar nepotul său, 
arhitect şi cercetător totodată, susţine acum că bisericile succesive cu 
hramul Sfânta Maria s-au aflat mereu pe acelaşi loc, iar construcţiile 
se suprapuneau una peste alta. Acesta este cimitirul unde se 
presupune că au fost îngropate moaştele Sfintei Eulălia, patroana 
Barcelonei, mutate apoi de regele Pedro de la Sfânta Maria la 
catedrală. 

Imaginea Fecioarei Mării, despre care se vorbeşte în roman se află 
acum în marele altar şi a stat mai înainte în timpanul portalului care 
dădea în strada Born. 

Despre clopotele Sfintei Maria nu s-a ştiut nimic până în 1714, 
când Felipe al V-lea i-a biruit pe catalani. Regele castilian a pus o dare 
specială pe clopotele Cataloniei, drept pedeapsă pentru că sunau 
neîncetat, chemându-i pe patrioţii catalani la sometent, o insurecție 
armată întru apărarea pământurilor lor. Dar nu doar castilienii s-au 
mâniat pe clopotele care-i chemau pe cetăţeni la război. Când a 
înfrânt opoziţia valenciană, care se ridicase cu arma în mână contra 
lui, Pedro Ceremoniosul a poruncit să fie executaţi unii dintre 
răsculați, obligându-i să bea bronz topit din clopotul Unirii, care îi 
chemase pe valencieni la sometent. 

Sfânta Maria era atât de însemnată, că regele Pedro alesese să-i 
înduplece pe cetăţeni să ia parte la războiul contra Sardiniei din piaţa 
bisericii, dispreţuind alte locuri din cetate, bunăoară piaţa Blat, de 
lângă palatul ocupat de veguer. 

Modeştii bastaixos, care strămutau pe veresie pietrele până la 
biserica Sfânta Maria, sunt cea mai bună pildă cu privire la atmosfera 
de fervoare populară în care s-a durat biserica. Parohia le dăduse 


privilegii, iar devoţiunea lor faţă de Sfânta Maria se reflectă astăzi în 
figurile de bronz din marele portal, în reliefurile din prezbiteriu ori în 
capitelurile din marmură, unde sunt reprezentate chipuri ale 
cărăuşilor din port. 

Evreul Hasdai Crescas a existat în realitate (după cum a existat şi 
un oarecare Bernat Estanyol, căpitan de almogavari), dar aşa cum 
primul a fost ales de autor, al doilea nume nu se datorează decât 
coincidenţei. Meseria de zaraf şi viaţa care i se atribuie sunt doar o 
invenţie a autorului. Şapte ani după inaugurarea oficială a Sfintei 
Maria, în anul 1391, cu mai bine de un veac înainte ca Regii Catolici să 
poruncească expulzarea evreilor din regatele lor, cartierul evreiesc din 
Barcelona a fost nimicit de mulţime, locuitorii săi executaţi şi cei mai 
norocoşi, ca de pildă cei refugiaţi într-o mănăstire, s-au văzut obligaţi 
să se convertească. După ce au fost desfiinţate, în sinagogi s-au 
amenajat biserici, iar cartierul evreiesc din Barcelona a fost făcut una 
cu pământul; atunci, regele Juan, îngrijorat de prejudiciile economice 
pe care dispariţia evreilor le aducea vistieriei regale, a încercat să-i 
readucă la Barcelona; a promis să-i cruţe de biruri dacă în comunitate 
nu erau peste două sute de oameni şi le-a anulat anume obligaţii, cum 
ar fi aceea de a-şi ceda paturile şi mobilele când curtea era la 
Barcelona, şi de a hrăni leii şi celelalte fiare ale regelui. Dar evreii nu 
s-au întors, iar în anul 1397 regele a dat Barcelonei privilegiul de a nu 
avea un cartier evreiesc. 

Nicolau Eimeric, inchizitorul general, s-a refugiat în cele din urmă 
la Avignon, alături de papă, dar la moartea regelui Pedro s-a întors în 
Catalonia şi a continuat să atace operele lui Ramon Llull. Regele Joan 
I-a surghiunit din Catalonia în 1393, iar inchizitorul s-a refugiat din nou 
lângă papă; cu toate acestea, chiar în acel an s-a întors la Seu 
d'Urgell, iar regele Juan a trebuit să-i ceară episcopului din cetate să-l 
expulzeze pe loc. Nicolau a fugit încă o dată la Avignon şi, la moartea 
regelui Juan, regele Martin cel Omenos i-a îngăduit să-şi petreacă 
ultimii ani de viaţă la Gerona, cetatea lui natală, unde a şi răposat în 
vârstă de optzeci de ani. Referirile la maximele lui Eimeric cu privire la 
posibilitatea de a schingiui de mai multe ori pe cineva, ca o 
continuare a torturii anterioare, ca şi la condiţiile ce trebuie asigurate 
în închisoare până ce deţinutul îşi dă duhul, sunt adevărate. 

Spre deosebire de Castilia, unde Inchiziția a fost instituită abia în 
anul 1487, măcar că amintirea ei durează de veacuri, Catalonia a 
dispus încă din 1249 de tribunale proprii cu desăvârşire diferite şi 
independente de cele episcopale. Prioritatea instituirii oficiale a 
tribunalelor Inchiziției în Catalonia şi-a găsit temeiul în țelul lor 
obiectiv: lupta cu erezia, pe care în acei ani o reprezentau catarii din 
sudul Franţei şi valdezii lui Pierre Valdes din Lyon. Ambele doctrine, 
pe care Biserica le considera eretice, şi-au dobândit adepţi în 


Catalonia veche, datorită apropierii geografice; au ajuns să se numere 
printre ei, ca adepţi ai catarilor, nobili catalani din Pirinei, ca bunăoară 
vicontele Arnau şi soţia lui, Ermessenda; Ramon, senior de Cadi, şi 
Guillem de Niort, veguer al contelui Nuno Sang, în Cerdaña şi 
Conflent. 

Acesta este motivul pentru care Inchiziția şi-a început trista istorie 
din ţinuturile iberice chiar în Catalonia. Dar în 1286 s-a pus capăt 
mişcării catare, iar după începutul secolului al XIV-lea Inchiziția 
catalană a primit poruncă de la papa Clement al V-lea să-şi îndrepte 
strădaniile spre ordinul proscris al cavalerilor templieri, aşa cum se 
făcea şi în regatul vecin al Franţei. Cu toate acestea, templierii erau 
mai puţin urâţi în Catalonia decât în Franţa (chiar dacă ura avea cu 
precădere temeiuri economice), iar într-un conciliu provincial întrunit 
de mitropolitul Tarragonei pentru a aborda dificultăţile create de 
templieri, toţi episcopii prezenţi au adoptat în unanimitate o hotărâre 
prin care erau iertaţi de vină, negăsindu-se nici un fundament în 
sprijinul ereziei de care erau acuzaţi. 

După templieri, Inchiziția catalană şi-a îndreptat atenţia către 
begarzi, care izbutiseră să pătrundă şi ei în Catalonia, şi a dat câteva 
condamnări la moarte, duse la bun sfârşit, după regulă, de braţul 
secular, după ce condamnatul fusese predat unui tribunal civil. Dar pe 
la mijlocul secolului al XIV-lea, în 1348, când gloatele s-au năpustit 
asupra cartierelor evreieşti din pricina ciumei şi a acuzațiilor generale 
aduse evreilor, Inchiziția catalană, lipsită de eretici şi alte secte ori 
mişcări spirituale, a început să-şi îndrepte acuzaţiile spre evreii 
convertiți care practicau în taină riturile şi obiceiurile mozaice. 

